„O carte cu o soluție încrezătoare că razboiul se poate 
termina în secolul XXI." 

JOE HALDEMAN s-a născut în Oklahoma City pe 9 
iunie 1943 şi în copilărie a locuit, împreună cu familia, în 
mai multe oraşe din America. După ce a studiat fizica şi 
astronomia la universitatea din Maryland, a participat în 
calitate de inginer la războiul din Vietman, fiind rănit şi 
apoi decorat pentru misiunile sale. Din această experienţă 
s-au născut War Year (1972), romanul său de debut, 
precum şi romanele The Hemingway Hoax (1990) şi Old 
Twentieth (2005). Consacrarea autorului a avut loc în 
1974, odată cu publicarea volumului Războiul etern, cel 
mai cunoscut roman al său, recompensat cu premiile 
Hugo, Nebula şi Locus. Scriitorul îl va dezvolta ulterior 
într-o serie de succes. Romanul Forever Peace, apărut în 
2008, a câştigat, de asemenea, premiile Hugo şi Nebula. 
De altfel, autorul, care de-a lungul anilor a urmat mai 
multe cursuri de creative writing, predând şi conferenţiind 
la numeroase instituţii americane, a fost recompensat cu 
numeroase distincţii. Joe Haldeman a publicat şi volume de 
proză scurtă, şi alte serii apreciate, fiind prezent în diferite 
antologii. 

CUPRINS 


e Despre autor 
e Pacea eternă 


Acest roman le este dedicat lui John W Campbell, 
care a respins o povestire fiindcă a considerat că-i absurd 
să scrii despre femei americane care luptă şi mor în 
război, şi lui Ben Bova, care a avut altă părere. 


„Omul s-a născut în barbarie, într-o vreme când 
uciderea semenului său era o condiție normală a 
existenței. El şi-a dezvoltat conştiinţă, iar acum a atins ziua 
când violenţa faţă de altă făptură umană trebuie să devină 


la fel de respingătoare precum canibalismul.“ 
MARTIN LUTHER KING, JR. 


În atenţia cititorului: Această carte nu este o 
continuare a romanului meu din 1975, Războiul etern. Din 
punctul de vedere al autorului, ea reprezintă totuşi un fel 
de urmare, întrucât examinează unele dintre problemele 
acelui roman dintr-un unghi inexistent acum douăzeci de 
ani. 


Nu era beznă deplină; razele subţiri şi albăstrui ale 
lunii se strecurau prin acoperişul de frunze. Şi, în plus, 
niciodată nu era linişte deplină. 

O creangă groasă a trosnit şi zgomotul a fost înăbuşit 
sub o masă grea. O maimuţă urlătoare mascul s-a trezit din 
picoteală şi a privit în jos. Acolo se deplasa ceva, negru pe 
fundal negru. Urlătorul şi-a umplut plămânii cu aer, 
pregătindu-se să lanseze o provocare. 

S-a auzit un sunet precum cel al unui ziar rupt. 
Trunchiul maimuţei a dispărut într-o fântână arteziană 
întunecată de sânge şi organe zdrenţuite. Cele două 
jumătăţi ale trupului său au căzut greoi printre ramuri. 

Vrei să laşi dracu’ blestematele de maimuțe? „Gura!“ 
Aici este o rezervaţie ecologică. „E schimbul meu! Exersez 
tirul pe timp de noapte.“ 

Silueta neagră pe fundal negru s-a oprit, apoi a 
lunecat prin junglă ca o reptilă masivă şi silenţioasă. Un 
om s-ar fi putut afla la doi metri de ea şi n-ar fi zărit-o. În 
infraroşu nici nu exista. Undele radar i-ar fi alunecat peste 
piele. 

A adulmecat iz de oameni şi a încremenit. Prada se 
găsea la vreo treizeci de metri în direcţia dinspre care 
sufla vântul: un mascul duhnind a sudoare stătută, cu 
respiraţia mirosind a usturoi. Vaselină pentru arme şi 
reziduuri de praf de puşcă fără fum. Silueta a testat 
direcţia vântului şi s-a retras pe propriile urme, apoi a 
efectuat un ocol. Bărbatul supraveghea poteca, aşadar ea 
avea să vină din desiş. 


I-a înhăţat din spate gâtul şi i-a smuls capul ca pe un 
fruct prea copt. Trupul bărbatului s-a cutremurat, a gâlgâit 
şi s-a deşertat. A lăsat cadavrul pe sol şi i-a aşezat capul 
între picioare. 

Artistic. „Mulţumesc.“ 

A ridicat arma mortului şi a îndoit ţeava în unghi 
drept. A pus-o jos fără zgomot şi a rămas nemişcată câteva 
minute. 

Alte trei umbre au apărut din junglă şi toate au pornit 
spre o colibă micuță de lemn. Pereţii erau din scânduri 
peste care fuseseră ţintuite cutii de conserve aplatizate; 
acoperişul era din plastic ieftin. 

Prima siluetă a smuls uşa din ţâţâni şi o alarmă 
irelevantă a pornit să ţiuie când a aprins un proiector de 
cască mai orbitor decât soarele. Şase oameni au tresărit pe 
paturile de campanie. 

— Nu vă-mpotriviţi, a bubuit în spaniolă silueta. 
Sunteţi prizonieri de război şi veţi fi trataţi conform 
Convenţiei de la Geneva. 

— Mierda. 

Un bărbat a înhăţat de lângă pat o grenadă cu 
declanşare instantanee şi a azvârlit-o spre proiector. 
Zgomotul de ziar rupt s-a auzit mai slab decât explozia 
corpului său. O fracțiune de secundă mai târziu, silueta din 
prag a strivit grenada ca pe un ţânţar, iar detonarea a 
distrus peretele frontal al colibei şi i-a azvârlit la podea pe 
cei din interior. 

Silueta întunecată şi-a examinat mâna stângă. Doar 
degetul mare şi arătătorul mai funcționau, iar încheietura 
scrâşnea când era rotită. 

Excelente reflexe. „Mai taci dracului!“ 

Celelalte trei siluete au aprins propriile proiectoare 
orbitoare, au smuls acoperişul colibei şi au dărâmat ceilalţi 
pereţi. 

Oamenii dinăuntru păreau morţi, însângeraţi şi 
nemişcaţi. Maşinăriile au început totuşi să-i verifice. Pe 
neaşteptate, o tânără s-a rostogolit în lateral şi a ridicat 
puşca laser pe care o ascunsese sub ea. A ţintit spre cel cu 


mâna avariată şi a reuşit să vadă un norişor de fum 
ridicându-se din pieptul lui înainte de a fi transformată în 
bucăţi. 

Cel care verifica trupurile nici măcar nu ridicase 
privirea. 

— Prost! a spus el. Toţi sunt morţi. Nu există tunele. 
Nicio armă specială. 

— Măcar avem câte ceva pentru Unitatea Opt. 

Au stins proiectoarele şi au pornit simultan în patru 
direcţii diferite. 

Cel cu mâna deteriorată a mers cinci sute de metri, 
apoi s-a oprit ca să-şi cerceteze stricăciunile, folosind o 
lanternă cu infraroşii de putere mică. Şi-a lovit mâna de 
şold de câteva ori. Zadarnic, doar cele două degete mai 
funcționau. 

Bravo! Acum trebuie să-l aducem acasă. 

„Tu ce-ai fi făcut?“ 

Cine se plânge? O să-mi petrec o parte din cele zece 
zile în bază. 

Cei patru au folosit rute diferite pentru a ajunge până 
în vârful unei coline despădurite. Au rămas înşiruiţi câteva 
secunde, cu braţele ridicate, iar un elicopter de marfă a 
apărut la rasul copacilor şi i-a preluat din zbor. 

Cine a căpătat a doua victimă? a întrebat cel cu mâna 
ruptă. 

Un glas a răsunat în toate patru capetele: 

— Berryman a iniţiat replica, dar Hogarth a început 
să tragă înainte ca victima să fie clar moartă. Conform 
regulilor, ea le aparţine amândurora. 

Elicopterul cu cei patru  soldier-boy atârnând 
dedesubt a coborât, urmând panta colinei, şi s-a năpustit 
prin noapte, la nivelul coroanelor arborilor, în beznă 
absolută, către est, către aliatul Panama. 


Nu-mi plăcea ca Scoville să aibă soldier-boy-ul 
înaintea mea. Trebuie să monitorizezi mecanicul anterior 
timp de douăzeci şi patru de ore înainte de preluare, să te- 
ncălzeşti şi să simţi eventualele modificări ale maşinii, 


apărute de la ultimul tău schimb. De pildă, avarierea a trei 
degete. 

Când te afli pe locul de încălzire, eşti limitat la rolul 
de spectator; nu eşti cuplat cu restul plutonului, ceea ce ar 
putea cauza o confuzie teribilă. Respectăm o rotaţie 
strictă, astfel că şi înlocuitorii celorlalţi nouă soldier-boy 
din pluton răsuflă în ceafa mecanicilor lor. 

Aţi auzit despre situaţiile critice, când înlocuitorul 
trebuie să preia instantaneu soldier-boy-ul de la mecanic. 
Nu-i greu de crezut că asemenea lucruri se întâmplă. 
Ultima zi este cea mai păcătoasă, chiar şi fără stresul 
suplimentar de a fi mereu monitorizat. Dacă eşti pe 
punctul să cedezi, să suferi un infarct sau o paralizie 
cerebrală, asta se întâmplă de obicei în a zecea zi. 

Mecanicii nu se găsesc în niciun fel de pericol fizic, în 
buncărul subteran al Operaţiunilor, aflat în Portobello. 
Totuşi, rata deceselor şi afecţiunilor noastre o depăşeşte 
pe cea a infanteriştilor obişnuiţi. Nu gloanţele ne doboară, 
ci propriile noastre vene şi creiere. 

Cu toate astea, ar fi greu pentru mine sau pentru 
oricare dintre mecanicii mei să-i înlocuim pe cei din 
plutonul lui  Scoville. Ei sunt un grup de 
„vânătoare/ucidere“, iar noi suntem „Hăituială şi 
Interdicţie“ H&l; uneori, lucrăm pentru PsihOp. Nu 
ucidem frecvent. Nu suntem selectaţi pe baza acestei 
aptitudini. 

În două minute, toţi cei zece soldier-boy ai noştri au 
ajuns în hangar. Mecanicii s-au deconectat şi cochiliile 
exoscheletelor s-au deschis. Oamenii lui Scoville au 
coborât ca nişte moşneguţi, deşi corpurile lor fuseseră 
permanent stimulate şi curățate de toxinele oboselii. 
Totuşi, era imposibil să nu încerci senzaţia că stătuseşi 
nouă zile în acelaşi loc. 

M-am deconectat şi eu. Legătura mea cu Scoville 
fusese superficială, aducând prea puţin cu semitelepatia 
care-i leagă pe cei zece mecanici din pluton. În ciuda 
acestui fapt, era derutant să redevin stăpân pe propriul 
creier. 


Ne aflam într-o sală mare, cu zece cochilii de 
mecanici şi zece locuri de încălzire, semănând cumva cu 
nişte scaune bizare de dentist. Îndărătul lor, peretele era 
acoperit de o gigantică hartă luminoasă înfăţişând Costa 
Rica, pe care puncte de culori diferite semnalau locaţiile 
soldier-boy-ilor şi ale unităţilor de fly-boy. Ceilalţi pereţi 
erau ticsiţi de monitoare şi afişaje digitale, purtând 
etichete scrise în jargon. Oameni în salopete albe verificau 
cifrele de pe ele. 

Scoville s-a întins, a căscat şi s-a apropiat de mine. 

— Îmi pare rău dacă ai considerat inutil ultimul act 
de violenţă. Am apreciat că situaţia necesita o acţiune 
directă. E 

Doamne, ce aere academice îşi mai putea da! Işi 
luase doctoratul în Arte Loisir. 

— Aşa faci mereu. Dacă i-ai fi somat din exterior, ar fi 
avut timp să evalueze situaţia şi să se predea. 

— Cum să nu! Aşa cum au făcut în Ascension. 

— A fost o excepţie. 

Pierduserăm zece soldier-boy şi un fly-boy în urma 
exploziei unei bombe nucleare capcană. 

— Ei bine, a doua oară nu se va întâmpla în schimbul 
meu. Şase pedro mai puţin pe lume. 

A ridicat din umeri şi a adăugat: 

— Mă duc s-aprind o lumânare. 

— Zece minute până la calibrare, a anunţat un 
difuzor. 

Prea puţin timp ca să mai fie vorba despre răcirea 
cochiliei. L-am urmat pe Scoville în vestiar. El s-a îndreptat 
spre un capăt, ca să-şi îmbrace hainele civile, iar eu am 
pornit în direcţia opusă, ca să mă alătur plutonului meu. 

Sara se dezbrăcase deja aproape complet. 

— Julian, vrei să mă faci? 

Da, ca majoritatea bărbaţilor noştri şi a unei femei, 
eu făceam, aşa cum Sara ştia prea bine, dar nu la asta se 
referise. Şi-a scos peruca şi mi-a întins aparatul de ras. În 
trei săptămâni, îi crescuse un perişor blond şi fin. Am 
bărbierit cu atenţie zona din jurul inputului de la baza 


craniului ei. 

— Ultima a fost destul de brutală, a comentat ea. 
Cred că Scoville avea nevoie de victime. 

— Probabil. Mai are unsprezece ca s-ajungă E-8. 
Slavă cerului că n-au nimerit peste vreun orfelinat! 

— Se dă peste cap s-ajungă căpitan. 

Am terminat, apoi ea m-a controlat, plimbându-şi 
degetul mare în jurul mufei. 

— E neted. 

Obişnuiesc să-mi rad ţeasta, deşi acest lucru nu mai 
este la modă printre negrii din campus. N-am nimic 
împotriva unui păr lung şi lânos, totuşi nu-mi place 
îndeajuns ca să port toată ziua o perucă în care să mor de 
căldură. 

— Salut, Julian, a spus Louis, apropiindu-se de noi. 
Mă bâzâi şi pe mine, Sara? 

Ea a ridicat brațul- Louis avea un metru nouăzeci şi 
trei, în vreme ce Sara era micuță -, iar bărbatul s-a crispat 
când a auzit bâzâitul aparatului. 

— Ia să văd, am intervenit. 

Avea pielea uşor inflamată într-o parte a implantului. 

— Lou, o să ai necazuri! Trebuia să te fi ras înainte de 
încălzire. 

— Poate că da. 

Aveam de ales. Odată ce intrai în cuşcă, nu mai ieşeai 
nouă zile; mecanicii cu piele sensibilă şi cu viteză mare de 
creştere a părului, ca Sara şi Lou, obişnuiau să se radă 
între încălzire şi schimb. 

— Nu-i prima dată, a zis el. O să le cer medicilor un 
unguent. 

Plutonul B se descurcase destul de bine. Fusese doar 
parţial o chestiune de noroc, întrucât eram selectaţi dintre 
recruţii potriviţi ca dimensiuni şi formă a corpului, pentru 
a corespunde cuştilor plutonului şi profilului de aptitudini 
pentru H&I. Cinci dintre noi eram supraviețuitori ai primei 
selecţii: Candi, Mel, Lou, Sara şi cu mine. Făceam asta de 
patru ani, lucrând zece zile şi odihnindu-ne douăzeci. Ni se 
părea că trecuse mult mai mult. 


În viaţa reală, Candi este consilier în probleme de 
traume psihologice; ceilalţi activăm în învăţământ - Lou şi 
cu mine la catedre ştiinţifice, Sara la catedra de politică, 
iar Mel este bucătar. Specialist în aşa-zisa „ştiinţă a 
preparării mâncării“; este însă un bucătar excelent. De 
câteva ori pe an, ne adunăm la el acasă, în St. Louis, 
pentru adevărate festinuri. 

Am revenit împreună în zona cuştilor. 

— Atenţiune, s-a auzit difuzorul. Avem avarii la 
Unităţile Unu şi Şapte, aşa că nu vom mai calibra mâna 
stângă şi piciorul drept. 

— În cazul ăsta, avem nevoie de drenaje? a întrebat 
Lou. 

— Nu, drenurile nu vor fi instalate. Dacă te poţi ţine 
patruzeci şi cinci de minute. 

— O să mă străduiesc, şefu'. 

— Vom face calibrarea parţială, apoi sunteţi liberi 
nouăzeci de minute, poate chiar două ore, până instalăm 
noile module de mână şi picior pentru Julian şi Candi. 
După aceea, terminăm calibrarea, cuplăm ortopedicele şi-i 
daţi drumul. 

— Vai, ce-mi bate inimioara! a mormăit Sara. 

Ne-am întins în cuşti, introducând braţele şi 
picioarele în manşoane rigide şi tehnicienii ne-au conectat. 
Pentru calibrare, conexiunea era cam zece la sută din cea 
de luptă, aşa că n-am auzit cuvintele nimănui, doar un 
„salut!“ din partea lui Lou, părând mai degrabă un strigăt 
slab venind de la un kilometru depărtare. Mi-am focalizat 
mintea şi i-am strigat un răspuns. 

Calibrarea era aproape automată pentru cei dintre 
noi care o făceam de ani de zile, însă a trebuit să ne oprim 
şi s-o reluăm de două ori pentru Ralph, un neo care ni se 
alăturase cu două cicluri în urmă, după paralizia lui 
Richard. Totul se rezuma la contractarea simultană a 
aceleiaşi grupe de muşchi de către toţi zece, până ce linia 
verticală roşie corespundea cu cea albastră din vizor. 
Totuşi, până te obişnuieşti, ai tendinţa să contractezi 
muşchiul prea tare şi să urci prea sus. 


După o oră, au deschis cuştile şi ne-au deconectat. 
Puteam petrece nouăzeci de minute în cantină. Nu prea 
merita să pierdem timpul îmbrăcându-ne, totuşi am făcut- 
o. Era un fel de gest demonstrativ. Vreme de nouă zile, 
urma să locuim în trupurile celorlalţi şi ne era de ajuns. 

Familiaritatea este contagioasă, după cum se spune. 
Unii mecanici devin amanți şi uneori relaţia respectivă 
durează. Încercasem şi eu cu Carolyn, care a murit acum 
trei ani, totuşi nu putuserăm astupa niciodată hăul dintre 
conectarea în luptă şi condiţia de civili. Apelaserăm chiar 
şi la serviciile unui psihiatru, dar el nu fusese niciodată 
conectat, aşa că am fi putut la fel de bine să-i vorbim în 
sanscrită. 

Nu ştiu dacă între mine şi Sara există „iubire“, dar 
este o ipoteză. De fapt, ea nu-i atrasă de mine şi, desigur, 
nu-şi poate ascunde sentimentele ori lipsa lor. Din punct de 
vedere fizic, suntem mai apropiaţi decât ar putea fi orice 
cuplu de civili, fiindcă în conectarea de luptă completă 
suntem o singură creatură cu douăzeci de picioare şi de 
braţe, cu zece creiere, cinci vagine şi cinci penisuri. 

Unii afirmă că senzaţia este de divinitate şi cred că 
au existat zei care au fost construiți pe baze oarecum 
similare. Cel cu care am crescut eu a fost un gentleman 
caucazian bătrân, cu barbă albă, care n-avea nici măcar un 
vagin. 

Desigur, studiaserăm deja planurile generale de luptă 
şi misiunea noastră specifică pentru cele nouă zile. Urma 
să continuăm în sectorul lui Scoville, dar efectuând H&I, 
făcându-le viaţa grea celor din pădurea tropicală din Costa 
Rica. Nu era o misiune periculoasă, totuşi mi se părea 
neplăcută; aducea mult cu intimidarea prin forţă, deoarece 
rebelii nu deţineau nimic care să aducă, măcar pe departe, 
cu soldier-boy. 

Ralph şi-a exprimat nemulţumirea. Ne aşezaserăm la 
masă, cu ceaiuri şi cafele. 

— Excesul ăsta de ucideri mă dă peste cap, a spus el. 
De pildă, cele două din copac, data trecută. 

— Mda, neplăcut..., a încuviinţat Sara. 


— Dă-le-ncolo de nenorocite- a fost vina lor! a 
replicat Mel. 

A sorbit din cafea şi s-a strâmbat. 

— Probabil că nici nu le-am fi observat, dacă n-ar fi 
deschis focul. 

— Te-a tulburat faptul că erau copii? l-am întrebat pe 
Ralph. 

— Păi... da. Pe tine nu? 

Şi-a frecat tuleiele bărbii. 

— Nişte fetiţe. 

— Fetite cu pistoale automate..., a rostit Karen şi 
Claude a aprobat apăsat din cap. 

Amândoi veniseră în pluton cu vreun an în urmă şi 
erau amanți. 

— M-am gândit şi eu la asta, am spus. Ce-am fi făcut 
dacă am fi ştiut că erau fetiţe? 

Avuseseră în jur zece ani şi stătuseră pitite într-o 
colibă aeriană. 

— Înainte sau după ce au început să tragă? a întrebat 
Mel. 

— Chiar şi după, a zis Candi. Cât rău puteau face cu 
un pistol automat? 

— Pe mine m-au avariat binişor! a precizat Mel. 
(Pierduse un ochi şi receptorii olfactivi.) Au ştiut exact 
unde să ţintească. 

— N-a fost cine ştie ce chestie! a pufnit Candi. Ai 
căpătat piesele de schimb pe loc. 

— Ei bine, eu am simţit altfel! 

— Ştiu. Am fost acolo. 

Atunci când pierzi un senzor nu simţi tocmai o 
durere. Uneori, poate avea intensitatea durerii, totuşi nu 
există un termen care să descrie senzaţia respectivă. 

— Dacă ar fi fost în loc deschis, nu cred că ar fi 
trebuit să le ucidem, a zis Claude. Dacă am fi putut vedea 
că erau nişte puştoaice şi că aveau armament uşor. Dar ce 
dracu', puteau fi soldaţi care să pregătească o lovitură 
nucleară tactică! 

— În Costa Rica? a pufnit Candi. 


— Se-ntâmplă, a răspuns Karen. 

Se întâmplase o singură dată în trei ani. Nimeni nu 
ştia de unde avuseseră rebelii bomba. Afacerea asta îi 
costase două oraşe- cel în care fuseseră soldier-boy-ii, 
când îi vaporizaseră, şi cel pe care-l demolaserăm drept 
represalii. 

— Mda, a mormăit Candi, şi din cuvântul acela 
răzbătea tot ce nu spusese ea: „un atac nuclear asupra 
poziţiei noastre n-ar fi distrus decât zece maşini“. 

Când Mel pârjolise cu aruncătorul de flăcări coliba 
aeriană, el arsese două fetiţe, probabil prea mici ca să 
înţeleagă ce anume făceau. 

În mintea lui Candi exista întotdeauna ceva ascuns, 
atunci când ne conectam. Era un mecanic bun, totuşi te 
întrebai de ce nu căpătase altă sarcină. Avea prea multă 
empatie; în mod sigur, urma să cedeze înainte de 
încheierea termenului. 

Sau poate că se afla în pluton ca să acţioneze în 
calitate de conştiinţă colectivă. La nivelul nostru, nimeni 
nu ştia de ce unul sau altul fusese ales ca mecanic - aveam 
doar o vagă idee asupra motivelor pentru care fuseserăm 
înrolați în acest pluton. Păream să acoperim un domeniu 
vast de agresivitate, de la Candi la Mel. Nu aveam totuşi 
pe nimeni ca Scoville. Nimeni care să deţină plăcerea 
aceea sinistră de a ucide. In plus, plutonul lui Scoville avea 
întotdeauna parte de mai multă acţiune decât al meu, şi nu 
întâmplător. Vânătorii/ucigaşi sunt evident mai atraşi de 
violenţa deliberată. Aşa încât, atunci când Marele 
Computer din Ceruri decidea misiunile, plutonul lui 
Scoville se alegea cu uciderile, iar noi eram trimişi în 
misiuni de recunoaştere. 

Mel şi Claude bombăneau întruna în privinţa asta. O 
victimă confirmată însemna automat un punct spre 
avansare, în direcţia soldei, dacă nu a gradului, în vreme 
ce EPP-urile - Evaluările Periodice ale Performanţelor - nu 
ne aduceau nici măcar mărunţiş. Oamenii lui Scoville 
ucideau, şi în felul acesta se alegeau, în medie, cu 
câştiguri cu douăzeci şi cinci la sută mai mari decât 


subalternii mei. Stau însă şi mă-ntreb - pe ce le-am fi putut 
cheltui? Să economisim banii, ca să ne răscumpărăm 
lăsarea la vatră? 

— Camioane, vasăzică, a spus Mel. Ne ocupăm de 
camioane şi de vehicule. 

— Exact, am încuviinţat. Poate chiar şi de vreun tanc, 
dacă-ţi ţii gura când trebuie. 

Sateliții detectaseră urme IR ce puteau însemna că 
rebelii erau aprovizionaţi de mici camioane dotate cu 
tehnologie stealth, probabil robotizate sau telecomandate. 
Unul dintre acele progrese tehnologice care opreau 
transformarea războiului într-un masacru unilateral. 

Bănuiesc că dacă războiul va continua îndeajuns, este 
posibil ca şi inamicul să facă rost de soldier-boy. Atunci 
vom putea spune că am ajuns la un capăt de drum: 
maşinile de zece milioane de dolari se vor distruge 
reciproc, în vreme ce operatorii lor vor sta la sute de 
kilometri depărtare, adunaţi în grote cu aer condiţionat. 

S-a scris despre aşa ceva: conflictul armat bazat pe 
reducerea avuţiei, nu pe pierderea vieților. Intotdeauna 
însă a fost mai simplu să creezi vieţi noi decât averi noi. 
Iar conflictele economice au trasee de mult timp stabilite, 
unele politice şi altele nu, chiar şi între cei aflaţi de aceeaşi 
parte a baricadei. 

Ei bine, ce ştie un fizician despre toate astea? Ştiinţa 
mea are reguli şi legi ce par să corespundă realităţii. 
Ştiinţele economice descriu realitatea pornind de la fapte, 
dar nu excelează în previziuni. Nimeni n-a prezis 
nanoforjele. 

Difuzorul ne-a anunţat să ne pregătim. Nouă zile de 
urmărire a camioanelor. 


Toţi cei zece oameni din plutonul lui Julian Class 
deţineau aceeaşi armă fundamentală - soldier-boy-ul, sau 
Unitatea Telecomandată de Infanterie: o gigantică armură 
animată de un spectru. În ciuda greutăţii armurii, mai mult 
de jumătate din masa lui UTI o reprezenta muniţia. 
Soldier-boy putea trage fie focuri izolate de lunetist în ţinte 


aflate la orizont, fie două proiectile de câte treizeci de 
grame de uraniu sărăcit sau, în lupta de aproape, putea 
revărsa o cascadă de săgeți supersonice. Deţinea rachete 
explozive şi incendiare, un aruncător de grenade automat 
şi un laser de mare putere. Unităţile speciale puteau fi 
dotate cu arme chimice, biologice sau nucleare, dar 
acestea se utilizau numai pentru represalii. 

(În doisprezece ani de război, se folosiseră numai 
vreo zece proiectile nucleare, de dimensiuni mici. Unul mai 
mare distrusese Atlanta şi, cu toate că ngumii negaseră 
atacul, Alianţa replicase prin anunţarea unui răgaz de 
douăzeci şi patru de ore, după care făcuse una cu 
pământul oraşele Mandelaville şi Sao Paulo. Ngumii 
afirmau că Alianţa sacrificase cu cinism un oraş lipsit de 
importanţă strategică pentru a avea un pretext de a 
distruge două aşezări vitale. Julian bănuia că în această 
ipoteză putea exista un sâmbure de adevăr.) 

Existau, de asemenea, unităţi ale forţelor aeriene şi 
ale marinei, inevitabil botezate fly-boy şi water-boy, deşi 
majoritatea fly-boy-ilor erau pilotate de femei. 

Toţi membrii plutonului lui Julian erau înzestrați cu 
aceeaşi armură şi acelaşi armament, însă unii aveau funcţii 
specializate. Fiind şef de pluton, Julian comunica direct şi 
(teoretic) permanent cu coordonatoarea de companie, iar 
prin intermediul acesteia cu comanda brigăzii. Pe teren, 
primea un flux de date constant sub formă de semnale 
codificate de la sateliții de transmisiuni şi cercetare, 
precum şi de la staţia de comandă aflată pe orbită 
geosincronă. Toate ordinele proveneau simultan din două 
surse, cu codificări diferite şi decalaje de timp diferite, 
astfel încât inamicului i-ar fi fost aproape imposibil să 
strecoare o comandă falsă. 

Ralph deţinea un contact „orizontal“ similar celui 
„vertical“ al lui Julian. In calitate de transmisionist al 
plutonului, el ţinea legătura cu omologii săi din celelalte 
nouă plutoane ce alcătuiau compania B. Cu toţii erau 
„semiconectaţi“; comunicarea nu era la fel de intimă 
precum cu restul membrilor plutonului, totuşi depăşea cu 


mult o legătură radio. El îi putea oferi lui Julian date 
referitoare la acţiunile celorlalte plutoane, ba chiar şi la 
sentimentele şi moralul acestora, într-un mod direct şi 
rapid. Foarte rar, toate plutoanele se angajau într-o 
singură acţiune, iar când o făceau situaţia era confuză, ba 
chiar haotică. Transmisioniştii plutoanelor aveau astfel o 
importanţă la fel de mare ca şi legăturile verticale de 
comandă. 

Un pluton de soldier-boy putea provoca tot atâtea 
distrugeri cât şi o brigadă de infanterie obişnuită. Soldier- 
boy-ii o făceau însă mai rapid şi mai spectaculos, aidoma 
unor uriaşi roboţi invincibili, mişcându-se simultan şi 
silențios. 

Roboții înarmaţi nu se întrebuințau din mai multe 
motive. În primul rând, ei puteau fi capturați şi utilizaţi 
împotriva foştilor stăpâni; în schimb, dacă inamicul ar fi 
reuşit să pună mâna pe un soldier-boy, nu s-ar fi ales decât 
cu o piesă inutilizabilă şi foarte scumpă. Niciunul nu fusese 
însă capturat intact; ei se autodistrugeau în mod foarte 
spectaculos. 

O altă problemă a roboților o reprezenta autonomia - 
maşinăria trebuia să fie capabilă să funcţioneze pe cont 
propriu, dacă se întrerupeau transmisiunile. Imaginea unei 
maşini deţinătoare de armament greu şi capabilă să ia 
decizii instantanee în situaţii de luptă nu era una cu care 
vreo armată ar fi dorit să se confrunte. (Soldier-boy-ii 
aveau autonomie limitată, în caz că mecanicii lor mureau 
sau îşi pierdeau cunoştinţa. Ei încetau focul şi căutau un 
adăpost, până era încălzit şi conectat alt mecanic.) 

Indiscutabil, soldier-boy-ii constituiau arme 
psihologice mult mai eficiente decât roboții. Ei erau 
aidoma unor cavaleri atotputernici, unor eroi. În plus, 
reprezentau o tehnologie inaccesibilă inamicului. 

Inamicul folosea roboţi înarmaţi - de pildă, cele două 
tancuri ce escortau convoiul de camioane pe care fusese 
trimis să-l distrugă plutonul lui Julian. Niciunul dintre 
tancuri nu le-a dat bătăi de cap. Ambele au fost distruse de 
îndată ce şi-au dezvăluit poziţia, în urma deschiderii 


focului. De asemenea, au fost distruse douăzeci şi patru de 
camioane-robot, după examinarea încărcăturii: muniţie şi 
medicamente. 

După ce ultimul camion a fost transformat în zgură 
strălucitoare, plutonul mai avea încă patru zile de schimb, 
de aceea a fost readus la baza Portobello, pentru pază 
locală. Putea fi o misiune destul de periculoasă, deoarece 
baza era atacată cu rachete cam de două ori pe an; totuşi, 
în majoritatea cazurilor, nu existau probleme. Nu era însă 
nici plictisitor; acum, mecanicii aveau ocazia să-şi 
protejeze propriile vieţi. 


Uneori, am nevoie de vreo două zile ca să mă relaxez 
şi să fiu gata să redevin civil. In Portobello, existau destule 
localuri dispuse să ajute la uşurarea tranziţiei. Cu toate 
acestea, obişnuiam să mă relaxez acasă, în Houston. 
Pentru rebeli, era simplu să se strecoare peste graniţă şi 
să treacă drept panamezi, iar dacă te etichetau ca 
mecanic, constituiai o ţintă principală. Desigur, în 
Portobello existau destui alţi americani şi europeni, totuşi 
cred că mecanicii săreau în ochi: erau palizi şi agitaţi, cu 
gulere ridicate pentru a ascunde mufele din ţeastă sau 
purtând peruci. 

Luna trecută, aşa pierduserăm un mecanic. Arly 
plecase în oraş ca să cineze şi să vizioneze un film. Nişte 
derbedei îi smulseseră peruca şi o târâseră într-o 
fundătură, unde o bătuseră şi o violaseră. Nu murise, dar 
nici nu-şi revenise. O loviseră cu capul de un zid până-i 
fracturaseră craniul şi mufa căzuse afară. li vârâseră mufa 
în vagin şi plecaseră, crezând-o moartă. 

Ca atare, plutonul avea un om în minus luna asta. 
(Neo-ul trimis nu încăpea în cuşca lui Arly, ceea ce nu ne 
surprindea deloc.) Era posibil ca luna viitoare să avem doi 
oameni în minus; Samantha, care era prietena cea mai 
bună a lui Arly, şi chiar mai mult decât atât, nu fusese 
deloc în apele ei săptămâna asta- distrasă, neatentă, 
lentă. Dacă am fi fost pe teren, probabil că şi-ar fi revenit 
mai repede; ambele erau soldaţi destul de buni- mai buni 


decât mine, în privinţa satisfacţiei profesionale-, însă 
îndatoririle de pază a bazei îi ofereau prea mult timp în 
care să mediteze, iar episodul cu camioanele fusese un 
exerciţiu idiot pe care şi un fly-boy l-ar fi putut efectua la 
întoarcerea dintr-o misiune adevărată. 

Cât fuseserăm conectaţi, cu toţii încercaserăm să-i 
oferim sprijin Samanthei, dar acest lucru se dovedise 
dificil. Desigur, ea şi Arly nu-şi putuseră ascunde reciproca 
atracţie fizică, totuşi ambele erau îndeajuns de 
tradiţionaliste ca să fie stânjenite (în viaţa reală aveau 
prieteni bărbaţi) şi încurajaseră glumele ca o modalitate de 
a ţine sub control relaţiile complexe. Evident, acum nimeni 
nu mai făcea nicio glumă. 

Samantha îşi petrecuse ultimele trei săptămâni 
vizitând-o zilnic pe Arly la centrul de convalescenţă, unde i 
se refăcea osatura feţei, dar asta reprezenta o frustrare 
permanentă, fiindcă natura leziunilor ei implica faptul că 
nu se mai puteau conecta, nu mai puteau fi apropiate. 
Niciodată! Firea Samanthei cerea răzbunare, însă aşa ceva 
era imposibil. Cei cinci rebeli implicaţi fuseseră prinşi 
imediat, judecaţi şi, după o săptămână, spânzurați în piaţa 
publică. 

Vizionasem execuţia la HV. Nu fuseseră spânzurați, ci 
mai degrabă sugrumaţi lent. Asta într-o ţară unde 
pedeapsa capitală nu se mai folosise de generaţii, de 
dinainte de război. 

Poate că după război vom redeveni civilizaţi. Aşa se 
întâmplase întotdeauna în trecut. 


De obicei, Julian pleca direct acasă, în Houston, dar 
nu şi când cele zece zile ale schimbului se terminau vineri. 
Aceea era ziua când participa la activităţi sociale- or el 
avea nevoie de cel puţin douăzeci şi patru de ore de 
readaptare. Cu cât petreceai mai mult timp conectat, cu 
atât te simţeai mai apropiat de ceilalţi nouă mecanici. La 
deconectare, apărea o senzaţie teribilă de separare, iar 
tovărăşia altora nu ajuta cu nimic. Aveai nevoie cel puţin 
de o zi de izolare, în păduri sau pierdut în mulţime. 


Julian nu era genul de individ căruia să-i placă 
natura; el obişnuia să se îngroape în biblioteca universităţii 
pentru o zi. Nu şi dacă era vineri. 

Putea zbura oriunde gratuit- de aceea, urmând un 
impuls de moment, s-a dus la Cambridge, statul 
Massachusetts, unde lucrase înainte de bacalaureat. 
Fusese o alegere neinspirată: peste tot erau zoaie şi mai 
cădea şi o lapoviţă permanentă şi înţepătoare; totuşi, n-a 
renunţat la ideea de a vizita toate barurile pe care şi le 
amintea. Acestea erau ticsite de clienţi inexplicabil de 
tineri şi de neexperimentați. 

Harvard rămăsese Harvard; prin cupolă, picura ca 
întotdeauna. Oamenii se străduiau să nu se holbeze la un 
negru în uniformă. 

A mers un kilometru şi jumătate prin lapoviţă până la 
pub-ul lui favorit, vechiul „Plugul şi stelele“, dar acesta era 
zăvorât; pe dinăuntrul geamului fusese lipită o foaie care 
anunţa BAHAMAS! Simţindu-şi picioarele îngheţate, s-a 
înapoiat în Square, lipăind prin noroi, promiţându-şi să se 
îmbete şi simultan să nu-şi piardă cumpătul. 

Exista un bar ce primise numele lui John Harvard, 
unde se produceau nouă sortimente de bere de casă. A 
băut câte o jumătate de litru din fiecare, bifându-le 
metodic pe şerveţel, şi în cele din urmă s-a aruncat într-un 
taxi care l-a depus la aeroport. După şase ore de moţăială 
intermitentă, şi-a dus mahmureala la Houston duminică 
dimineaţa, urmând soarele de-a curmezişul ţării. 

Revenit în apartamentul său, şi-a făcut un ibric de 
cafea şi a atacat maldărul de corespondenţă şi rapoarte 
acumulate. Majoritatea erau gunoaie pe care le putea 
trimite direct la coş. Printre ele, şi o scrisoare interesantă 
de la tatăl lui, care-şi petrecea vacanţa în Montana, cu 
noua sa soţie, nu tocmai favorita lui Julian. Maică-sa îl 
sunase de două ori în legătură cu o problemă financiară, 
apoi îl mai apelase încă o dată pentru a-i spune că totul se 
rezolvase. Ambii fraţi îl sunaseră ca să-i ceară detalii 
despre execuţie; ei urmăriseră „cariera“ lui Julian destul 
de îndeaproape ca să-şi dea seama că femeia agresată 


făcuse parte din plutonul său. 

Cariera lui ştiinţifică generase obişnuita avalanşă roz 
şi moale de rapoarte interdepartamentale irelevante, pe 
care trebuia cel puţin să le scaneze. A studiat procesele- 
verbale ale şedinţelor lunare ale facultăţii, pentru a 
verifica dacă se discutase ceva cu adevărat important. 
Niciodată nu ajungea să participe la ele, întrucât schimbul 
său se desfăşura între datele de 10 şi 19 ale fiecărei luni. 
Singura problemă care i-ar fi putut afecta negativ cariera 
ar fi fost invidia altor membri ai catedrei. 

In plus, exista un plic netimbrat, livrat direct- un 
pătrăţel ascuns sub rapoarte pe care figura doar litera „J“. 
I-a zărit un colţ, l-a tras afară, împrăştiind hârtiile roz în 
toate părţile, şi i-a desfăcut clapa, pe care fusese 
ştampilată o flacără roşie: era de la Blaze, căreia Julian 
avea voie să-i spună pe numele adevărat- Amelia. Era 
colegul lui de muncă, fostul îndrumător, confidentul şi 
companionul sexual. Julian nu-i spunea „amantă“, 
deoarece era stânjenitor, Amelia fiind cu cincisprezece ani 
mai mare decât el, cu puţin mai tânără decât noua soţie a 
tatălui său. 

Scrisoarea cuprindea câteva zvonuri despre Proiectul 
Jupiter, experimentul cu particule la care lucrau, incluzând 
şi câteva bârfe scandaloase despre şeful lor, ceea ce nu 
explica în sine plicul lipit. „Oricând te-ai întoarce“, scrisese 
Amelia, „vino direct. Trezeşte-mă sau scoate-mă din 
laborator. Am nevoie rău de tot de băieţelul meu. Vrei să 
vii şi să afli ce-nseamnă rău de tot?“ 

De fapt, Julian dorise să doarmă câteva ore. Putea 
totuşi s-o facă şi după aceea. A împărţit corespondenţa în 
trei teancuri şi a azvârlit un teanc în reciclator. A ridicat 
receptorul ca s-o apeleze pe femeie, apoi l-a pus la loc, fără 
să fi tastat numărul. S-a îmbrăcat mai gros, întrucât 
dimineaţa era răcoroasă, şi a coborât la demisol, ca să-şi ia 
bicicleta. 

Campusul era pustiu şi superb; sub cerul azuriu şi 
rece al Texasului, azaleele şi măceşii înfloriseră. Julian a 
pedalat încet, relaxându-se şi revenind la viaţa reală ori la 


o iluzie confortabilă. Cu cât petrecea mai mult timp 
conectat, cu atât îi venea mai greu să accepte această 
imagine paşnică, monoculară a vieţii ca fiind una reală. 
Oricum, mai bine era aşa decât pe post de creatură cu 
douăzeci de braţe; de zeu cu zece inimi. 

Cel puţin, nu mai avea menstruaţie. 

A intrat în locuinţa ei, folosindu-şi amprenta palmară. 
În dimineaţa aceasta de duminică, Amelia se deşteptase la 
ora nouă şi acum se găsea sub duş. Bărbatul a decis să n-o 
sperie, apărând pe neaşteptate. Băile erau locuri 
periculoase - odată, el alunecase sub duş, în vreme ce 
experimenta diverse tehnici cu o colegă adolescentă şi 
neîndemânatică, şi sfârşise cu o tăietură în bărbie, cu 
vânătăi şi cu o atitudine lipsită de orice erotism faţă de 
încăperea respectivă (şi faţă de colegă). 

De aceea, s-a aşezat pe patul Ameliei, citind liniştit 
ziarul şi aşteptând să audă apa oprindu-se. Femeia fredona 
fragmente de melodii, fericită, şi comuta debitul duşului de 
la ace fine la jeturi pulsatoare, apoi îndărăt. 

Julian şi-a putut-o imagina acolo şi aproape că s-a 
răzgândit. A rămas totuşi pe pat, complet îmbrăcat, 
prefăcându-se cufundat în lectură. 

Ea a ieşit din baie, ştergându-se cu prosopul, şi a 
tresărit uşor când l-a zărit; apoi a redevenit stăpână pe 
situaţie. 

— Ajutor! Un necunoscut în patul meu! 

— Crezusem că-ţi plac necunoscuţii. 

— Numai unul. 

A râs şi s-a strecurat lângă el, fierbinte şi umedă. 


Toţi mecanicii discută despre sex. Conectarea 
realizează automat două lucruri pe care oamenii obişnuiţi 
le caută prin sex şi, uneori, prin dragoste: comuniunea 
emoţională cu partenerul şi penetrarea- dacă mă pot 
exprima aşa- misterelor fizice ale sexului opus. Prin 
conectare, ele se obţin automat şi instantaneu în chiar 
clipa când se răsuceşte comutatorul de alimentare. După 
deconectare, rămâne o taină pe care o deţineţi cu toţii şi 


vorbiţi despre ea la fel de mult ca despre orice altceva. 

Amelia este singurul civil cu care am discutat mai 
mult despre asta. O interesează extrem de mult subiectul 
şi şi-ar fi încercat norocul în domeniul respectiv, dacă ar fi 
fost posibil. Dacă ar face-o însă, şi-ar pierde postul- şi 
poate chiar mai mult. 

Opt-nouă la sută dintre cei supuşi instalării mufelor 
mor pe masa de operaţie sau, mai rău, supraviețuiesc, dar 
creierul nu le mai funcţionează. Chiar şi cei cărora li s-a 
instalat cu succes mufa de conectare se confruntă cu o 
creştere a frecvenței accidentelor  cerebrovasculare, 
inclusiv a celor cu deznodământ fatal. Pentru mecanicii din 
soldier-boy, frecvenţa este de zece ori mai mare. 

Aşadar, Amelia îşi putea instala o mufă de conectare - 
avea banii necesari şi se putea strecura în Ciudad de 
Mexico sau Guadalajara, ca să se opereze la una dintre 
clinicile de acolo-, dar în mod automat şi-ar fi pierdut 
poziţia profesională: postul, pensia, totul. Majoritatea 
contractelor despre muncă au o clauză „mufă“; în 
domeniul universitar, este vorba de toate contractele. 
Persoanele ca mine au fost exceptate, deoarece în cazul 
nostru n-a fost o opţiune voluntară; discriminarea celor 
care-şi satisfac stagiul militar reprezintă o încălcare a 
legii. Amelia este prea în vârstă ca să mai fie înrolată. 

Uneori, când suntem în pat, o simt cum îmi mângâie 
discul metalic rece de la baza craniului, de parcă ar 
încerca să pătrundă acolo. Nu cred că o face în mod 
conştient. 

Amelia şi cu mine eram apropiaţi de mulţi ani; 
duseserăm o viaţă socială comună chiar şi pe vremea când 
îmi fusese îndrumător la proiectul de diplomă. Relaţia 
noastră a devenit fizică abia după moartea lui Carolyn. 

Carolyn şi cu mine fuseserăm conectaţi simultan; ne 
alăturaserăm plutonului în aceeaşi zi. Fusese o legătură 
emoţională instantanee, deşi nu aveam aproape nimic în 
comun. Amândoi eram negri din sud (Amelia este din 
Boston şi are tenul palid al strămoşilor irlandezi) şi 
studenţi; ea intenţiona să se specializeze în Vizualizare 


Creativă. Eu nu mă uitasem în viaţa mea la HV, iar ea n-ar 
fi recunoscut o ecuaţie diferenţială nici dacă ar fi muşcat-o 
de fund. Prin urmare, nu aveam nimic comun la nivelul 
respectiv, însă nu acela era important. 

Fizic, fuseserăm atraşi reciproc în timpul perioadei 
de antrenament - instrucţia efectuată înainte de a pilota un 
soldier-boy- şi reuşiserăm să ciugulim câteva minute de 
intimitate, în trei ocazii, pentru acte sexuale grăbite şi 
disperat de pasionale. Chiar şi pentru nişte oameni 
obişnuiţi, ar fi însemnat un început intens, însă atunci când 
ne conectam, aveam parte de o stare ce depăşea cu mult 
orice ar fi cunoscut anterior vreunul din noi. Parcă viaţa ar 
fi fost un gigantic puzzle, iar noi am fi căpătat un indiciu 
pe care nu-l mai cunoştea nimeni. 

Când ne deconectam, nu mai izbuteam să regăsim 
starea aceea. Făceam dragoste, discutam mult, mergeam 
la psihiatri şi la consilieri de relaţii interumane; totuşi, 
într-un fel ne simţeam în cuşcă şi cu totul în alt fel, ori în 
două feluri, după ce ieşeam din ea. 

Pe atunci, analizasem problema şi cu Amelia, nu 
numai pentru că eram prieteni, ci fiindcă lucram la acelaşi 
proiect şi ea simţise că atenţia mea lăsa de dorit. În modul 
cel mai literal cu putinţă, nu mi-o puteam scoate pe 
Carolyn din minte. 

N-am avut parte de o soluţie. Carolyn a murit în urma 
unei hemoragii cerebrale neaşteptate, într-un moment 
când nu făceam absolut nimic stresant, ci pur şi simplu 
aşteptam să fim preluaţi după o misiune lipsită de 
evenimente. 

A trebuit să fiu spitalizat o săptămână; cumva, a fost 
chiar mai rău decât atunci când pierzi pe cineva drag. 
Pentru mine, a însemnat în plus pierderea unui membru, 
pierderea unei părţi din creier. 

Amelia m-a ţinut de mână pe toată durata acelei 
săptămâni, iar în scurt timp ne-am ţinut şi altfel. 

De obicei, nu adorm imediat după ce facem dragoste, 
dar acum am adormit, după weekendul de pileală şi orele 
nedormite petrecute în avion; aţi crede că un individ care- 


şi petrece o treime din viaţă ca parte a unei maşinării n-ar 
avea probleme să călătorească în interiorul alteia, totuşi 
nu-i aşa. Trebuia să rămân treaz, ca să menţin blestemăţia 
în văzduh. 

M-a deşteptat mirosul de ceapă. Nu ştiam ce putea 
fi- micul dejun sau prânzul? Amelia are o slăbiciune 
pentru cartofi, care cred că se datorează sângelui ei 
irlandez. Călea ceapă şi usturoi într-o tigaie. Nu era tocmai 
meniul meu favorit după trezire, însă pentru ea reprezenta 
prânzul. Mi-a spus că se sculase pe la ora trei ca să lucreze 
pe computer o secvenţă de dezintegrare, care, finalmente, 
nu avusese succes. În felul acela, răsplata pentru faptul că 
muncise duminica o constituia un duş, un amant pe 
jumătate adormit şi nişte cartofi prăjiţi. 

Mi-am descoperit cămaşa, dar nu şi pantalonii; ca 
atare, m-am mulţumit cu una dintre cămăşile ei de noapte, 
nu foarte frumoasă. Aveam aceeaşi talie. 

Mi-am găsit periuţa albastră în baie şi am folosit 
excentrica pastă de dinţi a Ameliei, cu aromă de trifoi. Am 
decis să renunţ la duş, fiindcă stomacul îmi protesta. Nu 
mă aşteptau bunătăţile de pe lume, dar nu era nici otravă. 

— 'Neaţa, ochi strălucitori! g 

Nu era de mirare că nu-mi putusem găsi pantalonii. li 
purta ea. 

— Ai luat-o razna? am întrebat-o. 

— E un simplu experiment. 

S-a apropiat de mine şi m-a examinat, ţinându-mă de 
umeri. 

— Arăţi nemaipomenit. Pur şi simplu, superb. 

— Ce experiment? Ai vrut să vezi ce voi îmbrăca? 

— Să văd dacă te vei îmbrăca. 

Şi-a scos blugii mei şi mi i-a întins, apoi a revenit la 
cartofi, purtând doar un tricou. 

— Vorbesc serios. Generaţia ta este foarte puritană. 

— Chiar aşa? 

Mi-am scos cămaşa de noapte şi am venit îndărătul 
ei. 

— Hai încoace! Să-ţi arăt eu puritanism. 


— Asta nu se pune la socoteală. A întors capul şi m-a 
sărutat. Experimentul a fost legat de haine, nu de sex. 
Aşază-te, până nu ne ardem cu tigaia asta. 

M-am aşezat la masa din bucătărie şi am privit-o. 
Zgâlţâia când şi când tigaia, să nu se ardă mâncarea. 

— De fapt, nu-s tocmai sigură de ce am procedat aşa. 
Nu puteam dormi, dar nici nu voiam să te trezesc, 
scotocind prin dulap. Când m-am dat jos din pat, călcasem 
pe blugii tăi, aşa că m-am îmbrăcat cu ei. 

— Nu-mi mai explica. Vreau să rămână un uriaş 
mister pervers. 

— Dacă vrei cafea, ştii unde-i. 

Pusese la fiert o oală mare cu ceai. Am fost pe 
punctul să-i cer o cană. Totuşi, pentru a împiedica ziua să 
fie prea misterioasă, m-am decis pentru cafea. 

— Aşadar, Macro divorţează? 

Dr. „Mac“ Roman era decanul şi şeful nostru de 
proiect, deşi nu se implica în munca de zi cu zi. 

— Un secret cât se poate de bine păzit. N-a spus 
nimănui. Eu am aflat de la amica Nel. 

Nel Nye era o fostă colegă de şcoală, care lucra în 
administraţia publică. 

— Păcat, erau o pereche atât de reuşită! Amelia a 
emis un „ha“ şi a întors cartofii cu spatula. Despre cine-i 
vorba? Altă femeie, un bărbat, un robot? 

— N-au completat toate căsuţele formularului. Se 
despart însă săptămâna asta şi eu trebuie să discut cu el 
mâine, înainte de a mă duce la Buget. O să fie şi mai 
neatent decât de obicei. 

A împărţit cartofii pe două farfurii şi le-a adus la 
masă. 

— Ia zi, deci ai aruncat camioane în aer? 

— De fapt, am zăcut într-o cuşcă şi am zvâcnit. Ea a 
fluturat din mână, îndemnându-mă să continui. N-a fost 
mare lucru. Nici şoferi, nici pasageri. Doi sapi. 

— Sapienţi? 

— Da, „unităţi defensive sapiente“, deşi asta conferă 
o definiţie jalnică inteligenţei. Nu-s decât nişte arme 


dotate cu rutine IA, care le conferă un anumit grad de 
autonomie. Totuşi, sunt eficiente împotriva trupelor de 
uscat, artileriei convenţionale şi sprijinului aerian. Habar 
n-am ce căutau în ZO a noastră. 

— Ce-i asta, o grădină zoologică? a întrebat ea pe 
deasupra cănii cu ceai. 

— Scuze... „Zona de Operații“. Vreau să zic că un fly- 
boy le-ar fi putut rade dintr-o singură trecere. 

— Atunci, de ce nu i-au folosit pe ei? Carcasele 
voastre blindate sunt mai scumpe, nu? De ce au riscat? 

— Chipurile, fiindcă voiau să analizăm ce se 
transporta- rahat! În afară de alimente şi muniții, doar 
nişte celule solare şi plăci de bază, de schimb pentru 
mainframe-urile de teren. Ştim acum că folosesc 
Mitsubishi, dar dacă ar cumpăra ceva de la o firmă 
Rimcorp, am căpăta automat copii ale facturilor. Aşa că-s 
sigur că n-a fost nicio surpriză. 

— Atunci, de ce v-au trimis? 

— Nu s-a spus nimic oficial. Totuşi, pe legătura mea 
verticală am căpătat un fir că ar fi testat-o pe Sam- pe 
Samantha. 

— Cea a cărei prietenă...? 

— A fost bătută şi violată, da. Nu s-a descurcat prea 
grozav. 

— Cine s-ar fi descurcat? 

— Nu ştiu. Sam e destul de tare, totuşi acum a fost 
mereu cu gândurile în altă parte. 

— Asta o poate afecta rău? Poate fi lăsată la vatră pe 
motive psihologice? 

— Armatei nu-i place să renunţe la nimeni decât 
dacă-i vorba de leziuni cerebrale. Ori va „descoperi“ aşa 
ceva, ori o va încadra pe Sam la articolul 12. 

M-am sculat să-mi iau ketchup. _ 

— Nu ştiu dacă-i un zvon chiar aşa rău. In compania 
noastră n-a mai existat un precedent. 

— Parcă au fost nişte investigaţii în Congres despre 
asta, nu? Când a murit cineva cu părinţi importanţi... 

— Aşa-i, au existat unele discuţii. Nu cred totuşi că s- 


a depăşit stadiul ăsta. Articolul 12 trebuie să fie un 
obstacol de nedepăşit. Altfel, jumătate dintre mecanici ar 
încerca să fie lăsaţi la vatră pe motive psihologice. 

— N-au niciun interes să le dea posibilitatea să scape 
atât de uşor... 

— Aşa crezusem şi eu. Acum însă mă gândesc că au 
interesul să menţină o forţă echilibrată. Dacă articolul 12 
ar fi lesne de depăşit, i-ar pierde pe toţi cei ce sunt afectaţi 
de omoruri. Soldier-boy-ii s-ar transforma într-o armată de 
criminali. 

— Drăguţă imagine! 

— Să vezi cum e pe dinăuntru. Ţi-am povestit despre 
Scoville? 

— De câteva ori. 

— Imaginează-ţi douăzeci de mii de Scoville. 

Indivizii ca Scoville sunt indiferenți la omoruri, mai 
ales la cele comise prin intermediul soldier-boy-ilor. Ei pot 
fi găsiţi însă şi în forţele armate obişnuite; pentru ei, 
soldaţii inamici nu sunt oameni, ci simple jetoane într-un 
joc. Sunt ideali pentru anumite misiuni, dar cu totul 
dezastruoşi pentru altele. 

Trebuia să recunosc că mâncarea preparată de 
Amelia era destul de bună. Ultimele zile trăisem numai cu 
snackurile din baruri: brânză, carne prăjită şi garnitură din 
fulgi de porumb. 

— Ah... de data asta nu v-au dat la HV. Amelia îşi 
programase aparatul să monitorizeze canalele de război şi 
să înregistreze secvențele în care apărea unitatea mea. De 
aceea am fost aproape convinsă că eşti în siguranţă şi că te 
plictiseşti copios. 

— N-ar trebui atunci să găsim ceva mai excitant de 
făcut? 

— N-ai decât să cauţi ceva de felul ăsta. 

A strâns farfuriile şi le-a dus la chiuvetă. 

— Eu trebuie să mă-ntorc la laborator pentru o 
jumătate de zi. 

— Te pot ajuta cu ceva? 

— Oricum, n-aş termina mai repede. Sunt nişte date 


ce trebuie formatate pentru o actualizare a Proiectului 
Jupiter. 

A aranjat vesela în compartimentele maşinii de spălat 
vase. 

— Mai bine pune-te la punct cu somnul şi diseară 
încercăm să facem ceva interesant. 

Mi s-a părut o sugestie bună. Am decuplat telefonul, 
pentru cazul în care cineva intenţiona să mă deranjeze 
duminică dimineaţa, şi m-am întors în patul ei răvăşit. 


Proiectul Jupiter era cel mai mare accelerator de 
particule construit vreodată, mai mare cu câteva ordine de 
mărime faţă de toate cele de dinainte. 

Acceleratoarele de particule costă bani- cu cât 
particula este mai rapidă, cu atât costă mai mult-, iar 
istoria fizicii particulelor este, cel puţin parţial, una a 
importanţei pe care au avut-o particulele cu adevărat 
rapide pentru diferitele guverne ce au finanţat cercetările. 

Evident, problema banilor s-a modificat odată cu 
apariţia nanoforjelor. În felul acesta, s-a transformat şi 
abordarea „Marii Ştiinţe“. 

Proiectul Jupiter reprezenta rezultatul câtorva ani de 
discuţii şi insistenţe, ce fuseseră încheiaţi prin finanţarea 
de către Alianţă a unei expediţii spre Jupiter. Sonda 
automată descărcase în atmosfera densă a planetei o 
nanoforjă programată şi depozitase altă nanoforjă pe 
suprafaţa lui Io. Cele două maşini lucrau împreună; cea 
jupiteriană absorbea deuteriu pentru fuziunea la cald şi 
dirija fasciculele de energie spre cea de pe lo. Aceasta 
fabrica elementele unui accelerator de particule, care 
urma să formeze un inel în jurul planetei, la dimensiunile 
orbitei lui Io, şi să focalizeze energie din giganticul câmp 
magnetic jupiterian. 

Anterior Proiectului Jupiter cel mai mare 
„superaccelerator“ fusese Inelul Johnson, care descria un 
cerc de câteva sute de kilometri sub deşertul din Texas. 
Noul accelerator avea să fie de zece mii de ori mai lung şi 
de o sută de mii de ori mai puternic. 


În realitate, nanoforja construia alte nanoforje, ce 
puteau fi utilizate exclusiv în scopul realizării pieselor 
componente ale acceleratorului de particule de pe orbită. 
Construcţia creştea astfel cu o rată exponențială - maşinile 
ronţăiau şi mestecau suprafaţa satelitului, scuipând-o apoi 
în spaţiu şi alcătuind un inel de elemente uniforme. 

Ceea ce anterior costase bani, acum costa doar timp. 
Cercetătorii de pe Pământ aşteptaseră, în vreme ce zece, o 
sută, o mie de elemente fuseseră expediate pe orbită. După 
şase ani, se acumulaseră cinci mii, îndeajuns pentru a se 
începe testarea giganticului accelerator. 

Timpul, ca măsură teoretică, era şi el implicat. Avea 
legătură cu începutul Universului, cu însuşi începutul 
timpului. La o fracțiune de secundă după Diasporă (cândva 
denumită Big Bang), Universul fusese un norişor de 
particule cu energie extrem de mare ce se îndreptau spre 
exterior cu o viteză apropiată de cea a luminii. După încă o 
fracțiune de secundă, ele formau un norişor cu totul 
diferit, şi aşa se petrecuse până la o secundă întreagă, la 
zece secunde şi mai departe. Cu cât pompai mai multă 
energie într-un accelerator de particule, cu atât te puteai 
apropia mai mult de duplicarea condiţiilor ce declanşaseră, 
la scurt timp după Diasporă, începutul timpului. 

Vreme de peste un secol, fizicienii de particule şi 
cosmologii întreţinuseră o relaţie de cooperare. Cosmologii 
îşi prezentau ecuaţiile, încercând să priceapă ce particule 
existaseră la un moment dat în dezvoltarea Universului, iar 
rezultatele la care ajungeau sugerau un anumit 
experiment. Fizicienii activau  acceleratoarele şi ori 
aprobau ecuaţiile cosmologilor, ori le respingeau. 

În acelaşi timp, se desfăşoară şi procesul invers. Cei 
mai mulţi dintre noi recunosc că Universul există (cei care 
neagă acest lucru activează de obicei în alt domeniu decât 
cel ştiinţific); ca atare, dacă interacţiunea teoretică a unor 
particule ar duce finalmente la nonexistenţa Universului, 
atunci s-ar putea economisi energia, pur şi simplu, 
nemaiîncercând nicio demonstraţie. 

Cam aşa se derulau replicile, înainte de Proiectul 


Jupiter. Inelul Johnson fusese capabil să ne poarte până la 
condiţiile obţinute când vârsta Universului era de o zecime 
de secundă. La momentul respectiv, Universul avea cam de 
patru ori dimensiunea actuală a Pământului, dilatându-se 
cu o viteză uriaşă de la punctul nondimensional iniţial. 

Dacă reuşea, Proiectul Jupiter avea să ne poarte 
înapoi până în momentul când Universul fusese mai mic 
decât un bob de mazăre şi conţinuse particule exotice 
inexistente acum. În acelaşi timp, acceleratorul avea să fie 
cea mai mare maşină construită vreodată, fiind realizată 
de roboţi lipsiţi de supraveghere directă. Când grupul 
Jupiter trimitea o comandă spre lo, aceasta ajungea la 
destinaţie după cincisprezece până la douăzeci şi patru de 
minute şi, bineînţeles, răspunsul întârzia cu aceeaşi 
durată. Multe se pot întâmpla în patruzeci şi opt de 
minute; în două rânduri, Proiectul trebuise stopat şi 
reprogramat- deşi, în realitate, nu-l puteai „opri“- în 
niciun caz complet şi simultan - întrucât sub-maşinile ce 
construiau elementele ce erau expediate pe orbita planetei 
ar fi continuat să mai funcţioneze patruzeci şi opt de 
minute, plus timpul necesar reprogramării lor. 

Deasupra biroului directorului Proiectului Jupiter se 
găsea o imagine dintr-un film vechi de mai bine de un 
secol: Mickey Mouse în rolul Ucenicului Vrăjitor, privind 
buimăcit la şirul nesfârşit de mături lipsite de creier ce 
mărşăluiau, ieşind pe uşă. 


Am dormit două ore şi m-am deşteptat brusc, scăldat 
în sudoare şi cu o acută senzaţie de panică. Nu mi-am 
putut aminti ce anume visasem, dar îmi lăsase o senzaţie 
de vertij, de cădere în gol. Mai păţisem aşa de câteva ori, 
în primele două zile după schimb. 

Unii ajung să nu mai aibă deloc parte de somn 
profund, dacă nu sunt conectaţi. Un astfel de somn oferă 
opacitate totală, absenţa absolută a senzaţiilor sau 
gândurilor. Un fel de exersare a morţii. Totuşi, era foarte 
relaxant. 

Am rămas întins pe pat aproape o jumătate de oră, 


privind lumina spălăcită, după care am decis să nu mă mai 
chinuiesc. M-am dus în bucătărie şi mi-am încălzit nişte 
cafea. Ar fi trebuit să m-apuc de treabă, dar până marţi nu 
aveam nimic de făcut, iar Cercetarea putea să aştepte 
şedinţa de mâine. g 

Era cazul să mă pun la zi cu situația mondială. In 
Cambridge, evitasem cu străşnicie aşa ceva. Am activat 
consola Ameliei şi am decriptat o conexiune cu modulul 
meu de ştiri. 

Treaba asta mă înveseleşte, mai ales că începe cu 
frivolitățile. Am frunzărit douăzeci de pagini de benzi 
desenate şi cele trei editoriale despre care ştiam că nu 
conțin elemente de politică. Oricum, unul dintre ele fusese 
realizat sub forma unei satire la adresa situației din 
America Centrală. 

Deloc surprinzător, America de Sud şi Centrală 
ocupau majoritatea secțiunii ştirilor internaționale. Frontul 
african era liniştit; la un an după ce aruncaserăm bomba 
nucleară peste Mandelaville, încă nu-şi revenise. Poate că 
se regrupa şi analiza care dintre oraşele noastre avea să 
fie ținta următorului atac. 

Micul nostru raid nu era nici măcar menționat. Două 
plutoane de soldier-boy capturaseră aşezările Piedra Sola 
şi Igatimi, din Uruguay şi Paraguay, presupuse baze ale 
rebelilor. Evident, acţiunile fuseseră întreprinse cu ştiinţa 
şi acordul guvernelor respective- şi tot evident, nu se 
înregistraseră morţi în rândul populaţiei civile. Odată ce 
există morţi, există şi rebeli. La muerte es el gran 
convertidor, zic ei- Moartea este marele transformator. 
Literalmente este un adevăr, ca şi un sarcasm la adresa 
cifrelor anunţate de noi. Am ucis un sfert de milion de 
oameni în cele două Americi şi Dumnezeu-ştie-câţi în 
Africa. Dacă aş fi trăit în oricare dintre zonele acelea, aş fi 
fost un „rebel“. 

Ca de obicei, exista un reportaj mai degrabă 
indiferent despre negocierile de la Geneva. Inamicul este 
atât de divizat încât niciodată nu va putea cădea de acord 
asupra unor termeni general valabili; în plus, sunt sigur că 


unii dintre liderii rebelilor sunt agenţi infiltraţi, marionete 
care au misiunea de a păstra confuzia. 

Se ajunsese totuşi la un acord în privinţa armelor 
nucleare: începând din clipa aceasta, niciuna dintre părţi 
n-avea să le utilizeze decât pentru represalii, deşi ngumii 
continuau să nu revendice acţiunea criminală asupra 
Atlantei. În realitate, ne trebuia un acord în privinţa 
acordurilor: „Dacă promitem ceva, nu vom încălca 
promisiunea pentru cel puţin treizeci de zile“. Niciuna 
dintre părţi n-ar accepta aşa ceva. 

Am dezactivat consola şi am inspectat frigiderul 
Ameliei. Nu avea bere. La urma urmelor, asta era 
responsabilitatea mea. Oricum, aerul proaspăt mi-ar fi 
făcut bine, de aceea am părăsit apartamentul şi am pornit 
cu bicicleta spre poarta campusului. 

Sergentul răspunzător de securitate mi-a privit 
cardul ID şi m-a lăsat să aştept până a telefonat pentru 
verificare. Cei doi şoşonari care-l însoțeau s-au rezemat în 
arme şi au rânjit. Unii şoşonari îi urăsc pe mecanici, 
pentru că noi nu luptăm „cu adevărat“. Ei uită că stagiul 
nostru este mai lung şi că avem o rată superioară a 
deceselor. Uită că, graţie nouă, ei scapă de misiunile cu 
adevărat periculoase. 

Desigur, chiar ăsta-i unul dintre motivele urii lor- îi 
împiedicăm să devină eroi. Mama spunea: „Lumea este 
alcătuită din toate soiurile de oameni“. O armată e 
alcătuită din mai puţine soiuri. 

În cele din urmă, sergentul mi-a admis identitatea. 

—Arme? m-a întrebat în timp ce-mi completa 
permisul. 

— Nu, am răspuns. Nu în timpul zilei. 

— Te duci la-nmormântare. 

A împăturit permisul cu exactitate în două şi mi l-a 
întins. De fapt, eram înarmat, cu un şpaclu şi un 
microlaser Beretta, inserat în paftaua centurii. Într-o bună 
zi, s-ar fi putut să fie propria lui înmormântare, dacă nu-şi 
putea da seama când cineva era înarmat. l-am salutat pe 
soldaţi cu un deget ridicat între ochi, salutul tradiţional al 


recruţilor, şi am pătruns în junglă. 

Pe lângă poartă se învârteau o duzină de târfe, una 
dintre ele o mufistă, cu ţeasta rasă. Era îndeajuns de 
vârstnică să fie ex-mecanic. Nu poţi şti niciodată. 

Evident, m-a observat imediat. 

— Hei, amice! 

Mi-a sărit în cale şi m-am oprit. 

— Am ceva ce poţi călări. 

— Poate mai târziu, i-am spus. Arăţi bine. 

De fapt, nu arăta deloc bine. Chipul şi ţinuta îi trădau 
stresul; rozul ochilor o identifica drept consumatoare de 
pocnitori. 

— Juma' de preţ pentru tine, scumpule! 

Am clătinat din cap. Mi-a prins ghidonul. 

— Un sfert de preţ. A trecut mult de când n-am mai 
făcut-o conectată. 

— Nu mă pot conecta. (Ceva anume m-a făcut să fiu 
cinstit sau parţial cinstit.) Nu cu o străină. 

— Şi câtă vreme aş rămâne o străină? 

Nu-şi putea ascunde tonul de implorare. 

— Îmi pare rău. 

Am împins-o pe iarbă. Dacă nu mă-ndepărtam rapid, 
s-ar fi oferit să mă plătească ea. 

Celelalte târfe ne priviseră cu atitudini diverse: 
curiozitate, milă, dispreţ. Ca şi cum n-ar fi fost ele însele 
dependente într-un fel sau altul. Nimeni nu trebuia să se 
prostitueze ca să-şi câştige existenţa în Statul Universal al 
bunăstării. Nimeni nu trebuia să facă nimic altceva decât 
să ocolească belelele. Sistemul funcţionează perfect. 

În Florida, prostituţia fusese legalizată vreme de 
câţiva ani, pe când eram încă puşti. Târfele se îndreptaseră 
însă spre marile cazinouri înainte ca eu să fiu îndeajuns de 
mare pentru a-mi trezi interesul. 

Prostituţia este un delict în Texas, totuşi cred că 
trebuie să faci prostii mari de tot ca să te aresteze. Cei doi 
poliţişti care priviseră cum mă acostase mufista nu-i 
puseseră cătuşele. Poate c-aveau s-o facă mai târziu, cu 
condiţia să aibă bani destui. De obicei, mufistele îşi găsesc 


de lucru din belşug. Ele ştiu ce simte un bărbat. 

Am pedalat pe lângă magazinele pentru cei din 
colegiu, cu preţurile lor academice, şi am pătruns în oraş. 
Sudul Houstonului nu-i tocmai agreabil, însă eram înarmat. 
În plus, mă gândisem că tipii răi se culcau spre dimineaţă 
şi încă nu coborâseră din pat. Unul dintre ei se deşteptase. 

Rezemasem bicicleta de stelajul de lângă magazinul 
de spirtoase şi mă chinuiam cu încuietoarea defectă, care 
ar fi trebuit să-mi accepte cardul. 

— Băiatu', s-a auzit o voce profundă de bas înapoia 
mea. N-ai zece parai pentru mine? Poate chiar douăzeci? 

M-am răsucit lent. Era cu un cap mai înalt decât 
mine, avea în jur de patruzeci de ani, un tip zvelt, numai 
muşchi. Purta cizme strălucitoare, înalte până la genunchi, 
şi coada strâns împletită a unui expirator: Dumnezeu s-ar fi 
folosit de ea ca să-l ridice în ceruri. Cât mai curând, spera 
el. 

— Crezusem că voi nu aveţi nevoie de bani. 

— Eu am nevoie. Am nevoie imediat. 

— Care-i viciul tău? 

Mi-am pus mâna dreaptă pe şold. Poziţia nu era 
firească, nici confortabilă, dar foarte aproape de şpaclu. 

— Poate că te ajut cu ceva. 

— N-ai tu ce-mi trebuie mie. 

A tras din cizmă un cuţit lung, cu o lamă îngustă şi 
sinuoasă. 

— Lasă-l, am zece parai! 

Pumnalul acela ridicol nu se putea măsura cu şpaclul, 
însă nu intenţionam să efectuez o disecţie aici, pe trotuar. 

— Aha, ai zece! Poate c-ai cincizeci. 

A păşit spre mine. Am scos şpaclul şi l-am activat. A 
zumzăit şi a strălucit. 

— Tocmai ai pierdut zece. Cât mai vrei să pierzi? 

El a privit lama vibratoare. Ceaţa tremurătoare de pe 
treimea finală avea temperatura soarelui. 

— Eşti în armată. Eşti mecanic. 

— Ori sunt mecanic, ori l-am omorât pe-unul şi i-am 
luat cuțitul. Indiferent care-ar fi treaba, ai chef să te pui cu 


mine? 

— Mecanicii nu-s aşa duri. Am făcut şi eu armata. 

— Atunci ştii toate şmecheriile. 

A schiţat un pas spre dreapta, probabil o fentă. Nu 
m-am clintit. 

— Nu vrei să-ţi aştepţi Extazul? Vrei să mori chiar 
acum? 

M-a privit timp de o secundă - o secundă ce părea să 
nu se mai sfârşească. În ochi nu i se citea nimic. 

— Mai du-te dracu'! 

Şi-a vârât cuțitul înapoi în cizmă, s-a întors şi s-a 
îndepărtat fără să privească îndărăt. 

Am dezactivat şpaclul şi am suflat asupra lui. Când s- 
a răcit îndeajuns, l-am băgat la loc şi am intrat în magazin. 

Vânzătorul avea un aerospray Remington cromat. 

— Nenorocitu’ de expi! L-aş fi ras! 

— Mersi, i-am spus. (Cu un aerospray m-ar fi ras şi pe 
mine.) Ai şase sticle de Dixie? 

— Sigur că da. 

A deschis vitrina frigorifică dinapoia lui. 

— Pe card de raţii? 

— De armată, am răspuns. 

Nu m-am mai deranjat să-i arăt ID-ul. 

— Mă gândisem eu. A scotocit prin vitrină. Ştii c-au 
votat o lege care m-obligă să-i las pe blestemaţii de expi în 
magazin? Nu cumpără niciodată nimic. 

— De ce-ar face-o? Lumea se va sfârşi în fum mâine, 
eventual poimâine. 

— Exact! Pân-atunci, te jefuiesc la drumul mare. N- 
am decât cutii. 

— Merge. 

Începusem să tremur puţin. Probabil că din cauza 
întâlnirii cu expiratorul şi vânzătorul dornic să radă pe 
cineva mă apropiasem de moarte mai mult decât aş fi fost 
vreodată în Portobello. 

A pus cele şase cutii pe tejghea. 

— Nu vrei să vinzi cuțitul ăla? 

— Nu, am nevoie permanent de el. Deschid scrisorile 


de la fani. 

Nu fusese cea mai inspirată replică. 

— Să fiu sincer, nu te recunosc. Eu îi urmăresc în 
principal pe cei din Patru şi Şaisprezece. 

— Eu sunt în Nouă. Nu-i la fel de palpitant. 

— Interdicţie, a încuviinţat el cunoscător. 

Patru şi Şaisprezece sunt plutoane de 
vânătoare/ucidere, de aceea sunt aşa populare. Fanilor lor 
le spunem war-boy's. Era niţeluş aţâţat, deşi făceam parte 
doar din Interdicţie. Şi din PsihOp. 

— Nu i-ai văzut pe cei din Patru miercurea trecută, 
nu? 

— Eu nu-i urmăresc nici măcar pe ai mei. Oricum, 
atunci eram în cuşcă. 

A amuţit pentru o clipă cu cardul meu în mână, 
buimăcit de ideea că o persoană putea trăi nouă zile într- 
un soldier-boy, fără ca apoi să sară în faţa HV-ului şi să 
urmărească războiul. 

Există unii care aşa procedează. Odată, m-am întâlnit 
cu Scoville chiar aici, în Houston; nu era în cuşcă şi venise 
pentru o „reuniune“ a war-boy-ilor. Săptămânal se ţine 
câte una, undeva prin Texas - tipii aduc suficientă pileală, 
ştoarfe şi puştoaice ca să se facă praf într-un weekend 
prelungit şi plătesc vreo doi mecanici să vină şi să le 
povestească exact, exact cum stă treaba. Cum este să fii 
închis într-o cuşcă şi să te vezi ucigând oameni prin 
telecomandă. Vizionează înregistrările unor bătălii celebre 
şi se ceartă în privinţa detaliilor subtile de strategie. 

Singura reuniune la care am participat avusese o „zi 
a războinicului“, în care toţi participanții- exceptându-ne 
pe noi- şi invitaţii din afară se costumaseră ca războinici 
din trecut. Fusese de-a dreptul înspăimântător. Bănuisem 
că pistoalele-mitralieră şi flintele nu funcționau; chiar şi 
nişte criminali ar fi ezitat să rişte într-atât. Totuşi, săbiile, 
suliţele şi arcurile păruseră îndeajuns de reale şi se 
aflaseră în mâinile unor indivizi care demonstraseră cu 
prisosinţă, (mie, cel puţin) că n-ar fi trebuit să li se 
încredinţeze nici măcar un băț ascuţit. 


— L-ai fi omorât pe tip? m-a întrebat vânzătorul, vădit 
interesat. 

— N-ar fi fost nevoie. Întotdeauna, indivizii ăştia dau 
bir cu fugiţii. 

Vorbeam de parcă aş fi avut o experienţă vastă. 

— Şi dacă n-ar fi făcut-o? 

— N-ar fi fost o problemă, m-am auzit vorbind. I-aş fi 
retezat încheietura mâinii, apoi aş fi anunţat serviciul de 
ambulanţe. Poate că i-ar fi lipit-o pe dos. 

În realitate, probabil că doctorii nu s-ar fi obosit să 
vină prea repede. l-ar fi oferit o şansă s-o ia înaintea 
Extazului, sângerând până la moarte. 

Vânzătorul a încuviinţat din cap. 

— Luna trecută, chiar aici, lângă magazin, doi tipi s- 
au bătut cu eşarfa pentru o fată. 

Asta însemna că dueliştii ţinuseră în dinţi câte un colţ 
al eşarfei şi se luptaseră cu şişurile. Cel care dădea drumul 
eşarfei pierdea. 

— Unul a murit înainte s-ajungă salvarea. Celălalt şi-a 
pierdut o ureche - nu s-au mai deranjat să i-o caute. 

A arătat peste umăr. 

— Am tinut-o în congelator o vreme. 

— Tu ai chemat poliţia? 

— Da, a încuviinţat el. Imediat cum s-a terminat. 

Un adevărat cetăţean. Am prins berile pe portbagajul 
bicicletei şi am pedalat înapoi spre campus. 

Lucrurile merg tot mai prost. Îmi dau seama că 
vorbesc ca taică-meu şi nu-mi place, dar realmente 
lucrurile mergeau mai bine pe când eram puşti. Nu 
întâlneai expiratori la fiecare colţ de stradă. Oamenii nu se 
duelau. Oamenii nu stăteau nepăsători, privindu-i pe alţii 
cum se duelează, pentru ca după aceea să colecţioneze 
urechi retezate. 


Nu toţi expiratorii aveau codițe şi se manifestau în 
public. În cadrul catedrei de fizică din care făcea parte 
Julian existau doi: o secretară şi Mac Roman însuşi. 

Oamenii nu înțelegeau cum de reuşise savantul 


mediocru, care apăruse din senin, să-şi croiască drum într- 
o poziţie universitară de vârf. Ei nu apreciau efortul 
intelectual necesar pentru a îmbrăţişa credinţa în 
imaginea agnostică, ordonată, a Universului pe care o 
solicita fizica. Totul făcea însă parte din planul Domnului. 
Ca şi documentele falsificate cu grijă, ce-i aduseseră 
calificările minime necesare pentru postul de decan. Din 
consiliul de administraţie făceau parte alţi doi expiratori, 
care-i susţinuseră candidatura. 

Macro (ca şi unul dintre expiratorii respectivi) era 
membru al unei facţiuni militante şi supersecrete din 
interiorul sectei lor: Mânia Domnului. 

Aidoma tuturor  expiratorilor, ei credeau că 
Dumnezeu se găsea pe punctul de a distruge omenirea. 

Spre deosebire de ceilalţi, cei din Mânia Domnului 
simțeau că menirea lor era să-L ajute în această privinţă. 


Întorcându-mă spre campus, am greşit drumul şi, 
bâjbâind, am trecut pe lângă un local ieftin de conectare 
pe care nu-l văzusem niciodată. Cei de acolo ofereau 
senzaţii de sex în grup, coborâri pe schiuri şi un accident 
de automobil. Le ştiam pe toate. Ca să nu le mai pomenesc 
pe cele de lupte. 

De fapt, n-aş fi făcut niciodată accidentul. Eram 
curios dacă actorul murise. Uneori, le făceau expiratorii, 
deşi se spune despre conectare că-i un păcat. Câteodată, 
oamenii le fac din dorinţa de a fi faimoşi pentru câteva 
minute. Nu m-am conectat niciodată la unul dintre ele, 
însă Ralph are câteva favorite, aşa că atunci când sunt 
conectat cu el le capăt la mâna a doua. Cred că n-o să- 
nţeleg niciodată ce-nseamnă gloria. 

La poartă era alt sergent, aşa că am avut din nou 
parte de verificările ce-mi mâncau timpul. 

Timp de o oră, am hoinărit fără ţintă prin campus. 
Era aproape pustiu- după-amiaza de duminică a unui 
weekend lung. Am intrat în clădirea catedrei de fizică, 
pentru a vedea dacă vreun student nu-mi strecurase ceva 
sub uşă. Într-adevăr, unul procedase aşa; minunea 


minunilor, era un set de probleme predat inainte de 
termen, însoţit de un bilet prin care studentul mă anunţa 
că va lipsi de la curs, deoarece soră-sa îşi dădea 
petrecerea de majorat în Monaco. Bietul de el... 

Biroul Ameliei se găsea la etajul de deasupra, dar n- 
am deranjat-o. Trebuia realmente să găsesc răspunsurile la 
setul de probleme, s-o iau înaintea puştiului. Ba nu, ar fi 
trebuit să mă-ntore în apartamentul Ameliei şi să 
trândăvesc până la sosirea ei. 

M-am întors în apartamentul Ameliei, însă cu spiritul 
unui cercetător ştiinţific. In bucătărie, am descoperit un 
aparat nou, denumit „antimicrounde“; pui în el ce vrei, 
reglezi temperatura dorită şi se răceşte. Evident, n-are 
nicio legătură cu microundele. 

A funcţionat excelent cu cutia de bere. Când i-am 
deschis uşiţa, au ieşit fuioare de vapori. Berea avea patru 
grade, dar temperatura din incintă trebuie să fi fost mult 
mai mică. Pentru a vedea ce o să se întâmple, am băgat 
înăuntru o felie de brânză şi am reglat la temperatura cea 
mai mică de pe scală, minus patruzeci de grade. Când am 
scos-o, i-am dat drumul pe podea şi s-a făcut ţăndări. Cred 
că am găsit toate bucăţelele. 

Lângă şemineu, Amelia avea o nişă micuță pe care o 
numea „biblioteca“. Acolo exista spaţiu doar cât să 
adăpostească o saltea veche şi o măsuţă. Cei trei pereţi ce 
defineau spaţiul erau rafturi acoperite cu geamuri, pline cu 
sute de cărţi vechi. Fusesem acolo împreună cu ea, dar nu 
ca să citim. 

Am pus berea pe podea şi m-am uitat la titluri. 
Majoritatea erau romane şi volume de poezii. Spre 
deosebire de alţii, eu continui să citesc de plăcere, însă 
numai lucruri despre care se consideră că sunt reale. 

În primii doi ani de colegiu, obţinusem o diplomă în 
istorie, cu fizica materie secundară, dar apoi le 
inversasem. Obişnuiam să mă gândesc că diploma de fizică 
îmi adusese recrutarea. Pe de altă parte, cei mai mulţi 
mecanici au obişnuitele diplome educaţionale obligatorii: 
educaţie fizică, evenimente curente, aptitudini de 


comunicare. Nu trebuie să fii chiar atât de inteligent ca să 
zaci în cuşcă şi să zvâcneşti din extremităţi. 

Oricum, îmi plăcea istoria, dar biblioteca Ameliei era 
cam sărăcuţă în acest domeniu. Existau doar câteva texte 
populare, bogat ilustrate. Majoritatea despre secolul XXI, 
despre care intenţionam să aflu totul după ce se sfârşea. 

Mi-am amintit că ea dorise să citesc un roman despre 
războiul civil din America: Semnul roşu al curajului; de 
aceea, l-am scos din raft şi m-am apucat de treabă. Două 
ore şi două beri. 

Diferenţele între războaiele lor şi ale noastre erau la 
fel de profunde ca şi diferenţa dintre un accident teribil şi 
un coşmar. 

Armatele lor erau înzestrate cu aceleaşi tipuri de 
arme; deţineau structuri de comandă difuze şi confuze, 
care, în esenţă, azvârleau o gloată împotriva alteia. Cele 
două gloate se luptau cu puşti primitive, cuțite şi ciomege, 
până ce una din ele dădea bir cu fugiţii. 

Derutatul protagonist, Henry, era prea profund 
implicat ca să înţeleagă acest adevăr simplu, totuşi îl 
descria cu exactitate. 

Mă întreb ce ar fi crezut sărmanul despre genul 
nostru de război. Mă întreb dacă epoca lui cunoştea măcar 
cea mai precisă metaforă: exterminator. Şi m-am întrebat 
ce adevăr simplu mă împiedica să-mi văd propria 
implicare. 


Julian nu ştia că autorul Semnului roşu al curajului 
avusese avantajul de a nu fi participat la războiul despre 
care scrisese. Este mai dificil să întrevezi un tipar, atunci 
când cunoşti numai o părticică din el. 

Din punct de vedere economic şi ideologic, războiul 
acela fusese relativ cinstit; nu acelaşi lucru se putea spune 
despre cel al lui Julian. Ngumii duşmani alcătuiseră o 
alianţă aproximativă între zeci de forţe „rebele“ - cincizeci 
şi patru în anul acesta. În toate statele inamice existau 
guverne legitime care cooperau cu Alianţa, însă nu era 
niciun secret că puţine dintre ele se bucurau de susţinerea 


majorităţii membrilor lor. 

Pe de o parte, se putea vorbi despre un conflict 
economic între „bogaţi“, cu economiile lor ce avansau în 
mod automat, şi „săraci“, care nu se născuseră în 
prosperitate. Pe de altă parte, se putea vorbi despre un 
conflict rasial- negrii, cafeniii şi o categorie de galbeni 
împotriva albilor şi altor galbeni. Julian încerca un 
oarecare disconfort în această privinţă, totuşi nu se simţea 
în niciun fel legat de Africa. Trecuse prea multă vreme, se 
găsea prea departe, iar cei de acolo erau prea nebuni. 

Desigur, exista şi un conflict ideologic pentru unii- 
apărătorii democraţiei împotriva charismaticilor lideri 
rebeli înclinați spre dictatură. Sau spoliatorii capitalişti 
împotriva protectorilor celor slabi - puteţi alege ce doriţi. 

Nu era, totuşi, un război care urma să se încheie 
printr-un episod final, ca Appomattox sau Hiroshima. Fie 
lenta eroziune a Alianţei avea s-o arunce în haos, fie 
ngumii aveau să fie destul de puternic loviți, astfel încât 
conflictul să se transforme într-o serie de probleme cu 
caracter infracţional local, nu într-o singură problemă 
unificată militar. 

Rădăcinile lor proveneau din secolul XX, ba erau 
chiar şi mai vechi; mulţi ngumi îşi  descoperiseră 
descendența politică în secolele când primii albi apăruseră 
în ţările lor, cu corăbii şi cu praful de puşcă. Alianţa 
considera afirmaţiile respective drept o simplă retorică 
ultranaţionalistă, totuşi ele nu erau lipsite de logică. 

Situaţia se complica prin faptul că, în unele ţări, 
rebelii se aflau în strânsă legătură cu crima organizată, 
aşa cum se petrecuse în Războaiele Drogurilor, ce 
zguduiseră începutul de secol. Existau state în care nu 
rămăsese decât crima, organizată sau nu, însă 
generalizată, de la o graniţă la alta. În câteva dintre aceste 
locuri, forţele Alianţei constituiau unicele vestigii ale legii - 
adesea neapreciate, când nu exista un comerţ legal, iar 
populaţia trebuia să aleagă între o piaţă neagră bine 
aprovizionată şi ajutoarele Alianţei, limitate la produsele 
de strictă necesitate. 


Costa Rica, în care acţiona Julian, reprezenta o 
anomalie. Iniţial, ţara izbutise să nu intre în război, 
menţinându-şi neutralitatea care o ferise de cataclismele 
secolului XX. Totuşi, poziţia ei geografică între Panama - 
singurul cap de pod al Alianţei în America Centrală- şi 
Nicaragua, cea mai puternică naţiune ngumi din emisfera 
respectivă, o târâse finalmente în război. La început, 
majoritatea rebelilor vorbiseră cu un accent nicaraguan 
suspect. Apoi apăruse un conducător charismatic şi se 
petrecuse un asasinat - ambele evenimente puse la cale de 
ngumi, susţinea Alianța- şi în scurt timp pădurile şi 
câmpurile se umpluseră cu tineri şi cu câteva femei, gata 
să-şi rişte vieţile pentru a-şi apăra ţara împotriva 
capitaliştilor cinici şi a  marionetelor lor. Împotriva 
giganţilor invulnerabili care se furişau prin junglă, neauziţi 
ca nişte feline, şi care în câteva minute puteau rade o 
aşezare de pe faţa pământului. 

Julian se considera realist din punct de vedere politic. 
Nu înghiţea propaganda ieftină a taberei sale, totuşi 
ceilalţi erau pur şi simplu sortiţi pieirii; conducătorii lor ar 
fi trebuit să negocieze cu Alianţa, nu s-o întărâte. Când 
detonaseră bomba nucleară în Atlanta, îşi bătuseră ultimul 
cui în propriul coşciug. 

Dacă, într-adevăr, ngumii  detonaseră bomba. 
Acţiunea criminală nu fusese revendicată de niciun grup 
rebel, iar Nairobi declarase că se găsea pe punctul de a 
reuşi să dovedească faptul că bomba provenise din vechile 
arsenale nucleare ale Alianţei; aceasta sacrificase cinci 
milioane de americani pentru a deschide calea spre 
războiul total, spre anihilarea totală. 

Julian se întrebase care putea fi natura dovezii, de ce 
erau „aproape“ de ea şi totuşi nu puteau preciza nimic. El 
nu elimina posibilitatea ca în tabăra lui să existe indivizi 
suficient de nebuni pentru a arunca în aer unul dintre 
propriile oraşe. Nu ştia însă cum putea fi păstrat atâta 
timp un asemenea secret. Trebuiau să fie implicate multe 
persoane. 

Evident, nu era un aspect insolvabil. Cei care 


uciseseră cinci milioane de necunoscuţi puteau sacrifica şi 
câteva zeci de prieteni, câteva sute de copărtaşi. 

Întrebările şi răspunsurile se învârteau în cerc, aşa 
cum făcuseră în mintea tuturor în lunile scurse după 
Atlanta, Sao Paulo şi Mandelaville. Va apărea o dovadă 
reală? Mâine va fi vaporizat alt oraş; apoi altul, ca 
represalii? 

Momentul era favorabil pentru cei care deţineau 
proprietăţi imobiliare în zonele rurale. Oamenii care se 
puteau muta din oraşe găseau viaţa la ţară extrem de 
ispititoare. 


Primele zile, după întoarcerea acasă, sunt de obicei 
plăcute şi intense. Buna dispoziţie, specifică revenirii, 
conferă energie vieţii noastre sexuale, iar atunci când nu 
sunt cu Amelia mă pot afunda în Proiectul Jupiter, 
actualizându-mi cunoştinţele. Foarte multe depind însă de 
ziua în care mă întorc, deoarece vinerea reprezintă 
întotdeauna o singularitate. Atunci mă duc la Saturday 
Night Special. 

Acesta este numele unui club din cartierul Hidalgo, 
mult mai scump decât cele pe care le-aş frecventa de 
obicei şi mult mai ostentativ; tema localului este o viziune 
romantică asupra Epocii Găştilor Californiene gel, graffiti 
şi jeg, toate ţinute la o distanţă sigură de feţele de masă. 
După părerea mea, tipii ăia nu difereau cu nimic de 
trosnitorii şi crestătorii de azi- ba chiar erau mai răi, 
fiindcă nu trebuiau să-şi facă griji în privinţa pedepsei 
federale cu moartea, instituită pentru utilizarea armelor. 
Chelnerii au haine de piele şi tricouri meticulos pătate cu 
gel, blugi negri şi bocanci înalţi. Ei susţin că vinoteca de 
acolo este cea mai bună din Houston. 

Sunt cu cel puţin zece ani mai tânăr decât oricare alt 
client din Saturday Night Special; singurul a cărui 
ocupaţie nu este exclusiv de natură intelectuală. Sunt 
„băiatul lui Blaze“; vin aici ca prieten şi coleg de serviciu 
al ei şi toţi par să accepte această postură. 

Principala mea valoare pentru grup a fost calitatea 


de mecanic. Eram cu atât mai interesant cu cât unul dintre 
cei mai bătrâni membri ai grupului, Marty Larrin, făcuse 
parte din colectivul care realizase cyberlinkul, ce 
permisese apariţia conectării- şi astfel, a soldier-boy-ilor. 

Marty se ocupase de conceperea securității 
sistemului. Odată instalată, mufa devenea inaccesibilă la 
nivel molecular, fiind realmente imposibil de modificat, 
chiar şi de fabricanți, chiar şi de proiectanți. Nanocircuitul 
din interior s-ar bloca aproape instantaneu, dacă s-ar 
interveni asupra oricărei părţi din dispozitivul complex. 
După aceea, ar fi necesară altă operaţie, cu zece la sută 
şanse de deces ori de incapacitare, pentru extragerea 
mufei defecte şi instalarea alteia noi. 

Marty avea în jur de şaizeci de ani; jumătatea din 
faţă a ţestei o avea rasă într-un stil vechi de o generaţie, 
iar restul părului său alb îl purta lung, exceptând cercul 
epilat din jurul mufei. Rămăsese arătos într-un mod clasic, 
cu trăsături regulate şi ferme; din modul cum o trata pe 
Amelia era evident că avuseseră o relaţie în trecut. Odată, 
o întrebasem cât durase relaţia aceea; fusese singura 
întrebare de acest gen pe care i-o pusesem. Ea căzuse pe 
gânduri, apoi îmi spusese: „Cred că tu terminaseşi şcoala 
elementară.“ 

Clienţii din Saturday Night Special diferă de la o 
săptămână la alta. Marty este aproape întotdeauna acolo, 
alături de tradiționalul lui adversar, Franklin Asher, un 
matematician care face parte din catedra de filosofie. 
Tachinările lor ironice durează de pe vremea când erau 
colegi de facultate; Amelia îl cunoaşte cam tot de pe 
atunci. 

În majoritatea cazurilor, este prezentă şi Belda 
Magyar, o tipă ciudată, dar aparţinând evident cercului de 
iniţiaţi. Stă şi ascultă cu o uitătură încruntată şi 
dezaprobatoare, sorbind la răstimpuri din acelaşi singur 
pahar de vin. O dată sau de două ori pe seară, face câte o 
remarcă absolut ilară, fără să-şi modifice expresia feţei. 
Este cea mai bătrână, are peste nouăzeci de ani, şi e 
profesor emerit la catedra de arte. Pretinde că-şi aminteşte 


că în copilărie l-a întâlnit pe Richard Nixon. Preşedintele 
fusese înalt şi intimidant şi-i dăruise o cutie de chibrituri, 
fără îndoială un suvenir gen Casa Albă, pe care maică-sa i- 
o luase imediat. 

Mie îmi plăcea Reza Pak, un chimist timid, abia 
trecut de patruzeci de ani, singurul, exceptând-o pe 
Amelia, cu care mă întâlneam în afara lui Saturday Night 
Special. Uneori, jucam biliard sau tenis. Nu-mi punea 
niciodată întrebări despre Amelia şi nici eu nu mă 
interesam de prietenul lui care venea, exact la ora 
stabilită, să-l ia cu maşina. 

De obicei, Reza, care locuia tot în campus, ne lua pe 
mine şi pe Amelia cu maşina lui, dar în vinerea asta se afla 
deja în oraş, motiv pentru care am comandat un taxi. (Ca 
majoritatea oamenilor, Amelia nu are automobil, iar eu n- 
am şofat niciodată, decât în Instrucţia Elementară, şi 
atunci conectat cu cineva care se pricepea.) Am fi putut 
merge cu bicicletele până în Hidalgo, cât încă mai era 
lumină, dar întoarcerea pe timp de noapte însemna 
sinucidere curată. 

Oricum, pe la apusul soarelui a început să plouă şi 
până am ajuns la restaurant se dezlănţuise o furtună cu 
fulgere şi tunete în toată puterea cuvântului. Saturday 
Night Special avea o tendă, însă ploaia bătea aproape 
orizontal; între taxi şi uşă, ne-am udat leoarcă. 

Reza şi Belda sosiseră deja şi ocupaseră masa 
noastră obişnuită, din sectorul gel. I-am convins să ne 
mutăm în salon, unde se afla un şemineu fals care, cât de 
cât, degaja căldură. 

Un alt client cvasipermanent, Ray Booker, a apărut 
pe când ne mutam; şi el fusese udat până la piele. Ray era 
inginer şi lucrase cu Marty la tehnologia soldier-boy- în 
plus, era un muzician serios de bluegrass, ce-şi petrecea 
verile cântând la banjo prin tot statul. 

— Julian, să-i fi văzut pe cei din Zece azi! (Ray avea o 
uşoară predilecție pentru war-boy.) S-a retransmis, în 
sfârşit, atacul amfibiilor asupra lui Punta Patuca. Am venit, 
am văzut, am dat la gioale! 


Şi-a întins trenciul şi pălăria ude robotului care-l 
urmase. 

— Nu s-a înregistrat aproape niciun rănit. 

— Ce-nseamnă „aproape“? a întrebat Amelia. 

— Păi, de fapt, au nimerit peste un câmp disruptor, a 
continuat el, aşezându-se greoi în scaun. Trei unităţi şi-au 
pierdut ambele picioare, însă l-am evacuat înainte s-ajungă 
hienele la ei. Un psiho, o fată în a doua sau a treia ei 
misiune. 

— Stai aşa! l-am oprit. Au folosit un câmp disruptor în 
interiorul unui oraş? 

— l-a durut în pix! Au distrus un cvartal întreg de 
magherniţe, incluse în planul edilitar. Bineînţeles, au zis că 
noi am făcut-o. 

— Câţi morţi? 

— Probabil, câteva sute. 

Ray a clătinat din cap. 

— Poate c-asta a dat-o pe fată peste cap. Era în 
mijlocul lor, imobilizată, cu ambele picioare scoase din 
funcţiune. S-a opus echipei de salvare, voia să-i evacueze 
pe civili. Au trebuit s-o deconecteze ca s-o scoată de-acolo. 

A cerut mesei un scotch cu sifon şi am comandat şi 
noi. În secţiunea asta, nu existau chelneri cu părul dat cu 
gel. 

— Poate că n-o să păţească nimic. Este una din 
chestiile alea cu care trebuie să te-nveţi să trăieşti. 

— N-am făcut-o noi, a zis Reza. 

— De ce-am fi făcut-o? N-am fi căpătat niciun avantaj 
strategic şi ne-am fi ales doar cu comentarii nefavorabile. 
Într-un oraş, câmpurile disruptoare sunt nişte arme 
groaznice. 

— Mă mir c-a mai supravieţuit cineva, am comentat 
eu. 

— N-a scăpat niciunul dintre cei de la sol- i-a făcut 
chiseliţă într-o clipă. Erau însă blocuri de trei şi patru 
etaje. Cei de sus trebuie să fi supravieţuit colapsului. După 
ce ne-am scos toţi soldier-boy-ii, plutonul Zece a stabilit un 
perimetru de interdicţie cu markere ONU şi l-a declarat 


zonă noncombatantă cu răniţi colaterali. Au paraşutat o 
medişeniletă de Crucea Roşie şi au trecut mai departe. 
Câmpul disruptor a fost singura şmecherie tehnică. În rest, 
tactici vechi de izolare şi concentrare, care nu merg la un 
grup atât de bine integrat ca Zece. A fost o coordonare de 
pluton excelentă. Julian, tu ai fi apreciat-o cu siguranţă. 
Din văzduh, părea un balet. 

— Poate c-o să ţi-l cer şi eu. 

Nici vorbă; n-o făceam niciodată, dacă nu cunoşteam 
pe cineva implicat direct. 

— Oricând, a încuviinţat Ray. Am două cristale, dintre 
care unul conectat prin Emily Vail, şeful companiei. 
Celălalt este versiunea comercială. 

Bineînţeles, luptele nu se transmiteau în direct, 
fiindcă inamicul s-ar fi putut conecta. Versiunea comercială 
era remontată pentru a se obţine un dramatism maxim şi 
pentru a se face dezvăluiri minime. Oamenii obişnuiţi nu 
puteau obţine versiuni necenzurate ale mecanicilor; o 
mulţime de war-boy ar fi fost gata să ucidă pentru aşa 
ceva. Ray deţinea o autorizaţie de maximă securitate şi un 
jac fără filtru. Dacă un civil sau un spion ar fi pus mâna pe 
cristalul lui Emily Vail, ar fi văzut şi simţit multe detalii 
inexistente în versiunea comercială, totuşi anumite 
percepții şi gânduri ar fi fost filtrate dacă respectivul nu ar 
fi avut un jac ca al lui Ray. 

Un chelner într-un smoching curat ne-a adus 
băuturile. Eu şi Reza împărţeam o carafă de vin roşu, 
specialitatea casei. 

Ray a ridicat paharul. 

— Pentru pace, a toastat el fără ironie. Bine ai venit, 
Julian! 

Amelia m-a atins cu genunchiul pe sub masă. Vinul 
era destul de bun, acrişor doar cât să te facă să te gândeşti 
data viitoare la unul puţin mai scump. 

— Săptămâna asta a fost una uşoară, i-am spus lui 
Ray. _ 

El a încuviinţat din cap. Îmi urmărea întotdeauna 
acţiunile. Au apărut alţi doi amici şi am început obişnuitele 


conversații pe grupuleţe, ce uneori se întrepătrundeau. 
Amelia a plecat de lângă mine, ca să discute despre cărţi 
cu Belda şi cu un bărbat de la catedra de arte. Aveam 
obiceiul să ne separăm când părea firesc. 

Eu am rămas cu Reza şi cu Ray; când a apărut Marty, 
a sărutat-o pe Amelia pe obraz şi a venit la grupul nostru. 
Între el şi Belda focul pasiunii nu se stinsese de tot. 

Marty era ud până la piele, iar părul lung şi alb îi 
atârna în şuviţe subţiri. 

— A trebuit să parchez la mama naibii de-aici, a zis el 
trântindu-şi pardesiul ud în braţele robotului. 

— Crezusem că lucrezi până mai târziu, a spus Ray. 

— Nu-i deja târziu? 

A comandat cafea şi un sandvici. 

— Mă-ntorc dup-aia şi te poftesc să vii şi tu. Poţi să 
mai bei vreo două scotch-uri. 

— Ce s-a-ntâmplat? 

În mod simbolic, şi-a împins paharul cu doi centimetri 
mai departe. 

— Hai să nu discutăm probleme de muncă. O s-avem 
toată noaptea la dispoziţie. E vorba despre fata aia pe care 
ziceai c-ai văzut-o pe cristalul Vail. 

— Cea care a cedat? am întrebat. 

— M-m-mda. Tu de ce nu cedezi, Julian? Cere-te la 
vatră. Ne place compania ta. 

— Şi plutonul tău, a glumit Ray. Sunt nişte tipi de 
treabă. 

— Ce legătură are ea cu studiile voastre despre 
conexiunile încrucişate? am insistat. Probabil că de-abia 
începuse să se conecteze ca lumea. 

— Este un contract nou, pe care l-am demarat cât ai 
lipsit tu, a explicat Ray. Trebuie să studiem eşecurile de 
empatie. Indivizi care cedează, fiindcă-i simpatizează pe 
inamici. 

— Îl puteţi angaja pe Julian, a chicotit Reza. El îi 
iubeşte pe pedro. 

—Nu se corelează cu aspectul politic, a precizat 
Marty. În plus, de obicei este vorba despre persoane aflate 


în primul sau în al doilea an. Majoritatea sunt femei. Julian 
nu-i un candidat bun. 

A sosit cafeaua; a luat ceaşca şi a suflat în ea. 

— Cum vă place vremea asta? Ziceau c-o să fie senin 
şi rece. 

— Mă topesc după Knicks, am spus. 

Reza a încuviinţat din cap. 

— Rădăcina pătrată din minus unu. 

În seara aceea, n-avea să se mai discute despre 
eşecurile de empatie. 


Julian nu ştia cât de selectivă fusese recrutarea, 
găsind oameni pentru anumite posturi de mecanici. 
Plutoanele de vânători/ucigaşi erau puţine, dar de obicei 
dificil de controlat la două niveluri. Ca plutoane, nu 
îndeplineau adecvat ordinele şi nu se integrau prea bine 
„orizontal“ cu celelalte plutoane din companie. Mecanicii 
dintr-un pluton vânătoare/ucidere tindeau să nu se 
conecteze prea strâns între ei. 

Desigur, asta nu reprezenta o surpriză. Plutoanele 
respective erau alcătuite din acelaşi gen de indivizi pe care 
armatele anterioare îi alegeau pentru „operaţiuni 
murdare“. Era de aşteptat să fie independenţi şi, cumva, 
sonati. 

După cum observase Julian, în majoritatea 
plutoanelor exista cel puţin o persoană care părea o 
alegere cu adevărat nefericită. În echipa lui, aceasta era 
Candi, care se arăta oripilată de război şi nu dorea să facă 
rău duşmanilor. Asemenea persoane erau numite 
stabilizatori. 

Julian bănuia că stabilizatorul acționa ca un fel de 
conştiinţă a plutonului; totuşi, mai corect ar fi fost să-l 
denumească regulator, prin analogie cu regulatoarele 
motoarelor.  Plutoanele fără stabilizatori dovedeau 
predilecția de a scăpa de sub control, de a „o lua razna“. 
Aşa se întâmpla uneori cu vânătorii/ucigaşi, ai căror 
stabilizatori nu puteau fi prea pacifişti şi, din punct de 
vedere tactic, acest lucru constituia un dezastru. Conform 


lui von Clausewitz, războiul este utilizarea controlată a 
forţei în vederea atingerii obiectivelor politice. Forţa 
necontrolată poate să facă rău ori să ajute, în aceeaşi 
măsură. 

(Existase un mit, o observaţie de bun-simţ, potrivit 
căreia episoadele de nebunie aveau efect pozitiv pe termen 
lung, deoarece, datorită lor, ngumii se temeau şi mai mult 
de soldier-boy. In realitate, contrariul era de asemenea 
valabil, conform celor care  studiaseră psihologia 
inamicului. Soldier-boy-ii stârneau cea mai mare teamă 
atunci când se comportau ca nişte maşini controlate de la 
depărtare. Când se înfuriau sau o luau razna- 
comportându-se aidoma unor oameni în costume de 
roboţi - păreau posibil de înfrânt.) 

Peste jumătate dintre stabilizatori cedau într-adevăr 
înainte de a li se termina stagiul militar. În majoritatea 
cazurilor, nu era un proces brusc, ci îl preceda o perioadă 
de neatenţie şi indecizie. Marty şi Ray urmau să examineze 
comportamentul stabilizatorilor înainte de criză, pentru a 
vedea dacă nu exista un indicator invariabil care i-ar fi 
putut avertiza pe comandanţi că sosise momentul unei 
înlocuiri sau al unei modificări. 

Se presupunea că inaccesibilitatea mufei i-ar fi oprit 
pe oameni să-şi facă rău în mod voit ori să-i vatăme pe 
alţii, deşi toţi ştiau că mufa avea doar rolul de a menţine 
monopolul guvernului. Precum multe alte lucruri general 
cunoscute, nu era adevărat. Nu era tocmai adevărat nici 
faptul că nu puteai modifica o mufă instalată; totuşi, 
modificările se limitau la memorie - de obicei, când armata 
dorea ca un soldat să uite ceva ce văzuse. Doar două 
persoane din grupul de la Saturday Night Special 
cunoşteau detaliul acesta. 

Uneori, un eveniment era şters din memoria unui 
soldat din considerente de securitate; ceva mai rar, din 
motive umanitare. 

În prezent, toate cercetările lui Marty se desfăşurau 
pentru armată, ceea ce-l stingherea. Când începuse să 
lucreze în domeniu, cu treizeci de ani în urmă, mufele erau 


rudimentare, scumpe şi rare, fiind folosite numai în 
cercetările medicale şi ştiinţifice. 

Pe atunci, majoritatea oamenilor continuau să 
muncească pentru a-şi câştiga existenţa. Peste un deceniu, 
cel puţin în „Lumea Întâi“, majoritatea slujbelor asociate 
producerii şi distribuţiei bunurilor deveniseră anacronice. 
Nanotehnologia oferise nanoforja- cere-i o casă, apoi 
amplaseaz-o lângă nisip şi apă. Vino mâine cu mobilierul. 
Cere-i un automobil, o carte, o forfecuţă pentru unghii. 
Desigur, după nu prea mult timp, nu mai trebuia să-i ceri; 
ea ştia deja ce doreau oamenii şi câţi oameni existau. 

Bineînţeles, putea construi şi alte nanoforje. Dar nu 
pentru oricine. Numai pentru guvern. Nu puteai nici măcar 
să-ţi sufleci mânecile şi să-ţi construieşti singur una, 
deoarece tot guvernul deţinea secretul fuziunii la cald, iar 
nanoforja n-ar fi putut exista fără abundența de energie 
gratuită obţinută din procesul respectiv. 

Realizarea ei costase mii de vieţi şi săpase un crater 
gigantic în North Dakota, dar până ce Julian intrase la 
şcoală, guvernul ajunsese în poziţia de a putea da oricui 
orice obiect material. Evident, nu-ţi putea oferi orice 
doreai; alcoolul şi alte droguri erau supuse unui control 
strict, ca şi lucrurile potenţial periculoase, de felul armelor 
şi automobilelor. Însă dacă erai un bun cetăţean, puteai 
duce o viaţă de confort şi securitate fără să mişti un deget 
şi fără să munceşti, în afară de cazul când doreai s-o faci. 
Cu excepţia celor trei ani de stagiu militar. 

Majoritatea indivizilor petreceau cei trei ani în 
uniformă lucrând câteva ore pe zi la Resurse Umane şi 
Management, care avea rolul de a se asigura că 
nanoforjele aveau acces la toate elementele necesare. Cam 
cinci la sută dintre recruți îmbrăcau uniformele albastre 
ale infirmierilor- cei despre care testele afirmau că vor 
avea rezultate bune în lucrul cu bolnavii şi bătrânii. Alţi 
cinci la sută îmbrăcau uniforme verzi şi deveneau şoşonari. 
O mică fractiune din rândul acestora se dovedeau 
inteligenţi şi rapizi şi ajungeau mecanici. 

Mecanicii aveau dreptul să se reînroleze, şi mulţi o 


făceau. Unii nu doreau să se confrunte cu o viaţă de 
libertate totală şi, poate, de inutilitate. Pe alţii îi atrăgeau 
avantajele ce însoțeau uniforma: banii pentru hobby-uri 
sau diverse deprinderi, un anume prestigiu, comoditatea 
de a-i avea pe alţii care să-ţi spună ce să faci, cardul de 
raţii ce-ţi oferea alcool nelimitat în timpul liber. 

Unora le plăcea chiar faptul că li se permitea să 
deţină o armă. 

Soldaţii care nu erau implicaţi în soldier-boy, water- 
boy sau fly-boy- cei cărora mecanicii le spuneau 
„Şoşonari“- se bucurau de aceleaşi avantaje, dar se 
confruntau permanent cu posibilitatea de a li se ordona să 
se deplaseze şi să ocupe un sector disputat. De obicei, ei 
nu trebuiau să lupte, fiindcă soldier-boy-ii erau mai 
pricepuţi în această privinţă şi nu puteau fi ucişi, însă nu 
încăpea îndoială că şoşonarii îndeplineau un valoros rol 
militar: cel de ostatici. Puteau deveni chiar momeli pentru 
armele ngumi cu bătaie lungă. Asta nu-i făcea să-i iubească 
pe mecanici, în aceeaşi măsură în care le datorau vieţile. 
Dacă un soldier-boy era făcut bucățele, mecanicul căpăta 
altul nou. Cel puţin, aşa credeau ei. Habar n-aveau ce 
simţea mecanicul. 


Îmi plăcea să dorm în soldier-boy. Unii considerau că 
era grotesc - o desprindere atât de totală de simţuri, încât 
aducea cu moartea. Jumătate de pluton stă de pază, în 
vreme ce jumătatea cealaltă este decuplată pentru două 
ore. Adormi la fel de instantaneu cum se răsuceşte un 
comutator şi te trezeşti la fel de brusc, dezorientat, însă 
odihnit, ca după opt ore de somn normal. Asta dacă ai 
noroc să beneficiezi în totalitate de cele două ore. 

Ne adăpostiserăm într-o şcoală arsă dintr-un sătuc 
abandonat. Eu urma să dorm în schimbul doi, aşa că mai 
întâi petrecusem două ore stând lângă o fereastră spartă, 
simțind izul de junglă şi de tăciuni stinşi, în bezna 
neschimbătoare. Bineînţeles, din punctul meu de vedere, 
nu era nici beznă, nici neschimbătoare. Lumina stelelor 
scălda scena aidoma unor raze de soare monocrome şi la 


fiecare zece secunde comutam pentru o clipă pe infraroşii. 
Infraroşiile mă ajutaseră să urmăresc o felină mare şi 
neagră care ne cerceta, furişându-se printre rămăşiţele 
contorsionate ale instalaţiilor de pe terenul de joacă. Era 
un ocelot sau alt animal similar, care simţise mişcarea din 
şcoală şi căuta o pradă. Când ajunsese la numai zece 
metri, încremenise timp îndelungat, fără să adulmece 
nimic, sau poate doar lubrifiantul, apoi dispăruse ca un 
fulger. 

Nu se întâmplase nimic altceva. După două ore, se 
trezise schimbul întâi. Îi lăsasem în pace câteva minute, ca 
să se orienteze, apoi le transmisesem „RapSit“-ul- 
raportul de situaţie: negativ. 

Adormisem şi instantaneu mă trezisem într-o explozie 
de durere. Senzorii nu-mi comunicaseră nimic, decât 
lumină orbitoare, un vuiet de zgomot alb, căldură 
pârjolitoare - şi izolare completă! Tot plutonul meu fusese 
deconectat sau distrus. 

Ştiam că nu era adevărat; ştiam că mă găseam în 
siguranţă într-o cuşcă din Portobello. Cu toate acestea, mă 
durea ca o arsură de gradul trei pe fiecare centimetru 
pătrat de piele dezgolită, ca şi cum globii oculari mi-ar fi 
fost fierţi în orbite, ca şi cum aş fi murit inhalând vapori de 
plumb, ca şi cum mi s-ar fi făcut o clismă cu plumb topit: o 
totală supraîncărcare de feedback. 

Această senzaţie păruse că durează mult timp... 
îndeajuns ca să cred că de data asta chiar se întâmplase: 
inamicul distrusese Portobello, poate cu o bombă atomică, 
şi eu eram cel care murea, nu maşina mea. De fapt, 
fuseserăm decuplaţi după 3,03 secunde. Putea să fi fost şi 
mai rapid, însă mecanicul din plutonul D, care era legătura 
noastră orizontală şi legătura noastră cu coordonatorul de 
companie, dacă eu muream- fusese dezorientat de 
intensitatea neaşteptată a evenimentului, chiar dacă o 
resimțea indirect. 

Analizele ulterioare ale imaginilor din satelit 
arătaseră două aparate de zbor catapultate dintr-un punct 
situat la cinci kilometri. Erau de tip stealth şi, neavând 


combustibil, nu lăsau semnătură termică. Unul dintre piloţi 
se catapultase înainte ca aparatul lui să fi lovit şcoala. 
Celălalt avion fie era dirijat automat, fie pilotul lui murise 
în explozie kamikaze, sau ca urmare a defectării sistemului 
de catapultare. 

Ambele avioane fuseseră ticsite cu bombe incendiare. 
La aproximativ o sutime de secundă după ce Candi simţise 
ceva în neregulă, toţi soldier-boy-ii noştri încercau să 
răzbată printr-un potop de metal topit. 

Inamicul ştia că noi trebuia să dormim şi cunoştea 
felul în care procedam. De aceea concepuse asemenea 
instalaţii: catapulte camuflate, reglate asupra unor clădiri 
pe care, mai devreme sau mai târziu, aveam să le utilizăm, 
cu echipajul de doi piloţi aşteptând luni sau poate chiar ani 
de zile. 

Nu se putuseră limita la instalarea de capcane 
autodeclanşatoare în şcoală, deoarece am fi simţit 
existenţa unor asemenea cantităţi de materiale incendiare 
sau explozibile. 

În Portobello, trei mecanici suferiseră stopuri 
cardiace; Ralph murise. Fuseseră întrebuințate tărgi cu 
pernă de aer, pentru a ne deplasa în aripa-spital; cu toate 
acestea, orice mişcare ne provoca dureri îngrozitoare; de- 
abia puteam să respirăm. 

Tratamentul fizic nu putea ajunge la locul acelei 
dureri-fantomă, care era amintirea morţii violente a 
sistemului nervos. Împotriva durerii imaginare trebuia 
luptat cu imaginaţia. 

M-au conectat în fantezia unei insule caraibiene, 
înotând în apa caldă alături de negrese superbe. M-am 
delectat cu o mulţime de cocteiluri virtuale pe bază de rom 
şi fructe, apoi cu sex virtual, somn virtual. 

Când m-am deşteptat, tot în dureri, au încercat 
scenariul opus - o staţiune de sporturi de iarnă, bântuită 
de geruri, cu aer rarefiat. Existau acolo pârtii rapide, femei 
iuți, precum şi aceeaşi secvenţă de voluptăţi virtuale. Apoi 
m-am plimbat cu canoea pe un lac liniştit de munte. Apoi 
m-am trezit pe un pat de spital în Portobello. 


Medicul era un tip scund, mai negru decât mine. 

— Te-ai trezit, sergent? 

Mi-am pipăit ceafa. 

— Evident. 

M-am ridicat în capul oaselor şi m-am prins de saltea, 
până mi-a trecut ameţeala. 

— Ce fac Candi şi Karen? 

— Nu vor păţi nimic. Îţi aminteşti... 

— Ralph a murit, ştiu. 

Îmi aminteam vag că încetaseră să-i mai acorde 
atenţie şi-i aduseseră pe ceilalţi doi de la cardiologie. 

— În ce zi suntem? 

— Miercuri. (Schimbul începuse luni.) Cum te simţi? 
Eşti liber să pleci de îndată ce vei fi în stare să te ţii pe 
picioare. 

— Permisie medicală? A încuviinţat din cap. Durerea 
din piele a încetat. Totuşi, încă mă simt ciudat. E drept 
însă că până acum n-am mai petrecut două zile conectat la 
fantezii. 

Mi-am coborât tălpile pe podeaua rece din gresie şi 
m-am ridicat. Am traversat ameţit încăperea, până la un 
dulap, l-am deschis şi am găsit înăuntru o uniformă şi o 
geantă cu hainele mele civile. 

— Cred c-o să mai rămân pe-aici o vreme, să văd ce- 
mi face plutonul. După-aceea, o să merg acasă sau în altă 
parte... 

— Bine. Dacă ai probleme, întreabă de dr. Tull de la 
Recuperarea UTI. 

Mi-a strâns mâna şi a plecat. Medicii trebuie salutaţi? 

Am decis să port uniforma şi m-am îmbrăcat încet, 
după care am rămas locului o vreme, sorbind apă cu 
gheaţă. Mai pierdusem un soldier-boy în două rânduri, dar 
în ambele ocazii fusese o simplă senzaţie de dezorientare, 
urmată de decuplare. Auzisem despre aceste feedback-uri 
totale şi cunoşteam un caz în care toţi membrii unui pluton 
muriseră înainte de a putea fi decuplaţi. Probabilistic, aşa 
ceva nu se mai putea petrece. 

În ce fel avea să ne afecteze randamentul? Plutonul 


lui Scoville cunoscuse o situaţie similară anul trecut. Toţi 
fuseserăm nevoiţi să petrecem un ciclu instruindu-ne cu 
soldier-boy-ii înlocuitori, totuşi ei nu păruseră afectaţi, 
exceptând nerăbdarea cauzată de faptul că nu se luptau. 
Avuseseră însă parte numai de o fracțiune de secundă, nu 
de trei secunde de ardere pe viu. 

M-am dus să le văd pe Candi şi Karen. leşiseră de 
jumătate de zi din terapia de conectare, erau palide şi 
slăbite, dar altfel nu aveau probleme. Mi-au arătat cele 
două semne identice, roşii, dintre sâni, unde li se 
aplicaseră electrozii pentru a fi readuse la viaţă. 

Toţi, cu excepţia lor şi a lui Mel, se externaseră şi 
plecaseră acasă. Aşteptându-l pe Mel, am coborât la Op şi 
am vizionat atacul. 

Nu cele trei secunde, bineînţeles; doar minutul 
dinaintea lor. Toți cei aflaţi de planton auziseră un pocnet 
înăbuşit, care fusese catapultarea pilotului inamic. Candi 
zărise după aceea cu coada ochiului, pentru o sutime de 
secundă, un avion trecând peste copacii ce mărgineau 
parcajul şi năpustindu-se spre ei. Incepuse să se 
răsucească, pentru a-l ochi cu laserul, apoi înregistrarea 
lua sfârşit. 

După ce a apărut Mel, ne-am dus la aeroport, unde 
am băut două beri şi am mâncat o farfurie de plăcinte cu 
carne. El a plecat spre California, iar eu am revenit la 
spital pentru vreo două ore. Am mituit un teh să mă 
conecteze cu Candi şi Karen pentru cinci minute- nu 
tocmai contrar regulamentelor; dintr-un punct de vedere, 
continuam să fim în timpul serviciului. Acest interval ne-a 
fost de ajuns ca să ne asigurăm reciproc că totul va fi bine 
şi să-l plângem împreună pe Ralph. Pentru Candi, mai ales, 
era foarte greu. Am mai preluat o parte din durerea şi 
teama ce le învăluise inimile. Nimănui nu-i place să se 
gândească la posibilitatea unei înlocuiri, după ce a avut o 
maşină în centrul vieţii. Brusc, ele deveniseră candidate la 
aşa ceva. 

Când ne-am deconectat, Candi m-a strâns cu putere 
de mână, de fapt numai de degetul arătător, şi m-a fixat cu 


privirea. 

— Îţi ascunzi secretele mai bine decât oricare altul, 
mi-a şoptit. 

— Nu vreau să discut despre asta. 

— Ştiu că nu vrei. 

— Despre ce? a întrebat Karen. 

Candi a clătinat din cap. 

— Mulţumesc, am spus şi ea mi-a eliberat degetul. 

Am ieşit cu spatele din rezerva lor micuță. 

— Fii..., a spus Candi şi n-a încheiat propoziţia. 

Poate că aceea fusese propoziţia. Ea văzuse cât de 
profund nu dorisem să mă trezesc. 

Am sunat-o pe Amelia de la aeroport şi am anunţat-o 
că voi ajunge acasă peste câteva ore şi că-i voi explica 
totul mai târziu. Avea să fie trecut de miezul nopţii, însă 
îmi spuse să vin direct la apartamentul ei. Asta a însemnat 
o uşurare. Relaţia noastră nu cunoştea niciun fel de 
restricţii, totuşi sperasem întotdeauna că ea dormea 
singură, aşteptând, pe durata celor zece zile de absenţă 
ale mele. 

Bineînţeles, pricepuse că se întâmplase ceva foarte 
rău. Când am ieşit din aeroport, mă aştepta acolo cu un 
taxi. 

Programul maşinii înţepenise într-o configuraţie de 
oră de vârf, aşa că am avut nevoie de douăzeci de minute 
ca să ajungem acasă, pe străzi de suprafaţă pe care nu le 
văzusem decât de pe bicicletă. Am izbutit să-i relatez 
Ameliei esenţa celor petrecute, în vreme ce străbăteam 
labirintul care evita un trafic inexistent. Când am ajuns la 
campus, minunea minunilor - paznicul mi-a privit uniforma 
şi ne-a făcut semn să trecem. 

Am lăsat-o să mă convingă să-mi încălzească ceva de 
mâncare. De fapt, nu-mi era foame, dar ştiam că-i plăcea 
să mă hrănească. 

— Îmi vine greu să vizualizez, mi-a zis căutând 
castronaşe şi beţişoare. Normal, de altfel. Eu mă limitez la 
cuvinte. 

A venit înapoia mea şi mi-a masat ceafa. 


— Spune-mi că n-o să păţeşti nimic. 

— Ţi se pare că aş fi păţit ceva? 

— Rahat! M-a frământat puternic cu degetele. Eşti 
încordat ca o scândură. Nu te-ai desprins aproape deloc 
de... ceea ce a fost. 

Încălzise şi nişte sake. După ce am băut prima ceaşcă 
pe nerăsuflate, mi-am turnat-o pe a doua. 

— Poate. Am... m-au lăsat să mă-ntore şi să mă 
conectez cu Candi şi Karen în secţia de reanimare. Candi 
are probleme destul de mari. 

— Se teme că o să i se înmoaie inima? 

— Asta-i mai degrabă problema lui Karen. Candi se- 
nvârte în cerc în jurul lui Ralph. Nu poate accepta 
pierderea lui. 

Amelia s-a întins peste mine şi şi-a turnat şi ea o 
ceaşcă. 

— Nu-i consilier de traume psihologice? Vreau să 
spun, când nu-i în uniformă... 

— Da... în fine, de ce-or avea oamenii asemenea 
meserii? Şi-a pierdut tatăl la vârsta de doisprezece ani, 
într-un accident de maşină. Candi se găsea în aceeaşi 
maşină. Chestia n-a fost niciodată îngropată definitiv. Tatăl 
continuă să fie acolo, pe fundal, în spatele fiecărui bărbat 
pe care ea îl... de care se simte apropiată. 

— Pe care-l iubeşte? Ca pe tine? 

— Nu-i vorba despre dragoste. Este ceva reflex. Am 
mai discutat asta. 

A intrat în bucătărie ca să amestece în tigaie, 
rămânând cu spatele la mine. 

— Poate c-ar mai trebui să discutăm o dată. Sau 
poate s-o facem la fiecare şase luni... 

Am fost cât pe-aici să urlu la ea, totuşi m-am abținut. 
Eram amândoi obosiţi şi şocaţi. 

— Situaţia asta nu aduce deloc cu Carolyn. Crede-mă 
pe cuvânt. Candi îmi este mai degrabă ca o soră... 

— Ah, cum să nu! 

— Nu ca soră-mea, da? (Nu mai auzisem de ea de 
peste un an.) Sunt apropiat de ea, intim, şi bănuiesc că ai 


putea numi asta ca fiind un fel de iubire. Totuşi, nu 
seamănă cu relaţia dintre noi doi. 

A încuviinţat din cap şi a împărţit conţinutul tigăii în 
două castronaşe. 

— lartă-mă! Ai trecut prin clipe groaznice, iar eu îţi 
amărăsc şi mai mult viaţa acum. 

— Plus că-mi dai mâncare reîncălzită. Am luat 
castronaşul. S-ar putea să se comporte aşa din cauză că 
este la ciclu? 

Amelia a aşezat puţin cam brusc castronaşul pe 
masă. 

— Asta-i altă chestie care mă-nnebuneşte. Să împarţi 
cu ele ciclul! Mi se pare mai mult decât „intim“. E pur şi 
simplu bizar! 

— Norocul tău. Ai vreo doi ani de linişte. 

Femeile din pluton îşi sincronizează destul de repede 
ciclurile menstruale, iar bărbaţii sunt, evident, afectaţi. O 
problemă este rotația de treizeci de zile a ciclului; în prima 
jumătate a anului trecut, veneam acasă lunar cu iritări 
post-menstruale, dovada faptului că întotdeauna creierul 
este mai puternic decât glanda. 

— Ralph cum era? Niciodată n-ai spus multe despre 
el. 

— Era de-abia în al treilea ciclu. Un neo. Nu văzuse o 
luptă adevărată. 

— Suficient însă ca să-l ucidă. 

— Mda. Era un tip agitat, poate hipersensibil. Acum 
două luni, când am fost conectaţi în paralel, plutonul lui 
Scoville s-a comportat mai dur decât de-obicei şi el a fost 
deprimat zile în şir. A trebuit ca toţi să ne ţinem de capul 
lui, să-l ajutăm să meargă mai departe. Evident, Candi era 
cea mai pricepută în direcţia asta. 

Amelia îşi învârtea mâncarea prin castronaş fără s-o 
atingă. 

— Deci, nu-i cunoşteai toate intimităţile. 

— li cunoşteam unele intimităţi, însă nu la fel de 
profund ca în cazul celorlalţi. A făcut pipi în pat până la 
pubertate şi avea un teribil sindrom de vinovăţie, datând 


din copilărie, cauzat de uciderea unei broaşte-ţestoase. Îşi 
cheltuia toţi banii pe sex conectat cu mufistele din 
Portobello. Până când se însurase, nu avusese parte de sex 
adevărat - şi n-a rămas mult timp căsătorit. Inainte de ai 
se monta mufa, se masturba violent privind fibre cu sex 
oral. Ți se par intimităţi? 

— Care era mâncarea lui preferată? 

— Plăcinte cu crabi. Aşa cum le prepara maică-sa. 

— Cartea preferată? 

—Nu citea prea mult şi deloc pentru plăcerea 
proprie. La şcoală, îi plăcuse Comoara din insulă. În clasa 
a unsprezecea, a scris un comentariu despre Jim, pe care l- 
a folosit şi la colegiu. 

— Era sociabil? 

— Un tip destul de drăguţ. N-am avut o relaţie socială 
cu el- niciunul dintre noi n-a avut. Când ieşea din cuşcă, o 
ştergea direct în baruri, pregătit să se apuce de treabă cu 
mufistele. 

— Candi n-a... niciuna dintre femei n-a vrut să-l... 
ajute în privinţa asta? 

— Dumnezeule, nu! De ce s-o fi făcut? 

— Asta nu-nţeleg eu. De ce n-ar fi făcut-o? Toate 
femeile ştiau că merge cu mufistele, nu? 

— Păi, asta îşi dorea el. Nu cred că era nefericit în 
privinţa asta. 

Am împins castronaşul într-o parte şi mi-am mai 
turnat sake. 

— În plus, este o încălcare a intimităţii la o scară 
cosmică. Când eram cu Carolyn, de fiecare dată când ne 
întorceam la pluton existau opt persoane care aflau tot ce 
făcuserăm, din ambele puncte de vedere, imediat ce ne 
conectam. Ştiau ce simţise Carolyn faţă de ceea ce 
făcusem eu şi invers, precum şi toate stările de feedback 
generate de ştiinţa respectivă. Asemenea relaţii nu 
pornesc cu una, cu două. 

— Tot nu înţeleg de ce nu, a insistat ea. Sunteţi 
obişnuiţi ca toţi să ştie totul. Vă cunoaşteţi pe dinăuntru, 
pentru numele lui Dumnezeu! O partidă de sex din 


prietenie n-ar zgudui pământul. 

Ştiam că furia mea nu era raţională, că, de fapt, nu 
fusese declanşată de întrebările ei. 

— Auzi, ţie ţi-ar plăcea să ai toată gaşca de vineri 
seara în dormitor cu noi? Să simtă tot ce simţi tu? 

—Nu m-ar deranja, mi-a zâmbit. Să fie asta o 
diferenţă între bărbaţi şi femei sau între tine şi mine? 

— Cred că-i o diferenţă între tine şi oamenii întregi la 
minte. (Zâmbetul meu poate că nu fusese pe de-a întregul 
convingător.) De fapt, nu-i vorba despre senzațiile fizice. 
Detaliile variază, dar în general bărbaţii se simt ca bărbaţi 
şi femeile ca femei. După surpriza iniţială, participarea 
comună nu-i mare chestie. Intim este modul în care simte 
restul persoanei tale. Intim şi stânjenitor. 

A luat castronaşele şi le-a dus la chiuvetă. 

— Dacă te iei după reclame, n-ai zice asta. A şoptit cu 
o voce uşor răguşită: „Simţiţi ce simt ele“. 

— Ştii şi tu... Adesea, cei care plătesc ca să li se 
instaleze o mufă o fac din curiozitate sexuală. Sau sunt 
motivaţi de ceva mai profund - se simt întemnițați într-un 
corp care nu le aparţine, totuşi nu doresc să-şi facă o 
operaţie de schimbare a sexului. M-am înfiorat. Îi înţeleg. 

— Oamenii procedează permanent aşa, m-a tachinat 
ea, cunoscându-mi sentimentele. Este mai puţin periculos 
decât mufa şi, în plus, reversibil. 

— Reversibil, cum să nu! Te alegi cu scula altuia. 

— Bărbaţii şi sculele lor... În principal, sunt propriile 
voastre ţesuturi. 

— De obicei, astea erau inseparabile. 

Karen fusese bărbat până împlinise optsprezece ani 
şi avusese voie să completeze un formular de schimbare a 
sexului. Fusese supusă câtorva teste şi Sănătatea Publică 
fusese de acord că ar fi fost mai bine pentru ea. 

Prima operaţie este gratuită. Dacă voia să redevină 
bărbat, trebuia să plătească. Două dintre mufistele care-i 
plăcuseră lui Ralph erau foşti bărbaţi, care încercau să 
câştige îndeajuns ca să-şi răscumpere sculele. Ce lume 
minunată! 


Oamenii care nu erau angajaţi în armată aveau la 
dispoziţie modalităţi legale de a câştiga bani, deşi puţini 
dintre ei ajungeau să facă rost de sumele obţinute de 
prostituate. Profesorii beneficiau de mici retribuţii- mai 
însemnate în cazul celor care predau discipline practice şi 
doar simbolice pentru cercetători. Marty era şeful catedrei 
sale şi o autoritate mondială în interfețele creier/maşină şi 
creier/creier, totuşi câştiga mai puţin decât un asistent din 
învăţământ, ca Julian. Câştiga mai puţin şi decât puştii cu 
părul gelat care serveau în Saturday Night Special. Şi, 
aidoma majorităţii celor aflaţi în poziţia lui, Marty afişa o 
mândrie perversă faţă de faptul că era permanent falit- 
era prea ocupat ca să aibă timp să câştige bani. Oricum, 
avea rareori nevoie de lucrurile ce puteau fi cumpărate cu 
bani. 

Cu bani puteau fi cumpărate obiecte artizanale şi 
opere de artă originale sau servicii: maseuri, chelneri, 
prostituate. Cu toate acestea, cei mai mulţi oameni îşi 
cheltuiau banii pe articole raţionalizate- cele pe care 
guvernul îţi îngăduia să le deţii, dar nu-ţi punea suficiente 
la dispoziţie. 

De exemplu, toţi beneficiau zilnic de trei credite 
pentru divertisment. Cu un credit puteai să vizionezi un 
film, să faci un traseu de montagne-russe, să obţii o oră de 
pilotaj manual pe o pistă auto sau să intri într-un local ca 
Saturday Night Special. 

Odată intrat, puteai rămâne toată noaptea pe gratis, 
dacă nu doreai să mănânci sau să bei ceva. Meniurile 
restaurantelor afişau preţuri între unu şi treizeci de 
credite, majoritatea depinzând de volumul de muncă 
investit; alături de preţul în credite, se afişa şi cel în dolari, 
în cazul în care îţi epuizaseşi creditele de divertisment şi 
aveai bani. 

Pe de altă parte, cu bani nu puteai cumpăra băuturi 
alcoolice, în afară de cazul când purtai uniformă. Aveai 
raţia de treizeci de grame pe zi, iar guvernul nu era 
interesat dacă ţi-o consumai în fiecare seară sub forma a 


două păhărele de vin sau dacă te făceai praf o dată pe lună 
cu două sticle de votcă. 

În felul acesta, abstinenţii şi indivizii în uniforme 
deveniseră companii foarte căutate în anumite cercuri mai 
nesigure pe picioare şi, poate previzibil, numărul 
alcoolicilor nu se redusese deloc. Cei care nu se puteau 
lipsi de băutură trebuiau să facă rost de ea ori s-o prepare 
singuri. 

Serviciile ilegale erau disponibile contra bani, ba 
chiar reprezentau partea cea mai activă a economiei 
bazate pe dolari. Activităţi mărunte, precum producerea 
băuturilor alcoolice în casă sau prostituţia pe cont propriu, 
erau fie ignorate, fie rezolvate cu mici sume regulate 
oferite drept mită. Existau însă indivizi care operau pe 
scară mare, manipulând sume importante în schimbul unor 
droguri dure şi al serviciilor de felul asasinatelor. 

Teoretic, Sănătatea Publică asigura unele servicii 
medicale ca instalări de mufe, chirurgie estetică şi operaţii 
de schimbare a sexului, însă puţini căpătau aprobare 
pentru ele. Înainte de război, Nicaragua şi Costa Rica 
fuseseră ţările unde te puteai duce ca să cumperi 
„Medicină neagră“. Acum locul lor fusese luat de Mexic, 
deşi o sumedenie de medici aveau accente nicaraguane 
sau costaricane. 


Medicina neagră a devenit subiectul de discuţie la 
întrunirea din vinerea următoare. Ray se afla într-un scurt 
concediu în Mexic. Nu era niciun secret că plecase acolo 
ca să-şi înlăture vreo zece kilograme de grăsime. 

— Bănuiesc că avantajele medicale compensează 
riscul, a spus Marty. 

— A trebuit să-i aprobi concediul? a întrebat Julian. 

— Teoretic. Păcat că n-a putut solicita concediu 
medical. Nu cred c-a folosit nici măcar o zi din el. 

— Ei bine, asta-i vanitate, a rostit Belda cu glas 
tremurător. Narcisism masculin. Mie-mi plăcea foarte mult 
aşa gras. 

— Nu-l interesa să intre în patul tău, scumpo! a zis 


Marty. 

— El pierde, a susurat bătrâna, aranjându-şi părul. 

Chelnerul era un tânăr încruntat şi arătos, arătând 
de parcă ar fi coborât din posterul unui film. 

— Ultima comandă. 

— Este de-abia unsprezece, a observat Marty. 

— Atunci mai comandaţi ceva? 

— Încă un rând pentru toţi? a întrebat Julian. 

Au încuviinţat, mai puţin Belda, care şi-a privit ceasul 
şi a plecat. 

Era spre sfârşitul lunii, de aceea toţi treceau 
băuturile în contul lui Julian, pentru a-şi păstra creditele 
de pe raţie, şi-i dădeau bani în schimbul lor. El se oferise 
să procedeze aşa permanent, însă din punct de vedere 
tehnic constituia o ilegalitate, aşa că majoritatea ezitau. 
Cu excepţia lui Reza, care nu cheltuise niciodată nimic în 
local, exceptând plăţile făcute lui Julian. 

— Mă-ntreb cât de gras trebuie să fii ca să te adresezi 
Sănătăţii Publice? a vorbit Reza. 

— Să nu te poţi mişca decât cu un cărucior cu palete, 
a spus Julian. Masa ta trebuie să modifice orbitele 
planetelor apropiate. 

— S-a adresat, a explicat Marty. Nici tensiunea şi nici 
colesterolul nu-i erau destul de ridicate. 

— Eşti îngrijorat în privinţa lui..., a remarcat Amelia. 

— Cum să nu fiu? Lăsând deoparte sentimentele 
personale, dacă păţeşte ceva rămân în aer în trei proiecte 
diferite. Mai ales cel nou- cel cu empatia. S-a afundat 
destul de mult în el. 

— Cum merge? s-a interesat Julian. Marty a ridicat 
palmele şi a clătinat din cap. Scuze! N-am vrut să... 

— În sfârşit, o chestie ţi-aş putea spune - l-am studiat 
pe unul dintre oamenii tăi. O să afli totul data viitoare, 
când te vei conecta cu el. 

Reza s-a sculat şi a plecat la toaletă, aşa că nu 
rămăseseră decât ei trei: Julian, Amelia şi Marty. 

— Sunt foarte fericit pentru voi doi, a vorbit Marty pe 
un ton distant, de parcă s-ar fi referit la vremea de afară. 


Amelia a holbat ochii. 

— Ai... ai acces la conexiunea mea, a bolborosit 
Julian. 

— Nu direct şi nu în scopul violării intimităţii. L-am 
studiat pe unul dintre oamenii tăi. Evident, cunosc o 
mulţime de lucruri despre tine, în mod indirect, şi acelaşi 
lucru este valabil şi pentru Ray. Bineînţeles, vom păstra 
secretul atâta vreme cât veţi dori să rămână secret. 

— Drăguţ din partea ta să ne-o spui! a comentat 
Amelia. 

— Nu vreau să vă pun într-o situaţie jenantă, dar 
Julian va afla cu siguranţă la prima conectare cu persoana. 
Mă bucur c-am reuşit, în sfârşit, să rămânem singuri. 

— Despre cine-i vorba? 

— Soldat Defollette. 

— Candi... Ei bine, are sens. 

— Cea care a fost atât de afectată de moartea de luna 
trecută? a întrebat Amelia. 

Julian a încuviinţat din cap. 

— Te aştepţi să cedeze? 

—Nu ne aşteptăm la nimic. Pur şi simplu, 
intervievăm câte o persoană din fiecare pluton. 

— Aleasă la întâmplare, nu-i aşa? a rânjit Julian. 

Marty a râs şi a înălţat o sprânceană. 

— Vorbeam despre liposucţiune? 


Nu mă aşteptam să avem parte de cine ştie ce acţiuni 
în noua săptămână de muncă, pentru că trebuia să 
introducem un set nou de soldier-boy şi să ne adaptăm cu 
un alt mecanic. De fapt, erau doi mecanici, întrucât Rose, 
înlocuitoarea lui Arly, nu avea deloc experienţă, exceptând 
dezastrul de luna trecută. 

Noul mecanic nu era un neo. Dintr-un motiv sau altul, 
plutonul I fusese dezmembrat şi membrii lui fuseseră 
redistribuiţi. De aceea, într-un fel, îl cunoşteam pe noul 
mecanic graţie legăturii difuze la nivel de plutoane 
asigurate de Ralph şi, înaintea lui, de Richard. 

Eu nu mă dădeam în vânt după Park. Plutonul fusese 


unul de vânătoare/ucidere. Park ucisese mai mulţi oameni 
decât noi toţi laolaltă şi nu încercase nici cel mai mic 
regret. Colecţiona cristalele cu misiunile sale şi le rederula 
când nu era de serviciu. 

Antrenasem noi soldier-boy în reprize de câte trei 
ore, urmate de o oră pauză, distrugând falsul oraş 
„Pedropolis“, construit în acest scop în baza Portobello. 

Când avusesem timp, mă conectasem la Carolyn, 
coordonatoarea de companie, şi o întrebasem ce se 
întâmpla - de ce căpătasem un individ ca Park? Niciodată 
n-avea să se înţeleagă cu ceilalţi. 

Răspunsul ei fusese amar şi pârjolitor, confuz şi 
furios. Ordinul de „dezintegrare“ al plutonului I venise de 
la un nivel superior brigăzii şi cauzase peste tot probleme 
de organizare. Mecanicii din I erau nişte individualişti 
incurabili. Nu se înţeleseseră nici măcar între ei. 

Carolyn presupunea că ar fi vorba despre un 
experiment deliberat. Din câte ştia, niciodată nu se mai 
făcuse ceva similar; unica dată când auzise despre 
dezintegrarea unui pluton, acest lucru se datorase morţii 
simultane a patru dintre membrii acestuia - ceilalţi şase nu 
mai putuseră colabora, împărtăşind durerea comună. Pe de 
altă parte, din punctul de vedere al uciderilor, I fusese unul 
dintre cele mai bune plutoane existente vreodată. 
Realmente, era lipsit de sens să-l dezintegrezi. 

Adăugase că avusesem noroc că-l căpătasem pe Park. 
El asigurase legătura orizontală şi în ultimii trei ani fusese 
conectat direct cu mecanicii din afară plutonului său. 
Camarazii lui, exceptându-l pe şeful de pluton, nu 
avuseseră conexiuni cu alţii şi erau o ceată de zurbagii. 
Prin comparaţie cu ei, Scoville părea un iubitor de pedro. 

Lui Park îi plăcea să ucidă şi alte fiinţe, nu numai 
oameni. Pe durata antrenamentelor, mai trăsnea ocazional 
cu laserul câte o pasăre din zbor- o performanţă notabilă. 
Samantha şi Rose protestaseră amândouă când omorâse şi 
un câine vagabond. În mod caustic, el îşi argumentase 
acţiunea, atrăgând atenţia că javra nu aparţinea de ZO şi 
era posibil să fi fost echipată cu dispozitive de spionaj sau 


explozivi. Eram însă conectaţi cu toţii şi simţiserăm 
satisfacția lui de-a dreptul obscenă atunci când ţintise 
câinele. Mărise imaginea la maximum ca să-l vadă 
explodând. 

In ultimele trei zile, combinasem munca de 
supraveghere a perimetrului cu instrucţia şi mi-l 
închipuisem pe Park folosind copiii ca ţinte de 
antrenament. Adesea, copiii îi urmăresc pe soldier-boy de 
la o distanţă sigură şi, fără îndoială, unii dintre ei le 
povestesc ce au văzut tăticilor, care raportează mai 
departe. Totuşi, majoritatea sunt pur şi simplu puşti 
fascinaţi de maşinării şi de război. Probabil că eu însumi 
am cunoscut o fază similară. Amintirile mele de dinaintea 
vârstei de unsprezece-doisprezece ani sunt vagi, aproape 
inexistente, un subprodus al instalării mufei care afectează 
cam o treime dintre noi. Cine mai are nevoie de copilărie, 
când prezentul este atât de distractiv? 

Cu o seară în urmă, avusesem parte de suficientă 
excitare pentru toate gusturile. Trei rachete veniseră 
simultan spre noi, două dinspre ocean şi una, o momeală 
zburând la nivelul coroanelor copacilor, lansată din 
balconul unui bloc de la marginea oraşului. 

Cele dinspre ocean erau în sectorul nostru. Existau 
defensive automate împotriva unor astfel de atacuri, însă 
noi le dublam ca rezerve. 

De îndată ce auziserăm explozia- plutonul A 
doborând racheta în cealaltă parte a bazei- ne 
înfrânaserăm impulsul firesc de a privi şi ne întorseserăm 
cu spatele la bază, ca să supraveghem direcţia opusă. Cele 
două rachete apăruseră imediat; deşi dotate cu tehnologie 
stealth, străluceau în IR. Un zid de antiaeriană se înălţase 
în faţa noastră şi când ajunseseră la el le loviserăm cu 
proiectilele noastre de calibru mare, transformându-le în 
doi meteori stacojii. Mai străluceau încă impresionant pe 
cerul nopţii, când o pereche de fly-boy ţiuise spre ocean, în 
căutarea platformelor de lansare. 

Timpul nostru de reacţie fusese destul de rapid, fără 
să fi doborât vreun record. Desigur, Park trăsese primul, 


cu 0,02 secunde înaintea lui Claude, ceea ce-l făcuse să se 
înfoaie în pene. Cu toţii aveam înlocuitori în locurile de 
încălzire, fiind ultima zi din ciclul nostru şi prima din ciclul 
lor; prin intermediul secundului meu, recepţionasem o 
întrebare derutată de la secundul lui Park: Tipul ăsta are 
ceva la cap? 

E doar un soldat foarte destoinic, replicasem şi 
ştiusem că subinţelesul fusese clar. Secundul meu, Wu, nu 
avea instincte mai ucigaşe decât mine. 

Lăsasem cinci soldier-boy să păzească perimetrul şi-i 
luasem pe ceilalţi cinci pe plajă, ca să adunăm rămăşiţele 
rachetelor. Nicio surpriză. Erau RPB-4 de producţie 
taiwaneză. Urma să fie trimisă o notă de protest, iar 
răspunsul avea să deplângă, evident, furtul lor dintr-un 
arsenal oarecare. 

Rachetele nu fuseseră însă decât o diversiune. 

N Atacul real fusese programat destul de bine. 
Incepuse cu mai puţin de o oră înainte de încheierea 
schimbului. 

Din câte am putut deduce, planul era o combinaţie de 
răbdare şi de aplicare bruscă şi disperată a forţei. Cei doi 
rebeli care-l întreprinseseră lucrau de mulţi ani la cantina 
din Portobello. Intraseră cu măsuţele rulante în salonul ce 
se învecina cu vestiarul, ca să pregătească bufetul la care 
cei mai mulţi dintre noi se repezeau după schimb. Sub 
măsuţe aveau însă arme prinse cu benzi adezive- două 
automate de stradă. O a treia persoană, rămasă 
nedepistată, tăiase cablul ce transmitea la Comandă 
imaginile salonului şi vestiarului. 

În felul acesta, cei doi beneficiaseră de aproape 
treizeci de secunde de izolare totală, sub pretextul „cineva 
s-a împiedicat de cablu“, timp în care scoseseră armele şi 
trecuseră de uşile neîncuiate ce leagă salonul de vestiar şi 
vestiarul de Operaţiuni. Intraseră în Op şi deschiseseră 
focul. 

Benzile arătau că supravieţuiseră 2,02 secunde după 
deschiderea uşii, timp în care trăseseră şaptezeci şi opt de 
gloanţe calibru de vânătoare. Nu ne răniseră pe noi, cei 


din cuşti, fiindcă pentru aşa ceva ar fi avut nevoie cel puţin 
de proiectile perforante, însă îi uciseseră pe toţi cei zece 
mecanici de la încălzire şi pe doi tehnicieni, aflaţi înapoia 
unui perete de sticlă presupus incasabilă. Santinela 
şoşonar, care moţăia într-un costum blindat, se deşteptase 
la auzul zgomotului şi-i răsese. În cele din urmă, se 
dovedise că treaba fusese destul de groasă, deoarece el 
primise deja patru lovituri directe. Acestea nu-i 
pricinuiseră nicio defecţiune, dar dacă i-ar fi atins laserul, 
ar fi fost nevoit să coboare şi să se lupte cu ei corp la corp. 
Asta le-ar fi putut oferi timp pentru a sparge cochiliile. 
Fiecare purta pe sub cămaşă, lipite de piele, cinci 
încărcături de plastic exploziv. 

Tot armamentul era de fabricaţie Alianţă; pistoalele 
automate trăgeau cu muniţie de uraniu sărăcit. 

Maşinăria de propagandă avea să insiste asupra 
caracterului sinucigaş al acțiunii- pedro lunatici care nu 
puneau nicio valoare pe viaţa oamenilor. Ca şi cum ei a fi 
înnebunit brusc şi ar fi ucis doisprezece tineri. Realitatea 
era îngrijorătoare, nu numai din cauza faptului că ei 
reuşiseră să se infiltreze şi să ne atace din interior, ci şi 
datorită îndrăznelii şi disperării pe care le sugerau. 

Cei doi indivizi nu fuseseră angajaţi chiar de pe 
stradă. Toţi lucrătorii din bază trebuiau să treacă printr-o 
verificare exhaustivă a mediului de provenienţă, urmată de 
teste psihologice menite să certifice dacă erau de 
încredere. Câte alte bombe cu ceas umblau prin 
Portobello? 

Candi şi cu mine avuseserăm noroc, într-un mod mai 
sumbru, deoarece ambii noştri secunzi muriseră pe loc. Wu 
nu avusese nici măcar timp să întoarcă ochii. Auzise 
clinchetul uşii deschizându-se, după care un glonţ îi 
zburase creştetul capului. Secunda lui Candi, Maria, 
murise în acelaşi fel. Unii dintre ei fuseseră ghinionişti. 
Secunda Rosei avusese timp să se scoale şi să se întoarcă 
pe jumătate, apoi fusese împuşcată în piept şi în abdomen. 
Trăise îndeajuns ca să se înece în sânge. Secundul lui 
Claude fusese împuşcat în testicule, ca recompensă pentru 


că stătea cu faţa la inamici; trăise două secunde 
interminabile, chircit de durere, înainte ca a doua salvă să- 
i sfârtece şira spinării şi rinichii. 

Fusese o conectare superficială, totuşi profund 
tulburătoare, mai ales pentru cei dintre noi ai căror 
secunzi muriseră în chinuri. În mod automat, am fost 
sedaţi înainte să fim scoşi din cuşti şi transportaţi la 
Traume. Am prins o imagine a măcelului din jur, 
maşinăriile mari şi albe ce încercau să pompeze viaţă în 
cei ale căror creiere rămăseseră intacte. A doua zi, am 
aflat că niciunul nu scăpase. Trupurile le fuseseră prea 
sfârtecate. 

Aşa încât nu mai exista un alt schimb. Soldier-boy-ii 
noştri rămăseseră încremeniţi în poziţiile de pază, în 
vreme ce infanterişti şoşonari, brusc avansați la rang de 
santinele, roiau în jurul lor. Evident, se presupusese că 
atacul asupra secunzilor noştri avea să fie urmat de un 
asalt asupra bazei, înainte ca să poată fi adus alt pluton de 
soldier-boy. Poate că aşa s-ar fi întâmplat, dacă una sau 
ambele rachete şi-ar fi atins ţinta. A fost însă linişte şi în 
mai puţin de o oră a sosit plutonul F din Zonă. 

Ne-au lăsat să plecăm din Traume după vreo două 
ore. Ne-au spus că nu trebuia să scăpăm niciun cuvânt 
despre cele petrecute. Fireşte însă că ngumii n-aveau să 
păstreze tăcerea. 


Camerele automate înregistraseră măcelul şi o copie 
a episodului ajunsese în mâinile trupelor ngumi. Era un 
material şocant de propagandă într-o lume care nu mai 
putea fi surprinsă de moarte sau de violenţă. Pentru 
obiectivul camerei, cei zece camarazi ai lui Julian nu erau 
tineri şi tinere, dezbrăcaţi sub o ploaie de plumbi ucigaşi, 
ci simboluri ale slăbiciunii, dovezi triumfătoare ale 
vulnerabilităţii Alianţei în faţa hotărârii forţelor ngumi. 

Alianţa îl denumise un atac kamikaze dement săvârşit 
de doi fanatici ucigaşi. O situaţie care nu se mai putea 
repeta. Nu se făcuse public faptul că tot personalul 
băştinaş din Portobello fusese concediat în următoarea 


săptămână, fiind înlocuit de recruți americani. Lovitura era 
grea pentru Portobello, fiindcă baza constituia unica sursă 
importantă de venituri a aşezării. Deşi poseda statutul de 
„naţiune foarte favorizată“, Panama nu era membru plin al 
Alianţei, ceea ce, în termeni practici, însemna că se putea 
folosi în mod limitat de nanoforjele americane, însă nu 
avea niciuna pe propriul teritoriu. 

În această situaţie instabilă se găseau vreo douăzeci 
de alte ţărişoare. Două nanoforje din Houston erau 
rezervate pentru Panama. 

Consiliul Import-Export panamez decidea la ce să fie 
întrebuințate. Houston îi expedia un „catalog“, o listă cu 
timpii necesari pentru a fabrica diverse lucruri şi cu 
materiile prime ce trebuiau asigurate de Zona Canal. 
Houston putea furniza aer, apă şi pământ. Dacă vreunul 
dintre articolele comandate necesita un gram de platină 
sau un grăunte de dysprosium, Panama trebuia să se zbată 
şi să-l procure. _ 

Maşina avea anumite limite. li puteai da o găleată de 
cărbuni şi să-ţi facă o copie perfectă a diamantului Hope, 
pe care s-o foloseşti ca un prespapier elegant. Evident, 
dacă doreai o tiară măiastră de aur, trebuia să asiguri 
aurul. Dacă voiai o bombă atomică, trebuia să-i dai câteva 
kilograme de plutoniu. Bombele de fisiune nu figurau însă 
în catalog; de altfel, nici soldier-boy-ii sau alte produse ale 
tehnologiei militare avansate. Avioanele şi tancurile nu 
erau interzise şi figurau printre cele mai căutate produse. 

A doua zi după ce baza Portobello fusese golită de 
lucrători  băştinaşi, Consiliul Import-Export panamez 
prezentase Alianţei o analiză detaliată a impactului acţiunii 
respective asupra reducerii veniturilor. (Era evident că o 
asemenea posibilitate fusese întrevăzută de cineva.) După 
două zile de negocieri, Alianţa acceptase să le crească 
accesul la nanoforje de la 48 la 54 de ore, oferindu-le 
totodată şi un credit de jumătate de miliard de dolari în 
materii rare. Acum, dacă prim-ministrul îşi dorea un Rolls- 
Royce cu caroseria din aur solid, l-ar fi putut comanda. Nu 
avea însă să fie blindat. 


În mod oficial, Alianţei nu-i păsa ce făceau naţiunile 
cliente cu produsele comandate. In Panama, exista cel 
puţin o pretenţie de democraţie, Consiliul Import-Export 
fiind sfătuit de reprezentanţi aleşi, compradores, câte unul 
din fiecare provincie şi teritoriu. Ca atare, existau 
importuri ocazionale cărora li se făcea o serioasă 
publicitate şi de care beneficiau doar săracii. 

Din punct de vedere tehnic, ţara avea o economie 
semisocialistă, cu bani electronici, aidoma Statelor Unite. 
Guvernul trebuia să se ocupe de cerinţele fundamentale, 
iar cetăţenii lucrau ca să-şi cumpere produsele de lux 
dorite, care erau achitate fie cu bani peşin, fie prin 
transfer de credit electronic. 

Dar în Statele Unite, obiectele de lux erau 
divertismentele şi rafinamentele, în Zona Canal, ele erau 
medicamentele şi carnea, mai ades cumpărate cu bani 
peşin decât cu carduri. 

Au urmat multe nemulțumiri, atât legate de propriul 
guvern, cât şi de Tio Rico din nord, ce au determinat, ca 
ironie a sorții, apariţia unui şablon comun majorităţii 
statelor-clienţi: incidente precum masacrul din Portobello 
garanta faptul că Panama nu avea să capete multă vreme 
propriile nanoforje, însă în mod evident tulburările ce 
conduseseră la masacru erau direct legate de absenţa 
cutiei magice. 


N-am avut deloc linişte în prima săptămână de după 
masacru. Gigantica maşinărie de publicitate care alimenta 
mania war-boy-ilor şi de obicei se preocupa de plutoane 
mai interesante şi-a focalizat energiile asupra noastră; nici 
mass-media generale nu ne lăsaseră în pace. Într-o 
societate care trăieşte pe baza ştirilor, reprezenta 
evenimentul anului; baze ca Portobello erau atacate tot 
timpul, însă acum fusese prima dată când se violase 
sanctuarul intim al mecanicilor. Faptul că mecanicii care 
fuseseră ucişi nu dirijau maşinile reprezentase un detaliu 
accentuat în mod repetat de guvern şi trecut sub tăcere de 
presă. 


Fuseseră intervievaţi chiar şi unii dintre studenţii mei 
de la UT, ca să vadă cum mă „comportam“ şi, bineînţeles, 
ei îmi săriseră rapid în apărare, afirmând că în sala de 
seminarii lucrurile se desfăşurau ca şi înainte. Ceea ce, 
desigur, demonstra cât de insensibil eram, sau cât de 
puternic şi flexibil, sau cât de traumatizat- în funcţie de 
reporter. 

De fapt, se poate să fi demonstrat toate cele 
menţionate mai sus sau poate doar faptul că un curs 
practic de fizica particulelor nu-i locul cel mai potrivit 
pentru a-ţi discuta sentimentele personale. 

Când încercaseră să intre cu o cameră video în sala 
mea de seminarii, chemasem un şoşonar şi-i evacuasem. 
Era prima dată în cariera mea când calitatea de sergent 
însemna mai mult decât cea de cadru didactic. 

În mod similar, fusesem capabil să solicit doi şoşonari 
care să-i ţină pe reporteri la distanţă ori de cât ori ieşeam. 
Insă aproape o săptămână, fusesem urmărit cu cel puţin o 
cameră, ceea ce mă ţinuse departe de Amelia. Evident, ea 
putea intra în blocul meu de apartamente, ca şi cum ar fi 
vizitat pe altcineva, dar posibilitatea ca vreo minte 
scotocitoare să facă o legătură - sau, din întâmplare, s-o 
vadă chiar intrând la mine era prea mare ca să riscăm. În 
Texas, mai existau oameni care ar fi fost nemulţumiţi să 
afle că o albă avea un amant negru, care, culmea, mai era 
şi cu cincisprezece ani mai tânăr. N-ar fi fost exclus ca 
asemenea indivizi să existe chiar în universitate. 

Până vineri, reporterii părură să-şi piardă interesul, 
dar n-am mers împreună cu Amelia la club, iar eu mi-am 
adus şoşonarii, ca să păzească afară. 

Ne-am suprapus drumurile la toaletă şi am izbutit să 
ne îmbrăţişăm rapid, fără să fim observați. Astfel, 
majoritatea atenţiei mele aparente s-a îndreptat spre 
Marty şi Franklin. 

Marty mi-a confirmat bănuielile. 

— Autopsia a demonstrat că mufa secundului tău a 
fost deconectată de aceeaşi salvă care l-a ucis. Ca atare, 
nu există niciun motiv să fi simţit altă senzaţie decât cea 


din momentul decuplării. 

— La început, nici măcar nu mi-am dat seama că 
dispăruse. Inputul din restul plutonului era atât de 
puternic şi de haotic... Erau cei ai căror secunzi nu 
muriseră, dar erau grav răniţi. 

— Totuşi, pentru ei n-a fost atât de rău ca în cazul în 
care ar fi fost conectaţi complet cu cineva care murea, a 
intervenit Franklin. Cei mai mulţi dintre voi aţi trecut prin 
asta. 

— Nu ştiu. Când cineva moare în cuşcă, asta se- 
ntâmplă din cauza unui accident cerebral sau a unui 
infarct, iar nu pentru că a fost secerat de o salvă de 
carabină. O conectare superficială poate transmite numai, 
să zicem, zece la sută din senzaţia respectivă, dar durerea 
este extremă. Când a murit Carolyn... Am fost nevoit să-mi 
dreg glasul. Cu Carolyn, n-a fost decât o durere bruscă de 
cap, apoi ea a dispărut. Ca şi cum m-aş fi deconectat... 

— Îmi pare rău! a spus Franklin şi a umplut paharul 
lui şi al meu. 

Vinul era o copie după Lafite Rothschild '28- 
deocamdată, vinul secolului. 

— Mulţumesc. Au trecut nişte ani de atunci. 

Am sorbit din vin; era bun, dar probabil că depăşea 
capacităţile papilelor mele gustative. 

— Partea proastă, una dintre părţile proaste, a fost că 
nu m-am gândit că murise. Nimeni din pluton nu s-a gândit 
la asta. Stăteam pur şi simplu pe un deal, aşteptând să fim 
preluaţi. Crezusem că era o defecţiune în sistemul de 
comunicaţii. 

— La nivelul companiei se ştia, a zis Marty. 

— Bineînţeles că se ştia. Şi bineînţeles că nu ne-au 
spus, că nu voiau să rişte o manevră greşita la preluare. 
Dar când am ieşit, cuşca ei era goală. Am găsit un medic, 
care mi-a spus că-i scanaseră creierul şi că nu mai 
rămăsese suficient pentru a fi salvat- o duseseră deja la 
autopsie. Scuză-mă, Marty, cred că ţi-am povestit episodul 
ăsta de nu ştiu câte ori! 

El a încuviinţat din cap, în semn de compătimire. 


— N-a existat nicio despărţire... niciun rămas-bun... 

— Ar fi trebuit să vă scoată pe toţi, odată ce eraţi pe 
poziţie, a zis Franklin. Pot lua soldier-boy-ii reci la fel de 
uşor ca şi pe cei calzi. Atunci măcar ai fi ştiut, înainte s-o 
ducă. 

— Poate. 

Amintirile mele despre cele întâmplate atunci sunt 
înceţoşate. Evident, ştiau că suntem amanți şi mă sedaseră 
înainte de a ieşi. Mare parte din consilierea psihiatrică 
post-şoc fusese pur şi simplu terapie medicamentoasă, 
însoţită de conversații; după o vreme, n-am mai luat 
medicamente şi o aveam deja pe Amelia în locul lui 
Carolyn. Din anumite puncte de vedere. 

Am simţit brusc un fior de frustrare şi de dor, pe deo 
parte pentru Amelia, după săptămâna asta stupidă de 
izolare, şi pe de altă parte pentru trecutul intangibil. 
Niciodată nu avea să mai existe altă Carolyn, şi nu doar 
pentru că murise. Murise şi partea respectivă din mine. 

Conversaţia s-a mutat spre domenii mai lipsite de 
pericole; astfel, s-a discutat despre un film pe care toţi, 
mai puţin Franklin, îl detestaseră. M-am prefăcut că-i 
ascultam cu atenţie. Intre timp, mintea mea se învârtea 
mereu în jurul sinuciderii. 

Gândul ăsta nu pare niciodată să iasă la suprafaţă cât 
timp sunt conectat. Poate că armata ştie totul despre el şi 
are o modalitate de a-l suprima; ştiu că eu însumi îl 
suprim. Nici chiar Candi n-a prins decât o aluzie. 

Nu pot rezista însă la toate astea pentru alţi cinci 
ani- la toate morţile, la toate omorurile. Iar războiul nu va 
lua sfârşit. 

Când mă gândesc la sinucidere, nu sunt trist. Nu este 
o pierdere, ci o evadare - nu-i „dacă“, ci „când“ şi „cum“. 

Cred că „dacă“ va fi după ce o voi pierde pe Amelia. 
Singurul „cum“ care mă atrage este s-o fac în timp ce sunt 
conectat. Poate chiar să omor şi vreo doi generali odată cu 
mine. Deocamdată, nu-i nevoie să-mi fac planuri 
amănunțite. Ştiu însă unde locuiesc generalii în 
Portobello - în Blocul 31- şi, ţinând cont de experienţa 


acumulată în anii mei de conectare, este un fleac să 
strecor un mesaj soldier-boy-ilor care păzesc blocul. Există 
modalităţi în care le pot distrage atenţia pentru o fracțiune 
de secundă. Voi încerca să nu omor niciun şoşonar în 
timpul pătrunderii. 

— Alo, Julian! Este cineva acasă? 

Era Reza, de la masa vecină. 

— Scuză-mă! Mă gândeam. 

— Vino-ncoace şi gândeşte! Avem o întrebare din 
fizică, la care Blaze nu poate răspunde. 

Mi-am luat paharul şi am trecut la masa lor. 

— Deci, nu-i vorba despre particule. 

— Nu, e mult mai simplu. De ce apa care se scurge 
dintr-o cadă de baie se roteşte într-un sens în emisfera 
nordică şi în sens opus în cea sudică? 

M-am uitat la Amelia şi ea a încuviinţat serios din 
cap. Ştia răspunsul, ca şi Reza, probabil. Mă salvau din 
conversaţia despre război. 

— E simplu. Moleculele de apă sunt magnetizate. Ele 
indică întotdeauna nordul sau sudul. 

— Prostii! a zis Belda. Până şi eu ştiu că apa nu-i 
magnetizată. 

— Adevărul este că-i o superstiție de pe când era 
bunica fată. Scuză-mi expresia! 

— Am fost şi eu fată şi acum sunt bunică. 

— Aşadar, apa se roteşte într-un sens sau altul în 
funcţie de mărimea şi de forma căzii, ca şi de 
particularităţile suprafeţei din preajma orificiului de 
scurgere. Oamenii trec prin viaţă crezând chestia cu 
emisferele, fără să observe că în unele căzi sau chiuvete 
din propriile case apa se roteşte în direcţia opusă. 

— Trebuie să merg acasă şi să verific, a spus Belda. 

Şi-a golit paharul şi s-a ridicat lent, parcă depliindu- 
se, din scaun. 

— Să fiţi cuminţi, copii! 

Apoi s-a dus să-şi ia rămas-bun de la ceilalţi. Reza a 
zâmbit în urma ei. 

— 1 s-a părut că eşti însingurat acolo. 


— Trist, a adăugat Amelia. Şi mie mi s-a părut la fel. 
Ai trecut printr-o experienţă oribilă, iar noi te facem acum 
s-o retrăieşti. 

— Nu-i ceva care să se înveţe la instrucţie. Deşi, într- 
un fel, este. Te conectează la înregistrările unor oameni 
care mor, mai întâi superficial, dar apoi complet. 

— Unii obsedaţi o fac de plăcere, a comentat Reza. 

— Ei bine, atunci n-au decât să-mi ia locul! 

—Am văzut şi eu anunţul ăla, a rostit Amelia 
înfiorându-se. Înregistrări de decese produse în accidente 
de curse de maşini... Execuţii... 

— Cele cărora nu li se face reclamă sunt cele mai 
teribile. (Ralph încercase vreo două, aşa că le cunoşteam 
indirect.) Este posibil ca înregistrările secunzilor noştri, 
cei care au murit, să fie de-acum pe piaţă. 

— Guvernul n-ar putea... 

— Ah, a intervenit Reza, dar guvernul se dă-n vânt 
după chestia asta. Probabil că au chiar o divizie specială 
care se ocupă ca magazinele să fie pline de porcării. 

—Nu ştiu, am ridicat din umeri. Armata nu-i 
încântată de cei care au deja mufe. 

— Ralph a fost aşa, a spus Amelia. 

— El avea alte virtuţi. Se preferă să asociezi mufa cu 
calitatea de militar. 

— Mi se pare totuşi bizar, a insistat Reza. Cineva 
moare şi tu să-i simţi durerile? Aş prefera... 

— N-ai înţeles, Rez. Când cineva moare, te extinzi 
cumva, te măreşti... Este o experienţă comună şi...- 
Amintirea lui Carolyn m-a izbit brusc şi puternic- ei bine, 
face ca propria moarte să fie mai puţin zguduitoare. Poate 
cândva o să-nţelegi. Este o chestie importantă. 

— Continui să trăieşti? Vreau să zic, ei continuă să 
trăiască în tine? 

— Unii da, alţii nu. Cunoşti indivizi pe care nu ţi-ai 
dori niciodată să-i porţi în minte. Aia dispar în ziua în care 
au murit. 

— Dar pe Carolyn o vei avea veşnic, a zis Amelia. 

Am făcut o pauză prea lungă. 


— Bineînţeles. Iar după ce voi muri eu, cei care au 
fost conectaţi cu mine şi-o vor aminti şi ei şi o vor 
transmite mai departe. 

— Aş prefera să nu mai vorbeşti aşa! a spus Amelia, 
iar Rez, care ştia de ani buni că trăiam împreună a 
încuviinţat din cap. Este ca o rană pe care-o zgândări 
mereu, ca şi cum te-ai pregăti să mori în orice clipă. 

Aproape că n-am auzit-o până la capăt. Literalmente, 
am numărat până la zece. Rez a deschis gura, dar i-am 
luat-o înainte. 

— Ai prefera să mă uit cum mor oamenii, să-i simt 
cum mor şi dup-aia să vin acasă întrebând: „Ce-i de 
mâncare“? 

Mi-am coborât vocea la nivelul unei şoapte. 

— Ce ai simţi tu, dacă asta nu m-ar durea? 

— Iartă-mă! 

— Nu-i nevoie să-ţi ceri scuze. Şi mie-mi pare rău că 
ai pierdut un copil. Dar nu asta te defineşte pe tine. Cu 
toţii trecem prin asemenea experienţe, le absorbim mai 
mult sau mai puţin şi devenim ceea ce devenim. 

— Julian, m-a întrerupt Reza, n-ar fi bine să te opreşti 
aici? 

— E o idee bună, s-a ridicat Amelia. Oricum, trebuie 
să plec spre casă. 

I-a făcut semn robotului, care s-a dus să-i aducă 
haina şi poşeta. 

— Luăm un taxi împreună? am întrebat-o. 

— Nu-i nevoie, a răspuns pe un ton neutru. 

Era sfârşit de lună. Putea folosi punctele de 
divertisment rămase pentru un drum cu taxiul. Altora nu le 
mai rămăsese niciun punct, aşa că am cumpărat mult vin, 
bere şi whisky şi am băut mai mult decât obişnuiam. Reza 
a făcut la fel; maşina lui n-avea să-l lase să şofeze. A venit 
împreună cu mine şi cu cei doi şoşonari. 

Le-am spus să mă lase la poarta campusului şi am 
mers pe jos cei doi kilometri până la Amelia, printr-o 
perdea fină şi răcoroasă de ploaie. Nu se zărea nici urmă 
de reporter. 


Toate luminile erau stinse; era aproape două 
noaptea. Am intrat prin spate şi cu întârziere m-am gândit 
că ar fi trebuit să sun. Dacă nu era singură? 

Am aprins lumina în bucătărie şi am scos din frigider 
nişte brânză şi suc de grepfrut. Amelia m-a auzit şi a 
apărut, frecându-şi ochii. 

— Nu-i niciun reporter prin preajmă? am întrebat-o. 

— S-au ascuns toţi sub pat. 

S-a oprit înapoia mea şi şi-a pus mâinile pe umerii 
mei. 

— Le oferim ceva despre care să scrie? 

M-am răsucit în scaun şi mi-am îngropat faţa între 
sânii ei. Pielea femeii avea mireasma caldă a somnului. 

— Îmi pare rău de discuţia aceea! 

— Ai avut parte de prea multe. Haide! 

Am lăsat-o să mă ducă în dormitor şi să mă dezbrace 
ca pe un copil. Eram încă niţel beat, dar ea cunoştea mai 
multe căi prin care putea fi depăşit un asemenea moment - 
în principal, multă răbdare, dar şi alte chestii. 

Am dormit ca împuşcat şi m-am trezit într-un 
apartament pustiu. Amelia îmi lăsase un bilet pe cuptorul 
cu microunde; avea o secvenţă programată la 8.45 şi urma 
să ne vedem la întâlnirea de lucru de la prânz. Acum 
trecuse de zece. 

O întâlnire de lucru sâmbăta! Ştiinţa nu cunoaşte 
odihnă... Am găsit nişte haine curate în sertarul „meu“ şi 
am făcut un duş rapid. 


Cu o zi înainte de a reveni în Portobello, 
programasem o întâlnire cu Consiliul de Alocare Luxuri din 
Dallas, cei care se ocupă de solicitările speciale pentru 
nanoforjă. Am luat monoraiul Triunghi şi în felul ăsta am 
putut întrezări Fort Worth gonind pe lângă mine. Niciodată 
nu ajunsesem acolo. 

Până la Dallas am făcut o jumătate de oră, dar apoi 
am avut nevoie de o oră întreagă să mă târăsc prin trafic 
până la CAL, care acoperea o suprafaţă imensă dincolo de 
marginea oraşului. Existau acolo şaisprezece nanoforje, 


plus sute de rezervoare, cuve şi containere în care se 
găseau materiile prime şi diversele nano ce le asamblau în 
milioane de feluri. Nu aveam timp de plimbare, dar cu un 
an în urmă, împreună cu Reza şi cu amicul lui, făcuserăm 
turul oficial al locului, însoţiţi de un ghid. Atunci îmi venise 
ideea să comand ceva special pentru Amelia. Nu celebram 
aniversările sau sărbătorile religioase, însă săptămâna 
următoare se împlineau doi ani de la momentul când ne 
cunoscuserăm în mod intim. (Nu ţin un jurnal, dar am 
putut depista data din rapoartele de laborator; amândoi 
lipsiserăm la secvenţa de a doua zi.) 

Evaluatorul atribuit cererii mele era un bărbat de 
vreo cincizeci de ani, cu chip posomorât. Individul a citit 
formularul cu o expresie posacă, invariabilă. 

— Nu doreşti bijuteria asta pentru dumneata. Este 
pentru o femeie, pentru o iubită? 

— Da, bineînţeles. 

— În cazul acesta, am nevoie de numele ei. 

Am şovăit. 

— Nu-i tocmai so... 

— Nu mă interesează relaţia dintre voi. Trebuie însă 
să ştiu cine va deţine finalmente acest obiect. Dacă doreşti 
să-l aprob. 

Nu mă entuziasma să consemnez în documente 
relaţia noastră. Evident, oricine m-ar fi „interceptat“ cu o 
conectare profundă ar fi cunoscut-o, aşa că era un secret 
numai în măsura în care ceva din viaţa mea putea fi secret. 

— Este pentru Amelia Blaze Harding, am spus. 
Colegă de serviciu. 

Şi-a notat numele. 

— Locuieşte tot în campus? 

— Da. 

— La aceeaşi adresă? 

— Nu... nu-i ştiu adresa exactă. 

— O s-o aflăm. 

A rânjit ca un om care a muşcat dintr-o lămâie şi 
încearcă să zâmbească. 

— Nu văd niciun motiv pentru care să-ţi resping 


cererea. 

Imprimanta din biroul lui a fâşâit şi o foaie de hârtie 
a apărut în faţa mea. 

— Valoarea este de cincizeci şi trei de credite 
utilitare, a urmat el. Dacă semnezi aici, obiectul va fi gata 
peste o jumătate de oră la Unitatea Şase. 

Am semnat. Puteam considera că o cantitate de 
credite pentru mai mult de o lună se duceau pentru un 
pumn de nisip transformat. Sau că 53 de jetoane 
guvernamentale inutile se modificau într-un obiect de artă, 
care, cu o generaţie în urmă, ar fi fost literalmente 
nepreţuit. 

Am ieşit pe coridor şi am urmat o linie purpurie care 
ducea spre Unităţile 1-8. La un moment dat, s-a ramificat 
şi am mers după linia roşie spre Unităţile 5-8. Uşi după uşi, 
ascunzând oameni aşezaţi înapoia unor birouri, care 
făceau încet treburi pe care maşinile le-ar fi putut face mai 
bine şi mai repede. Însă maşinile nu foloseau credite 
extrautilitare şi de divertisment. 

Am trecut printr-o uşă rotativă şi am pătruns într-o 
rotondă construită în jurul unei grădini japoneze. Un 
pârâiaş argintiu se strecura printre plante tropicale 
superbe ce creşteau dintr-un prundiş de rubine, diamante, 
smaralde şi zeci de pietre scânteietoare fără denumiri 
comune. 

M-am prezentat la recepţia Unităţii 6; acolo mi s-a 
spus că aveam de aşteptat o jumătate de oră. Exista însă 
un bar, cu măsuţe dispuse pe un semicerc al grădinii. Mi- 
am arătat cardul ID militar şi am luat o bere rece. Pe masa 
la care m-am aşezat cineva lăsase un exemplar împăturit 
din revista mexicană Sexo, aşa că mi-am petrecut 
jumătatea de oră perfecţionându-mi limba. 

O tăbliță de pe masă preciza că nestematele erau 
specimene respinse pentru imperfecţiuni estetice sau 
structurale. Cu toate acestea, nu se putea ajunge la ele. 

Recepţia mi-a anunţat numele. M-am dus şi am luat 
un pacheţel mic şi alb. L-am desfăcut cu grijă. 

Era exact ceea ce comandasem, însă părea mult mai 


spectaculos decât în fotografie. Un colier de aur, terminat 
printr-o piatra-nopţii verde-închis, aflată în interiorul unui 
halou de rubine micuţe. Piatra-nopţii exista doar de câteva 
luni, iar aceasta semăna cu un ouşor de onix în interiorul 
căruia se afla o luminiţă verzuie. Când o răsuceai, verdele 
îşi schimba forma: din pătrat în romb şi apoi în cruce. 

Ar fi arătat bine pe pielea ei delicată - roşul şi verdele 
s-ar fi asortat părului şi ochilor. Speram că n-avea să-l 
considere prea excentric, ca să nu-l poarte. 

Pe drumul spre casă, i l-am arătat femeii care stătea 
lângă mine. Mi-a spus că era frumos, dar că, în opinia ei, 
era prea întunecat pentru pielea unei negrese. l-am zis că 
va trebui să mai reflectez la aspectul acesta. 

L-am lăsat pe măsuţa de toaletă a Ameliei, însoţit de 
un bilet prin care îi reaminteam că se împlineau doi ani, 
apoi am plecat spre Portobello. 


Julian se născuse într-un oraş universitar şi crescuse 
într-o societate de albi care nu erau rasişti pe faţă. In 
localităţi de felul lui Detroit şi Miami existau revolte 
rasiale, însă oamenii le tratau ca pe nişte probleme 
urbane, foarte îndepărtate de realitatea lor confortabilă. 
Era un lucru destul de adevărat. 

Totuşi, războiul cu ngumii modifica sentimentele 
rasiale ale albilor americani sau, după cum afirmau cinicii, 
le permitea acestora să-şi exprime adevăratele sentimente. 
Numai jumătate dintre inamici erau negri, dar majoritatea 
liderilor ce apăreau în emisiunile de ştiri proveneau din 
rândul lor. În plus, erau prezentaţi cerând cu vehemenţă 
vărsare de sânge alb. 

Julian conştientiza ironia sorții, care făcea ca el să fie 
parte activă a unui proces ce-i asmuţea pe albii americani 
împotriva negrilor. Totuşi, genul acela de albi era străin 
lumii sale, vieţii sale zilnice; femeia din tren provenea, 
literalmente, din altă ţară. Majoritatea colegilor de la 
universitate erau albi, dar indiferenți la culoarea pielii, iar 
cei cu care se conecta poate că fuseseră iniţial altfel, însă 
nu rămăseseră rasişti; nu puteai considera că negrii erau 


inferiori dacă timp de zece zile, în fiecare lună, trăiai în 
interiorul pielii lor. 


Prima noastră misiune avea un potenţial considerabil 
de a se transforma într-una cu probleme. Trebuia să 
„preluăm pentru anchetare“ - adică, să răpim- o femeie 
suspectată a fi o lideră rebelă. De asemenea, era primar în 
San Ignacio, un orăşel aflat sus în junglă. 

Aşezarea respectivă era atât de mică încât doi dintre 
noi ar fi putut s-o distrugă în câteva minute. l-am dat ocol 
într-un fly-boy silențios, studiind semnătura infraroşie şi 
comparând-o cu hărţile şi cu fotografiile făcute de pe 
orbite de joasă altitudine. Aparent, orăşelul deţinea o linie 
defensivă lipsită de pretenţii: santinele ascunse care 
păzeau şoseaua la intrare şi la ieşire. Desigur, puteau 
exista apărări automate care să nu se trădeze prin căldura 
trupurilor. Nu era totuşi un oraş atât de bogat. 

— Să-ncercăm s-o facem fără gălăgie, am spus. 
Coborâm în plantaţia de cafea, cam pe aici. Am indicat 
mental un punct situat la doi kilometri mai jos de aşezare. 
Candi şi cu mine vom merge prin plantație spre partea din 
spate a casei senorei Madero. Să vedem dacă reuşim 
preluarea fără să iscăm scandal. 

— Cred c-ar trebui să iei cu tine cel puţin încă doi, a 
comentat Claude. Mai mult ca sigur, locul este împânzit de 
capcane. 

L-am contrat nonverbal: Ştii că m-am gândit la asta. 
După care, am continuat cu glas tare: 

— Voi să fiţi gata să interveniţi dacă se-ntâmplă ceva. 
Dacă se aude gălăgie, vreau să urcați imediat dealul în 
formaţiune compactă şi să faceţi un cerc în jurul meu şi al 
lui Candi. Noi o vom proteja pe Madero. Băgaţi fumigene şi 
pornim imediat spre vale, aici, după care suim colina asta 
pentru preluare. 

L-am simţit pe fly-boy transmițând lateral informaţia; 
peste o secundă, a confirmat că puteam beneficia de o 
preluare de corp-cald. 

— Acum! am spus, şi toţi doisprezece am căzut rapid 


prin văzduhul rece al nopţii. 

Ne-am răsfirat la intervale de cincizeci de metri, şi 
după un minut paraşutele negre au fâşâit, iar noi am plutit 
invizibili spre pogoanele de arbuşti de cafea- mai exact, 
nişte tufişuri; o persoană de statură medie ar fi avut 
probleme să se ascundă acolo. Era un risc calculat. Dacă 
am fi aterizat mai aproape de oraş, chiar în junglă, am fi 
făcut mai mult zgomot. 

Era uşor de ţintit printre şirurile regulate. M-am 
afundat până la genunchi în solul moale şi umed. 
Paraşutele s-au detaşat, s-au pliat şi au rulat automat în 
cilindri subţiri, care s-au transformat silențios în cărămizi 
solide. Probabil că aveau să sfârşească prin a fi înglobate 
într-un perete sau într-un gard. 

Toţi au pornit în linişte spre lizieră şi s-au adăpostit, 
în vreme ce eu şi Candi am suit dealul, strecurându-ne 
printre copaci şi evitând crengile. 

— Câine, a rostit ea şi am încremenit. 

De unde mă aflam (puţin în urma ei), nu-l puteam 
zări, însă prin senzorii ei i-am mirosit blana şi răsuflarea, 
apoi am văzut pata IR. Câinele s-a trezit şi am auzit 
începutul unui mârâit care s-a încheiat prin bufnetul unei 
săgeți tranchilizante. Era o doză pentru oameni; speram că 
n-avea să-l ucidă. 

Imediat după câine începea peluza tunsă scurt din 
spatele casei lui Madero. În bucătărie, se zărea o lumină- 
ghinion. Când săriserăm, casa fusese cufundată în beznă. 

Candi şi cu mine de-abia puteam distinge două 
glasuri prin fereastra închisă. Conversaţia era prea rapidă 
şi cu un accent prea pronunţat ca s-o putem urmări, însă 
tonul era clar- señora Madero şi un bărbat şuşoteau 
neliniştiţi. 

Aşteaptă pe cineva, a gândit Candi. 

Acum, am spus în gând. Din patru paşi, Candi a ajuns 
la fereastră, iar eu la uşa din spate. Ea a spart geamul cu o 
mână şi cu cealaltă a tras două săgeți. Am scos uşa din 
ţâăţâni şi am păşit într-o furtună de gloanţe. 

Doi bărbaţi cu pistoale-mitralieră. l-am anesteziat şi 


m-am îndreptat spre bucătărie. O alarmă a vuit de trei ori 
până să-i pot descoperi releul şi să-l smulg din perete. 

Două... trei persoane au coborât în fugă scara. 
Fumigene şi AV, am gândit pentru mine şi pentru Candi, 
după care am aruncat două grenade în hol. Folosirea 
agentului vomitiv era uşor riscantă, deoarece victima pe 
care o răpeam era inconştientă; n-o puteam lăsa să-l 
inhaleze şi eventual să se înece cu propria vomă. Trebuia 
totuşi să acţionăm rapid. 

Peste masa din bucătărie căzuseră două persoane. Pe 
perete exista un tablou de sigurante electrice; l-am zdrobit 
şi totul s-a cufundat în beznă, deşi eu şi Candi vedeam 
siluete de un roşu strălucitor într-o bucătărie colorată în 
roşu-închis. 

I-am ridicat pe Madero şi pe tovarăşul ei şi m-am 
întors spre hol. Printre icnete şi zgomote de vomitare, am 
auzit clicul de metal lubrifiat al piedicii de siguranţă a unei 
arme şi clănţănitul zăvorului încărcătorului. Am expediat o 
imagine spre Candi şi ea a scos un braţ pe fereastră şi a 
doborât jumătate de perete. Acoperişul s-a curbat 
scârţâind, apoi s-a prăbuşit cu un bubuit, însă eu mă aflam 
deja în curtea din spate, purtându-i pe cei doi. l-am dat 
drumul bărbatului şi am luat-o pe Madero ca pe un prunc 
în braţe. 

— li aşteptăm pe ceilalţi, am subvocalizat în mod 
inutil. 

Îi puteam auzi pe locuitorii orăşelului alergând pe 
drumeagul pietruit spre casă, însă oamenii mei erau mai 
rapizi. 

Zece giganţi negri au explodat din jungla dinapoia 
noastră. Fum acolo, acolo şi acolo, am gândit. 
Proiectoarele. Un fum alb s-a vălătucit într-un semicerc în 
jurul nostru şi a devenit un perete opac şi orbitor datorită 
proiectoarelor. I-am întors spatele, protejând-o pe Madero 
de ţăcăniturile aleatorii ale automatelor şi de razele 
străpungătoare ale laserelor ce baleiau. Toți- AV şi 
răspândirea! Unsprezece canistre de agent vomitiv s-au 
deschis aproape simultan. Eu fugeam deja prin junglă. 


Gloanţele îmi bâzâiau şi trosneau inofensive pe deasupra 
capului. Alergând, am verificat pulsul şi respiraţia femeii - 
erau normale, în circumstanţele respective- apoi m-am 
uitat la înţepătura săgeţii de pe gât. Săgeata căzuse, iar 
Madero nici nu mai sângera. 

Ai lăsat înştiinţarea? 

Candi a gândit: Da, pe masă - undeva pe sub acoperiş 
acum. Avusesem un mandat aparent legal pentru reținerea 
senorei Madero. Cu el şi cu o sută de peso ţi-ai fi putut 
cumpăra o ceaşcă de cafea, dacă mai rămăsese aşa ceva 
după exporturi. 

leşind din junglă, am putut alerga mai repede. Era 
aţâţător să calc peste şirurile de tufişuri scunde de cafea, 
deşi într-un colţişor al minţii ştiam mereu că zăceam inert 
la peste o sută cincizeci de kilometri depărtare, în 
interiorul unei cochilii de plastic armat. Îi puteam auzi pe 
ceilalţi gonind înapoia mea şi, apropiindu-mă de vârful 
colinei unde urma să fim preluaţi, am distins şuierul slab şi 
ţăcănitul elicopterului şi al fly-boy-ilor. 

Când nu-i vorba decât despre soldier-boy, suntem 
preluaţi din mers; ridicăm braţele şi ne prindem de cablul 
care trece pe lângă noi. În cazul unei preluări de corp-cald, 
elicopterul trebuie să aterizeze; de aceea, era escortat de 
doi fly-boy. 

Am ajuns în vârful colinei şi am emis un semnal, iar 
elicopterul mi-a răspuns în acelaşi fel. Ceilalţi membri ai 
plutonului veneau câte doi şi trei. Mi-am dat seama că ar fi 
trebuit să chem două elicoptere, unul din ele preluându-i 
în mod normal pe ceilalţi unsprezece. Era periculos să 
stăm toţi acolo, în loc deschis, indiferent cât de puţin timp, 
cu zgomotul elicopterului atrăgând atenţia. 

Parcă răspunzând la grijile mele, un proiectil de 
mortier a detonat la cincizeci de metri în stânga, cu o 
fulgerare portocalie şi un bubuit înfundat. M-am conectat 
la fly-boy-ul din elicopter şi am simţit o scurtă discuţie în 
contradictoriu pe care o avusese cu Comanda. Cineva 
dorea să abandonăm corpul-cald şi să facem o preluare 
clasică. Când fly-boy-ul a apărut deasupra orizontului, un 


alt proiectil de mortier a explodat la numai zece metri în 
spatele meu şi am primit modificarea de ordin: ne 
înşiruiam pentru o preluare clasică şi o luam cu noi pe 
Madero, urmând să zburăm pe cât de încet era posibil. 

Ne-am înşirat cu braţul stâng ridicat şi am avut la 
dispoziţie o secundă în care să mă întreb dacă s-o ţin 
strâns sau mai lejer pe femeie. Am optat pentru strâns şi 
majoritatea celorlalţi au fost de acord, ceea ce putea fi o 
greşeală. 

Cablul ne-a smuls cu un şoc al cărui impuls ajungea 
la 15-20 g. Nimic dificil pentru un soldier-boy; dar, după 
cum am aflat ulterior, şocul respectiv i-a fracturat patru 
coaste lui Madero. Femeia s-a deşteptat cu un urlet, în 
aceeaşi clipă în care două proiectile de mortier au detonat 
îndeajuns de aproape ca să lovească elicopterul şi să-i 
avarieze pe Claude şi Karen. Madero n-a fost atinsă de 
şrapnele, dar s-a trezit la zeci de metri deasupra solului, 
ridicându-se rapid, şi s-a luptat cu disperare, lovindu-mă 
cu pumnii şi zbierând, zbătându-se. Tot ce puteam face era 
s-o ţin şi mai strâns, însă braţul meu o cuprinsese imediat 
sub sâni şi-mi era teamă să apăs prea tare. 

Brusc, ea s-a înmuiat, leşinând sau murind. Aveam 
mâinile ocupate şi nu-i puteam verifica pulsul sau 
respiraţia; oricum, nu puteam face mare lucru, câtă vreme 
nu doreau să-i dau drumul. 

După câteva minute, am aterizat pe un deluşor sterp 
şi am confirmat faptul că femeia respira. Am dus-o 
înăuntrul elicopterului şi am legat-o pe o targă prinsă de 
perete. Comanda a întrebat dacă existau cătuşe, întrebare 
care mi s-a părut de-a dreptul amuzantă; apoi am primit 
explicații- Madero era o drept-credincioasă. Dacă se 
trezea şi descoperea că se afla în interiorul unui elicopter 
duşman, ar fi sărit în gol ori s-ar fi sinucis în alt fel. 

Rebelii povesteau istorii teribile despre ceea ce le 
făceam prizonierilor pentru a-i determina să vorbească. 
Prostii de la un capăt la altul! De ce să te mai chinuieşti să 
torturezi pe cineva, când ajungea să-l anesteziezi, să-i 
sfredeleşti o gaură în craniu şi să-i instalezi o mufă? În 


felul acela nu mai putea minţi. 

Bineînţeles, legislaţia internaţională nu-i foarte clară 
în privinţa acestei practici. Ngumii o denumesc violarea 
drepturilor fundamentale ale omului; noi o numim 
anchetare. Faptul că unul din zece sfârşeşte mort sau cu 
creierii distruşi face ca moralitatea acţiunii să fie destul de 
limpede pentru mine. Totuşi, procedăm aşa numai cu 
prizonierii care refuză să coopereze. 

Am găsit o rolă de bandă adezivă şi i-am legat 
încheieturile, apoi am fixat-o de targă, petrecându-i fâşii de 
bandă în jurul pieptului şi al genunchilor. 

Madero s-a trezit pe când îi prindeam genunchii. 

— Sunteţi nişte monştri! mi-a spus într-o engleză 
perfectă. 

— Ne-am născut în mod natural, señora Madero. Din 
bărbat şi femeie. 

— Un monstru filosof! 

Elicopterul a vuit şi ne-am desprins de pe deal. 
Fusesem avertizat cu o fracțiune de secundă mai devreme 
şi astfel avusesem timp să mă încordez. Era ceva 
neaşteptat, dar perfect logic; ce conta dacă eram înăuntrul 
vehiculului sau dacă atârnam pe dinafară? 

După un minut, ne-am stabilit la o înaintare mai 
liniştită, regulată. 

— Doreşti puţină apă? 

— Te rog. Şi un analgezic. 

În partea din spate exista o toaletă, cu robinet de apă 
potabilă şi păhărele de plastic. I-am adus două şi i le-am 
ţinut în dreptul buzelor. 

— Mă tem că nu-ți pot da niciun analgezic până nu 
aterizăm. 

Aş fi putut s-o adorm cu alt tranchilizant, dar asta i-ar 
fi complicat situaţia medicală. 

— Unde te doare? 

— Pieptul... Pieptul şi gâtul. Poţi scoate blestemata 
asta de bandă? Nu plec nicăieri. 

Am cerut aprobarea Comenzii şi în mâna mea s-a 
materializat o baionetă de treizeci de centimetri, cu tăişul 


ca briciul. Madero s-a chircit pe cât de mult i-o permiteau 
legăturile. 

— Nu-i decât un cuţit. 

I-am tăiat banda din jurul pieptului şi al genunchilor 
şi am ajutat-o să se ridice în capul oaselor. Am interogat 
fly-boy-ul, care mi-a confirmat că femeia nu părea 
înarmată, aşa că i-am dezlegat şi mâinile, şi picioarele. 

— Pot folosi toaleta? 

— Sigur că da. 

Când s-a sculat, s-a îndoit de durere, ţinându-se 
strâns de o parte. 

— Pe aici. 

Nici eu nu puteam sta în poziţie verticală în 
compartimentul înalt de doi metri douăzeci, aşa că ne-am 
târât- un uriaş cocoşat sprijinind o piticuţă cocoşată. Am 
ajutat-o să-şi deschidă cureaua şi să-şi dea jos pantalonii. 

— Te rog, mi-a spus, fii un gentleman! 

M-am întors cu spatele la ea, dar bineînţeles 
continuam s-o văd. 

— Nu pot fi un gentleman, i-am răspuns. Eu reprezint 
cinci femei şi cinci bărbaţi ce lucrează laolaltă. 

— Deci, este adevărat? Le siliţi pe femei să lupte? 

— Tu nu lupti, señora? 

— Eu îmi apăr ţara şi poporul. 

Dacă n-aş fi privit-o, i-aş fi putut interpreta în mod 
greşit fiorul puternic de emoție din voce. l-am văzut mâna 
ridicându-se spre buzunarul de la piept şi am prins-o de 
încheietură înainte să ajungă la gură. 

I-am desfăcut degetele cu forţa şi am găsit o pilulă 
mică, albă. Avea un iz de migdale amare - tehnologie joasă. 

— Nu te-ar fi ajutat cu nimic, i-am zis. le-am fi 
resuscitat şi ţi-ar fi fost rău după aceea. 

— Omorâţi oamenii şi, când aveţi chef, îi înviaţi din 
morţi. Totuşi, nu vă consideraţi monştri. 

Am strecurat pilula în buzunarul de pe picior, apoi 
am studiat-o pe Madera cu atenţie. 

— Dacă am fi fost monştri, i-am fi resuscitat pe 
oameni, am fi extras informaţiile dorite şi apoi i-am fi ucis 


din nou. 

— Şi nu faceţi aşa? 

— În închisorile noastre, opt mii dintre concetăţenii 
tăi aşteaptă să se repatrieze după ce războiul se va fi 
terminat. N-ar fi fost mai simplu să-i ucidem? 

— Lagăre de concentrare! 

S-a sculat, şi-a tras pantalonii la loc şi s-a aşezat din 
nou pe capacul toaletei. 

— O sintagmă abundând în conotaţii nefavorabile, am 
contrazis-o eu. Există lagăre, în care sunt concentrați 
prizonierii de război costaricani. Cu observatori ai ONU şi 
ai Crucii Roşii, care se asigură că nu sunt trataţi 
necorespunzător. De fapt, vei vedea cu ochii tăi. 

Nu obişnuiesc să iau apărarea politicii Alianţei, dar 
mă interesau reacţiile unei fanatice. 

— Ar trebui să trăiesc până voi ajunge acolo. 

— Dacă vrei, o să trăieşti. Nu ştiu câte pilule mai ai. 

Prin fly-boy, am intrat în legătură cu Comanda şi am 
adus online un analizor verbal. 

— Asta a fost singura, mi-a răspuns, după cum mă 
aşteptasem, şi analizorul m-a anunţat că spunea adevărul. 
(M-am relaxat puţin.) Deci, voi fi unul dintre prizonierii 
voştri de război. 

— Probabil. Dacă nu cumva am greşit persoana. 

— N-am tras niciodată cu arma. N-am ucis niciodată 
pe nimeni. 

— Nici şefa mea n-a ucis. Este licenţiată în teoria 
militară şi în comunicaţii cibernetice, dar n-a fost niciodată 
soldat. 

— Dar, de fapt, a ucis oameni. l-a ucis pe mulţi dintre 
noi. 

— Iar tu ai ajutat la plănuirea atacului asupra bazei 
Portobello. Conform aceleiaşi logici, tu mi-ai ucis prietenii. 

— Nu, n-am făcut asta! a protestat ea. 

Repede, cu intensitate, minţind. 

— l-ai ucis în timp ce eu eram intim conectat cu 
minţile lor. Unii dintre ei au murit în chinuri groaznice. 

— Nu! Nu! 


— Nu te mai deranja să mă minţi. Pot reînvia oamenii, 
ai uitat? V-aş fi putut distruge sătucul cu un singur gând. 
Şi pot spune când minţi. 

Ea a tăcut o clipă, căzând pe gânduri. Probabil că 
auzise despre analizoarele verbale. 

— Sunt primar în San Ignacio. Vor urma proteste. 

— In niciun caz oficiale. Avem un mandat pentru 
arestarea ta, semnat de guvernatorul provinciei. 

— Pepe Ano, a scuipat ea. 

Guvernatorul se numea Pellipianocio, însă spaniola ei 
îl preschimbase în „Joe Găoază“. 

— Înţeleg că nu-i prea popular printre rebeli, totuşi a 
fost unul dintre voi. 

— A moştenit o plantație de cafea de la unchiu-său şi 
a fost un fermier atât de prost încât n-a putut cultiva nimic 
pe ea. Dacă i-ai cumpărat pământul, l-ai cumpărat şi pe el. 

Credea că acela era adevărul şi probabil că avea 
dreptate. 

— Noi nu l-am silit, am spus pe ghicite. (Nu ştiam 
multe despre orăşel ori despre istoria provinciei.) N-a venit 
el la noi? Nu s-a declarat... 

— Ce să-ţi spun?! Ca un câine flămând, care vine la 
oricine îi întinde de mâncare. Nu cred că îţi imaginezi că el 
ne reprezintă. 

— De fapt, senora, noi n-am fost consultaţi. Soldaţii 
voştri sunt consultaţi înainte de a primi ordine? 

— Noi... nu ştiu nimic despre chestiunile astea. 

Sunase soneria de alarmă. După cum ştia prea bine, 
soldaţii lor erau implicaţi în procesul luării deciziilor. Asta 
le reducea eficienţa, dar conferea o oarecare logică 
denumirii pe care şi-o atribuiseră: Armata Democratică 
Populară. 

Elicopterul a virat brusc la dreapta şi la stânga, 
accelerând. Am întins mâna, împiedicând-o să cadă. 

— Un proiectil, am spus preluând informaţia din 
legătura cu fly-boy-ul. 

— Păcat c-a dat greş! 

— Señora, eşti singura fiinţă vie de la bordul acestui 


vehicul. Noi toţi ne aflăm în siguranţă în Portobello. 

A zâmbit pentru prima dată. 

— Cred că nu-i o siguranţă chiar aşa mare. Altfel, de 
ce aţi fi organizat răpirea asta? 


Femeia a făcut parte dintre cei nouăzeci la sută de 
norocoşi care supravieţuiau instalării mufei şi a oferit 
Alianţei numele celorlalţi trei tenientes implicaţi în 
masacrul de la Portobello. Pentru rolul jucat de ea, a fost 
condamnată la moarte, însă sentinţa i-a fost comutată la 
închisoare pe viaţă. A fost trimisă în lagărul cel mare cu 
prizonieri de război din Zona Canal; mufa din craniul ei 
garanta că acolo n-avea să mai facă parte din vreo 
conspirație. 

Fapt deloc surprinzător, în decursul celor patru ore 
cât a durat zborul până la Portobello şi instalarea mufei, 
ceilalți trei tenientes şi familiile lor au dispărut în 
clandestinitate- urmând probabil să apară mai târziu. 
Amprentele lor palmare şi retinale îi etichetau ca rebeli, 
dar nu exista nicio garanție reală că datele din fişiere erau 
autentice. Avuseseră la dispoziţie ani de zile în care să 
efectueze substituiri. Oricare dintre ei putea apărea la 
intrarea bazei Portobello, solicitând o slujbă. 

Evident, Alianţa îi concediase pe toţi angajații 
hispanici din bază şi putea face acelaşi lucru oriunde în 
Portobello, ba chiar în ţară. Pe termen lung însă, aceasta s- 
ar fi putut dovedi o măsură contraproductivă. În Panama, 
Alianţa asigura treizeci la sută din slujbe. Trecerea în 
şomaj a tuturor acelor oameni ar fi adăugat, probabil, încă 
o ţară în tabăra ngumi. 

Marx şi ceilalţi au crezut- şi au răspândit ideea 
respectivă - că războiul avea o natură în esenţă economică. 
Cu toate acestea, în secolul al XIX-lea, nimeni n-ar fi putut 
anticipa lumea secolului XXI, în care jumătate din 
populaţia planetei trebuia să muncească pentru pâinea sau 
orezul zilnic, în vreme ce jumătatea cealaltă se prezenta, 
pur şi simplu, în faţa unor maşini generoase. 


Plutonul revenise în oraş înainte de apariţia zorilor, 
cu mandate pentru cei trei lideri rebeli. Soldier-boy-ii 
pătrunseseră în case simultan, în grupe de câte trei, 
spărgând uşile şi lansând nori de fum şi de gaze urât 
mirositoare, reducând valoarea imobilelor- fără să 
găsească însă pe nimeni. Nu li se opusese niciun fel de 
rezistenţă şi plecară rapid, în zece direcţii diferite. 

Se regrupaseră într-un loc situat la douăzeci de 
kilometri mai jos, unde se aflau un magazin alimentar şi un 
local. Localul fusese închis de multe ore, dar un client 
rămăsese, căzut sub o masă de afară, sforăind. Nu l-au 
trezit. 

Restul misiunii era un exerciţiu de răutate, imaginat 
de un geniu pe jumătate treaz, care se enervase că nu 
luase prizonieri în noaptea aceea. Trebuiau să urce dealul 
şi să distrugă, sistematic, recoltele ce aparţineau celor trei 
rebeli fugiţi. 

Doi dintre aceştia erau plantatori de cafea, de aceea 
Julian le ordonase oamenilor săi să smulgă arbuştii şi să-i 
lase pe loc; probabil că ar fi putut fi replantaţi a doua zi. 

„Recolta“ celui de-al treilea era singura prăvălie din 
aşezare. Dacă Julian ar fi pus întrebări, probabil că i s-ar fi 
ordonat s-o incendieze. Ştiind asta, nu pusese nicio 
întrebare; el şi alţi trei camarazi spărseseră doar uşile şi 
aruncaseră toată marfa pe stradă. Localnicii urmau să 
decidă dacă era cazul să respecte bunurile concetăţeanului 
lor. 

De acum, oamenii obosiseră să aibă de-a face cu 
soldier-boy-ii şi recepţionaseră mesajul că maşinile nu vor 
ucide pe nimeni, dacă nu erau provocate. Totuşi, doi 
franctirori ambiţioşi veniseră cu lasere şi trebuiseră să fie 
împuşcaţi, dar numai cu săgeți tranchilizante. 

Park, noua achiziţie ucigaşă a plutonului, îi dăduse 
bătăi de cap lui Julian în această privinţă. El se împotrivise 
utilizării săgeţilor- ceea ce, tehnic vorbind, reprezenta 
nesubordonare în timpul unei misiuni de luptă, care l-ar fi 
dus direct la Curtea Marţială- apoi, când trăsese cu 
săgeata, ţintise ochiul franctirorului, ceea ce i-ar fi fost 


fatal acestuia. Julian îl monitorizase la timp ca să trimită 
un apel mental: „Opriţi focul!“, apoi făcuse o nouă 
repartizare, lăsând franctirorul în grija lui Claude, care-l 
lovise în umăr. 

Aşadar, ca demonstraţie de forţă, misiunea fusese 
rezonabil de încununată de succes, cu toate că Julian se 
întrebase ce sens avusese. Probabil că locuitorii oraşului 
aveau s-o considere un vandalism în scopuri de intimidare. 
Poate că ar fi trebuit să fi incendiat prăvălia şi să fi 
sterilizat pământurile celor doi fermieri. Sperase însă că 
varianta lui avea să aibă un efect mai bun; cu laserul, 
scrisese pe unul dintre pereţii văruiţi în alb ai prăvăliei un 
mesaj pe care PsihOp i-l tradusese în spaniolă: 
„Doisprezece dintre voi ar fi trebuit să piară pentru cei 
doisprezece dintre noi pe care i-aţi ucis. Să nu se mai 
repete.“ 


Marţi seara, când am ajuns acasă, am găsit un bilet 
sub uşă: 

Iubitule, 

Cadoul este minunat. Am fost aseară la un concert, 
numai ca să-l pot purta şi să mă mândresc cu el. Două 
persoane m-au întrebat de la cine l-am primit şi am fost 
misterioasă: de la un prieten. 

Ei bine, prietene, am luat o hotărâre importantă - 
parțial, presupun, un cadou pentru tine. Am plecat la 
Guadalajara să-mi instalez o mută. 

N-am vrut să aştept şi să discut cu tine despre asta, 
fiindcă nu doresc să împart responsabilitatea cu tine, dacă 
se întâmplă ceva rău. De fapt, m-am decis în urma unei 
ştiri pe care ţi-am inserat-o în computer sub denumirea 
„lege. Mufă”. 

Pe scurt, un individ din Austin şi-a instalat o mufă şi 
a fost concediat din postul pe care-l ocupa în 
administraţie, după care a dat în judecată clauza antimufă, 
pe baza legislaţiei texane privind discriminarea la locul de 
muncă. Tribunalul i-a dat câştig de cauză, aşa că, cel puţin 
deocamdată, nu voi avea probleme din punct de vedere 


profesional. 

Cunosc toate pericolele implicate şi mai ştiu cât de 
necorespunzător este pentru o femeie cu vârsta şi poziția 
mea să-şi asume riscul respectiv din motive ce se rezumă 
la un singur cuvânt- gelozie. Nu pot concura cu amintirile 
tale despre Carolyn şi nici nu pot accesa viața ta aşa cum o 
fac Candi şi celelalte - femeile pe care juri că nu le iubeşti. 

În felul acesta, nu mai există discuţii contradictorii. 
Mă voi întoarce luni sau marţi. Stabilim o întâlnire? 

Te iubesc, 

Amelia. 

Am citit biletul de două ori, apoi m-am repezit la 
telefon. La ea acasă nu răspundea nimeni. Am derulat 
celelalte mesaje telefonice adresate mie şi am dat peste cel 
de care mă temeam cel mai mult. 

„Senor Class, numele şi telefonul dumneavoastră ne- 
au fost date de Amelia Harding, ca fiind o persoană ce 
poate fi contactată în caz de necesitate. De asemenea, 
trebuie să contactăm şi un anume profesor Hayes. 

Profesora Harding a venit aici, la Clinica de cirugia 
restorativa y aumentativa de Guadalajara, pentru a-şi 
instala o puente mental, ceea ce dumneavoastră numiţi 
«mufă». Operația n-a decurs bine şi ea este complet 
paralizată. Nu poate respira fără ajutor, răspunde la 
stimuli vizuali şi auditivi, dar nu poate vorbi. 

Dorim să discutăm cu dumneavoastră diversele 
opţiuni. Señora Harding ne-a oferit numele dumneavoastră 
în locul unei rude. Mă numesc Rodrigo Spencer şi sunt şef 
al division quirúrgica para instalación y extracción de 
implantas  craniales- Colectivul Chirurgical pentru 
Instalarea şi îndepărtarea Implanturilor Craniale.“ Adăuga 
numărul de telefon şi adresa. 

Mesajul fusese recepționat duminică seara. 
Următorul mesaj provenea de la Hayes şi data de luni; el 
spunea că-mi verificase programul şi n-avea să întreprindă 
nimic până nu reveneam acasă. Am întârziat doar cât să 
mă bărbieresc rapid şi l-am sunat. 

Deşi era abia ora zece, mi-a răspuns fără imagine 


video. Când a auzit cine era, a activat şi camera, frecându- 
se la ochi. În mod evident, îl trezisem. 

— Julian... Scuză-mă, am avut un program cu totul 
aparte, fiindcă suntem în testări. Inginerii m-au ţinut până 
la trei noaptea. Bun - uite care-i treaba cu Blaze. Nu mai 
constituie niciun secret faptul că voi doi sunteţi împreună. 
Înţeleg de ce ea doreşte să păstreze discreţia şi-i respect 
motivele, totuşi ele nu sunt valabile între noi doi. 

A zâmbit realmente chinuit. 

— De acord? 

— Sigur că da. Crezusem... 

— Deci, ce-i cu Guadalajara? 

— Sunt... sunt încă oarecum şocat. O să plec într- 
acolo cu primul tren, peste două ore, peste patru, depinde 
de legături... ba nu, o să sun mai întâi la bază, să văd dacă 
nu pot apela la o cursă militară. 

— Şi după ce o să ajungi acolo? 

— Va trebui să stau de vorbă cu personalul medical. 
Eu am o mufă, dar nu ştiu multe despre instalare... am fost 
recrutat, nimeni nu mi-a oferit vreo opţiune. Să văd dacă 
pot vorbi cu ea. 

— Fiule, au spus că ea nu poate vorbi. Este 
paralizată. 

— Ştiu, ştiu. Asta însă nu-i decât funcţia motorie. 
Dacă ne putem conecta, putem vorbi. Pot afla ce doreşte 
ea. 

— Bine. 

A clătinat din cap. 

— Bine. Spune-i însă şi ce vreau eu. Vreau să se- 
ntoarcă la treabă azi. Ieri... Macro o s-o mănânce de vie. 

Încerca să pară cât mai furios. 

— A făcut o prostie fără margini, tipică pentru ea. 
Sună-mă din Mexic! 

— Bine. 

El a încuviinţat din cap şi a închis. 

Am sunat la bază, dar nu aveau nicio cursă directă 
programată într-acolo. M-aş fi putut întoarce la Portobello 
şi dimineaţă să fac autostopul spre Ciudad de Mexico. 


Gracias, pero no gracias. Am apelat mersul trenurilor şi 
am chemat un taxi. 

Până la Guadalajara am făcut numai trei ore, însă au 
fost groaznice. Am ajuns la spital pe la unu şi jumătate, 
dar, evident, n-am putut trece de recepţie. Mi s-a spus că 
nu puteam intra până la ora şapte; oricum, pe Amelia n-o 
puteam vedea până la sosirea doctorului Spencer, adică pe 
la opt, poate chiar la nouă. 

Am închiriat o mediocuarto - o jumătate de cameră - 
la un motel de peste drum, având în dotare doar o saltea şi 
o veioză. N-am putut adormi, aşa că am găsit un magazin 
non-stop şi am cumpărat o sticlă de tequila a/mendrada şi 
o revistă de ştiri. Am sorbit aproape jumătate de sticlă, 
croindu-mi drum încetişor prin revistă, articol cu articol. 
Vorbesc destul de bine spaniola colocvială, totuşi îmi vine 
greu să urmăresc o argumentaţie scrisă complicată, pentru 
că n-am studiat limba la şcoală. Exista un articol lung 
despre avantajele şi dezavantajele unei loterii de eutanasie 
adresate vârstnicilor, care era îndeajuns de înspăimântător 
chiar dacă pricepeai numai jumătate din cuvinte. 

În secţiunea ştirilor de război, un paragraf menţiona 
răpirea realizată de plutonul nostru, descrisă drept o 
acţiune de menţinere a păcii, permanent tulburată de 
rebeli. Nu cred că revista se vindea prea bine în Costa 
Rica. Sau poate că, pur şi simplu, acolo trimiteau altă 
versiune a ei. 

Mi s-a părut o revistă amuzantă, cu anunţuri 
publicitare care ar fi fost considerate pornografie ilegală în 
unele state din SUA - caleidoscopuri din şase imagini, care 
se mişcau într-o sacadare stroboscopică dacă scuturai 
pagina. Ca majoritatea cititorilor de sex masculin, 
presupun, am descoperit o modalitate interesantă de a 
scutura pagina, care m-a ajutat finalmente să adorm. 

La şapte, am revenit în sala de aşteptare şi am 
parcurs reviste mai puţin interesante vreme de o oră şi 
jumătate, când a apărut în sfârşit dr. Spencer. Era înalt şi 
blond şi vorbea engleza cu un accent mexican gros ca 
guacamole. 


— Mai întâi, să mergem în cabinet la mine. 

M-a luat de braţ şi m-a condus pe coridor. Cabinetul 
lui era o odăiţă simplă, fără ferestre, cu un birou şi două 
scaune; unul din ele era ocupat. 

— Marty! am strigat, surprins. 

El a încuviinţat din cap. 

— Hayes m-a sunat după convorbirea voastră. Blaze îi 
pomenise ceva despre mine. 

— Onorat de prezenţă, dr. Larrin. 

Spencer s-a aşezat înapoia biroului, iar eu pe celălalt 
scaun tare. 

— Aşadar, care sunt opţiunile noastre? 

— Nanochirurgie directă, a spus Spencer. E singura 
opţiune. 

— Tehnic vorbind, a zis Marty, mai există una. 

— Ilegală. 

— Putem ocoli aspectul acesta. 

— Îmi spune şi mie cineva despre ce vorbiţi? 

— Legea mexicană este mai puţin tolerantă decât cea 
americană, a explicat Marty, în chestiunile de 
autodeterminare. 

— În ţara voastră, a intervenit Spencer, ea poate opta 
să rămână legumă. 

— Bine zis, dr. Spencer. O altă formulare ar fi că ea ar 
beneficia de opţiunea de a nu-şi risca viaţa şi integritatea 
mentală. 

— Este ceva ce-mi scapă, am spus. 

— N-ar trebui. Ea are mufa instalată, Julian. Poate 
duce o viaţă cât se poate de plină, fără să clintească un 
muşchi. 

— Mi se pare de-a dreptul abominabil. 

— Este o opţiune. Nanochirurgia e riscantă. 

— Nu foarte. Nu foarte riscantă. Más o menos, la fel 
ca mufa. Recuperarea este de 92 de procente. 

— Vreţi să spuneţi că supraviețuirea are 92 la sută 
şanse, a precizat Marty. Care-i procentajul recuperării 
totale? 

Spencer a înălţat din umeri o dată, apoi încă o dată. 


— Procentajul... Numerele nu înseamnă nimic. Este 
sănătoasă, relativ tânără. Operația nu poate ucide. 

— Este o fiziciană sclipitoare. Dacă sfârşeşte cu 
leziuni cerebrale, este acelaşi lucru cu nerecuperarea. 

— 1 s-a explicat asta înainte de instalarea mufei. A 
ridicat un document, conţinând cinci-şase pagini. Înainte 
de semnarea acordului. 

— De ce nu vă conectaţi la ea, ca s-o întrebaţi direct? 
m-am interesat. 

—Nu este simplu, a răspuns Spencer. Prima 
conectare formează căi neuronale noi. Reţeaua creşte... a 
făcut un gest din mână. Creşte mai mult decât repede. 

— Creşte cu o rată exponențială, a spus Marty. Cu cât 
Amelia este conectată mai mult timp, cu atât are mai multe 
experienţe şi reţeaua devine mai greu de anulat. 

— De asta n-o întrebăm direct pe ea? 

— În America, am fi obligaţi s-o facem, a zis Marty. 
Este dreptul la cunoaşterea tuturor aspectelor. 

— America este o ţară foarte ciudată... Nu vă 
supăraţi! 

— Dacă m-aş conecta cu ea, am spus, aş putea intra 
şi ieşi muy pronto. Dr. Larrin are mai multă experienţă cu 
mufele, totuşi pentru el nu-i o experienţă zilnică, aşa cum 
este în cazul unui mecanic. Spencer s-a încruntat. În cazul 
unui soldat. 

— Da... bănuiesc că-i adevărat. S-a lăsat pe spate în 
scaun şi a tăcut preţ de câteva clipe. Totuşi, este ilegal. 

Marty l-a fixat cu privirea. 

— Legea asta nu-i niciodată încălcată? 

— Cred că aţi putea spune „ocolită“. Legea este 
ocolită, pentru străini. A făcut un gest cât se poate de clar 
cu degetul mare şi alte două degete. Evident... nu o mită. 
O taxă şi puţină birocraţie. Aveţi cumva o... a deschis un 
sertar al biroului şi a rostit: Poder. 

Sertarul a răspuns: 

— Împuternicire legală. 

— Aveţi aşa ceva în numele ei? 

Ne-am privit şi am clătinat din capete. 


— A fost o surpriză pentru amândoi. 

— N-a fost bine sfătuită... Este un lucru pe care 
trebuia să-l facă. Vreunul dintre dumneavoastră este 
logodnicul ei? 

— Asta s-ar putea spune, am încuviinţat. 

— Bueno, perfect. A luat o carte de vizită din sertar şi 
mi-a întins-o. Mergeţi la adresa asta după ora nouă şi veţi 
căpăta o designacion de responsabilidad temporară. 

A repetat spre sertar. 

— Autorizaţie de responsabilitate legală temporară a 
statului Jalisco, a tradus sertarul. 

— Staţi puţin! l-am oprit. Asta îi îngăduie logodnicului 
unei persoane să autorizeze o procedură chirurgicală cu 
un asemenea grad de risc? 

— Unui frate şi unei surori, de asemenea, a ridicat el 
din umeri. Unui unchi, unei mătuşi, unui nepot. Numai 
atunci când persoana nu poate decide pentru sine. 
Oamenii ajung zilnic în situaţia profesorei Harding. Câţiva 
oameni zilnic, în Guadalajara, Ciudad de Mexico şi 
Acapulco. 

Părea logic; chirurgia opţională trebuia să fie una 
dintre cele mai importante surse de venituri externe 
pentru Guadalajara, poate pentru tot Mexicul. Am întors 
cartea de vizită; pe partea în engleză scria: „Adaptare la 
Sistemul Legislativ Mexican“. 

— Cât va costa? 

— În jur de zece mii de peso. 

Asta însemna cinci sute de dolari. 

— Pot plăti, a spus Marty. 

— Nu, lasă-mă pe mine! Eu sunt logodnicul. 

În plus, câştigam de trei ori mai mult decât el. 

N —Nu contează cine plăteşte, a zis Spencer. 
Intoarceţi-vă cu hârtia şi eu pun la punct conectarea. Fiţi 
însă cu mintea pregătită. Găsiți răspunsul, apoi 
deconectaţi-vă. Aşa va fi mai simplu şi mai uşor. 

Dar cum ar fi trebuit să procedez, dacă ea îmi cerea 
să rămân? 

Găsirea avocatei a durat la fel de mult ca drumul din 


Texas la Guadalajara. Îşi mutase sediul. 

Noul local nu era impresionant - o masă şi o canapea 
mâncată de molii-, dar acolo existau toate actele. Am 
obţinut o procură limitată, care-mi conferea autoritatea 
unei decizii medicale. M-am speriat puţin constatând cât 
de simplu fusese. 

Când m-am întors, am fost îndrumat spre Blocul 
Operator B, o odăiţă albă. Dr. Spencer o pregătise pe 
Amelia pentru conectare şi chirurgie; se afla pe o targă cu 
rotile şi avea perfuzii în ambele braţe. Un cablu subţire 
pleca de la ceafa ei până la o cutie cenuşie de pe o masă. 
Un alt jac era bobinat deasupra. Marty moţăia într-un 
scaun, lângă uşă. S-a trezit când am intrat. 

— Unde-i doctorul? am întrebat. 

— Aqui. 

Era chiar înapoia mea. 

— Aveţi actul? 

I l-am întins; l-a examinat, l-a împăturit şi l-a băgat în 
buzunar. A atins-o pe Amelia pe umăr, după care a pus 
dosul palmei pe obrazul ei, apoi pe frunte - un gest matern, 
straniu. 

— Pentru dumneavoastră, să ştiţi... nu va fi uşor. 

— Uşor? Îmi petrec o treime din viaţă... 

— Conectat, si. Dar nu cu cineva care n-a mai fost 
niciodată conectat. Nu cu cineva pe care-l iubiţi. A arătat 
cu un deget. Aduceţi scaunul acela şi luaţi loc. 

Între timp, a scotocit prin nişte sertare. 

— Suflecaţi-vă o mânecă. 

M-am conformat şi mi-a îndepărtat părul de pe o 
porţiune a braţului cu un aparat electric de ras, apoi a scos 
o dermă şi mi-a lipit-o acolo. 

— Ce este, un tranchilizant? 

— Nu tocmai. Într-un fel, amortizează lovitura, şocul 
primului contact. 

— Am trecut de zeci de ori prin primul contact. 

— Da, însă armata vă supraveghea... cum îi spune? 
Sistemul circulator. Eraţi sedat, şi acum vă voi seda şi eu. 

Drogul m-a izbit ca o palmă uşoară. El m-a auzit 


inspirând brusc. 

— Listo? 

— Daţi-i drumul! 

A debobinat cablul şi mi-a introdus jacul în mufă cu 
un clicăit metalic. Nu s-a întâmplat nimic. Apoi a răsucit un 
comutator. 

Amelia s-a întors brusc să mă vadă şi am încercat 
senzaţia familiară a vederii duble, văzându-mă pe mine în 
timp ce mă uitam la ea. Bineînţeles, nu era ceva familiar 
pentru ea şi am fost cuprins de confuzie şi panică 
indirecte. O să fie mai uşor scumpo, ţin-te bine! Am 
încercat să-i arăt cum să separe cele două imagini, un 
artificiu mental cu nimic mai dificil decât defocalizarea 
ochilor. După un moment, a priceput, s-a calmat şi a 
încercat să vorbească. 

Nu trebuie să verbalizezi, am simţit spre ea. Ajunge 
să te gândeşti la ceea ce vrei să spui. 

Mi-a cerut să-mi ating faţa şi să-mi cobor palmele 
încet spre poala mea, spre organele genitale. 

— Nouăzeci de secunde, a anunţat doctorul. Tenga 
prisa. 

M-am scăldat în uimirea descoperirii. Nu era tocmai 
ca deosebirea dintre vedere şi orbire, dar parcă toată viaţa 
purtasem ochelari cu lentile groase şi fumurii, dintre care 
una fusese complet opacă. Iar acum, brusc, ei dispăruseră. 
Descopeream o lume de strălucire, profunzime şi culoare. 

Mă tem că te obişnuieşti cu asta, am simţit către 
Amelia. Devine pur şi simplu o altă modalitate de a vedea. 
De a fi, răspunse ea. 

Intr-o rafală de gestalt, i-am spus care-i erau 
opţiunile şi ce pericol reprezenta o conectare prea 
îndelungată. După o perioadă de tăcere, mi-a răspuns în 
cuvinte. Am transferat întrebările ei spre dr. Spencer, 
vorbind cu încetineala unui robot. 

— Dacă mi se îndepărtează mufa, dar leziunile 
cerebrale mă vor împiedica să muncesc, va fi posibil să mi 
se reinstaleze mufa? 

— Da, dacă operaţia este plătită de cineva. Totuşi, 


percepțiile vă vor fi diminuate. 

— O plătesc eu. 

— Care dintre dumneavoastră a vorbit? 

— Julian. 

Tăcerea păru nesfârşită. Amelia a vorbit prin 
intermediul meu: 

— Aşa vom face, atunci. Dar cu o condiţie. Mai întâi 
facem dragoste în felul ăsta. Conectati. 

— În niciun caz! Fiecare secundă de conectare 
sporeşte riscul. Dacă o veţi face, este posibil să nu mai 
reveniţi niciodată la normal. 

L-am văzut întinzându-se spre comutator şi i-am prins 
braţul. 

— O clipă. 

M-am ridicat şi am sărutat-o pe Amelia, punând o 
mână pe sânul ei. A urmat o furtună extrem de scurtă de 
fericire reciprocă, apoi ea a dispărut în clipa când am auzit 
clicăitul, iar eu m-am trezit sărutând un simulacru inert, cu 
lacrimile şiroindu-mi pe obraji. M-am lăsat să cad ca un 
sac pe scaun. Spencer ne-a decuplat fără un cuvânt, dar m- 
a privit încruntat şi a clătinat din cap. 

O parte a acelui val de emoţii fusese dominat de 
gândul „Oricare ar fi riscurile, merită pentru asta“, dar nu 
puteam spune dacă provenise de la ea, de la mine sau de la 
amândoi. 

Un bărbat şi o femeie cu halate verzi au împins în 
odaie un cărucior cu echipamente. 

— Dumneavoastră plecaţi acum. Reveniţi peste zece- 
douăsprezece ore. 

— Aş dori să mă dezinfectez şi să asist la operaţie, a 
spus Marty. 

— Perfect. 

Spencer s-a adresat în spaniolă femeii să-i aducă un 
halat şi să-l conducă la limpiador. 

Am coborât la recepţie şi am ieşit din clinică. Cerul 
era roşu-portocaliu, din cauza poluării. Cu ultimii bani 
mexicani, am cumpărat o mască de la un automat de 
suvenire. 


M-am gândit să pornesc pe jos şi să caut o casă de 
schimb valutar şi o hartă a oraşului. Nu mai fusesem 
niciodată în Guadalajara şi nu ştiam în ce direcţie era 
centrul. Probabil că nici nu prea conta într-un oraş de două 
ori mai mare decât New Yorkul. Am pornit, îndepărtându- 
mă de soare. 

Zona din jurul clinicii abunda în cerşetori care 
pretindeau că au nevoie de bani pentru medicamente sau 
tratamente; îţi băgau în faţa ochilor pruncii lor bolnavi ori 
îţi arătau puroaie sau cioturi de membre. Unii bărbaţi erau 
agresivi. Am mârâit la ei într-o spaniolă stricată şi m-am 
felicitat că-i dădusem grănicerului zece dolari ca să mă 
lase să intru cu şpaclul. 

Copiii păreau străvezii, lipsiţi de speranţă. Nu ştiam 
despre Mexic atâtea cât ar fi trebuit, ţinând seama că se 
învecina cu Texasul, totuşi eram sigur că exista o formă de 
medicină socială. Nu pentru toţi, desigur. Am bănuit că 
aducea cu bunurile fabricate de nanoforje, pe care le 
alocam cu eleganţă: cei din primul rând nu ajungeau acolo 
din noroc. 

Unii cerşetori mă ignorau în mod făţiş, ba chiar 
şopteau epitete rasiale într-o limbă pe care credeau că n-o 
înţeleg. Lucrurile se schimbaseră mult. Vizitasem Mexicul 
pe când eram în şcoala generală şi tata, care crescuse în 
Sud, proslăvise indiferența celor de acolo faţă de culoarea 
pielii. Fuseserăm trataţi ca oricare alţi gringo. li învinuim 
pe ngumi pentru prejuicio a mexicanilor, dar pe de o parte 
este şi vina Americii. Şi a exemplului pe care-l oferă. 

Am ajuns la un bulevard cu opt benzi, ticsit de un 
trafic lent, şi am cotit la dreapta. Aici nu exista nici urmă 
de cerşetori. După ce am străbătut mai bine de un 
kilometru de praf şi de hărmălaie specifice cartierelor cu 
venituri reduse, am ajuns la o parcare destul de mare, 
aflată deasupra unui mall subteran. Am trecut printr-un 
punct de securitate, care m-a taxat de cinci dolari pentru 
cuţit, şi am luat scara rulantă în jos, spre nivelul principal. 

Existau trei case de schimb, oferind rate puţin 
diferite, toate cu alte comisioane. Am calculat mintal şi nu 


m-a surprins să constat că, pentru sume modice, afacerea 
cea mai bună se făcea, de fapt, cu cea care oferea rata de 
curs cea mai puţin favorabilă. 

Mort de foame, am găsit un local de pescărie şi am 
comandat un castron de caracatiţe, din cele mici, cu 
tentacule de numai câţiva centimetri, plus două turte şi un 
ibric de ceai. După aceea, am plecat în căutare de 
divertisment. 

Vreo şase localuri de conectare erau înşiruite la rând, 
oferind aventuri cu puţin mai diferite de omoloagele lor 
americane. Să fii sfârtecat de un taur- no gracias. Să 
efectuezi sau să fii subiectul unei operaţii de schimbare de 
sex, în ambele direcţii. Să mori în timp ce naşti. Să 
retrăieşti agonia lui Hristos. Exista şi o recomandare 
pentru asta: trebuia să fie o sărbătoare religioasă. Poate că 
aici în fiecare zi este o asemenea sărbătoare. 

Existau, de asemenea, obişnuitele atracţii fete-băiat, 
iar printre ele una care oferea un tur accelerat al 
„propriului dumneavoastră“ traiect digestiv! Cu greu m-am 
abținut. 

Mai exista şi o varietate ameţitoare de prăvălii şi de 
tarabe, ca un Portobello multiplicat de o sută de ori. 
Lucrurile de zi cu zi, căruia unui american i se livrează 
automat, aici trebuiau cumpărate - şi nici măcar la un preţ 
fix. 

Aspectul acesta îmi era familiar din promenada prin 
Portobello. Nevestele şi câţiva bărbaţi veneau în fiecare 
dimineaţă în mercado, ca să se târguiască pentru ce aveau 
de cumpărat în ziua respectivă. Aici însă erau o mulţime 
chiar şi la două după-amiaza. Un privitor din exterior are 
impresia că jumătate dintre tarabe sunt scenele unor 
discuţii violente, cu glasuri ridicate şi braţe fluturând. În 
realitate, nu-i decât o parte a unei rutine sociale, pentru 
cumpărător şi vânzător în egală măsură. „Cum adică zece 
peso pentru fasolea asta stricată? Săptămâna trecută costa 
cinci peso şi era excelentă!“ „Te-ai sclerozat, babo! 
Săptămâna trecută costa opt peso şi erau atât de amărâte 
că nu le puteam da nici pe degeaba! Asta-i regina fasolei!“ 


„Îţi dau şase peso, niciun bănuţ mai mult. Vreau să gătesc 
fasole şi maică-mea ştie cum să-nmoaie pietroaiele tale cu 
sodă.“ „Maică-ta? Trimite-o pe maică-ta şi ei i-o vând cu 
nouă peso.“ Şi aşa mai departe. Constituia o modalitate de 
a-ţi trece timpul; adevărata bătălie se dădea între şapte şi 
opt peso. 

Piaţa de peşte era spectaculoasă. Speciile erau mult 
mai numeroase decât în magazinele texane - cod mare şi 
somon, proveniţi din nordul rece al Atlanticului şi 
Pacificului, peşti de recife viu colorați, ţipari vii, viermuind, 
şi bazine cu creveţi japonezi- toate produse în oraş, 
donate şi crescute forţat în cuve. Puţinii peşti nativi 
proaspeţi - îndeosebi hamsii din lacul Chapala - costau de 
zece ori mai mult decât majoritatea celor exotici. 

Am cumpărat o farfurioară dintre aceia- crăpceni 
uscați la soare şi marinaţi, serviţi cu lămâie şi chili iute - 
care m-ar fi desemnat ca turist, chiar dacă n-aş fi fost 
negru şi îmbrăcat ca un american. 

Mi-am numărat banii şi am început să caut un cadou 
pentru Amelia. Îi luasem deja bijuterii, graţie cărora 
ajunsesem în rahatul ăsta, iar ei nu-i plăceau costumele 
folclorice. 

O şoaptă oribil de pragmatică mi-a spus să aştept 
până după operaţie. Am decis că, oricum, achiziţionarea 
cadoului era importantă mai degrabă pentru mine decât 
pentru ea. Un fel de substituent comercial al unei 
rugăciuni. 

Am zărit un perete uriaş acoperit cu cărţi vechi, 
dintre cele de hârtie, precum şi cu primele versiuni de 
videolectoare; majoritatea, având formate şi surse 
energetice anacronice, de zeci de ani, nu se adresau 
cititorilor, ci colecționarilor de curiozităţi electronice. 

Existau acolo şi două rafturi de cărţi în engleză - cele 
mai multe romane. Ameliei probabil că i-ar fi plăcut una, 
dar aveam o dilemă: dacă o carte era îndeajuns de 
cunoscută pentru ca eu să-i recunosc titlul, atunci probabil 
că Amelia o avea deja sau cel puţin o citise. 

Am pierdut aproape o oră, citind primele câteva 


pagini ale fiecărei cărţi de acolo de care nu auzisem. În 
cele din urmă, am revenit la Adio pe vecie de Raymond 
Chandler, care se citea uşor şi avea o legătură de piele 
gravată cu „Clubul Misterelor Nocturne“. 

M-am aşezat lângă o fântână arteziană şi am citit o 
vreme. Era o carte fascinantă - o călătorie temporală - nu 
numai prin lucrurile pe care le descria şi prin stilul în care 
era scrisă, ci prin însăşi materialitatea ei: hârtia groasă şi 
îngălbenită, senzaţia la pipăit şi izul aparte al pielii. Pielea 
unui animal mort de mai bine de un secol... dacă era piele 
adevărată. 

Totuşi, treptele de marmură nu erau deloc 
confortabile - picioarele mi-au amorţit de la fese până la 
genunchi -, aşa că m-am sculat şi am mai hoinărit. Cu un 
nivel mai jos, se găseau magazine şi mai scumpe, printre 
care două localuri de conectare aproape gratuite, 
sponsorizate de agenţii turistice şi de diverse ţări. Pentru 
douăzeci de peso, am petrecut treizeci de minute în 
Franţa. 

A fost o experienţă bizară. Indicaţiile verbale erau 
într-o spaniolă mexicană rapidă, pe care îmi venea greu s-o 
urmăresc, dar, desigur, cele nerostite erau aceleaşi ca 
peste tot. M-am plimbat o vreme prin Montmartre, apoi am 
stat tolănit pe puntea unei barje lente care plutea prin 
regiunea Bordeaux, pentru ca să închei într-un han din 
Burgundia, ospătându-mă cu o mulţime de soiuri de brânză 
şi vin. Când s-a terminat, mă simţeam din nou mort de 
foame. 

Evident, chiar vizavi de local se găsea un restaurant 
franțuzesc, dar n-a fost nici măcar nevoie să privesc 
meniul ca să ştiu că-mi depăşea posibilităţile. M-am întors 
la nivelul de deasupra şi am găsit un locşor cu multe 
măsuţe şi muzică nu prea puternică, unde am înfulecat o 
farfurie de taguitos varios. Apoi am rămas la masă, citind 
şi sorbind pe rând dintr-o sticlă de bere şi dintr-o ceaşcă 
de cafea. 

Când am terminat cartea, era de-abia ora opt; mai 
aveam încă două ore până urma să mă întorc la Amelia. Nu 


voiam să aştept prin clinică, totuşi mall-ul devenise 
oprimant de gălăgios pe măsură ce intra în starea de 
noapte. Vreo şase formaţii de mariachi se luptau să atragă 
atenţia, concurând cu vuietele şi sonorităţile muzicii 
moderne din cluburile de noapte. În vitrinele unui serviciu 
de însoţitoare, am văzut câteva femei superbe; trei dintre 
ele purtau ecusoane PM, ceea ce însemna că aveau mufe. 
Ar fi fost o modalitate încântătoare de a-mi petrece 
următoarele două ore: sex prin conectare şi vinovăţie. 

Am sfârşit rătăcind prin cartierul rezidenţial, 
suficient de sigur pe mine graţie şpaclului, deşi zona era 
destul de dărăpănată şi prea puţin amenințătoare. 

De la magazinul clinicii am cumpărat un buchet de 
flori, la jumătate de preţ fiindcă se pregăteau de închidere, 
şi am intrat în sala de aşteptare. Marty se afla acolo, 
conectat la un terminal portabil de lucru. A ridicat ochii 
când am intrat, a subvocalizat ceva într-un laringofon şi s-a 
decuplat. 

— Situaţia pare destul de bună, mi-a zis, oricum mai 
bună decât m-aş fi aşteptat. Evident, n-o să ştim precis 
până nu se va trezi, totuşi EEG-urile multifază arată bine - 
normal pentru ea. 

În ton i se simţea neliniştea. Am lăsat florile şi cartea 
pe o masă joasă de plastic, acoperită cu reviste de hârtie. 

— Cât durează până-şi recapătă cunoştinţa? 

Marty şi-a privit ceasul. 

— O jumătate de oră... Douăsprezece ore... 

— Doctorul e pe-aici? 

— Spencer? Nu, a plecat acasă imediat după 
procedură. Am numărul lui dacă... pentru orice 
eventualitate. 

M-am aşezat, prea aproape de el. 

— Marty... ce anume îmi ascunzi? 

— Ce vrei să ştii? Nu mi-a evitat privirea, dar în glas i 
se simţea ceva straniu. Vrei să vezi înregistrarea 
dezinstalării? Îţi pot promite c-o să vomiţi. 

— Vreau doar să ştiu ce anume îmi ascunzi. 

A ridicat din umeri şi s-a uitat în altă parte. 


— Nu sunt sigur cât de multe cunoşti. Pornind de la 
chestiunile esenţiale... n-o să moară. Va umbla şi va vorbi. 
Dacă va fi tot femeia pe care ai iubit-o? Nu ştiu. EEG-urile 
nu ne spun dacă poate face aritmetică, cu atât mai puţin 
algebră, integrale... chestiile voastre. 

— Isuse! 

— Dar... nu uita! Ieri, la ora asta, era pe punctul de a 
muri. Dacă ar fi fost într-o stare fizică doar cu puţin mai 
proastă, telefonul pe care l-ai fi primit te-ar fi întrebat dacă 
era cazul să se oprească ori nu regulatorul de oxigen. 

Am încuviinţat din cap; o asistentă medicală de la 
recepţia clinicii folosise aceleaşi cuvinte. 

— Este posibil să nu ştie nici măcar cine sunt. 

— Sau poate să fie exact aceeaşi femeie. 

— Cu o gaură în cap - din cauza mea. 

— Nu o gaură, ci o mufă inutilă. După dezinstalare, 
am pus-o înapoi, ca să reducem stresul mecanic asupra 
țesutului cerebral înconjurător. 

— Dar nu-i cuplată. N-am putea...? 

— Îmi pare rău. 

Pe coridor a apărut un infirmier neras, cu chipul 
marcat de oboseală. 

— Señor Class? Am ridicat un braţ. Pacienta din 201 
vă cheamă. 

Am pornit într-acolo. 

— Nu staţi mult. Are nevoie de somn. 

— Bine. 

Uşa rezervei era deschisă. În cameră se mai găseau 
alte două paturi, goale. Amelia avea capul bandajat, ţinea 
ochii închişi, iar cearşaful îi era tras până la gât. N-am 
zărit tuburi sau sârme, ceea ce m-a surprins. Monitorul de 
deasupra patului afişa stalactitele zimţate ale bătăilor 
inimii ei. 

A deschis ochii. 

— Julian. 

A scos încet o mână de sub cearşaf şi a prins-o pea 
mea. Ne-am sărutat cu blândeţe. 

— Imi pare rău că n-a mers! a spus ea. Dar n-o să-mi 


pară niciodată rău că am încercat. Niciodată. 

N-am putut spune nimic. Am rămas locului, 
mângâindu-i palma ce se odihnea între palmele mele. 

— Cred că sunt... nevătămată. Intreabă-mă ceva, ceva 
din ştiinţă. 

— Ăăă, ce-i numărul lui Avogadro? 

— Haide, haide, asta întreabă-l pe un chimist! 
Numărul de molecule dintr-un mol. Dacă vrei numărul de 
molecule dintr-un avorton, ăla este numărul lui Avorton. 

Bun, dacă putea face glume fără haz, înseamnă că 
pornise pe drumul spre normal. 

— Care-i durata unui efect tranzitoriu de rezonanţă 
delta? Pionii excită protonii. 

— În jur de zece la puterea minus douăzeci şi trei. Ai 
de gând să-mi bagi şi una tare? 

— Asta le spui tuturor bărbaţilor? A surâs slab. Uite 
ce-i, acum ar fi bine să dormi. Eu sunt afară. 

— N-o să păţesc nimic. Intoarce-te la Houston! 

— Nu. 

— Mâine atunci. Ce-i azi, marţi? 

— Miercuri. 

— Mâine-seară trebuie să fii înapoi, ca să-mi ţii locul 
la seminar. 

— Discutăm dimineaţă. 

Existau destule persoane mai calificate. 

— Îmi promiţi? 

— Promit c-o să mă ocup de problema asta. (Măcar 
prin intermediul unui telefon.) Culcă-te acum! 

Marty şi cu mine am coborât la cantina automată de 
la demisol. El a luat o ceaşcă de Bustelo- ca să rămână 
treaz pentru trenul de 1.30- iar eu mi-am cumpărat o 
bere. S-a dovedit a fi o marcă nealcoolizată, destinată în 
special spitalelor şi şcolilor. I-am povestit despre „numărul 
lui Avorton“ şi tot restul. 

— Pare să-şi fi revenit complet, a spus el. A gustat 
cafeaua şi a mai pus două cuburi de zahăr. Uneori, oamenii 
pierd mici fragmente de memorie, cărora nu le simt lipsa o 
vreme. Evident, nu se pierde totul. 


— Nu. (O sărutare, o atingere.) Îşi aminteşte că a fost 
conectată timp de... cât? Trei minute? 

— Poate să mai fie şi altceva, a continuat el precaut. 
A scos din buzunarul cămăşii două benzi de date şi le-a 
aşezat pe masă. Astea sunt copiile complete ale 
înregistrărilor ei făcute aici. N-ar trebui să le deţin, costă 
mai mult decât operaţia în sine. 

— Pot contribui cu... 

— Nu, sunt bani din sponsorizarea proiectului. Ideea 
este că operaţia ei a eşuat dintr-un motiv. Nu neapărat din 
cauza nepriceperii sau neglijenţei lui Spencer, ci dintr-un 
motiv anume, necunoscut. 

— Ceva corijabil? 

Marty a clătinat din cap, apoi a ridicat din umeri. 

— Acum s-a terminat. 

— Vrei să spui că s-ar putea reinstala? N-am mai 
auzit de un asemenea caz. 

— Pentru că se face extrem de rar. De obicei, nu 
merită riscul. Se încearcă dacă după extracţie pacientul 
este tot în stare vegetativă. Reprezintă o şansă de 
restabilire a contactului cu lumea. În cazul lui Blaze, ar fi 
prea periculos - la stadiul actual al tehnologiei. In plus, 
este mai degrabă o artă decât o ştiinţă. Totuşi, tehnologia 
progresează şi poate că, într-o bună zi, dacă aflăm ce s-a 
întâmplat... 

A sorbit din cafea. 

— Poate că va fi imposibil în următorii douăzeci de 
ani. Aproape toate sursele de finanţare a cercetărilor sunt 
militare şi subiectul nu prezintă interes pentru armată. 
Dacă instalarea unei mufe la un mecanic eşuează, se 
recrutează pur şi simplu altul. 

Am gustat din nou berea şi am hotărât că n-avea să 
se îmbunătăţească. 

— Ea este total decuplată acum? Dacă ne-am conecta 
cu ea, n-ar simţi nimic? 

— Poţi încerca. A rămas o conectare cu câţiva 
ganglioni minori. Câţiva neuroni, ici-colo. Când introducem 
miezul metalic al jacului, unii dintre ei restabilesc 


contactul. 

— Ar merita o încercare. 

— Nu te aştepta la nimic. Persoanele aflate în starea 
ei pot merge la un local de conectare şi închiria un cristal 
cu adevărat extrem- o moarte violentă-, însă nu vor 
percepe decât ceva vag halucinant, nimic concret. Dacă se 
conectează cu altă persoană, fără nimic intermediar, nu 
există un efect real. Poate doar un efect placebo, dacă ei se 
aşteaptă să se întâmple ceva. 

—Fă-ne o favoare, l-am rugat. Nu-i spune şi ei 
chestia asta. 


Acceptând un compromis, Julian a luat trenul până la 
Houston, a rămas acolo timp suficient ca să susţină 
seminarul de particule al Ameliei- studenţii nu se 
arătaseră deloc încântați de faptul că erau preluaţi de un 
asistent tânăr, care o înlocuia pe neaşteptate pe dr. Blaze -, 
apoi a prins un tren de noapte înapoi spre Guadalajara. 

Amelia a fost externată chiar a doua zi; o ambulanţă 
a transportat-o la o secţie de recuperare din campus. 
Clinica nu dorea ca un pacient care nu făcea decât să se 
odihnească sub supraveghere medicală să ocupe un pat 
valoros într-o zi de vineri; majoritatea clienţilor bogaţi se 
internau vinerea. 

Julian a căpătat permisiunea s-o însoţească în 
ambulanţă, ceea ce însemna, în principal, s-o privească 
dormind. Când efectul sedativului a trecut - mai aveau cam 
o oră până la Houston -, au discutat în primul rând despre 
munca lor; Julian a izbutit să evite s-o mintă în legătură cu 
ce s-ar fi putut întâmpla dacă s-ar fi conectat în starea ei 
aproape-cuplată. Ştia că, în curând, femeia va citi tot ce 
avea vreo legătură cu subiectul şi atunci amândoi aveau să 
se confrunte cu speranţe şi cu dezamăgiri. Julian nu voia 
ca ea să-şi construiască un scenariu transcendental, 
întemeiat pe acea clipită unică de frumuseţe. In cel mai 
bun caz, adevărul ar fi fost cu mult mai puţin atrăgător şi 
lipsit, probabil, de orice efect. 

Secţia de recuperare era strălucitoare la exterior şi 


sărăcăcioasă pe dinăuntru. Amelia a căpătat singurul pat 
liber dintr-un salon în care se aflau trei femei având dublul 
vârstei ei - rezidente pe termen lung sau permanent. Julian 
a ajutat-o să se instaleze şi, când a devenit evident că el nu 
era doar un simplu ajutor sau o cunoştinţă, două dintre 
doamnele bătrâne au fost ostentativ înspăimântate de 
diferenţele de culoare a pielii şi de vârstă. A treia era 
oarbă. 

Oricum, legătura lor nu mai putea fi ţinută secretă. 
Asta fusese una dintre urmările bune ale dezastrului, 
pentru vieţile lor personale, dacă nu pentru cele 
profesionale. 

Amelia nu citise cartea lui Chandler şi a fost 
încântată. Părea puţin probabil să facă multă conversaţie 
cu colegele de salon. 

Julian s-a îndreptat spre club în seara aceea, fiind 
vineri. Decisese să apară acolo cu cel puţin o oră 
întârziere, astfel ca Marty să le poată povesti tuturor 
despre operaţie şi să dezvăluie sordidul adevăr al legăturii 
sale cu Amelia. Dacă, într-adevăr, asta mai constituia un 
secret pentru cei de acolo. Puritanul Hayes ştiuse, dar nu 
scăpase niciodată nici cea mai mică aluzie. 

Avea destule lucruri de care să se ocupe înainte de 
Saturday Night Special, fiindcă nici măcar nu aruncase o 
privire corespondenţei, după ce citise biletul de sub uşă, la 
revenirea din Portobello. Unul dintre asistenții lui Hayes îi 
alcătuise un rezumat al rulărilor pierdute de el şi Amelia; 
necesita un studiu de câteva ore. Existau apoi scrisori de 
încurajare, majoritatea din partea unor persoane pe care 
avea să le vadă în decursul serii. Fusese genul de veste 
care circulă rapid. 

Ca să dea culoare vieţii, exista şi o notiţă prin care 
tatăl său îl anunţa că ar dori să-l viziteze la întoarcerea din 
Hawaii, pentru ca Julian s-o poată cunoaşte mai bine pe 
„Suze“, noua lui soţie. Fapt deloc surprinzător, mama lui îi 
lăsase un mesaj telefonic, interesându-se pe unde umblase 
şi întrebându-l dacă l-ar fi deranjat să vină şi să locuiască o 
vreme la el, pentru a scăpa de vremea rea. Niciun deranj, 


mamă, tu şi Suze vă veţi înţelege perfect; gândeşte-te cât 
de multe aveţi în comun! 

În cazul acesta, adevărul rămânea soluţia cea mai 
simplă. A sunat-o pe maică-sa şi i-a spus că i-ar face 
plăcere să-l viziteze, dar că, în aceeaşi perioadă, se 
anunţaseră tatăl lui şi Suze. După ce ea a reuşit să se 
calmeze, Julian i-a făcut un rezumat rapid al evenimentelor 
din ultimele patru zile. 

În timp ce-i vorbea, imaginea ei pe display-ul 
telefonului a căpătat un aspect straniu. Fusese obişnuită 
aproape toată viaţa cu legăturile audio şi nu izbutise 
niciodată să stăpânească expresia neutră pe care şi-o 
asumau majoritatea oamenilor. 

— Aşadar, te-ai ambalat destul de serios cu femeia 
asta bătrână. 

— Bătrână şi albă, mamă! a chicotit Julian în faţa 
indignării ei. Cred că ţi-am spus de peste un an şi jumătate 
cât de serioşi suntem. 

— Albă, verde, purpurie, pentru mine nu contează! 
Băiete, are doar cu zece ani mai puţin decât mine! 

— Doisprezece. 

— Ah, slavă cerului, doisprezece! Nu-ţi dai seama cât 
de ridicol le pari acum celor din jurul tău? 

— Eu sunt pur şi simplu mulţumit că nu mai este un 
secret. lar dacă unora le părem caraghioşi, asta-i problema 
lor, nu a noastră! 

Femeia şi-a desprins privirea de la obiectiv. 

— Eu fac parte din categoria respectivă, chiar dacă 
sunt ipocrită. Mamele îşi fac griji... 

— Dacă ai veni o dată şi ai cunoaşte-o, nu ţi-ai mai 
face. 

— Ar trebui... Bine. Sună-mă când taică-tău şi boarfa 
lui pleacă la Ak... 

— La Columbus, mamă. 

— Nu contează! Telefonează-mi şi stabilim o dată. 

Julian i-a privit imaginea topindu-se pe display şi a 
clătinat din cap. Repeta acelaşi lucru de peste un an; de 
fiecare dată, intervenise ceva. De acord, ea avea un 


program încărcat; continua să predea cu normă întreagă la 
un colegiu din Pittsburgh. În mod evident însă, nu acela 
era motivul. În realitate, nu dorea să-şi piardă băieţaşul şi i 
se părea grotesc să-i fie furat de o femeie care ar fi putut 
să fie sora ei. 

Julian discutase cu Amelia despre o ipotetică vizită la 
Pittsburgh, dar ea îi răspunsese că nu dorea forțarea 
lucrurilor. Era limpede că şi ea avea anumite opinii, deloc 
simple. 

Cele două femei aveau păreri diferite despre 
îndeletnicirea lui de mecanic. Amelia era extrem de 
îngrijorată pe toată durata cât Julian se găsea în 
Portobello, iar după masacru devenise de-a dreptul 
alarmată. Maică-sa o considera un fel de slujbă de rutină, 
pe care el era silit s-o îndeplinească, deşi îi îngreuna 
cumva adevărata activitate profesională. Niciodată nu se 
arătase măcar curioasă în privinţa celor ce se întâmplau 
acolo. Amelia urmărea acţiunile unităţii sale cu 
intensitatea obsedată a unui war-boy. (Nu recunoscuse 
asta vreodată - Julian bănuia că în scopul de a-l scuti de 
griji -, dar adesea se trăda şi se interesa de detalii pe care 
nu ar fi avut de unde să le cunoască, dacă n-ar fi urmărit 
cu atenţie ştirile.) 

Cu întârziere, Julian s-a gândit că Hayes şi probabil 
toţi cei de la catedră ştiau sau suspectau că se întâmpla 
ceva, din cauza comportamentului Ameliei pe durata 
absenţelor sale. Se străduiau din răsputeri (dar se şi 
distrau) să joace rolul unor „simpli prieteni“, când aveau 
activităţi comune la catedră. Poate că spectatorii lor 
cunoşteau scenariul. 

Toate astea aparţineau acum trecutului. Julian era 
nerăbdător să ajungă la club şi să vadă cum reacţionaseră 
cei de acolo la aflarea veştii. Mai avea totuşi de omorât 
vreo două ore, dacă intenţiona să-i lase lui Marty timp 
suficient ca să răspundă la toate întrebările. Nu avea chef 
nici să lucreze, nici chiar să răspundă la corespondenţă, 
aşa că s-a trântit pe canapea şi a cerut HV-ului o căutare. 

HV-ul deţinea o rutină de învăţare care analiza toate 


selecţiile proprietarului şi, din conţinutul celor ce-l 
interesau pe acesta construia un profil de preferinţe pe 
care-l utiliza în căutarea celor o mie opt sute de canale 
disponibile. O problemă era faptul că nu puteai să 
comunici cu rutina- alegerile pe care le făcuseşi 
constituiau singurul ei input. Mai mult de un an, după ce 
fusese recrutat, Julian urmărise aproape obsedat filme 
vechi de un secol, poate pentru a evada într-o lume unde 
oamenii şi evenimentele erau, pur şi simplu, bune sau rele. 
Ca atare, acum rutina îi prezenta ascultătoare nenumărați 
Jimmy Stewart şi John Wayne; prin observare obiectivă, 
Julian descoperise că răcnea zadarnic la ea. 

Humphrey Bogart, în localul lui Rick. Reset. Jimmy 
Stewart pornind spre Washington. Reset. Un tur al polului 
sud lunar, prin ochii landerului automat. Julian vizionase 
majoritatea documentarului cu doi ani în urmă, dar era 
îndeajuns de interesant ca să-l revadă. În plus, ajuta la 
deprogramarea maşinăriei. 


Toţi au ridicat ochii când am intrat în sală, dar 
bănuiesc că ar fi procedat aşa indiferent de circumstanţe. 
Poate că mă priveau ceva mai insistent decât de obicei. 

La masa lui Marty, Reza şi Franklin era un scaun gol. 

— Ai cazat-o bine? a întrebat Marty. 

Am încuviinţat din cap, apoi am adăugat: 

— O s-o şteargă de acolo, de îndată ce o vor lăsa să 
umble. Are trei colege de salon care sunt desprinse direct 
din Hamlet. 

— Din Macbeth, m-a corectat Reza, dacă te referi la 
hoaşte. Sau sunt nebune tinere şi frumoase, pe punctul de 
a se sinucide? 

— Hoaşte. Ea pare în regulă. Drumul de la 
Guadalajara n-a fost foarte greu. 

Chelnerul cel încruntat, purtând un tricou pătat 
artistic, s-a apropiat fără chef. 

— Cafea, am spus, apoi am zărit expresia de groază 
simulată a lui Reza. Şi o carafă de Rioja. 

Ne apropiam din nou de sfârşitul lunii. Individul a 


deschis gura ca să-mi ceară cardul de raţii, apoi m-a 
recunoscut şi s-a îndepărtat gârbovit. 

— Sper că te reînrolezi, a zis Reza. 

Mi-a luat numărul şi a tastat preţul întregii carafe. 

— Cum să nu - imediat! 

— Au spus când va fi externată? s-a interesat Marty. 

— Nu.  Mâine-dimineaţă urmează s-o consulte 
neurologii. O să mă sune după aceea. 

— Ar fi bine s-o rogi să-i telefoneze şi lui Hayes. I-am 
spus că totul va fi-n regulă, dar este extrem de neliniştit. 

— El este neliniştit? 

— O cunoaşte de mai multă vreme decât tine, a rostit 
încetişor Franklin. 

Acelaşi lucru se putea spune despre el şi Marty. 

— Ia zi, a făcut Reza, ai vizitat ceva din Guadalajara? 
Localurile de lux? 

— Nu. Am hoinărit pe ici, pe colo. N-am pătruns în 
oraşul vechi şi nici în T... cum naiba îi zic ei! 

— Tlaquepaque, a precizat Reza. Cândva, am 
petrecut acolo o săptămână plină de evenimente. 

—De cât timp trăiaţi împreună, tu şi Blaze? a 
întrebat Franklin. Dacă nu te deranjează întrebarea asta... 

Probabil că „trăiaţi“ nu era tocmai cuvântul pe care-l 
căuta. 

— Suntem apropiaţi de trei ani. Mai înainte, am fost 
prieteni timp de doi ani. 

— Blaze i-a fost îndrumător, a zis Marty. 

— La doctorat? 

— La proiectul de diplomă, am răspuns. 

—Aşa-i, a surâs Franklin şters. Ai venit de la 
Harvard. 

Doar cineva ca Eli ar fi putut spune asta cu un ton de 
compătimire. 

— Acum ar trebui să mă-ntrebi dacă intenţiile mele 
sunt onorabile. Răspunsul este că n-avem nicio intenţie. În 
niciun caz câtă vreme sunt în serviciul militar. 

— Şi cât o să mai fii? 

— Până la sfârşitul războiului... vreo cinci ani. 


— Blaze va avea atunci cincizeci de ani. 

— Mai precis, cincizeci şi doi. Eu o să am treizeci şi 
şapte. Poate că asta te deranjează pe tine mai mult decât 
pe noi. 

— Nu, a clătinat el din cap. S-ar putea să-l deranjeze 
pe Marty. 

Marty i-a aruncat o privire sfredelitoare. 

— Ce-ai băut? 

— Ca de obicei, i-a arătat Franklin ceaşca de ceai 
golită. Cât a durat? 

— Eu vă doresc ce-i mai bine pentru voi doi, mi s-a 
adresat Marty. Ştii bine asta. 

— Opt ani... nouă? 

— Dumnezeule, Franklin! Ai fost cumva inchizitor 
într-o viaţă anterioară? 

Marty a scuturat din cap, parcă pentru a şi-l limpezi. 

— Totul se terminase cu mult înainte ca Julian să vină 
la catedră. 

Chelnerul s-a apropiat cu un mers pieziş, aducând 
vinul şi trei pahare. Simţind încordarea de la masă, a 
turnat cât mai lent cu putinţă. L-am privit în tăcere. 

— Deci, a rostit Reza, ce părere aveţi de Oilers? 


„Neurologul“ care a venit s-o consulte pe Amelia în 
dimineaţa următoare era prea tânăr ca să deţină vreo 
calificare avansată indiferent în ce domeniu. Avea barbişon 
şi un ten cu aspect nesănătos. Timp de o jumătate de oră, 
i-a repetat aceleaşi întrebări banale. 

— Când şi unde v-aţi născut? 

—12 august 1996, în Sturbridge, statul 
Massachusetts. 

— Cum o chema pe mama dumneavoastră? 

— Jane O'Banian Harding. 

— Unde aţi urmat şcoala elementară? 

— La Nathan Hale, în Roxbury. 

El a făcut o pauză. 

— Data trecută aţi zis Breezewood, în Sturbridge. 

Ea a inspirat adânc, apoi a expirat. 


— Ne-am mutat în Roxbury în '04. Sau în '05. 

— Aha! Şi liceul? 

— Tot în O'Bryant. Liceul de matematică şi ştiinţe 
John D. O'Bryant. 

— Din Sturbridge? 

— Nu, din Roxbury! Gimnaziul l-am făcut tot în 
Roxbury. N-aţi... 

— Care era numele de fată al mamei dumneavoastră? 

— O'Banian. 

El a scris pe îndelete în carnetul său. 

— Bine. Ridicaţi-vă. 

— Poftim? 

— Coborâţi, vă rog, din pat şi staţi în picioare. 

Amelia s-a sculat în capul oaselor şi şi-a coborât, cu 
precauţie, picioarele pe podea. S-a clătinat câţiva paşi şi 
şi-a dus braţele la spate, ca să-şi strângă cămaşa de 
noapte. 

— Sunteţi ameţită? 

— Putin. Normal, nu? 

— Ridicaţi, vă rog, braţele. 

Femeia s-a executat şi cămaşa s-a desfăcut la spate. 

— Frumos funduleţ, păpuşo! a croncănit bătrâna din 
patul alăturat. 

— Acum închideţi ochii şi atingeţi lent vârfurile 
degetelor arătătoare. 

Ea a încercat şi a dat greş; a deschis ochii şi a văzut 
că ratase cu aproape trei centimetri. 

— Mai încercaţi o dată. 

De data asta, cele două degete s-au atins. Bărbatul a 
scris două cuvinte în carnet. 

— Perfect! Acum puteţi pleca. 

— Poftim? 

— Sunteţi liberă să plecaţi. La ieşire, prezentaţi 
cardul de raţii la recepţie. 

— Dar... nu trebuie să mă vadă un medic? 

El s-a împurpurat la chip. 

— Nu credeţi că eu sunt un medic? 

— Nu. 


— Sunt calificat să vă externez. Sunteţi externată. 

S-a întors şi a plecat. 

— Dar hainele mele? Unde-mi sunt hainele? 

El a ridicat din umeri şi a dispărut pe uşă. 

— Încearcă în dulap, păpuşo. 

Amelia a deschis toate dulapurile, mişcându-se cu o 
încetineală obosită. A găsit teancuri ordonate de cearşafuri 
şi cămăşi de noapte, dar nici urmă de valiza de piele cu 
care plecase la Guadalajara. 

— Probabil c-a luat-o cineva, a spus altă bătrână. 
Probabil că negrul ăla. 

Bineînţeles, şi-a amintit Amelia; ea îl rugase pe Julian 
să i-o ducă acasă. Era un obiect valoros, artizanal, şi aici n- 
ar fi fost în siguranţă. 

Ce alte detalii mai uitase? Liceul de matematică şi 
ştiinţe John D. O'Bryant se găsea pe strada New Dudley. 
Cabinetul ei de la laborator era 12-344. Care era numărul 
de telefon al lui Julian? Opt. 

Şi-a recuperat trusa de toaletă din baie şi a scos din 
ea minifonul. Era mânjit cu pastă de dinţi pe taste. L-a 
şters cu un colţ al cearşafului, s-a aşezat pe pat şi a apăsat 
pe 08. 

— Domnul Class este la ore, a răspuns telefonul. Aveţi 
o urgenţă? 

— Nu. Un mesaj. A făcut o pauză. Scumpule, adu-mi 
ceva de îmbrăcat. Am fost externată. 

A lăsat telefonul jos, şi-a dus braţul la ceafă şi a 
pipăit discul rece de metal de acolo. Şi-a şters lacrimile 
care-i podidiseră pe neaşteptate ochii şi a murmurat: 

— Fir-ar a dracului! 

O infirmieră voinică şi cu umeri pătraţi a apărut 
împingând o targă cu rotile pe care se găsea o chinezoaică 
micuță şi smochinită. 

— Care-i treaba? s-a răstit ea. Patul ăsta ar fi trebuit 
să fie gol! 

Amelia a început să râdă. A vârât sub braţ trusa şi 
romanul lui Chandler, şi-a ţinut cămaşa de noapte cu 
cealaltă mână şi a ieşit pe coridor. 


A durat o vreme până i-am dat de urmă Ameliei. 
Salonul ei era ticsit de bătrâne irascibile, care, fie că nu 
voiau să-mi răspundă, fie că-mi ofereau informaţii false. 
Evident, ea se găsea la Garderobă. Nu trebuia să plătească 
nimic pentru îngrijirea medicală sau pentru pat, totuşi cele 
două mese, necomestibile, îi fuseseră scăzute din cont, 
întrucât nu solicitase altceva. 

Aceea fusese probabil picătura care umpluse 
paharul. Când i-am adus hainele, şi-a scos pur şi simplu 
cămaşa de noapte albastră primită de la spital, deşi nu 
purta nimic pe dedesubt. În sala de aşteptare se mai aflau 
aproape zece persoane. 

Am fost şocat. 

Amelia mea cea demnă?! 

Recepţionerul era un tânăr cârlionţat. 

— Staţi! s-a ridicat el brusc. Nu... nu puteţi face aşa 
ceva! 

— N-ai decât să caşti ochii. Şi-a îmbrăcat mai întâi 
bluza, încheindu-i nasturii fără grabă. Am fost dată afară 
din salon. N-am unde să mă... 

— Amelia... 

M-a ignorat. 

— Intraţi în toaletă! Imediat! 

— Mulţumesc, nu! 

A încercat să stea într-un picior şi să-şi tragă o 
şosetă, dar s-a clătinat şi a fost gata să cadă. Am prins-o de 
braţ. „Spectatorii“ păstrau o tăcere plină de respect. 

— O să chem paza. 

— Nu, n-o să chemi pe nimeni. 

S-a apropiat de el, în şosete, dar goală de la glezne 
până la mijloc. Era cu trei-patru centimetri mai înaltă 
decât el şi-l privea de sus. Tânărul se uita în jos, de parcă 
n-ar mai fi văzut până atunci un triunghi de păr pubian 
atingându-i tejgheaua. 

— O să fac o scenă, a zis ea încetişor. Crede-mă pe 
cuvânt. 

El s-a aşezat, deschizând şi închizând gura, dar fără 


să scoată un sunet. Amelia şi-a tras pantalonii şi a încălţat 
espadrilele, apoi a luat de jos cămaşa de noapte şi a 
aruncat-o în reciclator. 

— Julian, nu-mi place locul ăsta! Mi-a oferit braţul. 
Haide să-i necăjim pe alţii. 

Cei din sală au rămas amuţiţi, până ne-am îndepărtat 
binişor pe coridor, după care au izbucnit într-o explozie de 
comentarii. Amelia privea drept înainte şi zâmbea. 

— O zi rea? 

— Un loc rău. S-a încruntat. Chiar am făcut ceea ce 
mi se pare c-am făcut? 

Am privit în jur şi am şoptit: 

— Suntem în Texas. Nu ştii că-i ilegal să-ţi arăţi 
fundul unui negru? 

— Uit mereu chestia asta. A surâs nervos şi mi-a 
strâns braţul. O să-ţi scriu în fiecare zi din închisoare. 

Un taxi aştepta afară. Am suit rapid şi Amelia i-a dat 
adresa mea. 

— Acolo mi-e geanta, nu? 

— Da... dar ţi-o puteam aduce. (La mine era o 
dezordine cumplită.) Nu sunt tocmai pregătit pentru o 
vizită protocolară. 

— Eu nu sunt o vizitatoare oarecare, şi-a frecat ea 
ochii. Şi în niciun caz nu-s protocolară. 

De fapt, dezordinea avea o vechime de peste două 
săptămâni, de când plecasem la Portobello; de atunci, nu 
avusesem vreme să aranjez nimic, ci doar să sporesc 
mizeria generală. Am intrat în zona de dezastru a unicei 
încăperi: cincizeci de metri pătraţi de haos - teancuri de 
hârtii şi lectoare pe orice suprafaţă orizontală, inclusiv pe 
pat; un maldăr de haine într-un colţ, echilibrat estetic de 
maldărul de vase din chiuvetă. Uitasem să opresc filtrul de 
cafea când plecasem la şcoală şi izul amărui de ars 
contribuia la sinestezie. 

— Ştii, a râs Amelia, e chiar mai rău decât m- 
aşteptasem! 

Venise aici numai de două ori, şi de fiecare dată 
fusesem avertizat din timp. 


— Ştiu. Îmi trebuie o femeie care să deretice. 

— Nu. Îţi trebuie trei litri de benzină şi un chibrit. A 
privit în jur şi a clătinat din cap. Uite ce-i, de acum 
legătura noastră este cunoscută. Hai să locuim împreună. 

Încă nu trecusem peste şocul striptease-ului. 

— Ă-ă-ă... nu-i prea mult loc... 

— Nu aici, a râs ea. La mine. Putem solicita şi un 
apartament cu două dormitoare. 

Am degajat un scaun şi am condus-o spre el. S-a 
aşezat epuizată. 

— Ştii cât de mult mi-ar plăcea să mă mut la tine. Am 
discutat nu numai o dată despre asta. 

— Şi-atunci? Să trecem la fapte. 

— Nu... eu zic să nu luăm nicio decizie deocamdată. 
Măcar două-trei zile. 

A privit pe lângă mine, pe fereastra de deasupra 
chiuvetei. 

— Crezi că-s nebună? 

— Impulsivă. 

M-am aşezat pe podea şi am mângâiat-o pe braţ. 

— Ciudat pentru mine, nu? A închis ochii şi s-a 
încruntat. Poate că încă mă aflu sub efectul 
medicamentelor. 

Speram ca ăsta să fie răspunsul. 

— Sunt convins. Ai nevoie de alte două zile de odihnă. 

— Şi dacă au greşit operaţia? 

— N-au greşit-o. Altfel, n-ai mai putea să umbli şi să 
vorbeşti. 

M-a bătut uşor pe palmă, părând tot preocupată. 

— Mda, aşa-i. Ai ceva de băut, vreun suc? 

Am găsit suc de grepfrut în frigider şi am turnat în 
două păhărele. Am auzit bâzâitul unui fermoar şi m-am 
întors, însă fusese doar valiza ei de piele. 

l-am adus paharul. Examina concentrată valiza, în 
vreme ce scotea fiecare obiect. 

— Crezi că lipseşte ceva? 

A luat sucul şi l-a pus jos. 

— Ah, nu! Sau poate... De fapt, îmi verific memoria. 


Îmi amintesc când am făcut bagajul. Îmi amintesc 
călătoria. Discuţia cu doctorul... ă-ă-ă... Spencer. 

S-a retras doi paşi, şi-a pipăit ceafa cu mâna şi s-a 
aşezat încet pe pat. 

— Apoi, ceaţă, ştii, în timpul operaţiei, am fost cumva 
trează. Puteam vedea o mulţime de lumini. Bărbia şi faţa 
îmi erau sprijinite de un suport capitonat. 

M-am aşezat lângă ea. 

— Asta îmi amintesc şi eu... de la operaţia mea. Plus 
sunetul burghiului. 

— Şi mirosul! Ştii că-i fumul din craniul tău, care e 
sfredelit, totuşi nu-ţi pasă. 

— Asta-i efectul tranchilizantelor. 

— Pe de o parte. Plus dorinţa de a face o dată chestia 
asta. (In cazul meu, dorinţa nu existase.) li puteam auzi 
vorbind - pe doctor şi pe o femeie. 

— Despre ce vorbeau? 

— Era în spaniolă. Discutau despre prietenul ei şi... 
despre pantofi, sau aşa ceva. După-aceea, totul s-a făcut 
negru. Mai exact, la început a fost alb, apoi negru. 

— Mă întreb dacă asta s-a întâmplat înainte ori după 
ce au pus mufa. 

— După - clar după. Ei îi spun punte, nu? 

— Din franceză, da, pont mental. 

— L-am auzit pe el spunând ahora el puente, după 
care au apăsat realmente puternic. Am simţit apăsarea în 
bărbie. . 

— Îţi aminteşti mai multe decât mine. 

— Cam asta a fost totul. Prietenul, pantofii, apoi clic. 
Următorul lucru pe care mi-l amintesc este că zăceam în 
pat şi nu mă puteam mişca sau vorbi. 

— Trebuie să fi fost îngrozitor. 

S-a încruntat. 

— Nu tocmai. Părea o imensă... letargie, amorţire. 
Aveam senzaţia că, dacă ar fi trebuit realmente, mi-aş fi 
putut mişca mâinile, picioarele, aş fi putut vorbi, însă 
efortul ar fi fost prea mare. Probabil că erau medicamente 
speciale, care să mă împiedice să intru în panică. Ei mă 


trăgeau de mâini şi de picioare şi-mi strigau lucruri de 
neînțeles. Vorbeau probabil în engleză, dar în starea mea 
nu-i puteam înţelege. 

A făcut un gest şi i-am întins sucul de grepfrut. A 
sorbit. 

— Dacă ţin bine minte... eram realmente iritată că nu 
pleacă şi nu mă lasă-n pace. Totuşi, n-am spus nimic, 
fiindcă nu le-aş fi oferit satisfacția să mă audă plângându- 
mă. Ciudată amintire. Eram cu adevărat infantilă. 

— N-au încercat să se conecteze? 

Amelia privea în gol. 

— Nu... Dr. Spencer mi-a povestit asta mai târziu. În 
starea mea, era preferabil să aştept, pentru ca prima dată 
să fie cu o persoană cunoscută. Şi secundele contau - ţi-a 
explicat? 

Am încuviinţat din cap. 

— Creşterea exponențială a numărului de conexiuni 
neuronale. 

—Am zăcut apoi multă vreme într-o cameră 
întunecată. Cred că am pierdut noţiunea timpului. După 
care, cele întâmplate înainte ca noi să... să ne conectăm mi 
s-au părut doar un vis. Brusc, totul a fost scăldat în lumină, 
doi oameni m-au ridicat, m-au înţepat în încheieturi cu 
perfuziile şi m-au dus în altă încăpere. 

— Pe o targă cu rotile. 

A aprobat din cap. _ 

— Mă simţeam ca şi cum aş fi levitat. Imi amintesc că 
gândeam: „Visez“ şi eram decisă să mă simt cât mai bine. 
O imagine a lui Marty, adormit într-un scaun, a plutit pe 
lângă mine şi am acceptat-o ca făcând parte din vis. După 
care aţi apărut tu şi dr. Spencer... perfect, şi tu făceai 
parte din vis. Apoi totul a devenit brusc real. 

S-a legănat înainte şi înapoi, amintindu-şi clipa când 
ne conectaserăm. 

— Nu, nu real. Intens... Confuz... 

— Ţin minte, am spus. Imaginea aceea dublă, când te- 
ai zărit pe tine însăţi. La început, nu te-ai recunoscut. 

— Iar tu mi-ai spus că majoritatea oamenilor nu se 


recunosc. Vreau să zic că mi-ai spus cumva într-un singur 
cuvânt sau fără cuvinte. Totul s-a focalizat brusc şi noi... 
Incuviinţa ritmic din cap, muşcându-şi buza inferioară. 
Formam un tot. Eram aceeaşi... fiinţă. 

Mi-a prins mâna dreaptă între palmele ei. 

— După aceea, a trebuit să vorbim cu doctorul. Iar el 
a spus că nu puteam, că n-o să ne lase... 

A dus palma mea la sânul ei, aşa cum se întâmplase 
în ultima clipă, şi s-a aplecat înainte. Dar nu m-a sărutat. 
Şi-a lăsat bărbia pe umărul meu şi a şoptit, cu glas 
nesigur: 

— N-o să mai avem niciodată parte de asta? 

În mod reflex, am încercat să-i trimit un gestalt (aşa 
cum faci când eşti conectat) despre faptul că am fi putut 
încerca peste câţiva ani, despre Marty care deţinea datele 
ei, despre restabilirea parţială a conexiunilor neuronale, 
aşa că puteam s-o facem; iar peste o fracțiune de secundă 
mi-am dat seama- nu, nu suntem conectaţi, ea mă poate 
auzi doar dacă vorbesc. 

— Cei mai mulţi oameni n-au avut parte de asta nici 
măcar o dată. 

— Poate că-i mai bine pentru ei, a rostit Amelia pe un 
ton înfundat şi a suspinat încet. 

Şi-a prelins mâna în sus, masându-mi gâtul şi 
mângâind mufa. Trebuia să spun ceva. 

— Să ştii... este posibil să nu fi pierdut chiar totul. 
Este posibil ca o părticică a acelei capacităţi să mai 
dăinuie acolo. 

— Ce vrei să spui? 

l-am explicat că unii neuroni reveneau în zonele 
receptoare ale jacului. 

— Cât de mult crezi că-i posibil? 

— Habar n-am. Acum două zile, am auzit prima dată 
despre posibilitatea asta. 

Cu toate acestea, am ştiut, cu o bruscă siguranţă, că 
aşa trebuiau să fie unele mufiste, incapabile de o conectare 
cu adevărat profundă. Ralph adusese amintiri despre unele 
care abia păreau conectate. 


— Trebuie să-ncercăm. Unde am putea... n-ai putea 
aduce nişte echipamente din Portobello? 

— Nu, nu le-aş putea scoate din bază. Aş fi fost trimis 
înaintea Curţii Marţiale, dacă aş fi încercat s-o fac. 

— Hm-m-m... Poate că reuşim să ne furişăm în 
clinică... 

— Nu trebuie să te furişezi nicăieri, am izbucnit în 
râs. Ajunge să apelezi la un local de conectare. 

— Dar nu vreau asta. Vreau s-o fac cu tine. 

—La asta mă şi refeream! Acolo există şi unităţi 
duble - universuri pentru două persoane. Doi indivizi se 
conectează şi merg undeva împreună. 

Acolo-şi duceau  mufistele clienţii. Puteai face 
dragoste pe străzile Parisului, plutind în spaţiul cosmic, 
într-o canoe ce coboară cataracte vijelioase. Ralph ne 
adusese amintiri dintre cele mai bizare. 

— Hai să mergem şi s-o facem. 

— Eu cred că eşti încă obosită. Odihneşte-te o zi- 
două, apoi... 

— Nu! S-a sculat în picioare. Din câte ştim, 
conexiunile se pot pierde chiar în timp ce noi flecărim aici. 

A luat telefonul de pe masă şi a tastat două cifre; 
cunoştea codul meu pentru taxiuri. 

— Mergem? 

M-am ridicat şi am urmat-o spre uşă, temându-mă că 
fac o mare greşeală. 

— Uite ce-i, să nu te aştepţi la cine ştie ce... 

— Ah, nu m-aştept la nimic. Totuşi, trebuie să-ncerc, 
să aflu! 

Pentru cineva care nu se aştepta la nimic, era extrem 
de nerăbdătoare. O nerăbdare molipsitoare. Aşteptând 
taxiul, am progresat de la gândul: Fi bine, cel puțin vom 
afla, într-un fel sau altul la siguranţa că trebuia să fi rămas 
ceva, cât de cât. Marty spusese că, în cel mai rău caz, ar fi 
existat un efect placebo. 

N-am putut da taxiului adresa precisă, deoarece 
fusesem acolo doar o dată. L-am întrebat dacă ştia unde 
era strada localurilor de conectare, imediat lângă campus, 


iar el mi-a răspuns afirmativ. 

Am fi putut merge cu bicicletele până acolo, însă era 
cartierul unde fusesem ameninţat cu cuțitul - începuse rău 
şi o ţinuse tot la vale; în plus, m-am gândit că se putea face 
noapte până terminam experimentul. 

A fost bine că taxiul şi-a decuplat aparatul de taxare 
când am trecut prin punctul de securitate. Şoşonarul de 
acolo ne-a văzut destinaţia şi ne-a frecat vreo zece minute, 
bănuiesc pentru a se bucura de stânjeneala Ameliei. Sau 
pentru a încerca să mă enerveze pe mine. Nu i-aş fi oferit 
satisfacția. 

Am cerut taxiului să ne lase la capătul străzii, ca s-o 
putem parcurge pe jos şi să examinăm ofertele fiecărui 
local. Prețul era important; amândoi primeam leafa abia 
peste două zile. Eu câştigam de trei ori mai mult decât 
Amelia, însă excursia mexicană mă lăsase cu mai puțin de 
o sută de dolari. Amelia nu avea nici măcar un cent. 

Mufistele erau mai numeroase decât pietonii. Unele 
s-au oferit pentru o conectare în trei. Nu ştiusem că aşa 
ceva era posibil. Părea mai degrabă confuz decât tentant, 
chiar în condiţii excelente. Iar dacă s-ar fi întâmplat să fiu 
mai intim legat de mufistă decât de Amelia, rezultatul ar fi 
fost un dezastru. 

Localul cu oferta cea mai avantajoasă pentru o 
conectare dublă era, de asemenea, unul dintre cele mai 
drăguţe - sau mai puţin mizerabile. Se numea „Lumea Ta“ 
şi, în loc de accidente de automobile şi execuţii, oferea un 
meniu de explorări de genul excursiei franceze pe care o 
întreprinsesem în Mexic, dar ceva mai exotice. 

Am propus turul subacvatic al Marii Bariere de 
Corali. 

— Nu sunt o înotătoare bună, a spus Amelia. Asta 
contează? 

— Nici eu nu sunt şi nu trebuie să-ţi faci griji. Este ca 
şi cum ai fi un peşte. (Făcusem deja turul respectiv.) Nici 
măcar nu te gândeşti la înot. 

Preţul era de un dolar minutul, bani peşin, sau două 
minute pentru trei dolari cu bani electronici. Se achita un 


avans pentru zece minute. Am plătit cu banii jos, păstrând 
cardul pentru situaţii neaşteptate. 

O negresă grăsuţă, cu privire sobră şi având pe cap o 
junglă de păr alb vibrând elastic, ne-a condus la cabină. 
Era o cămăruţă, puţin mai înaltă de un metru, având 
podeaua din saltea albastră; din plafonul scund atârnau 
două cabluri cu jacuri. 

— Timpu’ se  cronometrează din clipa primei 
conectări. Probabil că mai întâi vreţi să vă dezbrăcaţi. 
Locu' a fost sterilizat. Distracţie plăcută! 

S-a răsucit brusc pe călcâie şi s-a îndepărtat. 

— Crede că eşti o mufistă, i-am spus Ameliei. 

— Mi-ar fi de folos un venit suplimentar. 

Am intrat în cabină mergând în patru labe şi, când 
am închis uşa, sistemul de climatizare a început să bâzâie. 
Apoi un generator de zgomot alb a contribuit la fundalul 
sonor cu un şuierat constant. 

— Contează dacă lumina e aprinsă? 

— Se stinge automat. 

Ne-am ajutat reciproc să ne dezbrăcăm şi Amelia s-a 
întins corect, pe burtă, cu faţa spre uşă. 

Era încordată şi tremura uşor. 

— Relaxează-te! i-am spus, masându-i umerii. 

— Mă tem că nu se va-ntâmpla nimic. 

— Dacă nu se-ntâmplă nimic, vom încerca din nou. 

Mi-am amintit cuvintele lui Marty- ar fi trebuit să 
înceapă cu ceva puternic, cu un salt în gol de la înălţime. I- 
o puteam spune ulterior. 

— Ține asta. l-am împins perna romboidală care 
sprijinea fruntea, pomeţii şi bărbia. O să te ajute la 
relaxarea gâtului. 

Am masat-o aproape un minut şi, când a părut mai 
relaxată, am venit cu interfaţa jac peste mufa metalică din 
craniul ei. S-a auzit un clic slab şi luminile s-au stins. 

Evident, după mii de ore, nu mai aveam nevoie de 
pernă; mă puteam conecta în picioare sau atârnat cu capul 
în jos. Am bâjbâit după cablu, apoi m-am întins, ca să ne 
atingem un braţ şi un şold. După aceea, m-am conectat. 


Apa avea temperatura corpului şi, inspirând, i-am 
simţit pe buze gustul plăcut- sare şi alge. Adâncimea nu 
depăşea doi metri; mă înconjurau formaţiuni strălucitoare 
de corali şi peştişori în culori scânteietoare, care mă 
ignorau dacă nu mă apropiam într-atât încât să devin 
potenţial periculos. Dintr-o gaură a unui coral, mă fixa un 
tipar micuţ şi verde, arătând exact ca un personaj negativ 
din desenele animate. 

Când eşti conectat în felul ăsta, liberul arbitru este 
straniu. Am „decis“ să merg spre stânga, deşi acolo nu se 
zărea nimic interesant, doar o întindere de nisip alb. In 
realitate, cel care înregistrase scufundarea avusese un 
motiv cât se poate de întemeiat să cerceteze locul cu 
pricina, însă consumatorul nu era în contact cu el la nivelul 
respectiv, ci doar cu sistemul senzorial - mult amplificat. 

Razele soarelui,  refractate prin  încreţiturile 
suprafeţei, proiectau pe nisip o configuraţie tremurătoare 
plăcută; totuşi, nu acesta era motivul pentru care venisem 
aici. Am plutit peste două proeminente înzestrate cu ochi, 
care răsăreau din nisip, zvâcnind agitate. Brusc, fundul a 
explodat sub mine, în stânga şi în dreapta, iar un calcanul- 
dracului vrâstat ca un tigru a ieşit din locul unde se pitise, 
sub câţiva centimetri de nisip. Era imens, având lăţimea de 
cel puţin trei metri. M-am repezit şi l-am înhăţat de o 
aripă, înainte să fi avut timp să capete viteză. 

O lovitură puternică din aripi şi ne-am năpustit 
înainte; încă una şi ne deplasam mai rapid decât orice 
înotător uman, cu apa lunecând în jurul trupului meu... 

Şi în jurul trupului ei. Amelia se afla acolo, limpede şi 
totuşi vag, aidoma unei umbre în interiorul meu. 
Turbulenţa curentului de apă îmi legăna organele genitale, 
însă o parte din mine nu deţinea aşa ceva; pentru acea 
parte, apa curgea lin, gâdilându-mă între picioare. 

Din punct de vedere raţional, ştiam că pentru crearea 
senzaţiei respective trebuiseră contopite două înregistrări 
şi m-am întrebat cât de dificil fusese să găsească un calcan 
mare, atât pentru bărbat, cât şi pentru femeie, sau cum 
anume rezolvaseră problema respectivă. M-am concentrat 


în principal asupra senzaţiei duble şi, prin intermediul ei, 
am încercat s-o contactez pe Amelia. 

N-am prea reuşit. Nu existau cuvinte, nici 
specificitate, doar un gestalt vag, „Ce grozav!“, pe care l- 
am simţit reflectând cu o întorsătură aparte personalitatea 
Ameliei. Se simţea, de asemenea, o surescitare uşor 
diferită, care trebuie să fi fost perceperea de către ea a 
faptului că ne aflam în contact. 

Suprafaţa nisipoasă s-a îndepărtat brusc, 
transformându-se într-un platou stâncos submarin şi 
calcanul se afundă; apa s-a răcit şi presiunea a crescut. 
Ne-am pierdut priza şi ne-am rostogolit, singuri, în apa 
întunecată. 

Lunecând lent spre suprafață, am simțit pe piele 
atingeri ca aripile de fluturi, despre care am ştiut că erau 
mâinile Ameliei în cabină şi erecţia mi-a fost învăluită de o 
umezeală care nu mai era oceanul imaginar din jur, pentru 
ca apoi să simt strângerea fantomatică a picioarelor ei şi o 
îndepărtată pulsare în sus şi-n jos. 

Nu era senzaţia trăită cu Carolyn, când eu fusesem 
ea şi invers. Aducea mai degrabă cu un irezistibil vis 
sexual care te posedă când eşti pe jumătate treaz. 

Apa de deasupra semăna cu argintul bătut şi trei 
rechini se învârteau pe acolo, când am urcat către 
suprafaţă. A urmat un fior scurt de teamă, deşi ştiam că 
erau inofensivi, deoarece înregistrarea nu era etichetată M 
sau R- „moarte sau rănire“. M-am străduit să-i transmit 
Ameliei să nu fie speriată, dar n-am simţit nici urmă de 
teamă dinspre ea. Era preocupată. Prezenţa i-a crescut 
mai puternic în mine şi nu mai înota. 

Orgasmul ei era abia sesizabil, însă prelung, radiind 
şi pulsând în felul acela ciudat-dar-familiar pe care nu-l 
mai simţisem în cei trei ani de când o pierdusem pe 
Carolyn. Spectrele braţelor şi picioarelor ei mă legănau la 
stânga şi la dreapta, în vreme ce ne ridicam spre rechini. 

Au apărut un rechin-vulpe şi doi câini-de-mare- 
niciun pericol. Dar când am trecut pe lângă ei, am simţit 
că-mi pierd erecţia şi lunec afară din Amelia. Nu avea să 


fie o reuşită; nu de data asta, nu pentru amândoi. 

Mâinile ei pe mine erau aidoma unor pene, 
dezmierdându-mă, trezindu-mi plăcerea, totuşi nu de 
ajuns. Am încercat vag pierderea unei dimensiuni, ceea ce 
însemna că ea se deconectase; apoi s-a folosit de gură, 
rece, după aceea caldă, dar fără succes. Cea mai mare 
parte a fiinţei mele rămăsese în recif. 

Am bâjbâit după cablu şi m-am deconectat. Luminile 
s-au aprins şi am început imediat să reacţionez la 
tratamentul Ameliei. Mi-am plimbat braţele peste trupul ei 
lunecos, mi-am oprit capul pe şoldul ei şi nu m-am mai 
gândit la Carolyn; i-am strecurat două degete între 
picioare şi, peste un minut, amândoi am avut orgasm. 

Ni s-a permis un răgaz de vreo cinci secunde, după 
care negresa a bătut la uşă, spunând că trebuia să ieşim 
sau să plătim în continuare; trebuia să sterilizeze 
încăperea pentru următorii clienţi. 

— Ceasul se opreşte când se deconectează amândoi, 
a presupus Amelia, frecându-se de mine. Totuşi, pentru aşa 
ceva, aş fi gata să plătesc un dolar pe minut. Vrei s-o 
anunţi? 

— Nu. M-am întins spre haine. Haide acasă, s-o facem 
pe gratis! 

— La tine sau la mine? 

— Acasă, i-am răspuns. La tine. 


Julian şi Amelia au petrecut ziua următoare cu 
mutatul şi curăţenia. Deoarece era duminică, nu puteau 
obţine niciun act oficial, dar nu se aşteptau să întâmpine 
probleme. Exista o listă lungă de persoane care 
îndeplineau cerinţele pentru a ocupa garsoniera lui Julian, 
iar apartamentul Ameliei era evaluat pentru două persoane 
sau chiar pentru doi adulţi şi un copil. 

(Copilul n-avea să apară niciodată. Cu douăzeci şi 
patru de ani în urmă, după un avort, Amelia optase pentru 
sterilizare voluntară, care-i oferea un bonus lunar până la 
vârsta de cincizeci de ani. lar părerea lui Julian asupra 
lumii era suficient de sumbră ca să nu fie dornic să aducă 


încă un suflet în ea.) 

După ce au împachetat totul, iar garsoniera arăta 
îndeajuns de curată ca să-l mulţumească pe administrator, 
l-au sunat pe Reza şi l-au rugat să-i transporte cu maşina. 
Reza l-a mustrat pe Julian fiindcă nu-i telefonase mai 
devreme, ca să le dea o mână de ajutor, iar tânărul a 
recunoscut deschis că nu-i trecuse aşa ceva prin minte. 

Amelia a ascultat cu interes discuţia, iar peste o 
săptămână avea să spună că ei doi avuseseră un motiv cât 
se poate de întemeiat pentru a face totul singuri; fusese un 
soi de activitate sacră sau ceva chiar mai fundamental- 
înjghebarea cuibului. Acum însă, după ce Julian a închis, i- 
a spus: „N-o s-ajungă mai repede de zece minute“ şi l-a 
zorit spre canapea pentru un ultim număr, scurt, în 
garsonieră. 

În două drumuri, au mutat toate lucrurile. La al 
doilea transport, Reza şi Julian au mers singuri, iar când 
Reza s-a oferit să-i ajute la despachetat, Julian i-a spus că 
poate Blaze voia să se culce. 

De fapt, se şi culcase. S-au prăbuşit epuizați şi au 
dormit până în zori. 


O dată sau de două ori pe an, soldier-boy-ii nu mai 
sunt aduşi între schimburi; ne imobilizează unul câte unul 
şi secundul mecanicului trece de pe locul de încălzire 
direct în cuşcă- un „transfer la cald“. De obicei, asta 
înseamnă că se petrece ceva interesant, mai ales pentru 
că, în mod normal, nu avem aceeaşi ZO ca plutonul lui 
Scoville. 

Scoville era iritat tocmai fiindcă nu se petrecuse 
nimic. În nouă zile, el şi oamenii lui merseseră în trei 
locuri de ambuscadă diferite, fără să se ivească decât 
gândaci şi păsări. Evident, fusese o misiune de umplere a 
timpului. 

S-a târât afară din cuşcă şi aceasta s-a etanşat 
automat pentru ciclul de curăţare de nouăzeci de secunde. 

— Distrează-te! a mârâit el. la-ţi ceva de citit. 

— Cred c-o să ne găsească ei vreo corvoadă. 


A  încuviinţat  morocănos şi s-a îndepărtat 
şchiopătând. Dacă exista alternativă, nu se recurgea la un 
transfer la cald. Înseamnă că era vorba despre ceva 
important, un lucru pe care vânătorii/ucigaşi nu trebuiau 
să-l cunoască. 

Cuşca s-a deschis şi m-am strecurat înăuntru, 
instalând rapid senzorii musculari şi cuplând ortopedicele 
şi şuntul sangvin. Am închis după aceea cochilia şi m-am 
conectat. 

Intotdeauna există un moment iniţial de dezorientare, 
care se amplifică în cazul unui transfer la cald, deoarece, 
fiind şef de pluton, plecam primul şi eram brusc conectat 
cu nişte necunoscuţi. li cunoşteam vag pe membrii 
plutonului lui Scoville, întrucât petreceam o zi pe lună 
conectat superficial cu el. Nu le ştiam însă toate detaliile 
intime şi, de fapt, nici nu mă interesau. Eram azvârlit în 
mijlocul unei telenovele complexe; străinul care, deodată, 
află toate secretele familiei. 

Doi câte doi, oamenii mei i-au înlocuit pe ceilalţi. Am 
încercat să mă concentrez asupra problemei imediate - 
păzirea perechilor de soldier-boy pe durata celor două 
minute de vulnerabilitate imobilă - ceea ce nu era greu. De 
asemenea, am încercat să deschid o legătură verticală spre 
coordonatoarea de companie, ca să mă interesez ce se 
întâmpla de fapt. De ce misiunea noastră era atât de 
secretă încât Scoville fusese ţinut în beznă? 

Nu mi s-a răspuns până nu mi-au venit toţi oamenii. 
După aceea, a început un firicel gestalt, în vreme ce, în 
mod reflex, scanam jungla dimineţii, căutând semne de 
alarmă - în plutonul lui Scoville exista un spion. Nu un 
spion conştient, ci unul al cărui jac era interceptat în timp 
real. 

Putea fi chiar Scoville, de aceea nu-i spuseseră nimic. 
Brigada pusese la punct un scenariu complex, în care 
fiecare membru al plutonului fusese dezinformat cu privire 
la locul ambuscadei. Când inamicii aveau să apară brusc în 
una dintre locaţiile respective, avea să se ştie cine fusese 
interceptat. 


Întrebările mele erau mai numeroase decât 
răspunsurile coordonatoarei. Cum puteau controla toate 
stările de feedback? Dacă nouă persoane credeau că se 
găseau în punctul A, iar una credea că se găseau în B, n-ar 
fi urmat o confuzie evidentă? Şi, în primul rând, cum putea 
fi interceptat un jac? Ce avea să se întâmple cu mecanicul 
afectat? 

La ultima întrebare mi-a putut răspunde. Aveau să-l 
examineze şi să-i dezinstaleze mufa, individul urmând să-şi 
încheie serviciul militar în calitate de tehnician sau de 
şoşonar... depindea. Probabil că depindea dacă el mai era 
în stare să numere până la douăzeci fără să-şi scoată 
pantofii şi şosetele. Neurochirurgii militari câştigau mult 
mai puţin decât dr. Spencer. 

Am întrerupt legătura cu coordonatoarea, ceea ce nu 
însemna că ea nu putea trage cu ochiul la ce anume 
făceam, dacă dorea. Aici existau implicaţii majore şi n- 
aveai nevoie de o diplomă în cybercom ca să le vezi. 
Fiecare membru al plutonului lui Scoville petrecuse 
ultimele nouă zile într-o ficţiune de realitate virtuală 
complexă şi strict menţinută. Tot ce vedea şi simţea era 
monitorizat de Comandă şi reintrodus instantaneu într-o 
stare modificată. Starea respectivă includea alte nouă 
ficțiuni particularizate pentru fiecare. Un total de o sută de 
ficțiuni diferite, constant create şi menținute. 

Jungla din jurul meu nu era nici mai mult, nici mai 
puţin reală decât reciful de corali pe care-l vizitasem cu 
Amelia. Ce conta faptul că ea nu avea absolut nicio 
legătură cu locul unde se găsea în realitate soldier-boy-ul 
meu? 

Toţi mecanicii nutriseră fantezia conform căreia, de 
fapt, nu exista niciun război; totul nu era decât o simulare 
cibernetică pe care guvernul o menținea din considerente 
ştiute numai de el. Poţi porni HV-ul când ajungi acasă şi să 
rederulezi ştirile, privindu-te în acţiune - dar asta se poate 
falsifica mai uşor chiar decât starea input/feedback ce 
conectează soldier-boy-ul de mecanic. In realitate, fusese 
cineva, vreun mecanic, în Costa Rica? Din punct de vedere 


legal, niciun militar nu putea vizita teritorii ngumi. 

Evident, aceasta nu era decât o fantezie. Trupurile 
sfârtecate din camera de comandă fuseseră însă reale. 
Raderea nucleară a trei oraşe nu putuse fi falsificată. 

Era, pur şi simplu, un loc în care aveai posibilitatea 
să te ascunzi de propria responsabilitate pentru măcel. M- 
am simţit deodată excelent şi mi-am dat seama că mi se 
modificaseră componentele chimice ale sângelui. Am 
încercat să mă agăţ de ultimul gând: cum puteai, cum 
puteai justifica... de fapt, ei o ceruseră. Sigur că da, era 
trist că atâţia ngumi trebuiau să moară din cauza demenţei 
liderilor lor. Dar nu ăsta fusese gândul; nu ăsta fusese... 
„Julian“, a gândit coordonatoarea, „deplasează-ţi plutonul 
trei kilometri spre nord-vest, pentru preluare. Când vă 
apropiaţi de ZP te orientezi după o baliză de 24 MHz.“ 

Am confirmat recepţia. 

„Incotro ne îndreptăm?“ 

„Spre oraş. Vă alăturaţi lui F şi C, pentru o acţiune 
pe timp de zi. Detaliile vor veni pe parcurs.“ 

Aveam la dispoziţie nouăzeci de minute pentru a 
ajunge în zona de preluare, iar jungla nu era deasă, aşa că 
ne-am desfăşurat în linie, păstrând o distanţă de 
aproximativ douăzeci de metri între soldier-boy, şi am 
pornit spre nord-vest. 

Tulburarea mea s-a risipit în rutina menţinerii liniei 
şi a marşului. Îmi dădeam seama că şirul gândurilor îmi 
fusese întrerupt, totuşi nu eram sigur dacă fusese ceva 
important. Pentru a suta oară, am realizat că nu-mi puteam 
autoadresa un bilet. Iar când ieşi din cuşcă, toate astea se 
topesc. 

Karen a zărit ceva şi i-am oprit pe toţi. După o clipă, 
ea a anunţat alarmă falsă; era o maimuţă urlătoare, cu 
puiul ei. „Pe sol?“ am întrebat şi am căpătat o încuviinţare 
mută. Am proiectat nelinişte spre toţi, de parcă acest lucru 
ar mai fi fost necesar, şi i-am împărţit în două grupe, 
avansând în şir indian, la două sute de metri depărtare. 
Cât mai silențios. 

„Comportamentul animalelor“ este un capitol 


interesant. Atunci când un animal se comportă anormal, 
există un motiv. Maimuţele urlătoare sunt mai vulnerabile 
pe sol. 

Park a zărit un lunetist. 

— Am un pedro la ora zece, distanţa o sută zece 
metri, într-un arbore, altitudine zece metri. Permisiune de 
foc. 

— Nu se acordă. Toată lumea: oprire şi cercetarea 
terenului. 

Claude şi Sara l-au văzut şi ei pe lunetist, care părea 
singur. Am combinat cele trei imagini. 

— Doarme. 

Din receptorii olfactivi ai lui Park, am aflat că era o 
femeie. Tiparul IR nu-mi oferise mare lucru, însă respiraţia 
ei era regulată şi sonoră. 

— Ne-ntoarcem o sută de metri şi o ocolim. 

Am căpătat o confirmare din partea coordonatoarei şi 
un „?“ furios dinspre Park. 

Mă aşteptam să se ivească şi alţii; oamenii nu se 
plimbă pur şi simplu prin pădure şi se caţără în copaci- 
femeia apăra pe cineva. 

— Să ştie oare că venim? a întrebat Karen. Am tăcut 
o clipă. Altfel de ce ar fi fost aici? 

— Atunci este destul de nepăsătoare, dacă poate să 
doarmă. Nu, este o coincidenţă. Păzeşte ceva. N-avem însă 
timp să aflăm despre ce-i vorba. 

— Avem coordonatele voastre, a spus 
coordonatoarea. Un fly-boy soseşte în... în aproximativ 
două minute. Este preferabil să fiţi cât mai departe. 

Am transmis plutonului ordinul de deplasare rapidă. 
N-am făcut mult zgomot, totuşi lunetista s-a trezit şi a tras 
o rafală spre Lou, aflat în ariergardă pe flancul stâng. 

Arma fusese una  antisoldier-boy destul de 
sofisticată - avea încărcătură explozivă, probabil cu uraniu 
sărăcit. Două sau trei lovituri l-au nimerit pe Lou la nivelul 
taliei şi i-au distrus controlul piciorului. El a căzut pe 
spate, în timp ce alt proiectil îi smulgea braţul drept. 

A izbit solul cu un bubuit cutremurător şi, pentru o 


clipă, totul a încremenit; frunzele de deasupra foşneau în 
briza dimineţii. Altă încărcătură a explodat în sol, 
umplându-i ochii cu pământ. A scuturat din cap, ca să-i 
curețe. 

— Lou, nu te putem prelua. Retrage-te, cu excepţia 
ochilor şi urechilor. 

— Mulţumesc, Julian. 

Lou s-a deconectat şi semnalele dureroase de 
avertisment din spinare şi braţ au încetat. Rămăsese un 
simplu obiectiv video aţintit către cer. 

Ne aflam la peste un kilometru depărtare, când fly- 
boy-ul a ţiuit peste capetele noastre. M-am legat la el prin 
intermediul Comenzii şi am obţinut o stranie imagine 
dublă. De deasupra coroanelor arborilor o floare de 
napalm s-a deschis, străbătută de firişoare de scântei 
strălucitoare, sute de mii de săgeți. De pe sol o perdea de 
foc a coborât brusc printre ramuri şi pârâiturile seci ale 
săgeţilor au brăzdat jungla. Boom sonic, apoi tăcere. 

După aceea, s-a auzit un bărbat urlând şi un altul 
vorbindu-i pe ton scăzut, iar în final o împuşcătură a 
curmat urletele. Cineva a trecut în fugă aproape, dar în 
afara razei vizuale, şi a aruncat o grenadă spre soldier-boy. 
I-a ricoşat din piept şi a explodat inofensiv. 

Napalmul picura şi flăcările tufelor se ridicau spre el. 
Maimuţele ţipau. Ochii lui Lou au pâlpâit de două ori, apoi 
s-au stins. În vreme ce ne îndepărtam de infern, alţi doi fly- 
boy au coborât la rasul copacilor şi au aruncat inhibitorul 
de foc. La urma urmelor, era o rezervaţie ecologică şi 
napalmul făcuse tot ceea ce doriserăm. 

Pe când ne apropiam de ZP Comanda ne-a anunţat că 
se calculase un total de patru corpuri- lunetista şi cei doi 
bărbaţi auziţi, plus un altul; trei fuseseră atribuite fly-boy- 
ului, iar al patrulea ne revenea nouă. Park a fost de-a 
dreptul nemulţumit, pentru că n-ar fi existat niciun raid 
dacă el n-ar fi zărit lunetista, pe care, de altfel, ar fi ucis-o 
cu uşurinţă, dacă nu i s-ar fi ordonat să n-o facă. L-am 
sfătuit să-şi ţină părerile pentru el; era pe punctul de a 
declanşa o nemulţumire colectivă, care avea să se resimtă 


la Comandă, violând Articolul 15 - ceea ce ar fi atras după 
sine sancţiunea pro forma la nivel de companie pentru 
nesubordonări minore. 

Trimiţând avertismentul spre el, m-am gândit cât de 
uşor trebuia să fie pentru un şoşonar. lţi poţi detesta 
sergentul şi în acelaşi timp să-i zâmbeşti. 

În mod vădit, ZP nu avea baliză radio; era vârful 
pârjolit al unui deal recent supus unei explozii controlate. 

În timp ce mergeam prin cenuşa noroioasă de la baza 
dealului, au apărut doi fly-boy, care au rămas deasupra 
noastră. Nu avea să fie o preluare normală, rapidă. 

Elicopterul de marfă s-a ivit şi a aterizat - de fapt, s-a 
oprit la mai puţin de jumătate de metru deasupra solului -, 
iar trapa posterioară a basculat, transformându-se într-o 
rampă nesigură. Am suit la bord, alăturându-ne altor 
douăzeci de soldier-boy. 

Omologul meu din plutonul F era Barboo Seaves; mai 
colaboraserăm în trecut. Aveam cu ea o legătură dublă 
slabă, prin intermediul  Comenzii şi al lui Rose, 
înlocuitoarea lui Ralph, ce asigura legătura orizontală. Ca 
să mă salute, Barboo a proiectat o imagine multisenzorială 
de carne asada, un preparat pe care-l consumaserăm 
împreună, cu câteva luni în urmă, la aeroport. 

— Ţi-a spus cineva ceva? am întrebat-o. 

— Nu-s decât o ciupercă. 

Gluma asta cazonă era veche şi pe timpul lui taică- 
meu: Sunt ţinută în beznă şi hrănită cu rahat. 

Elicopterul s-a ridicat, înclinându-se, imediat ce 
ultimul soldier-boy a sărit de pe rampă. Am făcut 
cunoştinţă între noi. 

Nu-l mai întâlnisem până acum pe David Grant, şeful 
plutonului C. Jumătate dintre oamenii lui fuseseră înlocuiţi 
anul trecut- două accidente cerebrale, şi ceilalţi 
„Temporar  redistribuiţi pentru adaptare psihologică“. 
David se găsea la comandă de numai două cicluri. L-am 
salutat, dar era ocupat cu plutonul, încercând să calmeze 
doi neo care se temeau că ne îndreptăm spre o situaţie 
„ucidere“. 


Cu noroc, aveam să evităm aşa ceva. Când trapa s-a 
izbit, închizându-se, am căpătat planul general de acţiune; 
în esenţă, era vorba despre o paradă sau o demonstraţie 
de forţă într-o zonă urbană, menită să reamintească faptul 
că noi Vedem Tot, Ştim Tot. Eram transportaţi în cartierul 
El Norte al oraşului Liberia, unde, în mod straniu, exista 
atât activitate de gherilă, cât şi o concentrare mare de 
anglo- un amestec de americani mai bătrâni, retraşi în 
Costa Rica, copii şi nepoți ai vechilor pensionari. Pedro 
considerau că prezenţa multor gringo avea să-i apere. Noi 
trebuia să demonstrăm contrariul. 

Dacă inamicul nu-şi făcea apariţia, n-ar fi fost niciun 
fel de probleme. Ordinele noastre erau să utilizăm forţa 
„numai în scop defensiv“. 

Aşadar, urma să fim atât momeală, cât şi cârlig. 
Situaţia nu părea dintre cele mai grozave. Rebelii din 
provincia Guanacaste înregistraseră eşecuri şi aveau 
nevoie de propria demonstraţie. Presupuneam că indivizii 
din Comandă nu uitaseră asta. 

Am încărcat o serie de accesorii antidemonstranţi - 
grenade lacrimogene şi două proiectoare de „piedici“, care 
pulverizează gheme de fire lipicioase ce fac imposibil 
mersul; după zece minute, firele se dizolvă brusc şi 
definitiv. De asemenea, am căpătat un supliment de 
grenade de şoc, deşi nu sunt convins că ar fi soluţia ideală 
împotriva civililor. Dacă spargi timpanele cuiva, te mai 
aştepţi din partea lui să-ţi fie recunoscător că nu i-ai făcut 
mai mult rău? Niciuna dintre armele antidemonstranţi nu 
este plăcută, dar grenadele sunt singurele ce cauzează 
leziuni permanente. Exceptând, desigur, cazul când te 
împleticeşti de colo-colo orbit de gaze lacrimogene şi te 
calcă un camion. Sau când inhalezi AV şi te îneci cu 
propria vomă. 

Am sosit deasupra oraşului zburând la rasul 
copacilor, sub nivelul multor clădiri - elicopterul şi doi fly- 
boy în formaţie strânsă făcând hărmălaie cât trei 
tânguitoare profesioniste. Cred că a fost un truc psihologic 
bun; le-am arătat că nu ne era teamă şi în acelaşi timp le- 


am zornăit serios ferestrele. M-am întrebat însă, din nou, 
dacă nu cumva urma să jucăm rolul unei momeli 
ispititoare. Nu mă îndoiam că, dacă s-ar fi tras în noi, 
văzduhul avea să roiască de fly-boy în doar câteva 
secunde. Probabil că şi inamicul se gândise la asta. 

După ce coborau din elicopter, cei douăzeci şi nouă 
de soldier-boy puteau distruge oraşul cu uşurinţă, singuri, 
fără sprijin aerian. O parte a spectacolului nostru avea să 
fie o demonstraţie de „servicii publice“: demolarea unor 
blocuri. Astfel, îi ajutam pe edilii locali să economisească o 
mulţime de bani în privinţa construirilor sau demolărilor. 
Era suficient să tragem de pereţi. 

Am coborât lin în piaţa centrală, cu fly-boy-ii plutind 
mereu deasupra noastră, şi ne-am dispus în formaţie de 
defilare - zece rânduri de câte trei, minus unul. Doar o 
mână de oameni se aflau acolo ca să ne privească, ceea ce 
n-a surprins pe nimeni: câţiva puşti curioşi, adolescenţi 
sfidători şi bătrâni care locuiau în parc. Şi poliţiştii erau 
puţini; după cum s-a dovedit, cei mai mulţi aşteptau în 
zona demonstraţiei. 

Clădirile ce înconjurau piaţa aparţineau stilului 
arhitectural colonial recent- erau graţioase sub umbrele 
formelor geometrice din sticlă şi metal ce se înălţau 
deasupra lor. Geamurile-oglinzi ale blocurilor moderne 
puteau ascunde o mulţime de privitori, poate chiar 
lunetişti. Mărşăluind în pas de defilare robotic, nu puteam 
să nu fiu conştient de faptul că eram un păpuşar aflat în 
siguranţă la vreo trei sute de kilometri depărtare; dacă la 
fiecare fereastră ar fi apărut arme care ar fi deschis focul 
asupra noastră, n-ar fi murit nimeni. Decât dacă replicam 
noi. 

Am traversat un pod vechi şi am transformat pasul de 
defilare într-unul de voie, atent rulat, pentru a nu păţi 
ruşinea de-a intra în rezonanţă cu podul şi a ne prăbuşi în 
pârâiaşul toxic de dedesubt, apoi am revenit la răpăituri 
care trebuiau să fie intimidante. Într-adevăr, am zărit un 
câine îndepărtându-se în goană. Dacă pe traseul nostru 
existau şi oameni terorizaţi, probabil că ei rămăseseră în 


case. 

Depăşind  postmodernismul anonim al centrului 
oraşului, am străbătut câteva cvartale ale unui cartier 
rezidenţial, aparent locuit de clasa avută - vile ascunse 
înapoia unor ziduri înalte şi albe. Din spatele lor, câinii 
urlau auzindu-ne răpăitul, şi în câteva locuri am fost 
urmăriţi de camere video antiefracţie. 

Apoi am ajuns în barrio. Dintotdeauna am simţit un 
soi de simpatie faţă de oamenii care trăiau în condiţiile 
respective, aici, dar şi în Texas, atât de asemănătoare celor 
din ghetourile negrilor americani, pe care le evitasem prin 
simplul noroc al naşterii. Ştiam, de asemenea, că uneori 
existau compensaţii - legături de familie sau cu vecinii - pe 
care eu nu le cunoscusem niciodată. Nu puteam fi totuşi 
îndeajuns de sentimental ca să consider asta un schimb 
echitabil pentru speranţa mea mai lungă de viaţă; speranţe 
de viaţă mai bune. 

Am redus cu o gradaţie nivelul receptorilor olfactivi. 
Duhoare de zoaie şi urină ce se evaporau în soarele 
dimineţii, alături de care se simţea un miros plăcut de 
porumb copt, piper şi pui la rotisor; probabil că undeva se 
desfăşura vreo celebrare. Puiul nu făcea parte din meniul 
zilnic al celor din cartier. 

Vuietul mulţimii adunate la locul demonstraţiei se 
auzea de la câteva străzi depărtare. Ne-au întâmpinat 
douăzeci de poliţişti călări, care au format în jurul nostru 
un soi de V sau U protector. 

Te puteai întreba, pe bună dreptate, cine şi ce 
demonstra. Nimeni nu pretindea că partidul aflat la putere 
reprezenta voinţa reală a poporului. Era un stat polițienesc 
şi nimeni nu avea îndoieli de ce parte a baricadei ne 
situam noi. Bănuiesc că nu era rău ca acest amănunt să fie 
reiterat din când în când. 

În jurul blocului ce urma să fie demolat se 
strânseseră aproape două mii de oameni. Era evident că ne 
băgam într-o situaţie delicată din punct de vedere politic. 
Se zăreau pancarte ce proclamau AICI TRĂIESC OAMENI 
sau ROBOŢII- MARIONETELE BOGĂTAŞILOR şi altele de 


acelaşi fel; cele în engleză le întreceau ca număr pe cele în 
spaniolă, evident în beneficiul posturilor ce transmiteau 
acţiunea. În mulţime existau însă şi mulţi anglo, îndeosebi 
pensionari, ce protestau alături de localnici. Anglo care 
erau localnici. 

Le-am cerut lui Barboo şi lui David să-şi oprească 
plutoanele pentru un minut şi am expediat un mesaj către 
Comandă. 

— Situaţia prezintă risc potenţial şi am impresia că 
suntem manipulaţi. 

— De aceea aţi căpătat toate dotările suplimentare 
antidemonstranţi, mi s-a răspuns. Mulțimea a început să se 
strângă de ieri. 

— Dar asta nu-i misiunea noastră. Se foloseşte un 
baros pentru uciderea unei muşte. 

— Există motive clare, iar voi aţi primit un ordin. Fiţi 
precauţi. 

Le-am reprodus conversaţia şi celorlalţi. 

— Să fim precauţi? a repetat David. Adică, noi să nu-i 
rănim pe ei sau invers? 

— Încearcă să nu calci peste nimeni, a răspuns 
Barboo. 

— Mai mult chiar, am spus, nu răniţi sau ucideţi pe 
nimeni, doar ca să salvaţi maşinile. 

Barboo a fost de acord. 

— Este o fundătură spre care rebelii s-ar putea să- 
ncerce să ne-mpingă. Nu scăpaţi situaţia din mână. 

Comanda ne ascultase. 

— Nu exageraţi în reţinere. Este vorba despre o 
demonstraţie de forţă. 

Inceputul a fost grozav. Un expirator tânăr care 
stătuse pe o ladă, adresându-se mulţimii, a sărit brusc jos 
şi a alergat să se posteze în calea noastră. Unul dintre 
poliţiştii călări l-a atins cu un baston electric pe spinarea 
dezgolită şi băiatul a căzut pe jos, zvârcolindu-se într-o 
criză de epilepsie la picioarele lui David. David a 
încremenit şi soldier-boy-ul dinapoia lui, distras de altceva, 
s-a izbit de ei cu un bubuit puternic. Ar fi fost perfect dacă 


David s-ar fi dezechilibrat şi l-ar fi strivit pe fanatic, dar cel 
puţin de asta am scăpat. Unii spectatori au început să râdă 
şi să glumească sarcastic, apoi l-au îndepărtat rapid pe 
expirator. Asta l-ar fi protejat doar o zi-două; sunt sigur că 
poliţia îi cunoştea numele, adresa şi grupa sangvină. 

— Strângeţi rândurile şi şirurile! a ordonat Barboo. 
Să-i dăm drumul şi să terminăm treaba! 

Zona care trebuia demolată fusese identificată prin 
linii trasate cu vopsea portocalie. Oricum, era imposibil să 
n-o distingem, deoarece mase compacte de poliţişti şi 
numeroase capre din fier ţineau mulţimea la o sută de 
metri de laturile perimetrului. 

Nu intenţionam să utilizăm explozive mai puternice 
decât grenadele de cinci centimetri; dacă am fi 
întrebuințat rachete, fragmentele de cărămizi ar fi putut 
zbura la peste o sută de metri, cu forţa unui glonţ. Am 
solicitat totuşi un calcul şi am căpătat permisiunea de a 
folosi grenadele pentru a şubrezi fundaţiile. 

Erau blocuri cu şase niveluri, din prefabricate de 
beton şi cu faţade din cărămidă care începuseră să se 
macine. Nu aveau cincizeci de ani vechime, dar se folosise 
beton de slabă calitate - probabil conţinea prea mult nisip - 
şi un bloc se prăbuşise deja, ucigând zeci de locatari. 

Prin urmare, demolarea lor nu părea o sarcină prea 
complicată. Detonam grenade pentru a slăbi temeliile, apoi 
câte un soldier-boy împingea şi trăgea de un colţ al 
clădirii, supunând structura de rezistenţă la torsiune, după 
care sărea îndărăt când aceasta se prăbuşea- sau nu 
sărea; demonstra invulnerabilitatea noastră, stând locului, 
neafectat de cascada de beton şi oţel. 

La primul bloc, treaba a mers perfect- o 
demonstraţie ca la carte, dacă existau manuale despre 
tehnici stranii de demolare. Mulțimea tăcea. 

Al doilea ne-a făcut necazuri- faţada s-a prăbuşit, 
însă structura de oţel nu s-a torsionat suficient ca să se 
rupă. Am întrebuințat laserele ca să tăiem câteva grinzi cu 
profil I, după care structura a căzut cu un bubuit 
satisfăcător. Următorul bloc a fost dezastru. S-a năruit la 


fel de uşor ca primul, dar odată cu el s-au prăbuşit o 
mulţime de copii. 

Peste două sute de copii fuseseră înghesuiți într-o 
odaie de la ultimul etaj, legaţi, cu căluşuri şi drogati. 
Ulterior, s-a aflat că proveneau dintr-o şcoală particulară 
din suburbii. La opt dimineaţa, o formaţiune de gherilă 
ucisese profesorii, îi răpise pe toţi copiii şi-i transportase 
în clădirea condamnată, folosind lăzi cu însemnele ONU; 
asta se întâmplase cu o oră înainte ca noi să fi ajuns acolo. 

Bineînţeles, niciunul dintre copii n-a supravieţuit 
căderii de la douăzeci de metri înălţime şi îngropării sub 
sfărâmături. Nu fusese genul de demonstraţie politică pe 
care s-o fi conceput o minte raţională, întrucât 
demonstrase brutalitatea lor, nu pe a noastră, dar se 
adresase direct gloatei, care, colectiv privită, nu excela în 
rațiune. 

Evident, când am văzut copiii am încetat orice 
acțiune şi am solicitat un medevac. Am început să 
îndepărtăm ruinele parcă în transă, căutând vreun 
supraviețuitor, iar o echipă locală brigada de urgencia a 
venit să ne ajute. 

Barboo şi cu mine ne-am organizat plutoanele în 
echipe de căutare, acoperind două treimi din „urma“ 
clădirii, iar plutonul lui David ar fi trebuit să acopere 
cealaltă treime, dar şocul îi dezorganizase evident. Cei mai 
mulţi dintre ei nu văzuseră niciodată un mort. Priveliştea 
macabră a copiilor striviţi, pulverizaţi - cu praful de beton 
preschimbându-le sângele în noroi şi transformându-le 
trupuşoarele în mormane albe, anonime - îi dăduse peste 
cap. Doi soldier-boy rămăseseră încremeniţi, paralizaţi, 
fiindcă mecanicii lor leşinaseră. Aproape toţi ceilalţi 
rătăceau fără ţintă, ignorând ordinele lui David, care şi-aşa 
de-abia erau coerente. 

Chiar şi eu mă mişcăm încet, stupefiat de 
enormitatea incidentului. Soldaţii morţi pe un câmp de 
luptă constituie un spectacol teribil- unul singur este 
suficient de teribil -, dar cele întâmplate acum depăşeau 
orice imaginaţie. lar măcelul abia începuse. 


Zgomotul produs de un elicopter pare agresiv, 
indiferent de intenţiile reale ale acestuia. Când medevacul 
a apărut ţăcănind din elice, cineva din mulţime a tras în el. 
Ulterior, am aflat că fuseseră gloanţe obişnuite, de plumb, 
care ricoşaseră; pe moment însă, apărările elicopterului au 
localizat automat sursa- un bărbat dinapoia unui panou 
publicitar - şi au distrus-o cu un laser greu. 

A fost niţel prea impresionant: individul a explodat 
aidoma unui fruct răscopt, resturile sale fiind împrăştiate 
peste capetele manifestanţilor. Au început zbieretele 
„Ucigaşii! Ucigaşii!“ şi, în mai puţin de un minut, mulţimea 
a rupt cordoanele de poliţişti şi ne-a atacat. 

Barboo şi cu mine ne-am trimis oamenii să acopere 
rapid perimetrul, răspândind piedici, fire fluorescente care 
se dilatau rapid, atingând grosimea unui deget, apoi pe cea 
a unui odgon. La început, s-au dovedit eficiente, lipicioase 
ca Superglue. Au imobilizat primele rânduri de atacatori, 
prăbuşindu-i în genunchi sau chiar întinzându-i cât erau de 
lungi. Asta nu i-a oprit însă pe cei dinapoia lor, care au 
trecut fără ezitare peste spinările tovarăşilor lor pentru a 
ajunge la noi. 

În câteva secunde, eroarea a fost evidentă - sute de 
indivizi imobilizaţi au murit striviţi sub greutatea gloatei 
urlătoare care se năpustise asupra noastră. Am detonat 
recipiente de AV şi de gaz lacrimogen în toate direcţiile, 
dar de-abia i-am încetinit. Au căzut şi mai mulţi, care au 
fost din nou călcaţi în picioare. 

Un cocteil Molotov a explodat pe cineva din plutonul 
lui Barboo, transformându-l într-un simbol arzător de 
bâjbâială neputincioasă- în realitate, acesta fusese orbit 
doar pe moment-, apoi armele s-au declanşat peste tot; 
pistoalele-mitralieră au ţăcănit şi două lasere au răzbătut 
prin praf şi fum. Am văzut un rând de localnici prăbuşindu- 
se aproape simultan, măturaţi de o rafală greşit trasă de 
propriii lor ţintaşi, după care am retransmis ordinul de la 
Comandă: 

— Impuşcaţi-i pe cei cu arme! 

Laserele erau uşor de depistat şi purtătorii lor au fost 


reduşi primii la tăcere, dar alţii le ridicau şi continuau să 
tragă. Atunci am ucis pentru prima oară în viaţa mea. Era 
un băiat, care luase un laser şi trăgea la întâmplare, stând 
în picioare. Am ţintit spre genunchii lui, însă cineva l-a 
împins şi glonţul l-a lovit în mijlocul pieptului, scoţându-i 
inima prin spinare. Pentru mine, incidentul a umplut 
paharul - am rămas paralizat. 

Paharul s-a umplut şi pentru Park, dar cu un efect 
contrar - l-au apucat pandaliile. Un bărbat înarmat cu un 
cuţit îl atacase, încercând să se caţăre pe el şi să-i scoată 
ochii, ca şi cum aşa ceva ar fi fost posibil. Park l-a prins de 
o gleznă şi l-a rotit ca pe o păpuşă, împroşcându-i creierii 
pe un planşeu de beton, apoi a azvârlit în mulţime trupul 
care zvâcnea. Imediat după aceea, a dat buzna în gloată, 
aidoma unui monstru mecanic dement, lovind cu picioarele 
şi cu braţele, ucigând în stânga şi în dreapta. Asta m-a 
smuls din starea de şoc. Când n-a mai răspuns la ordinele 
pe care i le strigam, le-am cerut celor de la Comandă să-l 
dezactiveze. Park a omorât peste zece persoane, înainte ca 
ei să se conformeze, apoi soldier-boy-ul său rămas inert a 
fost acoperit de un val de oameni care-l loveau cu pietre. 

Era o scenă cu adevărat dantescă: peste tot corpuri 
însângerate şi strivite, mii de oameni împleticindu-se sau 
chircindu-se, orbiţi, icnind şi vomitând, în vreme ce gazul 
se învolbura în jurul lor. O părticică din mine, ameţită de 
oroare, dorea să părăsească locul prin simpla pierdere a 
cunoştinţei, lăsând gloata să se răzbune pe maşină. Dar 
nici plutonul meu nu se găsea într-o stare mai bună; nu-l 
puteam abandona. 

Piedicile s-au dizolvat brusc într-un norişor de fum 
colorat, însă de acum acest lucru era lipsit de importanţă. 
Toţi cei care fuseseră imobilizaţi de el zăceau morţi sau 
schilodiţi. 

Comanda ne-a anunţat că trebuia să părăsim locul şi 
să revenim cât mai repede în piaţă. Puteam fi preluaţi 
chiar acolo, în vreme ce mulţimea era paralizată, dar nu 
doream să riscăm s-o aţâţăm şi mai mult prin apariţia altor 
elicoptere şi fly-boy. De aceea, i-am luat pe cei patru 


soldier-boy imobilizaţi şi am şters-o victorioşi. 

În timpul deplasării, am informat Comanda că 
intenţionam să înaintez un raport, recomandând trecerea 
în rezervă a lui Park, în cel mai bun caz din considerente 
psihologice. Evident, coordonatoarea îmi putuse citi 
adevăratele sentimente. 

— De fapt, doreşti să fie judecat pentru crime de 
război. Aşa ceva nu-i posibil. 

Ştiam şi eu asta, dar am anunţat-o că nu-l mai 
acceptam ca parte a plutonului meu, chiar dacă refuzul 
acesta ar fi determinat o sancţiune administrativă. Şi 
restul plutonului se săturase de el. Indiferent ce 
intenţionaseră atunci când îl introduseseră în familia 
noastră, acţiunea de azi dovedise că fusese o eroare. 

Comanda mi-a spus că trebuiau corelaţi toţi factorii, 
inclusiv starea mea emoţională confuză. După 
deconectare, urma să mă prezint direct la psihiatru. 
„Confuză“? Cum ar trebui să te simţi, când provoci un 
măcel în masă? 

Puteam să-mi înlătur, în mod raţional, sentimentul de 
vinovăţie în privinţa masacrului. Pentru a reduce 
dimensiunile pierderilor, încercaserăm să punem în 
practică tot ceea ce fuseserăm învăţaţi la instruire. Cu 
toate acestea, nu izbuteam să nu revăd întruna o moarte - 
a celui pe care-l împuşcasem eu. Privirea decisă a băiatului 
în vreme ce ochea şi trăgea, ochea şi trăgea; cerculeţul 
meu de ţintire coborându-i de pe frunte pe genunchi, iar 
apoi, tocmai când apăsasem pe trăgaci, încruntătura lui 
nemulțumită pentru că fusese îmbrâncit. Genunchii îi 
loviseră pavajul exact când glonţul meu îi smulsese inima 
din corp. Pentru o clipă, păstrase expresia de nemulţumire, 
apoi se prăbuşise în faţă, mort înainte să atingă solul. 

Ceva din mine murise în acelaşi moment. 
Sentimentul persistă chiar şi prin melasa ulterioară a 
sedativelor, menită să mă stabilizeze. Ştiam că exista un 
singur mod de a scăpa de amintirea aceea. 


Julian greşea în privinţa respectivă. Psihiatrul i-a 


spus de la început: 

— Este posibil să ştergem anumite amintiri. Te putem 
face să uiţi că l-ai ucis pe băiatul acela. 

Dr. Jefferson era un negru cu vreo douăzeci de ani 
mai vârstnic decât Julian. Şi-a frecat tuleiele bărbii sure. 

— Totuşi, nu-i nici simplu şi nici definitiv. Nu putem 
şterge anumite asociaţii emoţionale, fiindcă este imposibil 
să depistăm toţi neuronii afectaţi de experienţă. 

— Nu cred că vreau să uit, a replicat Julian. Bine sau 
rău, este o parte din fiinţa mea. 

— Nu-i mai bine, şi o ştii şi tu. Dacă ai fi fost genul de 
individ care poate ucide fără mustrări de conştiinţă, te-am 
fi repartizat într-un pluton de vânători/ucigaşi. 

Se aflau în Portobello, într-un cabinet ornat cu 
lambriuri de lemn; pe pereţi atârnau tablouri în culori vii, 
pictate de băştinaşi, şi covoraşe împletite manual. 
Ascultând de un impuls obscur, Julian a întins mâna şi a 
pipăit lâna aspră a unei scoarţe. 

— Chiar dacă aş uita, el ar rămâne mort. Nu mi se 
pare corect. 

— Ce vrei să spui? 

— li datorez durerea mea, sentimentul de vinovăţie. A 
fost un puşti prins în... 

— Julian, el avea o armă cu care trăgea în stânga şi-n 
dreapta. Omorându-l, ai salvat probabil nişte vieţi. 

— Nu vieţile noastre. Pe noi nu ne ameninţa nimic. 

— Vieţile civililor. Nu te ajută cu nimic să te gândeşti 
la el ca la un băieţaş neajutorat. Avea o armă foarte 
periculoasă şi-şi pierduse controlul. 

— Eu aveam o armă foarte periculoasă şi eram stăpân 
pe mine. Am ţintit ca să-l rănesc. 

— Un motiv suplimentar ca să nu te mai învinovăţeşti. 

— Ai ucis vreodată un om? Jefferson a scuturat din 
cap cu un gest scurt, smucit. Atunci, nu ştii cum este. Este 
ca şi cum n-ai mai fi virgin. De acord, poţi şterge amintirea 
evenimentului, dar asta nu-nseamnă că eu voi redeveni 
virgin. Aşa cum ai spus - „asociaţii emoţionale“. N-aş fi şi 
mai dat peste cap? N-aş deveni incapabil să urmăresc 


sentimentele respective până la factorul declanşator? 

— Tot ce-ţi pot spune este că a dat rezultate cu alţii. 

— Ah-ha! Dar nu cu toţi. 

— Nu. Nu este o ştiinţă exactă. 

— Atunci, nu, mulţumesc! 

Jefferson a răsfoit dosarul de pe biroul său. 

— Este posibil să nu ţi se permită asta. 

— Pot să nu ascult de un ordin. Nu mă găsesc într-o 
situaţie de luptă. N-o să mor de pe urma câtorva luni de 
închisoare. 

— Nu-i chiar atât de simplu. A început să numere pe 
degete: Unul- se poate ca închisoarea să te ucidă cu 
adevărat. Gardienii şoşonari sunt selectaţi pe criteriul 
agresivităţii şi nu-i iubesc pe mecanici. Doi- o condamnare 
la închisoare ar însemna un dezastru pentru activitatea ta 
profesională. Crezi că Universitatea Texas a acordat 
vreodată burse de cercetare negrilor foşti puşcăriaşi? 
Trei- este realmente posibil să n-ai de ales. În mod 
limpede, manifeşti tendinţe sinucigaşe. Prin urmare, eu 
pot... 

— Am spus vreodată ceva despre sinucidere? 

— Probabil că nu. Doctorul a luat prima filă a 
dosarului şi i-a întins-o lui Julian. Acesta este profilul 
general al personalităţii tale. Linia punctată reprezintă 
valoarea medie pentru bărbaţii de vârsta ta, în momentul 
înrolării. Uită-te la linia de deasupra lui „Su“. 

— Profilul se bazează pe formularul pe care l-am 
completat acum cinci ani? 

— Nu, integrează mai mulţi factori- atât teste ale 
armatei, cât şi alte observaţii clinice şi evaluări făcute încă 
din copilărie. 

— Şi pe baza lor mă puteţi sili să accept o procedură 
medicală? 

— Nu. Pe baza lui: „Eu sunt locotenent-colonel, iar tu 
sergent.“ 

Julian s-a aplecat în faţă. 

— Eşti un locotenent-colonel care a depus jurământul 
lui Hipocrate, iar eu sunt un sergent cu doctoratul în fizică. 
Putem sta de vorbă pentru două minute ca nişte oameni 
care şi-au petrecut majoritatea vieţii în şcoli? 

— Scuză-mă! Continuă. 

— Mi-ai cerut să urmez un tratament medical care-mi 
va afecta drastic memoria. Ar trebui să cred că nu există 
niciun risc să-mi afecteze şi capacitatea de a activa ca 
fizician? 

Jefferson a tăcut câteva clipe. 

— Există un risc, dar foarte mic. Şi în niciun caz nu 
vei mai activa ca fizician dacă te sinucizi. 

— Pentru numele lui Dumnezeu! N-am de gând să mă 
sinucid. 

— Exact, ia spune, ce crezi că ar susţine un potenţial 
sinucigaş? 

Julian s-a străduit să nu ridice glasul. 

— Chiar vorbeşti serios? Adică, dacă aş spune: „Sigur 
că mă gândesc să mă sinucid“, m-ai declara fără probleme 
şi m-ai lăsa să plec? 

— Bravo, a surâs psihiatrul, răspunsul n-a fost rău 
deloc! Totuşi, trebuie să-mi dai dreptate că el putea fi 
pregătit din timp de potenţialul sinucigaş. 

— Evident! Orice spun poate constitui dovada unei 
boli mintale. Asta dacă eşti convins deja că sunt bolnav. 

Celălalt şi-a examinat palma dreaptă. 

— Uite ce-i, Julian. Ştii că m-am conectat la cristalul 
care ţi-a înregistrat sentimentele în clipa când l-ai ucis pe 


băiatul acela. Într-un fel, poţi spune că am fost acolo, că 
am fost tu însuţi. 

— Ştiu asta. 

Psihiatrul a împins în lături dosarul lui Julian, apoi a 
scos din sertar un flaconaş alb. 

— Acesta este un antidepresiv slab. Să-l încercăm 
timp de două săptămâni- câte o tabletă dimineaţă şi la 
prânz, după mese. Nu-ţi va afecta capacităţile intelectuale. 

— Bine. 

— Să ne reîntâlnim atunci- a privit calendarul de 
birou - în ziua de 9 iulie, la ora zece. Vreau să mă conectez 
cu tine şi să-ţi verific răspunsurile la diferite probleme. Va 
fi o conectare bidirecţională, nu voi ascunde nimic faţă de 
tine. 

— Iar dacă mă vei considera nebun, mă vei trimite la 
ştergerea memoriei. 

— O să vedem atunci. Mai multe nu pot spune. 

Julian a încuviinţat din cap, a luat flaconul alb şi a 
ieşit. 


Intenţionam s-o mint pe Amelia, să-i spun că nu 
fusese decât o verificare de rutină. Am înghiţit o tabletă şi 
ea m-a ajutat să adorm fără vise. Poate că aveam să le iau 
în continuare, dacă nu-mi afectau acuitatea mintală. 

Dimineaţa, m-am simţit mai puţin trist şi m-am 
angajat într-o dezbatere interioară asupra sinuciderii, 
pregătindu-mă cumva pentru invazia doctorului Jefferson. 
Dacă eram conectat, nu-l puteam minţi. Dar poate că 
reuşeam să obţin o „cură“ temporară. Era simplu să aduc 
argumente împotriva sinuciderii - n-ar fi fost vorba doar de 
efectul unui asemenea gest asupra Ameliei, părinţilor şi 
prietenilor mei, ci chiar de inutilitatea sa, din punctul de 
vedere al afacerilor armatei. Militarii aveau să găsească pe 
altcineva cu dimensiunile mele şi să trimită soldier-boy-ul 
la treabă dotat cu un creier nou. Dacă izbuteam să ucid 
câţiva generali odată cu mine, aveau să promoveze câţiva 
colonei. Trupuri se găsesc întotdeauna. 

M-am întrebat însă dacă toate argumentele logice 


împotriva sinuciderii vor fi în stare să ascundă 
profunzimea hotărârii mele. Chiar înainte de moartea 
băiatului, ştiusem că voi trăi doar atâta vreme cât o aveam 
pe Amelia. Rămăseserăm împreună mai mult decât 
obişnuiesc majoritatea oamenilor. A 

Dar când am ajuns acasă, n-am găsit-o. Imi lăsase un 
bilet prin care mă anunţa că plecase să-şi viziteze un 
prieten din Washington. Am telefonat la bază şi am aflat 
că, dacă ajungeam acolo în nouăzeci de minute, mă puteau 
duce până la Edwards ca pasager suplimentar. Mă aflam în 
văzduh, deasupra fluviului Mississippi, înainte să-mi dau 
seama că nu anunţasem laboratorul ca să găsească pe 
cineva care să monitorizeze rulările programate. Să fi fost 
efectul tabletelor? Probabil că nu. Nu aveam însă cum 
telefona dintr-un avion militar, aşa că, până să apuc să 
vorbesc cu laboratorul, în Texas se făcuse deja ora zece. 
Jean Gordie mă înlocuise, dar avusesem pur şi simplu 
noroc; venise să corecteze nişte lucrări, văzuse că nu eram 
acolo şi controlase graficul rulărilor. Era destul de iritată, 
mai ales că nu i-am putut oferi o scuză cu adevărat 
plauzibilă. „Uite care-i treaba, a trebuit să iau primul avion 
spre Washington, ca să decid dacă să mă sinucid sau nu.“ 

Din Edwards, am luat monoraiul până la vechea gară 
Union. În vagon exista un automat de hărţi care îmi arătă 
că urma să ajung la vreo trei kilometri de adresa 
prietenului Ameliei. Am fost ispitit să apar direct la uşa lor, 
totuşi am decis să fiu civilizat şi să dau un telefon. Imi 
răspunse un bărbat. 

— Aş dori să vorbesc cu Blaze. 

El a scrutat ecranul o clipă, înainte de a-mi răspunde. 

— Aha, tu eşti Julian! O clipă, te rog. 

Amelia a apărut cu o expresie întrebătoare. 

— Julian? Am precizat că mă-ntorc până mâine. 

— Trebuie să discutăm ceva. Sunt în Washington. 

— Atunci, vino aici. Tocmai pregăteam prânzul. Ce 
casnic... 

— Aş prefera... trebuie să discutăm între patru ochi. 

Ea a aruncat o privire în afara ecranului, după care s- 


a uitat la mine îngrijorată. 

— Unde eşti? 

— În gara Union. 

Bărbatul a spus ceva neinteligibil. 

— Pete spune că la nivelul doi se află un bar numit 
Rotonda. Ne-ntâlnim acolo în treizeci-patruzeci de minute. 

— Terminaţi-vă prânzul, i-am zis. Pot... 

— Nu, nu. Vin cât pot de repede. 

— Mulţumesc. 

Am închis şi m-am examinat în oglinda ecranului. În 
ciuda faptului că mă odihnisem peste noapte, arătam 
destul de tras la faţă. Ar fi trebuit să mă bărbieresc şi să- 
mi fi pus haine civile. 

Am intrat într-o toaletă, ca să mă rad şi să mă 
pieptăn, după care am mers la nivelul doi. Gara Union era 
un nod de transporturi, dar şi un muzeu al tehnologiei 
căilor ferate. Am trecut pe lângă câteva metrouri din 
secolul trecut, cu blindajele antiglonţ zgâriate şi îndoite, 
apoi pe lângă o locomotivă din secolul al XIX-lea, care 
arăta mult mai bine. 

Amelia mă aştepta la uşa barului. 

—Am luat un taxi, mi-a explicat ea când ne-am 
îmbrăţişat. 

M-a condus în penumbra localului, accentuată de o 
muzică bizară. 

— Cine-i Pete ăsta? Un prieten, ziceai... 

— Peter Blankenship. 

Am clătinat din cap. Numele îmi suna vag familiar. 

— Cosmologul. 

Un robot ospătar ne-a adus ceai cu gheaţă şi ne-a 
anunţat că un separeu ne costa zece dolari. Am comandat 
un whisky. 

— Deci, sunteţi prieteni vechi. 

— Nu, de-abia ne-am cunoscut. Voiam să păstrăm 
secretă întâlnirea asta. 

Ne-am luat paharele şi ne-am dus într-un separeu 
gol, unde ne-am aşezat. Amelia m-a fixat cu atenţie. 

— Lasă-mă să... 


— Am ucis un om. 

— Ce? 

—Am ucis un băiat, un civil. L-am împuşcat cu 
soldier-boy-ul meu. 

— Cum ai făcut una ca asta? Credeam că voi nu 
puteţi ucide... nici chiar alţi soldaţi. 

— A fost un accident. 

— Ce s-a-ntâmplat, ai călcat pe el? 

— Nu, laserul... 

— L-ai ucis „accidental“ cu un laser? 

— Cu un glonţ. Eu îi ţintisem genunchii. 

— Un civil neînarmat? 

— Era înarmat- el avea laserul! Era o nebunie, o 
gloată scăpase de sub control. Ni s-a ordonat să tragem în 
orice individ înarmat. 

— Dar nu te-ar fi putut răni pe tine. Doar maşina ta. 

—Trăgea în stânga şi-n dreapta, am minţit pe 
jumătate. Ar fi putut ucide zeci de civili nevinovaţi. 

— Nu puteai trage în arma lui? 

— Nu, era un Nipponex. Astea-s acoperite cu Ablar, 
un produs antiglont special. Am ţintit spre genunchii lui şi, 
în aceeaşi clipă, cineva l-a îmbrâncit din spate. A căzut în 
faţă şi glonţul l-a lovit în piept. 

— Deci, a fost ca un fel de accident industrial. El n-ar 
fi trebuit să se joace cu jucăriile băieţilor mai mari. 

— Dacă vrei s-o formulezi în felul ăsta... 

— Tu cum ai formula-o? Tu ai apăsat pe trăgaci. 

— Asta-i o nebunie! N-ai auzit ce s-a-ntâmplat ieri în 
Liberia? 

— În Africa? Am fost prea ocupați... 

— Este vorba despre oraşul Liberia din Costa Rica. 

— Aha, acolo a fost băiatul? 

— El şi încă o mie. Toţi... la timpul trecut. Am tras o 
duşcă mare din whisky şi am început să tuşesc. Nişte 
extremişti au ucis două sute de copii şi au aranjat astfel 
încât noi să părem responsabili. Ăsta a fost începutul... 
îndeajuns de oribil. Apoi ne-a atacat gloata şi... şi... 
echipamentele antidemonstranţi ne-au tras clapa. Ar fi 


trebuit să fie inofensive, dar au provocat moartea altor 
sute de persoane, ce au fost călcate în picioare. După 
aceea, localnicii au început să tragă, împuşcându-şi 
propriii concetăţeni. De aceea, noi... noi... 

— Dumnezeule, iartă-mă! a vorbit ea cu glas 
tremurat. Ai nevoie într-adevăr de ajutorul cuiva, iar eu m- 
am repezit la tine cu toate oboselile şi preocupările mele. 
Bietul de tine... ai fost la un psihiatru? 

— Mda. Mi-a fost de mare ajutor. Am scos un cub de 
gheaţă din ceai şi i-am dat drumul în whisky. Mi-a zis c-o să 
depăşesc momentul. 

— Aşa va fi? 

— Sigur că da. Mi-a dat nişte tablete. 

— Atunci, fii atent, nu le combina cu băutura! 

— Da, doamnă doctor. 

Am sorbit ostentativ. 

— Vorbesc serios. Sunt îngrijorată. 

— Să fiu sincer, şi eu sunt. (Îngrijorat şi obosit.) Deci, 
ce faceţi tu şi Pete ăsta? 

— Dar tu... 

— Să schimbăm puţin subiectul. De ce voia să vă 
întâlniți? 

— Este vorba despre Jupiter. Pete pune sub semnul 
întrebării unele ipoteze cosmologice esenţiale. 

— Atunci, de ce te-a solicitat tocmai pe tine? Probabil 
că toţi, de la Macro în jos, ştiu despre cosmologie mai 
multe decât tine... Ce naiba, probabil că şi eu ştiu mai 
multe! 

— Sunt convinsă că ştii. De altfel, tocmai ăsta-i 
motivul pentru care m-a ales pe mine - toţi superiorii mei 
sunt implicaţi în etapele de planificare ale Proiectului şi 
există un consens în legătură cu... anumite aspecte ale lui. 

— Care aspecte? 

— Nu-ţi pot spune. 

— Hai, fii serioasă! 

Amelia şi-a ridicat paharul cu ceai, dar n-a gustat; s-a 
mulţumit să-l privească. 

— De fapt, tu nu poți ţine un secret. De îndată ce te 


vei conecta, va afla tot plutonul tău. 

— Va afla, pe naiba! În pluton, nimeni nu ştie care-i 
deosebirea dintre un hamiltonian şi un hamburger. Dacă-i 
ceva de natură tehnică, nu se pot bizui decât pe reacţiile 
mele emotive. N-au habar de detaliile tehnice... la fel de 
bine ar putea fi în greacă. 

— Tocmai la reacţiile tale emotive mă refer. Mai 
multe nu pot spune. Nu mă-ntreba. 

— Bine, bine. Am tras încă o duşcă de whisky şi am 
apăsat tasta de comandă. Hai să mâncăm ceva! 

Ea a comandat un sandvici cu somon, iar eu un 
hamburger şi un whisky dublu. 

— Deci, sunteţi complet străini. Nu v-aţi cunoscut 
până acum. 

— Ce vrei să spui prin asta? 

— Pur şi simplu, am întrebat. 

— L-am cunoscut acum vreo cincisprezece ani, la un 
colocviu în Denver. Dacă într-adevăr te interesează, află că 
pe atunci trăiam cu Marty. El a plecat la Denver şi eu l-am 
însoţit. 

— Aha! 

Am terminat primul pahar de whisky. 

— Julian, nu-ţi mai face probleme! Nu există nicio 
relaţie între noi. Este bătrân, gras şi chiar mai nevropat 
decât tine. 

— Mulţumesc. Aşadar, când ziceai că te-ntorci acasă? 

— Mâine am ore de predat, aşa c-o să mă-ntore 
dimineaţă. Dacă nu terminăm treaba aici, vin miercuri. 

— Înţeleg... 

— Te rog să nu spui nimănui- mai ales lui Macro - că 
sunt aici. 

— Peter e gelos? 

— Ce-i chestia asta cu gelozia? Ţi-am zis că nu există 
nimic... 

Umerii i se gârboviră. 

— Atât doar că el şi Peter au avut o polemică în 
Physics Review Letters. Este posibil să mă găsesc într-o 
poziţie în care să fiu nevoită să-l apăr pe Peter de propriul 


meu şef. 

— Interesantă mutare în carieră! 

— Este vorba despre ceva mai important decât 
cariera. Este... repet, nu-ţi pot spune. 

— Pentru că sunt atât de nevropat... 

— Nu, nu-i vorba despre asta. Nu-i deloc vorba 
despre asta. Atât doar... Comanda noastră a fost adusă în 
separeu, iar Amelia şi-a învelit sandviciul într-un şerveţel şi 
s-a ridicat. Uite ce-i, sunt sub o presiune mult mai mare 
decât bănuieşti. Crezi c-o să ai probleme? Trebuie să mă- 
ntorc. 

— Sigur că da. Înţeleg problemele legate de muncă. 

— Asta-i mai mult decât muncă. Mai târziu, mă vei 
ierta. 

A ieşit din separeu şi m-a sărutat prelung. Ochii îi 
erau înlăcrimaţi. 

— Va trebui să discutăm mai pe îndelete despre 
băiatul acela. Şi despre toate celelalte. Până atunci, ia-ţi 
tabletele şi ai grijă de tine. 

Am privit-o cum se îndepărta grăbită. 

Hamburgerul mirosea bine, dar avea gust de carne 
moartă. Am muşcat din el, însă n-am putut înghiţi. Am 
transferat discret îmbucătura pe şerveţel şi am băut 
whisky-ul dublu din trei guri. După aceea, am comandat 
altul, dar masa mă anunţă că nu-mi putea servi alcool 
decât peste o oră. 

Am luat metroul până la aeroport, iar acolo am mai 
băut în două locuri, aşteptând cursa de întoarcere acasă. 
Incă o tărie în avion şi o moţăială nesatisfăcătoare în taxi. 

Acasă am găsit o jumătate de sticlă de votcă şi am 
turnat-o într-un bol mare plin cu cuburi de gheaţă. Am 
amestecat băutura până ce bolul s-a aburit pe dinafară. 
Apoi am răsturnat flaconul pe masă şi am înşiruit tabletele 
în şapte fişicuri de câte cinci bucăţi. 

Am izbutit să înghit şase fişicuri, fiecare cu câte o 
duşcă de votcă rece ca gheaţa. Înainte de a-l înghiţi pe 
ultimul, mi-am dat seama că ar fi trebuit să las un bilet. 
Măcar atâta îi datoram Ameliei. Am încercat să mă scol şi 


să caut nişte hârtie, dar picioarele nu m-au ascultat; erau 
simpli butuci. M-am gândit o vreme la chestia asta, după 
care am hotărât să înghit pur şi simplu restul tabletelor, 
însă n-am izbutit decât să-mi legăn braţul ca pe un pendul. 
Oricum, nu-mi puteam focaliza ochii asupra tabletelor. M- 
am lăsat pe spate şi m-am simţit minunat, liber, ca şi cum 
aş fi plutit în imponderabilitate. Mi-am dat seama că era 
ultimul lucru pe care aveam să-l mai simt şi mi s-a părut 
perfect. Era mult mai bine decât să-i lichidez pe toţi 
generalii ăia. 


Opt ore mai târziu, când a descuiat uşa, Amelia a 
simţit mirosul de urină. A alergat din odaie în odaie şi, în 
cele din urmă, l-a găsit pe Julian în nişa bibliotecii, căzut 
pe o parte în scaunul ei favorit, cu ultimul fişic de cinci 
tablete în faţă, alături de flaconul gol şi de un bol mare 
plin cu votcă diluată în apă călduţă. 

Suspinând întruna, i-a pipăit gâtul în căutarea 
pulsului şi a avut senzaţia că simte ceva slab. L-a pălmuit 
de două ori, cu forţa isteriei, dar bărbatul n-a reacţionat. 

A telefonat la salvare şi i s-a spus că toate 
disponibilităţile erau pe teren; nu puteau veni mai 
devreme de o oră. In consecinţă, a comutat la camera de 
urgenţă a clinicii campusului, a descris situaţia şi a 
anunţat că-l aducea pe Julian acolo. După aceea, a chemat 
un taxi. 

L-a ridicat din scaun şi a încercat să-l prindă de sub 
subsuori, apoi s-a căznit să iasă, împleticindu-se, din nişă. 
Nu era totuşi îndeajuns de puternică pentru a-l purta aşa, 
astfel că a sfârşit prin a-l târi, umilitor, de picioare, prin 
apartament. leşind pe uşă cu spatele, aproape că s-a izbit 
de un student voinic, care a ajutat-o să-l transporte pe 
Julian la taxi şi a însoţit-o la spital, punând întrebări la 
care femeia a răspuns monosilabic. 

Ajungând acolo, s-a dovedit că ajutorul lui nu mai era 
necesar; la intrarea clinicii o aşteptau doi infirmieri şi un 
medic. Ei l-au suit pe Julian pe o targă cu rotile şi medicul 
i-a făcut două injecții, una în braţ şi cealaltă în piept. La 


cea de-a doua, Julian a gemut şi s-a cutremurat, iar ochii i 
s-au deschis, dar li s-a văzut doar albul. Doctorul a spus că 
era o reacţie pozitivă. Abia peste douăzeci şi patru de ore 
aveau să ştie dacă scăpa; Amelia putea să aştepte acolo 
sau să plece acasă. 

Femeia le-a făcut pe amândouă. A luat un taxi, 
însoţită de studentul binevoitor, a revenit acasă, şi-a strâns 
notițele şi cursurile pentru orele de a doua zi şi s-a întors 
la spital. 

În sala de aşteptare nu se mai afla nimeni. A luat o 
cafea de la automat şi s-a aşezat la capătul unei canapele. 

Notiţele erau clasificate după anii de studiu. Le-a 
privit, dar nu s-a putut concentra asupra lor. Ar fi fost 
dificil să parcurgă rutina firească a predării, chiar dacă 
acasă ar fi întâmpinat-o un Julian normal. Dacă Peter 
avusese dreptate, şi ea era sigură că avusese, Proiectul 
Jupiter luase sfârşit. Trebuia contramandat. Unsprezece 
ani, cea mai mare parte a carierei ei de fizician, se duceau 
pe apa sâmbetei. 

lar acum, această criză stranie prin reciprocitatea ei. 
Cu câteva luni în urmă, Julian veghease posibila moarte a 
creierului ei. Totuşi, Amelia provocase ambele momente. 
Dacă ar fi fost capabilă să treacă pe planul doi activitatea 
cu Peter- să treacă pe planul doi însăşi cariera ei şi să-i 
ofere lui Julian sprijinul plin de iubire de care el avea 
nevoie pentru a-şi depăşi angoasa şi sentimentul de 
vinovăţie, bărbatul n-ar mai fi ajuns aici. 

Sau poate c-ar fi ajuns. N-ar fi fost însă vina ei. 

Lângă ea s-a aşezat un negru în uniformă de 
locotenent-colonel. After-shave-ul lui cu aromă de lămâie 
acoperea izul specific spitalului. După un moment, a rostit: 

— Dumneata eşti Amelia. 

— Mi se spune Blaze. Sau profesor Harding. 

El a încuviinţat din cap, fără să-i întindă mâna. 

— Sunt consilierul psihiatric al lui Julian, Zamat 
Jefferson. 

— Am noutăţi pentru dumneata. Sfaturile n-au fost de 
folos. 


Negrul a repetat gestul de încuviinţare. 

— Ştiam că avea tendinţe sinucigaşe. M-am conectat 
cu el. De aceea i-am dat tabletele. 

— Cum? s-a holbat Amelia. Nu-nţeleg. 

—Ar fi putut înghiţi tot flaconul odată şi ar fi 
supravieţuit. Ar fi intrat în comă, dar n-ar fi murit. 

— Deci, nu-i în pericol? 

Locotenent-colonelul a pus pe masa dintre ei un 
formular roz de laborator şi l-a netezit cu ambele palme. 

— Citeşte acolo unde scrie „ALC“. Concentrația de 
alcool în sânge a fost de 0,35%. În sine, asta înseamnă deja 
peste jumătate din drumul spre sinucidere. 

— Ştiai că bea. Ai fost conectat cu el. 

— De obicei, nu este un băutor de tării. Iar scenariul 
pe care-l gândise pentru sinucidere... ei bine, nu implica 
alcoolul sau tabletele. 

— Serios? Dar ce implica? 

— Nu pot spune. Ar însemna să încalc legea. A ridicat 
formularul şi l-a împăturit cu precizie. Mai este ceva... un 
lucru pe care l-ai putea face, pentru a da o mână de 
ajutor... 

— Lui sau armatei? 

— Ambilor. Dacă va scăpa - şi sunt aproape sigur că 
va scăpa -, nu va mai fi niciodată mecanic. L-ai putea ajuta 
să traverseze momentul. 

Amelia s-a ascuţit la faţă. 

— Ce vrei să spui? El detestă să fie soldat. 

— Poate că da, însă nu detestă să fie conectat cu 
plutonul lui. Dimpotrivă, la fel ca majoritatea oamenilor, a 
devenit mai mult sau mai puţin dependent de asta, în 
intimitate. Poate că vei reuşi să-i abaţi atenţia de la 
pierderea aceasta. 

— Prin intimitate... Prin sex... 

— Da. A mai împăturit de două ori hârtia, apăsând-o 
cu unghia. Amelia... Blaze, nu sunt sigur că ştii cât de mult 
te iubeşte el- depinde de dumneata. 

— Bineînţeles că-l iubesc. Sentimentul este reciproc. 

— Ei bine, în mintea dumitale n-am pătruns niciodată. 


Din punctul de vedere al lui Julian, există un anume 
dezechilibru, o asimetrie. 

Femeia s-a lăsat pe spate, rezemându-se de spătarul 
canapelei. 

— Deci, ce vrea el de la mine? a întrebat încordată. 
Ştie că timpul îmi este limitat. Avem o singură viaţă. 

— El ştie că eşti măritată cu meseria dumitale. Ceea 
ce faci este mult mai important decât ceea ce eşti. 

— E o afirmaţie destul de dură. 

Amândoi au tresărit când cineva dintr-o cameră 
alăturată scăpă pe jos o tăviţă cu instrumente. 

— Totuşi, acest lucru este adevărat pentru 
majoritatea persoanelor pe care le cunoaştem. Lumea-i 
plină de proletari şi de puturoşi. Dacă Julian ar fi fost unul 
dintre ei, nici măcar nu l-aş fi întâlnit. 

— Nu-i tocmai aşa. Evident, şi eu fac parte din clasa 
dumitale. Am lua-o razna, dacă n-am avea nimic de făcut, 
dacă ne-am limita la a consuma. A privit peretele, 
căutându-şi cuvintele. Pe lângă slujba de fizician, te rog să 
accepţi o jumătate de normă şi ca terapeut. Până se 
înzdrăveneşte. 

Amelia l-a privit în felul aparte în care-şi fixa uneori 
câte un student. 

— Mulţumesc pentru că n-ai subliniat că şi el a 
procedat la fel cu mine. 

S-a ridicat brusc şi s-a apropiat de automatul de 
cafea. 

— Vrei un pahar? 

— Nu, mulţumesc. 

Când s-a întors, s-a aşezat pe alt scaun, astfel ca 
masa să se găsească între ei. 

— Acum o săptămână, aş fi lăsat totul baltă ca să-i fiu 
terapeut. Îl iubesc mai mult decât crezi dumneata sau el şi, 
desigur, îi datorez viaţa mea. A făcut o pauză şi s-a aplecat 
înainte. Dar în ultimele zile, lumea a devenit mult mai 
complicată. Ştiai c-a fost la Washington? 

— Nu. Pentru probleme guvernamentale? 

— Nu tocmai. Acolo mă aflam eu... lucram acolo. A 


venit la mine- eu acum am înţeles-o-, un evident strigăt 
de ajutor. 

— Pentru că-l ucisese pe băiat? 

— Plus toate celelalte morţi... călcatul în picioare... 
Evident, am fost oripilată chiar înainte de a vedea ştirile. 
Însă eu... eu... 

A ridicat paharul, pentru a sorbi din cafea, dar l-a 
lăsat jos şi a oftat- un sunet neaşteptat, sfâşietor. Şi-a 
strivit lacrimile cu încheieturile degetelor. 

— Înţeleg. 

— Nu-i nimic de înţeles. Din păcate însă, este ceva 
mai important decât el sau decât mine. Este chiar mai 
important decât dacă vom trăi sau vom muri. 

— Cum... ia stai! Încetişor. E vorba despre ceea ce 
lucrezi dumneata? 

— Am spus deja prea multe, însă răspunsul este da. 

— Ce anume, o aplicaţie militară? 

— I-ai putea spune şi aşa. Da. 

Bărbatul s-a lăsat pe spătarul canapelei şi şi-a apăsat 
barba repetat, de parcă ar fi fost lipită. 

— Militară... Blaze, dr. Harding... îmi petrec toată 
ziua privind diverse persoane care mă mint. Nu sunt 
expert în multe privinţe, dar la asta mă pricep foarte bine. 

— Şi? 

— Nimic. Treaba dumitale este treaba dumitale, iar 
interesul meu faţă de ea începe şi se încheie cu modul în 
care-mi afectează pacientul. Nu mă interesează dacă 
acţiunile dumitale salvează ţara sau chiar lumea. Te rog 
doar ca atunci când nu lucrezi la problema dumitale, să te 
ocupi de Julian. 

— Voi face asta, sigur că da! 

— Cu adevărat, îi eşti datoare. 

— Dr. Jefferson, am deja o mamă evreică. Nu mai am 
nevoie de alta, cu barbă şi costum cu vestă. ` 

— Bine spus. N-am dorit să te insult. S-a ridicat. In 
mod eronat, direcționez asupra dumitale propriul meu 
sentiment de responsabilitate. După ce ne-am conectat, n- 
ar fi trebuit să-l las să plece. Toate astea nu s-ar fi petrecut 


dacă l-aş fi internat, dacă l-aş fi pus sub observaţie. 

Amelia i-a strâns mâna pe care i-o întinsese. 

— Perfect. Dumneata bate-ţi capul cu asta, eu o să-mi 
bat capul cu acelaşi lucru şi pacientul nostru se va 
însănătoşi vrând-nevrând, prin osmoză. 

Locotenent-colonelul a zâmbit. 

— Ai grijă! Ai grijă de dumneata. Chestiile astea pot 
constitui un stres teribil. 

Chestiile astea! Amelia l-a privit plecând şi a auzit 
uşa clinicii închizându-se. A simţit cum se înroşeşte la faţă 
şi s-a împotrivit presiunii lacrimilor ce-i asaltau ochii, apoi 
a cedat şi le-a îngăduit să învingă. 


Când începusem să mor, avusesem o senzaţie stranie, 
de parcă aş fi plutit printr-un coridor de lumină albă. Apoi 
mă trezisem într-o cameră mare, unde se aflau Amelia, 
părinţii mei şi vreo duzină de prieteni şi rude. Tata era aşa 
cum mi-l reaminteam din şcoala primară, zvelt şi fără 
barbă. Nan Li, prima fată la care ţinusem cu adevărat, 
stătea lângă mine; îşi vârâse mâna în buzunarul meu şi mă 
mângâia. Amelia ne privea cu un surâs absurd. 

Nimeni nu rostea un cuvânt. Ne uitam unii la alţii. 
Apoi totul se înceţoşase şi m-am deşteptat în clinică, cu o 
mască de oxigen pe faţă şi cu mirosul de vomă în nări. 
Mazxilarul mă durea de parcă m-ar fi lovit cineva. 

Aveam senzaţia că braţul meu aparţinea altcuiva, 
totuşi am reuşit să ridic mâna şi să îndepărtez masca. În 
cameră se mai afla cineva, o persoană pe care n-o puteam 
distinge. I-am cerut o batistă şi mi-a întins una de hârtie. 
Am încercat să-mi suflu nasul, dar acţiunea a declanşat 
reflexul de regurgitare, iar persoana nevăzută m-a ridicat 
de spate şi mi-a pus sub bărbie un recipient metalic, în 
vreme ce eu am tuşit şi mi-am scurs balele în modul cel 
mai atrăgător cu putinţă. După aceea, mi-a dat un pahar cu 
apă şi mi-a spus să mă spăl; atunci mi-am dat seama că era 
Amelia, nu o infirmieră. Am rostit ceva romantic, de felul 
„băga-mi-aş“, şi am reînceput să-mi pierd cunoştinţa, iar 
ea m-a lăsat pe pernă şi mi-a pus masca pe faţă. Am auzit-o 


chemând o asistentă, apoi n-am mai ştiut de mine. 

Ciudat cât de multe detalii îţi reaminteşti din 
asemenea experienţe şi cât de puţine din altele. Ulterior, 
mi s-a spus că după scurta ceremonie a vomitatului 
dormisem cincisprezece ore neîntrerupt. Mie nu mi se 
păruseră mai mult de cincisprezece secunde. M-am trezit 
brusc, ca şi cum aş fi fost pălmuit, şi l-am văzut pe doctorul 
Jefferson retrăgându-mi un ac din braţ. 

Nu mai aveam masca de oxigen. 

— Nu-ncerca să te ridici, a zis Jefferson. Mai întâi, 
orientează-te. 

— Bine. (De-abia reuşeam să-l focalizez pe el.) Prima 
observaţie: nu sunt mort, aşa-i? N-am înghiţit suficiente 
tablete. 

— Amelia te-a găsit şi te-a salvat. 

— Va trebui să-i mulţumesc. 

— Vrei să spui c-o să-ncerci din nou? 

— Câţi n-o fac? 

— Mulţi. Mi-a întins un pahar de apă, cu un pai. 
Oamenii încearcă să se sinucidă dintr-o mulţime de motive. 

Am supt lichidul rece. 

— Doar nu crezi c-am vorbit serios. 

— Eu însă am vorbit. Eşti destul de competent în tot 
ceea ce faci. Ai fi fost mort, dacă Amelia nu revenea acasă. 

— O să-i mulţumesc, am repetat. 

— Acum doarme. A stat cu tine atâta vreme cât a 
putut ţine ochii deschişi. 

— Apoi ai venit tu. 

— Ea m-a chemat. Nu voia să fii singur când te vei 
trezi. A cântărit injectorul în mână. Am decis să te ajut cu 
un stimulent superficial. 

Am încuviinţat şi am schiţat o mişcare de ridicare în 
capul oaselor. 

— De fapt, nu-i rău deloc. A contracarat toxinele? 

— Nu, împotriva lor te trataseră deja. Vrei să 
discutăm despre problema asta? 

— Nu. M-am întins spre pahar şi el m-a ajutat. Nu cu 
tine. 


— Cu Amelia? 

— Nu acum. 

Am băut şi am fost capabil să pun singur paharul pe 
noptieră. 

— Cred că mai întâi vreau să mă conectez cu plutonul 
meu. Ei vor înţelege. 

A urmat o tăcere prelungă. 

— Nu vei putea face asta. 

— Cum să nu pot? am întrebat nedumerit. Este 
automat. 

— Ai ieşit din joc, Julian. Nu mai poţi fi mecanic. 

— Stai aşa! Crezi că vreun soldat din plutonul meu va 
fi surprins de asta? li crezi atât de tâmpiţi? 

— Nu la asta mă referisem. Nu pot fi siliţi să treacă 
printr-o astfel de experienţă! Eu deţin o pregătire specială, 
tocmai pentru asemenea cazuri, şi tot nu pot spune că de- 
abia aştept să mă conectez cu tine. Vrei să-ţi ucizi 
prietenii? 

— Să-i ucid? 

— Da! Exact. Nu crezi că-i posibil să-l determini pe 
unul dintre ei să facă acelaşi lucru? Pe Candi, de exemplu. 
Oricum, în majoritatea timpului, ea este foarte aproape de 
depresia clinică. 

Incepusem să-mi dau seama că avea dreptate în 
privinţa asta. 

— Dar după ce mă voi vindeca? 

— Nu. N-o să mai fii niciodată mecanic. Vei fi 
redistribuit la... 

— Şoşonar? Voi fi şoşonar! 

— Nu vei fi dorit nici în infanterie. Se va profita de 
educaţia pe care o deţii şi vei fi transferat într-un post 
tehnic. 

— În Portobello? 

— Probabil că nu. Acolo te-ai putea conecta, în afara 
orelor de serviciu, cu membrii plutonului tău, al fostului 
tău pluton. A clătinat încetişor din cap. Nu pricepi? N-ar fi 
bine nici pentru tine, nici pentru ei. 

— Oho, pricep, cum să nu! Evident, din punctul tău 


de vedere. 

— Eu sunt expertul, a rostit el calm. Nu vreau nici să 
te rănesc şi nici să fiu trimis în faţa Curţii Marţiale pentru 
neglijenţă - asta s-ar întâmpla dacă te-aş lăsa să revii la 
plutonul tău. În plus, unii dintre ei n-ar putea rezista la 
şocul amintirilor tale. 

— Noi am împărtăşit sentimentele unor oameni chiar 
în timp ce mureau, uneori în chinuri teribile. 

— Însă respectivii n-au mai înviat. În schimb, tu te-ai 
întors din lumea morţilor şi vrei să discuţi cât de 
atrăgătoare poate fi o asemenea acţiune. 

— Este posibil să mă fi vindecat de asta. 

Chiar în clipa când am vorbit, ştiam cât de fals sunau 
cuvintele mele. 

— Într-o bună zi, sunt sigur că te vei vindeca. 

Nici cuvintele lui nu păreau foarte convingătoare. 


Julian a mai suportat încă o zi de repaus la pat, după 
care a fost transferat într-o „incintă de observaţie“, care 
aducea cu o cameră de hotel, atâta doar că avea broasca 
numai pe dinafară şi era menţinută permanent încuiată. 
Timp de o săptămână, dr. Jefferson a venit din două în 
două zile, iar o terapeută tânără şi blândă, Mona Pierce, a 
discutat cu el zilnic. După o săptămână (deja Julian era 
convins că va înnebuni), Jefferson s-a conectat cu el. 

Apartamentul în care locuiau era prea ordonat. Julian 
a trecut dintr-o cameră în alta, încercând să descopere ce 
anume era în neregulă, şi a înţeles în mod brusc: probabil 
că Amelia angajase pe cineva să deretice. Niciunul din ei 
nu avea instincte sau aptitudini în direcţia respectivă. 
Amelia aflase probabil când va fi externat şi cheltuise nişte 
dolari pentru asta. Patul fusese făcut cu o precizie cazonă - 
dovada cea mai clară -, iar pe el se găsea un bileţel cu data 
curentă scrisă în interiorul unei inimioare. 

Julian a făcut un ibric de cafea şi s-a aşezat în faţa 
consolei. Îl aştepta un maldăr de corespondenţă, 
majoritatea neplăcută. Era acolo şi o înştiinţare din partea 
armatei, din care află că i se acorda un concediu de o lună 


cu leafa redusă, după care urma să primească un post în 
campus, la vreun kilometru de casă. Funcţia se numea 
„asistent-şef Cercetare“; era o detaşare, aşa că putea locui 
acasă, „programul urmând a fi stabilit“. Dacă descifra 
corect printre rânduri, armata terminase definitiv cu el, 
dar, din principiu, nu-l trecea imediat în rezervă. Ar fi fost 
un precedent nedorit- să poţi scăpa din armată pur şi 
simplu sinucigându-te. 

Mona Pierce fusese o ascultătoare atentă, care 
pusese întrebările cuvenite. Nu-l condamnase pe Julian 
pentru ceea ce făcuse- se înfuriase pe armată că nu-şi 
dăduse seama şi nu-l lăsase la vatră înainte de producerea 
inevitabilului - şi, de fapt, nu dezaproba în mod absolut 
sinuciderea, dându-i bărbatului permisiunea tacită de a 
repeta tentativa. Însă nu pentru omorul din Liberia. O 
mulţime de factori îl determinaseră pe acesta, iar prezenţa 
lui Julian acolo fusese împotriva voinţei sale; reacţionase 
automat şi corect. 

Probabil că acelora care-i scriseseră nu le fusese 
uşor, dar pentru el fu de două ori mai greu să le răspundă. 
A sfârşit prin a alcătui două răspunsuri-tip. Primul era un 
simplu şi sec: „Mulţumesc pentru grija dovedită. Acum mă 
simt perfect.“; al doilea, o explicaţie detaliată pentru cei 
care o meritau şi n-ar fi fost foarte stânjeniţi de ea. Nu 
terminase de parcurs totul, când a apărut Amelia, purtând 
o valiză. 

Ea nu-l putuse vedea în săptămâna cât stătuse în 
incinta de observaţie. Julian îi telefonase imediat după 
externare, dar n-o găsise acasă. Robotul telefonic îl 
anunţase că lipsea din oraş. 

S-au îmbrăţişat şi şi-au spus lucrurile fireşti. El i-a 
umplut o ceaşcă de cafea fără s-o mai întrebe. 

— Niciodată nu te-am văzut aşa de obosită. Continui 
să faci naveta la Washington? 

Amelia a încuviinţat şi a luat cafeaua. 

— Plus Geneva şi Tokyo. A trebuit să discut cu 
persoane din CERN şi din Kyoto. Şi-a privit ceasul. La 
noapte, mă-ntorc la Washington. 


— Isuse! Ce naiba este, ca să merite să te omori în 
halul ăsta? 

Ea l-a privit o clipă, apoi amândoi au chicotit 
oarecum stânjeniţi. Amelia a împins cafeaua într-o parte. 

— Haide să punem alarma la zece jumătate şi să ne 
odihnim niţel. Te simţi în stare să vii la Washington? 

— Să mă-ntâlnesc cu misteriosul Peter? 

— Şi să faci nişte matematică. Voi avea nevoie de tot 
ajutorul pe care-l pot căpăta, ca să-l conving pe Macro. 

— Să-l convingi ce anume? Ce-i atât de-al dra... 

Ea şi-a scos rochia şi a rămas aşa cum era în faţa lui. 

— Mai întâi, mergem în pat, apoi dormim şi abia după 
aceea urmează explicaţiile. 


În vreme ce Amelia şi cu mine ne-am îmbrăcat 
somnoroşi şi am strâns câteva haine, ea mi-a oferit o 
imagine generală despre ceea ce mă aştepta în 
Washington. N-am rămas multă vreme somnoros. 

Dacă aprecierile ei despre teoria lui Peter 
Blankenship se dovedeau corecte, Proiectul Jupiter trebuia 
stopat. Putea, literalmente, distruge totul: Pământul, 
Sistemul Solar, eventual chiar Universul. Avea să se 
recreeze Diaspora, „Big Bang“- ul care începuse totul. 

Jupiter şi sateliții lui urmau să dispară într-o 
fracțiune de secundă; Pământul şi Soarele peste câteva 
zeci de minute. După aceea, sfera de particule şi energie 
avea să se extindă, înghițind toate stelele din galaxie, 
pentru ca, finalmente, să ajungă să cuprindă restul 
Universului. 

Unul dintre aspectele cosmologice pe care Proiectul 
Jupiter ar fi trebuit să le testeze era ipoteza „universului 
accelerat“. Aceasta avea o vechime de aproape un secol şi 
supravieţuise în ciuda lipsei de eleganţă, precum şi a unui 
scepticism dominant legat de circumstanţele ei, deoarece, 
în absolut toate modelele, ipoteza apăruse necesară pentru 
a aprecia ce se întâmplase în infima fracțiune de timp de 
după Creaţie - egală cu 10-35 dintr-o secundă. 

În esenţă, în acel interval minuscul, trebuie fie ca 


viteza luminii să crească temporar, fie ca timpul să fie 
elastic. Din diverse motive, elasticitatea timpului fusese 
dintotdeauna explicaţia cea mai plauzibilă. 

Toate acestea se petrecuseră când Universul era 
foarte mic, în vreme ce creştea până la dimensiunea unui 
bob de mazăre. 

În taxiul pe care l-am luat până la aeroport şi pe 
durata zborului Amelia a dormit, iar eu am parcurs 
ecuaţiile de câmp şi am încercat să le atac rezultatele, 
folosind teoria pseudooperatorilor. Respectiva teorie era 
atât de nouă încât n-o aplicasem până acum la nicio 
problemă practică; Amelia abia auzise de ea. Trebuia să 
discut cu anumite persoane despre modul ei de utilizare, 
iar reuşita depindea de existenţa unei puteri de calcul 
superioare celei pe care o avea notebook-ul meu. 

(Să presupunem însă că aş fi demonstrat că ei 
greşeau, iar Proiectul Jupiter continua, dar se dovedea că 
eu- şi noua mea tehnică- nu avusesem dreptate. Un 
individ care nu putea suporta ideea uciderii unui singur om 
avea să sfârşească prin a distruge toată viaţa din Univers.) 

Pericolul consta în faptul că Proiectul Jupiter avea să 
focalizeze energii imense într-un volum mult mai mic decât 
un bob de mazăre. Peter şi Amelia considerau că astfel se 
vor recrea, în sens invers, condiţiile ce caracterizaseră 
Universul atunci când avusese dimensiunile respective, şi 
o fracțiune infinitezimală de secundă mai târziu, se va 
forţa apariţia unui minuscul univers accelerat, ce avea să 
fie urmat de o nouă Diasporă. Părea straniu că o reacţie 
petrecută într-un volum de dimensiunea unui parameci ar 
fi putut declanşa sfârşitul lumii. Al Universului. 

Evident, singura modalitate de a verifica realmente 
ipoteza era efectuarea experimentului. Aducea întru câtva 
cu testarea funcţionării unei arme prin încărcarea ei, 
introducerea ţevii în gură şi apăsarea pe trăgaci. 

M-am gândit la metafora asta în vreme ce stabileam 
condiţiile operatorilor, în avion, dar nu i-am împărtăşit-o şi 
Ameliei. Mă gândisem că un individ care încercase recent 
să se sinucidă n-ar fi fost tocmai tovarăşul ideal pentru un 


asemenea risc. 

Pentru că, desigur, Universul nu se sfârşeşte odată cu 
moartea ta. Indiferent care ar fi cauza ei. 

Când am aterizat, Amelia continua să doarmă, cu 
capul rezemat de geam, iar modificarea vibraţiilor n-a 
trezit-o. Am deşteptat-o, apoi am luat cele două genţi ale 
noastre. Era atât de obosită încât m-a lăsat s-o duc pe a ei 
fără nicio împotrivire. 

În vreme ce ea suna la Peter, ca să se asigure că nu 
se culcase, am cumpărat un pachet de acceleratoare de la 
un stand din aeroport. După cum bănuise, bărbatul era 
treaz şi în acceleraţie, aşa că ne-am lipit respectivele 
derme înapoia urechii; până am ajuns la metrou, eram treji 
şi în formă. Nişte chestii excelente - dacă nu abuzai de ele. 
M-am interesat şi Amelia mi-a confirmat că Peter le utiliza 
non-stop. 

Ei bine, dacă ai misiunea de a salva Universul, ce mai 
contează o mică dereglare a somnului? Amelia folosea 
destule, totuşi dormea (luând sedative) trei-patru ore pe zi. 
Dacă nu faci asta, mai devreme sau mai târziu te 
prăbuşeşti ca un meteorit. Peter avea nevoie de o 
argumentaţie completă şi inflexibilă înainte de a-şi permite 
să se culce şi ştia că va plăti pentru asta. 

Amelia îi spusese că eram „bolnav“, dar nu dăduse 
amănunte. l-am sugerat să-i zicem că fusese vorba despre 
o toxiinfecţie alimentară. Alcoolul este şi el un aliment. 

Peter n-a pus însă nicio întrebare. Interesul lui faţă 
de oameni începea şi se încheia cu utilitatea lor pentru 
„Problemă“. Atuurile mele erau că prezentam încredere 
că-mi voi ţine gura şi că studiasem noua tehnică de 
analiză. 

Ne aştepta la uşă şi mi-a întins o mână rece şi 
umedă, privindu-mă cu pupilele cât vârful de ac, specifice 
acceleraţilor. Conducându-ne spre biroul său, ne-a indicat 
o tavă pe care zăceau mezeluri şi brânză ce păreau 
îndeajuns de vechi ca să te pricopsească realmente cu o 
toxiinfecţie alimentară. 

În birou domnea obişnuita dezordine, creată de 


maldărele de hârtii, lectoare şi cărţi. Peter avea o consolă 
cu un ecran mare, dublu; unul din ele afişa o analiză 
hamiltoniană tradiţională, iar celălalt o matrice (de fapt, 
faţa vizibilă a unei hipermatrice) plină de numere. Orice 
individ familiarizat cu cosmologia o putea decodifica; în 
esenţă, era un grafic al diverselor aspecte ale 
protouniversului între vârstele de zero şi zece mii de 
secunde. 

El a indicat ecranul respectiv. 

— Identifică... poţi identifica primele trei rânduri? 

— Da, am încuviinţat şi am făcut o pauză îndeajuns 
de lungă ca să-i apreciez simţul umorului- nu avea aşa 
ceva. Primul rând este vârsta Universului exprimată în 
puterile lui zece. Pe rândul doi sunt temperaturile, iar pe 
rândul trei, raza. Ai eliminat coloana zerourilor. 

— Care este redundantă. 

— Atât timp cât se ştie că-i acolo. Peter... pot să-ţi 
spun Peter? 

— Sigur că da, Julian. Şi-a frecat barba nerasă de 
două-trei zile. Blaze, lasă-mă să m-aranjez puţin înainte de 
a-mi povesti despre Kyoto. Julian, familiarizează-te cu 
matricea. Dacă ai nedumeriri despre variabile, atinge 
rândul în stânga. 

— Ai dormit vreun pic? a întrebat Amelia. 

El şi-a privit ceasul. 

— Când ai plecat? Acum trei zile? Am dormit puţin, 
atunci. N-am nevoie. 

A ieşit din odaie. 

— Chiar dacă doarme o oră, am comentat, tot va fi la 
pământ. 

— E de-nţeles, a clătinat Amelia din cap. Tu eşti 
pregătit pentru ce va urma? Tipul n-are milă cu sclavii. 

I-am arătat un petic de piele neagră. 

— Asta mi-e moştenirea. 

Modul în care abordam eu Problema avea vechimea 
fizicii înseşi, a fizicii postaristoteliene. Plecam de la 
condiţiile iniţiale ale lui Peter şi, ignorându-i hamiltonienii, 
verificam dacă teoria pseudooperatorilor ajungea la 


aceeaşi concluzie. În caz afirmativ, următorul pas- 
probabil singurul- care trebuia să ne preocupe erau 
condiţiile iniţiale în sine. Nu existau date experimentale 
despre condiții apropiate de regimul „universului 
accelerat“. Puteam verifica anumite aspecte ale Problemei, 
instruind acceleratorul de particule Jupiter să producă 
energii tot mai apropiate de punctul critic. Totuşi, cât de 
mult poţi împinge un robot spre marginea prăpastiei, când 
între comandă şi răspuns se pot scurge patruzeci şi opt de 
minute? Nu prea mult... 

Următoarele două zile au însemnat un maraton 
matematic, lipsit complet de somn. Am făcut o pauză deo 
jumătate de oră când am auzit explozii afară şi ne-am urcat 
pe acoperiş ca să admirăm focurile de artificii de 4 Iulie 
deasupra Monumentului Washington. 

Privind exploziile şi simțind izul de praf de puşcă, mi- 
am dat seama că spectacolul ăsta era un fel de 
avanpremieră diluată a atracţiilor ce urmau. Aveam la 
dispoziţie ceva mai mult de nouă săptămâni. Dacă se 
desfăşura conform graficului, Proiectul Jupiter avea să 
producă nivelul critic de energie la 14 septembrie. 

Cred că toţi făcuserăm legătura. Am privit finalul în 
tăcere, după care am revenit la muncă. 

Peter ştia câte ceva despre analiza cu 
pseudooperatori, iar eu cunoşteam puţină cosmologie; am 
petrecut mult timp asigurându-ne că eu înţelegeam 
întrebările şi că el înţelegea răspunsurile. La sfârşitul celor 
două zile, eram la fel de convins ca ei. Proiectul Jupiter 
trebuia să înceteze. 

Sau noi toți aveam să încetăm să mai existăm. Un 
gând teribil mi-a trecut prin minte, pe când vibram de 
acceleratoare şi de cafea neagră: îi puteam ucide pe Peter 
şi Amelia din două lovituri. După aceea, puteam să distrug 
toate datele şi să mă sinucid. 

Aş fi devenit Shiva, Distrugătorul Lumilor, ca să 
parafrazez un pionier al armelor nucleare. Printr-un simplu 
act de violenţă, aş fi putut nimici Universul. 

Noroc că eram întreg la minte. 


Inginerilor Proiectului nu le-ar fi fost greu să prevină 
dezastrul; orice modificare aleatorie a poziţiei câtorva 
componente ale inelului ar fi avut un asemenea efect. Ca 
să poată funcţiona, sistemul trebuia aliniat: o colimare 
circulară cu circumferința de peste un milion de kilometri, 
care dura mai puţin de un minut, înainte ca forţa de 
gravitație a sateliților lui Jupiter s-o facă bucăţi pentru 
totdeauna. Evident, minutul respectiv avea să fie practic 
infinit prin comparaţie cu intervalul minuscul care se 
simula. De asemenea, exista timp suficient pentru impulsul 
de accelerare necesar descrierii unei orbite şi producerii 
firicelului superîncărcat ce urma să pună capăt tuturor 
lucrurilor. 


Fără să vreau, începuse să-mi placă de Peter. Era 
într-adevăr un stăpân nemilos de sclavi, dar muncea 
enorm, comparativ cu ceea ce ne solicita Ameliei şi mie. 
Era temperamental şi sarcastic şi izbucnea în eruptii de 
furie cu regularitatea unui gheizer. Nu întâlnisem încă altă 
persoană atât de absolut dedicată ştiinţei. Aducea cu un 
pustnic nebun, pierdut în adoraţia divinității sale. 

Sau aşa mi se părea mie. 

Cu acceleratoare sau nu, eu sunt binecuvântat şi 
blestemat cu un corp de militar. În soldier-boy, fusesem 
stimulat permanent, pentru evitarea crampelor; la 
universitate, făcusem zilnic mişcare, alternând o oră de 
alergare cu o oră petrecută în sala de gimnastică. De 
aceea, mă puteam descurca fără somn, dar nu şi fără 
sport. În fiecare dimineaţă, în zori, îmi ceream scuze şi 
plecam să alerg. 

Cu această ocazie, exploram sistematic centrul 
Washingtonului, luând metroul şi mergând în fiecare zi în 
altă direcţie. Văzusem majoritatea monumentelor (ceea ce 
poate însemna suficientă mişcare pentru cineva care, de 
fapt, optase pentru armată) şi ajungeam chiar până la 
grădina zoologică sau la Alexandria, când simţeam că am 
chef de câţiva kilometri suplimentari. 

Peter acceptase faptul că trebuia să fac exerciţii 


fizice pentru a evita crampele. Eu susţineam că-mi 
limpezea şi mintea, dar el îmi atrăsese atenţia că avea 
mintea îndeajuns de limpede şi că nu făcea alt sport decât 
trântele cu cosmologia. _ 

Nu era întru totul adevărat. În cea de-a cincea zi, 
aproape că ajunsesem la metrou, când mi-am dat seama 
că-mi uitasem cardul acasă. M-am întors şi am intrat în 
apartament. 

Hainele mele de stradă se găseau în living, lângă 
patul pliant pe care-l împărţeam cu Amelia. Am scos cardul 
din portofel şi mă pregăteam să ies, când am auzit un 
zgomot în dormitor. Uşa era întredeschisă; am privit 
înăuntru. 

Pe marginea mesei, Amelia stătea goală de la mijloc 
în jos, cu picioarele petrecute în jurul capului pleşuv al lui 
Peter. Strângea muchia mesei cu atâta putere, încât 
încheieturile degetelor i se albiseră; chipul îi era ridicat 
spre tavan, fiind schimonosit de orgasm. 

Am închis uşa cu un clic uşor şi am ieşit. 

Timp de câteva ore, am alergat cât de tare am putut, 
oprindu-mă de câteva ori ca să cumpăr apă şi s-o vomit. 
Când am ajuns la frontiera dintre districtul Columbia şi 
statul Maryland, n-am putut trece, întrucât nu aveam 
asupra mea permisul interstatal. De aceea, m-am oprit şi 
am intrat într-o bombă numită „Grota Graniţei“, unde era 
rece şi duhnea a fum de tutun, substanţă legală în D. C. 
Am dat pe gât imediat un litru de bere, după care am 
sorbit alene din alt litru în care turnasem un whisky mic. 

Combinația acceleratoarelor cu alcool nu-i 
întotdeauna plăcută. Mintea ţi-o ia razna în toate direcţiile. 

Când începusem să ies cu Amelia, discutaserăm 
despre fidelitate şi gelozie. Era un fel de problemă a 
generaţiei; în perioada adolescenţei mele, existaseră o 
sumedenie de experimentări sexuale şi de schimburi de 
parteneri, pornindu-se de la ideea că actul sexual nu 
însemna decât biologie, în vreme ce dragostea era cu totul 
altceva, iar orice cuplu putea negocia separat cele două 
subiecte. Cu cincisprezece ani mai înainte, când Amelia 


avusese aceeaşi vârstă, atitudinile fuseseră mult mai 
conservatoare- nu exista sex fără dragoste, după care 
urma monogamia. 

Pe atunci, ea îmi acceptase principiile - sau lipsa lor, 
ar fi putut spune contemporanii ei-, deşi amândoi 
crezuserăm că va fi prea puţin probabil să ne exercităm 
libertatea. 

Prin urmare, Amelia şi-o exercitase şi, dintr-un 
anumit punct de vedere, acest lucru fusese devastator. Cu 
mai puţin de un an în urmă, aş fi profitat de prima ocazie 
de a face sex cu Sara, conectat sau nu. Aşadar, ce drept 
aveam eu să mă simt jignit pentru că Amelia făcuse exact 
acelaşi lucru? De destulă vreme trăia alături de Peter, şi 
între ei se crease o relaţie mult mai strânsă decât în cazul 
multor perechi căsătorite, în plus îl respecta enorm, aşa că 
dacă el o solicitase pentru un act sexual, de ce să nu fi 
acceptat? 

Cu toate acestea, aveam senzaţia că ea îl solicitase. 
Cu siguranţă, fusese extrem de satisfăcută. 

Am terminat băutura şi am trecut pe cafea cu gheaţă, 
care avea gustul acidului rece de baterie, în ciuda celor 
trei linguriţe de zahăr. g 

Ştia oare că-i văzusem? Închisesem uşa în mod reflex, 
dar poate că ei nu-şi reaminteau c-o lăsaseră deschisă. 
Uneori, curentul produs de o instalaţie de climatizare, care 
porneşte şi se opreşte, poate trânti o uşă, închizând-o. 

— Pari singur, soldat. (Alergam întotdeauna în 
salopeta militară, pentru eventualitatea în care aş fi dorit o 
bere fără cardul de raţie.) Pari trist. 

Era drăguță, blondă şi avea în jur de douăzeci de ani. 

— Mulţumesc, i-am spus, dar mă simt perfect. 

S-a aşezat pe taburetul de lângă mine şi mi-a arătat 
cardul ei ID; numele profesional era Zoe şi inspecția 
medicală purta data de ieri. De atunci, un singur client îi 
semnase carnetul. 

— Nu sunt doar o târfă, ci şi expert profesionist în 
probleme masculine, iar tu nu eşti deloc „perfect“. Pari 
gata să sari de pe un pod. 


— Atunci, lasă-mă s-o fac! 

— Nu, nu! Bărbaţii sunt prea puţini ca să mai irosim 
unul. Şi-a ridicat peruca. Oricum, cei conectaţi nu-s destui. 

Rochia ei, de un alb-murdar, era din mătase naturală 
şi atârna liber pe corpul grațios şi atletic, dezvăluind totul 
şi nimic: Produsul acesta este atât de bun încât nu trebuie 
să-i fac reclamă. 

— Mi-am utilizat majoritatea punctelor de 
divertisment, am rostit. Nu-mi pot permite una ca tine. 

— Hei, nu fac afaceri! Îţi ofer un număr gratuit. Ai 
zece dolari pentru jac? 

Aveam banii respectivi. 

— Da, însă... uite ce-i... am băut cam mult... 

— La mine nu contează asta. A zâmbit, dezvăluindu-şi 
dinţii perfecţi şi flămânzi. Dacă nu vei fi satisfăcut, îţi 
garantez restituirea banilor. Îţi dau înapoi cei zece dolari. 

— Vrei să faci sex conectată... 

— În plus, îmi plac soldaţii. Cândva, am fost şi eu 
soldat. 

— Haide, haide! Nu eşti îndeajuns de bătrână. 

— Sunt mai bătrână decât arăt. Şi nici n-am fost mult 
timp. 

— Ce s-a-ntâmplat? 

S-a aplecat spre mine, astfel încât să-i pot vedea 
sânii. 

— Există o singură modalitate de a afla, mi-a şoptit. 

La o distanţă de două clădiri, se afla un local de 
conectare. Peste numai câteva minute, mă aflam în cabina 
întunecoasă şi umedă, alături de străina aceea intimă, cu 
amintirile şi sentimentele noastre ciocnindu-se şi 
întrepătrunzându-se. Am simţit degetul nostru lunecând cu 
uşurinţă în vaginul nostru, am gustat transpiraţia sărată şi 
izul puternic al penisului nostru, sugându-l până la 
rigidizare. Sânii radiau. Ne-am rotit până am devenit două 
guri activând laolaltă. Exista o durere îndepărtată ce 
distrăgea, provenită de la doi molari ai ei care necesitau 
tratament. O îngrozeau dentiştii şi frumoşii dinţi frontali ai 
lui Zoe erau de plastic. 


Se gândise la sinucidere, totuşi n-o încercase 
niciodată, şi ritmul nostru sexual s-a redus în vreme ce mi- 
a trăit amintirea- dar m-a înţeles! Petrecuse o zi ca 
mecanic într-un pluton vânător/ucigaş, din cauza unei erori 
birocratice. Asistase la moartea a doi oameni şi suferise o 
criză nervoasă, iar soldier-boy-ul ei paralizase. 

Nu ştia nimic despre ştiinţă sau despre matematică; 
absolvise facultatea de educaţie fizică şi, cu toate că 
simţea anxietatea mea legată de sfârşitul lumii, o asocia 
tentativei de sinucidere. Pentru câteva minute, am încetat 
orice act sexual şi am rămas pur şi simplu ţinându-ne în 
braţe, împărţindu-ne durerile la un nivel greu de descris, 
independent de memoria curentă- bănuiesc că era o 
comunicare la nivelul chimiei corpurilor. 

Soneria ne-a anunţat că mai rămăseseră două minute 
şi ne-am recuplat, de-abia mişcându-ne; uşoarele contracţii 
interne ne-au adus la un orgasm lin şi curgător. 

Apoi am rămas în căldura de lămâie a soarelui după- 
amiezii, încercând să ne gândim ce să spunem. 

Ea m-a strâns de mână. 

— N-ai să-ncerci din nou... să te sinucizi... nu-i aşa? 

— Nu cred. 

— Ştiu ce gândeşti. Eşti încă prea tulburat de ei doi. 

— M-ai ajutat în privinţa asta. Te-am avut pe tine, am 
fost tu. 

— Apropo... 

Mi-a întins cardul şi am semnat pe spatele lui. 

— Chiar dacă nu taxezi? am întrebat-o. 

— Soții constituie o excepţie, mi-a răspuns. 

Apoi s-a încruntat. Am perceput ceva fantomatic. 
Brusc, m-am simţit scăldat într-o sudoare neaşteptată. 

— Ce anume? 

— Te-ai conectat cu ea. Numai o dată? O dată şi... 
încă o dată, care... care n-a fost cea reală? 

— Mda. Şi-a instalat o mufă, dar n-a prins. 

— Îmi pare rău! S-a apropiat şi mi-a îndepărtat un fir 
de aţă de pe cămaşă, apoi a ridicat ochii spre mine şi a 
murmurat: Chestiile pe care le gândeam despre tine că eşti 


negru... ştii că nu-s rasistă sau altceva... 

— Ştiu. 

Era totuşi, dar lipsită de maliţie şi nu într-o 
modalitate pe care s-o poată controla. 

— Ceilalţi doi... 

— Nu-ţi face griji în legătură cu ei. (Avusese doar alţi 
doi clienţi de culoare, plini de furie şi pasiune.) Oamenii 
sunt de mai multe feluri. Tu eşti stăpân pe tine, atent... Nu 
rece, insensibil. Ar trebui să rămână în continuare cu tine. 

— Pot să-i dau numărul tău de telefon? Ca sursă de 
referinţă? 

Zoe a chicotit. 

— Las-o pe ea să aducă vorba. Să vorbească ea 
prima. 

— Nu-s sigur dacă ştie că i-am văzut. 

— Dacă nu ştie, va şti. Trebuie să-i oferi timp să se 
gândească la ce va spune. 

— Bine, o să aştept. 

— Promiţi? 

— Promit. 

S-a ridicat pe vârful picioarelor şi m-a sărutat pe 
obraz. 

— Dacă ai nevoie de mine, ştii cum să mă găseşti. 

— Da. l-am repetat numărul. Sper c-ai avut o zi bună. 

— Bărbaţii ăştia! Niciodată nu fac o treabă ca lumea 
înainte de apusul soarelui. 

A fluturat două degete spre mine şi s-a îndepărtat, 
mătasea dezvăluindu-i şi acoperindu-i cu artă metronomul 
picioarelor. Am încercat pe neaşteptate un fulger de 
flashback şi, pentru o clipă, am fost din nou în trupul lui 
Zoë, încălzit postcoital şi vânând altceva. O femeie căreia îi 
plăcea munca ei. 

Era ora trei; lipsisem şase ore. Peter avea să se suie 
pe pereţi. Am luat metroul înapoi şi, de la magazinul din 
staţie, am cumpărat o mulţime de alimente. 

Peter n-a comentat nimic şi nici Amelia. Fie că ştiau 
că-i văzusem şi erau stânjeniţi, fie fuseseră prea ocupati ca 
să fie deranjaţi de absenţa mea. Indiferent de variantă, 


dinspre Jupiter tocmai sosise volumul de date al 
săptămânii curente şi asta însemna câteva ore de sortări 
monotone şi de verificări redundante. 

Le-am arătat ce cumpărasem şi i-am anunţat că 
diseară aveam tocană de pui. Găteam pe rând - mai exact, 
eu şi Amelia găteam; Peter comanda întotdeauna pizza sau 
mâncare thailandeză. Avea o sursă privată de bani şi 
ocolea rațiile, deoarece obținuse un post în Paza Coastelor. 
În dulapul din vestibul ţinea chiar o uniformă de căpitan, 
într-un sac de plastic, dar nu avea habar dacă i se potrivea. 

Noile date mi-au oferit destule de făcut; analiza 
pseudooperatorie necesită o planificare amănunţită, 
înainte de a începe realmente să râşneşti numere. Am 
încercat să las în urmă evenimentele tulburătoare ale zilei 
şi să mă concentrez asupra fizicii, însă am reuşit doar 
parţial. Ori de câte ori priveam spre Amelia, îi revedeam 
chipul pierdut în extaz şi simţeam un fior de reacţie 
sfidătoare şi de vinovăţie, din cauza aventurii cu Zoë. 

La ora 19 am pus puiul într-o oală cu apă şi am 
răsturnat deasupra legumele congelate; am tăiat o ceapă şi 
am adăugat-o, împreună cu câţiva căţei de usturoi. Am 
pus-o la fierbere rapidă, după care am lăsat-o patruzeci şi 
cinci de minute la foc mic. In acest răstimp, mi-am pus 
căştile şi am ascultat câteva dintre noile chestii etiopiene. 
Or fi ei inamici, dar muzica lor este mult mai interesantă 
decât a noastră. 

Obiceiul nostru era să cinăm la ora 20 şi să vizionăm 
cel puţin prima parte din Ora Harold Burley, o emisiune de 
sinteză a ştirilor de la Washington, care se adresa celor ce 
puteau citi fără să mişte buzele. 

Costa Rica fusese paşnică azi; avuseseră loc lupte în 
Lagos, Ecuador, Rangoon, Magreb. Convorbirile de pace 
de la Geneva îşi continuau şarada elaborată. 

În Texas plouase cu broaşte. Exista chiar o 
înregistrare video realizată de un amator. După aceea, 
apăru un zoolog care explică faptul că nu era decât o iluzie 
cauzată de neaşteptatele inundaţii locale. Aiurea! Arme 
ngumi secrete; ţopăiau prin toată ţara şi apoi bum! 


Explodau brusc, eliberând gaze toxice broscăreşti. Sunt 
om de ştiinţă, ce naiba - mă pricep la chestiile astea! 

În Ciudad de Mexico se desfăşurase o „demonstraţie“ 
a consumatorilor, care ar fi fost denumită revoltă dacă ar fi 
avut loc în teritoriul inamic. Cineva pusese mâna pe 
raportul de trei sute de pagini care detalia ce anume se 
produsese în ultima lună cu nanoforjele „naţiunii celei mai 
favorizate“. Spre surpriza generală, în majoritate fusese 
vorba despre bunuri de lux destinate bogătaşilor. In 
raportul public de activitate se consemnase cu totul 
altceva. 

Mai aproape de casă, Amnesty International încerca 
să aducă în faţa tribunalului cristalele ce conţineau 
înregistrările activităţilor plutonului vânător/ucigaş din 
Divizia 12, care fusese acuzat de torturi în cadrul unei 
operaţiuni desfăşurate în Bolivia rurală. Evident, totul era 
pro forma; solicitarea avea să fie amânată pe temeiul unor 
detalii tehnice până la moartea termică a Universului. Sau 
până ce cristalele puteau fi distruse şi se sintetizau nişte 
falsuri convingătoare. Toată lumea, inclusiv Amnesty 
International, ştia că se derulau operaţiuni „negre“, a 
căror existenţă nu era nici măcar consemnată la nivelul 
diviziei. 

Un potenţial terorist fusese identificat la punctul 
vamal de la podul Brooklyn şi executat pe loc. Ca de obicei, 
nu se ofereau detalii. 

Compania Disney anunţase planuri pentru un parc de 
distracţii Disneyworld pe o orbită joasă a Pământului, 
prima lansare urmând a avea loc peste douăsprezece luni. 
Peter ne atrase atenţia asupra semnificației informaţiilor 
invizibile din comunicat. Zona din jurul spaţioportului 
Chimborazo, doar pe jumătate construit, fusese 
„pacificată“ de peste un an. Disney n-ar fi demarat 
construcția, dacă n-ar fi avut garanții privind transportul 
turiştilor acolo. Prin urmare, aveam să beneficiem din nou 
de curse civile regulate în spațiu. 

În timpul cinei Amelia şi cu mine am băut o sticlă de 
vin. Eu am declarat că doream să dorm câteva ore înainte 


de a trece la treabă, iar Amelia mi s-a alăturat. 

Stăteam sub pătură, perfect treaz, când ea a ieşit din 
baie şi s-a strecurat lângă mine. A rămas nemişcată o 
clipă, fără să mă atingă. 

— Îmi pare rău că ne-ai văzut, a vorbit în cele din 
urmă. 

—Aşa am convenit dintotdeauna. Dreptul la 
libertate... 

— N-am spus că-mi pare rău pentru ce am făcut. S-a 
întors pe o parte, cu faţa spre mine în întuneric. Deşi poate 
că-mi pare. Am spus că-mi pare rău că ne-ai văzut. 

Asta era rezonabil. 

— Dintotdeauna a fost aşa? Te-ai culcat şi cu alţi 
bărbaţi? 

— Chiar vrei să-ţi răspund la întrebarea asta? Va 
trebui şi tu să răspunzi la aceeaşi întrebare. 

— Asta-i cel mai simplu. O femeie, o dată, azi. 

Şi-a pus palma pe pieptul meu. 

— Îmi pare rău. Acum chiar că mă simt ca o 
nemernică. M-a atins cu degetul mare deasupra inimii. N-a 
fost decât Peter şi numai de când tu... ai luat tabletele. Pur 
şi simplu... nu ştiu. Pur şi simplu, n-am putut suporta. 

— Lui nu i-ai spus motivul. 

— Nu, ţi-am zis doar. El continuă să creadă că ai fost 
bolnav. Nu-i genul de bărbat care să insiste cerând detalii. 

— Dar este genul de bărbat care insistă în alte... 
direcţii. 

— Hai, termină! S-a întins astfel încât mi-a atins 
corpul pe toată lungimea. Majoritatea bărbaţilor singuri îşi 
radiază permanent disponibilitatea. Nici măcar nu trebuia 
să ceară. Cred că n-am făcut altceva decât să-i pun mâna 
pe umăr. 

— Şi apoi te-ai predat inevitabilului. 

— Cred că da. Dacă vrei să te rog să mă ierţi, o s-o 
fac. 

— Nu. Îl iubeşti? 

— Cum? Pe Peter? Nu. 

— Atunci am clasat cazul. 


M-am întors pe o parte, ca s-o iau în braţe, după care 
am răsturnat-o pe spate, lipindu-mă uşor de ea. 

— Hai să facem zgomot. 

Am fost capabil să încep, dar nu şi să termin; m-am 
înmuiat în ea. Când am încercat să continuu cu mâna, mi-a 
spus că ar fi fost mai bine să dormim puţin. N-am izbutit. 


Evident, cazul nu se clasase. Întâlnirea cu Zoë a 
continuat să revină în mintea lui, rezonând cu toate 
sentimentele complexe pe care continua să le aibă faţă de 
Carolyn, moartă de mai bine de trei ani. Sexul cu Amelia 
era tot atât de diferit pe cât diferă o gustare de un ospăț. 
Dacă îşi dorea un ospăț zilnic, în Portobello şi în Texas 
existau mii de mufiste mai mult decât doritoare. Nu era 
totuşi chiar aşa de flămând. 

Deşi aprecia stilul direct al Ameliei, nu era sigur că o 
credea cu adevărat. Dacă ea îl iubea pe Peter, şi-ar fi putut 
justifica minciuna, în condiţiile existente, prezentând-o ca 
pe o încercare de a-i menaja sentimentele. În niciun caz nu 
păruse indiferentă, cu faţa fizicianului îngropată între 
picioarele ei. 

Însă toate acestea puteau să mai aştepte. Julian a 
izbutit să adoarmă cu numai câteva secunde înainte ca 
alarma deşteptătorului să sune. A bâjbâit după o cutie de 
acceleratoare şi le-au folosit amândoi. Până s-au îmbrăcat, 
păienjenişurile din ochi au început să se destrame şi Julian 
era gata să se apuce de matematică după încă o ceaşcă de 
cafea. 

După ce au trecut noile date prin metoda modernă a 
lui Julian şi prin cea veche-şi-testată a lui Peter, toţi trei au 
fost convinşi. Amelia consemnase rezultatele în scris; au 
petrecut o jumătate de zi revăzându-le şi şlefuindu-le, apoi 
le-au expediat la Astrophysical Journal, pentru evaluare. 

— Mulţi ne vor dori capul, a comentat Peter. Eu o să 
plec vreo zece zile în vacanţă, fără să răspund la niciun 
telefon. O să dorm o săptămână. 

— Unde mergi? s-a interesat Amelia. 

— Undeva în Insulele Virgine. Vrei să vii şi tu? 


— Nu, n-aş avea ce căuta tocmai acolo. 

Cu toţii au râs, puţin crispat. 

— Oricum, avem ore de ţinut. 

Au urmat câteva comentarii pe tema respectivă, 
optimiste din partea lui Peter şi exasperate din partea 
Ameliei. Deja lipsise la unul sau două seminarii pe 
săptămână - ce mai contau alte câteva? Tocmai pentru că 
absentase la aşa multe, insistă ea. 

Julian şi Amelia au luat avionul înapoi spre Texas, 
complet epuizați, continuând să recurgă la acceleratoare, 
fiindcă nu îndrăzneau să renunţe la ele înainte de 
weekend. Au executat în mod automat mişcările necesare 
susţinerii cursurilor şi seminarelor, aşteptând ca lumea lor 
să se destrame. Niciunul dintre colegi nu făcea parte din 
colectivul de referenţi al lui Aph. J. Şi se părea că nici nu 
fuseseră consultaţi. 

Vineri dimineaţa, Amelia a primit o înştiinţare scurtă 
din partea lui Peter: „Evaluarea se încheie azi după- 
amiază. Optimist.“ 

Julian se găsea la parter. L-a sunat şi i-a arătat 
mesajul. 

— Cred c-ar fi cazul să dispărem, a zis bărbatul. Dacă 
Macro află despre asta înainte să plece de la birou, o să ne 
apeleze. Ar fi bine să aşteptăm până luni. 

— Eşti laş, a făcut ea. Şi eu la fel. Ce-ar fi să ne 
ducem mai devreme la Saturday Night Special? Putem 
pierde timpul pe la Zoogenă. 

Zoogena era Muzeul Experimentelor Genetice, un loc 
pe care grupurile ce apărau drepturile animalelor îl 
închideau cu regularitate, după care era redeschis la fel de 
regulat de către avocaţi. Aparent, muzeul etala 
tehnologiile de vârf în manipularea genetică. În realitate, 
era un spectacol de circ, unul dintre divertismentele cele 
mai populare din Texas. 

Muzeul se afla la numai zece minute de mers pe jos 
de Saturday Night Special, însă Julian şi Amelia nu mai 
fuseseră acolo de la ultima redeschidere. Apăruseră multe 
exponate noi. 


Unele dintre specimenele conservate erau fascinante, 
totuşi adevăratele atracţii rămâneau cele vii- grădina 
zoologică. Cumva, se izbutise obţinerea unui şarpe cu 
douăsprezece picioare, dar nu-l puteau învăţa să meargă. 
Aceasta păşea cu toate cele şase perechi simultan şi 
înainta printr-o succesiune de ridicări şi coborâri; un 
progres destul de mic faţă de târâre. Amelia presupuse că 
între picioare şi sistemul nervos al reptilei exista acelaşi 
tip de conexiuni ce fac legătura cu coastele unui şarpe 
obişnuit. 

Valoarea unui şarpe mai mobil putea fi pusă sub 
semnul întrebării, iar biata creatură fusese, evident, 
realizată ca o simplă curiozitate; totuşi, o altă noutate avea 
şi o aplicaţie practică, pe lângă faptul că-i speria pe copii: 
un păianjen de mărimea unei perne, care ţesea o plasă din 
fire groase şi puternice pe o ramă, aidoma unui război viu 
de ţesut. Plasa rezultată avea aplicaţii în chirurgie. 

Exista apoi o vacă pitică, mai scundă de un metru, 
descrisă ca fiind fără utilitate practică. Julian a sugerat că 
ar fi putut răspunde nevoilor unora ca ei, cărora le plăcea 
să pună lapte în cafea, dacă s-ar fi putut găsi o metodă de 
mulgere. Nu mergea însă ca o vacă; se legăna, umblând de 
colo-colo plină de curiozitate- probabil că fusese 
combinată genetic cu un căţel. 


Ca să economisim credite şi bani, am folosit 
automatele de la Zoo, mulţumindu-ne cu pâine şi brânză. 
În partea din spate a muzeului, fuseseră instalate câteva 
mese sub un acoperiş- o noutate faţă de ultima noastră 
vizită aici. Ne-am aşezat la una dintre mese, în arşiţa după- 
amiezii. 

— Cât de mult le vom spune celorlalţi? am întrebat, 
tăind cedarul în felii sfărâmicioase cu un cuţit de plastic. 

Aveam la mine şpaclul, dar ar fi făcut din ea brânză 
topită. Sau o bombă. 

— Despre tine? Sau despre Proiect? 

— N-ai mai trecut pe acolo de când m-ai internat? Ea 
a clătinat din cap. Să nu menţionăm atunci subiectul. Mă 


întrebam dacă e cazul să vorbim despre descoperirile lui 
Peter... ale noastre. 

— N-am avea niciun motiv să n-o facem. Până mâine, 
vor afla toţi. 

Am aşezat o grămăjoară neregulată de brânză pe o 
felie de pâine neagră, pe care apoi i-am întins-o, aşezată 
pe un şerveţel. 

— Mai bine să vorbim despre asta decât despre mine. 

— Unii vor şti. Marty în mod sigur. 

— O să stau de vorbă cu Marty, dacă voi avea ocazia. 

— Oricum, cred că sfârşitul Universului ar putea 
detrona cazul tău. 

— Pune lucrurile într-o anumită perspectivă. 

Drumul de aproape un kilometru până la Saturday 
Night Special era acoperit de un praf cretos. Deşi soarele 
apunea, căldura era sufocantă. Am fost fericiţi să 
pătrundem în atmosfera climatizată a localului. Marty şi 
Belda se aflau deja acolo, împărțind un platou de aperitive. 

— Salut, Julian, m-a întâmpinat Marty cu o 
neutralitate precaută. Ce mai faci? 

— Acum sunt bine. Discutăm mai târziu despre asta? 

El a încuviinţat din cap, iar Belda n-a spus nimic, 
concentrându-se asupra disecţiei unui homar. 

— Ceva nou în proiectul cu Ray? Chestia aia cu 
empatia... 

— Da, au apărut destule date noi, deşi Ray este mai la 
zi în privinţa lor. Teribilă treaba aia cu copiii! În Iberia, nu? 

— Liberia, l-am corectat. 

— Trei dintre persoanele pe care le-am studiat au 
participat la acţiune. Le-a fost extrem de greu. 

— A fost greu pentru toţi. Mai ales pentru copii. 

— Sunt nişte monştri, a ridicat privirea Belda. Ştiţi că 
n-am treabă cu politica şi nici n-am cine ştie ce instincte 
materne. Totuşi, nu-mi imaginez ce-a fost în capul lor. Cum 
au putut să creadă că o acţiune atât de teribilă le poate 
sluji cauza? 

— Nu-i vorba doar despre o mentalitate de războinici, 
a intervenit Amelia. Şi-au ucis propriii concetăţeni. 


— Cei mai mulţi ngumi cred că noi suntem autorii, a 
spus Marty, şi că am manipulat lucrurile astfel încât să 
pară că ei sunt autorii... După cum ai zis, nimeni n-ar face 
aşa ceva propriilor concetăţeni. Dovezile sunt evidente. 

— Crezi că totul a fost un plan cinic? a întrebat 
Amelia. Nu-mi pot închipui una ca asta. 

— Nu. Din câte am fost informat - e strict confidenţial 
şi lipsit de orice dovadă - este opera unui ofiţer dement şi a 
câtorva adepţi. Au fost deja lichidaţi, iar PsihOp ngumi 
face un scandal, teribil în măsura în care poate, aranjând 
lucrurile de asemenea manieră încât să dovedească faptul 
că noi am fi avut un motiv oarecare să distrugem în mod 
deliberat o şcoală de copii inocenți. Asta pentru a 
demonstra cât de nemiloşi sunt ngumi, deşi, desigur, toţi 
ştiu că ei sunt armata poporului, care luptă pentru popor. 

— Şi s-a crezut gogoaşa asta? am pufnit. 

— În aproape toate ţările din America de Sud şi 
Centrală. N-aţi urmărit ştirile? 

— Nu permanent. Ce-a fost chestia aia cu Amnesty 
International? 

— Aha- armata i-a permis unui avocat să se 
conecteze la orice cristal doreşte, cu condiţia păstrării 
confidenţialităţii. El a depus mărturie că toţi au fost 
realmente surprinşi de atrocități, că majoritatea au fost 
oripilaţi. Asta ne-a scos basma curată în Europa, chiar şi în 
Africa şi Asia. În sud însă ştirea n-a fost nici măcar 
menţionată. 

Asher şi Reza au sosit împreună. 

— Hei, bine-aţi revenit! Ce-aţi făcut, aţi dat o fugă şi 
v-aţi căsătorit? 

— Am dat o fugă, a răspuns iute Amelia, dar ca să 
lucrăm. Am fost în Washington. 

— Afaceri guvernamentale? a întrebat Asher. 

— Nu, deşi vor deveni după weekendul ăsta. 

— Ne puteţi ciripi ceva? Sau este prea tehnic? 

— Nu-i tehnic... cel puţin partea importantă. S-a 
întors către Marty. Ray vine? 

— Nu, are o problemă în familie. 


— Bine, atunci hai să comandăm ceva de băut! Julian 
şi cu mine avem multe de povestit. 

După ce chelnerul a adus vinul, cafeaua şi whisky-ul 
şi a dispărut, Amelia a început istoria- pericolul morţii 
absolute a Universului. Eu am contribuit cu câteva detalii 
suplimentare, la răstimpuri. Nimeni nu ne-a întrerupt. 

Când am terminat, s-a lăsat o tăcere prelungă. 
Probabil că atâtea secunde consecutive de linişte nu 
existaseră în toţi anii de când se reunea grupul. 

Asher şi-a dres glasul. 

— Desigur, referenţii încă nu s-au pronunţat. 

— Aşa-i, a încuviinţat Amelia. Dar faptul că Julian şi 
Peter au obţinut aceleaşi rezultate- până la a opta 
zecimală! 

— Folosind două puncte de plecare diferite şi două 
metode diferite... ei bine, nu mă îngrijorează verdictul lor. 
Mai degrabă mă-ngrijorează politica de sistare a unui 
proiect de asemenea dimensiuni. În plus, nu ştiu unde voi 
mai lucra anul viitor. Săptămâna viitoare. 

— Mda, a mormăit Belda. Ai făcut o treabă bună cu 
bârna. Bănuiesc că te-ai gândit şi la paiul din ochiul tău. 

— Că reprezintă o armă? am întrebat şi Belda a 
încuviinţat încetişor din cap. Da. Este arma finală, a 
Apocalipsei. Trebuie dezamorsată. 

— Paiul este însă mai mare decât atât, a zis Belda şi a 
sorbit din cafea. Să presupunem că faceţi mai mult decât s- 
o dezamorsaţi, să presupunem c-o distrugeţi fără să lăsaţi 
nicio urmă a ei. Că luaţi la mână întreaga literatură şi 
anulaţi orice cuvinţel asociat Proiectului Jupiter. Iar după 
aceea, asasinii guvernului îi omoară pe toţi cei care au 
auzit despre el. Ce se-ntâmplă atunci? 

— Spune-ne tu, am înălţat din umeri. 

— Este foarte evident. Peste zece, o sută sau un 
milion de ani, altcineva va avea aceeaşi idee. Va fi 
desfiinţat şi el. Peste alţi zece sau un milion de ani, va 
apărea altcineva cu ideea. Mai devreme sau mai târziu, 
cineva va ameninţa s-o utilizeze. Sau nici măcar nu va 
ameninţa. O va face direct. Cineva care urăşte lumea 


îndeajuns de mult ca să dorească moartea tuturor. 

S-a lăsat altă tăcere prelungă. 

— Bine, am rostit, în felul ăsta se rezolvă un mister. 
Oamenii se-ntreabă mereu de unde vin legile fizicii. Vreau 
să spun că se presupune că toate legile ce guvernează 
materia şi energia au trebuit să fie create odată cu 
grăuntele care a început Diaspora. Pare imposibil sau 
inutil. 

— Dacă Belda are dreptate, a intervenit Amelia, legile 
fizicii au existat din capul locului. Acum douăzeci de 
miliarde de ani, cineva a apăsat butonul „reiniţializare“. 

— Şi cu alte miliarde de ani mai înainte, a continuat 
Belda, o mai făcuse altcineva. Universul durează doar până 
ce apar creaturi ca noi. A întins un V format din două 
degete osoase spre mine şi Amelia. Oameni ca voi doi. 

Cu toate acestea, nu se rezolvase misterul cauzei 
iniţiale; cândva, mai devreme ori mai târziu, tot trebuise să 
existe un prim moment. 

— Mă gândesc la următoarea chestie, a vorbit Reza. 
Cu siguranţă, în toate milioanele de galaxii există şi alte 
rase care au ajuns la descoperirea asta. De mii sau de 
milioane de ori. În mod vădit, toate au fost incapabile din 
punct de vedere psihologic s-o facă - să ne distrugă pe toţi. 

—Au evoluat dincolo de momentul respectiv, a 
observat Asher şi şi-a rotit cuburile de gheaţă din whisky. 
Dacă Hitler ar fi avut butonul în buncărul lui... sau 
Caligula, sau Gingis-Han... 

— Hitler s-a născut doar cu un secol mai devreme, a 
spus Reza. Cred că noi n-am evoluat dincolo de 
posibilitatea de a mai produce unul. 

— Şi nu vom evolua, a clătinat din cap Belda. 
Agresiunea este o trăsătură a supravieţuirii. Datorită ei ne 
găsim în vârful lanţului trofic. 

— Cooperarea ne-a adus acolo, a corectat-o Amelia. 
Agresiunea nu are succes împotriva unui machairodus. 

— Combinația dintre ele, sunt de acord, a încuviinţat 
Belda. 

— Cooperare şi agresiune, a repetat Marty. Aşadar, 


un pluton de  soldier-boy este expresia finală a 
superiorității omului faţă de animal. 

— Dacă i-ai cunoaşte pe unii, n-ai putea afirma asta, 
am spus. Unii dintre ei par să fi involuat. 

— Dă-mi voie să continui în direcţia asta. Marty şi-a 
alipit vârfurile degetelor de la cele două palme. Gândiţi-vă 
aşa: A început cursa contracronometru. La un moment dat, 
în următorii zece sau un milion de ani, va trebui să 
direcţionăm evoluţia umană astfel încât să se îndepărteze 
de comportamentul agresiv. Teoretic, nu-i imposibil. Am 
direcționat evoluţia multor altor specii. 

— Unele, chiar pe parcursul unei singure generaţii, a 
aprobat Amelia. Ceva mai încolo este o grădină zoologică 
plină cu ele. 

— Un loc încântător, a comentat Belda. 

— Am putea s-o facem într-o singură generaţie, a 
urmat încet Marty. Ba chiar mai rapid. 

Toţi l-au privit. 

— Julian, a zis el, de ce mecanicii nu rămân mai mult 
de nouă zile în soldier-boy? 

— Din cauza oboselii. Dacă rămâi prea mult, nu mai 
eşti bun de nimic. 

— Asta v-au spus ei. Asta le spun tuturor. Ei chiar 
cred că-i adevărat. 

A privit în jur, neliniştit. Eram singuri în sală, totuşi a 
coborât nivelul vocii. 

— Asta-i ceva secret. Foarte secret. Dacă Julian s-ar fi 
întors la plutonul lui, n-aş fi putut vorbi, deoarece ar fi 
aflat prea mulţi. Dar mă pot încrede în toţi cei prezenţi. 

— E un secret militar? a întrebat Reza. 

— Nici chiar armata nu-l ştie. Ray şi cu mine nu i-am 
suflat un cuvinţel... şi n-a fost deloc uşor. In North Dakota 
există un sanatoriu cu şaisprezece pacienţi. De fapt, 
pacienţii n-au absolut nimic. Stau acolo, fiindcă ştiu că aşa 
trebuie să facă. 

— Cei cu care ai lucrat tu şi Ray? am întrebat. 

— Exact. Cei cu care am lucrat cu mai bine de 
douăzeci de ani în urmă. Ei sunt acum de vârstă mijlocie şi 


ştiu că vor trebui probabil să-şi petreacă restul vieţii în 
singurătate. 

— Ce dracu' le-aţi făcut? a pufnit Reza. 

— Opt dintre ei au stat conectaţi în soldier-boy timp 
de trei săptămâni. Ceilalţi opt timp de şaisprezece zile. 

— Atâta tot? m-am mirat. 

— Atâta tot. 

— Au înnebunit? a întrebat Amelia. 

Belda a râs - un sunet lipsit de veselie. 

— Fac prinsoare că nu. Fac prinsoare că s-au făcut 
sănătoşi. 

— Belda este pe aproape, a aprobat Marty. Are stilul 
ăsta enervant de a fi capabilă să-ţi citească gândurile fără 
ajutorul electricităţii. Chestia este că, în mod paradoxal, 
după două săptămâni petrecute în soldier-boy, nu mai poţi 
fi un soldat. 

— Nu poţi ucide? m-am încruntat. 

—Nu poţi nici măcar răni pe altcineva în mod 
deliberat, decât pentru a-ţi apăra viaţa. Sau viaţa altcuiva. 
lti modifică pentru totdeauna modul de gândire, de 
simtire, chiar şi după ce te deconectezi. Ai fost prea multă 
vreme în interiorul altora, având aceeaşi identitate cu ei. 
Rănirea altei persoane ar fi la fel de dureroasă ca 
automutilarea. 

— Nu sunt totuşi pacifişti puri, a comentat Reza. Pot 
ucide pentru a se apăra. 

— Depinde de la individ la individ. Unii preferă să 
moară decât să ucidă, chiar şi când e vorba de 
autoapărare. 

— Asta se-ntâmplă cu cei precum Candi? am întrebat. 

— Nu tocmai. Cei ca ea sunt selectaţi pentru empatie, 
pentru blândeţe. Este de aşteptat ca, prin conectare, 
calităţile respective să le fie amplificate. 

— În experienţe aţi folosit persoane alese în mod 
aleatoriu? s-a interesat Reza. 

Marty a încuviinţat din cap. 

— Primul grup a fost format din voluntari plătiţi, aleşi 
în mod aleatoriu dintre soldaţi trecuţi în rezervă. Dar nu şi 


cel de-al doilea grup. S-a aplecat peste masă. Jumătate 
dintre membrii lui erau asasini din Forţele Speciale. Restul 
erau civili care fuseseră condamnaţi pentru crime. 

— Şi toţi au devenit... civilizaţi? a întrebat Amelia. 

— Noi folosim termenul „umanizaţi“. 

— Adică, am intervenit eu, dacă un pluton 
vânător/ucigaş stă conectat timp de două săptămâni, toţi 
membrii lui se transformă în pisicuţe? 

— Aşa presupunem. Experimentele s-au desfăşurat 
înainte ca soldier-boy-ii să fie utilizaţi în luptă. 

Asher tăcuse până atunci, ascultând cu atenţie. 

— Mi se pare absurd, a vorbit el, să presupunem că 
armata n-a duplicat experienţele voastre, pentru ca apoi să 
găsească o modalitate de a ocoli această aberaţie 
neplăcută - pacifismul. Umanizarea... 

— Nu-i imposibil, însă este improbabil. Mă conectez, 
unidirecţional, cu sute de militari, de la soldaţi la generali. 
Dacă ar fi fost cineva implicat într-un experiment sau dacă 
ar fi auzit măcar un zvon despre aşa ceva, aş fi aflat. 

— Nu şi dacă toate cadrele de conducere au fost, de 
asemenea, conectate unidirecţional. Şi dacă subiecţii 
experimentelor au fost izolaţi, precum ai voştri, sau 
eliminaţi. 

Ideea merita un moment de tăcere. Oare savanții 
militari ar fi acceptat să fie ucişi subiecţii incomozi? 

— Voi admite o asemenea posibilitate, a încuviinţat 
Marty, deşi este foarte puţin probabilă. Ray şi cu mine 
coordonăm toate cercetările militare asupra soldier-boy- 
ilor. Desigur, este posibil ca o persoană să obţină 
aprobarea, finanţarea şi implementarea unui proiect, fără 
ştiinţa noastră. La urma urmelor, este la fel de posibil ca, 
aruncând o monedă în aer, să cadă de o sută de ori cu 
aceeaşi faţă în sus. 

— Pentru că tot veni vorba de mulţimi, a intervenit 
Reza, care mâzgălise ceva pe un şerveţel, să luăm 
scenariul cel mai favorabil: toată omenirea este de acord 
să fie umanizată şi se înşiruie pentru conectare. În primul 
rând, unul din zece, ori din doisprezece, moare sau 


înnebuneşte. Eu mă şi gândesc de pe acum în ce fel să evit 
operaţia. 

— Ei bine, nu ştim... 

—Lasă-mă numai puţin! Dacă ar fi unul din 
doisprezece, ar însemna să ucizi şase sute de milioane de 
oameni ca să te asiguri că restul nu vor mai ucide 
niciodată. Deja Hitler pare un amator- cu vreo două 
ordine de mărime. 

— Înţeleg că asta nu-i totul, a suspinat Marty. 

— Bineînţeles că nu. Câţi  soldier-boy avem 
actualmente - şase mii? Să presupunem că vom construi o 
sută de mii. Fiecare om trebuie să stea conectat timp de 
două săptămâni, iar asta după ce a pierdut cinci zile cu 
operaţia de sfredelire a craniului şi cu recuperarea. Să 
zicem, în medie, douăzeci de zile pentru o persoană. 
Presupunând că în urma operaţiei supraviețuiesc şapte 
miliarde, asta înseamnă şapte sute de mii de indivizi la o 
maşină. Altfel spus, o sută patruzeci de mii de zile. Adică 
aproape patru sute de ani. După aceea, vom trăi fericiţi 
până la adânci bătrâneţi... cei care mai apucă să trăiască. 

— Ia să văd şi eu. Reza i-a întins şerveţelul lui Marty, 
care a urmărit calculele cu degetul. În primul rând, se 
omite faptul că n-ai nevoie de un soldier-boy întreg, ci doar 
de conexiunile esenţiale între creiere şi de perfuzii. Putem 
realiza un milion de staţii, nu o sută de mii. Zece milioane. 
În felul ăsta, scara temporală se reduce la patru ani. 

— Dar nu dispare jumătatea de miliard de morţi, a 
rostit Belda. Pentru mine, este o chestiune pur teoretică, 
fiindcă nu intenţionez să trăiesc mai mult de câţiva ani. 
Totuşi, mi se pare un preţ destul de mare. 

Asher a apăsat butonul de apelare a chelnerului. 

— Ideea asta nu ţi-a venit acum, dintr-odată, Marty. 
De câtă vreme te gândeşti la ea, de douăzeci de ani? 

— Cam aşa ceva, a admis el, ridicând din umeri. De 
fapt, n-ai nevoie de moartea Universului. De la Hiroshima 
încoace, suntem pe un gradient descrescător. Mai exact, 
de la Primul Război Mondial încoace. 

— Eşti oare un pacifist secret care lucrează pentru 


armată? a întrebat Belda. 

— Nu secret. Armata tolerează pacifismul teoretic - 
uită-te la Julian atâta vreme cât nu interferează cu munca. 
Cei mai mulţi generali pe care-i cunosc s-ar autodenumi 
pacifişti. 

Chelnerul a apărut târşâindu-şi picioarele şi a luat 
comanda. După ce a plecat, am spus: 

— Marty are dreptate. Nu-i vorba numai despre 
Proiectul Jupiter. Există multe direcţii de cercetare care, 
finalmente, pot duce la sterilizarea ori la distrugerea 
planetei. Chiar dacă restul Universului nu este afectat... 

— Tu te-ai conectat deja, a observat Reza, 
terminându-şi vinul. N-ai dreptul să votezi. 

— Dar ce se întâmplă cu cei ca mine? a întrebat 
Amelia. Cei care au încercat să-şi instaleze o mufă şi au 
dat greş? Ne-aţi putea pune într-un lagăr de concentrare, 
unde să nu facem rău nimănui... 

— Haide, Blaze! a izbucnit în râs Asher. Astea nu-s 
decât speculaţii! Marty nu propune în mod serios... 

— La dracu', Asher! a izbit Marty cu palma în masă. 
N-am fost mai serios în toată viaţa mea. 

— Atunci eşti nebun! N-o să se întâmple niciodată. 

Marty s-a răsucit către Amelia. 

— În trecut, n-a fost niciodată imperios necesar ca o 
persoană oarecare să fie conectată. Dacă acest lucru s-a 
transformat într-un efort de ordinul Proiectului vostru 
Jupiter - Proiectul Manhattan -, tot ceea ce practic insistă 
să fie făcut va fi făcut! Acelaşi lucru este valabil şi în 
privinţa jumătăţii de miliard de morţi ai tăi, s-a întors el 
spre Reza. Asta nu-i ceva care trebuie implementat peste 
noapte. E nevoie de multă cercetare atentă, bine ţinută 
sub control, de rafinarea tehnicilor- şi rata deceselor va 
scădea, poate chiar spre zero. 

— Atunci, ca să ne exprimăm în termeni mai direcţi, a 
zis Asher, tu acuzi armata de crimă. De acord, asta-i 
meseria lor, dar ar trebui să-i omoare pe cei aflaţi de 
cealaltă parte a baricadei. Marty l-a privit întrebător. 
Vreau să spun că dacă te-ai gândit de la bun început că 


instalarea mufei poate fi realizată în condiţii mult mai 
sigure, de ce n-a amânat armata realizarea de noi mecanici 
până ce avea să devină un procedeu cu adevărat sigur? 

— Vrei să spui că nu armata este criminală, ci eu. 
Cercetătorii ca mine şi ca Ray. 

— Lasă dramatismele! Sunt sigur că ai făcut tot ce 
era posibil. Totuşi, dintotdeauna, am considerat că preţul 
în oameni al programului era mult prea mare. 

— De acord, a spus Marty, şi nu-i vorba aici numai 
despre cazurile mortale de unu din doisprezece. Mecanicii 
au o rată a deceselor inadmisibil de mare, din cauza 
accidentelor cardiovasculare şi cerebrale. Işi feri privirea 
de ochii mei. Plus sinuciderile, în timpul stagiului sau 
ulterior. 

— Rata deceselor soldaţilor este ridicată, am 
încuviinţat. Nu-i o noutate. Dar asta face parte din 
argument: eliminaţi profesiunea de soldat. Să presupunem 
că am putea pune la punct o modalitate prin care 
instalarea mufei ar reuşi în proporţie de sută la sută, fără 
absolut nicio problemă. Chiar şi atunci, nu i-ai putea 
convinge pe toţi s-o facă. Parcă-i văd pe ngumi înşirându- 
se ca să li se perforeze ţestele de către o mână de savanți- 
demoni ai Alianţei! Ce dracu’, nu i-ai putea converti nici 
măcar pe militarii noştri. Odată ce generalii ar afla ce faci, 
ai trece direct în istorie. Ai fi îngrăşământ de flori! 

— Poate, poate... 

Chelnerul se îndrepta spre noi cu băuturile 
comandate. Marty m-a privit şi şi-a mângâiat bărbia. 

— Te simţi în stare să te conectezi? 

— Cred că da. 

— Eşti liber mâine la zece? 

— Da, până pe la două. 

— Vino la mine. Am nevoie de inputul tău. 

—O să vă conectaţi şi-o să schimbaţi lumea? a 
întrebat Amelia. O să salvaţi Universul? 

Marty a chicotit. 

— Nu mă gândeam exact la asta. 

Dar la asta se gândea - exact la asta! 


Ca să ajungă la Marty, Julian a fost nevoit să pedaleze 
un kilometru şi jumătate prin ploaia atât de necesară, aşa 
că n-a sosit într-o dispoziţie tocmai festivă. 

Marty i-a găsit un prosop şi un halat de laborator, 
absolut necesare pentru a contracara efectele aerului 
condiţionat aproape tăios de rece. S-au aşezat pe două 
scaune cu spătar drept de lângă patul de testare care, în 
realitate, era compus din două paturi, echipate cu căşti 
integrale. De la înălţimea etajului zece, se vedea o 
panoramă superbă a campusului îmbibat de ploaie. 

— Le-am dat sâmbătă liberă asistentelor, a explicat 
Marty, şi am redirijat toate apelurile telefonice spre biroul 
de acasă. Nu vom fi deranjaţi. 

— De la ce? a întrebat Julian. Ce intenţionezi să faci? 

— Nu ştiu sigur până nu suntem conectaţi. Aş dori 
însă ca totul să rămână deocamdată numai între noi. 

A arătat spre consola din capătul opus al încăperii. 
Dacă vreo asistentă ar fi fost aici, ar fi putut să se 
conecteze unidirecţional şi să tragă cu ochiul. 

Julian s-a sculat şi a inspectat patul. 

— Unde-i butonul de întrerupere? 

— N-ai nevoie de aşa ceva. Dacă doreşti să ieşi, 
gândeşte „abandon“ şi legătura se întrerupe. Julian s-a 
încruntat, neîncrezător. Este o chestie nouă. Nu mă 
surprinde că n-o ştii. 

— Astfel, tu deţii controlul. 

— Conventional. Eu controlez aparatul senzorial, dar 
acest lucru nu are importanţă pentru conversaţie. Pot 
schimba aspectul ăsta după cum doreşti. 

— Unidirecţional? 

— Putem să începem unidirecţional şi să continuăm 
bidirecțional în mod limitat, „flux conversaţional“, în 
consens reciproc. 

După cum Julian ştia, Marty nu se putea conecta 
profund cu nimeni; din motive de securitate, capacitatea 
respectivă i se înlăturase. 

— Nu seamănă cu legătura dintre tine şi plutonul tău. 


De fapt, nu vom putea să ne citim minţile, ci doar să 
comunicăm mai repede şi mai clar. 

— Bine. Julian s-a trântit pe pat şi a suspinat prelung. 
Să-i dăm drumul! 

S-au întins amândoi, şi-au aşezat gâturile în gulerele 
moi, au glisat învelitorile de plastic de pe tuburile de apă şi 
au mişcat din capete până ce jacurile au clicăit. Apoi 
jumătatea frontală a căştilor li s-a închis peste faţă. 

După o oră, vizierele au fâsâit, deschizându-se. 
Chipul lui Julian era acoperit de broboane de transpiraţie. 

Marty s-a sculat în capul oaselor, părând înviorat. 

— Greşesc? 

— Nu cred. Oricum, aş prefera să merg în North 
Dakota. 

— Este frumos acolo în anotimpul ăsta. E uscat. 


Nu ploua când am părăsit laboratorul lui Marty, dar 
s-a dovedit că era doar o scurtă pauză. Am văzut un front 
de furtună năpustindu-se spre mine, însă din fericire mă 
găseam chiar lângă Centrul Studenţesc. Am încuiat 
bicicleta şi am intrat pe uşă chiar când a început potopul. 

Sub cupola de la ultimul nivel al clădirii, exista o 
cafenea luminoasă şi gălăgioasă. Imi plăcea acolo. 
Petrecusem prea mult timp închis în două cranii, 
contemplând posibilitatea înşelărilor. 

In cafenea era aglomerat pentru o zi de duminică, 
probabil din cauza vremii. Am avut nevoie de zece minute 
ca să ajung în capătul cozii şi să cer o cafea şi un pateu, 
apoi am constatat că nu aveam unde să mă aşez. Interiorul 
cupolei avea însă un pervaz la înălţimea cuvenită pentru a 
te rezema de el. 

Am rederulat cele preluate din creierul lui Marty. 

Cifra de zece procente de decese înregistrate în urma 
operaţiei de instalare a mufei nu era tocmai exactă. Cifrele 
brute erau: 7,5% decese, 2,3% paralizii cerebrale, 2,5% 
afecţiuni mintale uşoare şi 2% cazuri care sfârşiseră 
precum Amelia, indivizii scăpând nevătămaţi, dar fără 
mufe. 


Secretul era că peste jumătate dintre cei morţi erau 
recruți desemnaţi să fie mecanici, care fuseseră ucişi de 
complexitatea interfeţei soldier-boy. Multe dintre celelalte 
cazuri se datorau chirurgilor subinstruiţi şi condiţiilor de 
operare precare din Mexic şi din America Centrală. La 
scara mare prefigurată de Marty, chirurgii oameni n-ar fi 
fost folosiţi decât pentru supraveghere. Chirurgie pe creier 
efectuată de roboți- pentru Dumnezeu! Insă Marty 
pretindea că acest lucru era cu vreo două ordine de 
magnitudine mai simplu atunci când nu trebuia să te 
cablezi într-un soldier-boy. 

Şi chiar dacă ar fi existat zece procente de decese, 
alternativa era de sută la sută, alungând viaţa complet 
până la Zidul lui Hubble. 

Cu toate acestea, cum reuşeai să-i sileşti pe oamenii 
normali s-o facă? Civilii care-şi instalau mufe se potriveau 
unor profiluri destul de înguste: empatie, căutare de 
senzaţii tari, singurătate cronică şi sexualitate ambiguă. 
Mulţi indivizi se aflau în situaţia Ameliei: o persoană pe 
care ei o iubeau avea mufă şi doreau să fie alături de ea. 

Strategia fundamentală era următoarea: în primul 
rând, nu dădeai nimic pe gratis. Un lucru pe care l-am 
învăţat de la Statul Universal al Bunăstării este că oamenii 
subevaluează lucrurile pentru care nu plătesc. Vă va costa 
o lună de credite de divertisment - dar, de fapt, oricum veţi 
petrece majoritatea timpului respectiv în stare de 
inconştienţă. 

lar după foarte puţini ani, factorul de autoritate va 
deveni atrăgător; persoanele care nu sunt umanizate vor 
înregistra mai puţin succes. Poate vor fi chiar şi mai puţin 
fericite, deşi asta-i mai greu de demonstrat. 

O altă problemă: ce trebuia făcut cu cei ca Amelia? 
Lor nu li se putea instala mufă, aşadar nu puteau fi 
umanizaţi. Aveau să fie handicapaţi şi furioşi... şi capabili 
de violenţă. Două procente din şase miliarde însemna 120 
de milioane de oameni. Se putea spune că la fiecare 
patruzeci şi nouă de oi va exista un lup. Marty propunea 
să-i mutăm pe toţi pe insule, cerându-le tuturor insularilor 


umanizaţi să emigreze. 

Oricine putea trăi confortabil oriunde, odată ce 
foloseam nanoforjele ca să construim alte nanoforje şi să le 
oferim gratuit tuturor, atât ngumi-lor, cât şi popoarelor 
Alianţei. 

Însă prima fază trebuia să fie umanizarea soldier-boy- 
ilor şi a şefilor lor. Asta însemna infiltrarea în Blocul 31 şi 
izolarea comandanților superiori timp de două săptămâni. 
Marty avea un plan şi în această privinţă; Colegiul de 
Război din Washington ordona un exerciţiu de simulare 
care necesita izolare. 

Eu urma să fiu „cârtiţa“, agentul din interior. Marty 
îmi modificase dosarul, astfel încât, în noua versiune, 
suferisem o epuizare nervoasă lesne de înţeles. „Sergentul 
Class este apt pentru serviciu, dar se recomandă ca 
Portobello să profite de instruirea şi experienţa lui, 
detaşându-l la Comandă.“ Anterior, avea să efectueze un 
transfer şi o stocare selectivă de memorie; temporar, urma 
să uit tentativa de sinucidere, complotul de preluare şi 
rezultatele apocaliptice ale Proiectului Jupiter. Aveam să 
pătrund acolo şi să fiu eu însumi. 

Ca parte a altui „experiment“, vechiul meu pluton 
avea să rămână conectat timp suficient pentru a se 
umaniza, iar eu urma să mă aflu în interiorul Blocului 31, 
ca să le deschid uşa când veneau să înlocuiască plutonul 
de gardă. 

Generalii urmau să fie bine trataţi. Marty avea să 
obţină ordine de detaşare temporară pentru un 
neurochirurg şi anestezistul său de la o bază din Panama; 
împreună, înregistraseră fenomenala rată de succes de 
98% în instalările de mufe. 

Azi, Blocul 31; mâine, lumea întreagă. Ne puteam 
lărgi spre exterior din Portobello şi în jos, de la contactul 
din Pentagon al lui Marty, pentru ca, rapid, să umanizăm 
toate forţele armate. Desigur, războiul avea să ia sfârşit, 
dar bătălia cea mare de-abia începea. 

Am privit afară, spre campus, prin perdelele de apă 
ce înceţoşau geamurile, în vreme ce mâncam pateul cu 


mere. După aceea, m-am rezemat cu spatele de fereastră şi 
am cercetat cu privirea cafeneaua, revenind cu picioarele 
pe pământ. 

Majoritatea clienţilor erau cu numai zece-doisprezece 
ani mai tineri decât mine. Şi totuşi, între mine şi ei părea 
că se întinde o prăpastie de netrecut. Însă poate că nu 
aparţinusem niciodată cu adevărat lumii aceleia - flecăreli, 
chicoteli, flirturi- nici chiar când avusesem vârsta lor. 
Permanent stăteam cu ochii la o consolă sau într-o carte. 
Fetele cu care mă culcasem pe atunci făceau parte din 
aceeaşi minoritate de singuratici, fiind fericite să împartă o 
uşurare rapidă şi să revină la cărţile lor. Înaintea 
colegiului, trecusem prin nişte idile zguduitoare, ca toată 
lumea, dar după ce împlinisem optsprezece sau 
nouăsprezece ani, mă stabilisem la sex, iar în epoca aceea 
exista suficient. Acum, pendulul se legăna înapoi, spre 
conservatorismul generaţiei Ameliei. 

Toate astea aveau să se schimbe, dacă Marty reuşea 
să-şi pună în practică intenția- dacă noi ne puneam în 
practică intenţia? Nu există intimitate comparabilă cu 
conectarea şi mare parte din intensitatea sexului 
adolescentin era alimentată de o curiozitate pe care 
conectarea o  satisfăcea din primul minut. Era în 
continuare interesant să împarţi experienţe şi gânduri cu 
sexul opus, dar gestalt-ul general de a fi bărbat sau femeie 
exista şi devenea familiar la câteva minute după contact. 
Eu aveam amintiri fizice de dureri ale facerii, de avorturi, 
de menstruatie şi de sâni care mă deranjau. Pe Amelia n-o 
încânta faptul că aveam crampe şi simptome 
postmenstruale odată cu plutonul meu; că toate femeile 
fuseseră stânjenite de erecţiile involuntare, că ejaculaseră, 
că ştiuseră felul în care scrotul limitează modul cum stai, 
umbli şi-ţi încrucişezi picioarele. 

Amelia simţise gustul vag al tuturor acestor lucruri - 
un murmur- în cele două minute sau mai puţin de care 
beneficiaserăm în Mexic. Poate că o parte a problemei 
noastre actuale se găsea înrădăcinată în frustrarea ei de a 
nu se fi bucurat decât de o întrezărire. Făcuserăm 


dragoste numai de două ori, după încercarea ratată din 
noaptea ce urmase episodului cu Peter. Sau, ca să fiu 
corect, din noaptea de după ce mă conect-culcasem cu 
Zoë. Se petrecuseră atât de multe - sfârşitul Universului şi 
toate celelalte -, încât nu avuseserăm nici timpul şi nici 
dispoziţia de a ne rezolva propriile probleme. 

Locul mirosea ca un fel de sală de gimnastică, 
răspândind o combinaţie de iz de câine ud, peste care se 
râşnise cafea, totuşi băieţii şi fetele păreau indiferenți. 
Căutare, înfoiere, etalare - manifestau un comportament 
mult mai similar primatelor decât dovedeau la seminariile 
de fizică. 

Privind cum fierbea la foc mic tot ritualul acela 
relaxat de împerechere, m-am simţit puţin trist şi bătrân şi 
m-am întrebat dacă Amelia şi cu mine aveam să redevenim 
vreodată pe de-a întregul aşa cum fuseserăm. Pe de o 
parte, imposibilitatea unei reconcilieri se datora faptului 
că nu-mi puteam alunga din minte imaginea ei cu Peter. Pe 
de altă parte, trebuia să recunosc, ea se datora lui Zoë, şi 
celor asemenea ei. Tuturor ne păruse cumva rău pentru 
Ralph, pentru nesfârşitele lui tulburări cauzate de mufiste. 
Dar în acelaşi timp, îi simţiserăm şi extazul, care nu se 
diminuase niciodată. 

M-am şocat pe mine însumi întrebându-mă dacă eu 
aş fi putut trăi în felul acela şi, simultan, m-am şocat din 
nou, recunoscând că o puteam face. Relaţii limitate 
emoţional şi temporal pasionale. Apoi reveneam la viaţa 
reală, până la următorul episod. 

În inima mea, ridicasem un zid în jurul atracției de 
netăgăduit a acelei dimensiuni suplimentare - simţind-o pe 
ea cum te simte pe tine, gândurile şi senzațiile împletindu- 
se laolaltă -, îl etichetasem „Carolyn“ şi zăvorâsem uşa. 
Acum însă trebuia să admit că totul fusese destul de 
impresionant cu o simplă necunoscută; oricât de iscusită şi 
de  compătimitoare s-ar fi arătat, rămânea tot o 
necunoscută, fără nicio pretenţie de dragoste. 

Fără pretenţii; lucrul acesta era adevărat în mai 
multe feluri. Marty avea dreptate. Cele de felul iubirii 


existau acolo în mod automat. Lăsând deoparte sexul, în 
termenii cunoaşterii, ea şi cu mine fuseserăm, pentru 
câteva minute, mai apropiaţi decât unele cupluri normale 
care trăiau împreună de cincizeci de ani. Totul începe să se 
topească de îndată ce te deconectezi, iar peste câteva zile 
nu mai reprezintă decât amintirea unei amintiri. Până când 
te conectezi din nou şi te izbeşte încă o dată. Şi atunci, 
dacă ai fi tinut-o întruna aşa timp de două săptămâni, te-ar 
fi schimbat pentru totdeauna? Eu puteam s-o cred. 

Plecaserăm de la Marty fără să discutăm un program 
de lucru, ceea ce ar fi însemnat literalmente un acord 
nerostit. Amândoi doream un răgaz ca să examinăm 
gândurile celuilalt. 

De asemenea, nu discutaserăm modul în care el 
putea să modifice dosarele medicale militare şi să 
transfere de colo-colo, după chef, ofiţeri superiori. Nu 
fuseserăm conectaţi îndeajuns de profund ca să accesez 
informaţia respectivă. Existase totuşi imaginea unui 
bărbat - un prieten vechi. Mi-am dorit să nu fi ştiut nici 
măcar detaliul acela. 

Oricum, voiam să amân orice acţiune până după ce 
mă conectam cu indivizii umanizaţi din North Dakota. Nu 
puneam nicio clipă la îndoială afirmaţiile lui Marty, dar 
aveam nişte dubii legate de judecăţile formulate de el. 
Când eşti conectat cu cineva, „dorinţele nerostite“ au un 
nou înţeles. Doreşte-ţi ceva suficient de tare şi poţi trage 
pe alţii după tine. 


Julian a privit ploaia timp de aproape douăzeci de 
minute, a decis că n-avea să se oprească prea curând şi de 
aceea a pornit spre casă prin băltoace. Bineînţeles, ploaia 
a încetat când avea de parcurs mai puţin de jumătate de 
stradă până acasă. 

A dus bicicleta în subsol şi a uns lanţul şi pinioanele 
cu vaselină. Bicicleta Ameliei se afla deja acolo, dar asta 
nu-nsemna că femeia era acasă. 

Ea dormea adânc. Scoţându-şi valiza, Julian a făcut 
destul zgomot ca s-o trezească. 


— Julian? S-a sculat în capul oaselor, frecându-se la 
ochi. Cum a mers cu... A zărit valiza. Pleci undeva? 

— În North Dakota, pentru câteva zile. 

Ea a clătinat din cap. 

— De ce naiba... aha, anormalii lui Marty! 

— Vreau să mă conectez cu ei şi să verific direct. Este 
posibil să fie anormali, dar este posibil să ne alăturăm lor 
cu toţii. 

— Nu chiar toţi, a replicat ea încetişor. 

Julian a deschis gura, apoi a închis-o şi a ales trei 
perechi de şosete. 

— O să mă-ntorc la timp pentru seminarul de marţi. 

— O să primim o mulţime de mesaje luni. Journal nu 
apare decât miercuri, însă cei din redacţie le vor telefona 
tuturor. 

— Pune-le în poşta mea şi-o să le accesez din North 
Dakota. 

Ca să ajungă în statul acela avea să fie mai dificil 
decât crezuse. A găsit trei curse militare care, descriind un 
zigzag, aveau să-l ducă până la craterul Seaside, plin cu 
apă, dar când a încercat să-şi facă o rezervare a fost 
informat de computer că nu mai deţinea clasificarea de 
„combatant“ şi de aceea trebuia să aştepte eliberarea 
vreunui loc. Probabilitatea de a reuşi acest lucru la toate 
trei cursele era estimată la cincisprezece la sută. 
Întoarcerea până marţi avea să fie chiar mai dificilă. 

Julian l-a sunat pe Marty, care i-a promis că se va 
interesa şi a revenit după numai un minut. 

— Mai încearcă o dată. 

De data asta, a obţinut loc la toate cele şase curse, 
fără cel mai mic comentariu. În numărul lui de 
înmatriculare reapăruse „C“- ul de la „Combatant“. 

Julian şi-a dus valiza şi teancul de haine în living, ca 
să împacheteze. Amelia l-a urmat, îmbrăcând un capot. 

— S-ar putea să plec la Washington, i-a spus. Peter se 
întoarce din Caraibe, ca să poată susţine mâine o 
conferinţă de presă. 

— Şi-a schimbat intenţiile? Crezusem că plecase din 


ţară tocmai pentru a evita publicitatea. 

Bărbatul a ridicat ochii. 

— Sau se întoarce în special ca să te vadă pe tine? 

— N-a precizat. 

— Dar iţi plăteşte biletul, nu? Pe luna asta nu ti-au 
mai rămas suficiente credite. 

— Bineînţeles că-l plăteşte. Amelia şi-a încrucişat 
braţele peste piept. Sunt colaboratoarea lui. Şi tu ai fi 
bine-venit. 

— Sunt sigur. Prefer totuşi să investighez latura asta 
a problemei. 

A terminat de umplut valijoara şi a privit în jurul 
odăii. S-a apropiat de o măsuţă şi a luat două reviste. 

— Dacă ţi-aş cere să nu te duci, ai rămâne aici? a 
întrebat el. 

— Nu mi-ai cere niciodată aşa ceva, a replicat femeia. 

— Ăsta nu-i un răspuns. 

Ea s-a aşezat pe canapea. 

— Bine. Dacă mi-ai cere să nu mă duc, ne-am certa. 
Iar eu mi-aş impune punctul de vedere. 

— De asta nu-ţi cer? 

— Nu ştiu, Julian. A ridicat puţin tonul vocii. Spre 
deosebire de alţii, eu nu pot citi gândurile! 

Bărbatul a pus revistele în valiză şi a închis-o cu 
atenţie, sigilând încuietoarea cu amprenta degetului mare. 

— De fapt, îmi este indiferent dacă te duci, a vorbit el 
încet. Este o chestiune pe care trebuie s-o soluţionăm, într- 
un fel sau altul. 

S-a aşezat lângă ea, fără s-o atingă. 

— Într-un fel sau altul, a repetat Amelia. 

— Promite-mi doar că nu vei rămâne permanent 
acolo. 

— Ce? 

— Aceia dintre noi care pot citi gândurile, a zis Julian, 
pot prevesti şi viitorul. Până săptămâna viitoare, jumătate 
dintre persoanele implicate în Proiectul Jupiter îşi vor 
căuta de lucru. Eu te rog doar ca, dacă el îţi oferă un post, 
să nu-l accepţi imediat. 


— Bine, îi voi spune că trebuie să discut cu tine. 
Cinstit? 

— Nu-ţi cer altceva. I-a luat mâna şi i-a atins degetele 
cu buzele. Să nu te repezi să faci ceva. 

— Ce-ai zice de... Eu n-o să mă reped, dar nici tu să 
n-o faci. 

— Cum adică? 

— Ia telefonul şi obţine o rezervare pentru North 
Dakota la altă cursă. l-a mângâiat partea de sus a coapsei. 
N-o să ieşi pe uşa aia până n-o să te conving că tu eşti 
singurul pe care-l iubesc. 

El a şovăit, apoi a ridicat receptorul. Femeia a 
îngenuncheat pe podea şi a început să-i descheie cureaua. 

— Vorbeşte mai repede. 


Ultima etapă a zborului meu a pornit din Chicago, 
dar a trecut la câţiva kilometri de Seaside, aşa că am putut 
întrezări Marea Interioară. „Mare“ este puţin cam 
exagerat; nu-i decât pe jumătate cât Great Salt Lake. Este 
însă impresionantă- un cerc albastru perfect, brăzdat la 
interior de liniile albe ale siajelor ambarcaţiunilor de 
agrement. 

Locul căutat de mine se afla la numai zece kilometri 
de aeroport. Taxiurile sunt plătite cu credite de 
divertisment, însă bicicletele sunt gratuite, aşa că am luat 
una şi am pedalat până la destinaţie. Era cald şi praf, dar 
gustam din plin exerciţiul fizic, după ce stătusem toată 
dimineaţa în avioane şi aeroporturi. 

Stilul arhitectonic al clădirii avea o vechime de 
cincizeci de ani oţel şi oglinzi. Pancarta de pe peluza arsă 
de soare anunţa: CĂMINUL ST. BARTHOLOMEW. 

Un bărbat de vreo şaizeci de ani, purtând haine 
obişnuite, dar un guler preoţesc, mi-a deschis uşa şi m-a 
poftit înăuntru. 

Recepţia era un cub alb, lipsit de orice ornamente, cu 
excepţia unui crucifix, pe un perete, şi a unei holograme cu 
Isus, pe peretele opus. O canapea sobră, de instituţie 
publică, şi scaune aşijderea; pe măsuţa dintre ele, broşuri 


cu literatură inspiraţională. Am trecut dincolo de o uşă 
dublă, într-un coridor la fel de banal. 

Părintele Mendez era hispanic, cu părul încă negru şi 
două cicatrice lungi şi vechi pe chipul său smead şi ridat. 
Părea ameninţător, însă glasul calm şi surâsul deschis 
alungau impresia respectivă. 

— Scuză-ne că nu te-am aşteptat la aeroport. Nu 
avem o maşină şi nici nu ieşim prea des de aici. Asta ajută 
la menţinerea reputației noastre de ţăcăniţi bătrâni şi 
inofensivi. 

— Dr. Larrin spunea că acoperirea voastră oficială ar 
conţine un sâmbure de adevăr. 

— Da, suntem bieţii supraviețuitori afectaţi mintal ai 
primelor experimente cu soldier-boy. Când ieşim, oamenii 
tind să ne evite. 

— Aşadar, nu eşti un preot adevărat. 

— De fapt, sunt- sau, mai exact, am fost. M-au 
răspopit după ce am fost condamnat pentru crimă. S-a 
oprit în faţa unei uşi simple, pe care exista un cartonaş cu 
numele meu, şi a împins-o, deschizând-o. Viol şi crimă. 
Asta e camera ta. După ce te faci comod, vino în curtea de 
la capătul coridorului. 

Camera în sine nu era una de călugăr- exista un 
covoraş oriental, un pat cu suspensii moderne, dar şi un 
birou vechi, cu capac-rulou, şi un scaun. În frigiderul micut 
se găseau cutii de băuturi răcoritoare şi bere; pe uşa 
interioară se aflau sticle de vin şi de apă. Am băut un 
pahar de apă, apoi unul de vin, în vreme ce mi-am scos 
uniforma şi am împăturit-o atent, pentru drumul de 
întoarcere. În continuare am făcut un duş rapid şi mi-am 
pus alte haine, mai confortabile, după care am pornit în 
căutarea curții. 

Peretele stâng al coridorului era neted; pe cel din 
dreapta existau uşi ca a mea, dar purtând plăcuţe cu 
nume, nu cartonaşe. În capăt, o uşă cu geam jivrat se 
deschise automat când am întins mâna spre ea. 

Am  încremenit în prag. Curtea era o pădure 
răcoroasă de pini. Mirosea a răşină şi, de undeva, din 


apropiere, se auzea clipocitul unui pârâiaş. Am ridicat 
ochii şi am zărit luminatorul; era o realitate, nu mă 
conectasem, cine-ştie-cum, transferându-mă în amintirile 
altcuiva. 

Am păşit pe o potecă acoperită cu prundiş şi am 
rămas câteva clipe pe podeţul din scânduri de peste pârâul 
iute şi puţin adânc. Am auzit râsete în faţă şi am urmat 
aroma de cafea, cotind pe potecă şi pătrunzând într-un 
luminiş. 

Acolo se aflau cam o duzină de persoane, aşezate sau 
în picioare; de asemenea, existau piese de mobilier rustic, 
realizate în diverse stiluri şi dispuse aleatoriu. Mendez s-a 
desprins dintr-un grup şi a venit spre mine. 

— De obicei, mi-a explicat el, ne strângem aici cu o 
oră înaintea prânzului. Bei ceva? 

— Am simţit miros de cafea. 

M-a condus la o masă încărcată cu samovare de cafea 
şi ceai precum şi cu diverse sticle. Într-o frapieră cu 
gheaţă exista vin şi bere. Nimic nu era făcut în casă şi nici 
ieftin; majoritatea proveneau din import. 

Am arătat butelcile de Armagnac, votcă de malţ şi 
añejo. 

— Aveţi vreo tipografie de carduri pentru raţii? 

Mendez a surâs şi a clătinat din cap, umplând două 
ceşti. 

— Nimic atât de legal. A pus ceaşca mea lângă zahăr 
şi lapte. Marty a spus că ne putem încrede în tine 
îndeajuns ca să ne conectăm, aşa că tot vei afla în cele din 
urmă. Mi-a studiat atent chipul. Avem propria nanoforjă. 

— Cum să nu! 

— Casa Domnului are multe odăi, a urmat el, inclusiv 
un subsol imens, în cazul de faţă. Ulterior, putem cobori, 
ca să te uiţi la ea. 

— Nu glumeşti? 

A clătinat din cap şi a sorbit din cafea. 

— Nu. Este o maşină veche, mică, lentă şi ineficientă. 
Unul dintre primele prototipuri. Oficial, a fost demontată, 
pentru piese. 


— Nu vă este teamă că aţi putea face alt crater mare? 

— Câtuşi de puţin. Vino să ne aşezăm. 

Una dintre mese era dotată cu două perechi de 
jacuri. 

— Să economisim timp, a spus şi mi-a întins un jac 
verde; el a luat unul roşu. Transfer unidirecţional. 

M-am conectat, apoi el m-a urmat şi a comutat un 
întrerupător deschis, închis. 

M-am deconectat şi l-am privit, fără să scot un 
cuvânt. Într-o singură secundă, întreaga mea viziune 
asupra lumii se modificase. 

Explozia din Dakota fusese o înscenare. Nanoforja 
fusese testată intens şi era cât se poate de sigură, însă 
coaliția Alianţei dorea să stopeze orice direcţii de 
cercetare potenţial promițătoare. De aceea, după câteva 
documente redactate cu atenție- strict secrete, dar 
compromise -, evacuase North Dakota şi Montana şi 
afirmase că încerca să obţină un diamant uriaş din câteva 
kilograme de carbon. 

Nanoforja nici măcar nu se afla acolo; exista doar o 
uriaşă cantitate de deuteriu şi tritiu, plus un focos. Imensa 
bombă cu hidrogen fusese îngropată în sol şi astfel 
modelată încât poluarea să fie redusă la minimum, dar în 
acelaşi timp ea să poată topi un fund de lac rotund şi 
sticlos, suficient de mare ca să reprezinte un argument 
serios împotriva tuturor celor care ar fi încercat să-şi 
construiască o nanoforjă artizanală. 

— De unde ştii? Poţi fi sigur că-i adevărat? 

— Poate, s-a încruntat el, sau poate că nu-i decât o 
poveste. Este imposibil să se verifice, întrebând în stânga 
şi-n dreapta. Julio Negroni, cel care a adus-o în lanţ, a 
murit la două săptămâni după începerea experimentelor, 
iar cel de la care aflase - colegul de celulă din închisoarea 
Raiford - fusese executat cu mult timp în urmă. 

— Colegul de celulă era savant? 

— Aşa susţinea el. Îşi ucisese soţia şi copiii cu sânge- 
rece. Cred că ar fi destul de simplu de verificat arhivele 
mass-media din anii '22-'23. 


— Mda, pot face asta diseară. 

M-am dus până la bufet şi mi-am turnat în cafea o 
doză de rom. Era un rom prea bun ca să fie folosit în felul 
ăsta, dar momentele de criză necesită măsuri disperate - 
îmi amintesc că mă gândisem la maxima asta. Încă nu 
cunoşteam amplitudinea momentelor de criză. 

— Noroc! a rostit Mendez, ridicându-şi ceaşca, după 
ce am revenit la masa lui. 

I-am atins-o cu a mea. 

O femeie scundă, cu păr lung şi sur, s-a apropiat, 
ţinând în mână un telefon portabil. 

— Dr. Class? Am încuviinţat din cap şi am luat 
telefonul. Vă caută o anume dr. Harding. 

— E prietena mea, i-am explicat lui Mendez. Vrea să 
vadă dacă am ajuns cu bine. 

Pe displayul aparatului, faţa Ameliei avea mărimea 
unei unghii, dar mi-am dat seama imediat că era tulburată. 

— Julian... se-ntâmplă ceva. 

— Ceva nou? 

Am încercat să folosesc un ton cât mai glumet, dar 
mi-am simţit tremurul glasului. 

— Referenţii de la Journal au respins articolul. 

— Isuse! Pe ce temeiuri? 

— Redactorul spune că „refuză să discute“ cu orice 
persoană, în afară de Peter. 

— Şi Peter ce... 

— Nu-i acasă! O palmă minusculă s-a ridicat şi i-a 
frecat fruntea. Nu figurează printre pasagerii cursei 
aeriene. Cei din St. Thomas mi-au spus c-a achitat nota şi a 
plecat de aseară. Dar undeva, între hotel şi aeroport, s-a... 
Nu ştiu... 

— Te-ai interesat la poliţia de pe insulă? 

— Nu... nu. Sigur că da, ăsta trebuia să fie următorul 
pas. Am intrat în panică. Pur şi simplu, am sperat că a 
vorbit cu tine. 

— Vrei să sun eu acolo? Ai putea... 

— Nu, o să sun eu. O să mai verific o dată şi 
companiile aeriene. Îţi telefonez după aceea. 


— Bine. Te iubesc. 

— Şi eu. 

A închis. 

Mendez fusese plecat să-şi umple ceaşca. 

— Ce-i cu referenţii ăştia? Are probleme? 

— Amândoi avem. Este însă vorba despre un juriu 
academic, care decide publicarea unui articol. 

— Se pare că-i un articol destul de important pentru 
tine... pentru amândoi, de fapt. 

— Pentru noi doi şi pentru toată lumea. Am ridicat 
jacul roşu. Este unidirecţional în mod automat? 

— Da. 

S-a conectat, apoi m-am conectat şi eu. 

Nu eram la fel de bun la transmisii ca el, deşi mă 
conectam zece zile pe lună. La fel se petrecuse şi cu Marty, 
cu o zi în urmă; dacă eşti obişnuit cu conectarea 
bidirecţională, aştepţi indicii feedback care nu mai vin. De 
aceea, după multe fundături şi reluări, am avut nevoie de 
zece minute ca să arăt totul. 

O vreme, el a rămas privindu-mă, sau poate că se 
gândea la ceva şi se uita în gol. 

— În mintea ta nu există dubii. Este sfârşitul lumii. 

— Exact. 

— Evident, n-am cum să-ţi evaluez logica - teoria asta 
a  pseudooperatorilor. Înţeleg că ea nu-i universal 
acceptată. 

— Aşa-i, însă Peter a obţinut aceleaşi rezultate, 
lucrând independent. 

El a încuviinţat încetişor din cap. 

— De aceea, Marty a fost atât de ciudat când m-a 
anunţat că vii. A folosit nişte expresii de-a dreptul 
scorţoase, cum ar fi „de-o importanţă vitală“. N-a vrut să 
spună prea multe, ci numai să mă avertizeze. Se aplecă 
spre mine. Vom recurge atunci la briciul lui Occam. 
Explicaţia cea mai simplă a acestor evenimente este că tu, 
Peter şi Amelia aţi greşit. Lumea, Universul, nu va lua 
sfârşit din cauza Proiectului Jupiter. 

— Perfect adevărat, însă... 


— Lasă-mă să-mi duc raţionamentul până la capăt. 
Din punctul vostru de vedere, explicaţia cea mai simplă 
este că o persoană aflată într-o poziţie de autoritate 
doreşte ca avertismentul vostru să nu fie cunoscut. 

— Exact. 

— Îngăduie-mi să avansez presupunerea că niciun 
membru al acelui juriu n-ar profita de pe urma distrugerii 
Universului. Atunci de ce, pentru numele lui Dumnezeu, ar 
dori o persoană convinsă de argumentele voastre să-l 
treacă sub tăcere? 

— Ai fost iezuit? 

— Franciscan. Ne situăm pe locul al doilea ca 
despicători ai firului în patru. 

— Ei bine... nu cunosc pe nimeni din juriu, de aceea 
pot doar specula în privinţa motivaţiilor. Evident, referenţii 
nu doresc ca Universul să-şi dea duhul. La fel de bine însă, 
pot dori să muşamalizeze totul timp suficient ca să-şi vadă 
de propriile cariere - presupunând că toţi ar fi implicaţi în 
Proiectul Jupiter. Dacă ne sunt acceptate concluziile, 
atunci o mulţime de savanţi şi de ingineri vor rămâne fără 
slujbe. 

— Savanţii pot fi atât de lipsiţi de scrupule? Sunt 
şocat. 

— Evident. Sau poate fi o răzbunare personală 
îndreptată împotriva lui Peter. Probabil că are mai mulţi 
duşmani decât prieteni. 

— Poţi afla cine a făcut parte din juriu? 

— Imposibil, componenţa rămâne secretă. Poate doar 
Peter să afle indirect. 

— Ce crezi despre dispariţia lui? Nu s-ar putea să fi 
descoperit o eroare esenţială în demonstraţie şi, ca atare, 
să fi decis să dispară? 

— Nu-i imposibil... 

— Speri că i s-a întâmplat ceva rău. 

— Oho! Parcă mi-ai fi citit gândurile. Am sorbit din 
cafeaua care devenise neplăcut de rece. Cât am scăpat? 

— Nu prea multe, a ridicat el din umeri. 

— Vei afla totul după ce ne vom conecta bidirecțional. 


Ia spune, sunt curios! 

— Nu te camuflezi foarte bine, dar nici n-ai avut parte 
de o practică îndelungată. 

— Deci, ce-ai prins? 

— Monstrul cu ochi verzi. Gelozia sexuală. O imagine 
edificatoare, una stânjenitoare. 

— Stânjenitoare pentru tine? 

A înclinat uşor capul şi a arborat un zâmbet ironic. 

— Bineînţeles că nu. Mă refeream la criteriile 
standard. A râs şi a continuat: lartă-mă, n-am vrut să par 
superior. Bănuiesc că nici pe tine nu te poate stânjeni 
nimic de natură fizică. 

— Nu, dar cealaltă parte continuă să fie acolo. 
Nerezolvată. 

— Ea nu-i conectată, nu-i aşa? 

— Nu. A încercat şi operaţia n-a reuşit. 

— De mult? 

— Acum două luni. Pe 20 mai. 

— lar acest... m-m-m, episod s-a petrecut ulterior? 

— Da. E cam complicat... 

— Să revenim atunci la nivelul zero. Ceea ce am 
căpătat de la tine, presupunând că ai dreptate în privinţa 
Proiectului Jupiter, este că tu şi Marty, dar Marty mai mult 
decât tine, consideraţi că trebuie să scăpăm lumea de 
războaie şi de agresiuni imediat. Altfel, totul se va sfârşi. 

— Cam aşa ar fi spus Marty. M-am ridicat. Mă duc să- 
mi iau o cafea caldă. Doreşti ceva? 

—Un strop din romul acela. Tu n-ai aceeaşi 
siguranţă? 

— Nu... da şi nu. M-am concentrat asupra băuturilor. 
Să schimbăm puţin rolurile şi să încerc să ghicesc 
gândurile tale. Crezi că nu va exista motiv de grabă, după 
întreruperea Proiectului Jupiter. 

— Ai altă părere? 

— Nu ştiu. Am pus paharele pe masă, iar Mendez a 
gustat din al lui şi a încuviinţat. Când m-am conectat cu 
Marty, am căpătat un sentiment de grabă absolut personal. 
El doreşte să vadă acţiunea pornită serios, intrată pe 


făgaş, înainte de a muri. 

— Nu-i chiar atât de bătrân. 

—Nu, are şaizeci şi ceva de ani. Dar ideea îl 
obsedează de când aţi fost voi creaţi... poate chiar 
dinainte, şi ştie că va mai dura până va fi pusă pe roate. 
Am căutat cuvintele cele mai potrivite pentru un logician. 
Lăsând deoparte sentimentele lui Marty, graba asta - una 
dintre cele două valori ale sistemului lui binar- are o 
logică obiectivă. Dacă există cea mai infimă probabilitate 
să se îndeplinească, este lipsit de importanţă orice altceva 
am face sau nu. 

El şi-a adulmecat romul. 

— Distrugerea generală. 

— Exact. 

— Pe de altă parte, poate că tu eşti prea aproape... 
Vreau să spun că-i vorba despre un proiect de proporţii... 
nu-i o chestie pe care un Hitler sau un Borgia ar putea-o 
încropi în curtea din spate. 

— În epoca lor, nu. Acum însă ar putea. Tu, mai ales, 
ar trebui să ştii cum anume. 

— Eu, mai ales? 

— Ai o nanoforjă în subsol. Cum procedaţi când vreţi 
să faceţi ceva? 

— Îi cerem, pur şi simplu. Îi spunem ce dorim, iar ea 
îşi examinează catalogul şi ne anunţă ce materii prime 
sunt necesare. 

— Nu-i puteţi însă cere să-şi facă propriul duplicat. 

— Se spune că nu, că s-ar autodistruge, dacă i-am 
cere asta. Nu sunt dispus să-ncerc. 

— Dar autodistrugerea face parte din programare, 
nu? Teoretic, poate fi şuntată. 

— Aha, a încuviinţat el dând lent din cap. Pricep unde 
baţi. 

— Exact. Dacă poţi ocoli comanda respectivă, poţi 
spune: „Recreează Proiectul Jupiter“, şi dacă ar avea acces 
la materii prime şi la informaţii, ar reuşi s-o facă. 

— Ca extindere a voinţei unei singure persoane. 

— Corect. 


— Dumnezeule! Şi-a băut romul şi a trântit paharul 
pe masă. Dumnezeule! 

— Totul s-ar sfârşi, am spus. Un trilion de galaxii ar 
putea dispărea, dacă un nebun ar enunţa înşiruirea 
corectă de cuvinte. 

— Marty crede prea mult în monştrii pe care-i 
realizează, a zis Mendez, ca să ne lase să ne bucurăm de 
cunoaşterea respectivă. 

— E vorba de credinţă sau disperare. Cred că am 
simţit la el o combinaţie din amândouă. 

— Eşti flămând? 

— Poftim? 

— Vrei să prânzeşti acum sau mai întâi să ne 
conectăm cu toţii? 

— Pentru asta sunt flămând. Hai s-o facem! 

S-a sculat şi a bătut de două ori puternic din palme. 

— În sala mare, a anunţat el. Marc, rămâi de pază. 

Cu toţii am pornit spre o uşă dublă, aflată de cealaltă 
parte a curţii. M-am întrebat în ce naiba mă băgam. 


Julian se obişnuise să fie zece persoane simultan; 
totuşi, uneori acest lucru era stresant şi confuz, chiar şi cu 
cei care-i deveniseră apropiaţi. Nu ştia la ce să se aştepte 
prin conectarea cu cincisprezece persoane necunoscute şi 
care se conectau laolaltă de douăzeci de ani. Urma să se 
afle într-un teritoriu străin, chiar şi fără transformarea 
pacifistă a lui Marty. Julian îşi folosise legătura orizontală 
pentru a se conecta superficial cu alte plutoane şi 
întotdeauna avusese o senzaţie stânjenitoare, de parcă ar 
fi căzut ca musca-n lapte în problemele altora. 

Opt dintre cei de faţă fuseseră mecanici sau 
protomecanici. Il nelinişteau mai mult ceilalți- asasinii, 
criminalii. Totodată însă, ei îl interesau mai mult. 

Poate că l-ar fi putut învăţa ceva despre convieţuirea 
cu amintirile. 

„Sala mare“ avea o masă circulară în jurul unei 
depresiuni pentru holograme. 

— De obicei, ne adunăm aici pentru aflarea noutăţilor, 


a spus Mendez. Filme, concerte, piese de teatru... E plăcut 
să dispui de toate punctele de vedere diferite. 

Julian nu era la fel de sigur în această privinţă. 
Mediase prea multe dispute în plutonul lui, când o 
persoană venise cu un punct de vedere puternic, ce-i 
divizase pe cei zece în două tabere opuse şi îndârjite. 
Situaţia se amorsa într-o secundă şi uneori dura aproape o 
oră să se limpezească lucrurile. 

Pereţii erau din mahon întunecat, iar masa şi 
scaunele fuseseră lucrate din molid cu granulaţie fină. Se 
folosise doar puţin ulei de in sau lac de mobilă. In 
depresiune se zărea imaginea unei poieniţe, cu razele 
soarelui luminând florile sălbatice. 

Existau douăzeci de fotolii. Mendez i-a oferit lui 
Julian un loc şi s-a aşezat lângă el. 

— Poate c-ar fi mai bine să te conectezi tu primul şi 
să ne laşi să venim pe rând şi să ne prezentăm. 

— Sigur că da. 

Julian şi-a dat seama că totul fusese repetat de multe 
ori. A privit florile şi s-a conectat. 

Mendez a sosit primul, transmițând un salut tăcut. 
Legătura era stranie, puternică într-un fel pe care nu-l mai 
experimentase niciodată. Il surprindea, ca atunci când 
văzuse oceanul pentru prima oară, şi chiar aducea cu 
oceanul într-un mod mult mai literal; conştiinţa lui Mendez 
plutea într-o întindere aparent nesfârşită de amintiri şi 
gânduri comune. lar Julian s-a simţit în largul său printre 
ele, tot aşa cum un peşte se simte în largul lui în ocean, 
deplasându-se prin invizibilitatea acestuia. 

A încercat să-şi comunice impresia către Mendez, 
însoţită de un sentiment de panică; nu era sigur că se va 
putea descurca nici măcar cu două universuri, darămite cu 
cincisprezece. Mendez i-a răspuns că, de fapt, situaţia se 
simplifica dacă erau mai mulţi; apoi Cameron s-a conectat, 
pentru a-i dovedi acest lucru. 

Cameron era un bărbat mai vârstnic, care, la 
momentul când se oferise voluntar pentru proiect, 
împlinise unsprezece ani de carieră militară. Urmase o 


şcoală de lunetişti din Georgia şi fusese instruit să ucidă 
de la distanţă cu o varietate de arme. În principal, se 
folosise de Mauser Fernschiesser, o armă ce putea ţinti 
după colţuri şi chiar dincolo de orizont. Ucisese cincizeci şi 
doi de oameni; avea remuşcări pentru toţi şi regreta 
profund umanitatea pe care şi-o pierduse odată cu prima 
crimă. Îşi reamintea, de asemenea, încântarea pe care i-o 
oferiseră asasinatele, la momentul respectiv. Luptase în 
Columbia şi în Guatemala şi, automat, a făcut legătura cu 
zilele petrecute de Julian în junglă, absorbindu-le şi 
integrându-le aproape instantaneu. 

Mendez a continuat să fie acolo, iar Julian era 
conştient de legătura directă dintre el şi Cameron, de felul 
în care cerceta ceea ce soldatul preluase în urma noului 
său contact. Partea respectivă nu-i era străină, cu excepţia 
vitezei cu care se desfăşurase şi a caracterului ei complet. 
Julian a putut să înţeleagă motivul pentru care totalitatea 
aceea putea deveni mai limpede, pe măsură ce li se 
alăturau şi alţii: informaţiile existau deja, însă părţi din ele 
se focalizau mai bine acum, când punctul de vedere al lui 
Cameron se combinase cu al lui Mendez. 

A urmat Tyler. Femeia făcea şi ea parte din grupul 
ucigaşilor; pe parcursul unui an, omorâse trei oameni, fără 
remuşcări, pentru a-i jefui de bani şi a-şi satisface 
dependenţa de droguri. Asta se petrecuse înainte ca banii 
gheaţă să iasă din uz în Statele Unite; fusese capturată cu 
ocazia unei verificări de rutină, când încercase să 
emigreze într-o ţară unde existau atât peso de hârtie, cât şi 
droguri sintetice. Ucisese înainte ca Julian să se fi născut 
şi, cu toate că ea nu nega responsabilitatea legală sau 
morală, crimele fuseseră comise literalmente de o cu totul 
altă persoană. Drogata care ademenise în patul ei trei 
dealeri de droguri şi-i omorâse acolo, ca o favoare făcută 
şefului lor, nu mai era acum decât o amintire vie şi 
melodramatică, aidoma unui film pe care l-ai văzut cu 
câteva ore în urmă. În partea paşnică a vieţii ei, Tyler 
făcea parte din Cei Douăzeci, aşa cum continuau aceştia să 
se autodenumească, deşi patru dintre ei muriseră; alteori 


lucra în arbitraj, ocupându-se cu barterul şi cumpărând 
produse în zeci de ţări diferite, atât ngumi, cât şi 
aparţinând Alianţei. Posedând propria nanoforjă, Cei 
Douăzeci puteau supravieţui fără lux - totuşi, dacă maşina 
ar fi solicitat o ceaşcă de praseodim, ar fi fost bine să aibă 
la îndemână câteva milioane de rupii, pentru ca Tyler să 
cumpere elementul fără să fie nevoită să completeze o 
mulţime de hârţoage birocratice. 

Ceilalţi au sosit mult mai rapid, sau cel puţin aşa i s-a 
părut lui Julian, odată ce a trecut peste surpriza iniţială. 

Pe măsură ce ei s-au prezentat, s-a limpezit o altă 
parte a structurii vaste, acum finite. După ce s-au conectat 
toţi, oceanul a adus mai degrabă cu o mare interioară, 
uriaşă şi complexă, însă complet cartată şi navigabilă. 

Au navigat apoi împreună, aparent ore întregi, într-o 
călătorie de explorare reciprocă. Singura persoană din 
exteriorul grupului cu care se conectaseră vreodată fusese 
Marty, care apărea ca un fel de figură patriarhală, 
îndepărtată, deoarece acum se conecta cu ei numai 
unidirecţional. 

Julian reprezenta un imens tezaur de detalii 
cotidiene. Cei Douăzeci erau lacomi după impresiile lui 
despre New York, Washington, Dallas- de fapt, despre 
toate locurile din ţară ce fuseseră transformate drastic în 
urma revoluţiei sociale şi tehnologice a Statului Universal 
al Bunăstării, cel creat de nanoforje. Revoluția- plus 
interminabilul război ngumi. 

Cei nouă foşti soldaţi au fost fascinaţi de ceea ce 
devenise  soldier-boy-ul. In programul-pilot din care 
fuseseră ei preluaţi, maşinăriile primitive nu erau decât 
nişte simpli roboţi cu un deget-laser. Puteau să umble, să 
se aşeze sau să se întindă, ori chiar să deschidă o uşă, 
dacă aceasta avea o încuietoare simplă. De la ştiri aflaseră 
despre capacităţile noilor maşini şi, de fapt, trei dintre ei 
erau war-boy... într-un fel. Nu puteau participa la 
convenţii, dar urmăreau unităţile şi se conectau la cristale 
de soldier-boy. Totuşi, asta nu se compara nici pe departe 
cu conectarea bidirecţională cu un mecanic. 


Julian a fost stânjenit de entuziasmul lor, dar le-a 
putut împărtăşi feedback-ul amuzat faţă de stânjeneala sa. 
Era o senzaţie cu care se obişnuise din perioada când 
luptase alături de cei din pluton. 

Pe măsură ce s-a obişnuit cu dimensiunile situaţiei, 
tot mai multe lucruri i-au devenit familiare. Cei Douăzeci 
erau împreună de multă vreme; de asemenea, ei trăiau de 
foarte multă vreme. La cei treizeci şi doi de ani ai săi, 
Julian fusese cel mai bătrân membru din pluton; laolaltă, 
toţi cei zece soldier-boy deţinuseră nici trei sute de ani de 
experienţă. Vârsta totală a Celor Douăzeci depăşea cu mult 
o mie de ani, iar o mare parte din acest timp fusese 
petrecut în contemplare reciprocă. 

Ei nu alcătuiau tocmai o „minte colectivă“, dar se 
aflau mult mai aproape de starea respectivă decât plutonul 
lui Julian. Nu se contraziceau niciodată, cu excepţia 
cazurilor când doreau să se amuze. Erau blânzi şi 
mulţumiţi. Erau umani... dar oare atributul acesta mai 
avea vreun sens pentru ei? 

Întrebarea aceasta apăruse în străfundul minţii lui 
Julian din prima clipă când Marty îi descrisese pe Cei 
Douăzeci. Poate că războiul constituie un produs inevitabil 
al naturii umane. Poate că pentru a scăpa de război trebuie 
să devenim ceva cu totul diferit de Uman. 

Ceilalţi i-au simţit obsesia şi i-au răspuns: Nu, 
continuăm să fim oameni în toate privinţele esenţiale. 
Natura umană se transformă, iar faptul că noi am creat 
instrumente prin care transformarea poate fi direcţionată 
are în esenţă specific uman. Ea trebuie să existe, sub 
forma unui auxiliar al dezvoltării tehnologice, peste tot în 
Univers; altfel, nu ar mai exista niciun Univers. Doar dacă 
noi am fi unica inteligenţă tehnologică din Univers, le-a 
atras atenţia Julian; deocamdată, nu există nicio dovadă 
care să demonstreze contrariul. Poate că propria noastră 
existenţă este dovada că suntem primele creaturi ce au 
evoluat suficient de mult ca să apese butonul de 
reiniţializare. Cineva trebuie să fie primul. 

Dar poate că primii sunt întotdeauna ultimii. 


Ei au sesizat speranţa pe care Julian o proteja cu 
pesimism. Eşti mult mai idealist decât noi, a observat 
Tyler. Cei mai mulţi dintre noi am ucis, însă niciunul n-a 
fost împins spre sinucidere din cauza remuşcărilor. 

Evident, existau mulţi alţi factori pe care Julian n-a 
trebuit să-i explice. Era protejat de înţelepciune şi de 
îngăduinţă... şi brusc a simţit nevoia să iasă! 

S-a deconectat şi a rămas în mijlocul celorlalţi, dar 
singur. Cincisprezece oameni priveau florile sălbatice, 
priveau în sufletul lor colectiv. 

Şi-a privit ceasul şi a fost şocat. Deşi i se păruse că se 
scurseseră ore întregi, în realitate nu trecuseră decât 
douăsprezece minute. 

Unul câte unul, Cei Douăzeci s-au deconectat. 
Mendez şi-a masat obrajii şi a surâs. 

— Te-ai simţit în inferioritate. 

— Ăsta ar fi un aspect. Sunteţi atât de experţi în acest 
domeniu, încât pentru voi constituie un act reflex. M-am 
simţit... nu ştiu... lipsit de control. 

— Nu te manipulam. 

Julian a clătinat din cap. 

— Ştiu. Eraţi foarte atenţi în privinţa asta, dar oricum 
aveam senzaţia că eram absorbit. De... de propriul acord. 
Nu ştiu cât timp aş putea sta conectat cu voi înainte să 
devin unul dintre voi. 

— Asta ar fi ceva rău? a întrebat Ellie Frazer. 

Era cea mai tânără dintre ei- o femeie cam de 
aceeaşi vârstă cu Amelia, cu un păr superb, prematur 
încărunţit. 

— Cred că pentru mine n-ar fi. Julian i-a privit 
frumuseţea clasică şi a ştiut, odată cu toţi ceilalţi, cu câtă 
disperare îl dorea femeia. Dar, deocamdată, n-o pot face. 
Următoarea etapă a planului implică revenirea în 
Portobello cu un set de amintiri false, pentru a mă infiltra 
printre cadrele de comandă. Nu pot fi atât de... evident 
diferit - cum sunteţi voi. 

— Ştim asta, a spus ea. Ai mai putea însă petrece 
destul timp alături de noi... 


— Ellie, a intervenit Mendez cu blândeţe, stăpâneşte- 
ţi blestemaţii ăia de feromoni. Julian ştie care-i cel mai bun 
lucru pentru el. 

— De fapt, habar n-am. Cine o poate şti? Până acum, 
nu s-a mai făcut aşa ceva. 

— Trebuie să fii prudent, a zis Ellie pe un ton 
simultan liniştitor şi iritant, parcă afirmând: „Ştim exact ce 
gândeşti şi, cu toate că n-ai dreptate, acceptăm calea 
asta“. 

Marc Lobell, maestrul şahist şi soţul ucigaş, care nu 
participase la conectare pentru a răspunde eventualelor 
apeluri exterioare, a venit în fugă, tropăind peste puntea 
îngustă, şi a pus capăt discuţiei lor. 

— Un tip în uniformă, a gâfâit el. Vrea să discute cu 
sergentul Class. 

— Cine-i? a întrebat Julian. 

— Un medic. Colonelul Zamat Jefferson. 


Mendez m-a însoţit, afişând autoritatea sutanei lui 
negre. Când a apărut în clădirea recepţiei, Jefferson s-a 
ridicat fără grabă, lăsând pe măsuţă un exemplar din 
Reader's Digest, care avea jumătate din anii săi. 

— Părintele Mendez, colonelul Jefferson, am făcut 
prezentările. Te-ai străduit niţeluş ca să-mi dai de urmă. 

— Nu, a răspuns el, computerul te-a descoperit în 
câteva secunde. Strădania a fost să ajung până aici. 

— În Fargo. 

— Ştiam că vei lua o bicicletă. In aeroport, exista un 
singur loc pentru a face rost de aşa ceva şi le-ai lăsat o 
adresă. 

— Te-ai folosit de rang. 

— Nu în faţa civililor. Le-am arătat cardul meu ID şi 
le-am spus că sunt medicul tău. Ceea ce nu-i o minciună. 

— Acum mă simt perfect. Poţi pleca. 

— Două afirmaţii greşite, a râs el. Putem discuta 
undeva? 

— Avem un loc, a spus Mendez. Urmaţi-mă. 

— Ce înseamnă „un loc”? a întrebat Jefferson. 


— Un loc unde să putem discuta. 

Cei doi bărbaţi s-au privit o clipă şi Jefferson a 
încuviinţat dând din cap. 

A treia uşă de pe coridor nu purta nicio plăcuţă. Am 
intrat într-o cameră cu o masă mare de mahon, cu fotolii 
capitonate şi un autobar. 

— Beţi ceva? 

Jefferson şi cu mine doream apă şi vin; Mendez a 
comandat un suc de mere. Robotul ne-a adus băuturile pe 
când ne aşezam. 

— Există vreo modalitate prin care ne-am putea ajuta 
reciproc? a întrebat Mendez, încrucişându-şi degetele 
peste începutul de burtică. 

— Este vorba despre nişte aspecte asupra cărora 
sergentul Class ar putea face lumină. Jefferson m-a fixat cu 
privirea. Pe neaşteptate, am fost promovat la gradul de 
colonel şi am primit ordin de transfer în Fort Powell. 
Nimeni din brigadă habar n-avea despre ce ar putea fi 
vorba. Ordinul a sosit din Washington, de la un „Grup de 
Redistribuire a Personalului Medical“. 

— Să înţeleg că transferul a fost un lucru rău? a spus 
Mendez. 

— Nu, am fost chiar încântat. Niciodată nu mi-a 
plăcut postul din Texas şi Portobello, iar transferul m-a 
readus în regiunea copilăriei mele. Chiar începusem să-mi 
strâng efectele, când, ieri, parcurgându-mi graficul de 
programări, am întâlnit numele tău. Trebuia să mă 
conectez cu tine şi să văd efectul antidepresivelor. 

— Au un efect foarte bun. Vrei să spui că vei călători 
mii de kilometri, ca să-ţi verifici toţi pacienţii? 

— Bineînţeles că nu. Din curiozitate însă, aproape din 
reflex, am apelat dosarul tău şi- surpriză! Nici urmă de 
tentativa ta de sinucidere. În plus, şi tu ai primit un ordin 
de transfer, contrasemnat de acelaşi general-maior din 
Washington care a semnat transferul meu. Totuşi, nu 
aparţii „Grupului de Redistribuire a Personalului Medical“, 
ci unui program de instruire pentru asimilarea în structura 
de comandă. Un soldat care a vrut să se sinucidă pentru că 


omorâse pe cineva asimilat în structura de comandă? Asta- 
i interesant! De aceea, ţi-am luat urma până aici. Şi aici ce 
avem? Un azil pentru soldaţi bătrâni, care nu sunt chiar 
atât de bătrâni, iar unii dintre ei nu sunt nici măcar 
soldaţi. 

— Aşadar, a vorbit Mendez, vreţi să renunţaţi la 
gradul de colonel şi să reveniti în Texas? În Portobello? 

— Câtuşi de puţin. Voi risca şi vă voi spune adevărul: 
Nu m-am adresat niciunui superior. Nu vreau să fac valuri. 
M-a arătat cu degetul. Aici însă există un pacient al meu şi 
un mister pe care aş dori să-l rezolv. 

— Pacientul se simte minunat, am spus. Misterul este 
unul în care nu vei dori să fii implicat. 

S-a lăsat o tăcere prelungă, stânjenitoare. 

— Există oameni care ştiu unde am plecat. 

— Nu dorim să vă ameninţăm ori să vă intimidăm, a 
zis Mendez, dar pur şi simplu nu deţineţi autorizaţia 
pentru a afla despre ce-i vorba. Din acest motiv, Julian nu 
vă poate lăsa să vă conectaţi cu el. 

— Deţin autorizaţie de nivel „strict secret“. 

— Ştiu. 

Mendez s-a aplecat puţin înainte şi a rostit încetişor: 

— Numele fostei dumneavoastră soţii este Eudora şi 
aveţi doi copii: Pash, care urmează medicina în Ohio, şi 
Roger, care activează într-o trupă de dansatori din New 
Orleans. V-aţi născut la 5 martie 1990 şi aveţi grupa 
sangvină  O-negativ. Vreţi să aflaţi numele câinelui 
dumneavoastră? 

— Nu mă puteţi speria cu aşa ceva. 

— Încerc să comunic cu dumneavoastră. 

— Dar nici măcar nu faceţi parte din armată. De fapt, 
cu excepţia sergentului Class, nimeni dintre cei de aici nu 
este militar. 

— Asta ar trebui să vă spună ceva. Deţineţi 
autorizaţie de nivel „strict secret“, totuşi identitatea mea 
vă rămâne necunoscută. 

Colonelul a clătinat din cap. S-a lăsat pe spate şi a 
sorbit din vin. 


— Aţi beneficiat de timp suficient ca să aflaţi toate 
detaliile astea despre mine. Nu pot decide dacă sunteţi un 
fel de superagent de contrainformaţii sau, pur şi simplu, 
unul dintre cei mai capabili escroci pe care i-am întâlnit 
vreodată. 

— Dacă ar fi fost doar o cacealma, v-aş fi ameninţat 
acum. Dar ştiţi acest lucru şi de aceea aţi spus ceea ce aţi 
spus. 

— Astfel, mă ameninţaţi prin faptul că nu rostiţi nicio 
ameninţare. 

Mendez a izbucnit în râs. 

— Spune-mi cu cine te însoţeşti, ca să-ţi spun cine 
eşti. Recunosc că am fost psihiatru. 

— Totuşi, nu figuraţi în baza de date a Asociaţiei 
Medicilor Americani. 

— Nu mai figurez. 

— Combinația  preot-psihiatru este stranie. Să 
presupun că nu figurati nici în dosarele Bisericii Catolice? 

— Asta-i ceva mai dificil de verificat şi v-aş fi 
recunoscător dacă n-aţi încerca s-o faceţi. 

— N-am nici măcar un singur motiv pentru care să 
cooperez cu dumneavoastră. Evident, dacă nu intenţionaţi 
să mă împuşcaţi ori să mă închideţi undeva. 

—O detenţie implică prea multă hârţogărie, a 
reflectat Mendez. Julian, tu te-ai conectat cu el. Ce crezi? 

Mi-am amintit un amănunt din şedinţa mentală 
colectivă. 

— Este cât se poate de sincer în privinţa 
confidenţialităţii medic-pacient. 

— Mulţumesc. 

— Deci, dacă vei părăsi camera, aş putea discuta cu 
el de la medic la pacient. Dar mai este un clenci. 

— Aşa“i, a încuviinţat Mendez. 

Nu uitase nici el amănuntul respectiv. 

— S-ar putea să nu fie de acord cu alternativa. 

— Care anume? 

— Chirurgia cerebrală. 

— Ţi-am putea spune cu ce ne ocupăm aici, i-am 


explicat, dar va trebui să ne asigurăm că nimeni n-o va afla 
de la tine. 

— Ştergerea memoriei, a spus Jefferson. 

— Nu doar atât, a precizat Mendez. Va trebui să vă 
ştergem nu numai amintirile despre această călătorie şi tot 
ceea ce este asociat cu ea, ci şi amintirile legate de 
îngrijirea lui Julian şi a celor care-l cunosc pe el. Asta-i 
cam multişor. 

— Altfel zis, am continuat eu, va trebui să-ţi scoatem 
mufa şi să distrugem toate conexiunile neuronale. Eşti de 
acord cu aşa ceva- să renunţi pentru totdeauna la asta, 
numai ca să afli un secret? 

— Mufa este esenţială pentru profesia mea, a 
murmurat Jefferson, sunt obişnuit cu ea şi m-aş simţi 
incomplet în absenţa ei. Poate că aş fi în stare s-o fac 
pentru secretul fundamental al Universului. Nu însă şi 
pentru secretul Căminului St. Bartholomew. 

Cineva a bătut la uşă şi Mendez l-a poftit să intre. 
Era Marc Lobell, ţinând un clipboard peste piept. 

— Părinte Mendez, putem discuta câteva clipe? 

După ce Mendez a ieşit, Jefferson s-a aplecat spre 
mine. 

— Te afli aici din proprie voinţă? m-a întrebat. Nu te-a 
silit nimeni? 

— Nimeni. 

— Ai gânduri de sinucidere? 

— Nimic nu-i mai departe de mintea mea. 

Posibilitatea continua să existe acolo, dar doream să 
văd ce urma să se întâmple. Oricum, dacă Universul ar fi 
încetat să mai existe, sfârşitul lui ar fi însemnat şi sfârşitul 
meu. 

Suspectam că exact aceea ar fi fost atitudinea cuiva 
resemnat în faţa sinuciderii, iar bănuiala respectivă 
trebuie să mi se fi citit pe chip. 

— Totuşi, te nelinişteşte ceva, a spus Jefferson. 

— Când ai cunoscut ultima oară pe cineva pe care să 
nu-l tulbure nimic? ; 

Mendez a revenit singur, cu clipboardul. Inapoia sa, 


încuietoarea a ţăcănit pe dinafară. 

— Interesant... A comandat barului o cafea şi s-a 
aşezat. V-aţi luat o lună de concediu, domnule doctor. 

— Bineînţeles, doar mă mut. 

— Când sunteţi aşteptat să vă întoarceţi - peste o zi, 
două? 

— In scurt timp. 

— De fapt, cine vă aşteaptă? Nu mai sunteţi însurat şi 
locuiţi singur. 

— Prietenii... colegii... 

— Ah, da. 

I-a întins clipboardul lui Jefferson, care a privit prima 
filă şi pe cea de dedesubt. 

— Nu puteţi face aşa ceva! Cum aţi putut s-o faceţi? 

Nu puteam citi filele, dar în mod evident erau nişte 
ordine militare. 

— Este clar că pot s-o fac. Cât despre modalitate... a 
ridicat din umeri. Credinţa poate mişca munţii din loc. 

— Ce s-a-ntâmplat? 

— Sunt detaşat aici pentru trei săptămâni. Concediul 
mi-a fost anulat. Ce dracu' se-ntâmplă? 

— Am fost nevoiţi să luăm o decizie, câtă vreme vă 
aflaţi în clădire. Vă facem propunerea să vă alăturaţi 
proiectului nostru. 

— O refuz. A azvârlit clipboardul şi s-a ridicat. Dați- 
mi drumul să plec! 

— Vă promit că, după ce vom discuta, veţi fi liber să 
procedaţi după cum credeţi de cuviinţă. Mendez a deschis 
un capac încastrat în suprafaţa mesei şi a scos un jac 
verde şi unul roşu. Conectare unidirecţională. 

— În niciun caz! Nu mă puteţi sili să mă conectez cu 
dumneavoastră, dacă nu vreau. 

— Să ştiţi că asta-i extrem de adevărat. Mendez m-a 
privit cu subînţeles. Nu aş putea face aşa ceva. 

— Eu însă pot, am spus şi am scos şpaclul din 
buzunar. 

Am apăsat butonul şi lama a ţâşnit afară şi a început 
să zumzăie şi să strălucească. 


— Mă ameninţi cu o armă, sergent? 

— Nu, nu te ameninţ, colonele. Mi-am apropiat lama 
de gât şi mi-am privit ceasul. Dacă nu te conectezi în 
treizeci de secunde, vei vedea cum îmi retez beregata. 

Jefferson a înghiţit un nod. 

— Incerci o cacealma. 

— Nu. Mâna începuse să-mi tremure. Bănuiesc însă 
că ti-au mai murit pacienţi şi până acum. 

— De ce-i atât de al dracu' de important proiectul 
ăsta? 

— Conectează-te şi vei afla. Nu l-am mai privit. 
Cincisprezece secunde... 

— Să ştii c-o s-o facă, a rostit Mendez. M-am conectat 
cu el. Moartea lui ţi se va datora în totalitate. 

Jefferson a clătinat din cap şi a revenit la masă. 

— Nu sunt tocmai sigur, dar se pare că m-aţi pus la 
zid. 

S-a aşezat şi a introdus jacul. Am dezactivat şpaclul. 
Cred că încercasem o cacealma. 

A privi nişte oameni conectaţi este cam la fel de 
interesant cu a privi nişte oameni care dorm. În cameră nu 
exista nimic de citit, dar am găsit un notes şi un stilus şi i- 
am scris Ameliei, descriind cele întâmplate. După vreo 
zece minute, ei au început să încuviinţeze cu regularitate 
din capete, aşa că m-am grăbit să termin scrisoarea, am 
încriptat-o şi am expediat-o. 

Jefferson s-a deconectat şi şi-a îngropat faţa în palme. 
Mendez s-a deconectat şi a rămas privindu-l. 

— Sunt multe informaţii ce trebuie asimilate, a spus 
el, dar n-am ştiut unde să mă opresc. 

— Ai făcut bine, a rostit înăbuşit Jefferson. Trebuia să 
le cunosc pe toate. S-a lăsat pe spate şi a expirat. Acum, 
desigur, trebuie să mă conectez cu Cei Douăzeci. 

— Eşti de partea noastră? l-am întrebat. 

— Parte... Cred că n-aveţi nici cea mai mică şansă. 
Totuşi, da, doresc să particip la treaba asta. 

— Este mai dedicat decât tine, a observat Mendez. 

— Dedicat, dar nu şi convins? 


— Julian, a zis Jefferson, cu tot respectul pentru anii 
tăi petrecuţi ca mecanic şi pentru toate suferinţele prin 
care ai trecut datorită celor văzute... din cauza uciderii 
băiatului aceluia... este posibil ca eu să ştiu mai multe 
decât tine despre război şi despre relele lui. Recunosc, 
sunt cunoştinţe dobândite indirect. Şi-a şters transpiraţia 
de pe frunte cu dosul palmei. Totuşi, cei paisprezece ani pe 
care i-am petrecut încercând să repar vieţile soldaţilor fac 
din mine un recrut destul de valoros pentru armata asta. 

Declaraţia lui nu m-a surprins. Un pacient nu 
recepționează prea mult feedback necenzurat din partea 
terapeutului său- şedinţa aduce mult cu o conectare 
unidirecţională, la care se adaugă câteva gânduri şi 
sentimente bine controlate, ce se strecoară inevitabil -, dar 
ştiam cât de mult ura el crimele şi cum îi afectau crimele 
pe asasini. 


Amelia îşi închisese consola pentru ziua respectivă şi 
începuse să-şi strângă hârtiile, pregătindu-se să plece 
acasă, unde o aşteptau o baie prelungită şi un somn bine- 
venit, când la uşa biroului a ciocănit un bărbat scund şi 
chel. 

— Doamna profesor Harding? 

— Cu ce vă pot ajuta? 

—Mă numesc Harold Ingram. I-a întins un plic 
simplu,  nesigilat. Maior Harold Ingram, avocat la 
departamentul Evaluări Tehnologice al armatei. 

Ea a scos din plic trei file acoperite cu o tipăritură 
măruntă şi le-a privit în grabă. 

— Imi puteţi spune, pe scurt, despre ce-i vorba? 

— Nimic complicat. S-a constatat că o lucrare, pe 
care aţi semnat-o în calitate de coautor pentru 
Astrophysical Journal, conţine materiale ce pot fi asociate 
cercetării în domeniul armamentului. 

— Staţi puţin! Lucrarea aceea n-a depăşit nivelul 
referenţilor din redacţie. A fost respinsă. Cum aţi avut 
acces la ea? 

— Vă spun cu toată sinceritatea că nu ştiu. Nu fac 


parte din colectivul tehnic. 

Amelia a cercetat paginile. 

— „Sistarea şi predarea“? Ce-i asta, un mandat? 

— Nu tocmai. Pe scurt, vă cerem să ne predaţi toată 
documentaţia referitoare la respectivele cercetări, însoţită 
de o declaraţie că aţi distrus toate copiile şi că veţi sista 
proiectul cu pricina până la obţinerea acordului nostru. 

Femeia şi-a mutat privirea de la el la document. 

— Cred că-i o glumă, nu? 

— Vă asigur că nu este cazul. 

— Domnule maior... nu am proiectat o pușcă. Aici 
este vorba despre un aspect teoretic. 

— Îmi pare rău, dar nu cunosc detaliile tehnice. 

— Cum Dumnezeu credeţi că mă puteţi opri să mă 
gândesc la ceva? 

— Mă tem că asta nu-i responsabilitatea mea. Eu am 
nevoie doar de documentație şi de declarația 
dumneavoastră. 

— Le-aţi preluat de la coautorul meu? Eu n-am fost 
angajată decât pentru a verifica aspectele legate de fizica 
particulelor. 

— Am înţeles că problema este în curs de rezolvare. 

Amelia s-a aşezat şi a pus hârtiile pe masa din faţa ei. 

— Trebuie să studiez cererea şi să mă consult cu 
şeful de catedră. 

— Şeful catedrei ne-a acordat întregul lui sprijin. 

— Nu cred aşa ceva. Profesorul Hayes? 

— Nu. Aprobarea a fost semnată de J. MacDonald 
Roman. 

— Macro? Nu face parte dintre factorii de decizie. 

— El angajează şi concediază personalul- pe cei ca 
dumneavoastră. Vă poate concedia, dacă nu cooperaţi. 

Ingram era complet nemişcat şi nu clipea. Fusese 
replica lui de efect. 

— Trebuie să discut cu Hayes. Vreau să văd ce are de 
spus şeful... 

— Ar fi mai bine dacă aţi semna acum documentele, a 
vorbit  încetişor bărbatul. Voi reveni mâine după 


documentaţie. 

— Documentaţia mea, a zis Amelia, acoperă întregul 
spectru de la inutil la redundant. Ce a avut de spus în 
această privinţă colaboratorul meu? 

— Nu ştiu. De el s-a ocupat filiala din Caraibe. 

— El a dispărut în Caraibe. Este posibil să-l fi omorât 
departamentul dumneavoastră? 

— Poftim? 

— Scuze! Armata nu ucide oameni. S-a ridicat. Puteţi 
rămâne aici sau puteţi veni cu mine. Vreau să fotocopiez 
actele acestea. 

— Ar fi mai bine dacă n-aţi face-o. 

— Ar fi o tâmpenie să n-o fac. 

Bărbatul a rămas în biroul ei, probabil ca să tragă cu 
ochiul. Amelia a trecut de încăperea copiatoarelor şi a 
coborât cu liftul la parter. A vârât hârtiile în poşetă şi a 
sărit în primul taxi. 

— La aeroport, a cerut ea şi a analizat puţinele 
opţiuni pe care le avea la dispoziţie. 

Toate deplasările ei la Washington fuseseră acoperite 
din contul deschis al lui Peter, de aceea avea suficiente 
credite ca să ajungă în North Dakota. Era însă prudent să 
lase o urmă atât de clară spre Julian? Avea să-l sune de la 
un telefon public din aeroport. 

Stai, stai, gândeşte-te bine! Nu putea să se urce pur 
şi simplu într-un avion şi să ajungă în North Dakota 
nebăgată în seamă. Numele ei avea să apară pe lista 
pasagerilor şi cineva avea s-o aştepte la destinaţie. 

— Modificare de traseu, a anunţat ea. Gara Amtrak. 

Vocea taxiului a certificat modificarea şi maşina a 
întors. 

Puţine persoane foloseau trenul pentru distanţe 
mari - în general, cele cu fobii legate de înălţime sau cele 
cărora le plăcea să facă lucrurile în modul cel mai dificil cu 
putinţă. Ori cele care doreau să ajungă undeva fără să lase 
în urmă o dâră de indicii. Tichetele de tren se cumpărau de 
la un automat, cu aceleaşi anonime jetoane de 
divertisment utilizate pentru taxiuri. (Birocraţii şi 


moraliştii ar fi dorit să înlocuiască sistemul acesta greoi cu 
ceva similar cardurilor, însă alegătorii preferau ca 
guvernul să nu ştie chiar tot ceea ce făceau, când şi cu 
cine. În plus, cupoanele individuale uşurau barterul şi 
jaful.) 

Amelia a avut noroc. A fugit să prindă cursa de ora 
optsprezece spre Dallas şi de-abia se aşezase, când trenul 
s-a pus în mişcare. 

A activat ecranul de pe spătarul fotoliului din faţă şi a 
solicitat o hartă. Dacă atingea două oraşe, display-ul îi 
indica orele de sosire şi de plecare. Şi-a întocmit o listă; 
putea merge din Dallas la Oklahoma City, apoi la Kansas 
City, Omaha şi Seaside, în vreo opt ore. 

— De cine fugi, scumpo? Pe fotoliul de alături stătea o 
bătrână cu părul alb răsucit în corniţe scurte. De-un 
bărbat? 

— Bineînţeles, a încuviinţat ea. Un nemernic. 

Bătrâna a aprobat din cap şi şi-a umezit buzele. 

— În Dallas, ar fi bine să-ţi cumperi nişte mâncare ca 
lumea. N-o să poţi rezista cu mizeria pe care ţi-o servesc în 
vagonul-restaurant. 

— Mulţumesc, aşa voi face. 

Bătrâna a revenit cu ochii la telenovela pe care-o 
urmărea, iar Amelia a răsfoit Vedeţi America!, revista 
companiei feroviare. Nu existau prea multe articole care s- 
o intereseze. 

S-a prefăcut că moţăie pe durata drumului de o 
jumătate de oră până în Dallas. Acolo şi-a luat rămas-bun 
de la doamna cu corniţe şi s-a pierdut în mulţime. Avea la 
dispoziţie mai mult de o oră până la plecarea trenului spre 
Kansas City, aşa că şi-a cumpărat un rând de haine de 
schimb - un tricou Cowboys şi pantaloni negri de trening - 
câteva sandviciuri preambalate şi nişte vin. După aceea, a 
sunat la numărul din North Dakota pe care i-l lăsase Julian. 

— S-a răzgândit juriul? a întrebat bărbatul. 

— A apărut altceva, mult mai interesant. 

I-a povestit despre Harold Ingram şi despre mandat. 

— N-ai nicio veste de la Peter? 


— Nimic. Însă Ingram ştia că-i în Caraibe. Atunci am 
decis s-o şterg de acolo. 

— Ei bine, şi armata mi-a dat de urmă. O clipă! 

A dispărut din faţa ecranului, dar a revenit foarte 
repede. 

— De fapt, este vorba numai de dr. Jefferson şi nimeni 
nu ştie că se află aici. Deja a trecut aproape complet de 
partea noastră. Individul ăla, Ingram, a amintit de mine? 

— Nu, numele tău nu figurează în articol. 

— Asta-i însă numai o chestiune de timp. Chiar dacă 
nu mă asociază lucrării, ei ştiu că trăim împreună şi vor 
afla că sunt mecanic. Vor fi aici în câteva ore. Trebuie să 
schimbi trenul undeva? 

— Da. Femeia a privit hârtia pe care-şi notase traseul. 
Ultima dată în Omaha. Ar trebui să ajung acolo înainte de 
miezul nopţii... la 23.46. 

— Perfect. Pot ajunge acolo până atunci. 

— Şi după aceea? 

— Nu ştiu. O să vorbesc cu Cei Douăzeci. 

— Care douăzeci? 

— Tipii lui Marty. O să-ţi explic mai târziu. 

Amelia a mers la automat şi, după o clipă de ezitare, 
a cumpărat un tichet numai până la Omaha. Dacă o 
urmăreau, nu era nevoie să-i atragă mai departe. 

Un alt risc calculat: două telefoane aveau prize 
pentru modeme. Cu două minute înainte de plecarea 
garniturii, şi-a apelat propria bază de date şi a copiat 
articolul pentru Astrophysical Journal în  notebookul 
poşetei. După aceea, a instruit baza de date să expedieze 
articolul tuturor persoanelor din agenda ei telefonică ale 
căror nume erau urmate de *FIZ sau *ASTR. Erau peste 
cincizeci de indivizi, iar mai mult de jumătate erau 
implicaţi într-un fel sau altul în Proiectul Jupiter. Câţi 
dintre ei aveau oare să citească o ciornă de douăzeci de 
pagini, conţinând în majoritate matematică 
pseudooperatorie, lipsită de introducere şi context? 

Şi-a dat seama că ea însăşi ar fi privit primul rând, 
apoi ar fi şters documentul. 


Lecturile Ameliei din tren au fost mai puţin tehnice, 
dar strict limitate, deoarece nu se putea identifica pentru a 
obţine acces la materiale cu copyright. Trenul avea propria 
revistă on-screen, care prelua imagini din USA Today şi din 
alte publicaţii turistice - de fapt, numai reclame. Femeia a 
petrecut multă vreme privind pe geam unele dintre cele 
mai puţin atrăgătoare zone urbane ale Americii. Spre 
amurg, ogoarele care au apărut între oraşe au liniştit-o şi a 
aţipit. Fotoliul a trezit-o când au intrat în Omaha. Dar n-o 
aştepta Julian. 

Pe peron se afla Harold Ingram, abordând un aer plin 
de sine. 

— Ne găsim în stare de război, doamnă profesor. 
Guvernul este peste tot. 

— Dacă aţi interceptat un telefon public fără 
mandat... 

— N-a fost necesar. În toate gările şi staţiile de 
autobuze există camere video. Dacă eşti căutat de 
guvernul federal, camerele dau de tine. 

— N-am comis niciun delict. 

— Nu mă refer la „căutat“ în sensul căutării unui 
infractor. Doar „dorit“. Guvernul vă doreşte. Ca atare, v-a 
găsit. Acum vă rog să mă însoţiţi. 

Amelia a privit în jur. Nu se punea problema fugii, 
deoarece gara era monitorizată de roboţi şi de cel puţin un 
poliţist om. 

Apoi l-a zărit pe Julian, în uniformă, pe jumătate 
ascuns înapoia unei coloane. Bărbatul a dus un deget la 
buze. 

— Vă însoțesc, a încuviinţat ea, dar o fac împotriva 
voinţei mele şi vă previn că vom ajunge la tribunal. 

— Sper din toată inima, a comentat maiorul, 
conducând-o spre ieşire. Este mediul meu natural. 

Au trecut pe lângă Julian şi femeia l-a auzit pornind 
în urma lor. leşind din gară, s-au îndreptat spre şirul de 
taxiuri ce aşteptau. 

— Unde mergem? 

— Să prindem primul zbor spre Houston. 


A deschis portiera unui taxi şi a împins-o înăuntru. 

— Domnul maior Ingram? a întrebat Julian. 

Cu un picior în taxi, bărbatul s-a întors pe jumătate. 

— Da, sergent. 

— Zborul v-a fost anulat. 

Julian avea în mână un pistol mic, negru. Sunetul 
împuşcăturii nici nu s-a auzit. Când Ingram s-a înmuiat, 
Julian l-a prins de subsuori, părând că-l ajută să urce în 
taxi. 

— Grand Street, numărul 1236, a rostit el 
introducând în fantă un jeton oficial luat din portofelul lui 
Ingram. A vârât portofelul în buzunar, a închis portiera şi a 
anunţat: Traseu de suprafaţă. 

— Mă bucur să te văd, a spus Amelia căutând să 
imprime vocii ei un ton cât mai neutru. Cunoaştem pe 
cineva în Omaha? 

— Cunoaştem pe cineva parcat pe Grand Street. 

Taxiul a străbătut oraşul în zigzag. Julian stătea pe 
jumătate răsucit, privind o eventuală maşină urmăritoare. 
Ar fi fost evidentă în traficul rarefiat. Când au intrat pe 
Grand Street, el s-a întors şi a privit în faţă. 

— Dincolo de următoarea intersecţie este un Lincoln 
negru. Opreşte lângă el. Acolo coborâm. 

— Domnule maior Ingram, dacă sunt amendat pentru 
oprire interzisă, dumneavoastră suportaţi amenda. 

— Am înţeles. 

Au oprit lângă o limuzină mare, neagră, cu plăcuţe de 
înmatriculare din North Dakota şi geamuri opace. Julian a 
coborât din taxi şi l-a târât pe Ingram pe bancheta din 
spate a Lincoln-ului. Părea un soldat care-şi ajuta 
camaradul ameţit de băutură. 

Amelia i-a urmat. Pe locurile din faţă se găseau 
şoferul, un individ grizonant cu chip sever şi guler 
preoţesc, şi Marty Larrin. 

— Marty! 

— Venit în salvare. El ţi-a adus mandatul? 

Femeia a încuviinţat. Când limuzina a pornit, Marty a 
întins mâna spre Julian. 


— Dă-mi, te rog, actele lui. 

Julian i-a întins portofelul lunguieţ. 

— Blaze, el este părintele Mendez, fost membru al 
ordinului franciscan şi al închisorii Raiford de maximă 
securitate. 

În vreme ce vorbea, scotocea portofelul, ţinându-l 
întors spre o luminiţă de pe torpedo. 

— Dr. Harding, presupun. 

Mendez a ridicat o mână spre ea, păstrând-o pe 
cealaltă pe volan şi şofând manual. După încă o intersecţie, 
s-a auzit un bâzâit. Bărbatul a lăsat volanul şi a spus: 

— Acasă. 

— Nu-mi place, a zis Marty aprinzând plafoniera. 
Caută-l prin buzunare şi vezi dacă are ordinul de 
deplasare. A examinat fotografia unui bărbat cu un 
ciobănesc german. Frumos câine, totuşi nicio poză a 
familiei. 

— N-are nici verighetă, a zis Amelia. Este important? 

— Simplifică lucrurile. Are mufă instalată? 

Amelia a pipăit ceafa lui Ingram, în timp ce Julian i-a 
controlat buzunarele. 

— Poartă perucă, a observat femeia şi a tras de ea, 
scoțând un pârâit prelung. Da, are mufă. 

— Perfect. N-ai găsit niciun ordin? 

— Nu. Doar o autorizaţie de îmbarcare în avion, 
pentru el şi alte două persoane, „doi prizonieri plus 
paznic“. 

— Când şi unde? 

— În orice avion spre Washington. Prioritate 00. 

— Asta-nseamnă foarte mult sau foarte puţin? a 
întrebat Amelia. 

— Cel mai înalt nivel. S-ar putea ca tu să nu fii 
singura noastră cârtiţă, Julian. Am avea nevoie de una şi în 
Washington. 

— EP a făcut Julian. 

— După ce va fi conectat vreo două săptămâni cu Cei 
Douăzeci. Va fi o testare interesantă a eficienţei 
procesului. 


Nu ştiau cât de extremă avea să se dovedească 
testarea respectivă. 


Nu adusesem cătuşe sau ceva similar, aşa că i-am 
mai administrat o doză din pistolul cu tranchilizante, când 
a început să se mişte, în drum spre St. Bart. Căutându-l de 
acte, găsisem un AK101, pistoletul rusesc cu săgeți, care 
este arma favorită a asasinilor de pretutindeni- nu are 
nicio parte metalică. De aceea, nu dorisem să flecăresc cu 
el pe bancheta din spate, chiar dacă arma i se afla în 
siguranţa torpedoului. Cunoştea probabil moduri să mă 
lichideze folosindu-se de degetul mic. 

S-a dovedit că nu mă înşelasem prea mult. Când l-am 
coborât la St. Bart- legându-l de un scaun înainte de a-i 
administra antidotul- şi l-am conectat unidirecţional cu 
Marty, am aflat că era „operator special“ al 
Contrainformaţiilor armatei, detaşat pe lângă 
departamentul Evaluări Tehnologice. Nu mai exista însă 
nimic altceva, doar amintiri din copilărie şi tinereţe, plus o 
cunoaştere enciclopedică a mijloacelor de distrugere. Nu 
fusese tratat cu transferul selectiv de memorie despre care 
Marty afirmase că urma să-l suport, în vederea infiltrării 
mele în structura de comandă. Suferise doar o inhibare 
hipnotică extrem de puternică, ce n-avea să reziste multă 
vreme după conectarea bidirecţională cu Cei Douăzeci. 

Până atunci, noi şi el cunoşteam doar numărul 
camerei din Pentagon unde urma să-şi prezinte raportul. 
Trebuia s-o găsească pe Amelia şi s-o aducă- sau s-o 
omoare şi să se sinucidă, dacă situaţia era disperată. 
Despre ea nu ştia decât faptul că, împreună cu alt savant, 
descoperise o armă atât de puternică încât ar fi putut 
aduce victoria forţelor ngumi, dacă le-ar fi căzut în mâini. 

Mi se părea o modalitate stranie de definire. Într- 
adevăr, noi folosiserăm metafora „apăsarea butonului“, dar 
pentru ca Proiectul Jupiter să pornească spre ultima şi 
distrugătoarea lui fază ar fi fost nevoie de o întreagă 
echipă de savanţi, care să efectueze o succesiune de 
acţiuni complicate, într-un mod anume. 


Teoretic, procesul putea fi automatizat, după o primă 
repetiţie precaută. Insă odată ce repetiţia respectivă s-ar fi 
încheiat, n-ar mai fi rămas nimeni care să-l automatizeze. 

Aşadar, cineva din redacţia lui Astrophysical Journal 
avea legături cu armata - nimic surprinzător. Acum însă se 
punea întrebarea dacă respingerea articolului se datorase 
presiunilor venite de sus ori unor erori reale din lucrare. 

O părticică din mine dorea să creadă că, dacă 
realmente nu fuseseră de acord cu teoria noastră, n-ar fi 
avut niciun motiv s-o reţină pe Amelia şi, probabil, pe 
Peter. Sau poate că tipii de la Contrainformaţii apreciaseră 
că ar fi fost mai precaut să scape oricum de ei. Ne aflam în 
război. 

In sala de conferinţe eram patru persoane, exceptând 
cuplul conectat: Amelia, eu, Mendez şi Megan Orr, 
doctoriţa care-l verificase pe Ingram şi-i administrase 
antidotul. Deşi era ora trei noaptea, niciunul dintre noi nu 
simţea vreo urmă de oboseală. 

Marty s-a deconectat, apoi a scos jacul din mufa lui 
Ingram. 

— Deci? a întrebat el. 

— Sunt multe de asimilat, a rostit Ingram, apoi şi-a 
privit braţele legate. Aş putea gândi mai relaxat, dacă m- 
aţi dezlega. 

— E sigur? l-am întrebat pe Marty. 

— Mai eşti înarmat? 

Am ridicat pistolul cu tranchilizante. 

— Mai mult sau mai puţin. 

— L-am putea dezlega. In anumite circumstanţe, ar 
putea cauza probleme, dar nu într-o încăpere încuiată, 
tinut sub supraveghere şi în prezenţa unui paznic înarmat. 

— Nu ştiu..., a intervenit Amelia. Poate c-ar trebui să 
aşteptaţi până i se aplică tratamentul de îmblânzire. Mi se 
pare un tip periculos. 

— li putem face faţă, a zis Mendez. 

— Este important să discutăm cu el imediat după 
contact, ne-a atras atenţia Marty. El cunoaşte faptele, dar 
n-a fost angajat la un nivel emoţional profund. 


— Probabil că aşa-i, a încuviinţat Amelia. 

Marty l-a dezlegat şi s-a lăsat pe spate în scaun. 

— Mulţumesc, a spus Ingram frecându-şi antebraţele. 
În primul rând, aş dori să ştiu... 

Ceea ce s-a petrecut în continuare a fost atât de 
rapid încât n-aş fi putut descrie faptele, dacă n-aş fi 
vizionat înregistrarea camerei din plafon. 

Ingram se întorsese puţin în scaun, parcă răsucindu- 
se spre Marty, care îi punea întrebarea. În realitate, îşi 
asigurase spațiu de manevră şi posibilitatea de 
catapultare. 

Cu o mişcare bruscă, demnă de un gimnast 
câştigător al Olimpiadei, a ţâşnit din scaun şi l-a lovit pe 
Marty cu laba piciorului în bărbie, pentru ca după aceea să 
execute o rotaţie completă pe masa în faţa căreia mă 
găseam, cu pistolul în mână, dar nu aţintit către el. Am 
tras un foc aiurea, apoi el m-a izbit cu ambele tălpi în 
piept, rupându-mi două coaste. A prins arma din aer şi s-a 
rostogolit cu umerii peste masă, aterizând în picioare cu o 
piruetă de balerin şi lovindu-mă în gât pe când mă 
prăbuşeam. Intenţionase probabil să-mi zboare capul de pe 
umeri, dar nimeni nu-i perfect. 

Din poziţia excepţională în care mă găseam, pe 
podea, n-am putut zări mare lucru, dar l-am auzit pe Marty 
zicând: „N-o să ţină“, după care mi-am pierdut cunoştinţa. 

M-am trezit în scaunul din care fusesem doborât şi 
am văzut-o pe Megan Orr retrăgând un ac din antebraţul 
meu dezgolit. Un bărbat pe care l-am recunoscut, dar pe 
care nu-l puteam numi, îi făcea acelaşi lucru Ameliei - era 
Lobell, Marc Lobell, singurul dintre Cei Douăzeci cu care 
nu mă conectasem. 

Parcă ne-am fi întors câteva minute în timp, căpătând 
posibilitatea de a relua scena. Toţi se găseau în poziţiile 
iniţiale, cu Ingram legat din nou de scaun. Însă pieptul mă 
durea la fiecare răsuflare şi nu eram sigur dacă puteam 
vorbi. 

— Meg, am croncănit. Dr. Orr? Ea s-a întors. Poţi să 
mă consulţi după ce terminăm aici? Cred că mi-a rupt o 


coastă sau două. 

— Vrei să vii acum? 

Am clătinat din cap şi am simţit o durere în tot gâtul. 

— Vreau să aud ce are de spus nemernicul. 

Marc stătea lângă uşa deschisă. 

— Lasă-mă o jumătate de minut, cât să ajung la post. 

— Bine. 

Meg s-a apropiat de Ingram, singurul rămas 
inconştient, şi a aşteptat. 

— Alături este o cameră de observare, a explicat 
Mendez. Marc urmăreşte ce se-ntâmplă şi, la nevoie, poate 
elibera în sală un gaz soporific. Este o precauţie absolut 
necesară atunci când avem de-a face cu persoane din 
afară. 

— Deci realmente sunteţi incapabili de violenţă, a zis 
Amelia. 

— Eu nu sunt, am rostit. Vă deranjează dacă-i dau 
câteva şuturi în gură, înainte de a-l trezi? 

— De fapt, ne putem apăra şi singuri. Nu m-aş putea 
însă imagina inițiind acte de violenţă. Mendez a făcut un 
gest spre mine. În schimb, Julian ne pune în faţa unui 
paradox familiar- dacă el l-ar ataca pe omul acesta, n-aş 
putea face mare lucru. 

— Dar dacă ar ataca pe unul dintre Cei Douăzeci? a 
întrebat Marty. 

— Ştii bine răspunsul la asta. Atunci ar fi 
autoapărare. M-ar ataca pe mine. 

— Îi dau drumul? a întrebat Megan. 

Mendez a aprobat din cap şi ea i-a făcut injecţia lui 
Ingram. Bărbatul s-a trezit, a tras instinctiv de legături, 
smucindu-le de două ori, după care s-a destins. 

— Rapid anestezic, a comentat el. M-a privit şi a 
adăugat: Te-aş fi putut ucide. 

— Rahat! Ai făcut tot ce-ai putut. 

— Mai bine speră să nu afli niciodată ce pot face. 

— Domnilor, a intervenit Mendez, suntem de acord că 
voi doi sunteţi oamenii cei mai periculoşi din această 
încăpere... 


— Nici vorbă, l-a contrazis Ingram. Voi sunteţi cei mai 
periculoşi oameni aflaţi sub acelaşi acoperiş din întreaga 
lume. Poate din întreaga istorie a lumii. 

— Am analizat acest punct de vedere, a încuviinţat 
Marty. 

— Ei bine, poate că ar trebui să-l mai analizaţi. Veţi 
duce la dispariţia rasei umane în câteva generaţii. Sunteţi 
nişte monştri. Semănaţi cu nişte creaturi de pe alte 
planete, decise să-i distrugă pe pământeni. 

Marty a surâs larg. 

— lată o metaforă la care nu mă gândisem. De fapt, 
suntem cu adevărat decişi să distrugem capacitatea rasei 
de a se autodistruge. 

— Chiar dacă aţi reuşi- lucru de care nu sunt 
convins -, la ce ar folosi, dacă vom sfârşi prin a fi altceva 
decât oameni? 

— În primul rând, jumătate dintre noi nici măcar nu 
sunt oameni, a vorbit încetişor Megan. 

— Ştiţi la ce mă refer... 

— Cred că te referi exact la ceea ce ai spus. 

— Câte cunoaşte despre motivele grabei noastre? am 
întrebat eu. 

— Niciun fel de detaliu, a răspuns Marty. 

— Arma finală, indiferent ce ar însemna ea. Din 1945, 
tot supravieţuim unor „arme finale“. 

— Chiar dinainte de 1945, a intervenit Mendez. 
Avionul, tancul, gazele paralizante... Asta însă e niţeluş 
mai periculoasă. Niţeluş mai finală. 

— Iar tu eşti cea care a creat-o, a zis Ingram privind-o 
pe Amelia cu o expresie stranie, lacomă. Însă şi ceilalţi, 
aceşti Douăzeci, ştiu despre ea. 

— Habar n-am, a replicat Amelia. Nu m-am conectat 
cu ei. 

— Dar tu o vei face, foarte curând, i s-a adresat 
Mendez lui Ingram. Atunci totul va deveni limpede. 

— Conectarea cu o persoană împotriva voinţei sale 
constituie un delict federal. 

— Serios? Cred că acelaşi lucru s-ar putea afirma şi 


despre drogarea şi răpirea cuiva. Urmate de legarea 
pentru interogare. 

— Mă puteţi dezlega. Îmi dau seama că rezistenţa 
fizică este inutilă. 

— Nu cred, a clătinat din cap Marty. Eşti niţel prea 
rapid, niţel prea bun. 

— Legat, nu voi răspunde la nicio întrebare. 

— Ba cred c-o vei face, într-un fel sau altul. Megan? 

Doctoriţa a ridicat injectorul hipodermic şi a răsucit 
cu două poziţii dozatorul lateral. 

— Sunt pregătită, Marty. 

— Tazlet F-3, a surâs el. 

— Asta este cu adevărat ilegal. 

— Vai de mine! Va trebui să ne despice trupurile şi să 
ne mai spânzure o dată. 

— Nu cred că gust gluma. 

Incordarea din vocea lui Ingram devenise evidentă. 

— Cred că a auzit de efectele lui secundare, a 
comentat Megan. Durează multă vreme. Sunt excelente 
pentru o cură de slăbire. 

A păşit spre Ingram, care s-a chircit în legături. 

— Bine, vorbesc. 

— O să ne mintă, am spus. 

— Poate că da, a încuviinţat Marty, dar vom afla de 
îndată ce ne vom conecta. Spuneai că suntem oamenii cei 
mai periculoşi din lume. Că vom distruge întreaga rasă 
umană. Vrei să dezvolţi puţin afirmaţia? 

— Asta dacă veţi reuşi, ceea ce nu prea cred. Veţi 
converti o parte însemnată din noi, pornind de la 
structurile superioare de comandă în jos, iar apoi ngumii 
sau alţii vor interveni şi vor prelua conducerea. Sfârşitul 
experimentului. 

— O să-i convertim şi pe ngumi. 

— Nu pe mulţi, şi nu îndeajuns de rapid. Conducerea 
lor este prea fragmentată. Dacă-i veţi converti pe toţi răii 
sud-americani, în locul lor vor apărea africanii, care îi vor 
înghiţi pe nemestecate. 

Era o imagine destul de rasistă, m-am gândit, însă 


mi-am păstrat remarca pentru sinele canibal. 

— Dar dacă vom reuşi, a vorbit Mendez, crezi că asta 
ar fi şi mai rău? 

— Bineînţeles! Dacă pierzi un război, te poţi ridica şi 
lupta din nou. Dacă pierzi capacitatea de a lupta... 

— Dar nu va mai exista nimeni care să lupte, a 
intervenit Megan. 

— Prostii! Chestia asta nu-i poate afecta pe toţi. Dacă 
o zecime de procent din omenire rămâne neatinsă, 
respectivii se vor înarma şi vor prelua conducerea. lar voi 
le veţi da cheile oraşului şi veţi face tot ceea ce vă vor 
cere. 

— Nu-i chiar atât de simplist, a spus Mendez. Ne 
putem apăra, fără să ucidem. 

— Cum? Aşa cum v-aţi apărat împotriva mea? O să-i 
gazaţi pe toţi şi apoi o să-i legaţi? 

— Sunt sigur că vom elabora strategiile cu destul 
timp înainte. La urma urmelor, vom dispune de suficiente 
minţi ca a ta. 

— Tu eşti chiar un soldat, mi s-a adresat Ingram. Eşti 
de acord cu nebunia asta? 

— N-am cerut să fiu soldat şi nu-mi pot imagina o 
pace mai proastă decât războiul în care ne aflăm acum. 

— Se pare că te-au îndoctrinat, a clătinat el din cap. 
Opinia ta nici nu mai contează de-acum. 

— De fapt, a precizat Marty, el ni s-a alăturat în mod 
firesc. N-a trecut prin procesul de umanizare. Nici eu, de 
altfel. 

— Atunci sunteţi cu atât mai proşti. Dacă eliminaţi 
concurenţa, pur şi simplu nu veţi mai fi oameni. 

— Concurența nu dispare, a spus Mendez. Nici chiar 
cea fizică. Ellie şi Megan joacă handbalul cel mai murdar 
pe care ţi-l poţi închipui. Cei mai mulţi dintre noi suntem 
bătrâni, dar ne înfruntăm mental în modalităţi pe care nici 
măcar nu le-ai putea pricepe. 

—Am mufă şi le cunosc- şahul-bliţ şi go-ul 
tridimensional. Chiar şi voi trebuie să ştiţi că nu-i acelaşi 
lucru. 


— Nu, nu-i acelaşi lucru. Ai mufă, dar nu de suficient 
timp ca să înţelegi măcar regulile după care jucăm noi. 

— Eu mă refer la mize, nu la reguli! Războiul este 
teribil şi crud, dar şi viaţa-i la fel. Alte jocuri nu sunt 
altceva decât jocuri. Războiul este ceva real. 

— Eşti un individ atavic, Ingram, i-am spus. Vrei să te 
mânjeşti cu vopsele pe obraji şi să pleci ca să spargi 
testele oamenilor. 

— Eu sunt un bărbat. Nu ştiu ce dracu' eşti tu, în 
afară de un laş şi un trădător. 

Nu pot pretinde că nu m-a scos din sărite. O parte 
din mine dorea cu sinceritate să rămân singur cu el şi să-l 
stâlcesc în bătaie. Adică exact ce-şi dorea el; sunt sigur că 
mi-ar fi putut îndesa propriul meu picior în fund, pentru ca 
apoi să mi-l scoată pe gură. 

— Scuzaţi-mă, a zis Marty şi şi-a ciocănit cu vârful 
degetului cercelul din urechea dreaptă, ca să asculte un 
mesaj. După câteva clipe, a clătinat din cap şi a rostit: 
Ordinele lui vin prea de sus. Nu pot afla când este aşteptat 
să se întoarcă. 

— Dacă nu mă-ntorc în două... 

— Mai taci din gură! S-a răsucit spre Megan. 
Sedează-l. Cu cât îl conectăm mai repede, cu atât mai bine. 

— Nu trebuie să mă sedaţi. 

— Trebuie să te transportăm în altă parte a clădirii. 
Decât să mă încred în tine, prefer să te duc pe sus. 

Megan a trecut injectorul pe altă doză şi a apăsat 
trăgaciul. Ingram ne-a privit sfidător pentru câteva 
secunde, apoi s-a înmuiat în legături. Marty s-a întins să-l 
dezlege. 

— Aşteaptă treizeci de secunde, l-a oprit Megan. Este 
posibil să se prefacă. 

— Nu-i acelaşi lucru ca ăsta? 

Am arătat pistolul meu. 

— Nu, a primit destule tranchilizante pentru o 
singură zi. Injecţiile astea nu acţionează la fel de rapid, dar 
nici nu-ţi afectează organismul. 

S-a aplecat şi l-a ciupit cu putere de lobul urechii. 


Ingram nici n-a tresărit. 

— E-n regulă. 

Marty i-a desfăcut brațul stâng, care a tresărit, 
ridicându-se spre beregata lui, apoi a căzut inert. Buzele i- 
au zvâcnit, dar ochii nu i s-au deschis. 

— E tare tipul! 

A şovăit, apoi a desfăcut şi celelalte legături. 

M-am sculat ca să-l ajut să-l care, dar m-am crispat 
simțind durerea din piept. 

— Ia loc, a zis Megan. Nu ridici niciun creion, până 
nu te consult. 

Toţi ceilalţi au plecat cu Ingram, lăsându-mă singur 
cu Amelia. 

— la să văd ce-ai păţit, a zis ea şi mi-a descheiat 
cămaşa. 

Sub cutia toracică se vedea o zonă roşie care 
începuse deja să se închidă la culoare, devenind vineţie. 
Amelia n-a atins-o. 

— Te-ar fi putut ucide. 

— Ne-ar fi putut ucide pe amândoi. Cum te simţi să fii 
dorită, vie sau moartă? 

— Groaznic. Nu cred că el este singurul. 

— Trebuia s-o fi prevăzut, am rostit. Trebuia să fi 
ştiut cum funcţionează mintea militarilor. La urma urmelor, 
eu însumi fac parte din armată. 

M-a mângâiat încetişor pe braţ. 

— Noi ne-am făcut griji doar în privinţa reacţiilor 
celorlalţi oameni de ştiinţă. E ciudat într-un fel. Dacă m-am 
gândit puţin la reacţia celor din exterior, am presupus că 
vor accepta autoritatea noastră şi vor fi mulţumiţi că am 
descoperit problema din timp. 

— Cred că cei mai mulţi aşa ar fi făcut, chiar şi 
militarii. Însă cei care au auzit primii despre ea aparţineau 
exact departamentului care nu trebuia. 

— Spionii... S-a strâmbat. Spionii citesc reviste 
ştiinţifice? 

— Acum, când ştim că ei există, existenţa lor pare 
aproape inevitabilă. Tot ce au de făcut este să iniţieze o 


rutină automată de căutare a unor cuvinte-cheie în 
rezumatele lucrărilor trimise pentru evaluare în domeniul 
ştiinţelor fizice şi al ingineriei. Dacă orice pare să aibă o 
aplicaţie militară, ei investighează şi trag sfori. 

— Şi-i ucid pe autori? A 

— Probabil că-i înrolează. li lasă să-şi continue 
munca, purtând uniformă. În cazul nostru- în cazul tău 
adică - au fost necesare măsuri drastice, deoarece arma 
era atât de puternică, încât nu putea fi utilizată. 

—Aşa că au ridicat receptorul telefonului şi au 
ordonat cuiva să mă ucidă pe mine, iar altcuiva să-l 
asasineze pe Peter? 

A fluierat spre autobar şi a comandat vin. 

— Ei bine, Marty a aflat de la Ingram că prioritatea 
era să te aducă la Washington. Probabil că Peter se 
găseşte deja acolo, îndopat cu Tazlet F-3 şi verificând ceea 
ce ei ştiu deja. 

— În cazul ăsta, ştiu şi despre tine. O să-ţi vină cam 
greu să te infiltrezi în Portobello... 

Vinul a sosit. L-am gustat şi ne-am privit, gândindu- 
ne la acelaşi lucru: aş fi fost în siguranţă doar dacă Peter 
ar fi murit înainte de a le povesti despre mine. 

Marty şi Mendez au apărut şi s-au aşezat lângă noi. 
Marty s-a încruntat. 

— Va trebui să acţionăm rapid acum, să decalăm 
programul. În ce etapă a ciclului se află plutonul tău? 

— Sunt conectaţi de două zile. De o zi sunt în soldier- 
boy. M-am gândit câteva clipe, apoi am continuat: Probabil 
că sunt tot în Portobello şi se antrenează. Il istovesc pe 
noul şef de pluton cu exerciţii în Pedroville. 

— Perfect, a spus Marty. Primul lucru pe care trebuie 
să-l fac este să văd dacă amicul meu general le poate 
prelungi perioada de antrenament. Cinci-şase zile ar trebui 
să fie îndeajuns. Eşti sigur că linia telefonică este protejată 
corespunzător? s-a întors el spre Mendez. 

— Absolut, a răspuns acesta. În caz contrar, am fi fost 
toţi, inclusiv tu, în uniforme sau internaţi în sanatorii. 

— Asta înseamnă că avem la dispoziţie vreo două 


săptămâni. E suficient. În două-trei zile pot să-i fac lui 
Julian modificările de memorie şi să asigur ordinele pe 
baza cărora va aştepta plutonul în Blocul 31. 

— Nu suntem însă siguri dacă el ar trebui să meargă 
acolo, a intervenit Amelia. Dacă indivizii care l-au trimis pe 
Ingram după mine l-au prins deja pe Peter şi l-au făcut să 
vorbească, atunci ei ştiu că Julian a colaborat la redactarea 
lucrării. Când îşi va face apariţia, o să-l ia ca din oală. 

Am strâns-o uşor de mână. 

— Cred că-i un risc pe care trebuie să mi-l asum. Poţi 
aranja astfel încât să nu se poată afla de la mine despre 
locul ăsta? 

Marty a încuviinţat din cap, gânditor. 

— Să-ţi aranjez memoria este o chestie de rutină. 
Asta ne pune însă într-o situaţie delicată... Ca să revii în 
Portobello, va trebui să-ţi şterg amintirile lucrului la 
Problemă. Dar dacă te vor aresta din cauza lui Peter şi îţi 
vor descoperi o gaură în memorie, îşi vor da seama că ai 
fost aranjat. 

— N-ai putea s-o asociezi tentativei de sinucidere? am 
întrebat. Jefferson propunea oricum să şteargă amintirile 
respective. N-ai putea face astfel încât să pară că ăsta-i 
motivul? 

— Poate. Repet, poate. Îmi daţi voie? A turnat vin 
într-un pahar de plastic şi l-a întins spre Mendez, care a 
clătinat din cap. Din nefericire, nu-i un proces aditiv... pot 
îndepărta amintiri, dar nu le pot înlocui cu altele false. A 
sorbit din pahar. Totuşi, este posibil, câtă vreme îl avem pe 
Jefferson de partea noastră. N-ar fi greu să zicem că, 
chipurile, el a şters prea mult, inclusiv săptămâna în care 
ai lucrat în Washington. 

— Mi se pare o treabă din ce în ce mai delicată, a 
intervenit Amelia. De acord, nu ştiu mare lucru despre 
conectare, dar dacă tipii de la contraspionaj intră în 
mintea ta, a lui Jefferson sau a lui Mendez... n-ar ieşi totul 
la iveală? 

— Ne trebuie o pilulă de sinucidere, am rostit. Că tot 
veni vorba de sinucidere. 


— Nu le pot cere aşa ceva. Nu sunt sigur dacă eu 
însumi aş lua-o. 

— Nici chiar pentru a salva Universul? 

Dorisem ca tonul meu să sune sarcastic, dar 
întrebarea se auzi ca o afirmaţie. Marty păli. 

— Ai dreptate, sigur că da. Trebuie prevăzut aşa 
ceva, măcar ca o opţiune. Pentru toţi. 

— Situaţia nu-i chiar atât de dramatică, a spus 
Mendez. În plus, ignorăm o modalitate evidentă de a 
câştiga timp - ne putem muta de aici. Mergem trei sute de 
kilometri spre nord şi ne aflăm într-o ţară neutră. Se vor 
gândi de două ori înainte să trimită un asasin în Canada. 

Am căzut cu toţii pe gânduri. 

— Nu ştiu, a mormăit Marty. Guvernul canadian n-ar 
avea niciun motiv ca să ne protejeze. Dacă se va solicita 
extrădarea noastră, vom fi trimişi imediat la Washington, 
în lanţuri. 

— În Mexic e mai bine, am rostit. Problema cu 
Canada este că nu-i îndeajuns de coruptă. Duceţi nanoforja 
în Mexic şi vă puteţi cumpăra intimitatea absolută. 

— Aşa-i! a exclamat Marty. În plus, în Mexic există 
suficiente clinici în care să putem instala mufe şi să 
efectuăm modificări de memorie. 

— Dar cum intenţionaţi să ducem nanoforja până 
acolo? a făcut Mendez. Cântăreşte peste o tonă, fără să 
mai pun la socoteală toate cuvele, rezervoarele şi 
containerele de materii prime cu care se alimentează. 

— De ce n-o puneţi să construiască un trailer? am 
întrebat. 

— Imposibil. Nu poate construi ceva mai mare de 
şaptezeci şi nouă de centimetri. Teoretic, am putea obţine 
şi un trailer- din sute de repere. Am avea însă nevoie de 
cel puţin doi ingineri pricepuţi şi de un atelier complet 
utilat, ca să asamblăm totul. 

— De ce n-am fura unul? a şoptit Amelia. Armata are 
o mulţime de camioane. Generalul tău poate modifica 
documente oficiale, poate promova şi transfera cadre 
militare. Cred că ne-ar putea trimite şi un camion. 


— Bănuiesc că obiectele fizice sunt mai dificil de 
manipulat decât informaţiile, a mormăit Marty, totuşi 
merită încercat. Se pricepe cineva la şofat? 

Am schimbat priviri între noi. 

— Patru dintre Cei Douăzeci ştiu să şofeze, a zis 
Mendez. Eu n-am condus niciodată un camion, dar nu pot 
exista diferenţe chiar atât de mari. 

— Maggie Cameron a fost şofer profesionist, mi-am 
amintit din conectarea cu ei. A lucrat în Mexic. Ricci a 
învăţat să şofeze în armată, a condus chiar camioane 
militare. 

Marty s-a sculat, mişcându-se cu gesturi lente. 

— Du-mă la linia aceea protejată, Emilio. Să vedem ce 
poate face generalul. 

La uşă s-a auzit o ciocănitură uşoară, apoi Unity Han 
a deschis-o, gâfâind. 

— Trebuie să vă spun ceva... De îndată ce ne-am 
conectat cu el bidirecțional, am aflat că bărbatul acela... 
Peter... este mort. A fost ucis imediat, pentru ceea ce ştia. 

Amelia şi-a muşcat încheieturile degetelor şi m-a 
privit. O lacrimă i s-a prelins pe obraz. 

— Dr. Harding... Unity a şovăit, înainte de a continua. 
Şi dumneata trebuia să mori, de îndată ce Ingram se 
asigura de distrugerea întregii documentaţii. 

Marty a clătinat din cap. 

— Aici nu-i vorba despre departamentul Evaluare 
Tehnologică. 

— Nu-i nici Contraspionajul, a zis Unity. Ingram face 
parte dintr-o celulă de expiratori. Sunt câteva mii în tot 
guvernul. 

— Isuse, am bolborosit. Acum ei ştiu că-şi pot duce la 
împlinire profeția. 


Ingram cunoştea doar alţi trei membri ai Mâniei 
Domnului. Doi dintre ei îi erau colegi la departamentul 
Evaluare Tehnologică: o secretară civilă, care lucrase în 
biroul lui din Chicago, şi alt ofiţer, care plecase la St. 
Thomas ca să-l ucidă pe Peter Blankenship. Al treilea era 


un bărbat pe care-l ştia doar după numele de Ezechiel şi 
care apărea o dată sau de două ori pe an, transmițând 
ordine. Ezechiel pretindea că Mânia Domnului avea mii de 
membri în guvern, majoritatea în armată şi poliţie. 

Ingram asasinase patru bărbaţi şi două femei; cinci 
dintre aceştia fuseseră militari (al şaselea era soţul 
cercetătoarei pe care fusese trimis s-o lichideze). 
Întotdeauna crimele se petrecuseră departe de Chicago Şi, 
în majoritate, fuseseră atribuite unor cauze naturale. În 
unul dintre cazuri, conform ordinelor primite, Ingram 
violase victima şi-i mutilase trupul într-un anume fel, astfel 
ca moartea să fie considerată una dintr-un lanţ de crime în 
serie. 

În toate cazurile, Ingram se simţise bine. Toţi cei şase 
fuseseră nişte păcătoşi pe care-i trimisese în iad. li plăcuse 
în mod aparte mutilarea, intensitatea clipelor respective, şi 
continua să spere că Ezechiel îi va aduce ordine similare. 

Mufa îi fusese instalată cu trei ani în urmă. Camarazii 
expiratori n-ar fi fost de acord cu asta şi nici el nu aproba 
modalităţile hedoniste în care se utiliza, de obicei, 
conectarea. O folosea doar la capelele de conectare şi 
uneori la spectacolele de prizare, care, de asemenea, 
reprezentau pentru el un fel de experienţă religioasă. 

Unul dintre cei pe care-i asasinase fusese un mecanic 
trecut în rezervă, un stabilizator de felul lui Candi. Asta l-a 
făcut pe Julian să-şi pună întrebări despre indivizii, poate 
expiratori, care o violaseră pe Arly şi o abandonaseră, 
crezând-o moartă. S-a gândit şi la expiratorul cu cuţit de 
lângă magazinul de spirtoase. Erau doar nebuni ori făceau 
parte dintr-un efort organizat? Sau amândouă variantele 
erau valabile? 


A doua zi dimineaţă, m-am conectat cu nemernicul, 
timp de o oră, ceea ce a însemnat cu cincizeci şi nouă de 
minute prea mult. Prin comparaţie cu el, Scoville era un 
îngeraş. 

Trebuia să ies de acolo. Amelia şi cu mine am găsit 
costume de baie şi am pedalat până la plajă. În vestiarul 


bărbaţilor, doi indivizi m-au privit straniu, cu ostilitate. Am 
bănuit că negrii erau rari pe acolo. Sau poate bicicliştii... 

N-am înotat mult; apa era prea sărată, cu gust 
metalic, unsuroasă şi surprinzător de rece. Din cine ştie ce 
motiv, mirosea a şuncă sărată. Am ieşit şi ne-am şters, 
tremurând, apoi ne-am plimbat o vreme pe plaja ciudată. 

În mod evident, nisipul de culoare albă nu provenea 
din partea locului. Când veniserăm, trecuserăm peste 
suprafaţa reală a craterului, care era un fel de sticlă 
chihlimbariu-închis. Nisipul se simţea prea prăfos sub tălpi 
şi scârţâia. 

Peisajul părea realmente straniu, prin comparaţie cu 
plajele din Texas, unde ne petreceam vacanţele- Padre 
Island şi Matagorda. Nu existau pescăruşi, scoici sau 
crabi. Doar o formă de relief artificială, mare, rotundă şi 
umplută cu apă alcalină. Un lac creat de o divinitate 
idioată, spusese Amelia. 

— Ştiu unde poate găsi câteva mii de discipoli, am 
rostit. 

— L-am visat, a zis Amelia. Am visat că mă prinsese şi 
mă căsăpea, ca pe femeia aceea despre care mi-ai povestit. 

Am ezitat. 

— Vrei să discutăm despre asta? 

Ingram spintecase pântecul victimei de la ombilic 
până la uter, apoi îi crestase orizontal abdomenul, ca un fel 
de ornament, după ce-i retezase beregata. 

Amelia a dat din mână a negatie. 

— Realitatea este mult mai înspăimântătoare decât 
visul. Dacă lucrurile stau într-adevăr aşa cum le prezintă 
el... 

— Mda. 

Discutaserăm posibilitatea ca ei să nu fi fost decât 
câţiva; poate doar patru conspiratori care se autoamăgeau. 
Totuşi, Ingram păruse capabil să recurgă la o mulţime de 
resurse - informaţii, bani şi credite de raţii, plus gadgeturi 
de felul AK 101. În această dimineaţă, Marty urma să stea 
de vorbă cu generalul amic. 

— Mă sperie faptul că situaţia lor este exact invers 


decât a noastră. Putem localiza şi interoga o mie dintre ei, 
fără să găsim vreodată pe cineva implicat în planificarea 
generală. Dar dacă ei s-ar conecta cu oricare dintre voi, ar 
afla totul. 

Am încuviinţat din cap. 

— Prin urmare, trebuie să acţionăm repede. 

— Să acţionăm, atât. Odată ce-l vor urmări pe el sau 
pe Jefferson până aici, vom fi morţi. Amelia s-a oprit din 
mers. Hai să ne aşezăm aici şi să stăm liniştiţi câteva 
minute. S-ar putea să fie ultima noastră ocazie. 

Şi-a încrucişat gleznele şi a adoptat un fel de poziţie 
lotus. Am imitat-o, cu mai puţină graţie. Ne-am ţinut de 
mâini şi am privit ceţurile dimineţii destrămându-se 
deasupra apei cenuşii ca moartea. 


Marty i-a povestit generalului tot ceea ce Ingram le 
dezvăluise despre Mânia Domnului. Generalul a spus căi 
se părea o fabulaţie, dar că va întreprinde cercetări 
discrete. 

Le-a găsit două vehicule casate, pe care le-au primit 
în aceeaşi după-amiază: un camion de marfă cu obloane 
laterale şi un autobuz destinat transportului copiilor la 
şcoală. Au acoperit trădătorul kaki militar cu vopsea gri- 
albăstruie preoțească şi au inscripţionat „Căminul St. 
Bartholomew“ pe ambele vehicule. 

Mutarea nanoforjei n-a însemnat o joacă de copii. Cei 
care o aduseseră aici, cu mult timp în urmă, folosiseră 
două platforme cu rotile, o rampă şi o macara, ca s-o 
coboare în subsol. Ei au întrebuințat nanoforja pentru a 
improviza duplicate, au ridicat-o pe platforme şi, după ce 
au lărgit trei uşi, au izbutit s-o aducă în garaj, la capătul 
unei zile istovitoare. In timpul nopţii, au scos-o pe furiş de 
acolo şi au suit-o în camion. 

Intre timp, au modificat autobuzul, astfel ca Ingram 
şi Jefferson să poată rămâne conectaţi permanent, ceea ce 
a însemnat demontarea scaunelor şi instalarea de paturi şi 
echipamente care să le asigure hrana, apa şi golirea 
intestinelor. Ei aveau să fie conectaţi cu doi dintre Cei 


Douăzeci sau cu Julian, în schimburi extenuante de câte 
patru ore. 

Julian şi Amelia lucrau ca muncitori necalificaţi, 
demontând ultimele patru şiruri de scaune şi improvizând 
un cadru solid pentru paturi, transpirând şi luptându-se cu 
ţânţarii sub lumina pătrunzătoare, când Mendez a pătruns 
greoi în autobuz, suflecându-şi mânecile. 

— Julian, îţi iau eu locul. Cei Douăzeci au nevoie să te 
conectezi cu ei. 

— Cu plăcere. Bărbatul s-a ridicat şi s-a întins, auzind 
cum îi trosneau încheieturile. Ce s-a-ntâmplat? Sper ca 
Ingram să fi avut un infarct. 

— Nu, le trebuie nişte informaţii directe despre 
Portobello. Pentru siguranță, conectarea va fi 
unidirecțională. 

Amelia l-a privit pe Julian ieşind, apoi a spus: 

— Mă tem pentru el. 

— Eu mă tem pentru noi toţi. 

A scos din buzunarul pantalonilor un flacon, l-a 
deschis şi a scuturat afară o capsulă. I-a întins-o femeii, cu 
mâna uşor tremurătoare. Ea a privit ovalul argintiu. 

— Otrava. 

— Marty spune că are un efect instantaneu şi 
ireversibil. E o enzimă care merge direct la creier. 

— Parc-ar fi din sticlă. 

— Este un fel de plastic. Trebuie s-o muşcăm. 

— Şi dacă o înghiţi? 

— Durează mai mult. Ideea este să... 

— Ştiu care-i ideea. A vârât-o în buzunarul bluzei, 
apoi l-a închis cu nasturele. Ce vor să ştie Cei Douăzeci 
despre Portobello? 

— De fapt, îi interesează Panama City. Lagărul de 
prizonieri de război şi eventualele legături cu Portobello. 

— Ce vor face cu câteva mii de prizonieri ostili? 

— Îi vor preschimba în aliaţi. Intenţionează să-i 
conecteze pe toţi, vreme de două săptămâni, şi să-i 
umanizeze. 

— Şi să-i elibereze? 


— Ah, nu! Mendez a zâmbit şi a privit spre casă. Dar 
chiar dacă se vor afla înapoia gratiilor, ei nu vor mai fi 
prizonieri. 


M-am deconectat şi am rămas aproape un minut 
privind florile sălbatice; pe de o parte, îmi doream să fi fost 
o legătură bidirecţională, pe de altă parte, nu. După aceea, 
m-am sculat în picioare, împleticindu-mă, şi m-am apropiat 
de masa la care stătea Marty. Acesta tăia lămâi, părând 
descins din altă lume. Umpluse o pungă mare de plastic; 
pe masă se mai găseau trei carafe şi un storcător manual 
de fructe. 

— Ce crezi? 

— Faci limonadă. 

— Specialitatea mea. 

Fiecare carafă avea pe fund o anumită cantitate de 
zahăr. Marty tăia lămâia în două, lua o felie subţire de la 
mijloc şi o arunca pe zahăr, după care storcea cele două 
jumătăţi. Folosea cam şase lămâi de carafă. 

— Nu ştiu, am spus. Este un plan foarte îndrăzneţ. 
Am vreo două îndoieli. 

— Bine. 

— Vrei să te conectezi? 

Am arătat spre masa cu jacuri unidirecţionale. 

— Nu. Mai întâi, fă-mi rezumatul. În cuvintele tale, ca 
să zic aşa. 

M-am aşezat vizavi de el şi am început să mă joc cu o 
lămâie. 

— Este vorba despre mii de oameni, toţi provenind 
din altă cultură. Procesul funcţionează, dar l-ai testat doar 
pe douăzeci de americani albi. 

— Nu există niciun motiv pentru care să crezi că el 
poate fi limitat la anumite culturi. 

— Asta spun şi ei, dar nu există nici dovezi contrarii. 
Dacă ne alegem cu trei mii de nebuni irecuperabili? 

— Puțin probabil. Asta-i buna cercetare 
conservatoare - ar trebui să facem mai întâi o testare la 
scară redusă, dar nu ne putem permite. Acum, nu mai 


facem cercetare ştiinţifică, ci politică. 

— Depăşeşte politica, am murmurat. Nu există un 
termen pentru ceea ce facem. 

— Inginerie socială? 

Fără să vreau, am pufnit în râs. 

— N-aş spune asta în prezenţa unui inginer. Este ca şi 
cum ai face inginerie mecanică folosindu-te de o rangă şi 
de un baros. 

Marty s-a concentrat asupra unei lămâi. 

— Eşti însă de acord că trebuie făcut, a murmurat el. 

— Ceva trebuie făcut, am recunoscut. Acum două zile 
încă examinam opţiunile. Acum am ajuns pe un fel de 
tobogan foarte lunecos- nu putem nici încetini, nici da 
înapoi. 

— Este adevărat, totuşi nu uita că n-am făcut-o de 
bunăvoie. Jefferson ne-a pus pe marginea toboganului şi 
Ingram ne-a dat brânci. 

— Mda. Maică-mii îi place să spună: „Fă ceva, chiar 
dacă-i greşit“. Cred că-n situaţia asta ne aflăm acum. 

A pus cuțitul pe masă şi m-a privit. 

— De fapt, nu. Nu-i tocmai aşa. Avem opţiunea de a 
face totul public. 

— Povestea cu Proiectul Jupiter? 

— Toate poveştile. Este foarte posibil ca guvernul să 
descopere ce facem şi să ne strivească. l-am putea răpi 
posibilitatea respectivă, informând pe toată lumea despre 
ceea ce se întâmplă. 

Părea ciudat că nici măcar nu mă gândisem la asta. 

— Oricum, nu vom ajunge la un accept de sută la 
sută. Tu ai apreciat că va fi mai puţin de jumătate. Aşa 
ajungem în coşmarul lui Ingram- o minoritate de oiţe 
înconjurate de lupi. 

— Mai rău, a făcut el, aproape cu încântare. Cine 
controlează mass-media? Inainte de a apărea primul 
voluntar, guvernul ne va descrie drept nişte căpcăuni 
porniţi să înfulece lumea. Manipulatori ai minţilor. Vom fi 
vânaţi şi linşaţi. 

A terminat de tăiat lămâile şi a turnat cantităţi egale 


de suc în carafe. 

— Înţelege că eu mă gândesc la asta de douăzeci de 
ani. Nu se poate ocoli problema centrală- pentru a 
umaniza pe cineva, trebuie să-i instalăm o mufă, iar dacă 
are mufă şi este conectat bidirecțional, nu mai poate 
păstra secretul. Dacă am fi dispus de timp nelimitat, am fi 
putut proceda ca sistemul de celule al expiratorilor. Am fi 
pregătit modificări complexe de memorie pentru toţi cei 
care nu sunt chiar în vârf, astfel încât nimeni să nu poată 
dezvălui identitatea mea sau a ta. Insă modificările de 
memorie necesită instruire, echipament şi timp. Ideea asta 
de umanizare a prizonierilor de război este, în parte, o 
modalitate de subminare a acţiunii guvernului împotriva 
noastră, făcută preventiv. Iniţial, va fi prezentată ca o 
modalitate de disciplinare a prizonierilor... pentru ca apoi 
să îngăduim mass-mediei să „descopere“ că li s-a întâmplat 
ceva mult mai profund. Nişte ucigaşi fără inimă s-au 
transformat în sfinţi... 

— Între timp, le vom face acelaşi lucru tuturor 
mecanicilor. Pe rând, câte un ciclu. 

— Exact, a încuviinţat el. Patruzeci şi cinci de zile. 
Dacă merge... 

Calculul era cât se poate de clar. Existau şase mii de 
soldier-boy, fiecare deservit de trei cicluri. Cincisprezece 
zile fiecare, şi după patruzeci şi cinci de zile aveai de 
partea ta optsprezece mii de oameni, plus o mie sau două 
de piloţi ai fly-boy-ilor şi water-boy-ilor, care aveau să fie 
integrați în proces. 

Sarcina generalului lui Marty era să încerce să 
anunţe o operaţiune PsihOp generală, care ar fi impus ca 
anumite plutoane să rămână în misiune câteva săptămâni 
suplimentare. 

Ne trebuiau numai cinci zile pentru a „converti“ un 
mecanic, însă după aceea nu-l puteam trimite pur şi simplu 
acasă. Modificarea de comportament avea să fie evidentă 
şi secretul s-ar fi aflat la prima conectare. Din fericire, 
odată ce mecanicii erau conectaţi, ei ar fi înţeles 
necesitatea izolării, aşa că reținerea lor în bază n-ar fi fost 


o problemă. (Mai greu s-ar fi asigurat hrănirea şi cazarea 
atâtor persoane - acţiuni pe care generalul lui Marty urma 
să le încorporeze în cadrul manevrelor militare. Nu strică 
niciodată ca un soldat să doarmă în cort o săptămână- 
două.) 

Între timp, publicitatea făcută  miraculoasei 
„convertiri“ a prizonierilor de război avea să pregătească 
publicul pentru acceptarea următoarei etape. 

Lovitura de stat fără vărsare de sânge: pacifiştii 
preluau controlul armatei şi armata prelua controlul 
guvernului. Pentru ca apoi poporul... radicală idee! 

— Să preia el însuşi controlul guvernului. 

— Totul atârnă însă de această persoană misterioasă, 
am atras eu atenţia. Bun, se pot falsifica nişte dosare 
medicale, se pot transfera unele cadre militare. Ba chiar se 
pot obţine un camion şi un autobuz. Dar acum este vorba 
despre anunţarea unui exerciţiu PsihOp la scară planetară. 
Unul care să se transforme, de fapt, în preluarea 
controlului armatei. 

Marty a încuviinţat din cap tăcut. 

— Nu pui apă în limonadă? 

— Abia dimineaţă. Asta-i secretul. Şi-a încrucişat 
braţele pe piept. Cât despre marele secret, despre 
identitatea persoanei misterioase, eşti periculos de 
aproape de a-l rezolva. 

— Preşedintele? Marty a izbucnit în râs. Ministrul 
Apărării? Şeful de stat-major inter-arme? 

— Din câte cunoşti, ţi-ai putea da seama repede, dacă 
ai beneficia de organigrama de comandă. lar asta 
reprezintă o problemă. Suntem extrem de vulnerabili în 
perioada dintre momentul ăsta şi cel în care îţi va fi 
modificată memoria. 

Am ridicat din umeri. 

— Cei Douăzeci mi-au spus despre pilulele de 
sinucidere. 

El a deşurubat cu grijă capacul unui flacon maroniu 
şi mi-a scuturat în palmă trei capsule. 

— Mugşcă una şi creierul ţi se va distruge în câteva 


secunde. Pentru noi doi, ar fi trebuit să fie înglobată într- 
un dinte fals. 

— Într-un dinte? 

— E un vechi truc al spionilor. Dacă unul dintre noi 
doi este prins viu şi conectat, generalul este ca şi mort, iar 
toată acţiunea ia sfârşit. 

— Tu eşti însă unidirecţional. 

— În cazul meu, va fi necesară şi niţică tortură, a 
aprobat Marty. În cazul tău... ei bine, poţi să-i cunoşti 
numele. 

— Senatorul Dietz? Papa? 

M-a apucat de braţ şi a început să mă tragă înapoi 
spre autobuz. 

— Este generalul-maior Stanton Roser, şeful-adjunct 
de la Resurse Umane şi Management. El a fost unul dintre 
Cei Douăzeci declaraţi morţi, dar a căpătat altă faţă şi un 
nume nou. Acum mufa lui este decuplată, însă altfel are 
conexiuni excelente. 

— Nu ştie niciunul dintre Cei Douăzeci? 

Marty a clătinat din cap, apoi a adăugat: 

— De la mine nu vor afla, în niciun caz. Acum, nici de 
la tine. Nu te mai conectezi cu nimeni până n-ajungem în 
Mexic şi-ţi aranjăm memoria. 


Călătoria spre Mexic a fost cel puţin interesantă. 
Bateriile solare ale camionului se descărcau atât de repede 
încât trebuiau reîncărcate la fiecare două ore. Înainte de a 
ieşi din South Dakota, au hotărât să se oprească pentru o 
jumătate de zi şi să recableze vehiculul, ca să fie alimentat 
direct de generatorul cu fuziune la cald al nanoforjei. 

Apoi transmisia autobuzului s-a făcut praf. În esenţă, 
ea era un cilindru etanş de pulbere de fier, rigidizat de un 
câmp magnetic. Doi dintre Cei Douăzeci, Hanover şi Lamb, 
lucraseră în ateliere auto şi, laolaltă, au descoperit că 
problema se datora programului de schimbare a vitezelor, 
când cuplul de torsiune necesar atingea o anumită valoare, 
câmpul se decupla o secundă, pentru a trece la o treaptă 
inferioară de viteză; când cobora sub altă valoare, trecea 


la o treaptă superioară. Programul o luase însă razna şi 
încerca să schimbe vitezele de o sută de ori pe secundă, 
iar cilindrul de pulbere de fier nu rămânea rigid timp 
suficient ca să transmită prea multă putere. După ce au 
descoperit natura problemei, au reuşit s-o rezolve destul 
de rapid, întrucât parametrii de schimbare a vitezelor 
puteau fi setaţi manual. Resetarea trebuia însă făcută la 
fiecare zece-cincisprezece minute, fiindcă autobuzul nu 
fusese proiectat pentru o sarcină atât de mare şi 
supracompensa permanent. S-au deplasat totuşi spre sud, 
clătinându-se şi hurducându-se, parcurgând zilnic o mie 
cinci sute de kilometri şi făcând planuri. 

Înainte de a intra în Texas, Marty stabilise nişte 
aranjamente dubioase cu dr. Spencer, proprietarul clinicii 
din Guadalajara în care fusese operată Amelia. Nu-i 
dezvăluise că deţinea o nanoforjă, ci doar că avea acces 
limitat, însă nesupravegheat, la una şi că ar fi fost capabil 
să obţină pentru el practic orice obiect- în limite 
rezonabile, fireşte- care putea fi executat în şase ore. 
Drept dovadă- o dovadă în valoare de 2000 de carate - îi 
expediase un prespapier din diamant, greu de o jumătate 
de kilogram, pe a cărui faţetă superioară fusese înscris cu 
laserul numele lui Spencer. 

În schimbul celor şase ore de nanoforjă, dr. Spencer 
urma să-şi redistribuie personalul şi operaţiile astfel încât 
oamenii lui Marty să dispună de o întreagă aripă a clinicii 
şi de serviciile câtorva specialişti, timp de o săptămână. 
Eventuala prelungire a contractului rămânea să fie 
discutată. 

Marty nu avea nevoie de mai mult de o săptămână ca 
să-i aranjeze memoria lui Julian şi să termine umanizarea 
celor doi prizonieri ai lor. 

Trecerea graniţei mexicane a fost uşoară, o simplă 
tranzacţie financiară. Intoarcerea pe aceeaşi cale ar fi fost 
aproape imposibilă; grănicerii americani erau lenti, 
eficienţi şi dificil de mituit, fiind roboţi. Nu intenționau 
însă să revină pe şosea, în afară de cazul când situaţia ar fi 
fost de-a dreptul dezastruoasă. Plănuiseră să ajungă la 


Washington la bordul unui avion militar... preferabil nu ca 
prizonieri. 

Au avut nevoie de o zi ca să ajungă la Guadalajara şi 
de alte două ore ca să se târască prin oraş. Toate străzile 
care nu erau închise pentru reparaţii păreau să nu fi fost 
reparate din secolul XX. În cele din urmă, au sosit la 
clinică şi au lăsat camionul şi autobuzul în parcarea 
subterană, în paza unui bătrân cu un pistol-mitralieră. 
Mendez a rămas în camion şi nu l-a scăpat din ochi pe 
paznic. 

Spencer pregătise totul; închiriase inclusiv o vilă din 
apropiere, „La Florida“. N-a pus nicio întrebare, decât ca 
să se intereseze ce anume mai doreau. Marty i-a instalat 
pe Ingram şi Jefferson în clinică, împreună cu doi dintre 
Cei Douăzeci. 

În „La Florida“ au început să pună la punct etapa 
Portobello. Presupunând că legăturile telefonice locale nu 
erau sigure, au instalat o linie militară codificată, via 
satelit şi redirijată prin generalul Roser. 

A fost destul de simplu ca Julian să fie repartizat în 
Blocul 31, în calitate de participant la un curs de 
management militar, fiindcă nu mai era un factor în 
planurile strategice ale companiei. Cealaltă parte însă - 
solicitarea de prelungire cu o săptămână a timpului 
petrecut de plutonul său în soldier-boy - fusese respinsă la 
nivelul batalionului, însoţită de succinta explicaţie că 
„băieţii“ fuseseră prea stresaţi în ultimele două cicluri. 

Era destul de adevărat. Ei avuseseră la dispoziţie trei 
săptămâni, ca să se gândească la dezastrul din Liberia, şi 
unii nu fuseseră în cea mai bună formă la întoarcere. La 
asta se adăuga tensiunea suplimentară a reinstruirii cu 
Eileen Zakim, noul şef de pluton, care-l înlocuise pe Julian. 
Timp de nouă zile, aveau să rămână închişi în Portobello 
„Pedroville“ - repetând iar şi iar aceleaşi manevre, până 
când performanţele lor sub conducerea lui Eileen s-ar fi 
apropiat de cele anterioare. 

(Eileen beneficiase de o surpriză plăcută. Ea se 
aşteptase să fie tratată cu ranchiună, pentru că fusese 


adusă din exterior şi nu fusese promovată dintre ei. 
Realitatea fusese taman pe dos; toţi cunoscuseră în detaliu 
îndatoririle lui Julian şi niciunul nu le dorise.) 

Din fericire- deşi acest lucru nu era ceva 
neobişnuit -, colonelul care refuzase solicitarea de 
prelungire ceruse el însuşi un transfer în altă unitate. 
Mulţi dintre ofiţerii din Blocul 31 ar fi preferat un post 
care să implice fie mai multă, fie mai puţină acţiune; 
colonelul primise brusc ordinul de transfer la o unitate din 
Botswana, o ţară total pacificată, unde prezenţa Alianţei 
era considerată un dar ceresc. 

Înlocuitorul său a venit din Washington, de la biroul 
de Resurse Umane şi Management al generalului-maior 
Stanton Roser. După câteva zile de la sosire, timp în care a 
examinat cu atenţie politica şi acţiunile predecesorului 
său, el a anulat decizia referitoare la vechiul pluton al lui 
Julian. Acesta urma să rămână conectat până la 25 iulie, ca 
parte a unui studiu mai vechi al RUM. La 25 iulie, membrii 
plutonului urmau să fie aduşi pentru testare şi evaluare. 

Aduşi în Blocul 31. 

RUM nu putea afecta în mod direct evenimentele din 
uriaşul lagăr cu prizonieri de război din Zona Canal; acesta 
era administrat de o companie aparţinând departamentului 
Contrainformaţii, care dispunea şi de un pluton de soldier- 
boy. 

Problema era de a-i conecta pe toţi prizonierii 
laolaltă vreme de două săptămâni, fără ca vreun soldier- 
boy sau ofițer- dintre care unul era deja conectat- să afle 
ceva. 

În acest scop, a fost creat un fals rang de colonel 
pentru Harold McLaughlin, singurul dintre Cei Douăzeci 
care avea experienţă militară şi vorbea fluent spaniola. El 
a primit ordin de deplasare în Zonă, pentru monitorizarea 
unui experiment privind „pacificarea“ la scară extinsă a 
prizonierilor de război. Uniforma şi documentele îl 
aşteptau în Guadalajara. 

Într-o seară, pe când se aflau în Texas, Marty îi 
sunase pe amicii lor din Saturday Night Special şi-i 


întrebase, enigmatic şi pe ocolite, dacă ar fi fost de acord 
să vină în Guadalajara, ca să petreacă nişte zile de vacanţă 
alături de el, Julian şi Blaze. „Toţi am avut parte de atâta 
stres...“ Pe de o parte, o făcuse pentru a beneficia de 
punctele lor de vedere obiective, dar pe de altă parte 
pentru a-i trece graniţa înainte să apară feluriţi indivizi 
care să le pună întrebări indiscrete. Cu toţii, mai puţin 
Belda, acceptaseră- chiar şi Ray, care de-abia revenise 
după două săptămâni petrecute chiar în Guadalajara, unde 
îşi îndepărtase grăsimea acumulată în câteva decenii. 

Aşa încât, cine avea să apară prima în Florida, dacă 
nu chiar Belda, bălăngănind un baston şi însoţită de un 
hamal cocoşat de bagaje. Marty se găsea în holul de la 
intrare şi, pentru o clipă, a rămas cu gura căscată. 

— M-am gândit mai bine şi am decis să iau trenul. Am 
reuşit să mă autoconving că nu-i o greşeală prea mare. A 
dat din cap spre hamal. Arătaţi-i băiatului ăstuia drăguţ 
unde să-mi pună lucrurile. 

—Ă-ă-ă... habitación dieciocho. Camera 18. La etaj. 
Vorbeşti engleza, băiete? 

— Puțin, a răspuns el şi a pornit pe scări, 
împleticindu-se sub greutatea celor patru valize. 

— Ştiu că Asher vine după-amiază, a zis Belda. (Nu 
era încă ora douăsprezece.) Ce-i cu ceilalţi? Cred că m-aş 
putea odihni puţintel până începe petrecerea. 

— Perfect. E o idee bună. Cel târziu la şapte ar trebui 
să ajungă toţi. Pentru ora opt am pregătit un bufet. 

— E-n regulă. Odihneşte-te şi tu. Arăţi groaznic. 

A pornit pe scară, sprijinindu-se de baston şi de 
balustradă. 

Marty arăta într-adevăr rău; de-abia ieşise dintr-o 
conectare de câteva ore cu McLaughlin, în cursul căreia 
analizaseră toate argumentele pro şi contra, toate 
eventualele probleme ce ar fi putut apărea în „aventura“ 
cu prizonierii de război, cum o denumea McLaughlin. În 
majoritatea timpului, acesta trebuia să acţioneze pe cont 
propriu. 

Practic, atâta vreme cât ordinele aveau să fie 


respectate, n-ar fi trebuit să apară probleme, deoarece 
ordinele solicitau izolarea prizonierilor timp de două 
săptămâni. Oricum, majoritatea americanilor nu erau 
încântați să se conecteze cu ei. 

După două săptămâni, de îndată ce plutonul lui Julian 
intra în Blocul 31, McLaughlin avea să dispară, în urma sa 
rămânând umanizarea prizonierilor ca fapt împlinit. După 
aceea, prizonierii aveau să fie conectaţi cu Portobello şi 
pregătiţi pentru următoarea etapă. 

Marty s-a trântit pe patul nefăcut din odăiţa sa şi a 
privit tavanul. Era stucatură, şi volutele lui în relief 
alcătuiau configurații fantastice în lumina schimbătoare 
care pătrundea în cameră prin partea superioară a 
storurilor ce blocau imaginea străzii- raze reflectate din 
parbrize şi din caroseriile maşinilor ce se târau 
zgomotoase pe stradă, neştiind că vechea lor lume se 
apropia de sfârşit. Dacă totul mergea bine. Marty a privit 
umbrele mişcătoare şi a enumerat toate lucrurile rele ce se 
puteau întâmpla. După aceea, vechea lor lume avea să 
moară literalmente. 

Cum puteau menţine secretul planului, în ciuda 
tuturor probabilităților? Dacă umanizarea n-ar fi durat atât 
de mult... Nu exista însă nicio modalitate prin care să 
grăbească lucrurile. 

Cel puţin aşa credea el. 


Aşteptasem cu nerăbdare să-i revăd pe amicii din 
Saturday Night Special şi nu cred că reîntâlnirea putuse fi 
pregătită mai bine, oricât am fi fost de sătui de hrana rece 
din timpul călătoriei. Bufetul din „La Florida“ era o scenă 
ticsită de minunăţii: un platou cu cârnaţi asortaţi şi un 
altul cu jumătăţi de pui la rotisor, încă aburind; un somon 
imens, zăcând desfăcut pe o tavă; trei feluri de orez şi 
castroane cu cartofi, fulgi de porumb şi fasole; stive de 
pâine şi de lipii. Existau şi diverse castronaşe pline cu sos 
picant salsa, ardei iuți şi guacamole. Când am intrat, Reza 
tocmai îşi umplea o farfurie; am schimbat saluturi într-o 
spaniolă gringo stâlcită şi i-am urmat exemplul. 


De-abia ne prăbuşiserăm în fotoliile confortabile, 
ţinându-ne farfuriile în poală, când ceilalţi au coborât 
scara în grup, conduşi de Marty. Eram deja o mulţime - o 
duzină din Cei Douăzeci, plus cinci ai noştri. l-am oferit 
locul meu Beldei şi i-am umplut o farfurioară, conform 
specificaţiilor, salutându-i pe toţi; în cele din urmă, am 
găsit un locşor pe jos, într-un colţ, alături de Amelia şi 
Reza, care îşi cedase scaunul unei femei cu părul alb, Ellie. 

Reza ne-a turnat fiecăruia o cană de vin roşu dintr-o 
sticlă fără etichetă. 

— Ia să-ţi văd ID-ul, soldat, a chicotit el. A clătinat din 
cap, a golit jumătate de cană şi a umplut-o din nou. 
Emigrez. 

— Nu uita să iei bani cu tine. 

In Mexic, nu existau slujbe pentru nortes. 

— Chiar aveţi propria nanoforjă? 

— Măi băiete, ce bine se păstrează secretele pe aici! 
am pufnit. 

Reza a înălţat din umeri. 

— L-am auzit pe Marty povestindu-i lui Ray. E furată? 

— Nu, e un prototip. 

I-am povestit cât am putut de mult. Era frustrant; tot 
ceea ce ştiam despre istoria nanoforjei provenea din 
conectarea cu Cei Douăzeci şi nu aveam nicio posibilitate 
să-i comunic toate nuanțele şi complexităţile. Era ca şi cum 
aş fi citit doar nivelul iniţial al unui hipertext. 

— Aşadar, legal vorbind, nu-i furată. Vă aparţine. 

— De fapt, nu-i legal ca un cetăţean să deţină 
generatoare de fuziune la cald, cu atât mai puţin module 
de nanogeneză... dar armata integrase St. Bartholomew 
într-un proiect care pitea tot felul de prototipuri strict 
secrete. Cred că arhivele s-au pierdut, iar noi ţinem cumva 
în custodie maşina până ne-o va cere cineva... cum ar fi, de 
pildă, Muzeul Tehnic. 

— Bravo vouă! a zis Reza, atacând un sfert de pui. Aş 
greşi presupunând că Marty nu ne-a chemat aici pentru a 
ne solicita sfaturile înțelepte? 

— Ba o să vi le solicite, a intervenit Amelia, dându-şi 


ochii peste cap. Pe mine mă-ntreabă tot timpul. 

Reza a înmuiat un copan în sosul de ardei iute 
jalapeno. 

— Dar, în principiu, îşi acoperă fundul, a mormăit el 
cu gura plină. 

— Şi te protejează şi pe tine, am adăugat. Din câte 
ştim, deocamdată nimeni nu-l caută pe Marty. Cu siguranţă 
însă, o caută pe Blaze, pentru arma finală despre care ea 
ştie totul. 

— L-au ucis pe Peter, a murmurat Amelia. 

Reza s-a uitat la ea nedumerit, apoi a scuturat brusc 
din cap. 

— Ah, da, colaboratorul tău... Cine a făcut-o? 

— Cel care a venit la mine spunea că era din 
„departamentul Evaluare Tehnologică“ al armatei. Clătină 
din cap. Era... şi nu era. 

— Spioni? 

— Mai rău, am răspuns şi i-am explicat despre Mânia 
Domnului. 

— Atunci, de ce nu faceţi totul public? Oricum nu 
intenţionaţi să păstraţi secretul. 

— Ai dreptate, dar cu cât mai târziu se întâmplă asta, 
cu atât este mai bine. Ideal ar fi ca mai întâi să-i convertim 
pe toţi mecanicii. Nu numai pe cei din Portobello, ci de 
peste tot. 

— Ceea ce va dura o lună şi jumătate, a zis Amelia, 
dacă totul se va desfăşura conform planului. Imi pot 
imagina cât de probabil este așa ceva. 

— Nu veţi ajunge nici măcar la etapa respectivă, a 
pufnit Reza. Cu atâtea persoane capabile să citească 
minţile? Pun prinsoare pe raţia de alcool pe o lună că totul 
se va afla încă înainte de a converti primul pluton. 

— Nu fac niciun pariu, am replicat. Oricum, n-am 
nevoie de raţia ta. Singura noastră şansă reală este să fim 
măcar cu un pas înaintea tuturor. Să încercăm să fim 
pregătiţi pentru dezastru, atunci când se va petrece. 

Un străin s-a aşezat lângă noi şi mi-am dat seama că 
era Ray - cele trei sferturi rămase din el după operaţia 


estetică. 

— M-am conectat cu Marty. A izbucnit în râs. 
Dumnezeule, ce mai plan năstruşnic! Cum lipsesc două 
săptămâni, cum o luaţi razna! 

— Unii aşa se nasc, a comentat Amelia. Alţii 
înnebunesc pe parcurs. În cazul nostru, nebunia ne-a fost 
vârâtă pe gât. 

— Fac prinsoare că ăsta-i un citat, a observat Ray şi a 
muşcat dintr-un morcov. Avea în mână o farfurie plină cu 
legume crude. Totuşi, ai dreptate. Un mort- şi câţi dintre 
noi îi vor urma? Am pornit în misiunea imposibilă de 
îmbunătăţire a naturii umane. 

— Dacă vrei să pleci, e mai bine s-o faci acum, am 
rostit eu. 

Ray a pus farfuria jos şi şi-a turnat vin. 

— Nici gând! Am lucrat cu jacurile la fel de mult ca 
Marty. Noi ne-am jucat cu ideea asta cu mult înainte ca tu 
să te joci cu fetiţele. 

A privit spre Amelia, a zâmbit şi şi-a coborât ochii în 
farfurie. Marty l-a salvat, ciocănind cu o linguriţă într-un 
pahar. 

— S-au adunat aici o mulţime de specialişti şi un 
volum impresionant de experienţă, şi nu ştiu cât de 
frecvent ne vom mai reîntâlni cu toţii în aceeaşi cameră. 
Pentru prima reuniune, cred totuşi că ar fi bine să ne 
limităm la stabilirea termenelor şi la simpla transmitere de 
informaţii şi aspecte pe care cei cu mufe le cunosc în 
detaliu, dar despre care restul ştiu doar fragmente. 

— Să pornim invers, a intervenit Ray. Am cucerit 
lumea. Care-i etapa imediat anterioară? 

Marty şi-a frecat bărbia. 

— Întâi septembrie. 

— Ziua Muncii? 

— Şi, în acelaşi timp, Ziua Forţelor Armate. Singura 
zi din an când putem avea o mie de soldier-boy mărşăluind 
paşnic pe străzile Washingtonului. 

— Una dintre puţinele zile, am adăugat, când în 
Washington se găsesc majoritatea politicienilor. Şi, mai 


mult sau mai puţin, în acelaşi loc - la paradă. 

— Multe din cele ce urmează să se întâmple înainte, 
în etapa imediat anterioară, se referă la controlul mass- 
media. „Manipularea Opiniei publice“, cum i se spunea 
cândva. Cu două săptămâni mai devreme, vom fi încheiat 
umanizarea tuturor prizonierilor de război din Panama 
City. Va fi un miracol- toţi captivii ostili şi nedisciplinaţi 
vor fi transformați într-un grup cooperant, lipsit de 
ranchiună, doritor să utilizeze nou descoperita armonie 
pentru a pune capăt războiului. 

— Înţeleg încotro se-ndreaptă lucrurile, a spus Reza. 
N-o să reuşim. : 

— Bine, a zis Marty. Încotro se-ndreaptă lucrurile? 

— Vreţi să-i faceţi pe toţi să fie încântați de 
transformarea soldaţilor celor răi în îngeraşi, pentru ca 
apoi să trageţi cortina magică şi să spuneţi: „Atenţiune, 
atenţiune! Am procedat la fel cu toţi soldaţii noștri. 
Apropo, vom prelua conducerea în Washington.“ 

— N-o să fim chiar atât de subtili. Marty şi-a rulat o 
tortilla, umplând-o cu un amestec bizar de fasole, brânză 
rasă şi măsline. Până când va afla publicul, va fi mai 
degrabă: „Ah, şi am uitat să vă spunem, am preluat 
controlul Congresului şi al Pentagonului. Nu staţi în calea 
noastră, până terminăm treaba.“ 

A muşcat din tortilla şi a ridicat din umeri spre Reza. 

— Peste şase săptămâni? a întrebat acesta. 

A — Vor fi şase săptămâni foarte pline, a rostit Amelia. 
Inainte de a pleca din Texas, am expediat baza de calcul 
pentru scenariul sfârşitului lumii la vreo cincizeci de 
savanţi - toţi cei care în agenda mea telefonică figurează 
ca fizicieni sau astronomi. 

— Curios, a intervenit Asher. Eu nu l-aş fi primit 
oricum, fiindcă în agenda ta figuram probabil ca 
„matematician“ sau „băşinos bătrân“, totuşi m-aş fi 
aşteptat ca vreun coleg să-mi fi pomenit de chestia asta. 
Când ai făcut-o? 

— Luni. 

— Deci, acum patru zile... Asher şi-a umplut o cană 


cu cafea şi lapte fierbinte. L-ai contactat pe vreunul dintre 
ei? 

— Bineînţeles că nu. N-am avut curaj să pun mâna pe 
un telefon sau să intru într-o reţea de computere. 

— Ştirile n-au consemnat nimic, a spus Reza. Să nu 
fie dornic de publicitate niciunul dintre cei cincizeci? 

— Poate c-a fost interceptat, am presupus eu. 

Amelia a clătinat din cap. 

— Transmisia s-a făcut de la un telefon public din 
gara Dallas. Nu cred că descărcarea mesajului a durat mai 
mult de o microsecundă. 

— Atunci, de ce n-a reacţionat nimeni? a întrebat 
Reza. 

Ea a continuat să clatine din cap. 

— Am fost atât de... de ocupată. Ar fi trebuit să... 

A pus jos farfuria şi a scotocit în poşetă, în căutarea 
unui telefon. 

— Nu, a oprit-o Marty. 

— Nu telefonez nimănui. A tastat o serie de cifre. N- 
am verificat însă rezultatul transmisiei! Am presupus, pur 
şi simplu, că toţi vor... Rahat! 

A întors telefonul spre noi. Pe display se zărea un 
vălmăşag de litere şi cifre lipsit de sens. 

— Blestematul a intrat în baza mea de date şi mi-a 
făcut-o praf. În alea patruzeci şi cinci de minute cât am 
făcut până la Dallas. 

— Mă tem că-i mai rău decât atât, a spus Mendez. Am 
fost conectat cu el multe ore. N-a făcut-o el, nici măcar nu 
s-a gândit la aşa ceva. 

— Isuse, am vorbit în tăcerea bruscă. Să fi fost cineva 
din departamentul nostru? Cineva care-ţi putea decripta 
fişierele, pentru ca apoi să le distrugă? 

Amelia tasta, parcurgând textul. 

— Priviţi! 

Nimic nu era inteligibil, cu excepţia ultimelor 
cuvinte: „VJOJIIN|TIAJDJOIMINIUILIUII“. 


Într-un sistem celular durează până când informaţia 


penetrează la nivelurile superioare. În momentul când 
Amelia descoperise că Mânia Domnului îi distrusese 
fişierele, mai rămăsese o zi până când eşalonul suprem 
avea să afle că Dumnezeu le oferise o modalitate de a 
declanşa Apocalipsa - nu trebuia decât să-i oprească pe 
toţi cei care doreau să interfereze cu Proiectul Jupiter. 

Indivizii nu erau lipsiţi de inteligenţă şi cunoşteau 
câte ceva despre manipularea opiniei publice. Răspândiră 
„Ştirea“ că existau conservatori extremişti şi nebuni care 
doreau să-i convingă pe oameni că Proiectul Jupiter era un 
instrument al Satanei, că derularea acestuia ar fi putut 
precipita sfârşitul lumii. Sfârşitul Universului! Vă puteţi 
închipui ceva mai ridicol? Un proiect inofensiv care acum, 
după ce fusese pus în mişcare, nu mai costa absolut nimic 
şi care ne-ar fi putut oferi informaţii reale despre modul 
cum luase fiinţă Universul. Nu era de mirare că fanaticii 
aceia religioşi doreau să-l stopeze! Ar fi putut dovedi că 
Dumnezeu nu exista! 

Desigur, ceea ce dovedea că Dumnezeu exista şi ne 
chema pe toţi în Casa Lui. 

Expiratorul care decriptase şi distrusese fişierele 
Ameliei nu fusese altul decât Macro, şeful ei direct; el era 
mai mult decât fericit să vadă că partea lui din plan se 
cristaliza. 

Implicarea lui Macro venea în ajutorul celuilalt Plan - 
al lui Marty, nu al lui Dumnezeu - deoarece abătea atenţia 
de la dispariţia Ameliei şi a lui Julian. El îl trimisese pe 
Ingram să se descotorosească de Amelia şi presupunea că 
acesta avusese grijă şi de amicul ei negrişor. Plăsmuise 
scrisori prin care cei doi îşi anunțau demisiile, pentru 
cazul când cineva ar fi pus întrebări. Le transferase 
cursurile şi seminariile unor persoane prea recunoscătoare 
ca să mai fie şi curioase, iar zvonurile colportate pe seama 
celor doi erau atât de numeroase, încât nu se mai sinchisi 
să inventeze o poveste. Un puşti negru şi o hoaşcă albă. 
Probabil că-şi luaseră toţi banii şi se stabiliseră în Mexic. 


Din fericire, păstrasem ciorna lucrării pe notebookul 


meu. Amelia şi cu mine o puteam aranja, ca s-o expediem, 
după ce părăseam Guadalajara. Ellie Morgan, care fusese 
ziaristă înainte de a fi condamnată pentru crimă, s-a oferit 
să redacteze o versiune simplificată, pentru distribuţie 
generală, şi o alta alcătuită numai din ecuaţii, pentru o 
revistă de ştiinţă popularizată. Acela avea să fie un articol 
foarte scurt. 

Servitorii au strâns toate farfuriile, goale sau 
încărcate cu oase, şi au adus platouri cu prăjituri şi fructe. 
Nu mai eram în stare nici măcar să privesc alte calorii, dar 
Reza le-a atacat pe toate. 

— Pentru că Reza are gura plină, a spus Asher, lăsaţi- 
mă pe mine să joc rolul lui Toma Necredinciosul. Să 
presupunem că pentru umanizare ar fi suficientă înghiţirea 
unei pastile. Guvernul demonstrează în ce fel viaţa va 
deveni mai bună pentru toți- sau chiar că viaţa va lua 
sfârşit, dacă nu înghiţim pastila- şi asigură pastilele. Se 
promulgă o lege prin care cei care nu înghit pastila vor fi 
întemnițați pe viaţă. Cu toate acestea, câţi credeţi că n-o 
vor lua? 

— Câteva milioane, a răspuns Marty. Nimeni nu se 
încrede în guvern. 

— Dar, în loc de o pastilă, voi vorbiţi despre o 
operaţie complicată care reuşeşte în numai nouăzeci la 
sută din cazuri, iar când nu reuşeşte ucide pacientul sau îl 
face handicapat. Lumea va da bir cu fugiţii. 

— Am mai discutat asta, s-a strâmbat Marty. 

— Ştiu, am aflat-o când ne-am conectat. Operația nu 
va fi gratuită, veţi cere bani pentru ea şi o veţi transforma 
într-un simbol al statutului social şi al puterii individuale. 
Câţi expiratori credeţi că veţi atrage în felul ăsta? Sau 
dintre cei care deţin deja statut social şi putere? Ei vor 
spune: „l-auzi, acum toţi pot fi ca mine?“ 

— Adevărul este că oferă putere, a intervenit 
Mendez. Când sunt conectat cu Cei Douăzeci, înţeleg cinci 
limbi, am douăsprezece diplome şi am trăit peste o mie de 
ani. 

— Partea cu statutul social va fi la început 


propagandă, a precizat Marty. Însă când oamenii vor privi 
în jur şi vor vedea că practic toate chestiile interesante 
sunt făcute numai de umanizaţi, nu va mai fi nevoie să-i 
convingem. 

— Pe mine mă îngrijorează Mânia Domnului, a zis 
Amelia. E greu de crezut că-i vom converti pe mulţi dintre 
ei, mai ales că unora le place să-l slujească pe Domnul 
ucigându-i pe necredincioşi. 

— Chiar dacă vom converti câţiva ca Ingram, natura 
sistemului lor de organizare va împiedica „molipsirea“, am 
adăugat eu. 

— Oricum, a observat Asher, opoziţia lor faţă de mufe 
este de notorietate. Mă refer la expiratori, în general. Şi în 
niciun caz nu vor fi sensibilizaţi de argumente legate de 
putere şi de statut social. 

— Atunci poate că argumentele spirituale ar avea 
succes, a vorbit Ellie Morgan. 

Ea însăşi părea desprinsă dintr-o icoană, 
înveşmântată în alb şi cu părul lung, despletit, tot alb. 

— Noi, cei care suntem credincioşi, am constatat că 
ne este întărită şi extinsă credinţa. 

Nu eram prea sigur în privinţa asta. Când fusesem 
conectat, îi simţisem credinţa şi fusesem atras de liniştea 
şi pacea pe care le căpătam din ea. Ellie acceptase însă 
instantaneu ateismul meu, considerându-l drept „altă 
potecă“, ceea ce nu aducea deloc cu atitudinea 
expiratorilor pe care-i cunoscusem. În ora pe care o 
petrecusem conectat cu el şi cu ceilalţi doi, Ingram se 
folosise de puterea jacului pentru a vizualiza iaduri 
imaginative pentru noi trei, toate implicând violul anal şi 
mutilarea lentă. 

Ar fi fost interesant să mă conectez cu el după ce ar fi 
fost umanizat şi să-i reproduc iadurile acelea, ca să se 
amuze. Bănuiam că avea să-şi acorde iertarea. 

— Este un aspect ce ar trebui dezvoltat, a aprobat 
Marty. Utilizarea religiei, dar nu în stilul tău, Ellie, ci a 
religiei organizate. În mod automat, vom avea de partea 
noastră indivizi precum CyberBaptiştii sau pe cei din 


Omnia. Dar dacă am fi susținuți de o religie majoră, am 
putea beneficia de un segment masiv care nu numai să ne 
predice învăţătura, ci să-i demonstreze şi eficienţa. A luat o 
prăjiturică şi a privit-o cu atenţie. M-am concentrat atât de 
mult asupra problemelor militare, încât am neglijat 
celelalte moduri de putere. Religia, educaţia... 

Belda a ciocănit cu bastonul în podea. 

—Nu cred că decanii şi profesorii vor aprecia 
obţinerea de cunoştinţe fără aportul instituţiilor lor. 
Domnule Mendez, te conectezi la prietenii dumitale şi 
vorbeşti cinci limbi. Eu vorbesc doar patru, niciuna foarte 
bine, şi mi-am pierdut o mare parte a tinereţii stând şi 
memorând, ca să învăţ trei dintre cele patru. Pedagogii 
sunt geloşi pe timpul şi energia pe care le-au investit ca să 
acumuleze cunoştinţe. Dumneata le oferi oamenilor 
cunoştinţele ca pe o bucăţică de zahăr. N 

— Nu, nu, nu-i deloc aşa! a răspuns Mendez. Ințeleg 
cuvinte în japoneză sau în catalană doar când unul dintre 
ceilalţi gândeşte în limba respectivă. Eu nu rețin 
cunoştinţele. 

—Aşa s-a întâmplat, de exemplu, când Julian s-a 
conectat cu noi, a zis Ellie. Până atunci, Cei Douăzeci nu 
cunoscuseră niciodată un fizician. Când a fost în contact cu 
noi, i-am înţeles iubirea pentru fizică şi oricare dintre noi i- 
a putut folosi cunoştinţele în mod direct oricum, numai 
dacă ştiam destule ca să punem întrebările cuvenite. Asta 
nu înseamnă că, brusc, am putut utiliza calculul analitic. 
La fel cum nu pricepem gramatica japoneză, atunci când 
suntem conectaţi cu Wu. 

— Este vorba despre accesul comun la informaţie, nu 
despre transferul ei, a aprobat Megan. Eu sunt medic, 
ceea ce poate că nu înseamnă o deosebită realizare 
intelectuală, dar care necesită ani de studiu şi de practică. 
Când ne conectăm cu toţii şi cineva se plânge de o 
problemă de sănătate, ceilalţi îmi pot urmări logica în 
diagnosticare şi prescripţii, dar ei n-ar putea face acelaşi 
lucru, deşi ne conectăm de peste douăzeci de ani. 

— Experienţa încercată poate chiar determina pe 


cineva să studieze medicina sau fizica, a rostit Marty, şi cu 
siguranţă poate ajuta un student să aibă o legătură 
instantanee şi intimă cu un medic ori cu un fizician. Pe de 
altă parte, dacă doreşti să deţii respectivele cunoştinţe, 
trebuie să te deconectezi şi să asimilezi subiectele. 

— Sau să nu te deconectezi niciodată, a observat 
Belda, cu excepţia momentelor când mănânci, dormi sau te 
duci la toaletă. Asta chiar că-i atractiv. Miliarde de zombi 
care sunt experţi temporari în medicină, fizică şi japoneză, 
pe toată durata aşa-numitelor perioade de veghe... 

— Acest lucru va trebui reglementat, aşa cum se 
petrece acum, am spus eu. Oamenii vor petrece două 
săptămâni conectaţi pentru a fi umanizaţi, dar apoi... 

Uşa din faţă s-a deschis atât de violent, încât s-a izbit 
de perete şi în salon au pătruns trei soldaţi masivi, 
înarmaţi cu pistoale-mitralieră. I-a urmat un poliţist scund, 
neînarmat. 

— Am un mandat de arestare pentru dr. Marty Larrin, 
a vorbit el în spaniolă. 

— Care este acuzaţia? am întrebat. 

—Nu sunt plătit ca să le răspund negrilor. Care 
dintre voi este dr. Larrin? 

— Eu sunt, am spus în engleză. Răspunde-mi. 

Mi-a aruncat o privire pe care n-o mai văzusem de 
ani de zile, nici chiar în Texas. 

— Taci, negrule! Dr. Larrin este unul dintre albi. 

— Care este acuzaţia? a întrebat Marty în engleză. 

— Tu eşti profesorul Larrin? 

— Eu sunt şi am anumite drepturi pe care le cunoşti 
foarte bine. 

— Nu ai dreptul să răpeşti alţi oameni. 

— Persoana pe care se presupune că aş fi răpit-o este 
cetăţean mexican? 

— Ştii bine că nu este. Este un reprezentant al 
guvernului Statelor Unite. 

Marty a izbucnit în râs. 

— Îţi sugerez atunci să trimiţi aici tot un reprezentant 
al guvernului Statelor Unite. I-a întors spatele. Unde 


rămăseserăm? 

— Răpirea constituie un delict pentru legea 
mexicană. Se împurpurase la faţă, ca un poliţist din 
desenele animate. Nu contează cine răpeşte pe cine. 

Marty a luat un telefon mobil şi s-a răsucit spre el. 

— Aceasta este o problemă internă între două 
departamente ale guvernului Statelor Unite. A pornit spre 
poliţist, ţinând telefonul ca pe o armă, şi a vorbit în 
spaniolă: Eşti o furnică prinsă între două pietre. Vrei să fac 
apelul care să te strivească? 

Polițistul s-a retras un pas, dar n-a cedat. 

— Nu ştiu nimic despre chestiunile acestea, a replicat 
el în engleză. Mandatul este mandat. Trebuie să mă 
urmezi. 

— Rahat! 

Marty a atins o tastă şi a derulat un conector jac din 
aparat. L-a introdus în mufa de la ceafă. 

— Doresc să ştiu pe cine contactezi! Marty tăcea, 
privind prin el. Cabo! 

A făcut un gest şi unul dintre soldaţi a pus ţeava 
automatului sub bărbia lui Marty. 

Marty a ridicat încet braţul şi s-a deconectat. 
Ignorând arma, s-a uitat direct în ochii şefului. Glasul îi era 
tensionat, dar ferm. 

— Peste două minute, îl poţi suna pe Julio Casteăada, 
comandantul tău. Îţi va explica în detaliu teribila greşeală 
pe care era s-o faci, în necunoştinţă de cauză. Sau... poţi 
decide c-ar fi mai bine să te-ntorci la secţie şi să nu-l mai 
deranjezi pe comandantul Castehada. 

S-au țintuit cu privirile pentru o secundă nesfârşită. 
Polițistul a zvâcnit din bărbie într-o parte şi soldatul a 
retras arma. Fără alt cuvânt, cei patru au părăsit vila. 

Marty a închis uşa înapoia lor. 

— A fost cam costisitor, a spus el. M-am conectat cu 
dr. Spencer şi el s-a conectat cu cineva din poliţie. l-am 
plătit acestui Castenhada trei mii de dolari ca să piardă 
mandatul. Pe termen lung, banii nu sunt importanţi 
deoarece putem produce orice obiect, pe care apoi să-l 


vindem. Dar aici şi acum nu avem un „termen lung“, ci 
doar o succesiune de stări excepţionale. 

— Până se va afla că aveţi o nanoforjă, a zis Reza. 
Atunci n-o să mai fie doar câţiva poliţişti cu automate. 

— Tipii ăştia nu ne-au găsit adresa în cartea de 
telefoane, a rostit Asher. Trebuie să fie vorba despre 
cineva din subordinea lui Spencer. 

— Aşa-i, a încuviinţat Marty. Aşadar, în cel mai bun 
caz, se ştie că avem acces la o nanoforjă. Spencer însă 
crede că-i o relaţie guvernamentală despre care nu-i pot da 
detalii. Asta li se va spune poliţiştilor. 

— Pute, Marty! am spus. Pute rău de tot! Mai 
devreme sau mai târziu, vor veni cu tancul la uşă. Cât 
trebuie să mai rămânem aici? 

Şi-a deschis notebookul şi a apăsat o tastă. 

— De fapt, depinde de Ingram. Ar trebui să fie 
umanizat în şase până la opt zile. Indiferent de asta, noi 
doi trebuie să fim în Portobello pe data de 22. 

Peste şapte zile. 

— Nu avem însă un plan de rezervă. Dacă guvernul 
sau mafioţii pun lucrurile cap la cap... 

— Planul nostru „de rezervă“ este să ne adaptăm 
situaţiei din mers. Până acum, a dat roade. 

— Ca măsură minimă, ar trebui să ne despărţim, a 
propus Asher. Faptul că suntem toţi la un loc le uşurează 
mult sarcina. 

Amelia m-a atins pe braţ. 

— Să ne grupăm câte doi. Fiecare pereche să aibă un 
vorbitor de spaniolă. 

— Şi s-o facem imediat, a adăugat Belda. Cel care i-a 
trimis pe soldaţii aceia are şi el un plan de rezervă. 

Marty a încuviinţat încetişor din cap. 

— Eu voi rămâne aici. Toţi ceilalţi să telefoneze de 
îndată ce găsesc locuinţă. Cine vorbeşte spaniola atât de 
bine ca să se ocupe de casă şi masă? 

Mai mult de jumătate dintre noi; în niciun minut, am 
format perechile. Marty a deschis un portofel gros şi a pus 
pe masă un teanc de bancnote. 


— Fiecare dintre voi să aibă cel puţin cinci sute de 
pesos. 

— Cine poate, ar trebui să ia metroul, am spus. O 
armată de taxiuri ar bate la ochi şi ar fi uşor de urmărit. 

Amelia şi cu mine ne-am luat bagajele, încă 
nedespachetate, şi am ieşit primii. Staţia de metrou se 
găsea la un kilometru distanţă. M-am oferit să-i iau valiza, 
dar mi-a spus că ar fi un gest prea evident non-mexican. În 
mod firesc, ea ar fi trebuit să ducă valiza mea şi să mă 
urmeze la doi paşi în spate. 

— Vom avea cel puţin răgazul să punem la punct 
lucrarea. Toate astea vor fi zadarnice, dacă Proiectul 
Jupiter nu va fi stopat până la 14 septembrie. 

— Eu m-am apucat de treabă de azi-dimineaţă. 
Amelia a oftat. Bine ar fi fost să-l fi avut pe Peter. 

— N-aş fi crezut c-o voi spune vreodată... dar sunt de 
aceeaşi părere. 


În scurt timp, ei aveau să afle, odată cu restul lumii, 
că Peter era viu. Nu mai putea însă să-i ajute la lucrare. 

Poliţia din St. Thomas arestase un bărbat de vârstă 
mijlocie, care rătăcea prin piaţă, în zorii zilei. Murdar şi 
nebărbierit, purtând doar chiloţi, la început fusese luat 
drept un betiv. Când îl duseseră la secţie, se constatase 
însă că individul era perfect treaz, dar confuz. Monumental 
de confuz; credea că se găsea în 2004 şi că avea douăzeci 
de ani. 

Mufa din ceafă era atât de recentă, încât avea pe ea 
cruste de sânge închegat. Cineva îi invadase mintea şi-i 
furase ultimii patruzeci de ani din viaţă. 

Bineînţeles, din minte îi fusese luat textul articolului. 
După câteva zile, măreţul adevăr ajunsese până la 
eşaloanele superioare ale Mâniei Domnului: planul lui 
Dumnezeu urma să fie împlinit, într-un mod destul de 
potrivit, prin acţiunile păcătoase ale savantilor. Doar câţiva 
ştiau despre gloriosul Sfârşit şi început pe care Domnul 
avea să-l ofere pe 14 septembrie. 

Unul dintre autori era în siguranță- majoritatea 


creierului său găsindu-se într-o cutie neagră, undeva. 
Referenţii care lecturaseră lucrarea căzuseră victime ale 
unor accidente ori ale unor „boli“. Un coautor continua să 
lipsească, împreună cu agentul care fusese trimis să-l 
lichideze. 

Se presupunea că muriseră amândoi, întrucât Amelia 
nu mai apăruse pentru a avertiza lumea. În mod evident, 
autorii fuseseră nesiguri cu privire la timpul pe care-l 
aveau la îndemână înainte ca procesul să devină 
ireversibil. 

Cel mai puternic membru al Mâniei Domnului era 
generalul Mark Blaisdell, subsecretarul DARPA. Fapt deloc 
surprinzător, el îşi cunoştea principalul adversar, pe 
generalul-maior Roser, graţie unui firesc context social; 
amândoi serveau masa în aceeaşi sală din Pentagon, 
„popota ofiţerilor“, dacă o asemenea expresie putea fi 
aplicată unei încăperi cu lambriuri de mahon, unde exista 
câte un ospătar îmbrăcat în alb la fiecare doi clienţi. 

Blaisdell şi Roser nu se plăceau reciproc, deşi 
amândoi îşi ascundeau suficient de bine sentimentele 
pentru ca, ocazional, să joace tenis sau biliard împreună. 
Când Roser îl invitase, o dată, la o partidă de pocher, 
Blaisdell refuzase sec: „N-am jucat în viaţa mea cărţi“. 

Îi plăcea, în schimb, să se joace de-a Dumnezeu. 

Printr-o serie de trei-patru intermediari, el superviza 
majoritatea crimelor şi torturilor regretabil necesare 
pentru a accelera planurile Domnului. Se folosea de un 
local ilegal de conectare din Cuba, unde Peter fusese dus 
pentru a i se interveni asupra memoriei. Blaisdell fusese 
cel care, şovăind, decisese să-l lase în viaţă pe savant, în 
vreme ce cinci referenţi ai lucrării sale pieriseră în 
accidente sau fuseseră afectaţi de diverse maladii. 
Respectivii trăiseră în diferite colţuri ale lumii şi nu existau 
detalii care să ducă la asocierea imediată a deceselor şi 
bolilor lor- doi se aflau în comă şi aveau să fie lipsiţi de 
cunoştinţă în timpul sfârşitului lumii -, dar situaţia s-ar fi 
putut complica dacă murea şi Peter. Cosmologul era destul 
de cunoscut şi probabil că zeci de persoane aflaseră 


identitatea celor cinci referenţi şi faptul că-i respinseseră 
lucrarea. O anchetă putea duce la reevaluarea ei, iar faptul 
că Blaisdell îi mandatase respingerea ar fi putut atrage 
nedorita examinare a altor activităţi. 

Generalul încerca să-şi ţină pentru sine credinţele 
religioase, totuşi ştia că existau persoane - ca Roser- care- 
i cunoşteau conservatorismul şi care ar fi putut suspecta, 
dacă ar fi recepționat murmurul unui fapt sau al unui zvon, 
că el era un expirator. Armata nu l-ar fi degradat pentru 
aşa ceva, dar l-ar fi putut transforma în intendentul cu 
gradul cel mai mare din lume. 

Iar dacă s-ar fi aflat despre Mânia Domnului, ar fi fost 
executat pentru trădare. Desigur, el personal ar fi preferat 
asta degradării. Secretul fusese însă pecetluit de ani de 
zile, iar Blaisdell ar fi fost ultimul care l-ar fi destăinuit. 
Grupul lui Marty nu era singurul dotat cu pastile. 

Blaisdell a revenit acasă de la Pentagon, s-a îmbrăcat 
în trening şi a mers în Alexandria, la un meci de fotbal în 
nocturnă. La taraba cu hot dog, a intrat în vorbă cu femeia 
aflată lângă el la coadă şi, pe drumul spre tribună, ea i-a 
spus că agentul lor, Ingram, plecase spre gara Omaha în 
seara de 11 iulie, pentru a prelua şi elimina o savantă, 
Blaze Harding. Agentul şi savanta părăsiseră împreună 
gara- camerele video ale securităţii o confirmau-, dar 
dispăruseră amândoi. 

Găsiţi-i şi ucideţi-o pe Harding. Ucideţi-l şi pe 
Ingram, dacă dă semne că ar fi trecut în tabăra cealaltă. 

Blaisdell s-a dus la locul său. Femeia a intrat în 
toaleta publică şi şi-a aruncat hot dog-ul, apoi a plecat 
acasă, unde o aşteptau armele ei. 

Prima dintre aceste arme era un info-vierme FBI 
ilegal, capabil să scotocească nedetectat prin arhivele 
transportului municipal. Ea a descoperit că în taxi, alături 
de agent şi de prezumtiva victimă, se mai aflase o 
persoană; opriseră taxiul pe Grand Street, nu la o adresă 
anume. Comanda iniţială fusese pentru numărul 1236, dar 
se opriseră mai devreme, la o anulare verbală. 

Femeia a revenit la benzile camerelor de securitate şi 


a văzut că pe cei doi îi urmărise un negru voinic, îmbrăcat 
în uniformă militară. Deocamdată, nu ştia că exista o 
legătură între savantă şi mecanicul negru. Bănuia că 
individul era dublura lui Ingram; Blaisdell nu pomenise de 
el, dar poate că fusese un aranjament făcut de Ingram pe 
cont propriu. 

Aşadar, Ingram era probabil aşteptat de o maşină, cu 
care trebuia să-şi transporte victima până în locul unde 
urma s-o lichideze. 

Următoarea etapă depindea de şansă. Imediat după 
începutul războiului ngumi, sistemul Iridium, care asigura 
comunicaţia globală prin intermediul unei reţele de sateliți 
situaţi pe orbite joase, fusese preluat fără tam-tam de 
guvern; toţi sateliții fuseseră înlocuiţi cu alţii având funcţii 
duble. Ei continuau să asigure serviciul de telefonie, dar în 
acelaşi timp spionau regiunile peste care treceau. Dacă 
unul dintre ei trecuse deasupra lui Omaha, deasupra 
oraşului Grand Street, cu puţin înaintea miezului nopţii, la 
11 iulie? 

Femeia nu era cadru militar, dar avea acces la 
imaginile Iridium prin intermediul cabinetului lui Blaisdell. 
După câteva minute de sortare, a avut o imagine a taxiului 
plecând şi a mecanicului negru suindu-se în partea din 
spate a unei limuzine negre, lungi. Următoarea imagine 
era luată dintr-un unghi foarte jos, care arăta placa de 
înmatriculare a limuzinei: „North Dakota 101 Cler“. În mai 
puţin de un minut, ea a urmărit-o până la St. Bartholomew. 

Locul respectiv era destul de straniu, însă cursul de 
acţiune părea limpede. Femeia avea deja pregătită o 
geantă cu un taior sobru şi o rochie îndrăzneață, două 
schimburi de lenjerie, plus un cuţit şi un pistol construite 
integral din plastic. În geantă mai exista şi un flacon de 
vitamine conţinând suficiente toxine ca să ucidă populaţia 
unui orăşel. Peste mai puţin de o oră, femeia se găsea în 
avion, îndreptându-se spre Seaside, oraşul de lângă crater, 
şi spre misterioasa mănăstire. St. Bartholomew avea 
anumite conexiuni militare, însă generalul Blaisdell nu 
deţinea un nivel de autorizaţie suficient de ridicat pentru a 


afla despre ce era vorba. Femeia s-a gândit că poate se 
aventura în ceva foarte riscant. S-a rugat pentru călăuzire 
şi Domnul i-a vorbit cu glasul Lui sobru şi patern, 
spunându-i că făcea ceea ce era bine. Urmează-ţi calea şi 
nu te teme de moarte. Moartea înseamnă venirea în Casa 
Mea. 

Ea îl cunoştea pe Ingram - era o treime a celulei ei- 
şi ştia că era un expert în asasinate. Ea însăşi ucisese 
peste douăzeci de păcătoşi, slujindu-L pe Domnul, dar 
întotdeauna de la depărtare sau protejată prin contactul 
extrem de apropiat. Dumnezeu îi dăruise o deosebită 
atractivitate sexuală, pe care o folosise ca armă, îngăduind 
păcătoşii între picioarele ei, în vreme ce întindea mâna sub 
pernă, în căutarea cuţitului de plastic. Bărbaţii care nu 
închideau ochii în momentul ejaculării o făceau peste o 
clipă. Dacă ea se găsea pe spate, cu bărbatul deasupra, îl 
îmbrăţişa cu braţul stâng şi înfigea pumnalul în rinichi. 
Victima se îndrepta brusc, într-un şoc tetanic, cu penisul 
încercând să ejaculeze din nou, iar ea îi putea trece peste 
beregată tăişul. Când se prăbuşea, femeia se asigura că 
ambele artere carotide fuseseră secţionate. 

Stând în avion, femeia şi-a alăturat genunchii şi i-a 
strâns, amintindu-şi cum simţise ultimul spasm muribund. 
Probabil că bărbatul nu suferise prea mult- totul se 
terminase foarte repede şi oricum pe el îl aştepta o 
eternitate de chinuri. Ea n-o făcuse niciodată cuiva care-l 
acceptase pe Isus ca fiind Mântuitorul său. In loc să fie 
spălaţi de Sângele Mielului, ei se înecau în propriul sânge. 
Ateii şi adulterii meritau chiar mai mult decât atât. 

O dată, un bărbat fusese cât pe-aci să scape, un 
pervers căruia îi permisese s-o pătrundă pe la spate. 
Fusese nevoită să se răsucească şi să se întoarcă pe 
jumătate, pentru a-l înjunghia în inimă, dar nu avusese 
suficientă forţă sau nu ţintise bine şi vârful cuţitului se 
rupsese în sternul bărbatului. Scăpase cuțitul şi bărbatul 
fugise către uşă; probabil că ar fi alergat, gol şi sângerând, 
pe coridorul hotelului, dar femeia încuiase uşa de două ori 
şi, în vreme ce victima se căznea să deschidă cele două 


zăvoare, ea recuperase cuțitul, îi strecurase braţul prin 
faţă şi-i sfârtecase abdomenul. Individul era foarte gras şi 
din burtă i se revărsase o mizerie incredibilă. Făcuse mult 
zgomot până murise, în vreme ce femeia îngenunchease în 
baie şi vomitase neputincioasă, dar în mod evident hotelul 
era bine izolat fonic. Părăsise camera pe fereastră şi pe 
scara de incendiu, iar ştirile dimineţii anunţaseră că 
bărbatul, un bine cunoscut membru al consiliului 
administraţiei locale, murise acasă, paşnic, în somn. 
Nevasta şi copiii săi spuseseră numai cuvinte de laudă 
despre el. Un porc ateu, prea gras ca să posede o femeie în 
chip firesc. Ba chiar pretextase că se roagă înainte de actul 
sexual, văzând crucifixul ei, după care se aşteptase ca 
femeia să se folosească de gură pentru a-l excita. În timp 
ce o făcuse, ea savurase imaginea despicării lui. Ura n-o 
pregătise însă pentru mormanul viu colorat de măruntaie 
amestecate. 

Ei bine, de data asta avea să fie o afacere „curată“. 
Mai ucisese femei de două ori până atunci, de fiecare dată 
printr-un glonţ milostiv, tras în tâmplă. Intenţiona să 
procedeze la fel, iar apoi avea să scape, dacă putea. Spera 
că nu va fi nevoită să-l ucidă pe Ingram, un bărbat sobru, 
dar amabil, care n-o privise niciodată cu poftă carnală. 
Rămânea totuşi un bărbat şi era posibil ca profesoara 
roşcată să-l fi ispitit. 

A ajuns la Seaside după miezul nopţii. A luat o 
cameră în hotelul cel mai apropiat de St. Bartholomew, la 
mai puţin de un kilometru depărtare, şi a făcut o plimbare 
până acolo ca să vadă despre ce era vorba. 

Locul era întunecat şi cufundat în tăcere absolută. 
Nu era de mirare pentru o mănăstire, a apreciat ea. A 
revenit la hotel şi a dormit câteva ore. 

Imediat după ora opt, a sunat acolo; i-a răspuns un 
robot telefonic. Acelaşi lucru s-a petrecut la opt şi 
jumătate. 

La ora nouă, şi-a luat armele, a mers până acolo pe 
jos şi a sunat la uşă. Niciun răspuns. A ocolit complet 
clădirea, fără să vadă vreun semn de viaţă. Peluza ar fi 


trebuit tunsă. 

A zărit câteva locuri prin care ar fi putut pătrunde 
noaptea şi a revenit la hotel, ca să facă o investigare 
electronică. 

În nicio bază de date privind activităţile religioase n-a 
găsit vreo referire la St. Bartholomew, în afară de 
menţionarea denumirii şi a adresei. Fusese întemeiată la 
un an după catastrofa nanoforjei ce dusese la formarea 
Mării Interioare. 

Fără îndoială, era o organizaţie-paravan ce avea 
legătură cu armata; în Washington, când introdusese 
denumirea, activând sub auspiciile lui Blaisdell, căpătase 
un mesaj care o anunţa că solicitările respective trebuiau 
procesate prin Resurse Umane şi Management. Acest 
lucru i se păruse destul de straniu, deoarece Blaisdell avea 
acces nelimitat la materiale strict secrete din orice 
domenii militare. 

Prin urmare, cei din mănăstire erau fie foarte 
puternici, fie foarte subtili. Poate ambele. In mod evident, 
Ingram făcea parte dintre ei. 

Concluzia evidentă ar fi fost că aparţinea Mâniei 
Domnului. În acest caz însă, Blaisdell ar fi trebuit să ştie 
despre activităţile lor. 

Sau nu? Organizaţia era extinsă, cu contacte atât de 
complexe şi de bine protejate, încât era posibil ca până şi 
şeful ei să fi pierdut urma unei părţi importante. Trebuia 
să fie pregătită să intre trăgând în plin, dar şi gata să iasă 
în vârful picioarelor. Domnul avea s-o călăuzească. 

A petrecut aproape două ore asamblând un mozaic 
Iridium de instantanee ale locului după data de 11. 
Limuzina neagră nu mai apărea; fapt deloc surprinzător, 
fiindcă mănăstirea avea un garaj mare şi niciodată nu 
existau vehicule parcate afară. 

A văzut apoi camionul şi autobuzul militar, care 
reapărură vopsite în azurul clerical şi plecară. 

Avea nevoie de mult timp şi de şansă ca să le 
urmărească prin sistemul Interstate. Din fericire, gri- 
albăstrui era o nuanţă neobişnuită. Înainte însă de a 


începe rutina aceea monotonă, a decis să pătrundă în 
mănăstire, în căutare de indicii. 

A îmbrăcat taiorul cel sobru peste arme şi a asamblat 
legitimaţiile şi obiectele ce urmau s-o identifice ca agent 
FBI din Washington. N-ar fi putut trece de o scanare 
retinală într-o secţie de poliţie, dar nu se imagina ajungând 
vie într-o secţie de poliţie. 

Din nou, nimeni n-a răspuns când a sunat la uşă. A 
avut nevoie de numai două secunde ca să descuie broasca, 
însă pe dinăuntru exista un zăvor de siguranţă. A scos 
pistolul şi a tras, rupând zăvorul, iar uşa s-a deschis larg. 

S-a năpustit înăuntru, cu arma scoasă şi a răcnit 
„FBI!“ spre recepţia acoperită de praf. A pătruns pe 
coridorul principal şi a început o căutare grăbită, sperând 
să termine şi să iasă înainte de apariţia poliţiei. In mod 
corect, bănuise că tipii din St. Bart nu aveau alarme 
împotriva hoţilor, deoarece nu doreau să se trezească pe 
neaşteptate cu poliţia pe capul lor, totuşi nu intenţiona să 
se bazeze pe prezumția aceasta. 

Odăile înşiruite în lungul coridorului s-au dovedit 
două săli de şedinţe dezamăgitoare şi dormitoare 
individuale - sau celule. 

Curtea a năucit-o însă, cu copacii ei înalţi şi pârâul 
care continua să susure. Un container pentru gunoaie 
conţinea şase sticle goale de Dom Perignon. Din curte se 
trecea într-o sală de conferinţe mare, circulară, construită 
în jurul unei depresiuni imense pentru holograme. Femeia 
a găsit comenzile şi a activat scena paşnică a poieniţei. 

N-a recunoscut din capul locului modulele 
electronice cu care era echipat fiecare fotoliu... dar apoi a 
înţeles că se afla într-un loc unde douăzeci de păcătoşi se 
puteau conecta laolaltă! 

Numai auzise de existenţa unor asemenea facilităţi în 
alte domenii decât în cel militar. Poate că tocmai asta era 
legătura cu armata: un experiment strict secret cu soldier- 
boy. Atunci, se putea într-adevăr ca Resurse Umane şi 
Management să se afle îndărătul întregii operaţiuni. 

Din acest considerent, femeia a şovăit. Blaisdell era 


superiorul ei spiritual şi şeful de celulă şi, în condiţii 
normale, i-ar fi urmat ordinele fără să pună întrebări. 
Părea însă din ce în ce mai evident că puteau exista 
aspecte despre care el să nu aibă habar. Trebuia să revină 
în hotel şi să stabilească o legătură cu el. 

A decuplat holograma şi a încercat să se întoarcă în 
curte. Uşa era încuiată. 

— Prezenţa ta aici este ilegală, s-a auzit dintr-un 
difuzor. Există vreo modalitate prin care o poţi explica? 

Glasul îi aparţinea lui Mendez, care o monitoriza din 
Guadalajara. 

— Sunt agent FBI Audrey Simone. Avem motive să 
credem... 

— Ai mandat pentru percheziţia acestei clădiri? 

— Fişierul respectiv a fost descărcat autorităţilor 
locale. 

— Cu toate acestea, ai uitat să aduci o copie după el, 
când ai pătruns aici prin efracţie. 

—Nu este necesar să ofer explicaţii. Arată-te! 
Deschide uşa! 

— Nu. Cred că ar fi mai bine să-mi spui numele 
şefului tău direct şi locaţia filialei de care aparţii. După ce- 
ţi voi verifica identitatea, vom putea discuta despre faptul 
că nu ai un mandat. 

Cu mâna stângă, femeia şi-a scos portofelul şi s-a 
rotit, arătând insigna. 

— Lucrurile ar fi mai uşoare pentru tine, dacă... 

A fost întreruptă de râsul individului invizibil. 

— Bagă insigna aia falsă în buzunar şi încearcă să ieşi 
singură! Poliţiştii trebuie să fi ajuns deja şi le poţi explica 
lor ce-i cu mandatul. 

A fost nevoită să tragă în ambele ţâţâni, plus în cele 
trei zăvoare ale uşii. A traversat în fugă pârâul şi a 
constatat că şi ieşirea din curte fusese blocată în mod 
similar. A reîncărcat arma, numărând în mod automat 
gloanţele ce-i mai rămăseseră, şi a încercat s-o deschidă 
pe aceasta cu numai trei focuri. A avut nevoie de alte 
patru. 


O priveam mişcându-se pe ecran, dinapoia lui 
Mendez. În cele din urmă, ea a izbutit să împingă uşa cu 
umărul. Mendez a apăsat două taste şi a comutat pe 
camera video din coridor. Femeia alerga, ţinând pistolul cu 
ambele mâini. 

—Ţi se pare că ar semăna cu un agent FBI 
pregătindu-se de o discuţie cu poliţiştii locali? 

— Poate că ar fi trebuit să-i chemi cu adevărat. 

El a clătinat din cap. 

— Ar fi însemnat o vărsare inutilă de sânge. N-ai 
recunoscut-o? 

— Mă tem că nu. 

Mendez mă chemase când ea pătrunsese în clădire, 
cu speranţa că aş fi putut s-o recunosc... că ar fi fost 
cineva din Portobello. 

Când a ajuns la uşa din faţă, femeia şi-a strecurat 
pistolul într-un toc aflat pe abdomen şi şi-a încheiat doar 
nasturele de sus al taiorului, astfel încât haina ascundea 
arma fără să-i împiedice mişcările. După aceea, a ieşit cu 
pas liniştit. 

— Nu-i rău deloc, am comentat. E posibil să nu fie o 
persoană oficială. Poate fi angajată de oricine. 

— Sau poate fi o sonată de la Mânia Domnului. Nu 
uita c-au urmărit-o pe Blaze până-n Omaha. 

Mendez a comutat pe camera din exterior. 

— Ingram era sonat, dar avea şi autorizaţii 
guvernamentale. Este posibil ca şi ea să se găsească în 
aceeaşi situaţie. 

— Fusesem sigur că guvernul i-a pierdut urma în 
Omaha. Dacă ar fi urmărit limuzina, St. Bart ar fi fost 
demult vizitat. 

Femeia a ieşit din Cămin şi a privit în jur, fără ca pe 
chip să i se descifreze ceva; a pornit apoi pe trotuar, spre 
oraş, aidoma unei turiste aflate într-o plimbare matinală, 
fără să se grăbească, dar nici exagerat de încet. Camera 
video avea lentile cu deschidere mare; necunoscuta s-a 
micşorat rapid în depărtare. 


— Să ne interesăm pe la hoteluri, ca să vedem cine 
este? am întrebat. 

— Nu. Chiar dacă am afla un nume, s-ar putea să nu 
ne fie de niciun folos. În plus, nu dorim să se facă vreo 
legătură între St. Bart şi Guadalajara. 

Am arătat spre ecran. 

— Nimeni nu poate urmări semnalul ăsta până aici? 

— Nu, semnalul video nu poate fi urmărit. Este un 
serviciu Iridium. Îl pot decripta pasiv din orice locaţie de 
pe glob. A decuplat ecranul. Vii la revelaţie? 

Astăzi era ziua când Jefferson şi Ingram îşi încheiau 
procesul de umanizare. 

— Blaze m-a întrebat acelaşi lucru. Sentimentele 
mele faţă de Ingram sunt mai degrabă neanderthaliene. 

— Nu-mi pot închipui aşa ceva. La urma urmelor, n-a 
încercat altceva decât să-ţi ucidă prietena, şi după aceea 
pe tine. 

— Ca să nu mai amintesc faptul că mi-a insultat 
bărbăţia şi că intenţiona să distrugă Universul. Oricum, vin 
la clinică după-amiază, ca să vă jucaţi cu memoria mea. Tot 
atunci, aş putea să-l văd şi pe Băiatul Minune în acţiune. 

— Să-mi povesteşti şi mie. O zi sau două n-o să mă 
dezlipesc de ecran, în caz că „agentul Simone“ mai face 
vreo tentativă. 

Evident, nu aveam să fiu capabil să-i povestesc nimic, 
deoarece întâlnirea cu Ingram ar fi fost asociată cu toate 
amintirile ce urmau să-mi fie şterse sau, cel puţin, aşa 
presupuneam; nu aveam să fiu capabil să-mi amintesc 
faptul că încercase s-o răpească pe Amelia fără să nu-mi 
amintesc ce făcuse ea pentru a-i atrage atenţia. 

— Baftă! N-ar fi rău să discuţi cu Marty, poate că 
generalul lui deţine vreo modalitate de a accesa fişierele 
de personal ale FBl-ului. 

— E o idee bună! S-a sculat în picioare. Bei o cafea? 

— Nu, mulţumesc. Vreau să-mi petrec restul dimineţii 
cu Blaze. Nu ştim cine voi fi eu mâine. 

— Înspăimântătoare posibilitate... Marty se jură însă 
că procesul este perfect reversibil. 


— Aşa-i. 

Pe de altă parte, Marty continua cu planul lui, chiar 
dacă asta însemna ca peste un miliard de oameni să moară 
ori să-şi piardă minţile. Poate că faptul că eu îmi pierdeam 
sau îmi păstram amintirile nu ocupa o poziţie prea 
importantă pe lista lui de priorităţi. 


Femeia care-şi spunea Audrey Simone şi al cărei 
nume conspirativ în cadrul celulei era Gavrila nu avea să 
mai revină la mănăstire. Aflase destule de acolo. 

Ea a avut nevoie de peste o zi ca să pună laolaltă un 
mozaic de imagini Iridium ale celor două vehicule albastre, 
mergând din North Dakota spre Guadalajara. Prin 
milostenia Domnului, ultima imagine fusese luată exact 
atunci când trebuia: camionul dispăruse, dar autobuzul 
semnaliza pentru a coti la stânga într-o parcare subterană. 
A folosit o grilă ca să afle adresa şi n-a fost surprinsă când 
a descoperit că era o clinică de instalare a mufelor. În mod 
evident, obiceiul acela păgân constituia cheia misterului. 

Generalul Blaisdell i-a asigurat transportul la 
Guadalajara, dar a fost nevoită să aştepte şase ore până i-a 
fost livrat un pachet prin poşta-expres. In North Dakota nu 
exista niciun magazin de articole sportive de unde ar fi 
putut cumpăra muniţie, pentru a o înlocui pe cea pe care o 
folosise ca să deschidă uşile- gloanţe dum-dum de 
Magnum, capabile să nu declanşeze sistemele de 
securitate din aeroporturi. Nu dorea să plece mai departe 
fără ele, dacă ar fi fost nevoie să-şi croiască drum până la 
savanta roşcată. Şi poate să se înfrunte chiar cu Ingram. 


Ingram şi Jefferson purtau amândoi pijamale de 
spital. Stăteau în scaune cu spătar înalt, din lemn de 
mahon sau de tec. Cu toate acestea, nu lemnul scump mi-a 
sărit întâi în ochi, ci expresia senină, relaxată, a lui 
Jefferson, care mi-amintea de Cei Douăzeci. Chipul lui 
Ingram era, literalmente, indescifrabil şi ambele mâini îi 
fuseseră prinse cu cătuşe de braţele scaunului. 

In faţa lor, douăzeci de scaune formau un semicerc în 


încăperea rotundă şi albă, lipsită de semne distinctive. Era 
o sală de operaţii, cu pereţi luminoşi pentru afişarea 
radiografiilor sau a scanărilor cu pozitroni. 

Amelia şi cu mine ne-am aşezat pe ultimele scaune 
rămase libere. 

—Ce s-a întâmplat cu Ingram? am întrebat. N-a 
mers? 

— S-a închis în sine, a răspuns Jefferson. Când şi-a 
dat seama că nu se putea opune procesului, a intrat într-un 
fel de catatonie. La deconectare, n-a părăsit starea 
respectivă. 

— Poate că se preface, a vorbit Amelia, amintindu-şi 
probabil de episodul din sala de şedinţe din St. Bart. Poate 
că aşteaptă o ocazie să atace. 

— De aceea este legat, a rostit Marty. Deocamdată, e 
cu adevărat imprevizibil. N 

— Pur şi simplu, nu-i înăuntru, a zis Jefferson. În viaţa 
mea m-am conectat cu mai multe persoane decât toţi cei 
prezenţi laolaltă, dar n-am întâlnit niciodată aşa ceva. Nu 
te poţi deconecta mental, totuşi cam asta-i ceea ce simt. 
Ca şi cum s-ar fi decis să tragă obloanele. 

— Nu-i tocmai reclama cea mai grozavă pentru 
umanizare, m-am adresat lui Marty. Funcţionează pentru 
toţi, mai puţin pentru psihopati? 

— „Psihopat“ este termenul pe care-l foloseau ca să 
mă descrie pe mine, a rostit Ellie senină ca o sfântă. Şi era 
cât se poate de corect. (Îşi ucisese soţul şi copiii, turnând 
benzină peste ei şi dându-le foc.) Totuşi, procesul a 
funcţionat cu mine şi continuă să rămână valid, după atâţia 
ani. Fără el, ştiu că aş fi înnebunit şi aş fi rămas nebună. 

— Termenul „psihopat“ poate fi aplicat mai multor 
categorii de indivizi, a precizat Jefferson. Ingram este o 
persoană foarte morală, în ciuda faptului că, în repetate 
rânduri, a comis fapte pe care absolut toţi le-am considera 
scandalos de imorale. 

— Când am fost conectat cu el, mi-am amintit eu, a 
reacţionat la furia mea cu un soi de dispreţ imperturbabil. 
Pentru el, eram un individ care n-ar fi putut pricepe 


niciodată corectitudinea faptelor lui. Asta s-a întâmplat în 
prima zi. 

— L-am obosit puţin în următoarele două zile, a reluat 
Jefferson, dar nu pentru a-l condamna, ci căutând să-l 
înţelegem. 

— Cum poţi „înţelege“ pe cineva care poate îndeplini 
ordinul de a viola o femeie şi apoi de a o mutila într-un 
anume fel? A abandonat-o legată şi cu căluş, ca să 
sângereze până a murit. Nu-i nici măcar uman. 

— Ba este, m-a contrazis Jefferson, şi oricât de bizar 
ni s-ar părea un asemenea comportament, rămâne unul 
omenesc. Cred că tocmai asta l-a închis în sine- noi am 
refuzat să-l vedem ca pe un fel de înger răzbunător, 
considerându-l doar un om foarte bolnav, pe care încercam 
să-l ajutăm. Putea accepta indignarea ta, râzând de ea, dar 
n-ar fi putut accepta iubirea şi mila creştinească a Elliei. 
Nici chiar detaşarea mea profesională. 

— Ar fi trebuit să fi murit de acum, a rostit dr. Orr. 
Din ziua a treia, n-a mai mâncat şi nici n-a mai băut. L-am 
ţinut numai pe perfuzii. 

— Glucoză irosită! am mormăit. 

— Ştii bine că nu-i aşa! Marty şi-a fluturat degetele în 
faţa ochilor lui Ingram, fără ca acesta să clipească. Trebuie 
să aflăm de ce s-a întâmplat aşa şi care-i probabilitatea 
repetării unui astfel de episod. 

— N-o să fie frecvent, a intervenit Mendez. Am fost cu 
el înainte, în timpul şi după retragerea în locul neştiut în 
care se află acum. De la bun început, a fost ca şi cum m-aş 
fi conectat cu un animal, cu un extraterestru. 

— Sunt de acord cu asta, am spus. 

— In acelaşi timp, eram un tip foarte analitic, a 
precizat Jefferson. Ne-a studiat cu atenţie din prima clipă. 

—A studiat tot ce ştiam noi despre conectare, a 
încuviinţat Ellie. Nu-l interesa nimeni ca persoană. Pe de 
altă parte, până atunci se conectase doar în mod limitat, 
comercial, şi era lacom să ne absoarbă experienţa. 

Jefferson a aprobat din cap. 

— Ingram era obsedat de o fantezie foarte explicită, 


pe care a extrapolat-o din localurile de conectare. Dorea să 
fie conectat cu cineva şi să-l ucidă în timpul conectării. 

— Sau s-o ucidă, a zis Amelia, ca pe mine sau pe 
nefericita aceea pe care a violat-o şi a mutilat-o. 

— Nu, a clătinat din cap Ellie, în fantezie era 
întotdeauna vorba despre un bărbat. Nu consideră femeile 
adversari demni de el. În plus, nici nu are porniri sexuale 
accentuate - în timpul violului de care ai amintit, penisul 
lui nu era decât o altă armă. 

— O prelungire a propriei persoane, ca toate armele 
lui, a completat Jefferson. Este mai obsedat de arme decât 
oricare alt soldat cu care m-am conectat vreodată. 

— Şi-a ratat vocaţia. Cunosc câţiva tipi cu care s-ar fi 
înţeles de minune. 

— Nu mă-ndoiesc, a spus Marty. Ceea ce-l face cu 
atât mai important de studiat. Unii indivizi din plutoanele 
de vânători ucigaşi deţin trăsături de personalitate 
similare. Trebuie să găsim o modalitate de a împiedica 
asemenea situaţii. 

Spălaţi-vă cu el pe cap, am fost cât pe-aici să spun. 

— Deci, nu mă-nsoţeşti mâine? am rostit apoi cu glas 
tare. Rămâi aici? 

— Ba nu, o să vin în Portobello, iar dr. Jefferson se va 
ocupa de Ingram. O să încerce să-l readucă într-o stare 
normală, folosind medicaţia asociată cu terapia. 

— Nu ştiu dacă trebuie să-ţi doresc noroc. Să fiu 
sincer, l-aş prefera aşa cum este acum. 

Poate că nu fusese decât imaginaţia mea, dar mi s-a 
părut că pe chipul ticălosului apăruse un licăr de expresie, 
la auzul ultimelor mele cuvinte. Poate că ar fi trebuit să-l 
trimitem pe Marty singur la Portobello, iar eu să fi rămas 
aici, să-l irit şi să-l scot din catatonie. 


Numai câteva minute au lipsit pentru ca Julian şi 
Marty să se găsească în aeroportul Guadalajara în acelaşi 
timp cu femeia care venise s-o ucidă pe Amelia. Ei s-au 
îmbarcat într-o cursă militară spre Portobello, iar Gavrila a 
luat un taxi până la hotelul aflat vizavi de clinică. 


Întâmplător, Jefferson locuia tot acolo, ca şi alţi doi dintre 
Cei Douăzeci - Ellie şi bătrânul soldat Cameron. 

Jefferson şi Cameron se aflau în restaurantul 
hotelului, terminând fără grabă micul dejun, când femeia a 
coborât ca să-şi ia o cafea pe care intenţiona s-o ducă în 
cameră. 

Amândoi au privit-o în mod reflex, aşa cum fac toţi 
bărbaţii când apare o femeie frumoasă, dar Cameron a 
urmărit-o cu privirea. 

Jefferson a izbucnit în râs şi a adoptat accentul unui 
actor comic de succes. 

— Jim, dacă te mai holbezi mult la ea, o să vină şi-o 
să-ţi tragă una peste ochi! 

Cei doi se împrieteniseră; urmaseră aceeaşi cale de 
ascensiune profesională, pornind din suburbiile negrilor 
săraci din Los Angeles. 

Cameron s-a întors încruntat şi a rostit încetişor: 

— Zam, s-ar putea să facă mai mult decât să-mi tragă 
una peste ochi. M-ar putea ucide, ca simplu exerciţiu de 
menţinere a formei. 

— Poftim? 

— Fac prinsoare c-a omorât mai mulţi oameni decât 
mine. Are privirea caracteristică  lunetiştilor- toți 
reprezintă ţinte potenţiale. 

— Are într-adevăr ţinuta unui soldat. I-a aruncat o 
privire furişă şi a adăugat: Sau a unui anumit tip de 
pacient: obsesiv-impulsiv. 

— Ce-ar fi să n-o invităm la un păhărel? 

— Mai bine. 

Dar peste câteva minute, când au părăsit 
restaurantul, s-au întâlnit din nou cu ea. Încerca să-i spună 
ceva recepţionerei, o adolescentă speriată, care nu ştia 
aproape deloc engleza. Spaniola Gavrilei era şi mai jalnică. 

Jefferson s-a apropiat de ele. 

— Vă pot ajuta cumva? s-a interesat el în spaniolă. 

— Dumneata eşti american, a spus Gavrila. Vrei s-o 
întrebi dacă a văzut-o pe femeia aceasta? 

Era o fotografie a lui Blaze Harding. 


— Ştii ce te-ntreabă? s-a adresat el recepţionerei. 

— Si, claro. Fata a deschis braţele. Am văzut-o pe 
femeie, a mâncat de câteva ori în restaurant. Dar nu 
locuieşte aici. 

— Spune că nu-i sigură, a tradus Jefferson. 
Majoritatea americanilor i se par la fel. 

— Dar dumneata ai văzut-o? 

Psihiatrul a examinat pe îndelete fotografia. 

— N-aş zice. Jim? Cameron s-a apropiat. Tu ai văzut-o 
pe femeia asta? 

— Nu cred. Vin şi pleacă atâţia americani... 

— Lucraţi la clinică? 

— Suntem asistenţi. Jefferson şi-a dat seama că 
ezitase o clipă prea mult. Este o pacientă? 

— Nu ştiu. Ştiu doar că este aici. 

— De ce o cauţi? s-a interesat Cameron. 

— Trebuie să-i pun câteva întrebări. Probleme 
guvernamentale. 

— Dac-o vedem, îţi dăm de veste. Unde...? 

— Mă numesc Francis Gaines şi stau la camera 126. 
V-aş fi recunoscătoare pentru orice ajutor pe care mi l-aţi 
putea oferi. 

— E-n regulă! 

Au privit-o îndepărtându-se. 

— Crezi că rahatu’ ne-a trecut peste cap? a şoptit 
Cameron. 

— Trebuie să-i facem o poză şi s-o trimitem 
generalului lui Marty. Dacă armata o caută pe Blaze, poate 
că el reuşeşte să scape de tipă. 

— Dar tu nu crezi că-i de la armată... 

— Tu crezi asta? 

Cameron a ezitat. 

— Nu ştiu. Când s-a uitat la tine şi după-aceea la 
mine, a privit întâi în mijlocul pieptului, iar apoi între ochi. 
Îşi fixa ţintele. N-aş avea curaj să fac vreo mişcare bruscă 
în preajma ei. 

— Dacă-i de la armată, este vânător/ucigaş. 

— Pe vremea mea nu exista denumirea asta. Ne 


recunoaştem însă între noi şi ştiu că ea a ucis mulţi 
oameni. 

— Un Ingram feminin. 

— S-ar putea să fie chiar mai periculoasă decât 
Ingram. Cel puţin, Ingram arată aşa cum este. Ea însă... 

— Mda... Jefferson a privit uşa liftului care se 
închisese după Gavrila. Aşa-i. A clătinat din cap. Să facem 
rost de-o poză şi s-o lăsăm la clinică, pentru Mendez, s-o 
verifice când s-o întoarce. (Mendez era în Ciudad de 
Mexico, adunând materii prime pentru nanoforjă.) 
Povestea despre o nebună care a intrat în St. Bart... 

— Nu seamănă cu asta, a zis Cameron. Aia era urâtă 
şi avea păr roşu, cârlionţat. 

În realitate, Gavrila purtase o perucă şi o mască de 
presiune. 


Am intrat fără probleme în Blocul 31. Pentru 
computerul de acolo, Marty era un general de brigadă 
care-şi petrecuse o bună parte a carierei în funcţii 
administrative. Eu eram, cumva, vechiul Julian Class. 

Sau nu... Modificarea de memorie fusese perfectă, 
totuşi cred că, dacă m-aş fi conectat cu careva din vechiul 
meu pluton (ceea ce ar fi trebuit să fie făcut, ca măsură de 
securitate; avusesem, pur şi simplu, noroc), respectivul ar 
fi sesizat ceva în neregulă. Eram prea sănătos. Colegii mei 
îmi simţiseră problema şi, într-un fel ce nu poate fi 
exprimat prin cuvinte, mă ajutaseră întotdeauna să 
depăşesc momentele delicate. Acest lucru ar fi sărit în 
ochi - era ca şi când te-ai fi întâlnit cu un vechi prieten şi ai 
fi constatat că nu mai şchioapătă, aşa cum o făcuse toată 
viaţa. 

Locotenentul Newton Thurman, cel care căpătase 
sarcina de a-mi găsi un post în care puteam să fiu de folos, 
constituia un caz aparte. Incepuse ca mecanic, dar 
contractase un soi de alergie din cauza conectării- îi 
provoca migrene intense, deloc plăcute pentru el sau 
pentru oricine s-ar fi conectat cu el. M-am întrebat de ce-l 
mutaseră în Blocul 31, în loc să-l treacă în rezervă, şi era 


clar că şi el avea aceeaşi nedumerire. Se găsea aici de 
numai două săptămâni. Privind situaţia retrospectiv, era 
evident că mişcarea făcuse parte din planul general. Avea 
să se dovedească însă o greşeală imensă! 

Gradele superioare abundau în Blocul 31: opt 
generali şi doisprezece colonei, douăzeci de maiori şi 
căpitani şi douăzeci şi patru de locotenenţi. În total, şaizeci 
şi patru de ofiţeri, care dădeau ordine la cincizeci de 
gradaţi şi soldaţi. Zece dintre aceştia din urmă erau simple 
santinele şi nu făceau parte din structura de comandă, cu 
excepţia cazurilor când aveau loc evenimente cu totul 
deosebite. 

Amintirile mele din acele patru zile, înainte de a mi 
se restabili adevărata personalitate, sunt vagi şi confuze. 
Deţineam un post care-mi ocupa tot timpul, dar care nu-mi 
ridica probleme; în esenţă, verificam deciziile 
computerului privind alocarea resurselor- câte ouă sau 
câte gloanţe plecau şi încotro anume. Surpriză, n-am găsit 
nicio eroare! 

Printre celelalte îndatoriri ale mele lipsite de 
răspundere se afla şi una care, după cum s-a dovedit 
ulterior, era esențială, restul reprezentând doar un 
paravan: „jurnalul RapSit al santinelelor“, raportarea 
situațiilor. Din oră în oră, mă conectam cu mecanicii- 
santinele şi ceream un „RapSit“. Aveam un formular cu 
căsuțe pe care trebuia să le bifez, în funcție de ceea ce-mi 
raportau ei. De fapt, nu trebuia decât să bifez căsuţa cu 
eticheta „RapSit negativ“: nu se întâmplase nimic. 

Cu alte cuvinte, era o muncă tipic birocrată. Dacă se 
petrecea ceva interesant, pe consola mea se aprindea un 
led roşu, care mă anunţa să mă conectez cu santinelele. 
Abia atunci puteam completa un formular. 

Nu acordasem însă niciun gând chestiunii celei mai 
evidente: ei aveau nevoie de o persoană în interior care să 
poată controla identitățile reale ale mecanicilor ce operau 
soldier-boy-ii santinele. 

În a patra zi, cu un minut înainte de momentul 
RapSitului, ledul roşu a început să clipească pe 


neaşteptate. Am simţit cum mi-a tresărit realmente inima, 
apoi m-am conectat. 

Nu era obişnuitul sergent Sykes, ci Karen, cu alţi 
patru membri ai fostului meu pluton. 

Ce dracu ? Karen mi-a expediat un gestalt rapid: Ai 
încredere în noi. A trebuit să suporţi o modificare de 
memorie, ca să fii calul troian de aici şi noi să ne putem 
infiltra, apoi liniile generale ale planului şi incredibilul 
rezultat final al Proiectului Jupiter. 

Am încuviinţat buimăcit, m-am deconectat şi am bifat 
căsuţa „RapSit negativ“. 

Nu era de mirare că mă simţisem atât de confuz. 
Telefonul a început să bâzâie şi am răspuns. 

Era Marty, în halat verde de chirurg, cu o expresie 
neutră pe chip. 

—La ora 14.00 eşti programat pentru o mică 
intervenţie chirurgicală. Poţi să cobori, ca să te pregăteşti 
după încheierea schimbului? 

— Este cea mai bună propunere auzită azi. 


Fusese mai mult decât o lovitură fără vărsare de 
sânge - fusese neauzită şi invizibilă. Legătura dintre un 
mecanic şi soldier-boy-ul său este doar un semnal 
electronic, existând mecanisme pentru situaţii 
excepţionale, prin intermediul cărora legăturile pot fi 
comutate altundeva. Comutarea unui nou pluton aflat la 
câteva sute sau chiar o mie de kilometri depărtare avea să 
dureze numai câteva minute, după o acţiune similară 
masacrului din Portobello, când toţi mecanicii fuseseră 
afectaţi. (Limita reală depăşea cu puţin cinci mii de 
kilometri, după care apăreau decalări cauzate de viteza 
luminii.) 

Marty aranjase lucrurile de asemenea manieră încât, 
la apăsarea unui buton, toţi cei cinci mecanici-santinele 
din subsolul Blocului 31 aveau să fie decuplaţi de la 
soldier-boy-ii lor şi, simultan, controlul acestora urma să 
fie comutat celor cinci membri din plutonul lui Julian. Class 
avea să fie singura persoană din Blocul 31 care putea 


observa ce se petrecuse. 

Imediat după preluare, acţiunea cea mai agresivă a 
fost transmiterea unui „ordin“ de la căpitanul Perry, 
comandantul pazei, către cei cinci şoşonari-santinele, care 
erau convocați de urgenţă în camera 2H, pentru o 
vaccinare secretă. Şoşonarii s-au prezentat şi au fost 
vaccinaţi, pe rând, de o asistentă frumuşică. Ea a rămas 
apoi cu ei, până au adormit toţi. 

Camerele 1H-6H alcătuiau aripa infirmeriei şi urmau 
să cunoască o activitate febrilă. 

La început, Marty şi Megan Orr ar fi putut realiza 
toate mufele. Singurul pacient real din aripa H, un 
locotenent cu bronşită, a fost transferat la spitalul bazei, 
când de la Pentagon a sosit ordinul de izolare a Blocului 
31. Medicul care efectua contravizitele n-a mai avut acces 
înăuntru. 

În după-amiaza ce urmă loviturii, au sosit însă alţi doi 
medici, Tanya Sidgwick şi Charles Dyer, echipa din Panama 
care înregistrase o rată a succesului de 98% în domeniu. 
Cei doi fuseseră nedumeriţi de ordinul de transfer în 
Portobello, totuşi de-abia aşteptau o perioadă de concediu; 
instalaseră zilnic zece-douăsprezece mufe la prizonieri de 
război, ceea ce reprezenta mult prea mult pentru confort 
sau chiar siguranţă. 

După ce şi-au lăsat bagajele în camerele repartizate, 
aceştia s-au dus în aripa H, ca să vadă despre ce era vorba. 
Marty i-a instalat confortabil pe două paturi şi i-a anunţat 
că trebuiau să se conecteze cu un pacient. Apoi le-a făcut 
legătura cu Cei Douăzeci şi, instantaneu, medicii au înţeles 
ce fel de concediu îi aştepta. 

După numai câteva minute de comunicare profundă 
cu Cei Douăzeci, ei fuseseră convertiți- ba chiar erau mai 
optimişti decât majoritatea celorlalţi în legătură cu planul. 
In felul acesta, graficul de lucru se reducea, întrucât nu 
mai era necesară umanizarea lor înainte de a se alătura 
echipei. 

Trebuiau să se ocupe de şaizeci şi patru de ofiţeri, 
dintre care numai douăzeci şi opt aveau deja mufe; doar 


doi dintre cei opt generali. Douăzeci dintre cei cincizeci de 
subofiţeri şi soldaţi aveau mufe. 

Prima etapă a constat în conectarea celor cu mufe la 
Cei Douăzeci. Au transportat cincisprezece paturi în aripa 
H, cărându-le tocmai din Sectorul Ofiţeri Celibatari. În 
felul acesta, deţineau patruzeci de locuri în H; pentru 
ceilalţi opt, puteau instala interfeţe în camerele lor. 

Dar pentru Marty şi Megan Orr prima etapă a 
însemnat refacerea amintirilor pierdute ale lui Julian. Sau 
încercarea de refacere. 

Procedura nu era câtuşi de puţin complicată; după 
anestezierea lui Julian, ea se desfăşura complet automat şi 
dura numai patruzeci şi cinci de minute. De asemenea, nu 
prezenta niciun fel de riscuri în privinţa sănătăţii fizice şi 
mintale a pacientului. Julian ştia asta. 

Ceea ce nu ştia era că ea reuşea complet doar în 
şaptezeci şi cinci la sută din cazuri. Un pacient din patru 
pierdea ceva. 

Julian a pierdut o lume întreagă. 


Când m-am trezit, m-am simţit proaspăt şi plin de 
viaţă. Îmi reaminteam starea de buimăceală din ultimele 
patru zile şi, de asemenea, toate detaliile ce-mi fuseseră 
luate. E straniu să fii fericit pentru că-ţi poţi aminti o 
tentativă de sinucidere şi pericolul iminent al sfârşitului 
lumii, dar în cazul meu fusese o chestiune de a-mi asigura 
motive pentru senzaţia de nelinişte care-mi afectase 
lumea. 

Stăteam pe marginea patului, priveam reproducerea 
unei ilustraţii imbecile a lui Norman Rockwell, cu soldaţi 
care se prezentau la raport, şi-mi reaminteam totul cu 
frenezie, când Marty a intrat pe uşă încruntat. 

— S-a întâmplat ceva rău, am spus. 

El a încuviinţat din cap. Dintr-o casetă neagră, ce se 
afla pe noptieră, a derulat două cabluri cu jacuri şi mi-a 
întins unul, fără să scoată un cuvânt. 

Ne-am conectat şi eu m-am deschis, dar nu exista 
nimic. Am controlat firul jacului. 


— Tu receptezi ceva? 

— Nu. N-am receptat nici în postoperator. 

A strâns la loc cablul lui, apoi pe al meu. 

— Ce s-a întâmplat? 

— Uneori, oamenii pierd pentru totdeauna amintirile 
pe care le-am îndepărtat temporar... 

— Eu le-am recăpătat pe toate! Sunt sigur! 

—... iar alteori pierd capacitatea de a se conecta. 

Am simţit transpiraţia rece brobonindu-mi palmele, 
fruntea şi subsuorile. 

— E ceva temporar? 

— Nu. La fel ca în cazul lui Blaze. Asta s-a întâmplat 
şi cu generalul Roser. 

— Ştiai... 

Sentimentul teribil al pierderii se preschimba în 
furie. M-am ridicat, dominându-l cu statura mea. 

— Ţi-am spus că s-ar putea să pierzi... ceva. 

— Te refereai însă la memorie. Eram de acord să 
pierd ceva din memorie! 

— Conectarea unidirecţională are un avantaj, Julian. 
Bidirecţional, nu poţi minţi prin omisiune. Dacă m-ai fi 
întrebat: „Aş putea pierde capacitatea de a mă conecta?“, 
ţi-aş fi spus. Din fericire, n-ai întrebat. 

— Eşti medic, Marty. Cum sună jurământul vostru? 

— „Să nu faci rău.“ Am avut însă multe meserii, 
înainte de a obţine bucata aia de hârtie. Şi după aceea, am 
făcut multe altele. 

— Poate c-ar fi bine să pleci, înainte de a începe să-mi 
dai atâtea explicaţii. 

El n-a cedat. 

— Eşti un soldat într-un război. Acum faci parte 
dintre victime. Însă partea aceea din tine care a murit- 
numai o parte - s-a sacrificat ca să-ţi protejeze unitatea, ca 
să ajungă în siguranţă pe poziţii. 

Ca să nu-l pocnesc, m-am aşezat înapoi pe pat, cât 
mai departe. 

— Vorbeşti ca un blestemat de war-boy. Un war-boy al 
păcii. 


— Poate că aşa-i. Vreau să ştii cât de rău îmi pare 
pentru cele întâmplate. Ştiu că ţi-am înşelat încrederea. 

— Mda. Bine, să ştii că şi mie-mi pare rău! Acum ce- 
ar fi să pleci? 

— Prefer să rămân şi să discutăm. 

— Cred c-am priceput cum stau lucrurile. Dă-i 
drumul! Ai de operat zeci de oameni. Înainte ca lumea să 
aibă cea mai mică şansă de a fi salvată. 

— Continui să crezi lucrul ăsta. 

— Încă n-am avut vreme să reflectez la el, totuşi da, 
dacă datele despre Proiectul Jupiter pe care mi le-ai băgat 
înapoi în memorie sunt adevărate şi dacă Mânia Domnului 
este adevărată, atunci trebuie făcut ceva. Tu faci ceva. 

— Poţi accepta liniştit ceea ce s-a întâmplat? 

— Asta-i ca şi cum aş accepta „liniştit“ pierderea unui 
braţ... nicio problemă! O să învăţ să mă bărbieresc cu 
mâna cealaltă. 

— Nu vreau să te las singur în starea asta. 

— Cum adică? Te rog, dispari! Mă pot gândi la cele 
întâmplate şi fără ajutorul tău. 

Şi-a privit ceasul. 

— Este adevărat că sunt aşteptat. Colonelul Owens 
este pe masa de operaţie. 

I-am făcut semn din mână, invitându-l să iasă. 

— Du-te şi operează-l! N-o să păţesc nimic. 

M-a privit o clipă, apoi s-a sculat şi a plecat, fără să 
mai rostească un cuvânt. 

Am scotocit în buzunarul de la piept. Pastila se găsea 
tot acolo. 


În dimineaţa aceea, în Guadalajara, Jefferson o 
avertizase pe Blaze să nu apară pe acolo. Nu era nicio 
problemă - împreună cu Ellie Morgan, ea se afla într-un 
apartament la câteva străzi depărtare. Amândouă lucrau la 
diferitele versiuni ale articolului care urma să avertizeze 
lumea despre Proiectul Jupiter. 

După aceea, Jefferson şi Cameron s-au instalat în 
restaurant, unde au stat câteva ore bune la o masă, cu un 


miniaparat foto între ei, privind uşile liftului. 

Au fost cât pe-aci s-o scape. Când a coborât, arăta 
complet schimbată, părul ei blond şi mătăsos fusese 
ascuns sub o perucă de bucle brunete. Era îmbrăcată cu 
un taior conservator şi-şi pigmentase porţiunea de piele 
vizibilă, aducând-o la o nuanţă măslinie, tipică mexicanilor. 
Nu-şi deghizase însă chipul perfect şi nici felul în care 
păşea. 

Jefferson a încremenit în mijlocul conversaţiei şi, pe 
furiş, a manipulat aparatul. 

Amândoi au privit-o ieşind din ascensor. 

— Care-i treaba? a şoptit Cameron. 

— Ea este. Deghizată ca mexicană. 

Cameron a întors capul, la timp ca s-o vadă ieşind 
prin uşa rotativă. 

— Dumnezeule, ai dreptate! 

Jefferson a luat aparatul la etaj şi l-a sunat pe Ray, 
care, împreună cu Mendez, conducea activităţile în 
absenţa lui Marty. 

Ray se afla la clinică. A primit fotografiile transmise 
şi le-a studiat. 

— Nicio problemă. Vom fi cu ochii pe ea. 

Peste mai puţin de un minut, Gavrila a intrat în 
clinică. Detectoarele de metal nu sesizaseră niciuna dintre 
armele ei. 

Femeia n-a scos însă o fotografie a Ameliei, ca să 
întrebe dacă n-o văzuse cineva; ştia că Amelia fusese acolo 
şi pornea de la ipoteza că se găsea în teritoriu inamic. 

A anunţat-o pe funcţionara de la recepţie că dorea să 
discute despre instalarea unei mufe, dar că nu accepta să 
vorbească decât cu şeful clinicii. 

— Dr. Spencer operează acum şi poate dura cel puţin 
două ore, poate chiar trei. Sunt şi alţi... 

— O să aştept. 

Gavrila s-a aşezat pe o canapea, de unde putea vedea 
perfect intrarea. 

In altă cameră, dr. Spencer i s-a alăturat lui Ray şi 
amândoi au privit monitorul pe care se vedea femeia care 


supraveghea accesul în clinică. 

— Mi-au spus că-i periculoasă, a rostit Ray. E un fel 
de spioană sau asasină. O caută pe Blaze. 

— Nu doresc să am necazuri cu guvernul vostru. 

— Am zis că ar avea vreo legătură cu guvernul? Dacă 
ar fi un reprezentant oficial, nu şi-ar arăta acreditarea? 

— Nu şi dacă e un asasin. 

— Guvernul nu are asasini! 

— Chiar aşa? Nu cumva crezi şi-n Moş Crăciun? 

— Nu, de fapt voiam să spun altceva - nu are asasini 
pentru noi. O sectă religioasă îi urmăreşte pe Marty şi pe 
oamenii lui. Femeia este fie una dintre sectanţi, fie a fost 
angajată de ei. 

A relatat felul în care se comportase Gavrila la hotel. 
Spencer a privit-o şi a spus: 

— Cred că ai dreptate. Am studiat mii de feţe. 
Trăsăturile ei sunt scandinave, nu mexicane. Probabil că 
şi-a vopsit părul blond... sau nu, poartă perucă. De fapt, ce 
doreşti să fac cu ea? 

— Crezi c-ai putea s-o închizi undeva şi să pierzi 
cheia? 

— Te rog! Nu suntem în Statele Unite. 

— Ei bine... aş dori să stau de vorbă cu ea, dar poate 
fi realmente periculoasă. 

— Nu are cuţit sau pistol. Ar fi fost semnalate la 
intrare. 

— Hm... Crezi că aş putea găsi pe cineva care s-o 
supravegheze cu o armă, cât timp discutăm? 

— 'Ţi-am spus... 

— Nu suntem în Statele Unite. Ce zici de hombre ăla 
bătrân de la subsol, cel cu automatul? 

— Nu-i angajatul meu, ci al garajului. Cât de 
periculoasă poate fi femeia asta, dacă n-are armă? 

— Mai periculoasă decât mine. Din păcate, educaţia 
mea are lipsuri la capitolul „violenţă“. Există cel puţin o 
cameră unde aş putea sta de vorbă cu ea şi cineva care să 
ne monitorizeze, în cazul că tipa se decide să-mi rupă o 
mână şi să mă bată cu ea până mă omoară? 


— Asta nu-i dificil. Du-o în camera 1. A ridicat o 
telecomandă şi pe ecran a apărut o încăpere destinată 
interviurilor. Este specială pentru seguridad. O să vă 
urmăresc eu timp de zece-cincisprezece minute, apoi o să 
rog pe altcineva s-o facă. Este vorba despre 
ultimodiadores cei cărora voi le spuneţi expiratori? 

— Există o legătură. 

— Dar sunt inofensivi... Nişte prostănaci care- ce 
fac? 

— Blasfemiază? Totuşi, par inofensivi, mai puţin faţă 
de propriile suflete. 

— Nu şi aceştia, dr. Spencer. Dacă ne-am putea 
conecta, ai pricepe cât de îngrozit sunt de ea. 

Pentru protecţia lui Spencer, nimeni dintre cei care 
cunoşteau planul nu se putea conecta bidirecțional cu el. 
Medicul acceptase clauza ca pe o tipică paranoia 
americană. 

— Am un infirmier care este foarte gras... nu, foarte 
solid, şi care ştie ceva karate, are centura neagră. Va fi 
alături de mine. 

— Nu. Până ajunge el jos, femeia mă poate ucide. 

Spencer a încuviinţat şi a căzut pe gânduri. 

— Va fi în camera de alături, cu un pager. A ridicat 
din nou telecomanda şi a apăsat un buton. Vezi? Apelul 
ăsta este pentru el. 

Ray s-a scuzat şi a intrat în baie, unde nu putu face 
altceva decât să-şi treacă în revistă „armele“: un inel cu 
chei şi un briceag elveţian. Revenit în camera de 
observare, a făcut cunoştinţă cu Lalo, care avea braţele cât 
coapsele lui Ray. Nu vorbea engleza şi se deplasa cu 
delicateţea timidă a cuiva care ştie cât de fragile sunt 
obiectele. Au coborât împreună. Lalo a intrat în camera 2, 
iar Ray s-a dus la recepţie. 

— Doamna? 

Ea a ridicat ochii, studiindu-l cu atenţie. 

— Sunt dr. Spencer. 

— Jane Smith. Putem merge undeva să stăm de 
vorbă? 


Ray a condus-o în camera 1, care era mai mare decât 
păruse pe monitor. I-a arătat canapeaua, iar el şi-a tras un 
scaun. S-a aşezat călare, punând spătarul între ei ca o 
pavăză. 

— Cu ce vă pot fi de folos? 

— Aveţi o pacientă pe nume Blaze Harding. Profesor 
Blaze Harding. Este absolut imperios să discut cu ea. 

— În primul rând, nu divulgăm numele clienţilor 
noştri. În al doilea rând, nu întotdeauna clienţii noştri îşi 
folosesc numele reale... domnişoară Smith. 

— De fapt, cine sunteţi? 

— Poftim? 

— Sursele mele m-au informat că dr. Spencer este 
mexican. Până acum n-am mai întâlnit un mexican cu 
accent de Boston. 

— Vă asigur că sunt... 

— Nu. Şi-a strecurat mâna sub cordonul fustei şi a 
scos un pistol făcut parcă din sticlă. N-am timp de aşa 
ceva. Chipul îi devenise încruntat, iar maxilarele i se 
încleştaseră, avea un aer complet dement. Mă vei duce 
imediat din cameră în cameră, până o vom găsi pe 
Harding. 

Ray a tăcut preţ de câteva clipe. 

— Şi dacă nu-i aici? 

— Atunci, vom merge într-un loc liniştit, unde îţi voi 
tăia degetele unul câte unul, până îmi vei spune unde este. 

Lalo a deschis uşa şi a repezit înăuntru un pistol 
mare şi negru, pe care l-a ridicat, ţintind. Gavrila l-a privit 
nemulțumită şi l-a împuşcat o dată, în ochi. Pistolul de 
sticlă era complet silențios. 

Infirmierul a scăpat arma şi a căzut într-un genunchi, 
ridicând ambele palme spre faţă. A început să scâncească 
aidoma unei fetiţe, dar al doilea foc i-a zburat creştetul 
capului. S-a prăbuşit tăcut cu faţa înainte, în sânge, creieri 
şi fluid cerebrospinal. 

Tonul femeii rămăsese neschimbat: sincer şi sec. 

— Sper că-ţi dai seama că unica modalitate de a 
supravieţui este să cooperezi cu mine. 


Ray amuţise, privind cadavrul. 

— Sus! a lătrat ea. Să-i dăm drumul! 

— Nu... nu cred că-i aici. 

— Atunci unde... 

A fost întreruptă de zăngănitul obloanelor metalice 
care se lăsară peste fereastră şi uşă. 

Ray a auzit un fâsâit slab şi şi-a amintit povestea lui 
Marty despre sala de interogatorii din St. Bart. Poate că 
ambele clădiri fuseseră proiectate de acelaşi arhitect. 

În mod evident, Gavrila nu-l auzise - prea multe ore 
petrecute în poligonul de tir-, dar a privit în jur şi a zărit 
camera TV, aidoma unui ciot de creion, aţintită spre ei 
dintr-un colţ al încăperii. L-a răsucit pe Ray cu faţa spre 
obiectiv şi i-a pus pistolul la tâmplă. 

— Aveţi trei secunde ca să deschideţi uşa sau îl ucid. 
Doi. 

— Señora Smith! s-a auzit un glas ce părea să vină de 
pretutindeni. Ca să deschidem uşa, avem nevoie de un... el 
gato... un jac. Va dura două-trei minute. _ 

— Aveţi două minute. Şi-a privit ceasul. Incepând de 
acum. 

Ray s-a înmuiat şi s-a prăbuşit brusc, rostogolindu-se 
pe spate. Capul său a izbit podeaua cu un zgomot surd. 

— Laşule, a pufnit dezgustată Gavrila. 

Apoi, peste câteva secunde, ea însăşi s-a împleticit şi 
s-a aşezat pe mochetă, fără să mai poată rămâne în 
picioare. Clătinându-se, a ţinut pistolul cu ambele mâini şi 
l-a împuşcat pe Ray de trei ori în piept. 


Apartamentul meu din SOC avea două camere- un 
dormitor şi un „birou“, o cămăruţă cenuşie în care abia 
încăpeau un climatizor, două scaune şi o măsuţă în faţa 
unei console simple de transmisiuni. 

Pe masă se aflau un pahar de vin şi ultimul meu 
prânz: o pastilă cenuşie. Aveam un notes şi un pix, dar nu- 
mi trecea nimic prin minte pe care să-l scriu şi care să nu 
fie evident de la sine. 

Telefonul a bâzâit. L-am lăsat să sune de trei ori, apoi 


am răspuns. 

Era Jefferson - Nemesis-ul meu psihiatru, venit să mă 
salveze în ceasul al unsprezecelea. În clipa când va 
închide, am decis, voi lua pastila. 

Dar, la fel ca odaia şi pastila, Jefferson era cenuşiu; 
mai mult cenuşiu decât negru. Nu mai văzusem pe cineva 
care să aibă culoarea aceea de când maică-mea mă sunase 
ca să-mi spună că murise mătuşa Franci. 

— Ce s-a-ntâmplat? am întrebat. 

— Ray este mort. A fost ucis de un asasin pe care-l 
trimiseseră după Blaze. 

— „Trimiseseră“? Despre cine-i vorba? Mânia 
Domnului? 

Dunga argintie care pâlpâia în partea de sus a 
ecranului însemna că încriptarea funcţiona; puteam vorbi 
orice. 

— Aşa presupunem. Chiar acum, Spencer îi instalează 
femeii o mufă. 

— De unde ştiţi c-o urmărea pe Amelia? 

— Avea fotografia ei şi s-a interesat de ea aici, la 
hotel... Julian, l-a ucis pe Ray pur şi simplu gratuit, după ce 
mai omorâse un alt bărbat. A trecut fără probleme de 
sistemul de securitate din clinică, deşi avea un pistol şi un 
cuţit, dar făcute dintr-un soi de plastic. Ne este teamă că 
nu era singură în misiune. 

— Dumnezeule... Ne-au dat de urmă în Mexic? 

— Poţi veni aici? Blaze are nevoie de protecţia ta- 
toți avem nevoie de tine! 

Am simţit realmente cum îmi cade falca. 

— Aveţi nevoie de mine ca să fac pe soldatul? 

Printre franctirori profesionişti şi ucigaşi condamnaţi 
la ani grei de închisoare... 


Spencer şi-a deconectat jacul şi s-a îndreptat spre 
fereastră. A ridicat jaluzelele şi a îngustat ochii în faţa 
razelor de soare, căscând. S-a întors către femeia care 
fusese legată de scaunul cu rotile. 

— Señora, a rostit el, eşti nebună de legat. 


Jefferson se deconectase cu un minut mai devreme. 

— Asta-i şi părerea mea profesională. 

— Ceea ce aţi făcut este complet ilegal şi imoral, a 
vorbit femeia. Aţi violat sufletul unei persoane. 

— Gavrila, a zis Jefferson, dacă tu ai un suflet, eu nu 
l-am putut găsi. 

Ea a tras de legături şi scaunul cu rotile s-a legănat 
spre psihiatru. 

— Pe de o parte, are dreptate, s-a adresat psihiatrul 
lui Spencer. N-o putem preda poliţiei. 

—O voi supraveghea, aşa cum spuneţi voi, 
americanii, pe o perioadă nedefinită. După ce se va face 
bine, va putea pleca. Şi-a frecat barba nerasă. Va sta aici 
cel puţin până la mijlocul lui septembrie. Crezi şi tu în 
chestia asta? 

—Nu stăpânesc aparatul matematic necesar. Dar 
Julian şi Blaze nu au niciun fel de îndoieli în această 
privinţă. 

— Mânia Domnului pogoară din înalturi, a spus 
Gavrila. Nimic din ce aţi face n-o poate opri. 

— Mai taci naibii din gură! Unde o putem băga? 

— Avem ceea ce voi denumiți o „celulă capitonată“. 
Niciun nebun n-a scăpat vreodată de acolo. 

S-a apropiat de intercom şi a chemat un bărbat pe 
nume Luis ca s-o ducă pe Gavrila. 

Jefferson s-a aşezat pe un scaun şi a privit-o. 

— Bietul Lalo... Bietul Ray... Habar n-avuseseră ce fel 
de monstru eşti. 

— Bineînţeles că n-aveau habar. Bărbaţii mă văd doar 
ca pe un obiect al poftelor lor carnale. De ce s-ar teme de o 
gaură? 

— Vei afla multe noutăţi în privinţa asta. 

— Haide, ameninţă-mă! Nu mi-este teamă de viol! 

— Este vorba despre ceva mult mai intim decât violul. 
Te vom prezenta unor prieteni. Dacă ai un suflet, ei îl vor 
găsi. 

Gavrila n-a spus nimic. Ştia la ce se referea 
psihiatrul; aflase de Cei Douăzeci după ce fusese conectată 


cu el. Pentru prima dată, a părut uşor speriată. 

La uşă s-a auzit o ciocănitură, dar nu era Luis. 

— Julian, l-a salutat Jefferson şi i-a arătat-o pe femeie. 
Ea este. 

Julian a studiat-o. 

— Este aceeaşi pe care am văzut-o la St. Bart? Greu 
de crezut. Gavrila îl privea cu o expresie stranie. Care-i 
treaba? 

— Ea te-a recunoscut. Când Ingram a încercat s-o 
răpească pe Blaze, tu i-ai urmărit. A crezut că lucrai cu 
Ingram. 

Julian s-a apropiat de ea. 

— Uită-te bine la mine! Vreau să mă visezi. 

— Mor de frică! a pufnit Gavrila. 

— Ai venit aici ca s-o ucizi pe prietena mea, dar în 
locul ei mi-ai omorât un prieten vechi. Plus un alt bărbat. 
Se spune că nici nu clipeşti. 

S-a întins lent spre ea. Femeia a încercat să se 
ferească, însă el a înhăţat-o de gât. 

— Julian... 

— Nu-ţi face griji. 

Rotilele scaunului erau blocate. Julian a împins-o pe 
Gavrila spre spate, continuând s-o ţină de beregată, şi 
scaunul s-a înclinat spre înapoi. A menţinut-o acolo, în 
poziţia de echilibru. 

— Vei vedea că toţi de aici sunt foarte drăguţi. Ei vor 
doar să te ajute. 

I-a făcut vânt şi scaunul s-a răsturnat cu un bubuit 
asurzitor. Gavrila a icnit. 

— Eu însă nu sunt unul dintre ei. S-a lăsat în patru 
labe, cu faţa direct deasupra chipului femeii. Eu nu sunt 
drăguţ şi nu vreau să te-ajut. 

— Julian, asta n-o să meargă cu ea. 

— Nici n-o fac pentru ea. O fac pentru mine. 

Femeia a încercat să-l scuipe, dar a dat greş. El s-a 
sculat în picioare şi a ridicat scaunul cu o mişcare lipsită 
de efort. 

— Nu-i stilul tău! 


— Nici nu sunt eu. Marty nu ţi-a spus nimic despre 
faptul că nu mă mai pot conecta? 

— Nu ştiai că asta se poate întâmpla în cazul unei 
manipulări de memorie? 

— Nu. Pentru că n-am întrebat. 

Jefferson a încuviinţat din cap. 

— Din cauza asta noi doi n-am mai fost programati 
împreună în ultima vreme... M-ai fi putut întreba pe mine. 

Luis a intrat în odaie şi cei doi au amuţit în vreme ce 
Spencer i-a dat instrucţiuni infirmierului, care a dispărut 
împingând scaunul Gavrilei. 

— Cred că, de fapt, situaţia este mult mai sinistră..., a 
spus Julian. Cred că Marty avea nevoie de cineva care să fi 
fost mecanic, care să aibă pregătire militară, dar care să 
fie imun la umanizare. A arătat cu degetul mare spre 
Spencer. El ştie totul acum? 

— Chestiunile esenţiale. 

— Cred că Marty dorea să ajung în starea asta pentru 
a fi de folos în eventualele episoade violente. La fel ca 
tine - când m-ai sunat şi mi-ai spus să vin ca s-o protejez pe 
Blaze, ai subînţeles acelaşi lucru. 

— Păi, de fapt... 

— Şi ai avut absolută dreptate! Sunt atât de furios, că 
aş putea ucide pe cineva. Nu-i o nebunie? 

— Julian... 

— Ah, da, tu nu foloseşti cuvântul „nebunie“! a 
coborât tonul. Straniu, nu crezi? Cumva, am închis cercul. 

— Şi asta ar putea fi o chestie doar temporară. Ai 
absolută dreptate să fii furios. 

Julian s-a aşezat şi şi-a încrucişat degetele, parcă 
încercând să le stăpânească. 

— Ce aţi aflat de la ea? Mai există şi alţi asasini care 
se-ndreaptă încoace? 

— Ea nu-l ştia decât pe Ingram. Cunoaştem însă 
numele superiorului ei, care trebuie să fie foarte aproape 
de vârf. Un anume general Blaisdell. Tot el a ordonat să nu 
fie publicat articolul vostru şi uciderea partenerului lui 
Blaze. 


— Este în Washington? 

— La Pentagon. E subsecretarul DARPA. 

Julian a hohotit amar. 

— DARPA se ocupă de distrugerea proiectelor de 
cercetare. Până acum n-am auzit să ucidă un cercetător. 

— El ştie că Gavrila a venit în Guadalajara la o clinică 
de mufe, dar nu mai mult. 

— Şi câte clinici există aici? 

— 638, a răspuns Spencer. lar când doamna profesor 
Harding s-a operat aici, singurele locuri unde apare 
numele ei adevărat sunt în fişierele mele personale şi... în 
autorizaţia aceea pe care aţi semnat-o. 

— Împuternicirea legală. 

— Da, însă ea este îngropată printre dosarele unui 
birou de avocatură. Chiar şi aşa, n-ar trebui să se poată 
face nicio asociere cu clinica asta. 

— Eu n-aş sta chiar atât de liniştit, a zis Julian. Dacă 
Blaisdell doreşte, ne poate descoperi, la fel cum a făcut-o 
ea. Am lăsat nişte urme pe parcurs... Poliţiştii mexicani ne- 
ar putea localiza în Guadalajara poate chiar aici- şi ei pot 
fi mituiţi destul de uşor. Scuze, dr. Spencer! 

— Es verdad, a ridicat el din umeri. 

— Ca atare, trebuie să suspectăm pe oricine intră pe 
uşa aceea. Ce-i însă cu Amelia, Blaze... este în apropiere? 

— La vreo cinci sute de metri, a răspuns Jefferson. O 
să te conduc la ea. 

— Nu. Este posibil ca unul dintre noi să fie urmărit. 
Să nu le dublăm şansele. Scrie-mi adresa. Voi lua două 
taxiuri. 

— Vrei să-i faci o surpriză? 

— Cum adică? Locuieşte cu cineva? 

— Nu, nu... Adică da, cu Ellie Morgan. Oricum, nu-i 
cazul să-ţi faci griji. 

— Cine îşi face griji? A fost o simplă întrebare. 

— Ei bine, dorisem să te întreb dacă vrei s-o sun şi s- 
o anunţ că vii. 

— Scuză-mă, nu sunt în apele mele! Da, poţi s-o... 
stai, nu! Se poate ca telefonul să fie interceptat. 


— Imposibil, a intervenit Spencer. 

— Ascultă-mă şi pe mine! A privit adresa scrisă de 
Jefferson. Bine. O să iau un taxi până la mercado. Acolo o 
să mă pierd în mulţime şi apoi o să folosesc metroul. 

— Precauţiile astea mi se par la limita paranoiei, a 
mormăit Spencer. 

— „Limită”? Cred că eu am depăşit de mult orice 
limite. Tu n-ai fi paranoic dacă unul dintre cei mai buni 
prieteni te-ar lipsi pe neaşteptate de jumătate de viaţă, iar 
un general din Pentagon ar trimite asasini după iubita ta? 

— Aşa se spune, a rostit Jefferson. Dar, pentru că eşti 
paranoic, nu-nseamnă că nu te urmăreşte cineva. 


După ce-i anunţasem că porneam spre piaţă, am luat 
un taxi în direcţia opusă, am ieşit din oraş şi apoi, cu 
metroul, am revenit în centru. Nu strică niciodată să fii 
excesiv de precaut. 

Dintr-o străduţă lăturalnică, m-am furişat în curtea 
interioară a motelului unde trăsese Amelia. Ellie Morgan 
mi-a deschis uşa. 

— Doarme, a şoptit ea, dar ştiu că ar fi dorit s-o 
trezesc. 

Stăteau în camere alăturate. Am trecut alături şi ea a 
închis uşa în urma mea. 

Amelia avea trupul cald şi relaxat de somn; pielea îi 
mirosea a lavandă de la sărurile de baie preferate. 

— Marty m-a informat despre cele întâmplate, mi-a 
spus. Trebuie să fie ceva oribil... ca şi cum ţi-ai pierde unul 
dintre simţuri. 

Nu i-am putut răspunde. Am continuat s-o ţin strâns 
în braţe. 

— Ai aflat despre femeie şi... şi despre Ray? s-a 
bpâlbâit Amelia. 

— Am fost acolo. Am vorbit cu ea. 

— Doctorul voia să-i instaleze o mufă. 

— Au făcut-o deja, o instalare rapidă de risc maxim. 
Face parte din Mânia Domnului, aceeaşi celulă cu Ingram. 

— l-am povestit despre generalul din Pentagon. 


— Nu cred că eşti în siguranţă aici. De fapt, nicăieri 
în Guadalajara. Ne-a urmărit din St. Bart până la clinică, 
folosindu-se de sateliții spioni de pe orbitele joase. 

— Ţara noastră se foloseşte de sateliți ca să-şi 
spioneze cetăţenii? 

— De fapt, sateliții ocolesc toată planeta. Pur şi 
simplu, nimeni nu-şi bate capul să-i decupleze când trec 
peste Statele Unite. 

In perete era instalat un filtru pentru cafea. M-am 
ocupat de el, în timp ce vorbeam. 

— Nu cred că acest Blaisdell ştie exact unde ne 
aflăm. Altfel, probabil că ne-am fi trezit deja cu un grup de 
comando, nu cu un asasin izolat, sau cel puţin cu o echipă 
de sprijin pentru Gavrila. 

— Sateliții ne-au distins ca indivizi sau au văzut doar 
autobuzul? 

— Autobuzul şi camionul. 

— Deci, aş putea pleca de aici, să mă duc la gară şi să 
mă ascund altundeva în Mexic. 

— Nu ştiu. Gavrila are fotografia ta, aşa că putem 
presupune că Blaisdell i-o va da următorului asasin. De 
asemenea, este posibil să mituiască pe cineva şi să trimită 
pe urmele tale toată poliţia mexicană. 

— Este grozav să te simţi dorită! 

— Poate c-ar trebui să te-ntorci cu mine la Portobello. 
Să te ascunzi în Blocul 31, până se lămuresc lucrurile. 
Marty îţi poate aranja un ordin de înrolare- probabil în 
câteva ore. 

— Aşa-i bine! S-a întins şi a căscat. Mai am nevoie de 
câteva ore, să recitesc articolul. După aceea, îl putem 
expedia de la un telefon din aeroport, imediat înainte de 
decolare. 

— Grozav. Mi-ar plăcea şi mie să revin la fizică. Ar fi o 
binevenită schimbare. 

Amelia scrisese un articol concis şi bun. Eu am 
adăugat o lungă notă de subsol despre necesitatea 
utilizării teoriei pseudooperatorilor în acest regim. 

Am citit şi versiunea Elliei, care urma să apară în 


presa generală. Nu mi se părea convingătoare - nu exista 
nici măcar o formulă matematică - , dar am apreciat că era 
mai bine să mă înclin în faţa experienţei ei şi să tac din 
gură. Ellie mi-a intuit însă reținerea şi a adăugat că 
nefolosirea matematicii semăna cu a scrie despre religie 
fără să-l menţionezi pe Dumnezeu, însă redactorii 
considerau că nouăzeci la sută dintre cititori ar fi 
abandonat lectura după prima ecuaţie. 

L-am sunat pe Marty. Era în sala de operaţii, dar un 
adjunct mi-a telefonat după o vreme şi m-a anunţat că 
ordinul de convocare pentru Amelia avea s-o aştepte la 
poartă. Mi-a comunicat şi vestea, deloc surprinzătoare, că 
locotenentul Thurman n-avea să se numere printre 
umanizaţi. Sperasem că paşnicul ambient mental şi 
conectarea cu plutonul meu convertit aveau să elimine 
stresul care-i cauza migrenele. Ele se înmulţiseră însă şi 
sporiseră în intensitate. Aidoma mie, Thurman avea să fie 
şuntat. Spre deosebire de mine, i se impusese domiciliu 
forţat, întrucât, în puţinele minute pe care le petrecuse 
conectat, aflase prea multe. 

De-abia aşteptam să stau de vorbă cu el, fiindcă 
acum nu mai eram simpli funcţionari. Brusc, deţineam 
multe în comun, fiind, involuntar, foşti mecanici. 

De asemenea, tot brusc, aveam mult mai multe în 
comun cu Amelia. Cred că acesta reprezenta unicul avantaj 
al pierderii capacităţii de conectare: ştersese principala 
barieră dintre noi. Eram ologi- din punctul meu de 
vedere -, dar împreună. 

Mă simţeam atât de bine lucrând cu ea, pur şi simplu 
fiind în aceeaşi odaie cu ea, încât îmi venea greu să cred 
că, în urmă cu o zi, fusesem gata să iau pastila. 

Totuşi, vechiul „eu“ nu mai exista. Am apreciat că 
puteam amâna descoperirea adevăratului meu Eu până 
după 14 septembrie. Până atunci, amănuntul putea fi lipsit 
de substanţă... eu însumi puteam fi lipsit de substanţă! 
Sau, în fine, transformat în plasmă. 

În vreme ce Amelia îşi strângea bagajul, am sunat la 
aeroport ca să mă interesez în privinţa cursei aeriene şi 


am verificat existenţa telefoanelor publice cu modeme de 
la care se puteau transmite date în altă ţară. Apoi mi-am 
dat seama că dacă Amelia avea ordin de înrolare în 
Portobello, am fi putut folosi un avion militar. Am sunat la 
aeroportul D'Orso şi, într-adevăr, Amelia era „căpitanul 
Blaze Harding“. Peste nouăzeci de minute, decola un 
transport fly-boy, cu loc suficient, dacă nu ne deranja 
faptul că urma să stăm pe banchete. 

— Nu ştiu, a chicotit Amelia. Deoarece sunt mai mare 
în grad decât tine, ar trebui să-ţi stau în poală. 

Taxiul a ajuns la timp. Amelia le-a transmis unor 
prieteni de încredere douăsprezece copii ale articolului, 
însoţite de mesaje personale, după care a expediat acelaşi 
articol pe reţelele de fizică şi matematică din domeniul 
public. Versiunea Elliei a fost trimisă spre reţelele de 
ştiinţă popularizată şi ştirile de interes general, după care 
am luat-o la goană către fly-boy. 


Faptul că n-au aşteptat la motel următoarea cursă de 
pasageri, ci s-au grăbit să plece cu avionul militar le-a 
salvat probabil vieţile. 

La o jumătate de oră după plecarea lor, Ellie a auzit o 
ciocănitură în uşa apartamentului. Prin vizetă, a zărit o 
femeie de serviciu mexicană, cu şorţ şi mătură, drăguță, cu 
păr negru, lung şi inelat. 

A deschis uşa. 

— Nu vorbesc spanio... 

Capătul cozii măturii a izbit-o în plexul solar, şi Ellie 
s-a împleticit câţiva paşi îndărăt, după care a căzut pe 
podea, chircindu-se. 

— Nici eu nu vorbesc, satană! Necunoscuta a săltat-o 
cu uşurinţă şi a împins-o într-un scaun. Dacă scoţi un 
sunet, te-am omorât. 

A scos din buzunarul şorţului o rolă de bandă adezivă 
şi a legat încheieturile mâinilor Elliei, apoi a trecut-o de 
două ori peste pieptul ei, fixând-o de spătarul scaunului. A 
rupt o bucată mai mică şi i-a lipit-o pe gură. 

Şi-a scos şorţul. Ellie a icnit fără să vrea, când a zărit 


pijamaua de spital mânjită de sânge. 

— Haine. 

Şi-a smuls pijamaua însângerată. S-a răsucit, 
arătându-şi muşchii încordaţi în forme voluptuoase, şi, prin 
uşa dublă deschisă, a văzut valiza Elliei. 

— Aha! 

A dispărut în camera vecină şi a revenit cu o pereche 
de blugi şi o cămaşă de bumbac. 

— Sunt cam largi, dar merg. 

I-a împachetat frumos la capătul patului şi a desprins 
banda de pe buzele Elliei. 

— Nu te îmbraci, a rostit Ellie, fiindcă nu vrei să 
murdăreşti hainele cu sânge. Hainele mele cu sângele 
meu. 

— Poate că vreau să te excit. Cred că eşti lesbiană, 
dacă locuieşti aici numai cu Blaze Harding. 

— Bineînţeles. 

— Unde-i ea? 

— Nu ştiu. 

— Ba ştii foarte bine! Chiar trebuie să-ţi fac rău şi să 
te chinuiesc? 

— Nu-ţi spun nimic. Glasul i-a tremurat şi a înghiţit 
un nod. Oricum, mă vei ucide. 

— De ce crezi asta? 

— Pentru că te pot identifica. 

Gavrila a surâs cu indulgență. 

— Tocmai am ucis doi paznici şi am evadat din aripa 
de maximă securitate a clinicii voastre. O mie de poliţişti 
ştiu cum arăt. Te-aş putea lăsa în viaţă. 

S-a aplecat spre podea cu gestul rapid şi grațios al 
unei gimnaste şi a scos un bisturiu din buzunarul şorţului. 

— Ştii ce-i ăsta? 

Ellie a încuviinţat din cap şi a înghiţit un nod. 

— lţi jur că nu te voi ucide, dacă-mi vei răspunde 
cinstit la câteva întrebări. 

— Juri pe Dumnezeu? 

— Nu, asta-i o blasfemie. A cântărit bisturiul în palmă 
şi l-a privit. De fapt, nu te voi ucide nici chiar dacă o să mă 


minţi. Te voi face însă să mă implori să te ucid. Înainte de a 
pleca, o să-ţi tai limba, ca să nu le poţi povesti nimic 
despre mine. Apoi îţi voi reteza mâinile din încheieturi, ca 
nici măcar să nu poţi scrie. Bineînţeles, îţi voi pune 
garouri, ca să nu mori din cauza hemoragiei. Vreau să duci 
o viaţă lungă şi plină de regrete. 

Urină a picurat pe podea şi Ellie a început să 
icnească. Gavrila i-a lipit banda înapoi pe gură. 

— Mănmica ta ţi-a zis vreodată: „Dacă tot plângi, 
măcar să ai un motiv”? 

A lovit cu putere de sus în jos şi a țintuit palma 
stângă a Elliei de scaun. 

Ellie s-a oprit din icnete şi a privit inexpresiv mânerul 
bisturiului şi firicelul de sânge. 

Gavrila a mişcat uşor lama şi a tras-o afară. Firicelul 
de sânge s-a întețit, dar ea a pus cu blândeţe un şerveţel 
de hârtie peste rană şi l-a fixat cu bandă adezivă. 

— Acum, dacă te las să vorbeşti, o să te limitezi să-mi 
răspunzi la întrebări? N-o să începi să urli? 

Ellie a încuviinţat din cap cu un gest letargic şi 
Gavrila a desprins jumătate din banda de pe gură. 

— Au plecat la aeroport. 

— „Au“? Ea şi amicul negru? 

— Da. Se-ntorc în Texas. În Houston. 

— A-a-a... Asta-i o minciunică! 

A fixat bisturiul deasupra celeilalte palme a femeii şi 
l-a ridicat. A 

— In Panama! a strigat ea răguşit. In Portobello. Nu... 
te rog, nu... 

— Numărul cursei? 

— Nu ştiu. L-am auzit vorbind la telefon, a arătat din 
cap. L-a scris acolo. 

Gavrila s-a apropiat de telefon şi a ridicat o bucată de 
hârtie. 

— „Aeromexico 249“. Probabil că erau foarte grăbiţi, 
ca să-l uite aici. 

— Erau grăbiţi. 

Gavrila a încuviinţat din cap. 


— Atunci cred c-ar trebui să mă grăbesc şi eu. A 
revenit lângă Ellie şi a privit-o gânditor. Nu-ţi voi face 
toate lucrurile acelea îngrozitoare, deşi m-ai minţit. 

I-a netezit banda la loc peste buze, după care a luat o 
bucată mai mică şi i-a lipit-o peste nări. Ellie a început să 
lovească disperată din picioare, scuturând din cap, dar 
Gavrila a izbutit să-i înfăşoare capul cu bandă adezivă, 
astupând orice orificiu prin care ar fi putut pătrunde aerul. 
În strădaniile ei, Ellie s-a răsturnat cu scaunul. Asasina l-a 
readus în poziţie verticală, fără efort, aşa cum făcuse 
Julian cu ea, cu numai două ore în urmă. După aceea, s-a 
îmbrăcat fără grabă, privind ochii păgânei în timp ce 
murea. 


Un mesaj mă aştepta în biroul meu din SOC, pâlpâind 
pe ecran. Gavrila îşi ucisese paznicii şi evadase. 

Nu putea însă ajunge la noi, în baza aflată în 
interiorul unei clădiri izolate prin decretul Pentagonului. 
Amelia se temea că Gavrila putea afla unde locuise, aşa că 
a sunat-o pe Ellie. N-a răspuns nimeni. I-a lăsat un mesaj, 
avertizând-o în legătură cu pericolul care o ameninţa şi 
sfătuind-o să plece imediat altundeva. 

Programul lui Marty arăta că era în sala de operaţii şi 
că n-avea să fie liber până la ora 19- peste cinci ore. În 
frigider, am găsit brânză şi bere. Am ciugulit câte ceva, 
fără grabă, şi ne-am prăbuşit în pat. Era îngust pentru 
două persoane, dar eram atât de obosiţi încât ne mulțumea 
orice suprafaţă orizontală. Amelia a adormit cu capul pe 
umărul meu - pentru prima dată, după multă vreme. 

M-am trezit ameţit, în piuitul consolei. Zgomotul n-a 
deşteptat-o pe Amelia, ci am izbutit eu s-o fac, în eforturile 
mele stângace de a mă extrage din pat. Braţul stâng îmi 
amorţise - îl simţeam precum un buştean străbătut de 
furnicături - şi lăsasem o pată romantică de salivă pe 
obrazul ei. 

Amelia şi-a frecat locul respectiv şi a întredeschis 
pleoapele. 

— Telefonul? 


— Culcă-te la loc. Te anunţ eu dacă-i ceva important. 

Am trecut în birou, lovindu-mi braţul stâng de corp. 
Am scos o bere caramel- băutura favorită a celui care 
locuise aici înaintea mea- şi m-am aşezat înaintea 
consolei. 

Marty vă aşteaptă pe tine şi pe Blaze la 19.15 la 
popotă. Adu şi lista următoare. 


N R I H 

ame ank mplant umaniz 
ation: 
Begin/ 
Compl 
ete 

Ta P - 26 
mes FC J/9A 

R P - 5 
eynolds FC 

B P - E 
enyo FC 

Je T - 5 
wel CH 

M 5 - 5 
onez SGT 

F 2 - i 
oster GEN 

Pa 1 - 
gel GEN 

F C - s 
(09:4 NL 

Ly C - i 
man NL 

M C - ` 
Ccnnell NL 

L L - É 


orenz CNL 


ealy 
wim 
arbea AJ 


arnes AJ 
C 
ostello AJ 
Di 
ck AJ 
D 
onahue AJ 
E 
vans AJ 
H 
(0) AJ 
W 
ashingt AJ 
on 
G 
riffen T 


St 
einberg T 

C 
heck T 

T 
hurman T 


CNL 


CNL 


S An II = E c AI a 


1L 


homson T 
Tr 
oxler T 


owden GEN 
N 

guyen GEN 
H 


offher GEN 
K 
ummer NL 
L 
oftus NL 
O 
wens NL 
S 
nyder CNL 
St 
allings CNL 
To 
my CNL 
Al 


lan AJ 
Bl 

ackney AJ 
B 


obo AJ 


77/2 
77/2 


8J/2 


= 


8]/2 


pă 


9J/2 
7J/1 
/1 

7J/1 
7J/1 
7J/1 
7J/2 
7J/2 


77/2 


Z Z Z K P K QA QA Q 


77/2 


D 
eHenni AJ 
ng 

E 
dwards AJ 


ord AJ 


M 
ajors AJ 
N 


estor AJ 
Pe 


azeltine T 
M 
axberry T 
L 
anards T 
on 
D 


30 


30 


are T 
B 
utwell T 
L 
avallec T 
K 
elly T 
Gi 
Ipatrick SGT 
M 
iller SGT 
H 
olloway SGT 
G 
arrison SGT 
M 
cLaugh SGT 
lin 


owe SGT 


ughes SGT 
S 
mith, R. SGT 
D 
uffig SGT 
C 
hing SGT 
S 
chauer CH 
W 
illiams CH 
Pe 
rkins CH 
H 
unt CH 
Ta 
ral CH 


9J/2 
9J/1 
9J/1 
9J/1 
75/2 
7J/2 
7J/1 
9J/1 
9J/1 


/1 

0J/1 
0J/1 
0J/1 
0J/1 
0J/2 
0J/2 
0J/2 


0J/2 


4 =H 4 H H 


0J/2 


30 


30 


30 


28 


28 


28 


30 


30 


31 


31 


31 


31 


31 


31 


31 


31 


31 


31 


K 
anzer FC 
Pi 
ncay FC 
H 
yd FC 
Bl 
inken FC 
M 
errill FC 
R 
amsden FC 
Ya 
lowitz VT 
S 
antos VT 
M 
erci VT 
K 
antor VT 
W 
alleri VT 


lbertso SGT 


n 
Ta 


sille SGT 


Fl 


0J/2 
0J/2 
0J/2 
1J/1 
1J/1 
1J/1 
1J/1 
1J/1 
1J/2 
1J/2 
1J/2 
1J/2 
1J/2 
1J/2 
1J/2 


intner SGT 


R 6 - s 
aymond SGT 

G 5 - ~ 
oldsmit SGT 
h 

S 5 - E 
weeney SGT 

Ly 5 - ` 
ons SGT 

C 5 - Š 
avan SGT 

W T - " 
est CH 

L T - i 
ubhaus CH 
el 

$ T - É 
hin CH 

Ya T - É 
rrow CH 

S P - i 
pender VI 

W P - ý 
arren VT 


În continuare erau enumerati toţi cei 114 membri ai 
Blocului 31, mai puțin eu. În cele patru zile cât lucrasem 
acolo, văzusem lista asta de cel puţin o sută de ori. 

Ordinea personalului era însă ciudată, deoarece nu 
avea nicio legătură cu funcţia fiecăruia, dar am avut nevoie 
de numai un minut ca s-o înțeleg. Primele cinci nume 
aparțineau mecanicilor-santinele ai căror soldier-boy îi 
preluaseră cei din plutonul meu. După aceştia urmau toți 
ofiţerii care avuseseră mufe şi care fuseseră conectaţi 
începând cu data de 26 iulie - probabil nu toţi odată, într- 
un singur grup mare. 

La sfârşitul listei se găseau gradaţii şi soldaţii care 
avuseseră mufe şi care fuseseră conectaţi începând de 


alaltăieri. Teoretic, toţi aveau să fie deconectaţi pe 9 
august, vindecaţi de război. 

Între cele două grupuri se găseau cei peste şaizeci de 
indivizi care, până acum, îşi petrecuseră toată viaţa cu 
handicapul normalităţii. De ieri, cei patru medici operau 
aproape non-stop. Echipa 1 instala cam cinci mufe pe zi, 
iar echipa 2 - probabil maeştrii din Zona Canal- în jur de 
opt. 

Am auzit-o pe Amelia în dormitor, schimbându-se de 
hainele în care dormise. A apărut pieptănându-şi părul şi 
purtând o rochie roşu cu negru, mexicană, pe care n-o mai 
văzusem la ea. 

— N-am ştiut că ţi-ai cumpărat o rochie. 

— Dr. Spencer mi-a dat-o. Mi-a spus c-o cumpărase 
pentru nevastă-sa, dar că nu fusese măsura potrivită. 

— Frumoasă poveste. 

A privit peste umărul meu. 

— Mulţi oameni... 

— Operează cam o duzină pe zi, cu două echipe. Mă- 
ntreb dacă mai au timp să doarmă. 

— În mod sigur, mănâncă. Şi-a privit ceasul. Cât de 
departe este popota aia? 

— Ajungem în două minute. 

— De ce nu-ţi schimbi cămaşa şi nu te bărbiereşti? 

— Pentru Marty? 

— Pentru mine. M-a împins uşor de umăr. Du-te! 
Vreau s-o mai sun pe Ellie. 

M-am ras iute şi am găsit o cămaşă care nu fusese 
purtată decât o dată. 

— Tot nu răspunde, m-a anunţat Amelia de alături. 
Nici la recepţia motelului nu-i nimeni. 

— Vrei să suni la clinică? Sau la hotelul lui Jefferson? 

Ea a clătinat din cap şi a apăsat tasta PRINT. 

— După cină. Probabil c-a ieşit prin oraş. 

O copie a graficului a ieşit din fanta imprimantei; 
Amelia a luat-o, a împăturit-o şi a băgat-o în poşetă. 

— Haide să vorbim cu Marty. 


Popota era mică, dar, spre surpriza Ameliei, nu 
complet automatizată. Existau automate pentru unele 
gustări standard, simple, dar şi o bucătărie adevărată, cu 
un bucătar pe care Julian l-a recunoscut. 

— Locotenent Thurman? 

— Julian! Tot nu pot tolera conectarea, de aceea m- 
am oferit voluntar în locul sergentului Duffy. Nu vă ascuţiţi 
însă dinţii, pot prepara doar patru-cinci lucruri. S-a uitat 
spre Amelia. Tu trebuie să fii... Amelia? 

— Blaze, a spus Julian şi le-a făcut cunoştinţă. Ai fost 
conectat cu ei mai multă vreme? 

— Dacă vrei să-ntrebi dacă sunt de partea voastră, 
răspunsul este da. Am priceput ideea generală. Tu ai 
realizat partea matematică? a întrebat-o pe Amelia. 

— Nu, doar cea de fizica particulelor. La matematică, 
am stat înapoia lui Julian şi Peter. 

El a început să pregătească două salate. 

— Peter este cosmologul, nu? L-am văzut ieri la ştiri. 

— Ieri? a întrebat Julian. 

— N-aţi aflat? L-au găsit rătăcind buimac pe nu-ştiu- 
ce insulă. 

Thurman le-a povestit tot ce mai ţinea minte din cele 
văzute. 

— Dar nu-şi aminteşte nimic despre lucrare? a 
întrebat Amelia. 

— Cred că nu. Adică, sigur nu, dacă se crede în anul 
2000... Crezi că-şi mai poate reveni? 

— Numai dacă aceia care i-au luat amintirile le-au 
păstrat undeva, a răspuns Julian, iar asta-i puţin probabil. 
Pare o chestie destul de grosolană. 

— Bine cel puţin că trăieşte, a zis Amelia. 

— Nu ne ajută cu nimic chestia asta, a pufnit Julian, 
apoi a zărit căutătura Ameliei. lartă-mă, dar ăsta-i 
adevărul! 

Thurman le-a întins salatele şi a început să prepare 
doi hamburgeri. A apărut şi Marty, care a solicitat aceeaşi 
mâncare. 

S-a aşezat la capătul unei mese lungi. Marty s-a lăsat 


să cadă în scaun şi şi-a dezlipit un accelerator dinapoia 
urechii. 

— Ar fi mai bine să dorm câteva ore. 

— De cât timp operezi? 

Bărbatul şi-a privit ceasul fără să-l vadă. 

— Nici nu vreau să ştiu. Tocmai am terminat cu 
coloneii. Echipa 2 a dormit până acum. Ei o să se ocupe de 
Tommy şi de sergentul-major... cum îl cheamă? 

— Gilpatrick, a răspuns Julian. I-ar fi de folos niţică 
umanizare. 

Thurman a adus salata lui Marty. 

— Urâtă chestia aia din Guadalajara, a comentat el. 
Am aflat-o de la Jefferson exact înainte de a mă deconecta 
de la Cei Douăzeci. 

Majoritatea comunicațiilor dintre Guadalajara şi 
Portobello se făceau prin circuit jac, nu prin telefonul 
tradițional- se transmiteau mai multe informaţii într-un 
timp mai scurt şi, oricum, toţi cei conectaţi aveau să afle, 
mai devreme sau mai târziu. 

— Neglijenţă, a rostit Julian. Trebuiau să fi fost mai 
atenţi cu femeia aia! 

— În mod sigur. 

Thurman a revenit la hamburgeri. Niciunul dintre ei 
nu ştia că vorbeau despre două incidente diferite. 
Thurman fusese testat de două ori la conectare; fusese în 
contact când se aflase despre măcelul căruia îi căzuse Ellie 
victimă. 

— Care femeie? a întrebat Marty între două 
muşcături. 

Julian şi Amelia au schimbat priviri. 

— Nu ştii despre Gavrila? Despre Ray? 

— Nu. S-a-ntâmplat ceva cu Ray? 

Julian a tras aer adânc în piept, apoi a expirat lent. 

— E mort. 

Marty a scăpat furculiţa din mână. 

— Ray? 

— Gavrila este un asasin al Mâniei Domnului, trimis 
s-o ucidă pe Blaze. A izbutit să introducă o armă în clinică 


şi l-a împuşcat. 

— Ray? a repetat el. 

Fuseseră prieteni de la terminarea liceului. A rămas 
nemişcat şi alb la faţă. 

— Ce-o să-i spun nevestei lui? A clătinat din cap. Le- 
am fost naş de cununie. 

— Nu ştiu, a zis Julian. Nu poţi spune pur şi simplu: 
„Şi-a dat viaţa în slujba păcii“, deşi, dintr-un punct de 
vedere, este adevărat. 

—La fel de adevărat este că eu l-am scos din 
cabinetul lui sigur şi confortabil, aducându-l în calea unei 
ucigaşe demente. 

Amelia i-a prins mâna între palmele ei. 

— Nu te mai gândi la asta acum! Nimic din ce-ai 
putea face n-o să schimbe lucrurile. 

Marty a privit-o fără s-o vadă. 

— Nu-l aşteaptă să revină mai devreme de 14 
septembrie. Poate că Universul va exploda şi totul va fi 
lipsit de importanţă. 

— Cel mai probabil, a rostit Julian, este că va fi unul 
dintre numele de pe lista lungă a victimelor. La fel de bine, 
poţi aştepta să le anunţi pe toate după final. După 
revoluţia fără vărsare de sânge. 

Thurman s-a apropiat tăcut şi le-a servit hamburgerii. 
Auzise destule ca să-şi dea seama că ei nu ştiau încă 
despre uciderea Elliei şi despre faptul că Gavrila nu fusese 
prinsă. 

A hotărât să nu le spună. Aveau s-o afle în curând. 
Poate că întârzierea se putea dovedi în avantajul lui. 

Deoarece el nu intenţiona să stea cu braţele 
încrucişate şi să-i lase pe lunaticii aceştia să distrugă 
armata. Trebuia să-i oprească şi ştia cu exactitate cui urma 
să se adreseze. 

În ciuda pâclei de migrenă care-l împiedica să 
comunice cu aceşti idealişti ce o apucaseră pe căi greşite, 
unele informaţii ajunseseră până la el. Aşa era, de pildă, 
identitatea generalului Blaisdell şi funcţia lui importantă. 

Blaisdell deţinea autoritatea necesară pentru a 


neutraliza Blocul 31, cu un singur apel telefonic. Thurman 
trebuia să-l contacteze cât mai repede. „Gavrila“ ar fi fost 
o parolă cât se poate de potrivită. 


Când am revenit în apartamentul nostru, pe consolă 
exista un mesaj adresat Ameliei, nu mie, de a-l suna 
imediat pe Jefferson, pe linia protejată. Psihiatrul cina în 
camera lui de hotel din Guadalajara. Purta o armă într-un 
toc la subsuoară, un lansator de săgeți. 

S-a uitat la noi, apoi a spus: 

— Aşază-te, Blaze. 

Ea s-a lăsat încetişor în fotoliul din faţa consolei. 

— Nu ştiu cât de sigur ar trebui să fie Blocul 31. 
Bănuiesc că nu îndeajuns de sigur. Gavrila a evadat. A 
lăsat în urmă un şir de cadavre care indică un traseu ce 
duce spre tine. A ucis două persoane în clinică, iar pe una 
dintre ele se pare c-a torturat-o ca să-ţi afle adresa. 

— Nu... oh, nu! 

Jefferson a încuviinţat din cap. 

— A ajuns acolo la scurt timp după plecarea voastră. 
Nu ştim ce i-a spus Ellie înainte de a muri. 

Asta m-a izbit mai tare decât o lovise pe ea. Amelia 
trăise cu Ellie, însă eu trăisem înlăuntrul ei. 

Amelia a pălit şi a vorbit aproape fără să mişte 
buzele. 

— A torturat-o... 

— Da. Apoi a plecat direct la aeroport şi a luat prima 
cursă spre Portobello. Acum se află undeva prin oraş. 
Trebuie să plecaţi de la premisa că ştie cu exactitate unde 
vă găsiţi. 

— Nu poate intra aici, am rostit. 

— Spune-mi altceva, Julian. Nici de aici nu putea ieşi. 

— Aşa-i. Eşti pregătit de conectare? 

M-a privit cu ochii precauţi ai medicului. 

— Cu tine? 

— Bineînţeles că nu. Cu plutonul meu. Ei asigură 
paza şi le-ar fi de folos o descriere a nenorocitei ăleia. 

— Sigur că da. Scuză-mă... 


— Spune-le tot ce ştii, apoi vom merge la Candi 
pentru o informare. 

— Perfect... dar nu uita că Gavrila a fost conectată cu 
mine bidirecțional... 

— Cum? Asta a fost inteligent din partea voastră! 

— Ne gândiserăm că va fi în cămaşă de forţă pe 
durata evenimentelor. Era singura modalitate de a obţine 
ceva de la ea şi am aflat destule. Totodată însă, trebuie să 
presupunem că şi ea a reţinut multe de la mine şi de la 
Spencer. 

— Nu şi adresa mea, a zis Amelia. 

Jefferson a clătinat din cap. 

— Eu n-o cunoşteam, şi nici Spencer. Gavrila ştie însă 
liniile generale ale Planului. 

— La naiba! O să le transmită mai departe. 

—Nu încă. Are un superior în Washington, dar 
deocamdată nu l-a contactat. Îl idolatrizează. Combinând 
asta cu fanatismul ei rigid, nu cred c-o să-i telefoneze până 
nu va putea anunţa: „Misiunea îndeplinită“. 

— Oricum, n-ajunge să ne ferim de ea. Trebuie s-o 
prindem şi să ne asigurăm că nu vorbeşte. 

— S-o-nchidem într-o cameră. 

— Sau într-o ladă, am spus. 

El a încuviinţat şi a întrerupt legătura. 

— S-o ucidem? a întrebat Amelia. 

— Nu va fi nevoie. Ajunge s-o dăm pe mâna medicilor 
şi va dormi până după ziua Z. 

Probabil că era adevărat, m-am gândit, dar în scurt 
timp Amelia şi cu mine urma să fim singurele persoane din 
această clădire capabile să ucidem. 


Informaţiile oferite de Candi au fost 
înspăimântătoare. Nu numai că Gavrila era feroce, bine 
antrenată şi motivată de dragostea şi teama de Dumnezeu 
şi de avatarul Lui, generalul Blaisdell, dar avea să-i fie mai 
uşor decât crezuse Julian să pătrundă în Blocul 31. 
Principalele măsuri de securitate ale acestuia erau 
împotriva atacurilor militare sau ale gloatei civile. Nu avea 


nici măcar o alarmă împotriva spărgătorilor. 

Bineînţeles, mai întâi trebuia să intre în bază. Au 
expediat la poartă descrieri ale ei în cele două ipostaze pe 
care le cunoşteau, însoţite de cópii ale amprentelor şi 
scanărilor retinale, cu ordin ferm de capturare şi 
încarcerare, şi menţiunea „înarmată şi periculoasă“. 

În aeroportul Guadalajara nu existau camere TV de 
securitate, dar acestea abundau în Portobello. Dintre cele 
şase curse aeriene ce au sosit din Mexic în după-amiaza şi 
seara aceea nu coborâse nicio femeie care să semene cu 
Gavrila, dar asta putea însemna o a treia deghizare. 
Existaseră câteva femei care avuseseră înălţimea şi silueta 
ei. Descrierile lor au fost, de asemenea, trimise la poartă. 

De fapt- aşa cum Jefferson ar fi putut prezice-, în 
paranoia ei, Gavrila cumpărase un bilet spre Portobello, 
dar nu-l folosise. Se deghizase în bărbat şi luase o cursă 
aeriană către Zona Canal. Mersese pe chei, găsise un 
soldat beat care semăna cu ea şi-l ucisese, luându-i 
uniforma şi actele. Lăsase cea mai mare parte a trupului 
într-o cameră de hotel, dar mai întâi îi tăiase mâinile şi 
capul, le ambalase bine şi le expediase prin coletărie la o 
adresă fictivă din Bolivia. După aceea, luase monoraiul 
spre Portobello şi pătrunsese în bază cu o oră înainte de a 
începe să fie căutată. 

Nu avea, desigur, pistolul şi cuțitul din plastic; nu 
luase cu ea nici chiar bisturiul pe care-l folosise asupra 
Elliei. În bază existau mii de arme, însă toate erau ţinute 
sub cheie în rastele, exceptând pistoalele automate ale 
santinelelor şi poliţiei militare. Uciderea unui poliţist părea 
modalitatea cea mai prostească de obţinere a unei arme. 
Gavrila s-a dus la magazia de arme şi s-a învârtit pe acolo 
o vreme, cercetând-o, în timp ce se prefăcea că 
examinează anunţurile de pe avizier, apoi a aşteptat la 
coadă pentru câteva minute, după care a plecat brusc, de 
parcă tocmai şi-ar fi amintit ceva. 

A ieşit din clădire şi a revenit pe o uşă laterală. 
Urmând planul nivelului, pe care-l memorase, s-a dus 
direct la ÎNTREŢINERE. Pe uşă exista un grafic cu 


personalul de serviciu; Gavrila a intrat într-o cameră 
vecină şi l-a chemat pe specialistul de la întreţinere, 
anunţându-l că era aşteptat imediat de maiorul Feldman. 
Specialistul a ieşit lăsând camera descuiată şi femeia s-a 
strecurat înăuntru. 

Avea la dispoziţie cel mult nouăzeci de secunde să 
găsească un instrument ucigaş care să pară funcţional şi a 
cărui lipsă să nu fie remarcată imediat. 

A zărit un morman de automate M-31, stropite cu 
noroi, dar altfel în stare perfectă. Probabil fuseseră 
utilizate în cadrul unui exerciţiu - de către ofiţeri, care nu 
le curăţau personal după aceea. A luat unul şi l-a învelit 
într-un prosop kaki, alături de un încărcător de săgeți 
explozive şi de o baionetă. Ar fi preferat săgețile otrăvite, 
mai silenţioase, dar n-a zărit niciuna. 

A ieşit din încăpere, fără a fi observată. Baza nu era 
tocmai genul de unitate militară în care soldaţii se puteau 
plimba nestingheriţi cu pistoale-mitralieră, de aceea l-a 
păstrat învelit în prosop. Baioneta pusă în teacă a 
strecurat-o la centură, pe sub cămaşă. 

Legătura care-i comprima sânii era inconfortabilă, 
dar a păstrat-o pentru cazul în care i-ar fi putut oferi 
câteva secunde suplimentare de surpriză. Uniforma era 
largă şi Gavrila aducea cu un soldat mai grăsuţ, scund şi 
cu torace larg. A păşit cu grijă. 

Blocul 31 nu se deosebea cu nimic de celelalte din 
jur, exceptând un gărduleţ scund, electrificat, şi ghereta 
unei santinele. Spre seară femeia a trecut pe lângă 
gheretă, împotrivindu-se tentaţiei de a-l ucide pe şoşonarul 
dinăuntru şi de a pătrunde în forţă, trăgând în tot ce 
mişca. Cu cele patruzeci de proiectile din încărcător ar fi 
putut produce un adevărat măcel, dar ştia de la Jefferson 
că în clădire păzeau soldier-boy. Plutonul negrului, Julian. 
Julian Class. 

Jefferson nu ştiuse însă nimic despre interiorul 
Blocului 31- exact ceea ce-i trebuia ei acum. Dacă ar fi 
ştiut unde se afla Harding, ar fi putut crea o diversiune 
pentru soldier-boy, cât mai departe de locul cu pricina, 


pentru ca apoi s-o ucidă. Clădirea era însă prea mare ca să 
intre pur şi simplu, sperând s-o găsească în vreme ce 
soldier-boy-ii erau ocupați câteva minute. 

În plus, era convinsă că şi ei o aşteptau. A trecut pe 
lângă bloc, fără să-l privească. Cu siguranţă aflaseră 
despre crime şi torturi. Ar fi putut oare folosi chiar 
cunoştinţele respective împotriva lor? I-ar fi putut face să 
fie neglijenţi, din cauza fricii? 

Indiferent cum avea să procedeze, trebuia să 
acţioneze în interiorul clădirii. În caz contrar, soldaţii din 
exterior s-ar fi ocupat de problemă, iar Harding ar fi fost 
protejată de soldier-boy. 

A încremenit brusc, apoi s-a silit să meargă mai 
departe. Asta era! Să creeze o diversiune în exteriorul 
clădirii, dar să se afle înăuntru în clipa declanşării 
acesteia. Să-i urmeze pe soldier-boy până la ţintă. 

lar după aceea, trebuia să se bizuie pe ajutorul 
Domnului. Soldier-boy-ii aveau să fie rapizi, deşi probabil 
pacificaţi, dacă reuşise proiectul umanizării. Trebuia s-o 
ucidă pe Harding, înainte de a fi imobilizată de ei. 

Era însă perfect încrezătoare. Dumnezeu o ajutase să 
ajungă până aici; nu avea s-o abandoneze tocmai acum. 
Până şi numele femeii, Blaze, era demonic, ca şi misiunea 
ei. Totul părea perfect. 

A cotit după un colţ şi a murmurat o rugăciune 
scurtă. Un copil se juca singur pe trotuar. Un dar al 
Domnului. 


Eram întinşi în pat, discutând, când consola a piuit 
semnalul de telefon. Era Marty. 

Părea vlăguit, dar zâmbea. N 

— M-au scos din sala de operaţii, ne-a spus. În sfârşit, 
şi veşti bune, de la Washington. În Ora Harold Burley din 
seara asta au inclus un segment cu teoria voastră. 

— Prezentată favorabil? a întrebat Amelia. 

— Evident. N-am vizionat decât un minut- a trebuit 
să mă-ntorc la treabă-, dar de-acum ar trebui să fie 
descărcată în baza voastră de date. Vedeţi despre ce-i 


vorba. 

A închis şi noi am găsit imediat programul. 

Incepea cu imaginea unei galaxii  explodând 
spectaculos - efecte sonore şi tot restul. A fost înlocuită 
treptat de profilul lui Burley, sobru ca de obicei, privind 
cataclismul. 

— Este oare posibil ca aceştia să fim noi, peste numai 
o lună? Controversa este vie printre somităţile ştiinţifice. 
Dar nu numai savanții au întrebări, ci şi poliţia. 

A apărut imaginea lui Peter, murdar şi mizerabil, gol 
de la brâu în sus, ţinând o plăcuţă cu un număr pentru 
înregistrarea poliţiei. 

— Acesta este Peter Blankenship, care de două 
decenii a fost unul dintre cei mai respectaţi cosmologi din 
lume. Astăzi el nu ştie nici măcar numărul corect al 
planetelor din Sistemul Solar. Crede că trăieşte în anul 
2004 şi este derutat de faptul că-i un tânăr de douăzeci de 
ani aflat într-un corp de şaizeci şi patru de ani. Cineva s-a 
conectat cu el şi i-a extras tot trecutul, până în 2004. De 
ce? Ce anume ştia el? Stăm de vorbă cu Simone Mallot, 
şefa Biroului de Neuropatologie Legală al FBI. 

O femeie în halat alb, înapoia căreia se zăreau o 
mulţime de echipamente sclipitoare. 

— Dr. Mallot, ce ne puteţi spune despre nivelul 
tehnicii chirurgicale utilizate asupra lui Peter Blankenship? 

— Persoana care a utilizat-o trebuie privată de 
libertate. S-a întrebuințat, probabil greşit, o aparatură de 
vârf.  Investigaţiile microscopice desfăşurate de IA 
dovedesc că, iniţial, s-a încercat ştergerea unor amintiri 
specifice, de dată relativ recentă. În urma unor eşecuri 
repetate, s-a şters pur şi simplu un bloc uriaş de memorie 
printr-o declanşare energetică. Ea a însemnat uciderea 
unei personalităţi şi, după cum ştim, distrugerea unei minţi 
de excepţie. 

Lângă mine, Amelia a oftat stins şi s-a aplecat, 
studiind consola cu atenţie. 

De pe ecran, Burley fascina cu privirea lui 
pătrunzătoare. 


— Peter Blankenship ştia ceva - sau, cel puţin, credea 
ceva ce ne afectează profund, pe voi şi pe mine. El credea 
că, dacă nu vom întreprinde nimic pentru a stopa lucrurile, 
lumea va lua sfârşit pe data de 14 septembrie. 

A urmat o imagine a reţelei de radiotelescoape de pe 
faţa nevăzută a Lunii, lipsită complet de orice relaţie cu 
subiectul, scrutând răbdătoare Cosmosul. După aceea, a 
apărut Jupiter rotindu-se. 

— Proiectul Jupiter, cel mai mare şi mai complex 
experiment ştiinţific care a fost întreprins vreodată. 
Conform calculelor lui Peter Blankenship, el trebuie oprit. 
Apoi însă Peter Blankenship a dispărut, iar starea în care a 
reapărut este inadecvată pentru a-i permite să facă vreo 
afirmaţie de natură ştiinţifică. Cu toate acestea, 
colaboratoarea lui, profesor Blaze Harding - un insert cu 
Amelia în amfiteatru-, a suspectat ceva anormal şi a 
dispărut ea însăşi. De undeva din Mexic, profesor Harding 
a expediat savanților din întreaga lume zeci de copii ale 
teoriei lui Blankenship, însoţite de structura matematică 
de la bază. Opiniile sunt împărţite. 

Revenit în studio, Burley s-a întors către doi bărbaţi, 
dintre care unul îmi era cunoscut. 

— Dumnezeule, Macro! a exclamat Amelia. 

— În seara aceasta îi am alături de mine pe profesorii 
Lloyd Doherty şi Mac Roman. Dr. Doherty colaborează de 
multă vreme cu Peter Blankenship, iar dr. Roman este şeful 
catedrei de ştiinţe de la Universitatea Texas, unde 
munceşte şi predă doamna profesor Harding. 

— Predarea nu-i tot o muncă? am întrebat, dar 
Amelia mi-a făcut semn să tac. 

Macro s-a lăsat pe spate, arborând o familiară 
expresie de automulţumire. 

— În ultima vreme, doamna profesor Harding a avut 
parte de un stres sporit, datorat şi unei idile cu un asistent, 
în paralel cu o altă relaţie amoroasă cu Peter Blankenship. 

— Să rămânem la aspectul ştiinţific, Macro, a zis 
Doherty. Ai citit lucrarea. Ce crezi despre ea? 

— Păi... este de-a dreptul fantasmagorică. Ridicolă! 


— Explică-mi de ce anume. 

— Lloyd, telespectatorii n-ar putea înţelege niciodată 
matematica implicată. Însă ideea în sine este absurdă - 
faptul că sfârşitul Universului ar putea fi cauzat de 
condiţiile fizice obţinute în interiorul unui obiect mai mic 
decât un bob de mazăre. 

— Cândva, oamenii afirmau că este absurd să se 
creadă că un microb minuscul poate cauza moartea 
oamenilor. 

— Este o analogie falsă! a protestat el, iar faţa lui 
roşcovană s-a întunecat. 

— Nu, este cât se poate de precisă. Totuşi, sunt de 
acord cu tine, că nu va distruge Universul. 

Macro a arătat spre Burley, apoi spre obiectiv. 

— Este clar atunci! 

— Va distruge doar Sistemul Solar, poate şi galaxia, a 
continuat Doherty. Un colţişor relativ mic al Universului... 

— Dar va distruge Pământul, a accentuat Burley. 

— Da, chiar în mai puţin de o oră. Obiectivul camerei 
TV s-a apropiat de el. În privinţa asta, nu încape îndoială. 

— Ba da! a exclamat Macro din off. 

Doherty l-a privit nemulţumit. 

— Chiar dacă ar exista dubii, ceea ce nu este cazul, 
ce probabilitate ar fi acceptabilă? Cincizeci la sută? Zece la 
sută? Unu la sută şanse că toţi oamenii vor muri? 

— Ştiinţa nu operează în felul acesta. Situaţia nu-i 
nici în proporţie de zece la sută adevărată. 

— Şi nici oamenii nu sunt morți în proporţie de zece 
la sută. Doherty s-a întors spre Burley. Eroarea pe care am 
descoperit-o nu este legată de primele câteva minute, nici 
chiar de mileniile prezicerii, ci de extrapolarea ei la spaţiul 
intergalactic. 

— Mai exact? l-a îmboldit Burley. 

— Finalmente, va rezulta de două ori mai multă 
materie, de două ori mai multe galaxii. Există loc pentru 
toate. 

— Dacă un singur aspect al teoriei este greşit..., a 
început Macro. 


— În plus, a continuat Doherty, se pare că acest lucru 
s-a petrecut deja, în alte galaxii. Astfel, chiar se clarifică 
anumite anomalii. 

— Să revenim pe Pământ, a zis Burley, sau cel puţin 
în Sistemul Solar. Cât de dificil ar fi de stopat Proiectul 
Jupiter? Este, nu-i aşa? 

— Cel mai mare experiment ştiinţific desfăşurat 
vreodată. 

— N-ar fi mare lucru, în termenii ştiinţei. Ar fi 
suficient un simplu semnal radio emis de JPL. Dificil va fi 
să-i convingem pe oameni să emită un semnal care va pune 
capăt carierelor lor ştiinţifice. Dacă n-o vor face însă, 
carierele tuturor oamenilor vor lua sfârşit pe 14 
septembrie. 

— Continuă să fie aiureli iresponsabile, a pufnit 
Macro. Pseudoştiinţă, senzaţionalism... 

— Ţi-au mai rămas vreo zece zile ca s-o dovedeşti, 
Mac. 

Prim-plan al lui Burley clătinând din cap. 

— Mie personal nu mi-ar plăcea să se încheie atât de 
repede. 

Inregistrarea s-a terminat. 

Am chicotit, ne-am strâns în braţe şi am desfăcut o 
bere ca să sărbătorim. Apoi ecranul a piuit şi s-a activat, 
fără ca eu să fi apăsat tasta de acceptare a apelului. 

Era Eileen Zakim, noua şefă a plutonului meu. 

— Julian, avem o problemă reală. Eşti înarmat? 

— Nu... adică, da. Am un pistol. Uitasem însă de el, 
ca şi de bere; nici măcar nu-l verificasem dacă era 
încărcat. Ce s-a-ntâmplat? 

— Nenorocita aia nebună de Gavrila este aici. Poate 
chiar în clădire. A ucis o fetiţă de afară, ca să distragă 
santinela de la poartă. 

— Dumnezeule! Nu avem un soldier-boy afară? 

— Ba da, dar e singur şi patrulează. Gavrila a 
aşteptat ca soldier-boy-ul să ajungă în cealaltă parte a 
clădirii. După cum am reconstituit faptele, a înjunghiat 
copilul şi l-a aruncat, muribund, pe uşa gheretei. Când 


şoşonarul a deschis uşa, i-a retezat beregata, apoi l-a târât 
până la uşa interioară, unde s-a folosit de amprentele lui 
ca s-o deschidă. 

Scosesem pistolul şi trăsesem zăvorul cu bolţ al uşii. 

— „Reconstituit“? Nu sunteţi siguri? 

— Nu putem şti, uşa interioară nu-i monitorizată. Ea 
l-a târât însă înapoi în gheretă şi, dacă face parte din 
armată, ştie cum funcţionează încuietorile cu amprente 
palmare. 

Am verificat încărcătorul pistolului. Opt proiectile cu 
ace. Fiecare proiectil conţinea 144 de schije tăioase ca 
briciul; de fapt, erau bucăţi de metal astfel pliate şi sudate 
încât, când se apăsa pe trăgaci, se desfăceau în 144 de 
fragmente. Rezultatul era o grindină care-ţi putea face 
praf braţul sau piciorul. 

— Acum, dacă a intrat în clădire... 

— Nu ştim asta sigur. 

— Dacă însă a intrat, mai există şi alte încuietori cu 
amprente? Alte intrări monitorizate? 

— Doar intrarea principală e monitorizată. Restul 
încuietorilor sunt mecanice. Oamenii mei verifică toate 
uşile. 

M-am crispat auzind „mei“. 

— Bine. Noi suntem în siguranţă aici. Ţine-ne la 
curent. 

— Fiţi fără grijă. 

Consola s-a întunecat. Amândoi am privit spre uşă. 

— Poate că n-are cum să treacă prin ea, a zis Amelia. 
S-a folosit de un cuţit pentru fetiţa aceea şi pentru 
santinelă. 

Am clătinat din cap. 

— Cred c-a făcut aşa pentru propria satisfacţie. 


Gavrila aştepta ghemuită în masca unei chiuvete din 
spălătorie, cu M-31 în braţe, gata să tragă, şi cu automatul 
de asalt al santinelei apăsând-o în coaste. Pătrunsese 
printr-o uşă de serviciu rămasă deschisă şi o încuiase în 
urma ei. 


În vreme ce privea printr-o crăpătură, răbdarea şi 
intuiţia i-au fost răsplătite. Un soldier-boy s-a apropiat 
neauzit de uşă, a verificat încuietoarea şi a trecut mai 
departe. 

După un minut, Gavrila a ieşit din ascunzătoare şi şi- 
a întins braţele, dezmorţindu-se. Trebuia să afle unde era 
femeia sau să găsească o modalitate de a distruge întreaga 
clădire. lar asta cât mai repede. Era copleşită numeric, iar 
prin obţinerea avantajului terorii, sacrificase posibilitatea 
surprizei. 

În perete erau încastrate o consolă şi o tastatură 
uzate, din plastic gri, acoperit de o peliculă de plastic alb. 
S-a apropiat de ele şi a apăsat o tastă la întâmplare, iar 
consola s-a activat. Gavrila a tastat „director“ şi a fost 
răsplătită cu o listă a personalului. Blaze Harding nu figura 
acolo, dar exista Julian Class, în dreptul căruia scria 8- 
1841. Părea mai degrabă un număr de telefon decât al 
unei camere. 

Acţionând la nimereală, a deplasat cursorul până la 
numele bărbatului şi a dat clic pe el. S-a afişat un alt 
număr, 241, mult mai util. Blocul avea două niveluri. 

Un  zăngănit brusc, asurzitor, a luat-o prin 
surprindere. S-a răsucit, aţintind ambele arme, însă fusese 
doar o maşină automată de spălat rufe, care-şi începuse 
ciclul de funcţionare. 

Gavrila a ignorat liftul de marfă şi s-a strecurat pe 
uşa masivă inscripționată IEŞIRE INCENDIU, care dădea 
pe o scară colbuită. Aparent, nu existau camere TV de 
securitate. Femeia a urcat iute şi silențios la etaj. 

S-a gândit o clipă, apoi a lăsat una dintre arme pe 
palier, lângă uşă. Ca s-o ucidă pe Harding, îi ajungea o 
singură armă. În plus, urma să se retragă rapid şi dorea să 
beneficieze de un element de surpriză. Ei ştiau că luase 
automatul de asalt al santinelei, dar probabil n-aveau 
habar de M-31. 

Întredeschizând foarte puţin uşa, a văzut că 
numerele impare se aflau pe peretele din faţa ei, crescând 
de la stânga la dreapta. A închis ochii, a inspirat adânc şi a 


murmurat o rugăciune scurtă, apoi a ţâşnit brusc prin uşă, 
presupunând că o aşteptau camere TV şi soldier-boy. 

Coridorul era pustiu. S-a oprit în faţa camerei 241; 
într-o fracțiune de secundă a zărit plăcuţa cu numele 
CLASS, a coborât automatul de asalt şi a tras o rafală 
silenţioasă în broască. 

Uşa nu s-a deschis. A ţintit cu cincisprezece 
centimetri mai sus, şi de data aceasta a spulberat bolţul 
zăvorului. Uşa s-a deschis câţiva centimetri şi Gavrila a 
rupt-o cu o lovitură de picior. 

Julian se afla acolo, în întuneric, ţinând pistolul cu 
ambele mâini, întins. Femeia s-a răsucit instinctiv când ela 
apăsat pe trăgaci şi norul de schije care ar fi trebuit s-o 
decapiteze i-a smuls doar o bucată din umărul stâng. Ea a 
tras două rafale la întâmplare în beznă- rugându-se lui 
Dumnezeu să i le călăuzească nu spre el, ci spre savanta 
albă pe care venise s-o pedepsească- şi a sărit îndărăt, 
ferindu-se de a doua salvă. A sprintat după aceea spre 
scară şi a ieşit pe uşă, în clipa când încărcătura următoare 
a lui Julian a redecorat coridorul. 

Pe palier o aştepta un soldier-boy uriaş. Gavrila ştia 
din cele văzute în mintea lui Jefferson că mecanicul care îl 
manipula fusese probabil umanizat şi, deci, n-o putea 
ucide. Şi-a golit încărcătorul în ochii lui. 

Negrul i-a strigat să-şi arunce arma şi să vină înapoi, 
cu mâinile ridicate. Perfect. Probabil că între ea şi savantă 
nu mai exista nimeni altcineva. 

A deschis uşa cu vârful piciorului, ignorându-l pe 
soldier-boy-ul care bâjbâia orbeşte îndărătul ei, şi a 
azvârlit pe coridor automatul inutil. 

— Acum vino cât mai încet, a spus Class. 

Gavrila a întârziat numai o clipă, pentru a-şi vizualiza 
acţiunea, în timp ce a tras piedica lui M-31. Avea să se 
rostogolească pe coridor, apoi să slobozească o rafală 
prelungă, baleiată, în direcţia lui. A sărit. 

Nu fusese bine. Negrul a tras înainte ca ea să fi atins 
podeaua, şi Gavrila a simţit o durere sfâşietoare în 
pântece. Şi-a văzut propria moarte derulându-se, un nor de 


sânge şi de măruntaie, când umărul ei a lovit linoleumul, şi 
a încercat să-şi încheie rostogolirea, dar n-a izbutit decât 
să lunece. A reuşit să se scoale în genunchi şi coate şi ceva 
umed i-a căzut din corp. S-a prăbuşit cu faţa spre negru şi, 
printr-o ceaţă tot mai întunecată, a înălţat arma spre el. 
Bărbatul a spus ceva şi lumea s-a sfârşit. 


— Aruncă-l, am strigat, dar ea m-a ignorat şi a doua 
salvă i-a dezintegrat capul şi umerii. 

Am tras din nou, reflex, distrugând M-31 şi mâna 
care-l aţintea şi transformându-i pieptul într-o cavitate de 
un roşu strălucitor. Înapoia mea, Amelia a icnit şi a fugit 
spre baie, ca să vomite. 

Eu a trebuit să privesc. De la brâu în sus, Gavrila nici 
măcar nu mai arăta a om- era doar un amestec oribil de 
carne sfârtecată şi de haine zdrenţuite. Restul trupului nu-i 
fusese atins. Am ridicat palma ca să acopăr spectacolul 
oribil şi m-am simţit oarecum îngrozit să văd că partea de 
jos a corpului avea o poziţie destinsă, ba chiar excitantă. 

Un soldier-boy a împins încet uşa, deschizând-o. 
Senzorii îi fuseseră distruşi. 

— Julian? s-a auzit glasul lui Candi. Nu pot vedea. 
Eşti bine? 

— Sunt în regulă, Candi. Cred că s-a terminat. Vin 
întăriri? 

— Claude. Este pe scări. 

— Mă duc la mine-n cameră. 

M-am întors şi am intrat în cameră, condus parcă de 
un pilot automat. Aproape că vorbisem serios când 
spusesem că mă simţeam în regulă. Tocmai transformasem 
un om într-un maldăr de carne aburind; ce naiba, asta mi- 
era meseria! 

După ce se spălase pe faţă, Amelia lăsase apa să 
curgă. Nu reuşise să ajungă la timp la toaletă şi acum 
încerca să curețe mizeria cu hârtie igienică. Am pus 
pistolul pe masă şi am ajutat-o să se ridice. 

— Întinde-te, scumpo! Mă ocup eu de asta. 

Plângea. A încuviinţat, cu capul în pieptul meu, şi m-a 


lăsat s-o conduc spre pat. 

După ce am curăţat totul şi am aruncat hârtia, m-am 
aşezat pe pat şi am încercat să mă gândesc. Nu puteam 
însă depăşi imaginea oribilă a femeii explodând de trei ori, 
la fiecare apăsare a mea pe trăgaci. 

Când aruncase automatul afară, fără un cuvânt, 
ştiusem cumva că va apărea trăgând. Apăsasem deja 
trăgaciul pe jumătate, când ea ţâşnise pe coridor. 

Auzisem un răpăit înfundat, probabil arma ei 
silenţioasă  orbind-o pe Candi. lar apoi, când se 
descotorosise de ea fără ezitare, bănuisem că era 
descărcată şi că mai avea una. 

Totuşi, sentimentul pe care-l încercasem atunci când 
începusem să apăs pe trăgaci şi o aşteptasem să apară... În 
soldier-boy, nu mă simţisem niciodată aşa. Pregătit. A 

Imi dorisem realmente să iasă şi să moară. Imi 
dorisem realmente s-o ucid. 

Mă  schimbasem oare atât de mult în câteva 
săptămâni? Sau nu puteam vorbi despre o schimbare? 
Băiatul din Liberia fusese altceva, un „accident industrial“ 
pe care, de fapt, nu-l cauzasem eu şi, dacă aş fi putut, l-aş 
fi readus la viaţă. 

Pe Gavrila n-aş fi readus-o la viaţă decât ca s-o ucid 
din nou. 

Dintr-un motiv necunoscut, mi-am amintit de mama şi 
de furia ei când fusese asasinat preşedintele Brenner. Pe 
atunci aveam patru ani. Ulterior, aflasem că mama nu-l 
plăcuse deloc pe Brenner, iar asta înrăutăţise şi mai mult 
lucrurile, pentru că ea se simţise cumva complice la crimă. 
Ca şi cum asasinatul ar fi fost un fel de împlinire a dorinţei. 

Acel sentiment nu se apropiase însă nici pe departe 
de ura personală pe care o simţeam pentru Gavrila- în 
plus, ea aproape că nici nu fusese o fiinţă omenească. 
Parcă aş fi ucis un vampir. Un vampir care o urmărea 
obsedat pe femeia pe care o iubeam. 

Amelia tăcea acum. 

— Îmi pare rău de ceea ce ai văzut. A fost teribil. 

Ea a încuviinţat, rămânând cu faţa îngropată în 


pernă. 
— Cel puţin s-a terminat. Partea asta s-a terminat. 
Am masat-o pe spate şi am murmurat cuvinte de 
încuviinţare. Nu ştiam că Gavrila- aidoma vampirului - 
avea să iasă din mormânt, ca să ucidă din nou. 


În aeroportul Guadalajara, Gavrila scrisese un bilet 
scurt către generalul Blaisdell şi-l sigilase într-un plic, 
purtând adresa lui de acasă. Pe acesta îl introdusese la 
rându-i în alt plic, adresat fratelui ei, cu rugămintea de a-l 
expedia dacă ea nu-l suna până dimineaţă. 

Pe bilet scria: Dacă până acum n-ai primit nicio veste 
de la mine, înseamnă că am murit. Conducătorul grupului 
care m-a omorât este gen.-maior Stanton Roser, cel mai 
periculos om din America. Ochi pentru ochi? 

Gavrila. 

După ce expediase avertismentul, îşi dăduse seama 
că nu era îndeajuns şi, în avion, acoperise alte două pagini, 
încercând să aştearnă tot ceea ce-şi putea reaminti din 
cele întrevăzute în mintea lui Jefferson. In privinţa asta, 
norocul îi surâse celeilalte părţi. Gavrila pusese plicul la o 
cutie poştală din Zona Canal şi scrisoarea ajunsese în mod 
automat la serviciul Informaţii al armatei, unde un sergent 
plictisit citise o parte din ea, după care o distrusese, 
socotind că era opera unei nebune. 

Cu toate acestea, Gavrila nu fusese singura din 
tabăra adversă care aflase de Plan. Locotenentul Thurman 
a auzit de moartea ei la câteva minute după ce se 
petrecuse; a pus lucrurile cap la cap, şi-a îmbrăcat 
uniforma şi s-a topit în noapte. A ajuns fără probleme la 
ghereta santinelei. Şoşonarul adus în locul celui ucis de 
Gavrila era mai rău decât catatonic. L-a salutat energic pe 
Thurman şi l-a lăsat să treacă fără să-i pună nicio 
întrebare. 

Locotenentul nu avea bani pentru o cursă aeriană 
civilă, aşa că a trebuit să rişte, folosindu-se de uniforma 
militară. Dacă ar fi fost întrebat de ordinul de deplasare 
sau dacă ar fi trebuit să fie supus unei scanări retinale de 


securitate, ar fi fost arestat nu numai pentru părăsirea 
unităţii fără aprobare, ci şi pentru nesupunere la detenţie 
administrativă. 

A beneficiat însă de o combinaţie între noroc, 
cacealma şi planificare. A părăsit baza la bordul unui 
elicopter de aprovizionare care revenea în Zona Canal. El 
ştia că în ZC domnea de luni de zile un haos birocratic, 
încă de când ea fusese desprinsă de Panama şi devenise 
Teritoriu al Statelor Unite. Baza militară aviatică de acolo 
nu era tocmai în străinătate, dar nici într-un stat federal. 
S-a înscris pe o listă de aşteptare la o cursă spre 
Washington, scriindu-şi numele greşit, iar peste o jumătate 
de oră şi-a arătat în goană cardul ID şi s-a îmbarcat. 

A ajuns în zori la Baza Andrews a Forţelor Aeriene, a 
înfulecat un mic dejun zdravăn la popota ofiţerilor în 
tranzit, apoi s-a învârtit de colo-colo până la nouă şi 
jumătate, când i-a telefonat generalului Blaisdell. 

Gradul de locotenent n-a oferit o deplasare foarte 
rapidă prin centralele telefonice ale Pentagonului. A fost 
nevoit să discute cu doi civili, doi sergenţi şi un alt 
locotenent, spunându-le tuturor că avea un mesaj personal 
pentru generalul Blaisdell. Finalmente, a ajuns la un 
colonel, care era asistentul administrativ al generalului. 

Colonelul era o femeie atrăgătoare, cu câţiva ani mai 
vârstnică decât Thurman. Ea l-a examinat suspicios. 

— Suni din Andrews, i-a spus, dar conform 
computerului meu eşti staționat în Portobello. 

— Corect. Beneficiez de o învoire pe caz de deces. 

— Ridică învoirea spre obiectiv. 

— N-o am, a strâns el din umeri. Bagajele mi-au fost 
rătăcite. 

— Ţi-ai pus actele în bagaje? 

— Din greşeală. 

— S-ar putea să te coste greşeala asta, locotenent. 
Care este mesajul pentru general? 

— Cu tot respectul, doamnă colonel, este strict 
personal. 

— Dacă este atât de personal, ai face bine să-l scrii pe 


hârtie şi să i-l expediezi pe adresa de acasă. Eu aprob tot 
ce intră în biroul acesta. 

— Vă rog! Spuneţi-i că-i din partea surorii sale... 

— Generalul n-are nicio soră. 

— Surorii sale Gavrila, a insistat el. Are necazuri. 

Capul femeii a tresărit brusc şi s-a adresat cuiva de 
după ecran. 

— Da, domnule general. Imediat. 

A apăsat o tastă şi chipul i-a fost înlocuit de sigiliul 
verde DARPA. Peste acesta a pâlpâit o bară de criptare, ce 
s-a dizolvat, lăsând să apară chipul generalului. Blaisdell 
părea blând, aidoma unui bunic. 

— Ai protecţie la terminalul acela? 

— Nu, domnule general. Este un telefon public, dar 
sunt singur. 

Blaisdell a încuviinţat din cap. 

— Ai vorbit cu Gavrila? 

— Indirect, domnule general. A privit în jur. A fost 
capturată şi i s-a instalat o mufă. Pentru scurt timp, m-am 
conectat cu cei care au capturat-o. Este moartă, domnule 
general. 

Chipul celuilalt nu şi-a modificat expresia. 

— Şi-a încheiat misiunea? 

— Dacă misiunea era să scape de savantă, nu şi-a 
îndeplinit-o, domnule general. A fost ucisă în decursul 
tentativei. 

În timp ce vorbeau, generalul a făcut două gesturi 
banale din mână- semnale de recunoaştere pentru 
expiratori şi pentru membrii Mâniei Domnului. Evident, 
Thurman n-a răspuns la niciunul. 

— Domnule general, este vorba despre o 
conspirație... 

— Ştiu, fiule. Să continuăm discuţia aceasta între 
patru ochi. Voi trimite o maşină să te ia. Vei fi anunţat prin 
sistemul de difuzoare publice. 

— Am înţeles, domnule general, a rostit Thurman 
către ecranul gol. 

Timp de o oră, locotenentul a băut câteva cafele, 


răsfoind un ziar fără să-l citească. Apoi şi-a auzit numele la 
difuzoare; limuzina generalului îl aştepta în parcare. 

S-a prezentat acolo şi a fost surprins să constate că 
limuzina era şofată de un om, o tânără sergent, micuță, 
purtând uniformă de luptă. l-a deschis portiera din spate. 
Ferestrele erau oglinzi opace. 

Bancheta era moale şi lată, dar acoperită cu un 
plastic inconfortabil. Şoferul nu i-a adresat niciun cuvânt, 
ci a pornit o muzică de jazz în surdină. De fapt, nici nu 
şofa; citea dintr-o Biblie de tip vechi, tipărită pe hârtie, 
ignorând monotonia adormitoare a imenselor module 
Grossman cenuşii ce adăposteau, fiecare în parte, câte un 
sfert de milion de oameni. Thurman era fascinat de ele. 
Cine ar fi fost de acord să trăiască acolo în mod voluntar? 
Desigur, majoritatea locuitorilor erau probabil recruți 
guvernamentali, care oricum nu puteau pleca până nu-şi 
încheiau stagiul. 

Au mers mai mulţi kilometri în lungul unui râu, au 
traversat o centură de verdeață, apoi au urcat o rampă de 
acces spre o şosea lată, care ducea la Pentagon- în 
realitate, erau două pentagoane: clădirea mică, cea 
iniţială, se afla în interiorul celei în care se desfăşurau 
majoritatea activităţilor. Thurman a putut zări întreaga 
structură numai pentru câteva secunde, apoi maşina s-a 
înscris pe un arc de beton lung, coborând către destinaţie. 

S-au oprit lângă o platformă de încărcare, 
identificată doar prin litere galbene şi jupuite de timp - 
BLCRDE21. Şoferul a lăsat Biblia, a coborât şi a deschis 
portiera pentru Thurman. 

— Vă rog să mă urmaţi, domnule locotenent. 

Au trecut printr-o uşă automată şi au pătruns direct 
într-un ascensor ai cărui pereţi erau o regresie infinita de 
oglinzi. Şoferul a atins cu palma o comandă şi a spus: 

— Generalul Blaisdell. 

Ascensorul s-a târât aproape un minut, timp în care 
bărbatul a studiat un milion de Thurmani îndepărtându-se 
în patru direcţii şi a încercat să nu se holbeze la diversele 
unghiuri atrăgătoare ale însoţitoarei sale. O credincioasă - 


nu era genul lui, totuşi avea un funduleţ apetisant. 

Uşile s-au deschis şi ei au păşit într-o anticameră 
tăcută, sărăcăcios mobilată. Sergentul a trecut înapoia 
mesei şi a activat o consolă. 

— Anunţaţi-l pe domnul general că a sosit 
locotenentul Thurman. 

I s-a răspuns printr-o şoaptă neclară şi ea a 
încuviinţat din cap. 

— Pe aici, domnule locotenent. 

Următoarea încăpere aducea mai mult cu cabinetul 
unui general-maior - lambriuri de lemn, tablouri adevărate 
pe pereţi, o fereastră falsă ce prezenta muntele 
Kilimanjaro. Un perete întreg era acoperit cu distincţii, 
decoraţii şi holograme ale generalului alături de patru 
preşedinţi. 

Bătrânul militar s-a ridicat rapid dinapoia biroului 
larg cât un pogon, dar având tăblia complet goală. În mod 
evident, făcea sport- era suplu, iar ochii îi scânteiau de 
viaţă. 

— Te rog, ia loc aici, locotenent. A indicat două fotolii 
capitonate cu piele, după care s-a întors către sergent. 
Trimite-l înăuntru pe domnul Carew. 

Thurman s-a aşezat stingher. 

— Domnule general, nu ştiu câţi oameni ar trebui 
să... 

— Domnul Carew este civil, dar putem avea încredere 
în el. Este specialist în informaţii. Se va conecta cu tine şi 
ne va economisi mult timp. 

Thurman a simţit ameninţarea unei migrene. 

— Este absolut necesar, domnule general? Mă refer la 
conectare... 

— Da, da, absolut necesar. Domnul Carew este 
martor expert în conectări în sistemul juridic federal. Este 
o minune, realmente o minune! 

Minunea a intrat, fără să scoată un cuvânt. Părea 
propria sa statuie de ceară. Purta un sacou sobru şi un 
şnur în loc de cravată. S-a aşezat în celălalt fotoliu şi a 
derulat două jacuri din cutia aflată pe masa dintre el şi 


Thurman. 

Locotenentul a deschis gura, ca să explice, apoi s-a 
conectat. Carew l-a urmat. 

Thurman s-a încordat şi ochii i s-au dat peste cap. 
Carew l-a privit cu interes şi a început să răsufle greu, 
transpiraţia brobonindu-i fruntea. 

După câteva minute, s-a deconectat şi Thurman s-a 
înmuiat, leşinând. 

— I-a fost greu, a spus Carew, dar am multe 
informaţii interesante. 

— Le-ai preluat pe toate? a întrebat generalul. 

— Tot ce avem nevoie, plus altele. 

Thurman a început să tuşească şi, lent, a revenit la o 
poziţie firească în scaun. Cu o mână şi-a cuprins fruntea, 
iar cu cealaltă şi-a masat o tâmplă. 

— Domnule general... mă scuzaţi, dar pot cere un 
analgezic? 

— Bineînţeles. Sergent? 

Femeia a ieşit şi a revenit cu un pahar de apă şi o 
tabletă. Locotenentul a înghiţit-o recunoscător. 

— Şi acum... domnule general? Ce facem în 
continuare? 

— Ceea ce trebuie să faci tu, fiule, este să te 
odihneşti. Sergentul te va duce la un hotel. 

— Domnule general, nu am nici cardul de raţii, nici 
bani. Toate au rămas în Portobello. Eram în detenţie 
administrativă. 

— Nu-ţi face griji! Ne vom ocupa noi de toate. 

— Mulţumesc, domnule general. 

Migrena dispărea, totuşi a trebuit să închidă ochii în 
ascensorul cu oglinzi, dacă nu dorea să se vadă vomitând 
multiplicat de o mie de ori. 

Limuzina nu se clintise. S-a aşezat recunoscător pe 
plasticul moale şi lunecos. 

Şoferul a închis portiera şi a trecut pe locul din faţă. 

— Hotelul la care mergem este-n centru? a întrebat 
el. 

—Nu, a răspuns femeia şi a pornit motorul. La 


cimitirul Arlington. 

S-a întors, a ridicat un pistol calibrul 5,5 mm cu 
amortizor şi l-a împuşcat o dată în ochiul stâng. Bărbatul a 
întins o mână răşchirată spre clanţa portierei, iar ea s-a 
aplecat şi l-a împuşcat din nou, lipindu-i ţeava de tâmplă. 
S-a strâmbat, dezgustată de mizeria pe care o făcuse, apoi 
a apăsat butonul care pilota maşina spre cimitir. 


Marty şi-a lansat bomba, aducând un amic la micul 
dejun. Mâncam de la automate, aşa cum obişnuiam 
dimineţile, când el a apărut cu cineva pe care nu l-am 
recunoscut de la început. Când a zâmbit însă, mi-am 
amintit de diamantul încrustat în incisiv. 

— Soldat Benyo? 

Era unul dintre mecanicii-santinele înlocuiţi de fostul 
meu pluton. 

— În carne şi oase, domnule sergent. 

A dat mâna cu Amelia şi s-a prezentat, apoi s-a aşezat 
şi şi-a turnat o ceaşcă de cafea. 

— Care-i problema? am întrebat. Procedura a dat 
greş? 

— Nu, a zâmbit el din nou. N-a durat însă două 
săptămâni. 

— Poftim? 

— Nu durează două săptămâni, a intervenit Marty. 
Benyo este umanizat, şi la fel şi ceilalţi. 

— Nu pricep. 

_ — Stabilizatorul tău, Candi, a făcut parte din buclă. 
Asta-i clenciul! Dacă eşti conectat cu cineva deja umanizat, 
nu durează decât vreo două zile. 

— Dar... Jefferson de ce-a avut nevoie de două 
săptămâni? 

Marty a izbucnit în râs. 

— N-a avut nevoie! Era deja umanizat după două zile, 
însă oamenii nu şi-au dat seama, pentru că el a fost 
primul... În plus, din capul locului, fusese nouăzeci la sută 
de partea noastră. Toţi, inclusiv Jefferson, se concentrau 
asupra lui Ingram. 


— Dacă însă iei un individ ca mine, a continuat 
Benyo, care uram ideea din capul locului şi nici nu eram 
tocmai omul cel mai drăgălaş ce naiba, toți şi-au putut da 
seama când am fost convertit! 

— Şi eşti convertit? a întrebat Amelia. 

El a devenit sobru şi a încuviinţat din cap, sacadat. 

— Nu simţi ranchiună pentru că nu mai eşti... cel de 
dinainte? 

— Este greu de explicat. Sunt tot omul de dinainte, 
dar şi mai mult, înţelegeţi? A desfăcut braţele, într-un gest 
de neputinţă. Vreau să spun că eu însumi n-aş fi putut afla 
nici într-un milion de ani cine eram cu adevărat, deşi totul 
exista acolo. Aveam nevoie de ceilalţi, care să-mi arate. 

Amelia a surâs şi a clătinat din cap. 

— Pare un fel de convertire religioasă. _ 

— Într-un fel, asta şi este, am spus. În cazul Elliei, 
chiar asta s-a întâmplat. 

N-ar fi trebuit să aduc vorba despre Ellie - Amelia s-a 
înnegurat la chip. Mi-am pus palma peste mâna ei. Pentru 
o clipă, toţi am tăcut, după care Amelia a vorbit din nou: 

— În cazul ăsta, cum se modifică graficul de lucru? 

— Dacă am fi ştiut dinainte de a începe acţiunea, am 
fi accelerat totul- bineînţeles, aşa vom proceda pe termen 
lung, când ne vom apuca să schimbăm lumea. În clipa de 
faţă, factorul limitator este capacitatea operatorie a 
medicilor. Intenţionăm să terminăm ultimele implanturi pe 
data de 31 iulie. În felul acesta, până pe 3 august ar trebui 
să avem o clădire plină de convertiți, de la generali la 
soldaţi. 

— Ce-i cu prizonierii de război? am întrebat. 
McLaughlin nu i-a convertit în două zile, nu? 

— Repet, n-am cunoscut aspectul ăsta din capul 
locului. El n-a fost conectat cu ei mai mult de câteva ore o 
dată. Ar fi util de aflat dacă treaba asta dă rezultate cu mii 
de oameni simultan. 

— De unde ştii care-i varianta corectă? a intervenit 
Amelia. Două săptămâni dacă sunt „normali“, însă două 
zile dacă unul dintre convertiți stă permanent cu ei. Nu 


cunoşti nimic despre stările intermediare. 

— Aşa-i. Şi-a frecat ochii şi s-a strâmbat. Şi nici n- 
avem timp de experimentări. Se pot face nişte cercetări 
fascinante, dar, după cum am spus şi la St. Bart, 
deocamdată nu facem ştiinţă. 

Telefonul i-a piuit. 

— Scuzaţi-mă o clipă. 

Şi-a atins cercelul şi a ascultat, privind în gol. 

— Bine... Te sun eu. Da. 

A clătinat din cap. 

— Probleme? am întrebat. 

— S-ar putea să nu fie mare lucru, dar s-ar putea să 
fie un dezastru. Ne-a părăsit bucătarul. 

N-am înţeles din capul locului despre ce era vorba. 

— Thurman a dezertat? 

— Mda. A ieşit din clădire aseară, imediat după ce- 
ai... după ce-a murit Gavrila. 

— Nu se ştie încotro a plecat? 

—Ar putea fi oriunde în lume. Poate fi chiar în 
Portobello, în toiul unei orgii. Tu te-ai conectat cu el, 
Benyo? 

— Nu. S-a conectat însă Monez, şi eu sunt tot timpul 
cu Monez. Aşa c-am prins câte ceva. Nu mare lucru - ştiţi 
ce migrene avea... 

— Ai vreo impresie la mâna a doua despre el? 

— Părea un tip normal... Şi-a frecat bărbia gânditor. 
Cred că era ceva mai atras de armată decât restul. Vreau 
să spun că-i plăcea ideea de armată. 

— În cazul ăsta, nu-i plăcea prea mult ideea noastră. 

— Nu ştiu. Probabil că nu. 

Marty şi-a privit ceasul. 

— Trebuie să fiu în sala de operaţii peste douăzeci de 
minute. Voi instala mufe până la ora unu. Julian, încerci tu 
să-i dai de urmă? 

— O să fac tot ce pot. 

— Benyo, conectează-te cu Monez şi cu oricine a mai 
fost cu Thurman. Trebuie să aflăm cât de multe ştie. 

— Sigur că da. S-a ridicat. Cred că Monez trebuie să 


fie prin sala de jocuri. 

L-am privit îndepărtându-se. 

— Cel puţin, habar n-avea cine era generalul. 

— De Roser n-avea cum să ştie, a încuviinţat Marty. 
Este însă posibil să fi aflat numele şefului Gavrilei, 
Blaisdell, de la unul dintre cei din Guadalajara. Vreau să 
ştiu dacă a primit această informaţie. Şi-a privit din nou 
ceasul. Discută cu Benyo peste vreo oră. Până atunci, 
verifică toate cursele spre Washington. 

— O să fac tot ce pot, Marty, dar odată ce-a ieşit din 
Portobello, trebuie să existe mii de modalităţi de a ajunge 
la Washington. 

— Ai dreptate. Poate c-ar trebui să aşteptăm şi să 
vedem dacă Blaisdell face vreo mişcare. 

N-a trebuit să aşteptăm prea mult. 


Blaisdell a petrecut câteva minute discutând cu 
Carew; „descărcarea“ completă de informaţii, pe care le 
obţinuseră din şedinţa de conectare, ar fi durat câteva ore 
de interogare răbdătoare sub hipnoză, totuşi generalul a 
aflat că între momentul conectării Gavrilei în Guadalajara 
şi moartea ei petrecută la peste o mie cinci sute de 
kilometri depărtare trecuseră aproape două zile, despre 
care nu se ştia nimic. Ce anume aflase ea când plecase 
spre Portobello? 

A rămas în cabinet până a primit mesajul codificat 
din partea şoferului său, care-l anunţa că rezolvase 
problema, apoi a plecat spre casă, conducându-şi singur 
maşina - o excentricitate care, uneori, era utilă. 

Generalul locuia singur, cu roboţi casnici şi santinele 
soldier-boy, într-o vilă de pe malul Potomacului, la mai 
puţin de o jumătate de oră de Pentagon. Clădirea datând 
din secolul al XVIII-lea, cu bârnele originale ale structurii 
de rezistenţă vizibile şi cu podeaua din scânduri curbată 
de vechime, corespundea cu imaginea pe care Blaisdell o 
avea despre sine- un om predestinat să schimbe istoria 
lumii. 

Acum destinul său era să pună capăt lumii. 


Şi-a turnat cele treizeci de grame zilnice de whisky 
într-un pahar de cristal masiv şi s-a aşezat să-şi lectureze 
corespondenţa. Când a activat consola, înainte să se 
afişeze indexul, un led a pâlpâit anunţându-l că primise 
poştă fizică. 

Era ceva neaşteptat... A cerut să-i fie adusă şi robotul 
s-a întors cu un singur plic, lipsit de adresa expeditorului, 
expediat din Kansas City în decursul dimineţii. Partea 
interesantă, ţinând seama de intimitatea anumitor aspecte 
ale relaţiei lor, era că Blaisdell nu recunoscu scrisul 
Gavrilei. 

A citit de două ori mesajul laconic, apoi a ars hârtia. 
Stanton Roser, omul cel mai periculos din America? Cât de 
improbabil şi cât de convenabil- sâmbătă dimineaţa, 
trebuiau să se întâlnească pentru o partidă de golf la 
Bethesda Country Club. Golful putea fi un sport periculos... 

A abandonat corespondenţa electronică şi a deschis o 
legătură cu computerul său din Pentagon. 

— Bună seara, generale, a rostit acesta cu glas 
modulat şi asexuat. 

— Listează-mi toate proiectele clasificate cel puţin 
„secret“ care au fost iniţiate în ultima lună - nu, în ultimele 
opt săptămâni- de departamentul Resurse Umane şi 
Management. Elimină-le pe cele care nu au legături cu 
generalul Stanton Roser. 

Lista cuprindea numai trei proiecte; a rămas surprins 
că un volum aşa redus din activitatea lui Roser era secret. 
Insă unul dintre „proiectele“ respective era în esenţă un 
fişier conţinând diverse alte acţiuni secrete, mai precis 248 
de intrări. L-a tipărit şi le-a examinat pe celelalte două, 
separate deoarece erau etichetate „Strict Strict Secret“. 

Aparent, cele două nu aveau legătură între ele, atâta 
doar că ambele fuseseră iniţiate în aceeaşi zi şi - aha! 

In acelaşi loc, în Panama. Unul era un experiment de 
pacificare a prizonierilor de război dintr-un lagăr, iar 
celălalt o schemă de evaluare managerială în Fort Howell 
din Portobello. 

De ce nu-i dăduse Gavrila mai multe detalii? A 


blestemat predilecţia femeii pentru acţiunile spectaculoase 
şi încărcate de mister! 

Când plecase ea în Panama? Asta ar fi fost mai 
simplu de aflat. 

— Listează-mi toate solicitările de călătorie sub egida 
DARPA din ultimele două zile. 

Interesant... Gavrila cumpărase un bilet spre 
Portobello sub un nume de cod feminin şi un bilet spre 
Zona Canal sub un nume de cod masculin. În care din cele 
două curse aeriene se suise, de fapt? Biletul fusese scris pe 
o hârtie cu antet Aeromexico, însă asta nu-l ajuta cu nimic; 
ambele curse foloseau ca intermediar compania 
respectivă. 

Ei bine, ce identitate utilizase în Guadalajara? 
Computerul a răspuns că niciunul dintre numele de cod nu 
intrase în oraş în ultimele două săptămâni, dar se putea 
presupune, pe bună dreptate, că Gavrila nu se chinuise să 
se deghizeze în bărbat în timp ce o urmărise pe savantă. 
Prin urmare, era mai probabil ca la plecarea din 
Guadalajara să fi recurs la deghizare, pentru a evita să fie 
recunoscută. 

De ce Panama, de ce Zona Canal şi de ce asocierea 
cu insipidul moş Stanton? De ce nu revenise Gavrila în 
Statele Unite după ce teoria blestematei ăleia despre 
Proiectul Jupiter se revărsase în toate programele de ştiri? 

Ei bine, la ultima întrebare cunoştea răspunsul. 
Gavrila privea atât de rar ştirile, încât probabil nici nu 
avea habar cine era preşedinte. De parcă ţara chiar ar fi 
avut un preşedinte în ziua de azi. 

Bineînţeles, Zona Canal putea fi o cacealma. De 
acolo, ea ar fi putut ajunge în Portobello în câteva minute. 
De ce însă ar fi dorit să ajungă în oricare dintre aceste 
locuri? 

Cheia era Roser. Roser o proteja pe savantă, 
ascunzând-o în una din cele două baze. 

— Listează-mi americanii decedați în Panama în 
ultimele douăzeci şi patru de ore, eliminând misiunile de 
luptă. 


Perfect: doi în Fort Howell. Un soldat bărbat „UTSG", 
ucis în timpul serviciului de gardă, şi o femeie 
neidentificată. Deloc surprinzător, detaliile ultimului caz 
erau disponibile numai cu aprobarea departamentului 
Resurse Umane şi Management. 

A cerut amănunte despre UTSG, pentru care nu 
existau restricţii, şi a aflat că bărbatul fusese ucis în timp 
ce păzea clădirea administraţiei centrale. Asta fusese 
probabil opera Gavrilei. 

Un piuit slab şi în colţul ecranului a apărut imaginea 
lui Carew. Generalul a atins-o cu cursorul şi pe ecran s-a 
afişat un raport de o sută de mii de cuvinte de hipertext. 
Blaisdell a suspinat şi a decis să mai ia o doză de whisky, 
de data asta în cafea. 


Aveam să fim oarecum înghesuiți în Blocul 31. Cei 
din Guadalajara erau prea vulnerabili; nu se putea şti de 
câţi fanatici ca Gavrila dispunea Blaisdell. Aşa încât 
experimentul nostru administrativ a avut nevoie brusc de 
vreo douăzeci de consultanţi civili- grupul Saturday Night 
Special şi Cei Douăzeci. Alvarez a rămas cu nanoforja, însă 
toţi ceilalţi au şters-o din Mexic în următoarele douăzeci şi 
patru de ore. 

Nu eram convins că ar fi fost o idee excelentă- la 
urma urmelor, Gavrila ucisese aici aproape tot atâţia 
oameni câţi ucisese şi în Guadalajara. Totuşi, santinelele 
păzeau realmente de acum; erau trei soldier-boy, nu doar 
unul. 

In felul acesta, se simplificase graficul de umanizare. 
Până atunci, folosiserăm pe rând doar câte unul din Cei 
Douăzeci, prin intermediul unei linii telefonice din clinica 
Guadalajara. Acum, când se aflau fizic în Blocul 31, îi 
puteam utiliza câte patru simultan, prin rotaţie. 

Aşteptam cu nerăbdare nu atât revederea cu Cei 
Douăzeci, cât mai degrabă cu ceilalţi - vechii mei prieteni 
cu care acum împărţeam aceeaşi incapacitate de a citi 
minţile. Toţi cei care aveau mufe erau complet prinşi în 
acest proiect gigantic, în cadrul căruia Amelia şi cu mine 


fuseserăm reduşi la rolul de asistenţi retardaţi. Era bine să 
te afli printre persoane cu probleme banale, non-cosmice. 
Persoane care aveau timp pentru problemele mele banale. 
Cum ar fi al doilea om ucis... Indiferent cât de mult şi-ar fi 
meritat soarta Gavrila şi cum o atrăsese asupra ei, 
rămâneau degetul meu pe trăgaci, capul meu plin de 
imaginile de neşters ale ultimelor ei clipe oribile de viaţă. 

Nu doream să discut despre asta cu Amelia, nici 
acum şi probabil nici pentru multă vreme. 

Reza şi cu mine am ieşit seara pe peluza din spatele 
clădirii, încercând să distingem câteva stele ascunse de 
luminile şi de smogul oraşului. 

— Este imposibil să te fi afectat în aceeaşi măsură ca 
băiatul, a spus el. Dacă a existat vreodată o fiinţă care s-o 
merite, ea a fost. 

— La naiba, am mormăit şi am mai deschis o bere. La 
un nivel visceral, nu contează deloc cine erau sau ce au 
făcut. Puştiul a căpătat o pată roşie pe piept şi a căzut 
mort. Cât despre Gavrila, i-am împroşcat măruntaiele, 
creierii şi brațele pe tot coridorul. 

— Şi nu-ţi poţi lua gândul de la asta. 

— Îmi este imposibil. (Berea nu se încălzise încă.) De 
fiecare dată când îmi chiorăie maţele sau mă doare 
stomacul de foame, o şi văd pe ea explodând. Ştiu că pe 
dinăuntru sunt la fel ca ea. 

— Totuşi, nu era ceva ce nu mai văzuseşi niciodată. 

— Nu provocasem însă niciodată ceva asemănător - e 
o mare diferenţă. 

S-a lăsat o tăcere stânjenitoare. Reza şi-a plimbat 
degetul pe muchia paharului, dar s-a auzit doar un fâşâit. 

— Vei încerca din nou? _ 

Am fost gata să replic: Ce să-ncerc? Însă Reza mă 
cunoştea prea bine. 

— Nu cred. Cine ştie? Până nu mori din alt motiv, te 
poţi sinucide oricând ai chef. 

— Hei, nu-mi pusesem niciodată problema în felul 
ăsta! Mulţumesc! 

— Mă gândisem că ai nevoie să fii înveselit. 


— Mda. Şi-a lins degetul şi a încercat din nou trucul 
cu paharul, tot fără rezultat. Auzi, ce-i ăsta, pahar de 
armată? Cum naiba v-aşteptaţi voi să câştigaţi războiul 
dacă n-aveţi nici măcar nişte pahare mai de Doamne-ajută? 

— Ne-nvăţăm cu greul. 

— lei medicamente? 

— Antidepresive... Nu cred c-o să mai încerc. 

Am fost surprins să constat că, în ziua aceea, până nu 
mă-ntrebase Reza, nu mă gândisem deloc la sinucidere. 

— Lucrurile trebuie să se îndrepte. 

Mi-am vărsat berea, întinzându-mă pe burtă. După 
aceea, Reza a identificat şi el zgomotul- focuri de 
automate - şi mi s-a alăturat. 


DARPA nu are la dispoziţie trupe de asalt. Totuşi, 
Blaisdell era general-maior, iar printre cosectanţii lui 
secreţi se număra şi Philip Cramer, vicepreşedintele 
Statelor Unite. 

Poziţia acestuia în cadrul Consiliului Naţional de 
Securitate, mai cu seamă în absenţa oricărei supravegheri 
din partea celui mai incompetent preşedinte de după 
Andrew Jackson, i-a permis să-l autorizeze pe Blaisdell să 
întreprindă două acţiuni de-a dreptul scandaloase. Prima 
dintre ele a fost ocuparea militară temporară a lui Jet 
Propulsion Laboratories din Pasadena, oprind astfel orice 
încercare de a stopa Proiectul Jupiter. A doua a fost 
deplasarea unei „forţe expediţionare“, aflate sub comanda 
sa, în Panama, o ţară cu care Statele Unite nu se găseau în 
conflict. În vreme ce senatorii şi magistraţii protestau 
împotriva celor două acţiuni făţiş ilegale, soldaţii implicaţi 
s-au echipat şi au plecat să îndeplinească ordinele. 

Acţiunea JPL fusese ridicol de simplă. La trei ore 
după miezul nopţii, a apărut un convoi şi a trimis acasă toţi 
lucrătorii din schimbul de noapte, după care a sigilat 
clădirile. Juriştii ţopăiră de încântare, ca şi insistenta 
minoritate antimilitară americană. Unii savanţi au apreciat 
că bucuria era prematură. Dacă soldaţii rămâneau locului 
vreo două săptămâni, chestiunile constituţionale aveau să 


devină irelevante. 

Atacul unei baze militare n-avea să fie la fel de uşor. 
Un general de brigadă a iscălit un ordin de luptă şi a murit 
după câteva secunde, eliminat de însuşi generalul 
Blaisdell. Ordinul trimitea un pluton vânător/ucigaş, însoţit 
de o companie de sprijin, din Colón în Portobello, sub 
pretextul înăbuşirii unei insurecţii a unor soldaţi trădători. 
Din motive de securitate, soldier-boy-ii nu aveau voie să 
contacteze baza Portobello şi nu ştiau decât că revolta era 
limitată la clădirea de comandă centrală. Ei urmau să preia 
controlul acesteia şi să aştepte ordine. 

Maiorul răspunzător de acţiune s-a interesat de ce 
misiunea nu fusese atribuită unei companii aflate deja în 
bază, ţinând seama de dimensiunile reduse ale revoltei. N- 
a primit niciun răspuns, deoarece generalul murise, astfel 
încât a fost nevoit să presupună că întreaga bază era 
potenţial ostilă. Conform planului de amplasare, Blocul 31 
se afla aproape de apă, aşa că el a ordonat un atac 
amfibiu: soldier-boy-ii au intrat în ocean de pe o plajă 
pustie situată în nordul bazei şi au parcurs câţiva kilometri 
pe sub apă. 

Mergând prin apă atât de aproape de țărm, au evitat 
defensivele antisubmarine, o deficiență pe care maiorul a 
consemnat-o, pentru a o aminti ulterior în raportul său. 


Practic, nu puteam crede ceea ce vedeam: soldier- 
boy luptându-se între ei. Două maşini ieşiseră din apă şi se 
ghemuiseră pe plajă, trăgând în două santinele soldier-boy. 
Cealaltă santinelă rămăsese după colţul clădirii, gata să 
intervină, totuşi supraveghind intrarea. 

Evident, nimeni nu ne observase. L-am prins pe Reza 
de umăr şi l-am scuturat- era transfigurat de grandoarea 
duelului - şi am şoptit: 

— Rămâi la pământ şi ţin-te după mine! 

Ne-am târât până la un gard viu şi după aceea am 
alergat, aplecaţi din mijloc, spre uşa din faţă a blocului. 
Soşonarul din gheretă ne-a văzut şi a tras un foc de 
avertisment - sau unul prost ţintit - peste capetele noastre. 


— Arrowhead! i-am răcnit parola din ziua aceea şi s-a 
potolit. 

Oricum, n-ar fi trebuit să se întoarcă în direcţia 
noastră, dar îi puteam face observaţia respectivă în altă zi. 

Ne-am năpustit amândoi odată prin uşa îngustă, 
aidoma unor personaje din comediile bufe, şi ne-am 
pomenit faţă în faţă cu un soldier-boy orb, cel avariat de 
Gavrila. Nu-l trimiseserăm la reparaţii pentru că nu voiam 
să fim luaţi la întrebări, iar patru soldier-boy ni se 
păruseră suficienţi. Asta înainte de a ne trezi aruncaţi în 
mijlocul unui război. 

— Parola! a răcnit cineva. 

— Arrowhead, am spus, iar Reza a adăugat, plin de 
solicitudine: „Arrowsmith“, un film pe care nu-l văzusem. 

Femeia îngenuncheată înapoia tejghelei recepţiei, 
care servea drept ochi pentru soldier-boy, ne-a făcut semn 
să trecem. Ne-am ghemuit lângă ea. Nu purtam uniforma. 

— Sunt sergent Class. Cine conduce? 

— Dumnezeule, habar n-am. Poate Sutton. Ea m-a 
trimis aici ca s-ajut chestia asta. 

S-au auzit două explozii puternice. 

— Ştiţi ce dracu’ se-ntâmplă? 

— Nu ştiu decât că suntem atacați de ai noştri. Ori 
asta, ori inamicul a pus, în sfârşit, mâna pe soldier-boy. 

Indiferent ce s-ar fi întâmplat, mi-am dat seama că 
atacatorii trebuiau să acţioneze rapid. Chiar dacă în bază 
nu existau alţi soldier-boy, dintr-o clipă în alta ar fi trebuit 
să ne vină în ajutor fly-boy-ii. 

Se părea că şi femeia gândise la fel. 

— Unde-s fly-boy-ii? De-acum ar fi trebuit să fie aici. 

Avea dreptate; ei erau permanent în alertă, 
permanent conectaţi. Se putea oare să fi fost preluaţi? Sau 
aveau ordine să nu intervină? 

In Blocul 31 nu exista ceva de felul unei „săli 
tactice“, întrucât luptele nu se dirijau niciodată de aici. 
Sergentul a spus că locotenentul Sutton se afla la popotă, 
aşa că am pornit într-acolo. Probabil că şi o încăpere fără 
ferestre situată la subsol ar fi fost la fel de adecvată, dacă 


soldier-boy-ii ar fi început să facă blocul praf. 

Sutton stătea la o masă, alături de colonelul Lyman şi 
de locotenentul Phan, care erau conectaţi amândoi. Marty 
şi generalul Pagei, de asemenea conectaţi, se găseau la 
altă masă, cu Top, celebrul sergent-major Gilpatrick, care 
se foia nerăbdător. În jurul lor, se aflau vreo douăzeci de 
şoşonari şi mecanici neconectaţi, cu arme, aşteptând. Am 
zărit-o pe Amelia alături de mai mulţi civili, ghemuiţi sub o 
masă de metal masivă, şi am fluturat braţul spre ea. 

Pagei s-a deconectat şi i-a întins cablul lui Top, care 
s-a conectat imediat. 

— Ce se-ntâmplă, domnule general? am întrebat. 

În mod surprinzător, m-a recunoscut. 

— Nu pot spune prea multe, sergent Class. Sunt 
trupe ale Alianţei, dar nu le putem contacta. Parcă ar fi 
sosit de pe Marte. Nu putem lua legătura nici cu batalionul 
sau cu brigada. Domnul Larrin, Marty încearcă să le 
submineze structura de comandă, prin Washington. Avem 
zece mecanici aşteptând online, deşi nu în cuşti. 

— Ar putea prelua controlul, dar fără să facă nimic 
deosebit. 

— Să umble, să întrebuinţeze arme simple... Poate că 
nu trebuie să facă altceva decât să-i silească pe soldier-boy 
să stea locului sau să se întindă pe jos. Orice, dar să nu 
atace. 

— Contactul cu fly-boy-ii şi water-boy-ii noştri a fost 
întrerupt, se pare chiar la nivelul clădirii. A arătat spre 
cealaltă masă. Locotenentul Phan încearcă să-l 
restabilească. 

O altă explozie puternică a făcut vesela să zornăie. 

— Ar trebui să se sesizeze cineva. 

— Toată lumea ştie că am fost izolați pentru un 
exercițiu de simulare strict secret. Toată hărmălaia asta ar 
putea fi doar efecte speciale. 

— Până când ne vor vaporiza cu adevărat, am spus. 

— Dacă intenționau să distrugă clădirea, ar fi putut s- 
o facă în prima secundă a atacului. 

Top s-a deconectat. 


— Rahat! Scuzaţi-mă, domnule general. De la etaj a 
răsunat o bubuitură. Suntem ca şi pierduţi. Cu patru 
soldier-boy contra zece, n-aveam nici cea mai mică şansă. 

— „N-aveam“? am întrebat. 

Marty s-a deconectat. 

— I-au distrus pe toţi patru. Sunt înăuntru. 

Un soldier-boy negru-lucios ticsit de arme a tropăit şi 
s-a oprit în uşa popotei. Ne-ar fi putut ucide pe toţi cei 
prezenţi într-o clipită. N-am clintit un muşchi, cu excepţia 
unei pleoape care mi se zbătea, lipsită de control. 

Vocea lui de contralto era îndeajuns de puternică 
pentru a ne asurzi. 

— Dacă ascultați ordinele, nimeni nu va fi rănit. Cei 
care au arme să le aşeze pe podea. Toată lumea trece 
lângă peretele din faţa mea, cu mâinile ţinute la vedere. 

M-am retras, ridicând braţele. 

Generalul s-a sculat puţin cam prea brusc şi atât 
laserul, cât şi ţevile mitralierelor s-au rotit, urmărindu-l. 

— Sunt general de brigadă Pagei, ofiţerul cu rangul 
cel mai mare de aici... 

— Da. Identitate verificată. 

— Ştii că vei fi trimis înaintea Curţii Marţiale pentru 
acţiunea aceasta”? Ştii că-ţi vei petrece restul vieţii... 

— Regret, domnule general, dar am primit ordin să 
nu iau în considerare gradul niciunei persoane din această 
clădire. Ordinul mi-a fost dat de un general-maior, care va 
veni aici în scurt timp. Cu respect, vă sugerez să aşteptaţi 
şi să discutaţi cu el. 

— Aşadar, mă vei împuşca dacă nu mă duc la peretele 
acela cu mâinile ridicate? 

— Nu, domnule general. Voi umple încăperea cu 
agent vomitiv şi nu voi ucide pe nimeni decât dacă se 
atinge vreo armă. 

Top a pălit. 

— Domnule... 

— E-n regulă, Top, ştiu cum miroase. 

Generalul a pornit încruntat spre perete, cu mâinile 
în buzunar. 


A fost urmat de alţi doi soldier-boy, plus vreo 
douăzeci de inşi de la celelalte niveluri; am auzit sunetul 
îndepărtat al unui elicopter de marfă apropiindu-se, urmat 
de un fly-boy mic. Ambele au aterizat pe acoperiş, apoi s-a 
făcut linişte. 

— Ăsta ţi-e generalul? a întrebat Pagei. 

— Nu ştiu, domnule. 

După un minut, au intrat mai mulţi şoşonari - zece şi 
încă zece. Purtau salopete de camuflaj, cu căşti acoperite 
de plasă, fără însemne de grad sau armă. Aşa ceva îţi 
poate da frisoane. Şi-au lăsat armele pe coridor şi le-au 
ridicat pe cele de pe podea. 

Unul dintre ei şi-a scos salopeta şi a azvârlit casca. 
Era aproape chel- nu mai avea decât câteva şuviţe de păr 
alb. Părea blând, în ciuda uniformei sale de general-maior. 

S-a apropiat de Pagei- cei doi ofiţeri superiori s-au 
salutat -, apoi nou-venitul a spus: 

— Doresc să vorbesc cu dr. Marty Larrin. 

— Bănuiesc că eşti generalul Blaisdell, a replicat 
Marty. 

Acesta s-a apropiat de el şi a surâs. 

— Trebuie neapărat să stăm de vorbă. 

— Neapărat. Poate ne convertim reciproc. 

Blaisdell a privit în jur şi a rămas cu ochii asupra 
mea. 

— Tu eşti fizicianul negru. Ucigaşul. 

Am încuviinţat din cap. A arătat după aceea spre 
Amelia. 

— Şi dr. Harding... Aş dori să veniţi toţi cu mine. 
leşind din popotă, l-a atins pe umăr pe primul soldier-boy. 
Vino să-mi asiguri protecţia, i-a zâmbit. O să stăm de vorbă 
în cabinetul doctorului Harding. 

— De fapt, n-am un cabinet, a zis Amelia, ci o simplă 
cameră. 

Părea că se străduieşte să nu se uite spre mine. 

— Camera 241. 

Într-adevăr, acolo aveam o armă. Ce credea? Că pot 
înfrânge un soldier-boy? Scuzaţi-mă, domnule general, pot 


să deschid sertarul ăsta ca să văd ce-o fi înăuntru? Vai de 
mine, l-am pârlit pe Julian! 

Pe de altă parte, poate că reprezenta unica noastră 
şansă. 

Soldier-boy-ul era prea mare ca să încăpem cu toţii în 
liftul de marfă, de aceea am pornit pe scări. Blaisdell ne 
conducea cu pas rapid; Marty îşi cam pierduse răsuflarea. 

În mod evident, generalul a fost dezamăgit că în 
camera 241 nu existau aparate stranii sau o tablă neagră 
acoperită de ecuaţii. S-a consolat cu o bere din frigider. 

— Bănuiesc că sunteţi curioşi să aflaţi despre planul 
meu, a început el să vorbească. 

— Nu tocmai, a replicat Marty. Este o iluzie. N-ai cum 
să opreşti inevitabilul. 

Blaisdell a râs- era o veselie liniştită, nu chicotitul 
isteric al unui dement. 

— Am ocupat JPL. 

— Haide, haide... 

— Este cât se poate de adevărat. Ordin prezidenţial. 
Din seara asta, înăuntru nu se mai găsesc savanţi, ci doar 
trupele mele loiale. 

— Toţi sunt din Mânia Domnului? am întrebat. 

— Şefii. Ceilalţi sunt doar o barieră care trebuie să 
ţină la respect lumea necredincioşilor. 

— Îmi pari o persoană normală, a minţit Amelia, fără 
să clipească. De ce ai dori să se sfârşească lumea asta 
frumoasă? 

— Dr. Harding, de fapt nu mă consideri câtuşi de 
puţin normal, însă greşeşti. Voi, ateii, în turnurile voastre 
de fildeş, habar n-aveţi ce simt oamenii adevăraţi. Cât de 
perfect va fi ceea ce se va întâmpla! 

— Moartea tuturor, am rostit. 

— Eşti şi mai rău decât ea. Nu-i vorba de moarte, ci 
de renaştere. Dumnezeu v-a folosit pe voi, savanții, drept 
unelte, astfel ca El să poată purifica totul şi să reînceapă. 

În demenţa lui, părea a avea o anumită logică. 

— Eşti sonat, am spus. 

Soldier-boy-ul s-a răsucit spre mine. 


— Julian, a zis el cu glas profund, sunt Claude. 

Mişcările lui aveau un tremur nesigur, care dovedea 
că nu se afla într-o cuşcă, încălzit, ci că opera soldier-boy- 
ul printr-un jac telecomandă. 

— Ce se-ntâmplă? a întrebat Blaisdell. 

— Algoritmul de transfer a funcţionat, a răspuns 
Marty. Soldier-boy-ii nu mai sunt comandaţi de oamenii tăi, 
ci de ai noştri. 

— Aşa ceva e imposibil! a început el. Protecţiile... 

— Exact, a chicotit Marty. Protecţiile ce se opun 
transferului comenzilor sunt extrem de complexe şi practic 
inexpugnabile. Cum să nu ştiu? Eu însumi le-am conceput. 

Blaisdell s-a întors către soldier-boy. 

— Soldat, părăseşte încăperea! 

— Nu, Claude, a zis Marty. S-ar putea s-avem nevoie 
de tine. 

El a rămas, legănându-se uşor. 

—A fost un ordin direct din partea unui general- 
maior, a rostit Blaisdell. 

— Ştiu cine sunteţi, domnule. 

Blaisdell a sărit spre uşă, surprinzător de agil. 
Soldier-boy-ul s-a întins să-l prindă de braţ, dar, din cauza 
mişcărilor imperfect coordonate, l-a doborât. L-a împins 
înapoi în cameră. 

Generalul s-a sculat încet şi şi-a scuturat uniforma. 

— Deci, eşti unul dintre umanizaţii aceia. 

— Exact, domnule. 

— Crezi că asta-ţi dă dreptul să nesocoteşti ordinele 
superiorilor? 

— Nu, domnule. Însă ordinele primite de mine includ 
aprecierea acţiunilor şi ordinelor dumneavoastră ca fiind 
ale unei persoane bolnave mintal, care este iresponsabilă. 

— Te pot împușca! 

— Presupun că da, domnule, dacă mă veţi putea găsi. 

— Ştiu unde sunteţi voi. Cuştile mecanicilor pentru 
santinelele acestui bloc se află în subsol în colţul nord- 
estic. Şi-a apăsat cercelul. Maior Lejeune, răspunde! L-a 
apăsat din nou. Răspunde! 


— Din camera asta nu se poate emite decât pe 
frecvenţa mea, domnule, a rânjit Marty. 

— Claude, am rostit eu, de ce nu-l omori? 

— Ştii că nu pot face asta, Julian. 

— L-ai putea ucide, ca să-ţi salvezi propria viaţă. 

— Da, însă ameninţarea că-mi va găsi cuşca nu-i 
realistă. De fapt, corpul meu nu se află acolo. 

— El nu vrea să te omoare numai pe tine, ci pe toţi 
oamenii din lume. Din Univers. 

— Gura, sergent! a mârâit Blaisdell. 

— Mi se pare un act de autoapărare la fel de evident 
ca şi în cazul în care ţi-ar lipi un pistol de tâmplă. 

Soldier-boy-ul a tăcut câteva momente, ce au părut 
nesfârşite. În cele din urmă, a ridicat puţin laserul, apoi l-a 
coborât. 

— Nu pot, Julian. Chiar dacă sunt de acord cu tine, 
nu-l pot ucide cu sânge-rece. 

— Dar dacă ţi-aş cere să părăseşti camera? l-am 
întrebat. Să păzeşti uşa pe dinafară? Asta ai putea face? 

— Bineînţeles. 

A ieşit clătinându-se şi rupând o bucată din canat cu 
umărul. 

— Amelia... Marty... vă rog să ieşiţi şi voi. 

Am deschis primul sertar al biroului. Pistolul mai 
avea două încărcături. L-am scos. 

Amelia l-a văzut şi a început să bolborosească 
neauzit. 

— Ieşiţi numai un minut, vă rog. 

Marty a cuprins-o cu braţul pe după umeri şi au ieşit 
amândoi, mergând stângaci, cu paşi laterali. 

Blaisdell şi-a îndreptat spinarea. 

— Aşa, deci! Înţeleg că nu eşti unul dintre ei. Un 
umanizat. 

— De fapt, sunt parţial ca ei. Cel puţin, îi înţeleg. 

— Totuşi, ai fi gata să ucizi un om pentru credinţele 
lui religioase. 

— Mi-aş ucide propriul câine, dacă ar fi turbat. 

Am ridicat piedica siguranţei. 


— Ce fel de-ntrupare a diavolului eşti? 

Punctul de ochire al laserului a dansat pe mijlocul 
pieptului său. 

— Asta caut şi eu să aflu. 

Am apăsat pe trăgaci. 


Soldier-boy-ul n-a intervenit când Julian a tras, 
despicându-l realmente în două pe Blaisdell. Un fragment 
din corp a spart plafoniera şi camera a rămas în beznă, cu 
excepţia luminii pătrunse de pe coridor. Julian a rămas 
nemişcat, ascultând picurul ce venea dinspre cadavru. 

Soldier-boy-ul a lunecat înapoia lui. 

— Dă-mi pistolul, Julian! 

— Nu. N-ai ce face cu el. 

— Mă tem pentru tine, vechiul meu prieten! Dă-mi-l! 

Julian s-a întors în lumina slabă. 

— Aha, înţeleg. A vârât pistolul la brâu. Nu-ţi face 
griji, Claude. N-am probleme în privinţa asta. 

— Sigur? 

— Destul de sigur. Pastile - poate, dar arme nu. 

L-a ocolit pe soldier-boy şi a ieşit pe coridor. 

— Marty, câţi oameni au mai rămas de umanizat? 

Marty a avut nevoie de aproape un minut ca să-şi 
revină şi să poată răspunde. 

— Mulţi dintre ei se află în decursul procesului. Toţi 
cei care şi-au revenit de pe urma operaţiei sunt fie 
umanizaţi, fie conectaţi. 

— Vreau să ştiu câţi au mai rămas de operat? Câte 
persoane din clădirea asta pot lupta? 

— Probabil douăzeci şi cinci, treizeci. Majoritatea 
sunt în aripa E. Plus cei de jos. 

— Hai să mergem acolo! Să găsim toate armele 
disponibile. 

Claude a apărut în spatele lui. 

— Vechii soldier-boy aveau multe ANL.-uri- armele 
non-letale, folosite pentru intimidare - şi unele dintre ele 
trebuie să fie încă intacte. 

— Adu-le atunci! Ne-ntâlnim în aripa E. 


— Să mergem pe scara de incendiu, a propus Amelia. 
Ne putem strecura în E, fără să mai trecem prin recepţie. 

— Bine. Am deturnat toţi soldier-boy-ii? 

Au pornit spre scara de incendiu. 

— Patru, a răspuns Claude, dar ceilalţi şase sunt 
inofensivi, imobilizaţi. 

— Şoşonarii inamici ştiu deja asta? 

— Nu. 

— Bine, atunci putem profita de ocazie. Unde-i 
Eileen? 

— Jos, la popotă. Încearcă să găsească o modalitate 
de a-i dezarma pe şoşonari fără să fie rănit cineva. 

— Bine, multă baftă! 

Julian a deschis fereastra din dreptul scării de 
incendiu şi a privit prudent afară. N-a zărit pe nimeni. În 
clipa aceea, liftul a piuit, anunţându-şi sosirea la etaj. 

— Întoarceţi-vă ochii şi acoperiţi-vă urechile, a spus 
Claude. 

Când uşile liftului s-au deschis, soldier-boy-ul a lansat 
pe coridor o grenadă-şoc. Lumina şi detunătura i-au orbit 
şi asurzit pe şoşonarii care fuseseră trimişi să-l caute pe 
Blaisdell. Aceştia au început să tragă la întâmplare. Claude 
s-a interpus între ei şi fereastră. 

— Ar fi bine să-i daţi drumul, a zis el, însă deja nu mai 
era nevoie de îndemnul lui. 

Julian o împingea pe Amelia prin fereastră într-un 
mod deloc cavaleresc, iar Marty era gata să se caţăre 
peste amândoi. 

Au coborât în goană treptele metalice şi au sprintat 
spre capătul aripii E. Claude a tras rafale 
înspăimântătoare,  ocolindu-i cu puțin, alternând 
mitralierele cu lasere, brăzdând şi pârjolind solul în 
dreapta şi-n stânga lor. 

Cei din aripa E se înarmaseră deja pe cât putuseră - 
exista o magazie cu un rastel având şase puşti M-31 şi o 
ladă de grenade- şi improvizaseră o poziţie defensivă, 
îngrămădind saltele într-un semicerc înalt până la umăr, la 
capătul coridorului principal. Din fericire, l-au recunoscut 


pe Julian, aşa că, atunci când cei trei au intrat în goană pe 
uşa din faţă, n-au fost mitraliaţi de grupul în mod clar 
neumanizat şi complet îngrozit ce se ascundea înapoia 
saltelelor. 

Julian le-a descris situaţia. Claude a spus că doi 
soldier-boy ieşiseră să verifice resturile santinelelor, cei cu 
arme nonletale. Actualii soldier-boy erau tipi paşnici, totuşi 
este greu să-ţi exprimi pacifismul cu grenade şi lasere. 
Gazele lacrimogene şi agentul vomitiv nu ucideau, totuşi 
era mai puţin periculos să-i adormi pur şi simplu pe toţi şi 
să le strângi armele. 

Atâta vreme cât  şoşonarii inamici rămâneau 
înăuntru, varianta aceasta era posibilă. Din nefericire, 
Blocul 31 nu fusese construit precum clinica din 
Guadalajara sau Căminul din St. Bart, astfel încât să existe 
posibilitatea de a aduce oamenii într-o încăpere unde, prin 
simpla apăsare a unui buton, să-i trimiţi în lumea viselor. 
Cu toate acestea, două dintre santinelele soldier-boy 
fuseseră dotate cu canistre de VisePlăcute, o combinaţie 
dintre un gaz adormitor şi un euforizant, utilizată pentru 
înăbuşirea revoltelor civile- răsculații adormeau şi se 
trezeau râzând. 

Ambele maşini erau acum resturi risipite pe o sută de 
metri de plajă. Cei doi cercetaşi le-au examinat cu atenţie 
şi au recuperat trei canistre de gaz intacte; fiind însă 
module perfect identice, nu se putea preciza dacă aveau să 
te facă să adormi, să plângi ori să vomiti. Intr-o procedură 
normală, folosind cuşti, mecanicii ar fi eliberat puţin gaz 
pe care l-ar fi mirosit; prin telecomandă însă, nu aveau 
acces la senzorii olfactivi. 

Pe de altă parte, nu aveau nici prea mult timp la 
dispoziţie. Blaisdell îşi acoperise bine urmele, astfel că nu 
primiseră niciun telefon de la Pentagon, totuşi în 
Portobello existau destui curioşi. Pentru un exerciţiu de 
antrenament, unele aspecte ale sale fuseseră foarte reale - 
doi civili fuseseră răniţi de gloanţe rătăcite. Majoritatea 
locuitorilor oraşului se pitiseră în beciuri. Patru maşini de 
poliţie formau un semicerc în faţa intrării bazei, cu opt 


poliţişti agitaţi, pitindu-se înapoia automobilelor şi răcnind, 
în engleză şi în spaniolă, spre santinela soldier-boy care nu 
le răspundea. Nu aveau de unde să ştie că nu era activă. 

— Mă-ntorc imediat. 

Soldier-boy-ul controlat de Claude a încremenit, iar 
operatorul lui a trecut la verificarea succesivă a celor şase 
imobilizaţi. Când a ajuns la cel de la poarta bazei, a tras 
câteva rafale laser în cauciucurile maşinilor de poliţie, care 
au explodat satisfăcător. 

A intrat apoi pentru câteva minute într-un soldier-boy 
de la popotă, în timp ce Eileen a pus în aplicare o soluţie 
pentru problema canistrelor. A luat trei „ostatici“ (alegând 
dintre ofiţerii pe care nu-i plăcea) şi i-a dus pe plajă. 

S-a dovedit că aveau câte un sortiment din fiecare 
gaz: un colonel a adormit cu un surâs fericit, iar altul a fost 
orbit de lacrimi. Un general a avut ocazia să-şi exerseze 
tehnica de vomitare. 

Claude a revenit în aripa E, când soldier-boy-ul lui 
Eileen a intrat în popotă cu canistra sub braţ. 

— Cred că aproape am scăpat de pericole, a spus el. 
Ştie cineva unde am putea găsi câteva sute de metri de 
frânghie? 


Ştiam unde fusese depozitată nişte frânghie - funia 
de rufe din spălătorie, prevăzută probabil pentru cazul în 
care toate uscătoarele automate s-ar fi defectat simultan. 
(Graţie minunatei mele funcţii deţinute anterior în Blocul 
31, eram probabil singura persoană care avea habar de 
frânghie ori de locul unde puteai găsi trei conserve cu 
ananas prăfuite, de doisprezece ani.) 

Am aşteptat o jumătate de oră ca ventilatoarele să 
evacueze reziduurile de VisePlăcute, după care am intrat 
în popotă, ca să-i sortăm pe prieteni de duşmani, 
dezarmând şi legând trupele lui Blaisdell. S-a dovedit că 
toţi erau bărbaţi, clădiţi ca nişte rugbişti. 

În aer mai rămăseseră destule VisePlăcute ca să ne 
confere o ameţeală relaxantă, lipsită de inhibiţii. I-am legat 
pe oamenii lui Blaisdell câte doi, faţă-n faţă, presupunând 


şi sperând că se vor deştepta într-o panică homofobă. (La 
bărbaţi, un efect secundar al ViselorPlăcute este erecţia 
puternică.) 

Unul dintre şoşonari avea o bandulieră cu proiectile 
cu ace. Am luat-o, am ieşit din bloc şi m-am aşezat pe 
trepte, aşteptând să mi se limpezească mintea, în vreme 
ce-mi încărcam arma. Spre est, se zărea o strălucire 
difuză. Soarele avea să răsară, marcând începutul unei zile 
extrem de interesante. Poate ultima pentru mine. 

Amelia a ieşit şi ea din clădire şi s-a aşezat lângă 
mine, tăcută. Mi-a atins braţul. 

— Cum merge? am întrebat-o. 

— Nu sunt o persoană matinală. Mi-a ridicat mâna şi 
a sărutat-o. Pentru tine trebuie să fi fost groaznic. 

— Mi-am luat pastilele. Am încărcat ultimul proiectil 
şi am cântărit pistolul în palmă. Am ucis un general-maior, 
fără să-mi pese. Armata mă va condamna la moarte. 

— Este aşa cum i-ai spus lui Claude, a zis ea. 
Autoapărare. Apărarea întregii lumi. Individul era 
trădătorul cel mai groaznic cu putinţă. 

— Păstrează-ţi observaţiile pentru Curtea Marţială. 

Ea s-a rezemat de mine şi a început să plângă fără 
zgomot. Am lăsat pistolul şi am cuprins-o în braţe. 

— Nu ştiu ce dracu’ se va-ntâmpla în continuare. 
Cred că nici Marty nu ştie. 

Un necunoscut a apărut, alergând spre noi, cu 
braţele ridicate. Am înălţat arma şi am îndreptat-o spre el. 

— Accesul în clădirea asta este interzis personalului 
neautorizat. 

S-a oprit la vreo şapte metri, fără să coboare braţele. 

— Sunt sergentul Billy Reitz, domnule, de la parcul 
auto. Ce naiba se-ntâmplă? 

— Cum ai intrat aici? 

— Am trecut pur şi simplu pe lângă soldier-boy, fără 
să-mi facă nimic. Ce-i toată nebunia asta? 

— După cum am spus... 

— Nu mă refer la clădirea asta! A gesticulat frenetic. 
Mă refer la ce-i acolo, afară! 


Amelia şi cu mine am privit dincolo de gard. Sub 
lumina slabă a zorilor, afară erau adunaţi mii de oameni, în 
pielea goală, ce nu scoteau niciun sunet. 


Folosind experienţa şi inteligenţa lor combinată, Cei 
Douăzeci puteau rezolva probleme interesante şi subtile. 
Ei deţinuseră capacitatea respectivă din prima clipă când 
fuseseră umanizaţi. 

Miile de prizonieri de război din Zona Canal formau o 
entitate mult mai mare, care avea de soluţionat doar două 
probleme: Cum ieşim de aici? Şi ce facem după aceea? 

leşirea fusese atât de simplă încât păruse de-a 
dreptul banală. Majoritatea muncilor din lagăr erau 
efectuate de prizonieri; laolaltă, ei ştiau mai multe decât 
soldaţii şi computerele administrative despre felul cum 
funcţiona lagărul. Preluarea controlului computerelor nu 
fusese dificilă - se recursese la simularea unei urgenţe 
medicale, pentru a îndepărta un minut crucial o anumită 
femeie (despre care ştiau că era miloasă) de la consola ei. 

Asta se întâmpla la ora două noaptea. Până la două şi 
jumătate, toţi soldaţii fuseseră treziţi cu o armă lipită de 
cap şi duşi într-un loc de maximă securitate. Soldaţii 
cedaseră fără împotrivire, ceea ce nu trebuia să surprindă 
pe nimeni, ţinând seama de faptul că se confruntau cu mii 
de prizonieri inamici înarmaţi şi aparent ostili. Ei nu 
puteau şti că, de fapt, inamicii nu erau ostili, ci chiar erau 
incapabili să apese pe trăgaci. 

Niciunul dintre prizonieri nu ştia să opereze un 
soldier-boy, dar îi puteau decupla de la Comandă şi 
Control, lăsându-i imobili, în vreme ce scoteau mecanicii 
din cuşti şi-i duceau la arest, alături de şoşonari. Le 
asiguraseră suficiente raţii şi apă, iar apoi trecuseră la 
etapa următoare. 

Ar fi putut, pur şi simplu, să evadeze şi să se 
împrăştie. Însă atunci războiul ar fi continuat, războiul 
care preschimbase ţara lor paşnică şi prosperă într-un 
oribil câmp de luptă. 

Trebuiau să se ducă la inamici. Trebuiau să se ofere. 


Între ZC şi Portobello existau transporturi regulate 
de marfă, pe monorai. Lăsaseră acolo armele şi pe câţiva 
dintre ei care puteau vorbi o engleză americană perfectă 
(pentru a menţine câteva ore iluzia unui lagăr care 
continua să funcţioneze) şi se înghesuiseră în câteva 
vagonete, declarate ca transportând legume şi fructe 
proaspete. 

Când vagoanele se opriseră în gara de destinaţie, se 
dezbrăcaseră cu toţii, pentru a se prezenta complet 
neînarmaţi şi vulnerabili, dar şi pentru a-i deruta pe 
americani, care aveau unele inhibiţii legate de nuditate. 

Câţiva dintre prizonieri erau originari din Portobello, 
aşa că, atunci când uşile se deschiseseră şi ei păşiseră la 
unison sub lumina proiectoarelor, ştiau cu exactitate unde 
anume să se ducă. 

Blocul 31. 

L-am privit pe soldier-boy-ul din ghereta santinelei 
clătinându-se o clipă, apoi  rotindu-se, examinând 
dimensiunile fenomenului. 

— Ce dracu' se-ntâmplă? a bubuit vocea lui Claude. 
Que pasa? 

Un bătrân cu chip zbârcit a înaintat, târşâindu-şi 
picioarele, şi a ridicat o cutie portabilă de conectare. Un 
şoşonar s-a repezit dinapoia lui, ridicând patul 
automatului. 

— Stai! a răcnit Claude, dar era prea târziu. 

Patul puştii a lovit ţeasta cu un sunet surd şi bătrânul 
s-a prăbuşit la picioarele soldier-boy-ului, inconştient sau 
mort. 

Fusese o scenă pe care lumea întreagă avea s-o vadă 
a doua zi şi nimic din ce ar fi orchestrat Marty n-ar fi putut 
avea un efect egal. 

Prizonierii s-au întors şi l-au privit pe şoşonar cu 
expresii de milă tăcută şi iertare. Uriaşul soldier-boy a 
îngenuncheat şi a ridicat grijuliu trupul fragil, ţinându-l în 
braţe. 

— Pentru numele lui Dumnezeu, a rostit el încet, era 
un biet bătrân! 


După aceea, o fetiţă de vreo doisprezece ani a luat 
cutia de pe pământ, a derulat un jac şi l-a întins fără un 
cuvânt soldier-boy-ului. Acesta s-a lăsat într-un genunchi şi 
l-a acceptat, introducându-l stângaci în mufă, fără să dea 
drumul bătrânului. Fetiţa a introdus celălalt jac în mufa din 
craniul ei. 

Soarele răsare rapid în Portobello, şi pe durata celor 
două minute cât a durat tabloul cu mii de oameni 
nemişcaţi şi o maşină, aflaţi într-o comuniune gânditoare, 
strada a început să scânteieze în auriu şi trandafiriu. 

Doi şoşonari cu halate de sanitari au venit cu o targă. 

Claude s-a deconectat şi le-a întins cu grijă infinită 
corpul. 

— Acesta este Juan Jose de Cordoba, a vorbit el în 
spaniolă. 'Ţineţi minte numele lui. Prima victimă a ultimului 
război. 

A prins mâna fetiţei şi, laolaltă, au pornit spre 
intrare. 


Într-adevăr, l-au denumit Ultimul Război, poate cu 
prea mult optimism, şi au urmat alte zeci de mii de 
victime. Însă Marty îi prezisese cu destulă exactitate 
desfăşurarea şi finalul. 

Prizonierii, care se autodenumiseră Los Liberados, 
„Eliberaţii“, i-au absorbit pe Marty şi pe grupul său şi au 
condus mişcarea pentru pace. 

Au început printr-o impresionantă etalare de putere 
intelectuală. Pornind de la principiile iniţiale, au dedus 
natura semnalului care avea să stopeze Proiectul Jupiter şi 
au utilizat un radiotelescop mic din Costa Rica pentru a 
expedia semnalul, salvând lumea- ca mişcare de 
deschidere a unui program ce semăna a joc şi a război, în 
aceeaşi măsură. Un joc al cărui scop era să-şi descopere 
propriile reguli. 

Multe din cele ce s-au petrecut în următorii doi ani 
au fost dificil de înţeles pentru noi, oamenii normali. Într- 
un fel, conflictul avea să fie în cele din urmă aproape 
darwinian- o nişă ecologică disputată de două specii 


diferite. De fapt, eram subspecii, Homo sapiens sapiens şi 
Homo sapiens pacificans, pentru că ne puteam împerechea 
între noi. Şi nicio clipă n-a existat vreo îndoială în privinţa 
faptului că pacificans aveau să câştige pe termen lung. 

Când au început să ne izoleze pe noi, „normalii“, care 
aveam să fim subnormali peste mai puţin de o generaţie, 
Marty m-a rugat să fiu principalul om de legătură pentru 
cei din Americi, care aveau să populeze Cuba, Puerto Rico 
şi Columbia Britanică. Iniţial, am refuzat, dar în cele din 
urmă am acceptat. In toată lumea, existau numai douăzeci 
şi trei de normali care, cândva, trecuseră prin experienţa 
conectării cu umanizaţii. Aşadar, urma să fim o resursă 
valoroasă pentru ceilalţi normali care populau Tasmania, 
Taiwan, Sri Lanka, Zanzibar şi alte insule. Am bănuit că, în 
final, vom fi numiţi „insulari“. lar umanizaţii vor prelua 
fosta noastră denumire. 

Au fost doi ani de haos, de rezistenţă încăpăţânată 
împotriva noii ordini. Totul se cristalizase însă din prima zi, 
după ce Claude dusese fetiţa să se conecteze complet, 
bidirecțional, cu fraţii şi cu surorile ei din Blocul 31. 

Era pe la amiază. Amelia şi cu mine eram frânţi de 
oboseală, dar nu doream - aproape că nici nu puteam - să 
dormim. Cu siguranţă, eu n-aveam să mă mai culc 
niciodată în camera aceea, deşi un soldat mă anunţase 
discret că fusese „curățată“. Cu găleți, perii şi un sac etanş 
pentru cadavre. 

O femeie adusese câteva coşuri cu pâine şi ouă fierte. 
Am întins un ziar pe trepte şi am încropit un prânz, tăind 
ouăle felii şi aşezându-le pe pâine. 

O femeie de vârstă mijlocie s-a apropiat zâmbind. La 
început, n-am recunoscut-o. 

— Sergentul Class? Julian? 

— Buenos dias, am rostit. 

— Îţi datorez totul, a spus ea, cu glasul tremurând de 
emotie. 

Atunci mi-am amintit vocea şi chipul. 

— Primarul Madero. 

A încuviinţat din cap, apoi a adăugat: 


— Acum câteva luni m-ai salvat de la sinucidere, în 
elicopter. Am fost trimisă în la Zona şi am fost conectada, 
iar acum trăiesc- ba chiar mai mult decât atât. Graţie 
milei şi rapidităţii tale. În tot timpul cât m-am schimbat, în 
aceste ultime două săptămâni, am sperat că vei fi încă în 
viaţă, ca să ne putem conecta. Apoi am ajuns aici şi am 
aflat că trăieşti, dar că ai fost orbit. Am fost însă cu cei 
care te-au cunoscut şi care te-au iubit, atunci când puteaţi 
vedea fiecare în inima celuilalt. 

Mi-a prins mâna, a privit-o pe Amelia şi i-a oferit 
cealaltă mână. 

— Amelia... noi ne-am atins, de asemenea, pentru o 
clipă. 

Am rămas ţinându-ne de mâini, într-un cerc tăcut. 
Trei fiinţe care fuseseră cât pe-aci să-şi piardă viaţa, din 
dragoste, din furie, din durere. 

— Tu... tu, a spus ea. No hay palabras. Pentru asta nu 
există cuvinte. 

Apoi ne-a dat drumul mâinilor şi a pornit spre plajă, 
ştergându-şi ochii în soare. 

Am rămas locului şi am privit lung după Madero, în 
vreme ce pâinea şi ouăle se uscau de arşiţă. Mâna Ameliei 
continua să-mi strângă cu putere mâna. 

Singuri, împreună. Aşa cum fusese dintotdeauna. 


